
ENSIMMÄINEN LUKU 


Pitäjässä on kaksi isoa kylää, Kirkonkylä on suurin, ja siitä kym¬ 
menen kilometrin päässä oleva Niemikylä vain vähän pienempi. 
Molemmat suurkylät ovat saman joen varrella, mutta joen ja kylien 
välissä on kapea niittynotkelma, joka keväisin, joskus kesin ja syk¬ 
syinkin on tulvan peitossa. Neljään suuntaan johtavien maanteitten 
risteyksessä Kirkonkylässä on Pahkamäen iso talo karjakartanoi- 
neen ja talousrakennuksineen, vastapäätä tien toisella puolen kaup¬ 
pias Ampialan liiketalo; keskustan lähistössä eri teitten varsilla useita 
maanviljelystiloja sekä toinenkin kauppa, leipurinliike, kansakoulu, 
nimismiehen asunto ja muutamia käsityöläisten asumuksia verstai- 
neen. Itsellisten mökkejä ja mäkitupia on kylän laiteilla. Kirkko on 
tämän vauraalta vaikuttavan asutusalueen keskellä, ja pappila vain 
muutaman sadan metrin päässä kirkosta. 

Seudun vahvana valtasuonena virtaa joki. Se on nyt kesän jälki¬ 
puolella samea, savenkarvainen ja vähä vetinen, mutta syyssateit- 
ten saavuttua se paisahtaa komeaksi ja väkevänä virtaa vaksi, ke¬ 
väästä puhumattakaan, jolloin sen laitalaineet nuoleksivat kylien 
kynnyksiä. Joki on ikivanha kulkuväylä ylämaista merenrantamai- 
hin, niiden kaupunkeihin ja kauppapaikkoihin. Varhaisempina 
vuosisatoina ei rannikon ja ylämaan pitäjien välillä muuta yhdys¬ 
tietä ollutkaan kuin joki ja sen rantoja pitkin mutkittelevat polut, 
mutta nyt halkovat maisemaa leveät tiet. Viime aikoina on teille 
ilmestynyt jotakin uutta ja erikoista: silloin tällöin kiitelee siellä 
hevosia pelotellen polkupyörä, tuo kummallinen kulkuneuvo, jota 
moni korpiloukkojen eukkokin säikähtää ihan kuollakseen vekotti¬ 
men viilettäessä vastaan äkkinäkymänä metsätien mutkan takaa. 
Amerikassa käyneet kertoivat siellä nähneensä liikkumassa vieläkin 
kummallisempia kulkuneuvoja, hevosettomia nelipyöräisiä, jotka 
vain jotakin nestettä niellen mennä huhkivat hirmuvauhtia. Heitä 

uskoi kuka uskoi, paljonhan he puhuivat olemattomiakin, nuo kau¬ 
kana kulkeneet. 

Sellainen on paikka, tämä Kirkonkylä. 

Aika on heinäkuisen lauantain lämmin, leppoisa iltapäivä. Tänä 
kesänä oli aurinko oudon punainen, idänpuolelta oli koko keskikesän 
ajan ajautunut savua — savulta se ainakin näytti, monet väittivät 
tuntevansa sen hajustakin — ja tuon tai vaan vahvuuden oudon esi¬ 
ripun läpi paistaessaan aurinko oli verestävänpunainen kuin juopu¬ 
neen jättiläisen silmä. Arveltiin rajan takana Karjalassa metsien pa¬ 
lavan. Monet taasen uskoivat tuon punaisen taivaansumun ennus¬ 
tavan sotaa. Mutta juurihan sota oli loppunut, tai ainakin loppu¬ 
massa, siellä kaukana idässä, Mantshuriassa. Eiköhän sittenkin vain 
omia lämpimiään, ehkä metsäpalojen savujen värittämänä, aurinko 
punerrellut. 

Ja olipahan mitä oli ilmojen piirissä, punerrelkoon aurinko ja po- 
vailkoot ilmaprofeetat mitähän povailevat, tärkeintä oli että vilja 
kypsyi ja että ihminen näki siunauksen lupauksen lepäävän kät¬ 
tensä töitten yllä. Peltomies tästä lämpimien säitten suomasta run¬ 
saudesta enimmin sai, mutta saivatpa siinä ohella osansa muutkin, 
sai ainakin kauppias, joka johdatteli myllyihin ja muihin myynti¬ 
paikkoihin sen viljan ylijäämän, jota ei viljelijä omaan käyttöönsä 
tarvinnut. 

Tämäntapaisia ajatteli kauppias Ampiala, joka tänä kesäisen lau¬ 
antain iltapäivänä seisoskeli puotinsa avoimella ovella kylän hiljais¬ 
eloa tarkkaillen. Lauantai oli aina viikon vilkkain kaupantekopäivä, 
mutta nyt olivat päivän kiireet jo takana. Emännät olivat hakeneet 
pyhäntienoon tarpeet jo aamupäivällä, syytinkiäijät, työhön kykene¬ 
mättömät muorikullat ja herrasperheitten talousapulaiset olivat käy¬ 
neet keskipäivän aikaan, ja juuri nyt, alkavassa illansuussa, oli puoti- 
puuhassa pelkkää tyhjänkäyntiä. Puotiapulainen puuhaili jossakin 
makasiinin puolella ja kauppias itse oli rentoutunut ovenpieleen 
iltapäiväauringon lämpimässä kylää katselemaan. 

Eipä ollut paljon katseltavaa, kuollut oli kylä vielä näillä tiimoilla, 
ei juuri hiirtä aitanrapulla. Ei sattunut silmään mitään länteen joh¬ 
tavalla tielläkään, jonne Ampiala tuon tuostakin vilkaisi. Sieltä pi¬ 
täisi kaupungista saapuvien tavarakuormien olla jo näihin aikoihin 
kylää lähestymässä, mutta ei vielä näkynyt. Sen sijaan tuli näky¬ 
viin joelta johtavalla tiellä hevonen, kyntökaluja kärryillä, ajajan 
tupakansavun epätasaisin väliajoin tupsahdellessa. Kohta tuollaisia 

liikkujia tulisi sieltäpäin enemmänkin, ruismaitten muokkaukset oli¬ 
vat meneillään, samoin jokivarsiniittyjen heinänkylvö. Ampiala 
siirtyi puotiin, sillä pian tulisi puuhaa täälläkin. Melkein jokaisella 
työstä palaavalla mieshenkilöllä oli asiaa kauppaan, ellei muuta, 
niin oli ostettava tupakkaa pyhäntienooksi, joku tarvitsi nahanpalan 
kengänpaikaksi, ohjasnarua, kahvia, sokeria tai nuuskaa, kuka 
mitäkin-. 

Kohta alkoivatkin pölypilvet tupruilla teitten kohdilla vähän joka 
puolella. Ajeli kuormia äkeineen, auroineen, sitten ilmestyivät joen- 
puoleiseen näköpiiriin karjat paimenineen. Saunat alkoivat savuta, 
lypsytarhoissa maiturit märehtivät täyteläisin utarein ja nuoret mul¬ 
lit melskasivat kuoputtaen multaa ja ammahdellen. Kylä sai uudet 
kasvot, ääntä ja eloa, toisen tuoksupilvenkin ylleen: karjatarhojen 
ja saunasavujen yhteistuoksun, lauantaiaromin, jossa äsken vielä 
lehahdellut valkoapilan ja hajuheinän lemu ei enää tuntunut. 

Parisen tuntia kesti päivän päättymisvaiheen kaupanteko Am- 
pialan puodissa, sitten alkoi iltarauha. Puotiapulainen sai aloittaa 
sunnuntailomansa, mutta kauppias itse jäi vielä odottelemaan: sat¬ 
tui tulemaan joku myöhästynyt työstäpalaaja tai muu liikkuja pikku 
ostokselle, olihan heidänkin saatava pyhänseuduntarpeensa. Ja kun 
oli muutenkin vielä pysähdyttävä kaupan puolelle, koska tavara- 
kuormat eivät olleet saapuneet kaupungista. 

Viimeisen ostajan häivyttyä Ampiala asteli jälleen ulko-ovelle ja 
silmäili länttä kohti johtavalle tielle, mutta ketään liikkujia ei näky¬ 
nyt. Sen sijaan ilmestyi poikaparvi peltoaukealle joenpuolelle kylää. 
Poikia oli livahdellut jo kylänraitillakin, joku oli käynyt puodissa¬ 
kin kyselemässä oliko Markku, Ampialan lyseolaispoika, jo tullut 
kaupungista, mutta oli häipynyt samantien saatuaan tietää Markun 
yhä olevan matkalla. Nyt he olivat kuitenkin jo menossa ilman 
Markkua joelle päin, kalamatkalle kai ja uida molskuttelemaan. Siel¬ 
lähän pojat kesäisin vapaa-aikansa viettivät, jokivarressa. 

Tähän Ampialan katselu katkesikin, sillä nyt alkoi lännenpuolen 
tiellä tuprutella pölypilvi, hevosia tuli näkyviin, ja kohta ajoivat 
kaupunkimatkaajat pihaan, kolme kukkuraista tavarakuormaa, joi¬ 
den purkamiseen samantien ryhdyttiin. 

Tästä puuhasta kuitenkin Markku vapautui, koska hänen oli ennä¬ 
tettävä poikien luokse joelle. Sai saunakin tällä kertaa jäädä. Markku 
ei nyt ehtinyt, niin hän selitti äidille, sillä pojat odottivat, koska 

hän oli tuonut kaupungista uuden uistimen, jota nyt koeteltaisiin. 
Ei Ampialan emäntä tietysti tuollaista syytä ymmärtänyt, mutta 
ei ryhtynyt väittelemäänkään, laittoipahan vain ruokaa pöytään. 
Omathan niillä on menonsa ja metkunsa, pojilla, Markullakin, 
vaikka jo oli useita vuosia käynyt lyseonkoulua. 

Viimeistä palaa vielä kynnyksellä nielaisten Markku kiirehti pi¬ 
halle ja lähti sitten juoksu jalkaa porhaltamaan joellepäin. Mutta 
ennen kuin hän ennätti poiketa maantieltä vainioitten yli johtavalle 
oikopolulle, hän näki tienmutkassa jonkun tulevan käsikärryjä ve¬ 
täen. Jo tunsikin: Petterin Iikkahan se oli. Markku jäi odottamaan, 
hän arvasi, että Iikka oli palaamassa kauppamatkoiltaan eikä siis 
ollutkaan ennättänyt toisten poikien mukaan. 

Iikka oli kylän mökkikulman poikia, kuului tuon mäkitupa- 
alueen köyhimpiin pesuuksiin. Jo ennen kymmentä ikävuottaan oli 
hänen täytynyt olla isän apuna hankkimassa leivänpuolta mökki- 
pahasen muulle väelle, äidille ja neljälle nuoremmalle sisarukselle. 
Mökin isäntä Petteri Harjunpää oli tosin työmiesten parhaita, mutta 
osasi vain karkeimpia varsitöitä: kesällä kuokan, sirpin ja viikatteen 
heiluttelua, talvella hakkuuta. Näitä töitä ei kuitenkaan aina ollut 
saatavissa, ja jos olikin, niin riittikös puolentoista markan päivä- 
ansio kesällä ja markan talvella seitsemän suun ruokkimiseen. Työt¬ 
töminä aikoina, ja puhdetöinä muulloinkin, Petteri teki luutia ja 
vispilöitä ja kesäisin saunavihtoja. Kun niitä kertyi kärrykuormalli- 
nen, oli Iikan lähdettävä kauppamatkoille. Sellaiselta oli hän nyt¬ 
kin palaamassa. 

Iikka pysähtyi kitkuvine lautapyöräisine käsikärryineen Markun 
luokse. Hän oli jo miltei miehen mittainen, lujaa tekoa, ruskeaksi 
päivettynyt. Kenkiä ja takkia ei ollut enempää kuin lakkiakaan, 
yhdellä olkainkaistalla yllä pysyvät housurisat yltivät vain puoli- 
sääreen, ja hurstipaita oli henkireikiä täynnä. Tukka törrötti päi- 
vänpolttamana, ja elävänpalavat silmät pälyivät naurua heti Mar¬ 
kun huomatessaan. 

— Hei, lähdetkös joelle? Toiset ovat jo siellä? huikkasi Markku. 

Iikka huitaisi hiuspörrön silmiltään ja kärryissä jäljellä oleviin 

vihtapareihin viitaten sanoi: 

— Lempsatti, kun pitäis vaihtaa lanteiksi nuo loput. 

— Montako paria niitä on? 

— Kahdeksan enää. Mutta en mä oo niellytkään kuin aamulla 
palan leipää, niin että pitäisi mökilläkin käydä. 

— Paljonko ne maksaa, nuo vihdat? 

— Kymmenellä pennillä parin oon luovutellu, vain Mikkolan 
kitupiikille myin viidellätoista pennillä kaksi paria, 

Markku kaivaa kukkaron taskustaan ja kaataa kämmenelleen 
rahat, viisikymmentä penniä. Ne hän antaa Iikalle, ottaa kaikki vih¬ 
dat ja lähtee juoksemaan takaisin kotiin. »Jos et saa rahaa, tuo lo¬ 
pusta leipää!» huutaa Iikka hänen peräänsä. Markku heilauttaa kät¬ 
tään ja on jo kotipihalla. Iikka työntäisee kärrynsä ojaan ja istah¬ 
taa pientareelle alkaen laskea likaisessa kangaspussissa olevia raho¬ 
jaan. Melkein silmät harmaaksi lyö, niin lujasti nälkä riipoo. Kauan 
ei kuitenkaan tarvitse odottaa, kun kuuluu Markun huikkina kaup- 
piaanpihan laidasta: 

— Tuu syömään, äitee laittaa sulle vähän perunaa ja puuroa. 
Mutta pistäkin muona äkkiä liiviisi, sitten lähdetään. Odotan sua 
pihalla. 

Ampialan emäntä on ryntevää laatua, jonkin verran lihavahko, 
mutta vikkelä liikkumaan, kauan eivät jalat ennätä samaa palkkia 
painaa hänen heiluessaan isoa taloutta hoidellen: parittain piikaa 
ja renkiä, puotimiehet, miltei aina tilapääväkeäkin, ja lisäksi kolme 
rintaperillistä, joista Markku on vanhin. Kun Iikka tulee keittiöön, 
on siellä jo pöydännurkalla ateria odottamassa: perunasopan jäännös, 
leipää ja silakkaa, puoli vadillista ohrapuuroa. Iikka vilkaisee emän¬ 
tään syömäänkäskyä odottaen, mutta kun sitä ei heti kuulu, hän 
astelee pöydän luokse ja aikoo panna toimeksi. Ennen kuin hän 
ennättää istuutua, astelee emäntä lähemmäksi ja Iikan käsiä vil¬ 
kaisten sanoo: 

— So so poika, kattohan nyt käsiäsi! Tuollaisillako sysiharavilla 
sinä aiot tarttua jumalanviljaan? Tuolla on vettä ja saippuaa, mene 
pesemään kätesi. 

Puhdistustoimi kesti jonkin aikaa, sillä emäntä seisoi vieressä ja 
tarkasti tuloksen. Vihdoin oli toimitus lopussa, ja sudennälkäinen 
ruokavieras istui pöytään siepaten korista isoimman leivänvinka- 
leen. Mutta emäntä oli armoton. 

— Siunaa ruokasi, poika! kuului takan luota. Sellaiset muodolli¬ 
suudet eivät olleet tapana Petterin mökissä, mutta joskus ennenkin 
oli Iikka saanut saman muistutuksen kauppamatkoillaan, joten hän 
osasi tempun: työnsi sormet lomittain ja tirkisti tuokion lattiaan 
hartaan näköisenä. Siinähän sitä siunausta olikin, luvut ja laulut, ja 
nyt lähti jumalanvilja lusikkamatkalle sellaista kyytiä, että emän- 

nänkin täytyi kesken askareitaan joskus pysähtyä tuota ruuanmene- 
kin korkeasuhdannetta silmäilemään. Kun Iikka oli tyhjentänyt 
vadit ja nuolaissut lusikan, aikoi hän nousta, mutta samassa muis¬ 
tikin jotakin, istui jälleen, tyrkkäsi sormet sormiin ja pysähtyi kii¬ 
täväksi minuutiksi tuijottamaan resuisen paidan raosta pilkistävää 
napaa. Emäntä nyökkäsi hyväksyvästi ja painoi viisikymmenpenni- 
sen pojan kouraan sanoen sen olevan puuttuvan maksun vihdoista. 
Kääräisi sitten paperiin pari leipää sanoen: 

— Tässä on kaksi piimälimppua, vie ne kotiisi, niin on pyhänä 
vähän parempaakin leivänpuolta. Vai lähdetkö sinä nyt heti Mar¬ 
kun kanssa? 

— Haastoi Markku mua lähtemään. 

— Missä isäsi on töissä? 

— Jos Pahkamäessä jo alkoi rukiinleikkuu on se siellä, eli sitten 
Syrjälän kydönojalla. 

Emäntä mietti hiukan, sanoi: 

— No, koska sun on nyt mahasi täynnä ja Markku odottaa, niin 
saa Lissu juoksuttaa saunasta tultuaan leivät kotiisi, jos ei isäsi satu 
tämän kautta kulkemaan. Onko sulia muuta kotomökille vietävää? 

— On nämä rahat. — Iikka kaivoi taskustaan rahapussin ja antoi 
sen emännälle. — Siellä on neljä markkaa ja viistoista penniä, ja 
sitten tämä viiskymmentä penniä. Kärryissä mulla on vielä kaksi 
leipää ja sianlihanpala. Se on karjun lihaa ja haisee, niin ettei Lissun 
tarvitte sitä viedä, ei meillä kukaan sitä syö. Saa antaa vaikka koi¬ 
ralle. — Emäntä naurahti ja sanoi: 

— Niin luulet, nyt kun mahasi on täynnä. Silloin lihakin helposti 
haisee. Kun karjun lihan keittää ja paistaa, niin se kelpaa kyllä 
perunankastikkeeksi. Jätä kärrysi tänne pihaan, saa Lissu viedä. 

Markku odotti pihalla, ja kohta kohosi kellervä pölykierre ilmaan 
perunapellon laidassa, kun kaksi pojanhuiskaletta nelisti jokea kohti 
pitkin paksumultaista polkua. 

Pojat odottivat rantatörmällä Markkua uusine uistimineen. Tämä 
olikin todella jonkinlainen juhlakalamatka, sillä kokeiltavana oli 
muutakin uutta: Hoikkasen Saulin hankkima pitkäsiima oli nyt ensi 
kerran laskettu jokeen. Sellaista vekotinta ei ollut aikaisemmin 
näillä vesillä nähty. 

Mahtava jokilaakso viheriöine niittyineen ja tuhansine latoineen 
ulottui peninkulmain mitalla sekä ylä- että alajuoksulle. Oli jo sen 

verran myöhäinen illansuu, ettei koko tuolla laajalla lakeudella näky¬ 
nyt juuri minkäänlaista liikettä. Vain sinertelevä lehmisavu kohosi 
siellä täällä jokisaunojen karjapihoista, ja lähitörmällä seisoivat 
nuo kolme kylän poikaa, joiden luokse nyt Markku ja Iikka saapui¬ 
vat. 

Vanhin pojista oli leipuri Hoikkasen Sauli, kohta viittätoista 
täyttämässä, tämänluonteisilla matkoilla tavallisesti jonkinlainen 
johtomies. Hänellä oli aikaakin enemmän kuin toisilla pojilla, koska 
hänen ei tarvinnut olla äestelemässä tai paimenessa kuten talojen 
ja pikkumökkien pojat, kunhan muutaman kerran viikossa kuljetti 
omalla hevosella korppulaatikon syrjäkylien kauppoihin. — Koivu- 
maan Ville, Markun serkku, oli kolmitoistavuotias, ison herännäis- 
talon vakava, hiljaisenoloinen poika, ja hän oli tässä joukossa ainoa, 
jolla oli körttipuku päällään. — Joukon nuorin oli Ripsan Simo, 
lyhytkasvuinen, mutta aina mukana siinä missä muutkin, sisukas 
ja sitkeä nappula. Hän oli Koivumaan torpparin poika ja Villen 
alituinen seuralainen. 

Nyt joukkoon liittyneet Markku ja Iikka olivat joukon suurikas- 
vuisimmat. Markku oli nelitoistavuotias lyseon neljäsluokkalainen, 
Iikka saman ikäinen. Näiden viiden lisäksi kuului kylän poika- 
katraaseen vielä kuudeskin: Miinan Salu, Oravan Miinan isätön 
poika, joka hoiteli paimenen ja käskyläispojan tehtäviä Ampialassa, 
jossa kaupan ohella harjoitettiin myös maataloutta. Hän ei ollut 
nyt toisten kanssa jokitöyrällä, vaikka Markku oli jo eilen kaupun¬ 
kiin lähtiessään sopinut äidin kanssa, että Salu saa lähteä poikien 
mukana joelle heti paimenesta tultuaan. Tiedusteltuaan Salua sai 
Markku tietää tämän olevan muissa puuhissa: etsimässä lisää mato¬ 
sia pitkänsiiman aamusyöttöön. Sauli oli näin järjestänyt. Ja toiset¬ 
kin olivat sitä mieltä, ettei Salusta ollut väliä näissä varsinaisissa 
kalastuspuuhissa, sillä oikein nuukille ottain ei hän hoksun puolesta 
ollut aivan sataprosenttinen, vaikka väkevä jutikka olikin ja moneen 
puuhaan sovelias. Näköjäänkin oli Salu vierasta mallia, tumma ja 
plösönaamainen, posket pullollaan kuin tukupussi molemmissa 
leukaperissä, tihruisten silmien välissä leilintappia muistuttava 
nenäpahanen. Salun isäksi arveltiin muuatta näillä maisemilla aikoi¬ 
naan kierrellyttä laukkuryssää, joskaan ei Miina itsekään asiasta 
aivan varma ollut. 

Sitten vesille, koettelemaan uutta uistinta. 

Uisteltiin vähän aikaa, saatiin pari haukea ja havaittiin uusi 

pyyntivehje hyväksi. Sitten tarkkailtiin pitkääsiimaa, jossa jo polski 
jokunen pikkukala. Toiset olisivat soutaneet vielä kauemmaksi ylä¬ 
virralle uistelemaan, mutta Markku ei halunnut. Hän oli vilkaissut 
soutelun aikana pari kertaa kelloonsa, aivan kuin olisi ollut kiire 
jonnekin, ja toisten vastustellessa näin aikaista paluuta kuiskasi 
Markku jotakin Hoikkasen Saulille, joka heti tämän jälkeen suostui 
paluuajatukseen. Toisetkaan eivät enää vastustaneet. Soutajana 
ollut Iikka nykäisi airot veneeseen ja soluiltiin alavirtaan, perässä 
istuvan Markun sen verran ohjaillessa, ettei ennenaikojaan ajau¬ 
duttu rantaan. 

Aurinko makasi läntisen metsänreunan kuusien terävillä latvoilla 
kuin sahanterälle ahjosta nostettu kuparikiekko, painuen sitten 
vähitellen näkymättömiin. Mutta pilvet hehkuivat kauan sen jäl¬ 
keenkin melkein koko taivaanvahvuudella, niiden säteily kultasi 
harmaitten latojen olkikattoja ja välähteli punervina lieskoina pien¬ 
ten karjatupien neliruutuisista ikkunoista. Lämpimän illan tuoksu¬ 
jen ylenpalttisuus lepäsi näkymättöminä pilvinä koko jokiaukean 
yllä. Joessa itsessään oli omat ytelänväkevät lemunsa, jotka kuplivat 
tyyneen ilmaan pohjasaven mujuista ja lahoavista ulpukanjuurista. 
Rantaniityn ladot taasen kirvoittivat omia makeita tuoksujaan, 
joissa kuivuneen heinän arkiseen hajuun yhtyivät mesimarjan ja 
monenlaisten niitynkukkien aromit. 

Mutta mitäpä pojat tuoksuista, ne olivat heille niin tuttuja että 
tuskin huomasi vatkaan. Ja kun oli puhelemistakin, näitä kala-asioita. 
Hoikkasen Sauli, joka äsken oli ollut innokkain ehdotelemaan uiste- 
lemisen jatkamista, selitteli nyt, ettei olisi enää kannattanutkaan 
uistella, sillä kala ei näe uistimen väikettä auringonlaskun jälkeen. 
Iikka tiesi asiasta enemmänkin, tiesi senkin, että lahnat painuvat 
pohjaan auringon laskettua ja työntävät kuononsa ruohomättäisiin 
nukkuen siinä aamuun asti. Ahvenet makaavat omissa koloissaan 
keski joen pohjassa, mutta hauet rantaveden ruohikossa siten, että 
itäisellä rannalla makaavien haukien pää on illalla rantaa kohti, 
läntisellä rannalla makaavien pää sitä vastoin jokeen päin. Aamulla 
auringon noustua kääntyvät kaikki päinvastoin. Miksi näin? kysel¬ 
tiin, mutta sitähän ei Iikka tiennyt, vaikka hän tiesikin metsästä ja 
kalamailta enemmän kuin toiset. 

Muustakin juteltiin paitsi kalastuksesta, Markku puheli Koivu- 
maan Villelle, serkulleen, samaan aikaan kun Iikka kertoili kalojen 
elämästä. Asia oli sama, josta Markku vähän aikaisemmin oli vih- 


jaissut Saulille: olisi ennen nukkumaan menoa käväistävä Viini- 
kassa, siksi hän oli kiirehtinyt tätä paluutakin. Oli hiukan jännää 
asiaa, niitä salaisia, tiedäthän? Lähdethän mukaan? Mitäpä Vihellä 
oli lähtöä vastaan, hän suostui ilman enempiä puhumisia. 

Poikien saapuessa rantaan oli Salu jo vastassa. Hän ilmoitti löytä¬ 
neensä tarpeeksi matoja siiman aamusyöttöön, ja oli hänellä muuta¬ 
kin annettavaa, löytötavaraa, hi hi. Salu lähti astelemaan kohti vä¬ 
hän matkan päässä tiheän pajupensaikon peitossa olevaa syvännettä, 
josta kohosi tyyneen ilmaan suoraan nouseva savupatsas. Siellä 
kuumassa tuhkassa oli hautumassa muutamia kymmeniä nauriita, 
melkoisia mollikoita, joita heti alettiin penkoa esiin ja mutustella 
kuumiltaan. 

— Kenen naurismaata tullasit? tiedustaa Markku. Salu vain 
sipristää silmää, muhahtaa jotakin ja viittaa peukalollaan pohjoista 
kohti, jostakin sieltä on täyden kantamuksen hakenut, kenen lie 

kylvöksiä, emänuljujen alakyläisten-. Saihan kenen nauris- 

maasta 'tahansa ottaa nauriin joka sormea kohti, niinhän määräsi 
Ruotsin laki, sen tiesi Iikka, ja tiesivät sen toisetkin. Olihan heitä 
kuusi poikaa, niin ettei laillisuuspuolta tuon pidemmältä tarvinnut 
tuumia. Haudikkaat olivat hyviä, mainioita, juuri parhaiksi peh¬ 
menneitä, kielen olivat mennessään viedä kurkkuluikoa lasketelles- 
saan —-. 

Syötyä mentiin ladolle, jossa nukuttaisiin siksi kun aurinko jäl¬ 
leen alkaisi kurkistella idänpuoleisen metsän takaa. Se oli Koivu- 
maan kortteerilato, jossa oli heiniä vain räystäsvarveille, eikä sen 
oveakaan ollut naulattu kiinni, niinkuin yleensä latojen, sillä 
Koivumaan isäntä oli sen jo heinänteon aikana luvannut poikain 
kalakortteeriksi. Ainoa ehto oli, ettei ketään tupakkamiestä saanut 
ottaa mukaan, eikä sellaista tässä porukassa ollutkaan. Hyvinkin 
sylen paksuinen oli ladon pehmeä patja, ja peitokseen sai kukin 
kääräistä kupeeltaan tuoksuvaa heinää halunsa mukaan. Kelpasi 
siellä kelliä. Omat oli univirtensäkin tässä ikkunattomassa yömajassa, 
jonka jokainen seinänrako antoi hämärän kesäyön monituoksuisen 
hengähtelyn tulla ja mennä: lato oli täynnä sirinää ja risahtelua, 
kuin sirkat olisivat laulaneet' tai pienet koppakuoriaiset siipiään 
aukoneet tai sipi-sipi-tontut tanssineet katrilleitaan —. Kelpasi 
kalamiehen uinahtaa. 

Mutta vain kolme heistä kiipesi sinne nukkumaan, Iikka, Simo ja 
Salu. Toiset, Markku, Ville ja Sauli, jäivät ladon edustalle juttele- 

maan. — Mitäs te sinne jäätte kuhkimaan? kysyi Iikka, johon Sauli 
ilkeilemään, että Salu söi ainakin puolen kappaa nauriita, ei sen 
hajuissa kukaan kestä, menemme Mäkipään latoon, sen ovi on auki. 
Jotakin sellaista vielä kuului ladosta, että naurista tekin söitte ja 
omastakin tuhnuluukustanne tuulee, mutta enempää ei sanailtu; 
Iikka, kaiken päivää maanteitä kiertänyt, nukkui heti, ja tuskinpa 
Salu ja Simokaan jäivät paljon jälkeen. 

Nuo kolme lähtivät matkaan, ei suinkaan Mäkipään ladolle, vaan 
suoraan metsänrantaan ja sitten pitkin polveilevaa luhtatietä etelää 
kohti. Pysähdyttiin ison kuusen alle, syvään varjoon, hiljaisen 
niittylakean ja tumman metsän rajaan. 

Markku juttelee heidän siinä odotellessaan parempaa pimeää, 
että vähän ennen kuin he lähtivät tänään kaupungista oli Einari 
Hokki, ylioppilas, tullut kortteeripaikkaan ja kysynyt mahtuisiko 
tavarakuormiin vielä yksi matkalaukku, se pitäisi viedä Julius Viini- 
kalle jo tänä iltana. Mahtuihan se, sovitettiin Markun kuormaan, ja 
sovittiin, että Masa, Ampialan renki, vie sen illalla Viinikkaan, kun 
Markulla oli tämä kalalle meno. Hokki oli sanonut, että laukussa on 
taas samanlaisia lehtiä kuin keväälläkin. Manu Louhela oli juuri 
saapunut Ruotsista ja tuonut tullessaan. Itse on Louhela tullut 
polkupyörällä kaupungista ja on varmaan jo Viinikassa. 

Oikeastaan Markku oli yksinään hoitanut noiden lehtisten jake¬ 
lun aikaisemmin. Viime vuonna hän oliNsopinut asiasta Einari Hokin 
kanssa kesälomalle lähtiessään ja tuonut Jo silloin mukanaan nipun 
»Vapaita Sanoja». Eräitten muittenkin pitäjien lyseolaiset olivat 
tehneet samoin omilla kotiseuduillaan. Mutta tuota jakelupuuhaa oli 
mukavampi hoitaa kaksin kuin yksin, ja kerran tuli Markku vih¬ 
jaisseeksi Saulille asiasta, jolloin tämä oli heti valmis auttamaan. 

Tällä kertaa Markku halusi mukaan myös Koivumaan Villen, 
joka oli vähäpuheinen ja varmasti luotettava, päinvastoin kuin 
Sauli, joka helposti jutteli hiukan liikaa. Markku sanoi pojille vielä 
siinä odoteltaessa, että muistakaa: suu poikki! 

— Kyllä pysyy, kuului Villen rauhallinen vakuutus. Sauli ei 
tullut ajatelleeksikaan, että varoitus häntäkin tarkoittaisi, ja hän 
alkoi valmistaa Villeä tähän tärkeään luottamustehtävään: 

— Tämä ei olekaan leikkipeliä, vaan siinä on pää vaarassa. Minä 
ja Markku sen tiedämme. Jos vain hengen verrankin hönkii syrjäi¬ 
sille, niin ei tiedä minkä nurkan takaa kalikka paukahtaa, ja jos rys- 
sät saavat tietää, niin vievät Siperiahan. Siellä panevat puhumahan 

ja tunnustamahan, kun pusertavat tulenkuumilla pihdeillä reisili- 

hoja ja lyövät tikkuja kynsien alle-. Tähän sanoi Ville, että 

turha sun on mua tuollaisella peljättää. Kun sanon etten puhu niin 
en puhu. Saat sen uskoa. 

— Varmasti saa uskoa, sanoi Markku. Häntä hiukan kismitti tuo 
Saulin tärkeily, sillä oikeastaanhan hän, Markku, oli varsinaisessa 
vastuussa Vapaitten Sanojen jakelusta ja muista näihin asioihin 
kuuluvista tehtävistä, joita aikamiehet jättivät poikien toimitetta¬ 
viksi. 

Viinikan Julius oli yksineläjä, pienehkön torpan isäntä, vaikka 
olikin ison Luhtamäen talon poika. Olisi hän saanut suuremmankin 
tilan vanhemman veljen saadessa kantatalon, mutta Julius ei enem- 
mästä välittänyt. Hän hoiti itse kolme lehmäänsä, hevonen oli hyvä, 
ja rahoja oli antaa lainaksikin. Varakkaana Juliusta pidettiin, ja var¬ 
maan olikin. Tavallaan hieman omituinen, mutta siihen oli jo to¬ 
tuttu. Tuohonkin, että hän hoiti itse kaiken taloutensa, lypsi leh- 
mänsäkin, jota ei ainoakaan toinen mieshenkilö näillä kuuluvilla 
tehnyt. Olihan Juliuksellakin aluksi piikaihminen, nuori tyttö, mutta 
kun tämä alkoi liian innokkaasti sovitella itseään emännän istuimelle, 
jätti Julius syksyn tullen pestin antamatta ja otti tilalle itseään pal¬ 
jon vanhemman emännöitsijän. Mutta tämäpä oli vielä innok¬ 
kaampi järjestelemään itselleen oikein virallista emännyyttä: tuskin 
oli viikko kulunut uuden emännöitsijän taloon tulosta, kun tämä jo 
ilmestyi Juliuksen makuuhuoneeseen hekumanripsuisessa alus- 
hameessaan, jotakin joutavia kuhertelemaan. Niinpä tuli lähtö tälle¬ 
kin emännälle. Nyt Julius oli elellyt yksinään jo toista vuosikymmen¬ 
tä, eikä hänelle enää tullut mieleenkään havitella toisenlaatuista 
huoneenhallitusta. 

Tällaisina aikoina, jolloin luotettujen pitäjänmiesten oli joskus ko¬ 
koonnuttava neuvonpitoon keskenään tai yhdessä muualta tulleitten 
kanssa, ei voinut olla parempaa paikkaa kuin Julius Viinikan talo, 
jonka sijainti oli kaukana valtaväyliltä eikä ollut naapureita kurkki¬ 
massa. Ja ennen kaikkea: talon isäntä oli itse ytimiään myöten isän¬ 
maan asioissa mukana. Viinikan ovi oli aina avoin niille, jotka näillä 
asioilla liikkuivat. 

Manu Louhela oli Viinikan kanta vieraita. Joskus hän mat¬ 
koillaan viipyi täällä päiväkausia kirjoitellen ja lepäillen. Niin ta¬ 
pahtui jo aikaisemmin, sitten hänet karkotettiin maasta ja hän jou- 

tui oleskelemaan jonkin aikaa Ruotsissa, mutta oli jälleen livahta¬ 
nut kotimaahan yli Merenkurkun, vaikka ei ollut mitään viral¬ 
lista paluulupaa saanutkaan. Niinhän olivat tulleet monet muutkin 
karkotetut. 

Tänä iltana istui Viinikassa paitsi Louhelaa kaksi muuta vierasta: 
Kirkonkylän opettaja Liimatta sekä Pahkamäen isäntä. Louhela on 
kertonut heille matkastaan meren yli ja pikku sattumista Ruotsissa, 
hiukan myös siitä, mitä ruotsalaiset ajattelevat Suomen asioista. 
Sitten hän jatkaa: 

— Te täällä Suomessa ette tiedäkään miten raskaasti Venäjä sai 
selkäänsä Mantsuriassa. Eihän täällä ole sensuuri sallinut tuotavan 
totuutta julki. Mutta Ruotsin lehdissä on asioista ollut oikeat tiedot 
ja numerot. Melkein kaikki Rotsesvenskin laivat menivät meren 
pohjaan, ja suurisuinen Kuropatkin sai loikkia kuin sammakko japa¬ 
nilaisten armeijoita pakoon. Kerrotaan keisarin omin käsin kiskais¬ 
seen tältä kenraaliltaan olkapoletit pois. Nythän Venäjä joutuu luo¬ 
vuttamaan Japanille maata siellä idässä vaikka millä mitalia, ja hyvä 
kun sillä pääsee. Amerikassa hierotaan parhaillaan rauhaa. Mutta on 
turha luulla, että siitä mitään oikeaa rauhaa tulee. Venäjällä on mo¬ 
nessa paikassa ollut armeijassa kapinoita, ja Mustallamerellä ovat 
sen omat sotalaivat ampuneet toisiaan. Juuri lähtiessäni Ruotsista 
neljä päivää sitten tuli sinne tietoja, että Pietarissa oli heitetty 
väkevä pommi jotakin ministeriä kohti, niin että hän oli kuollut 
heti, ja samalla muutamia muitakin. Saatte uskoa, että siellä on 
kohta täysi mellakka kaikkialla, ja silloin täytyy jotakin sattua 

täälläkin. Täytyy varmasti sattua-! Kova kohina käy siellä, ja 

kohta on kohinat täälläkin-! 

— Mitäs me täällä, paljain käsin! sanoo Pahkamäki. — Ja mah¬ 
taako olla aseita Venäjälläkään niillä, jotka jotakin yrittävät, val¬ 
lankumouksellisilla? Eivätkö menneet melkein kaikki meren poh¬ 
jaan ainakin ne aseet, jotka tänne meille olivat tulossa? 

— On niitä tallessakin, ja hyvässä tallessa ovatkin, ja hyvässä 
rasvassa, vakuutti Louhela. — Ja lisää saadaan. Tukholman kautta 
matkusti viikko sitten vallankumouksen johtomiehiä jonnekin ete¬ 
lään aseita hankkimaan, ja meikäläisiä meni heidän mukanaan. Sain 
sen tietää varmalta taholta. Emme me yksin mihinkään rupea, vasta 
kun alkaa oikea valtakunnanrytinä, silloin iskemme, ja silloin on jo 
aseitakin. 

— Jos vain tohtisi luottaa-* Kyllähän ne luvata osaavat, 


ryssät, mutta eivätpä ole liikoja lupauksiaan pitäneet, keisarista 
alkaen ovat sanansa syöneet, epäilee edelleen Pahkamäki. 

— Nämä jotka nyt ovat sieltä matkassa, ovat aivan erilaista väkeä, 
sivistyneitä, aatteellisia, ja apuna on kansojen vapauden puolesta 
taistelijoita kaikkialta maailmasta Japania myöten. Louhela kertoo 
jälleen, miten heitä on Ruotsissa ollut maanpakolaisia kymmenittäin, 
mutta nyt on useita jo tullut kotiin, ja loputkin ovat tulossa, vaikka 
mitään armahdusta ei ole kuulunutkaan. Santarmitkaan eivät näytä 
paljon välittävän vaikka tullaankin, heillä on nyt muuta ajateltavaa, 
sillä Venäjällä todella tapahtuu kohta suuria. Kotiin aikoo jäädä 
nyt Louhelakin, hiukan tietysti täytyy olla vielä varuillaan, parasta 
on, ettei syrjäisille hiiskuta mitään tästäkään tapaamisesta. Sanoin 
sille Ampialan rengillekin, joka toi tuon laukun, ettei höläyttele 
kenellekään täällä käyneensä. Saisi jo tulla Ampialan poika hake¬ 
maan lehdet. Ne on saatava nopeasti levitetyksi, mielet on valmis¬ 
tettava, ennen kuin suuret tapahtumat alkavat, niin ettei kukaan 
enää kuuntele laukkuryssä-lähettien valheita ilmaisista maan jake¬ 
luista ja keisarin armollisista lahjoituksista. Kaikki sellainen on pak¬ 
sua valhetta. Ei olla idästäpäin meille koskaan mitään antamassa, 
mutta kaikki tahdottaisiin ottaa, ja otetaankin, ellei mitään pian 

tapahdu. Mutta nyt tapahtuu, kun vain ollaan itsekin asialla- 

Louhela puhuu yhtämittaa, hiukan hermostuneesti. Pahkamäki saa 
sentään tuikatuksi väliin, että eipä ole juuri häävi hiiren olla 

asialla, kun häntä lipajaa kissan suusta-. Ei Pahkamäki pahaa 

tarkoita, ei tahdo vastustaa Louhelaa, hänkin on pohjaltaan luotet¬ 
tava ja tiukka taistelija, mutta tällaiset sivunapautukset kuuluvat 
hänen tyyliinsä. Onhan Louhelakin tästä osapuilleen selvillä, mutta 
sittenkin Pahkamäen aivan kuin suupielestään tirskauttelemat väli- 
huomautukset saavat hänet tähän astista enemmän innostumaan. 
Hän seisoo pöydän lähellä tuuhea musta tukka hiukan pörrössä, 
tummat silmät välähdellen komeitten kulmakaarteitten alla, uljaana 
ja nuorekkaana, oikea käsi vilkkaasti elehtien ja selittää, miten his¬ 
toriassa on monta esimerkkiä suurten valtakuntien hajoamisesta, ne 
ovat sortuneet kuin heinähaasiot pyörretuulessa, ei ole jäänyt muis¬ 
toa enempää, mutta moni pieni ja mitättömänä pidetty kansa on 
kestänyt ja ottanut paikkansa maailmassa. Olemattomiin häipyi 
mahtava Persiakin, mutta Kreikka piti kutinsa. Ei jäänyt mitään 
jäljelle Roomankaan maailmanvallasta, pienet kansat sen silpoivat 
ja perustivat omat valtakuntansa, jotka ovat kasvaneet mahtaviksi 

ja nyt isännöivät Euroopassa. Ajatelkaa Sveitsiä, sellainen pieni 
torpanmaa suurten valtakuntain keskellä, mutta pintansa piti, kun 
kansa nousi yhtenä miehenä-. 

Pojat saapuivat Viinikan pihalle. Eihän tätä loppukesän utuista 
hämärää hengähtelevää iltaharmautta voinut vielä varsinaiseksi pi¬ 
meäksi sanoa, mutta vaati se kuitenkin jo näillä kellonlyömillä lamp¬ 
puun tulen. Vaan eipäs vaatinut tänä iltana Juliuksen tuvassa. Se 
oli pimeä, mutta se eli: siellä jutteli miehiä, sen pojat kuulivat pai- 
naessaan korvansa ikkunapieleen. Sitten he menivät eteiseen ja 
Markku koputti oveen, ensin varovasti koetettuaan sitä ja huomat¬ 
tuaan sen olevan lukossa. — Kuka on? kuului tuvasta. Markku mai¬ 
nitsi nimensä ja ovi aukeni. 

Vain takanperän hiilusta loi valoa tupaan, siellä istujat näkyivät 
tummina ääriviivoina, paitsi isäntä itse ja Louhela, jotka istuivat 
lähinnä takkaa. Tuvassa leijaili kahvin tuoksu, ja pöydällä erotti 
hämärän keskellä kuppien rivin. Vieraat olivat varmaan jo kuppo¬ 
sen juoneet, ja nyt Julius-isäntä ryhtyi antamaan lisää sytyttäen 
kuitenkin ensin kattolamppuun tulen. 

— Täältä tulee pojillekin, haluatteko? kysyy isäntä isoa pannua 
kohottaen. Tottahan pojille kelpasi. Louhela tervehti poikia kädestä- 
pitäen, ja istuttiin pöytään. Sitten Louhela tiedusti keitä toiset pojat 
olivat, oli ollut puhe vain lyseolaisesta Ampialasta? Osaattehan te 
kuitenkin jokainen pitää suunne kiinni? — Kyllä osataan! ehättää 
Sauli vakuuttamaan. — Ja ettehän te ketään meistä täällä olevista 
tunnekaan? juttelee edelleen Louhela. — Ei tunneta, virkahtaa 
Markku totisena. Sitten pojat nauravat ja opettaja arvelee, että 

jostakin toisesta kihlakunnasta varmaan ovat nämä pojat-. 

Nauretaan yhdessä, ja Louhela sanoo, että pojista tulee miehiä, eikä 
haittaa vaikka he jo kuulevat myös hiukan asioista, tämän ankarasti 
uhatun ja orjan ikeessä huokaavan isänmaan asioista. Puhutaan 
vain niistä! Ja Louhela puhui, hän oli nyt sillä verellä. Eipä ollut 
täällä metsän laidassa pelkoa, että kukaan syrjäinen olisi kuuntele¬ 
massa. Ja jos oli, olkoon! Onkin jo aika puhua ääneen, saada sanat 
siivilleen ja laittaa lentämään, humisemaan, herättämään. Suurin 
osa kansasta nukkuu vielä, mutta ei enää kauan. Toista Bobrikovia 
ei tänne enää uskalleta lähettää, ja jos sellainen tulee, niin kauan 
ei sen leuka keiku, sen saatte uskoa. Kaikkien olisi luettava Vänrikki 
Stoolia, sieltä saa ruutia suoniin. Olimme keväällä Döbelnin hau- 

dalla Tukholmassa Johanneksen kirkkomaalla — kaikki me tiedäm¬ 
me kuka oli Yrjö Kaarlo von Döbeln, sankari — meitä oli siellä 
toistakymmentä karkotettua ja useita ruotsalaisia Suomen ystäviä, 
siellä puhui Rosendal, ja minä lausuin loppuosan komeasta runosta 
»Döbeln Juuttaalla», tunnettehan tekin pojat sen? 

Sitten Louhela lausui, ja hyvin lausuikin, pää ylväästi taakse 
vedettynä, käsi koholla, silmät intoa säihkyen: 

Sa annoit mulle jälleen synnyinmaani, 
kun toivon meiltä synkkä yö jo vei; 

Sa kaikki näät, mun katso pohjimpaani, 
mult’ arvon tokko lahjas saa vai ei! 

Voi orja herrans’ eessä maassa maata; 
en mairia, en kerjätä ma saata, 
en palkan toivoss’ enkä suosion. 

Tupaan oli kertynyt tupakansavua, lamppukin paloi himmeästi, 
takan hiilusta oli tummunut. Louhelan puhe oli pannut poikien pos¬ 
ket hehkumaan, kukaan heistä ei ollut äskeisellään, aivan kuin olisi¬ 
vat kuunnelleet marssia, joka sai veret liikkeelle. Väkevimmin kaikki 
tänä iltana kuultu oli vaikuttanut Sauliin ja Markkuun, mutta aivan 
viileäksi ei ollut jäänyt Villekään. He olisivat olleet valmiit lähte¬ 
mään ja iskemään, tosin selvästi tietämättä ketä oikeastaan vihai¬ 
sivat ja iskisivät. Ylimalkaan niitä jotka sortivat: keisaria, kuver¬ 
nöörejä, santarmeja, nimismiestäkin, joka oli karkottanut maan¬ 
pakoon ihmisiä, Louhelankin —-. 

Myöntäen nyökäyttivät päätään opettaja, samoin isäntä ja Pahka- 
mäkikin, vaikka Julius-isäntä sitten sanoikin aivan asiallisesti ja 
arkisesti. 

— On sulia hyvä muisti, Louhela. Noin vain ulkoa laskettelet. 

Sitten sanoi Julius, että poikia varmaan jo unetti, ja kun asiatkin 
oli toimitettu, niin lähdetäänpä nyt nukkumaan. Poikia ei suinkaan 
unettanut, ei vähääkään, mutta myöhäinenhän jo oli, tietysti oli 
lähdettävä, vallankin kun Juurela sanoi, että nukkumamaille tästä 
on kohta lähdettävä itsekunkin. 

Kukaan miehistä ei kuitenkaan näyttänyt vielä olevan lähtö- 
aikeissa poikien mennessä paketteineen, eikä vielä pitkään aikaan 
Viinikan Juliuksen tuvassa nukuttu. Sillä Louhelalta oli jäänyt sa- 

nomatta sellaistakin, tärkeää, jota ei ollut sopinut poikien paikalla 
ollessa sanoa. Hän kävikin heti suoraan asioihin. 

— Te varmaan luulette minun vain arveluitani puhuneen ja jou¬ 

tavia juttuja lasketelleen, mutta uskokaapas kun sanon: kun rytinä 
alkaa, niin sitä ei tyhjin käsin aleta. Pikkuista pestirahaa vain oli 
se mitä tänne jo tuotiin, viime syksynä, kolmesataa kivääriä När¬ 
piön rantaan, tiedättehän? Aseet ovat siellä maahan kaivettuna odot¬ 
tamassa. Ne saatiinkin vain aivan kuin vahingossa, jonnekin 
Aasiaanhan niiden piti mennä, Kiinan taakse Siamiin, mutta kun 
Siamin keisari osti kolme uutta muijaa, niin rahat meni siihen, eikä 
hän saanutkaan näitä kiväärejä maksetuksi, ja silloin ne ostettiin 
meille. Rahatko? Kuulin, että Japanin joku ministeri olisi maksanut, 
jos lie perää. Mitä te nauratte? Totta tämä on-. 

— Jaa totta, että se Aasian keisari vaihtoi kiväärit muijiin? sanoi 
Julius. Naurettiin yhdessä. Sitten opettaja selvitti: 

— Se on hyvinkin mahdollista, sillä ostaa vaimot täytyy sillä 
laidalla maailmaa. 

— Juuri näin tarina kerrottiin siinä Tukholman kokouksessa, sen 
kertoi Zilliacus itse, joka näissä asioissa on liikkunut ympäri Euroo¬ 
pan ja Amerikassa asti. Viimeiset ostot on tehty Sveitsissä ja Sak¬ 
sassa, ja nyt sieltä on tulossa kymmeniätuhansia kiväärejä, koko¬ 
nainen laivanlasti. Koko kesä on tätä asiaa hoidettu, siinä ovat mu¬ 
kana myös Venäjän vallankumoukselliset, sinne aseitten piti mennä¬ 
kin, ja heidän hankkimiaan rahatkin olivat. Jonnekin Terijoen seu¬ 
dulle piti jo keväällä laivan tulla, mutta kun sitten ruvettiin neuvot¬ 
telemaan rauhasta Venäjän ja Japanin välillä, niin tuli esteitä lai¬ 
van lähdössä. Mutta nyt on päätetty, että aseet tuodaan tänne, Suo¬ 
meen, ja lasti puretaan näille rannikoille, jonnekin Pohjanmaalle. 

Kukaan ei enää lausunut epäilyjään. Asiaa tuntui Louhela puhu¬ 
van. Olipa aikoihin eletty! Aivan kuin tupa olisi humissut outojen 
uutisten paineesta. Eihän tiedetty minne aselaiva ajaisi ja millä ran¬ 
nikon kohdalla heti alkuhötäkkään miehiä tarvittaisiin, mutta va¬ 
rauduttava oli täälläkin. Nyt jo puhuvat toisetkin, ja Pahkamäki 
sanoo kuin aameneksi, vakuuttavasti: miehiä täällä on kyllä lähdössä 
heti kun sana saadaan. 

Pojat kulkivat paketteineen. Ääneti astelivat he läpi hämärän 
pihan, sitten metsänrantatietä niittyaukean laitaa. He tunsivat ole- 
vansa tärkeällä matkalla, suurissa asioissa, melkein miehiä. Ja mies- 

ten asioihin luiskahti puhelukin kun Sauli kertoi, että Kuparisen 
Antti, joka on Helsingissä tehtaassa ja nyt oli täällä kesälomalla, 
osasi tehdä pommeja. Hän oli laittanut pläkkitooppiin kruutia ja 
susihauleja ja pieniä raudankappaleita, joita oli noukittu Tuppu- 
sepän pajasta, sitten oli juotettu kansi toopin suulle. Eikä muuta 
tarvittukaan, kun tällaisen tontteron laittoi takkaan eli mihin vain 
valkeanpaikkaan, niin se vähän kuumennettuaan räjähti. Myös 
kanteen voi laittaa reiän ja pistää siitä tulilangan, ja kun sitten lan¬ 
kaa pitkin sihisevä tuli pääsee nuolaisemaan kruutia, niin silloin 
paukkuu. Mutta jos laittaa kruudin sijasta pönttöön dynamiittia, 
niin paukku on paljon kovempi. Sellainen, oikein dynamiittipaukku, 
pitäisi laittaa sen uuden bobrikoffin kakluunipesään Helsinkiin. 
Antti oli sanonut, että voisi ruveta vaikka friijaamaan sen piikaa, 
sen pääkuvernöörin, niin pääsisi käymään talossa ja oppisi tunte¬ 
maan paikat. Voisihan olla vain aivan piloillaan friijäävinään. 

Näitä tuumittiin. Mutta ennen kuin oltiin kortteeriladon lähellä, 
pöläytti Sauli: 

— Voisihan koittaa päräyttää täälläkin? Vaikkapa laittaisi Kröö- 
nin kakluuniin? Säikähtäisi eikä uskaltaisi toimittaa Louhelaa enää 
maanpakoon. Mitäs tuumitte? 

Olipa mojo ajatus, sopi tuumatakin. Varmasti nimismies Grön 
vetäisi kynnet kämmeniin kun saisi silmilleen tuhkat oman salinsa 
kakluuniuunista. Näin miete liikahteli, mutta ei sentään suinpäin 
Saulin ajatukseen yhdytty, ei Markku enempää kuin Viitekään, 
joka kysyi mistä saataisiin kruutia? 

— Sen verran kyllä voitaisiin siepata vaikka meidän makasiinista, 
arveli Markku. Innostunut ei hän kuitenkaan suunnitelmaan 
ollut, eikä Saulikaan palannut enempää asiaan. Alkoi jo unikin pai¬ 
naa. 

Siinäpä olikin jo Mäkipään lato, nukkumalato. 

TOINEN LUKU 


Lämmin kesä ja suopea syksy olivat jouduttaneet maamiehen 
töitä niin, että ruis oli suurelta osaltaan jo puitukin, osa ohraakin, 
vain myöhäisimpiä kaurankylvöjä kypsyteltiin. Myös kauppiaitten 
laarit olivat jo ensikertaalleen täyttyneet, ja niinpä oli jo Ampia- 
lankin ison viljamakasiinin edustalla kuormajono lähdössä viemään 
syksyn ensi puintien viljaa kaupungin myllyyn, jonne Ampiala oli 
myynyt kaiken kauppaan tulevan sadon. 

Oli vielä varhainen aamu, taivaalla auringonnousua enteilevä 
ruskottelu. Viisi kuormaa oli valmiiksi laitettuna kaupan pihalla. 
Hevoset rouskuttelivat lähtökaurojaan -päässä roikkuvista kangas- 
pusseista, ajomiehet olivat keittiössä aamukahvilla. Kaupunkimatka 
oli alettava ajoissa, niin että ehdittäisiin perille ennen liikkeitten 
sulkemista, ennätettäisiin tyhjentää kuormatkin myllyn makasii¬ 
niin ja järjestettäisiin ostokset huomista paluumatkaa varten. Olihan 
kaupunkiin valmiina jo rautatiekin, mutta rata sinne teki niin pit¬ 
kän mutkan, että kannatti paremmin kuljettaa tavara hevospelein, 
vaikka kaksi päivää kuluikin. 

Lähdössä oli kaksi Ampialan omaa hevosta, kolme muuta oli 
kylän taloista: Koivumaasta, Pahkamäestä ja leipuri Hoikkaselta. 
Siinäpä he nyt olivat nousemassa kuormalleen kukin: Ampialan 
renki Masa, Matti Jalli, roteva iloinen huiskale, joka jo etukäteen 
nautti kaupunkiin menosta, sillä sattuihan siellä usein jotakin pa- 
remmanpuoleistakin, ainakin vähän toisenlaista kuin täällä maalla. 
Yhtä mieluinen oli matka Pahkamäen rengillekin, Nikolaille, leik¬ 
kuun ja kyntötöiden vaihteeksi. Ampialan toista omaa hevosta oli 
lähdössä ajamaan puotipoika Jaakko, tai ehkäpä olisi oikeampaa 
sanoa konttoristiksi, koskapa hän toimi jo kirjanpitopuuhissa kaup¬ 
piaan apuna. Ikätoverit ja muutkin tuttavat häntä kuitenkin nimit¬ 
tivät vain harvoin oikealla nimellään, tavallisesti oli hän »Klimppi». 

Se oli tietysti haukkumanimi, vieläpä oikeastaan sopimaton, koska 
se johtui Jaakon ulkonäöstä: hän oli lyhyt, tanakka taapero, ei ihan 
kyssä, mutta sellaiseen vivahtava, lyhytkaulainen, pitkäkätinen ja 
vahvaharteinen. Jo lapsena hän sai tuon nimensä ja oli siihen tot¬ 
tunut, ei ainakaan viitsinyt enää suuttua sen kuullessaan. Hänen toi¬ 
miinsa ei varsinaisesti kuulunut hevosmiehenä kaupunkiin ajelu, mut¬ 
ta toinen renki oli eilen loukannut jalkansa eikä kelvannut matkaan. 

Koivumaan hevosta ajoi Ville, joka Markun lähtiessä parisen 
viikkoa sitten kaupunkiin kouluun oli sopinut hänen kanssaan tästä 
matkasta. Hoikkasen rotevaa ruunaa ohjaili Sauli, jolle tällainen 
kaupunkimatka oli mieluista puuhaa. 

Jo näkyi auringon reuna metsän takaa. Taivas kaartui hiilevän- 
sinisenä kuin keskikesällä. Ellei aamutuuli olisi tuhauttanut joelta- 
päin hiukan mädäntuntuista lehtien ja juurien lemua ja jollei kylän 
riihialueelta olisi tupsuillut kuivumisvaiheessa olevain tähkäin ime¬ 
lää tuoksua, niin ei olisi vielä huomannut mitään syksyn merkkejä. 
»Ilma on kuin limunaatia», totesi Masakin kiivetessään rattaille säk¬ 
kien päälle. Mutta ennen kuin hevoset maiskautettiin liikkeelle, tuli 
mökkitaholta päin näkyviin Harjunpään Petteri ja Iikka-poika käsi- 
kärryjä kuljettaen. Petteri oli menossa Pahkamäen kydölle kauran- 
leikkuuseen ja oli lähtenyt yhdessä Iikan kanssa näin aikaisin aut¬ 
taakseen poikaa alkumatkassa rattaitten työnnössä. Iikan oli tällä 
kertaa määrä kiertää jo kesällä tehtyjä, mutta tuoreina säilytettyjä 
saunavihtoja kaupaten pitäjän toisella keskuspaikalla, Niemikylässä. 
Harjunpään miehet pysähtyivät kuormajonon taakse sen lähtöä 
odottamaan. Heidän tulonsa huomasi Ampiala, joka oli kaupun¬ 
kiin lähtijöitä matkaan auttelemassa. Kauppiaan nuppiin lennähti 
äkkiä ajatus, sanoi: 

— Menettekös te yhdessä vihtoja kaupalle, Petteri itsekin? 

— En minä kaupalle, Iikka vain, selitteli Petteri. — Minä menen 
Pahkamäen peräkydölle kauranloppua leikkaamaan. 

— Eikös Iikka voisi lähteä kaupunkiin ajamaan meidän toista he¬ 
vosta, saisi Jaakko jäädä kotiin? Pantaisiin vihdat perunakuoppaan, 
niin eivät kuivu, voisihan Iikka kaupata ne ensi viikollakin? 

— Tosiaan, lähdehän Iikka! huikkasi Ville kuormaltaan. Sauli 
hihkaisi samaa taholtaan. 

— On vähän tuollaiset kehnonpuoleiset ketineet pojalla, ei ken¬ 
kiäkään eikä takkia, ja tuollaiset housutkin-, ei niillä oikein 

kaupunkiin, tuumiskeli niskaansa kynsäisten isä-Petteri. 

Eipä juuri ollutkaan Iikan kerineissä kehumista, sen tunnusti 
Ampialakin, ja ehdotti, että vetäköön vaikka Markun saappaat jal¬ 
kaansa, ja löytyy täältä pukutavaraakin yhdeksi kaupunkimatkaksi. 
Mitäs Iikka itse tuumii? Saathan palkkaakin ja näet kaupungin. 
Oletkos ennen nähnytkään? 

Koskapa Iikka olisi kaupungin nähnyt. Tuopa jo houkutteli, jos 
mikä. 

— Mä lähden, ilmoitti Iikka enempää tuumimatta. — Jos ker¬ 
ran saan ketinettä pintaan. 

Sauli ehdotti: 

— Myydään sun vihtasi kaupungissa, onhan sielläkin saunoja. 
Pannaan kuormaan, eiväthän ne paljon paina. Saat varmaan pa¬ 
remman hinnankin siellä. 

Ei ollut enää isä-Petterilläkään mitään vastaan, lähteköön poika. 
Niin sitten tapahtuikin. Hiukan muristen ja vastahakoisesti Klimppi 
liukui kuormalta maahan ja Iikka kiipesi sijaan. Ampialan emäntä 
lennätti hänelle vaatemytyn mukaan, olipa aikaa matkalla laitella 
päälleen. Saappaat sopivatkin hyvin, mutta Markun puku oli pit- 
känhujakalle Iikalle pienehkö, takki ahdas ja hihat lyhyet, housut¬ 
kin jäivät auttamattomasti asustamaan puolitankoon. Mutta toista 
oli tämä puku kuitenkin kuin Iikan omat ryysyt, joissa rikkeimet 
tirkistivät joka puolella ja paikka paikkaa korvalle löi. 

Kelpasi poikien lekotella jyväkuormalla syysauringon lämpimästi 
paistellessa. Pitkän metsätaipaleen jälkeen tuli suuria kyliä, joissa 
ihmiset puivat ja puuhasivat minkä mitäkin, parihevoset astelivat 
aurojen edessä, jokivarren jauhontomuiset myllyt jytisivät. Masa 
ja Nikolai laulelivat metsätaipaleilla omia raittiloilujaan, mutta kun 
keskipäivällä pysähdyttiin suureen kylään syöttämään hevosia ja 
haukkaamaan omiakin eväitä, oli Sauli ainoa, joka kykeni olemaan 
äänessä, sillä siellä kaikki puhuivat ruotsia. Ei Saulinkaan kielitaito 
erinomainen ollut, mutta solkkailipahan jotenkin, sillä hänen äitinsä 
oli ruotsinkielinen, ei ollut lapsena suomenkieltä osannutkaan. 
Sattui sitten rakastumaan kaupungissa leipurinkisälliksi valmistu¬ 
neeseen komeaan Hoikkaseen, joka myös oppiaikanaan oli oppinut 
sen verran herrasväen kieltä, että lemmenasioissa päästiin yhteiselle 
jyvälle. Vallankin alkuvuosina oli Hoikkasen perheessä puhuttu 
molempia kotimaisia. Jäi Saulinkin korvaan jotakin, ja sillä taidon- 
vähällä hän nyt loisteli. 


Markku Ampiala oli kotikylän miehiä vastassa myllyn makasii¬ 
nien luona. Heti koulusta päästyään hän oli juossut tänne ja alkoi 
jo pelätä, ettei sieltä tultaisikaan. Nyt on pantava töpinäksi. —Tä¬ 
män sanottuaan hän alkoi jutella Villelle ja Saulille jotakin niin hil¬ 
jaa, etteivät toiset kuulleet. Ylen olivat pojat tärkeän näköisiä, ja 
Markku kiirehti Masaa toimimaan nopeasti kuormain purkamisessa. 

— Mikäpä hätä tässä, vielähän kaupatkin ovat auki, tuumaili 

Masa sukeltaessaan säkki selässä makasiinin ovesta. Markku eh¬ 
dotti, että tyhjennettäisiin Villen ja Saulin kuorma yhdessä, nyt 
heti, ja sitten Masa ja Nikolai hoitaisivat lopun. Iikkakin saisi 
lähteä heidän mukaansa, Markun sekä Villen ja Saulin, lähdemme 
hiukan matkalle- 

— Vai matkalle? Ettehän vain Amerikkaan? tiedusteli Masa. 

— Merelle vain, saareen. Sitten meni Markku Iikan luokse ky¬ 
syen tältä lähteekö hän heidän mukanaan? Tultaisiin illalla myö¬ 
hemmin takaisin. Iikka tuumi, katsahti kuormansa kukkurana ole¬ 
vaan saunavihtaläjään ja arveli, että olisi saatava ensin myydyksi 
nuo vihdat, sitten kyllä joutaisi. Markku sanoi, että ne saadaan kyllä 
myydyksi parhaiten torilla, aamulla, ennen lähtöä. Nyt ei Iikalla¬ 
kaan ollut mitään lähtöä vastaan. 

— Sinnehän te menette yöksi Viikmannin kortteeritupaah? tie¬ 

dusti Markku Masalta. Sinne sanoi Masa mentävän ja käski poi¬ 
kain painua. Eipähän tuollaisista nulkeista suuria apuja ole ras¬ 
kaitten säkkien kantelussa, selkänsä vielä katkaisevat-. Kun 

vain sitten aamulla olette paikalla. 

Sehän oli selvää puhetta, ja vilauksessa olivatkin pojat matkassa 
kohti kauempana laiturin reunassa odottavaa venettä, jonka vie¬ 
ressä jotakin puuhaillen ennestään jo seisoi kaksi poikaa, toinen oi¬ 
keastaan täysikasvuinen, pienet viiksetkin jo ylähuulessa. Viiksi¬ 
niekka vilkaisi likkaa, katsahti tukanpörröä, liian pienen takin alta 
näkyvää likaista paidanrisaa ja puolisääreen ylettyviä housuja, sanoi: 

— Osaako tuo pitää suunsa kiinni ? 

— Osaa varmasti, vakuutti Markku. — Kyllä me tunnemme, 
hän on meidän kylän poikia. 

— Lupaus on kuitenkin otettava teiltä kaikilta ensikertalaisilta, 
ilmoittaa retken johtaja, viiksiniekka. — Niistä asioista, joita tällä 
matkalla näette ja kuulette, ei saa jutella sanaakaan ainoallekaan 
ihmiselle, ei valveilla eikä unissa. Se on vannottava. Joka valansa 
rikkoo, saa sen maksaa vaikka hengellään. 

— Mun takana kyllä asiat pysyy, sen sinä tiedät, Markku, va¬ 
kuutti Sauli. Samoin Ville, että tallessa ovat tiedot. 

— Entäs tämä kolmas? Kysyjä viittasi Iikkaa. 

Iikka vilkaisi kysyjää, koetti miettiä sopivaa valankaavaa, ja sit¬ 
ten muisti miten isä oli joskus jollekin tämäntapaisessa asiassa va¬ 
kuuttanut. Niinpä kuuluikin lujasti ja vakaasti: 

— Munalukku on leuoos ja takapuoles tappi, ei täältä tipu! 

Hiukan silmät levisivät ja nauru nykäisi suupieliä kyselijällä, toi¬ 
setkin pojat tirskahtivat, mutta vala päti. Enempiä kysymyksiä ei 
kuulunut. 

Vähän matkan päässä oli toinen vene. Viiksiniekka lähti nyt sinne, 
ja juteltuaan hetkisen siellä odottavan neljän pojan kanssa palasi 
takaisin omalle veneelleen ja sanoi, että nyt lähdetään. 

Matkaanlähdön eri vaiheet hoiti sitten nopeasti tuo joukon van¬ 
hin, jota Markku nimitti Einariksi. Nykäisi moottorin käyntiin ja 
ryhtyi sitä hoitelemaan. Hänen toverinsa, joka totteli nimeä Jarl, 
istahti pitelemään peräsintä. 

Iikalle oli kaikki uutta. Toiset pojat olivat olleet ennen kaupun¬ 
gissa, nähneet meren ja laivojakin, Iikka näki kaiken ensi kerran. 
Olipa ihme istua tällaisessa purressa, joka viiletti vesiä ilkosen it¬ 
sestään, paukkuen ja puksuttaen, mutta ilman soutajaa tai purjetta, 
sen kun narusta nykäisi liikkeelle. Ja vauhtia riitti. Puikkelehdittiin 
saarien lomitse kapeitten salmien kautta, välillä joku avarampi selkä, 
jonka reunoilla olevilla saarilla näkyi kauniiksi maalattuja huviloita. 
Vastaan tuli juhlallisesti soluillen upea purjelaiva, kolmimastoinen, 
myötälaitaisessa hiukan kallistellen ja purjeet rennosti pullistuen. 
Kauempana näkyi pienen höyrylaivan soma siluetti, se oli menossa 
ulapalle päin, minne saakka mahtoikaan olla matkalla, Amerikkaan¬ 
ko vai kauemmaksiko? Uusia olivat nämä saaristonäkymät Saulille 
ja Villellekin, sillä ensi kertaa hekin olivat merellä. 

Vajaan tunnin ajan kesti matka. Määräsaaren lähelle tultua ei 
heti ohjattu suoraa päätä rantaan, vaan kierrettiin ensin saaren ym¬ 
päri ja tarkkailtiin merenpuoleinen selkä ja salmet. Mitään liikku¬ 
vaa ei näkynyt, eikä läheltä kuulunut ääniäkään. Vain laskemaisillaan 
olevan auringon säteet heijastelivät vipajavista vesistä ja lokit kier¬ 
telivät uljain kaartein. Lipuiltiin rantaan mantereen puolelta, mihin 
toinen vene jo olikin pysähtynyt odottamaan pieneen poukamaan, 
puitten riippuoksien alle melkein näkymättömiin. 

Noustiin maihin. Heitä oli yhdeksän poikaa. Mitään nimiä ei mai- 

nittu eikä esittelyitä suoritettu. Markku tietysti tunsi kaikki, muut¬ 
han olivatkin hänen koulutovereitaan paitsi Einari, joka oli samasta 
koulusta viime kevännä tullut ylioppilaaksi. Lähdettiin marssimaan 
syvemmälle saareen sakean kuusikon halki loivasti kohoavaa pol¬ 
kua, Einari edellä. Välimatkat oli pidettävä määrämittaisina, kai¬ 
kessa menossa oli vankka sotilasleima. Einari komensi: tahdissa, 
mars! ja sitä mentiin sikäli mikäli epätasainen maasto ja maanpin¬ 
nasta kohoavat puunjuuret sallivat. Hännillä harppova Iikka ei yrit¬ 
tänytkään noudattaa tahtia, saapastelihan mitenkuten, samalla tark¬ 
kaan silmäillen isojen puitten oksasakeutta: hän oli pari kertaa kuu¬ 
levinaan tutun lennontohauksen kuusikosta, ja hänen metsämies- 
vaistonsa herkistyi. 

Keskellä saarta olevalle aukealle pysähdyttiin ja asetuttiin riviin. 
Odotettiin. Einari asteli ryhdikkäänä rivin eteen, katsoi tiukasti 
joukkoa ja ilmoitti sotilaallisen täsmällisesti: 

— Vapauden kaartin ensimmäinen hyökkäysryhmä kokoontunut. 
Heidän on tehtävä vala. Maa jolla seisotte on isänmaata. Sitä pai¬ 
naa nyt orjan jalka, vaikka sanottu on, että sitä orjan jalka ei saa 
painaa. Ottakaa maata oikeaan käteenne te kolme, jotka ette ole 
valaa tehneet. 

Sauli kaapaisi heti kouransa täyteen sammalta, hän oli kuin koto¬ 
naan leikissä. Ville seurasi hieman hitaampana. Mutta Iikka seisoi 
toinen silmä ummessa tuijottaen jonnekin puitten latvuksiin aiko¬ 
mattakaan kääntyä maan puoleen. 

— Ota sinäkin Iikka maata kouraasi, kehotti Markku. 

— Mitä se sellainen oikein meinaa? 

— Eihän se sen kummempaa kuin että sitten kuuluu Vapauden 
kaartiin. Se on meidän koulun poikain seura, mutta nyt siihen on 
päätetty ottaa muitakin. — Tähän Markun selitykseen ei Einari 
kuitenkaan tyytynyt. 

— Ei se vain sitä ole, että kuuluu, vaan on tehtävä vala, että 
antaa veren ja hengen, jos isänmaa vaatii. Etkö uskalla sitä luvata? 
Pelkäätkö sinä? 

— En minä pelkää. — Se tuli harvakseen, mutta lujasti. Sitten 
Iikka kouraisi kahmaloonsa maata ja nosti kätensä, kun näki Saulin 
ja Villenkin nostavan. Einari saneli valankaavan: »Minä Vapauden 
Kaartin jäsen lupaan vereni ja henkeni hinnalla puolustaa tätä maata 
ja taistella sen vapauden puolesta. En ilmoita mitä yhteisissä tilai¬ 
suuksissa näen eli kuulen eli mitä tietooni saatetaan. Jos yhteisen 

asiamme eli toverini petän, olkoon kuolema osani. Tämän lupaan 
ja vannon.» Sitten Sauli ja Ville: »Lupaan ja vannon!» Mutta Iikan 
ääntä ei kuulunut. 

— Etkö sinä lupaakaan? kysyi Einari tiukasti. 

— Joo-o, lupaan kyllä, sanoi Iikka. Mutta ihan välittömästi tämän 
jälkeen, vain paljon innostuneemmin kuului: »Tuolla lenti koppelo, 
suuri olikin!» Iikan koura avautui ja multa varisi maahan, käden 
ojentuessa osoittamaan ulapanpuolista rantaa kohti. 

Pojat katselivat toisiaan, hetkeen kukaan ei puhunut mitään. Odo¬ 
tettiin päällikön sanaa. Einarin katse oli tiukasti suunnattuna Iik¬ 
kaan, hän aivan kuin punnitsi tämän isänmaallisuuden ja käsitys¬ 
kyvyn ominaispainoa. Sitten hän sanoi Markulle niin hiljaa, että 
tuskin vieressä seisovat pojat kuulivat: 

— Eikö hänet olisi pitänyt jättää rannalle? Luuletko hänen 
osaa van pitää suunsa kiinni? 

— Varmasti pitää, vakuutti Markku. 

— Olkoon sitten, sinun takuullasi. Nyt lähdetään. 

Painuttiin saaren avomeren puolista rantaa kohti. Siellä pysäh¬ 
dyttiin edellistä pienemmälle aukealle, jota joka puolelta ympäröi 
näreikkö. Seisottiin hetkinen hiiskahtamatta kuunnellen, mutta vain 
matalan aallokon vaimea kohina kuului. Tuntui turvalliselta. Einari 
ilmoitti: 

— Nyt saatte nähdä sellaista, jota ette ole ennen nähneet. Mutta 
se tietäkää, että mitään ette ole nähneet, ei vaikka kuka kysyisi, 
ei vaikka selkänahastanne leikattaisiin postimerkkejä. Otetaanpa 
täältä peitot pois. 

Risujen ja sammalien alta paljastui pitkä laatikko, jonka kansi oli 
jo valmiiksi irrotettu, ja kun se oli nostettu sivuun, tuli näkyviin 
kivääreitä. Pitkät piiput samoin kuin leveät tukkipäätkin rasvassa 
kiiltäen oli niitä ainakin parikymmentä tuossa yhdessäkin laatikossa, 
ja toisten laatikoitten kulmia näkyi risujen alta. Pieniä neliskulmai¬ 
sia ammuslaatikoita oli vieressä. Einari antoi jokaiselle pojalle ki¬ 
väärin, otti itselleenkin ja ryhtyi sitten selostamaan miten lukko 
avattiin ja suljettiin, näytti kuinka patruuna työnnettiin piippuun 
ja vedettiin ulos, miten kiväärin perä tukevimmin sovitettiin olkaan 
ja kädet asetettiin tähdättäessä. Nopeasti tuo opittiinkin. Jo oli Iik¬ 
kakin mukana, yhtä innokkaana kuin kaikki toisetkin. Hän tunsi 
pyssyvehkeen ennestäänkin, sillä ainakin kymmenvuotiaasta hän jo 
oli kulkenut metsässä Suutari-Mikon mukana ja saanut ampua van- 

halla suustaruokittavalla, ja viime aikoina Mikko oli lainannut hä¬ 
nelle pyssyn yksinäänkin metsällä käymiseen. Tuttu oli ampuma- 
ase myös Saulille, hänellä oli aivan samoin kuin Villelläkin oma 
pienoiskivääri, buurikivääriksihän sitä sanottiin, joilla pojat olivat 
harjoitelleet ampumaan ja yrittäneet hiukan metsästelläkin. Mutta 
tämä oli kuitenkin aivan toista, tällainen iso kivääri, sota-ase. Tunsi 
jotakin pitelevänsä kun sen olalleen nosti, jonkinlainen outo säväys 
kävi ytimissä — tunsi melkein olevansa mies! 

— Käännös — mars — käännös — mars — seis! Ojennus! 
Olalle — vie! Jalalle — vie! — Eipä juuri enempiä komentoja 
ollutkaan, mutta olipa niissäkin oppimista maalaispojille. Lyseon 
pojillehan tällainen oli tuttua jo koulun voimistelutunneiltakin, 
mutta erilaiselta kuitenkin tuntui heistäkin, kun olalla oli oikea 
kivääri. 

Aurinko painui jo läntisen ulapan läikyntään, mutta taivaanlaen 
pilvenhattaroissa vielä punerteli väkevänä kuparinen rusko valaen 
metsäaukean jo hiuksenvertaiseen hämärään sekoittuvaa hohdetta. 
Pojat istuivat kivillä ja kuuntelivat Einarin juttelua. Hän puhui 
laivasta, joka oli tullut jostakin Itämeren eteläisestä satamasta, aja¬ 
nut karille, ei kovinkaan kaukana tästä paikasta, ja upotettu räjäyt¬ 
tämällä. Enempää ei hän siitä tietänytkään, eikä tarvinnutkaan tie¬ 
tää. Osa aseista oli mennyt mereen, mutta osa, ehkäpä suurin osa, 
oli pelastettu ja tuotu saaristoon säilöön. Niitä oli monessa pai¬ 
kassa, myös rannikolla. Venäläiset santarmit, tullimiehet ja poliisit 
liikkuivat veneillä saaristossa, olivat kierrelleet jo tämänkin saaren 
lähistöllä, mutta nähtävästi olivat nyt muualla, koska ei mitään 
näkynyt eikä kuulunut, siksi uskallettiin ottaa aseet esiin. Tärkeää 
on, että jokainen kivääri saadaan säilymään piilossa nuuskijoilta, 
sillä Venäjältä on juuri saatu tietoja, että siellä on vallankumous 
jo alkanut. Mustanmeren laivastossa on puhjennut kapina, ja Mos¬ 
kovassa on surmattu pommilla jälleen yksi suuriruhtinas. 

Einari puhui innostuneesti, ja yhtä innostuneina pojat kuunteli¬ 
vat. Eivät sentään kaikki. Kukaan ei huomannut, että yksi joukosta, 
toisten takana näreen suojassa istunut Iikka oli lähtenyt paikaltaan 
ja kukkinut jonkin aikaa pensaikossa, ammuslaatikoitten luona, ja 
sitten painunut metsään. Kun Einari oli juuri lopettanut puheensa 
ja sanonut, että nyt pannaan kiväärit takaisin laatikkoon ja laite¬ 
taan kätköpaikka kuntoon, kajahti merenpuolella saarta tuima lau¬ 
kaus. Pojat hypähtivät seisaalleen, kuunneltiin. Enempää ei kuulu- 

nut, tuo ainoa laukaus vain, ja rantaan vyöryvien laineiden lep¬ 
poisa lipinä. Samassa huomattiin, että yksi joukosta puuttui. Missä 
on Iikka? 

Iikkaa ei näkynyt. Nopeasti pantiin kiväärit kätköön ja paikka 
naamioitiin mahdollisimman tarkoin, sitten lähdettiin rantaa kohti, 
sieltäpäinhän äskeinen laukaus oli kuulunut. Sieltäpä Iikka tulikin 
jo vastaan, hyväntuulisena, naureskellen ihan, ja ennen kuin suut¬ 
tunut Einari ennätti puhaltaa kiukkuaan sananpöläykseksi, nosti 
Iikka jaloista riiputtamaansa naarasmetsoa ja selitti: 

— Sain pudottaa tämän aivan kuin kanan orrelta, kun oli pöljä 
istunut männyn oksalle niin ettei ollut ainutta varpua edessä. 
Mätkähti maahan kuin mätäs. Tämä on eri lihava. 

Jo sai sanan vuoron Einarikin ja antoi tulla kuin torvesta. Kenen 
luvalla sinä lähdit ammuskelemaan? Sanoinhan jo tullessa, ettei 
täältä saa kuulua kovaäänistä puhettakaan, saati sitten laukausta! 
Ja mistä sait patruunan? 

— Sieltä otin loorasta patrullin, sieltä puskan alta. 

-— Niihin ei ollut lupa koskea. Ja laatikothan olivat tiukasti kiinni ? 

— Eihän ne juuri tiukastikaan, helposti sen kannen sai auki vään¬ 
netyksi. — Ja sitten Iikka aivan rauhallisesti, ikään kuin ei olisi 
retkikunnan johtajan saarnanpauhua kuullutkaan, tiedusti mitä 
mahtoivat kaupungissa maksaa tällaisesta lihavasta koppelosta? Vai 
ostavatko ollenkaan? 

Einari ei osannut aivan heti sanoa mitään, hän ei jaksanut ym¬ 
märtää tuollaista jukuripäisyyttä! Kun mies ei ole milläänkään, ei 
edes kuuntele! Markku siinä yrittikin jo sanoa jotakin Iikalle, lau¬ 
sui moitteen, kun Iikka lähti tuolla tavoin omavaltaisesti ammus¬ 
kelemaan. Oikeastaan hän sanoi sen yhtä paljon oman syyllisyyden- 
tunteensa vaimentamiseksi kuin Iikkaa moittiakseen, sillä olihan 
hän tavallaan vastuussa Iikasta ja tämän otteista. Mutta pitem¬ 
mälle ei hänkään moitiskelussaan ehtinyt, kun kaikki herkistyivät 
kuuntelemaan. Selkämeren puolelta kuului moottorin sätkytys, ei 
ihan kaukaakaan ja nopeasti läheten. 

— Veneisiin, äkkiä! komensi Einari. Alettiin juosta saaren man- 
tereenpuoleista rantaa kohti. Vasta veneiden luokse saavuttua huo¬ 
masi Einari Iikan kiväärin. Poika oli juossut joukon viimeisenä 
keikuttaen olkapäällään kivääriä ja retuuttaen toisessa kädessään 
koppeloa. Mutta enää ei ollut aikaa viedä asetta kätköpaikkaan. Nyt 
oli päästävä nopeasti saaresta pois, sillä jos merenpuolelta saapujat 

olivat poliiseja tai santarmeja, niin heidän epäilynsä heräisivät heti 
heidän nähdessään tuollaisen poikaparven saaressa. Vallankin kuu¬ 
lemansa laukauksen jälkeen. Kiväärinpamaus oli varmaan kuulunut 
puoliväliin Pohjanlahtea tällaisella tyynellä ilmalla. 

Kivääri sijoitettiin näkymättömiin veneen pohjan ja kaarienpääl- 
listen irtolautojen väliin, veneet työnnettiin vesille, moottorit käyn¬ 
nistettiin ja lähdettiin täyttä vauhtia painumaan kaupunkia kohti. 
Toivottiin, että tulijat, olivatpa keitä tahansa, olisivat ehtineet 
nousta saareen meren puolelta, ennen kuin kuulivat toiselta ran¬ 
nalta moottorien äänen. Tällöin saataisiin riittävä välimatka, pääs¬ 
täisiin lähimmän saaren suojaan ja piilouduttaisiin jonnekin ran¬ 
nikolle sopivaan lahdelmaan tai korkeaan rantakaislikkoon. 

Mutta toivo petti. Vieras vene ei laskenutkaan rantaan, vaan 
lähti kiertämään saaren ympäri. Poikien pienet purtilot eivät ehti¬ 
neet näkösuojaan, ennen kuin iso moottorivene törmäsi saaren takaa 
ja pakenijat huomattuaan lähti kiivaasti perään. Pako yritys kuivui 
alkuunsa. Kohta olivat virkapukuiset poliisit veneineen poikien vie¬ 
ressä ja vaativat pysähtymään. Mikäpä auttoi. 

— Tekö ammuitte äsken tuolla saaressa? kysyi isoviiksinen, virka¬ 
pukuinen poliisiupseeri. 

— Missä saaressa? — Einari katsoi tiukasti kysyjää. 

— Älähän kieroile! Vai ettekö kuulleetkaan laukausta? 

— Kyllä sellainen kuultiin, ja sitä säikähdettiinkin ja lähdettiin 
pakoon. 

Kaikki kolme venettä keinahtelivat hiljakseen aivan vierekkäin. 
Poliiseja oli neljä. Äskeinen kyselijä, jolla oli komissaarin virkamer¬ 
kit, sanoi nyt Iikkaa osoittaen: 

— Mitä sinulla poika on siellä älläsi?Levitäpä vähän jalkojasi! 

Iikka ei ollut kuulevinaan, katseli lokkien lentoa päänsä päällä ja 

näytti hölmöltä. Komissaari toisti komennuksensa, mutta sama 
tulos. Iikka ei ollut tietävinään. Komissaari komensi yhden mie¬ 
histään poikien veneeseen katsomaan mitä siellä on. Poliisi veti 
Iikan istuinpaikan alta koppelon ja nosti sen ilmaan. 

— Katopas vain, komea lintu! ihasteli komissaari. — Onko vielä 
lämmin ? 

— Lämmin on. 

— Sinäkö sen ammuit? 

Iikka vilkaisi kysyvästi Einariin, mutta kun tämä vain pureskeli 
harmistuneen näköisenä alahuultaan, pöläytti poika: 

— Jaa minkä ammuin? 

Komissaari rähähti nauruun. Jaa että minkä? Etkös tunne metsä- 
lintua, vai luuletko sitä jänikseksi? Käsinkö sait sen kiinni, vai hei¬ 
titkö kannolla? 

— Paiskasin kivellä, kuuluu vakaa vastaus. 

— Vai kivellä heitit! Konstaapeli katsoo miltä näyttää, onko kiven 
tai kuulan reikä, vaiko haulien jälkiä? 

Poliisi tarkastelee ja ilmoittaa naureskellen, että tarkka käsi on 
pojalla, ihan keskeltä on kivi läpäissyt linnun. 

— Siis ei haulikolla? 

— Ei, kuula näyttää olleen. 

— No niin, jokö tunnustat ampuneesi? kysyy komissaari Iikalta 
jälleen. Iikka ei enää näytä aikovankaan vastata, mutta nyt tulee 
Sauli hänen avukseen. Sauli selittää silmä kovana miten he kuuli¬ 
vat laukauksen, he kaikki, kun olivat veneessä saaren rannassa, — ja 
sitten me kaksi, tämä Iikka ja minä, juoksimme katsomaan ja näim¬ 
me linnun räpiköivän puun juurella, ja silloin Iikka heitti sitä ki¬ 
vellä. Silloin vasta huomasimme, että sitä oli ammuttu. 

— Ahaa, te sentään huomasitte, että oli ammuttukin. Mutta am¬ 
pujaa ette nähneet? 

— Emme, vakuuttaa Sauli. 

— Et sinäkään? komissaari kysyy jälleen likalta. 

— Jaa mitä? 

— Et nähnyt kuka ampui? 

— En sinnepäin kattellutkaan. 

— Olkasi yli heitit kivenkin, ja sentään sattui, vai mitä? 

Iikka ei vastaa. Komissaarin ääni tiukkenee, siinä on jo kireää 

uhkaa hänen sanoessaan: 

— Olisi pojat parasta ruveta nyt jo puhumaan totta. Mistä saitte 
kiväärin ? 

Ei vastausta. 

— Eikö kukaan tiedä? 

Edelleen äänettömyys. 

— Et sinäkään, joka näytät jo näitä toisia vanhemmalta? Kysy¬ 
mys oli osoitettu Einarille. 

— En, — Se tuli tuimasti kuin pyssyn suusta. Toisetkin pojat 
silminnähtävästi ryhdistyivät. Einarin vastaus oli suuntamerkki: 
mitään ei tiedetä. 

— Lähdetäänpä sitten kaupunkiin, jospa muisti matkalla virkis- 

tyisi. Jääkäähän te, Jernberg, siihen veneeseen, Holm menee tuo¬ 
hon toiseen, ja ajellaanpa vaikka Kalarannan laituriin, siitä on lyhin 
matka konttoriin. 

Veneet käynnistettiin ja lähdettiin. Molemmissa veneissä meni¬ 
vät poliisit istumaan kokkaan, joten perässä istuvat pojat voivat 
moottorien sätkyttäessä puhella vapaasti. Einari antoi omalle vene¬ 
kunnalleen määräyksen lähteä heti satamaan saavuttaessa juokse¬ 
maan eri tahoille kaupungille, poliisien huudoista välittämättä. 
Perään konstaapelit tuskin lähtevät, sillä tuo lihava komissaari ei 
pystyisikään juoksemaan, ja nämä veneissä olevat poliisit eivät ai¬ 
nakaan lähde meitä juoksemalla kiinni yrittämään, ne ovat oikeaa 
väkeä, tunnen molemmat. Hihkaiskaa toisenkin veneen pojat mu¬ 
kaan heti kun lähdette juoksemaan. 

— Entäs sinä itse? tiedustaa Markku. 

— Minä jään vastailemaan, menen konttorille heidän kanssaan. 

— Mihinkäs pyssy pannaan? kysyy Iikka. 

— Se saa olla piilossa siellä missä on. 

- Mutta jos nuo äijät havaitsevat ja vievät? 

— En usko. Mutta jos niinkin sattuisi käymään ja joku joutuu 
kuulusteluun, niin ainakaan ei saa ilmoittaa, että se on saaresta löy¬ 
detty. Täytyy vain sanoa, ettei tiedä kenen se on ja mistä oli tuotu. 

— Saahan sen sanoa vaikka niinkin, että minä sen toin, ehdot¬ 
taa Iikka, jonka aikaisempi vähäpuheisuus tuntuu olevan tiessään. 

— Mistäs sinä sen olisit tuonut? 

— Noo-vaikka löytänyt. Mitäs sillä on väliä. Sanon vain 

että se on mun. 

— Sano sitten, sano mitä haluat. Sinähän koko tämän sotkun olet 
saanut aikaan. 

Saavutaan Kalarannan laituriin. Poikien veneissä olleet poliisit 
nousevat ensiksi maihin, sitten pojat samanaikaisesti kuin komis¬ 
saari ja hänen venettään hoidellut poliisimies. Einarin veneessä ollut 
konstaapeli kiirehtii kiinnittämään laituriin komissaarin venettä. 
Komissaari antaa määräyksen, että molemmat poikien veneet on 
tarkkaan tutkittava ja kaikkien on sitten lähdettävä kamarille. 

Mutta siitäpä lähdöstä ei tullut mitään. Tuskin on tämä komen¬ 
nus annettu, kun pojat toisilleen hihkaisten kiitävät karkuun. Iikka 
on jäänyt viimeiseksi, hän askaroi jotakin veneen laitapuolella, 
mutta sitten ponkaisee hänkin laiturille ja lähtee juoksemaan, toi¬ 
sessa kädessä lintu, toisessa kivääri. Pitkäsäärinen poika loikkaa kuin 

hirvi yli laiturin reunassa olevan puomin, syöksyy lähellä rantaa 
olevan matalan rakennuksen taakse ja on samalla näkymättömissä. 
Sauli ja Ville lähtevät hänen peräänsä, Iikka odottaa hiukan, Sauli 
ottaa linnun, ja vilauksessa pojat ylittävät kadun ja painuvat tuu- 
heitten puitten hämärään. Laiturille hitaasti kömpivä komissaari 
huomaa poikain pinkomisen vasta kun hänen veneessään ollut po¬ 
liisi huutaa Iikalle pysäyskomennuksen, mutta sekin tulee sen verran 
myöhästyneenä, että silloin on jo koko poikalauma tiessään. Vain 
Einari seisoo veneensä vieressä. »Seis, pysähtykää! Ottakaa heidät 
kiinni!» ärjyy komissaari, ja poliisit ottavatkin muutamia juoksu- 
askeleita, mutta pysähtyvät jo rantamakasiinin takana. Mitä he po¬ 
jille, nehän juoksevat kuin jänikset, vieläpä eri suuntiin, veitikat, 
ja on jo melkein pimeäkin eikä rannassa ainoatakaan lyhtyä syty¬ 
tettynä. Ei kannata lähteä perään! 

Kaikkiko päästitte menemään? kysyy komissaari kiukkuisena po¬ 
liisien palatessa veneitten luokse. — Mitä mahdoimme, saivat niin 

pitkän etumatkan, kuka tuota osasi arvata-. Pitäkäähän 

huoli, ettei tämä viimeinenkin livistä, sanoo komissaari Einaria 
osoittaen. — En minä livistä, ilmoittaa Einari. 

Kun veneet oli tarkastettu, lähdettiin poliisikamariin. Siellä seu¬ 
rasi tiukka kuulustelu, jossa Einari selvitti oman osuutensa mat¬ 
kaan, mutta toisista ei hän tiennytkään mitään. Oli vain lähdetty 
merelle ilman mitään tarkempaa päämäärää. Käytiin useankin 
saaren rannassa, kunnes käännyttiin takaisin siitä etäisimmästä. 
Venekö? Minunhan se oli. Keitäkö olivat pojat? Koululaisia. En 
heidän nimiään muista, jotkut tunsin näkemältä. Halusivat me¬ 
relle, ja kun olin menossa niin otin veneeseen. Koululaisiako 
kaikki? Eivät kaikki, oli myös useita maaseudulta, jostakin lähi¬ 
seudulta. En voi muistaa nimiä — Kustaa taisi olla joku. Että 
muistanko oman nimeni? Kyllä sen tiedän, olen Einari Hokki, 
ylioppilas, tästä kaupungista. En tiedä toisesta veneestä, se tuli 
niille vesille myöhemmin, omia teitään. Aseko ? Kenen oli ? Se oli 
mukana noilla maalaispojilla. Sotilaskiväärikö ? Ei suinkaan, he 
sanoivat sitä Vinshesteriksi, joksikin amerikkalaiseksi metsästys- 
kivääriksi. Minutko edesvastuuseen? Mistä? Voidaanko minua 
syyttää jostakin rikoksesta? 

Siihen ei komissaari vastannut, vaan tiedusti konstaapeleilta, 
tunsivatko he ketään noista pakoon juosseista pojista? Ei kukaan 
tuntenut, muistelivat joitakuita joskus kadulla nähneensä, mutta 

kenenkään nimeä eivät tienneet. Einarilla oli hymyssään pidättele¬ 
mistä, sillä olihan konstaapeli Jernberg hänen veneessään olleen 
pojan eno, sen tiesivät hyvin toisetkin poliisit, mutta mitäpä siitä 
tiesi komissaari, muualta tullut. Kun komissaari tiedusti, oliko 
Einarin omasta nimestään antama ilmoitus oikea, todistivat kaikki 
niin olevan. Sitten kysyi komissaari: 

— Vastatkaapas nyt suoraan: mihin saareen on aseita kätketty? 

Einari katseli komissaaria silmät suurina. Vakuuttavan vilpitön 

oli hänen äänensävyjäkin hänen vastatessaan: 

— Aseitako kätketty? En minä mitään sellaisesta tiedä? 

— Kyllä tiedätte ja kyllä vielä sanottekin. Komissaari määräsi 
Einarin pidettäväksi toistaiseksi poliisilaitoksella, ettei hän pääse 
antamaan ohjeita toisille matkassa olleille, joista ainakin pari, kolme 
poikaa on saatava käsiin ja tuotava kuulusteltavaksi vielä tänä il¬ 
tana. Komissaari ilmoitti jäävänsä laitokselle koko illaksi odotta¬ 
maan raportteja. 

Hyvin olivat Masa ja Nikolai ehtineet suoritella iltatyönsä, jyvät 
oli punnittu ja kannettu myllyn varastoon ja uudet ostokset tehty 
Ampialan antaman listan mukaan. Hevoset syödä rouskuttelivat 
Vikmannin kauppahuoneen pihalla, mutta pihan perällä olevassa 
majatuvassa oli tavallinen iltameininki menossa. 

Siellä oli näin syyskautena jokseenkin joka yö maaseutulaisia 
monista pitäjistä, tavaraa tuomassa ja hakemassa. Monenlaiset tuok¬ 
sut, tupakansavu ja jutunpörinä täyttivät matalan tuvan, jossa 
kymmenkunta miestä puuhaili minkä mitäkin: oli illastamispuu- 
hassa, pelasi korttia, lukipa joku sanomalehteäkin katossa heilahte- 
levan lampun valossa. Ampialan renki-Masa ja Pahkamäen Niko¬ 
lai huiskivat nakkia parin muun maakunnan miehen kanssa. Läis¬ 
kittiin yksinkertaisella pietillä vain, mistäpä tupliin rahat renkimie- 
hillä. 

Lehden lukija ilmoittaa, että jossakin Savon puolessa on lehmä 
poikinut hirvenvasikan. Syntyi yleinen keskustelu, sillä joku oli 
tietävinään, ettei sellaista voi tapahtua. Yleensä oltiin kuitenkin sitä 
mieltä, että mikäpä siinä, hyvinhän se voi käydä, siellä missä leh¬ 
mät vielä kulkevat metsälaitumella. Sekoittipa joku Amerikassa 
ollut tähän eläinkuntaa koskevaan uutiseen ihmiskunnankin asioita, 
sanoi nähneensä Kaliforniassa valkoisen miehen ja neekerinaisen 
rakkauden hedelmän, joka oli selkäpuoleltaan musta, mutta mahan- 

puolelta melko valkoinen, kämmenpohjatkin kuin harmaata poslii¬ 
nia -. Mies tunnettiin ennestään suur valehtelijaksi, eikä ku¬ 

kaan uskonut. 

Lukija löysi taas uutta ilmoitettavaa, mutta häntä ei enää kuun¬ 
neltu, kun pari huoneen perällä oleillutta nuorta miestä alkoi lau¬ 
laa. He olivat tuhisseet omia juopuneen-tuhinoitaan hämärässä nur¬ 
kassaan muiden menoon puuttumatta, mutta nyt vaatii heidän iloit- 
semisensa enemmän ilmaa. Toinen alkaa jollottaa, kaverin kohta 
yhtyessä, muuatta parhaillaan maata kiertävää sotalaulua. Jotkut 
majamiehet ovat jo kääräisseet hevosloimen mytylle ja ojenteleivat 
yölepoa aloitellen penkillä, joku on kellahtanut sänkyynkin, pelaa¬ 
jatkin lopettavat, mutta yritäpä siinä unta kun veljet nurkassaan 
vetelevät: 

»Japsipojat ampuivat sen panssarilaivan rikki, 
Rotsesvenskin housut kastui, Niku-poika itki, 
hei, Togo, Nogi, Kuropatki Jalu-virran vettä latki 
Ojama ja Kuroki ne nauroi, hei!» 

— Pidättekö turpanne, helvetissä, saadaan vielä poliisi niskaan! 
— huutaa joku pöydän luota. Mutta Masa ja Nikolai ja jotkut muut¬ 
kin yllyttävät laulamaan lisää. On uusittuja sanoja laulussa, eivät ole 
kuulleetkaan. »Mistä tänne poliisit, annetaan turpiin jos tulevat, 

antakaa kaikua, pojat-!» Joku vanhemmanpuoleinen isäntä- 

mies on senverran kaljoissa, että alkaa huidella tahtia ja loilottaa 
omaansa, ennen kuin peränurkan pojat ennättävät jatkaa, päästelee: 
»Mökää siinä pidettiin, kun piru päänsä mestas, kun Poprikoffi 
ammuttiin, se sanoi: herrajestas.» Aivan uusi laulu taas, naurettiin, 
ja joku huusi, ettei tuo ole laulu eikä mikään, omasta päästään läs¬ 
syttää —-. 

Vähitellen hiljaisuus palautuu, vanhemmat ja väsyneimmät heit¬ 
täytyvät lojuilemaan, nuoremmat lähtevät ulos, sillä olihan iltaa 
vielä. Pihalle painuivat Masa ja Nikolaikin, oli hevosetkin juotet¬ 
tava ja annettava yöksi syömistä. 

Pihalla oli pimeää ja hiljaista, mutta kaupungilta kuului ääniä, 
yksinäisiä huutoja, jotka toisinaan paisuivat meteliksi. Ne tuntui¬ 
vat vahvistuvan ja lähentyvän, ja ruokittuaan hevoset lähtivät mie¬ 
het ottamaan selvää metelin aiheesta. Tultuaan torille he näkivät 
siellä ihmisiä liikkuvan kiireesti, juoksujalkaa monet, torin vastaista 
yläkulmaa kohti, Masa ja Nikolai lähtivät samaan suuntaan. Kun 


he ehtivät ensimmäisen rannanpuoleisen poikkikadun kulmaukseen, 
tuli pysäys, sillä koko kulmauksen täytti kansanjoukko, joka huu¬ 
taen ja keppejä heilutellen tunki viereisen talon pihaan, muutaman 
virkapukuisen poliisin turhaan koettaessa estää tunkijoita. Sinnepä 
painuivat meluisan virran mukana maaseudun miehetkin ja huo¬ 
masivat olevansa poliisilaitoksen pihalla, keskellä miesjoukkoa, joka 
karjui poliisimestaria näkyviin. Itseään mestaripoliisia ei saatu huu¬ 
doilla esiin, mutta komissaari ilmautui rappusille ja kehotti jouk¬ 
koa hajaantumaan, muuten seuraisi ikävyyksiä. — »Emme pelkää 
sinun ikävyyksiäsi, anna tulla vain!» kuului huutoja, ja jälleen vaa¬ 
dittiin paikalle itseään poliisimestaria, hänelle oli asiaa, ei tuollai¬ 
sille vedenkuljettamille pikku fiskaaleille-. Komissaari hui¬ 

toi ja ärjyi jotakin, jonka vain aivan lähellä seisovat kuulivat. Nyt 
nousi rappusille joku vanhemmanpuoleinen mieshenkilö, hänelle 
hurrattiin ja huudettiin kehotushuutoja: puhu! Ollaan hiljaa, kuun¬ 
nellaan mitä toimittaja sanoo. 

Hän oli kaupungin suomalaisen lehden päätoimittaja, koko maa¬ 
kunnassa tunnettu oikeustaistelija, jonka lehti oli jo kaksi kertaa 
ollut lakkautettuna päätoimittajan kirjoitettua pelottomasti venä¬ 
läistä sortoa vastaan. Melu hälveni heti hänen ensi sanojensa ka¬ 
jahdettua. Hän sanoi, että kaupungin poliisilaitos on nykyisessä joh¬ 
dossaan osoittautunut kykenemättömäksi järjestyksen pitoon, se ai¬ 
heuttaa vain häiriöitä eikä turvaa rauhallista elämää kaupungissa. 
Ja lisäksi poliisimestari on ryhtynyt toimimaan läheisessä yhteis¬ 
työssä santarmien kanssa, tuon likaisen joukon, joka tänne on tuotu 
meidän elämäämme tärvelemään. Nyt on hän toimittanut tänne ko¬ 
missaarin, joka on santarmien nöyrä palvelija- 

— Kiellän puhujaa jatkamasta! Käsken heti kokousta hajaantu¬ 
maan, sillä tämä on laiton kokous, tämä on järjestysvallan uhkaa¬ 
mista, selvää kapinaa! Käsken poliiseja- 

Kukaan ei kuullut minkä käskyn poliisit komissaarilta saivat, sillä 
nyt yltyi väkijoukko entistä äänekkäämpään huutoon, karjuttiin: 
»Alas santarmit! Komissaarille selkään! Siepatkaa se tänne, piestään 
se! Etsikää poliisimestari, se kettu, kolostaan!» Lähimpänä olevista 
miehistä jotkut juoksivatkin muutamia askeleita rappusia kohti, 
mutta puhuja asettui heidän eteensä. »Ei mitään väkivaltaa!» hän 
huusi. »Vain oikeutta! Laki maassa jälleen kunniaan ja oikeus voi¬ 
maan! Sitä me tahdomme.» Kauempana meluava joukko ei kuullut 
hänen sanojaan, mutta jo matkaan lähteneet kuulivat ja pysähtyivät. 

Samanaikaisesti komissaari häipyi, avasi takanaan olevan oven ja 
meni sisään. Puhuja kohotti kättään, ja melu hiljeni, hän jatkoi 
puhuen siitä miten poliisimestari on ollut innokkaana ahdistamassa 
julkista sanaa ja sulkemassa kirjapainoja. Sitten puhuja selosti niille, 
jotka eivät tämän mielenosoituksen aihetta tienneet, että tänne oli 
tultu kaupunginpuistosta, jossa oli aikaisemmin illalla aiottu pitää 
kansalaiskokous, mutta sen oli poliisimestari sotaväen avulla hajot¬ 
tanut juuri kun aiottiin lukea julkilausuma ja ponnet, joissa vaa¬ 
dittiin sensuurin lakkauttamista ja täydellistä puhe- ja painovapaut¬ 
ta, valtiopäiväin koollekutsumista päättämään yleisestä ja yhtäläi¬ 
sestä äänioikeudesta sekä Suomelle annettavasta täydellisestä itse¬ 
määräämisoikeudesta. Minä luen nyt ne ponnet, joiden lukeminen 
äsken estettiin. 

Ponnet hyväksyttiin jyrisevin hyvähuudoin. 

Mutta ennen kuin puhuja ehti poistua paikaltaan, juoksi hänen 
luokseen rappusille päivällä maaseudun poikain veneessä ollut Jarl 
ilmoittaen jotakin, joka ei yleisen melun vuoksi kuulunut kauem¬ 
maksi. Toimittaja kohotti kätensä ja pyysi hiljaisuutta. Nopeasti se 
palautuikin, ja kuultiin: 

— Sain juuri tiedon, että äsken komennuksiaan ärjynyt komis¬ 
saari on tänä iltana määrännyt pidätettäväksi joukon tämän kaupun¬ 
gin koululaisia, jotka ovat olleet veneretkellä saaristossa. Ainakin 
yksi heistä on jo tuotu vangittuna tänne poliisilaitokselle, ylioppi¬ 
las Einari Hokki, jonka monet meistä tuntevat kunnon pojaksi ja 
innokkaaksi isänmaanystäväksi. Hän on nyt täällä poliisien ja kohta 
varmaan santarmienkin rääkättävänä. Kansalaiset, sallimmeko me 
sellaista? 

Viimeiset sanat melkein jo hukkuivat meluun, ja useita miehiä 
juoksi rappusille. Huudettiin: »Kiskokaa se konna kolostaan, se tö¬ 
kötiltä tuoksuva haisunäätä! Hampaat kurkkuun! Nylkekää tup¬ 
peen! Hokki heti vapaaksi!» Joku kiskaisi oven auki ja miehiä pai¬ 
nui sisään. Melu ei ehtinyt vielä ensinkään heikentyä, kun komis¬ 
saari työnnettiin äkkirysäyksellä rappusille. Hän oli ilman lakkia ja 
koetti puhua jotakin, mutta kukaan ei kuullut. »Turpiin sille!» kuu¬ 
lui pihalta Masan hihkaisu. Ei hän enempää kuin Nikolaikaan ollut 
selvillä, mitä tässä oikein mellakoidaan, mutta olivatpahan mukana 
yhteisessä ilossa, hihkaisivat vuoronperään. Nyt yritti toimittaja 
jälleen saada sanotuksi jotakin, heilutti kättään ja koetti hillitä me¬ 
lua, kunnes sai äänensä sen verran kuuluviin, että ilmoitti komis- 

saarin käskeneen päästää Hokin vapaaksi. Samassa Hokki jo parin 
poliisin saattamana ilmautuikin rappusille, kohotti kätensä ja huusi: 
»Väkivalta maasta pois! Eläköön vapaa isänmaa!» Eläköönhuuto jy¬ 
lisi niin että sen kaiku kantoi varmaan kauas merelle. 

Huudon vaiettua seurasi hengähdystauko. Toimittaja seisoi la- 
kittomana huohottavan komissaarin vieressä näköjään hiukan neu¬ 
vottomana, mutta samassa nousi rappusille pitkä roteva mies. Hänet 
kaikki tunsivat: hiljakkoin kaupungin poliisilaitokselta erotettu yli¬ 
konstaapeli Laikka. Väkijoukko hiljentyi entisestäänkin nähdessään 
Laikan, niin ettei hänen tarvinnut erikoisemmin edes korottaa ään¬ 
tään sanoessaan komissaaria osoittaen: 

— Tätä miestä ei kannata pieksää eikä potkia, mutta pois hän 
täältä joutaisi. Kunniallisin keinoin ei hän ole tänne tullut, ja hä- 
piää on hän täällä ollessaan tuottanut koko poliisilaitokselle, eikä var¬ 
masti kunnian kukot laulele hänelle tästäpuolinkaan. En koske hä¬ 
neen ja kehotan muitakin olemaan koskematta, mutta voisihan hä¬ 
nelle ilmoittaa yhteisen kansan ajatukset niin kuin täällä on ennen¬ 
kin ilmoitettu. 

Enempää ei Laikka sanonut, mutta monet ymmärsivät jo tästä. 
Hypitetään! Useita miehiä juoksi rappusille, he tarttuivat komis¬ 
saaria käsivarsista, joku työnsi niskasta, väläyksessä hän oli piha¬ 
maalla, johon oli muodostunut kadulle saakka johtava kuja: mie¬ 
hiä kahtena tiheänä rivinä, ja heidän välisensä kujan poikki ojen¬ 
nettiin keppejä, moni nosti kepin puutteessa jalkansa, jota vastassa 
seisova mies kannatti, ja komissaari pakotettiin hyppäämään kep¬ 
pien ja jalkojen yli. Hän kompastui heti ensimmäiseen esteeseen, 
tuuskahti nokalleen ja yritti esittää kiukkuisen vastalauseen, huusi 
sitten poliiseja avukseen, mutta ainoatakaan ei ollut näkyvissä. 
»Antakaa vauhtia, fieterit kinttuihin sille!» huudettiin. »Ei saa lyödä, 
saattakaa siististi portille vain!» kuului rappusilta Laikan ääni. Apua 
saapui liikaakin, komissaari sai vauhtia hyppyihinsä, hän lensi mo¬ 
nen käden heittämänä yli keppien ja jalkojen, melu ja naurunhoho- 
tus täyttivät tienoon ja yhä lisää väkeä saapui paikalle, sitä oli jo 
katukin täynnä. Lähellä porttia kujanne päättyi, mutta portilla oli 
vielä yksi ylitettävä este: siinä seisoivat Iikka ja Sauli vastakkain, 
ihan portin pylväitten kohdalla, kivääri aidaksi asetettuna välissään. 
Ville oli jäänyt vain katselijaksi portin kadunpuolelle. Komissaari 
yritti livahtaa Iikan ja pylvään välistä kadulle, mutta eipä ehtinyt, 
lihava mies, vaan pojat työnsivät aitansa eteen, ja kansa ympärillä 

melusi: yli vain! Hyppää! Ei auttanut muu kuin yrittää, mutta hei¬ 
kosti kävi: vielä kerran hän makasi rähmällään ja puolittain ryö¬ 
mien pääsi portista kadulle, jonne häipyi väkijoukon melun saat¬ 
telemana. 

Masa ja Nikolai olivat olleet innokkaasti mukana mellakassa ja 
saapuivat portille samanaikaisesti kujahyppyyn tuomitun kanssa. 
He hämmästyivät melkoisesti tavatessaan siellä pojat, kaikki kolme, 
sillä Villekin ilmestyi samaan joukkoon. 

— Missäs hitossa te olette velmuilleet koko illan? tiukkasi Masa 
pojilta. 

— Mettällä on oltu, selitti Iikka yksivakaasti. 

— Mettällä? Kuinka helkkarissa kaupungissa mettällä ollaan? 

— Kyllä ollaan kun osataan, kehaisee Sauli. — Näytä, Ville! 

Ville nostaa näkyviin koppelon, jota hän on piilotellut takanaan. 

Enempää ei ehditäkään keskustella metsästysasioista, sillä samassa 
saapuu jostakin pihanpuolelta poliisi, yksi tänään veneretkellä mu¬ 
kana olleista, tarttuu Iikkaa olkapäästä ja sanoo puoliksi kuiskaten, 
hätäisesti mutta samalla äkäisesti: 

— Pitikö sinun nyt juosta tänne, suoraan poliisilaitokselle, tuon 
pyssysi kanssa! Painu äkkiä tiehesi! 

Masa ei kuullut mitä konstaapeli suihki, hän näki vain tämän 
kouran pusertuvan Iikan olkapäähän, ja Masalla oli omakohtaisia 
kokemuksia, että poliisilla on harvoin ystävällisiä aikeita iskiessään 
johonkuhun kouransa. Tuskin järjestyksen valvo ja oli lopettanut sa¬ 
nottavansa, kun hän tunsi niskassaan tuiman tempauksen, joka len¬ 
nätti hänet sylen päähän seisomapaikastaan, ja kuuli karjahduksen: 
Kynnet irti! Enempää ei konstaapeli kuullut eikä nähnytkään, sillä 
miehiä sulloutui ympärille, meluttiin, ja virkapukuisen poliisin oli 
nyt parhainta olla hiljaa, sillä kukapa tässä puolittaisessa pimey¬ 
dessä voi erottaa vuohet lampaista, vallankaan virkapukuiset. Po¬ 
liisi häipyi vähin äänin taustalle, ja pojat lähtivät kortteeripaikkaa 
kohti. 

Sinne saapuivat Masa ja Nikolaikin. Masa uteli pojilta näiden 
matkoja, mutta paljon ei hän saanut näistä irti. Pojilla oli ankara 
nälkäkin, he häärivät eväitten kimpussa niin ahkeraan, ettei ohut 
aikaa puhua. Saaressa vain sanoivat olleensa, vähän metsästelty oli, 
saatiin lintukin. — Vaan se pyssy, eikö se ollut oikea kivääri? Kenen 
se oli? — Näiden kaupungin kavereiden pyssy se oli, vanha romu. 
Eivät välittäneet siitä, antoivat mulle, selitti Iikka yksikantaan. 

— Antoivat sulle? Oikeinko omaksi? Nyt täytyi Iikan hiukan tuu¬ 
mia, ja Sauli ehtikin väliin, sanoi, että antoivat käytettäväksi sinne 
maalle, vähän niinkuin yhteiseksi-. 

Enempää ei enää puhuttu kivääristä eikä poikien monivaiheisesta 
matkasta merellä, enempää kuin juoksusta kaupungillakaan, yli 
lauta-aitojen ja halki ryytimaiden ja pimeitten talonpihojen, vihai¬ 
set koirat kintuissa ja säikähtyneet akat vinkumassa ja kiljumassa 
nähdessään kolmen huiskaleen pomppivan ja tallaa van heidän kaali¬ 
maitaan. Säkkeihin kääritty kivääri oli peitetty Iikan rattaille hei¬ 
nien alle, sieltä sitä ei kukaan osaisi tulla etsimään. Ei ollut enää 
huolta vihdoistakaan, ne oli Masa myynyt ja ottanut kaksin verroin 
niin paljon hintaa kuin mitä Iikka olisi omilla myyntimatkoillaan 
saanut, ja aamulla Masa lupasi myydä koppelonkin. Asiat olivat 
kunnossa, vatsakaan ei enää veroaan vinkunut. Ville ja Sauli kipu- 
sivat katon rajassa olevan sängyn oljille, Iikka ojentausi lattialle 
takan viereen, kääri hevosloimen päänaluseksi ja oli samantien 
unessa. 

KOLMAS LUKU 


Olipa outo syksy, sattui jos jotakin, kaikenlaista, ja yhä vain. Jou¬ 
tui joskus marraskuun alkupäivinä tavallinen maaseudun ukko ja 
akka ajattelemaan, että joko on maailmanratas ruvennut pyörimään 
takaperin, vai omatko ruuvit tässä ovat jengoiltaan luiskahtaneet? 
Kun mitään tästä kaikesta melusta ja pauhinasta ei ymmärrä. Mel¬ 
kein koko kesän oli auringon silmä ollut samean punerteleva, jos¬ 
kin lämmin, mutta nyt kesän päätyttyä se oli miltei aina pilven 
takana, ilma oli sakea ja syksynraskas. Kylä kuitenkin hengitti ke- 
veästi kuin kevättä keuhkoihin vetäen. Liikuttiin, touhuttiin, ky¬ 
seltiin ja elettiin alituisessa odotuksessa. Kyntömiehen hevoset sei¬ 
sahtivat kesken vaon ja saivat laiskotella tuntikausia kyntäjän juos¬ 
tessa asioita kuulemaan. Riihenpesään unohdettiin sytyttää tuli. 
Tavallisia teurastuspäiviä siirrettiin tuonnemmaksi. Paikkakunnan 
muutamat koululaiset tulivat kaupungista kotiin, sillä kouluille oli 
annettu lupa epämääräiseksi ajaksi. Junatkin lakkasivat liikkumasta. 

Huhujen huuhkalinnut lentelivät niin ettei määrää. Tietoja tuli 
alinomaa, monenlaisia ja monta tietä, suupuhein, postissa ja puhelin- 
lankojakin myöten, joita niitäkin outoja pirisijöitä oli viime aikoina 
näille main ilmestynyt. Venäjältä oli jo pitkin kesää ja syksyä kuu¬ 
lunut outoja asioita: sotalaivoja upposi, aseet paukkuivat, pommeja 
heiteltiin ja isoja herroja kuoli. Kerrottiin keisarinkin hengen jo 
keikkuneen kepin nenässä. Nyt idän vihaiset tuulet vingahtelivat 
lähempänä, Helsingissäkin jo marssivat monenlaiset kaartit ja valta- 
herrojen istuimet heilahtelivat, kohta perään metelöitiin muissakin 
kaupungeissa, jopa maaseudullakin. Kun junat sitten seisahtivat ja 
postinkulku lakkasi, tuntui elämänmeno eräiltä osiltaan oudosti py¬ 
sähtyneeltä, kun se taas toisilta osiltaan näytti laukkaavan entistä 
vinhempaan. Niin ainakin täällä maaseudulla, jossa päivät tavalli¬ 
sissa oloissa suuren maailman menoon verrattuna laahustivat vii- 

kosta viikkoon kuin mylly vanhuksen vesiratas kesäkuivassa joessa, 
hampaalta hampaalle loksahdellen. Nyt täälläkin aika sai siivet ja 
lensi tuulena humisten . . . 

Suurlakko! Kaikki pyörät seisovat! Mitä se oikein oli tai tarkoitti, 
siitä ei ollut tietoa — tai oli liiaksikin, miten milloinkin. Maaseu¬ 
dulla, Kirkonkylässäkin, tämä elämänliikahtelun poikinpuolisuus 
tosin näkyi ja tuntui varsinaisesti vasta liikenteen pysähdyttyä, 
sivukylissä ei siitä näkynyt silloinkaan juuri mitään jälkeä. Ampia- 
lan kauppa oli avoinna, tarvittiinhan tavaraa, oli elettävä. Hiukan 
joutavana pidettiin sitä, kun pakari Hoikkanen jätti lakkotiedon 
tultua pullataikinansa happanemaan, leipomatta ja paistamatta, ja 
lähti kunnanhuoneelle kokoukseen. Niin teki suutari Särmäkin, 
nousi pytyltään ja lähti kylälle, vaikka talvi alkoi painaa päälle ja 
lämpimien jalkineiden tarve oli suuri. Samoin menettelivät muut¬ 
kin hantvärkkärit, kun innokkaat nuoret miehet kehottivat lakkoon 
ja kutsuivat kokoukseen. Vain nahkuri Mattson sanoi, että hänelle 
ei lakko kuulu, parkkitynnyreille ei sovi antaa ainoanakaan aamuna 
eikä iltana rauhaa, ei jouluaamunakaan, vuotia on muljuteltava, pai¬ 
nukaa hiiteen lakkoinenne älkääkä tulko tänne määräilemään, tai 
housunne kastuvat: työnnän tynnyriin! Miehet jättivätkin kova- 
kämmenisen karvarimestarin rauhaan, mutta moneen muuhun paik¬ 
kaan he menivät lakkokehotuksineen, painuipa pari innokkainta 
pyykinpesijäin luokse jokirantaankin ja antoi eukoille määräyksen 
kurikoinnin lopettamisesta. Liekö tuo ollut ihan todeksi tarkoitet¬ 
tukaan, mutta eivät eukot sitä leikiksikään ymmärtäneet, ensin he 
nauroivat päin naamaa vähtärin pojalle ja Lampelan silmäpuolelle 
leski-isännälle, mutta kun nämä vielä jankuttivat jotakin lakosta, 
niin muijat suuttuivat, sanoivat, että johan nyt on kummat riitin- 
git kihlakunnassa, kun ei enää saisi pestä nokisia riihipaitoja eikä 
tenavain likatrasuja, painukaahan tiehenne siitä nenänalustaanne 
aukomasta-! Ja kun miehet eivät riittävän kiukkuisesti läh¬ 

teneet, niin Pikkutuvan Eveliina lainasi vauhtia alkumatkaan suo¬ 
rittamalla naisväen ikivanhan rituaalin: heilautti helmuksiaan ja 
antoi maisemain paistaa. Tällaista sattui, monenlaista, ja Kylässä 
kävi yhä kovempi kohina, kun keskellä arkista päivää riennettiin 
koululle kansalaiskokoukseen. 

Sinne oli saapunut puhuja kaupungista saakka, tuomarismies. 
Pahkamäen Selma oli saanut tehtäväkseen lausua runon, ja opettaja 
oli lähettänyt sanan kuoronsa jäsenille, jotka olivat sanan saaneet- 

kin ja melkein kaikki saapuneet. Kun kuoro oli kajauttanut laulunsa 
»Ajan aallot ankarasti lyövät» ja Selma lausunut runonsa »Itätuu¬ 
lessa», oli kansaa koollako enemmän kuin koulun suojiin mahtui. 
Seuraa vana ohjelmassa olikin puhe. Mutta kun puhuja yritti luokka¬ 
huoneen opettajakatederiin, oli käytävä sulloutunut niin täyteen, 
ettei kainalosauvojen avulla liikkuva tuomari päässyt tunkeutumaan 
huoneen perälle, ja lisää väkeä oli tulossa. Kuului harmitteluja, 
ettei ole suurempi^ kokoushuoneita. Joku sanoi: kirkossa on tilaa, 
ja se on tuossa vieressä. Mennään sinne. 

Monet yhtyivät: mennään kirkkoon. Joku epääväkin ääni kuului, 
mahtoiko sentään sopia kirkko tällaiseen-? Mutta oven lähis¬ 

töltä alkoi jo purkautua väkeä ulos, puhujakin vietiin tungoksen 
mukana, ja pian oli monisatainen joukko kirkon edustalla. 

Mutta kirkko oli lukossa. Opettaja, Ampiala ja Pahkamäen isäntä 
lähtivät hakemaan pappilasta avaimia. Rovasti ei kuitenkaan niitä 
suosiolla luovuttanut. »Ei kirkko ole maallisia kokouksia varten, se 
on Herran huone», hän sanoi, »ei tuomiokapitulikaan hyväksyisi 
avainten luovuttamista.» Pahkamäki, kiivas mies, sanoi, ettei ole 
tuomiokapituli kirkkoa rakentanutkaan, itse olemme sen tehneet ja 
käytämme myös. Tätä ei rovasti myöntänyt, ei sittenkään, vaikka 
Ampiala puhui sangen säyseästi selittäen, että tämä on erikoinen 
tapaus ja suurlakko, nyt täytyisi poiketa tavallisesta, ja eihän kirkko 
pahennu jos siellä puhutaan isänmaan asioista. Rovasti väitti, että 
kirkko oli rakennettu yksinomaan taivaan valtakunnan asioitten se¬ 
littämistä varten. Puhui opettajakin sanoen, että kaikki kirkkopihaan 
kokoontuneet monet sadat kansalaiset olivat tämän seurakunnan 
jäseniä, ja kun mielet ovat kiihtyneet voi käydä niinkin, että ovet 
murretaan auki ellei saada avaimia. Enempää ei keskusteltu. Pahka- 
mäki sanoi, että mitäpä tässä turhia puhutaan, tuossahan ovat oven¬ 
pielessä avaimet, sieppasi avainnipun ja lähdettiin. 

Kirkko oli melkein täynnä ontuvan tuomarin astellessa kuoriin. 
»Kuuluisi paremmin saarnastuolista, sinne vain!» huudettiin kir¬ 
kosta, mutta sinne ei puhuja kiivennyt. Hyvin kuului puhe kuori- 
korokkeeltakin. Ja lujaa sanaa tuomari pudotteli. Hän oli koko maa¬ 
kunnassa tunnettu perustuslakitaistelija ja tiesi asiat. Voimallisesti 
hän selvitteli hetken tapahtumia. Sorretut kansat Venäjänmaan eri 
puolilla olivat marssilla vapauteen. Me emme saa jäädä jälkeen, 
nyt on Suomenkin otettava asiat omiin käsiinsä, väkivalta ja vää¬ 
ryys pois. Valapaton keisarin valtaistuin horjuu, meidän on oltava 



mukana sen lopullisessa kaatamisessa. Pääkaupungissa marssivat jo 
vapauskaartit Venäjän vallankumouksellisten kanssa rinnan. Näin 
tapahtukoon koko maassa. On saatava jälleen perustuslait voimaan, 
oma hallitus ja oma sotalaitos. Sortajan kanssa veljeilleitten virka¬ 
miesten sijaan on nimitettävä isänmaalliset miehet-. 

— Krööniltä on kiskottava nappi lakista! Se on aika paskiainen 
länsmanniksi! kuului huuto ovensuusta. 

Kirkossa naurettiin, mutta vaatimus hyväksyttiin. Nimismies 
Grön jouti kyllä lähtemään, tarpeeksi oli jo pahojaan tehnyt ja 
röyhkeä virkaherra oli. Puhuja ei kuitenkaan pitänyt keskeytyk¬ 
sestä, vaan vaati hiljaisuutta ja sanoi, ettei nyt ole oikea hetki ka¬ 
jota yksityisseikkoihin. Suurista asioista on kysymys. Täälläkin on 
hyväksyttävä julkilausuma, jossa esitetään kansan vaatimukset. Se 
luettakoon nyt. 

Kokouksen sihteerinä toimiva opettaja Liimatta luki julkilausu¬ 
man, jossa monien muiden tärkeiden asioiden ohessa vaadittiin 
myös yleistä äänioikeutta sekä miehille että naisille. Kaikki hyväk¬ 
syttiin, mutta hyvähuutojen vaiettua kuului kuitenkin ihmettelevä 
huikkaus: »Ohhoh, ettäkö akoillekin!» Kummun Eenokki siellä oven¬ 
suussa vastalausein, sillä ei hänen uskoonsa sopinut, että hänen 
Maijaliisansakin pystyisi korkeita valtakunnan asioita hantteeraa- 
maan. Mutta kun opettaja vakuuttavasti sanoi, että kyllä niin on, 
naisille myös, ei Jussikaan halunnut sen enempää vastustella. Ol¬ 
koon menneeksi Maijaliisallekin! Olisi hän varmaan yhtynyt heti 
tämän päälle kajahtavaan Maamme-lauluunkin, mutta kun ei ollut 
laulumies. 

Kylässä olivat myös pojat asialla. Olivat olleet jo aamusta al¬ 
kaen. 

He eivät ehtineet kokouksiin enempää koululle kuin kirkkoon¬ 
kaan, eikä heillä ollut haluakaan puuttua tuollaiseen aikuisten tou¬ 
huiluun. He lähtivät suoran toiminnan tielle. 

Kokouksen kirkossa päätyttyä ja kansan purkautuessa ulos näh¬ 
tiin kirkkopihan vastassa olevalla aukealla outoa menoa, selvästi soti¬ 
laallista puuhaa: siellä marssi toistakymmentä poikaa, kaikilla pyssy 
olallaan. Toisilla oli pienoiskivääri tai tavallinen metsästyspyssy, 
Harjunpään Iikan olalla keinahteli oikea sotilaskivääri. Markku oli 
joukon päällikkö, ja tottuneesti jo tuntui häneltä käyvänkin komen¬ 
nukset marsseihin ja pysähdyksiin, ojennuksiin, käännöksiin ja 

syöksyihin. Nyt oli heillä katselijoitakin, satoja pitäjäläisiä, joiden 
joukossa oli monia sellaisia, jotka eivät olleet koskaan ennen näh¬ 
neet sotaista menoa. Kovin vajanainenhan oli urhojen ulkonäkö, 
puvut perin sekalaiset, oli saapasta ja paulapieksua, paikkahousua ja 
avoreikänuttuakin, mutta ryhti ei ollut hullumpi eikä intoa puut¬ 
tunut. 

Riittipä intoa katselijoillekin. Vain joku vanhempi vaimoihminen 
siunaili, että mitä hirveitä tämä tietää, varmaan oikeaa sotaa ennus¬ 
taa, kun pojankeltiäiset tuolla tavalla pyssyjen kanssa-! 

Mutta enemmän kuului aivan toisenlaista huikkailua, ihailevaa me¬ 
lua ja välillä nauruakin. Olipa kuin olikin poikain tempuissa katse¬ 
lemista. Painelivat aseineen totisina kuin Taavetti ripillä, pyöräh- 
deltiin ja juosta retuutettiin, sitten mahalleen ja sihtaamaan. Ja 
kauppiaan lyseolaispoika hihkaisi komennukset kuin ainakin sota- 
herra, kuin mikäkin Ramsai, sanoi joku entinen kaartilainen. Huu- 
telivat vanhat tarkkampujat, Lappeenrannan rakuunat ja kaartilai¬ 
set neuvojaankin ja huomautuksia komentajalle ja pojille, kuului 
naplessuuta ja nakrahuuta, joita heille itselleen oli ärjytty väessä 
ollessaan, kiljaisi joku pois lakkiakin päästä, shapkita loi, entiseen 
tyyliin. Joku irvihammas huuteli sellaistakin, että onkos Harjun- 
mäen Petterin Iikka-poika komppanian lipunkantaja, kun paita niin 
komeasti luurailee housunpersuuksen rikkeimestä? Osaahan kansa 
lohkoa! Mutta pojat eivät sellaisesta välittäneet, vaan lähtivät ul¬ 
jaasti marssimaan kylän läpi. 

Kun pojat olivat häipyneet, alkoi kokousväki myös poistua, mutta 
ennen kuin monikaan oli ehtinyt portin ulkopuolelle, oli tuomari, 
äskeinen kirkkopuhuja, korottanut äänensä kirkon pääoven rappu¬ 
silla. Hän ei puhunut pitkään, mutta sanoissa oli ytyä. »Tuo äskei¬ 
nen näkymä oli varmaan odottamaton teille, niinkuin minullekin, 
yhtä odottamaton kuin sydäntä sykähdyttäväkin. Tuollaiset pojat 
ovat Suomen toivo, sen vapauden ensimmäinen aamu vartio. He 
ovat ennus ja symboli siitä, mitä meillä voi olla edessä, ja he ovat 
myös takuu tahtomme ja pyrkimyksemme aitoudesta ja kansallis- 
henkemme voimasta. En koskaan unohda tätä päivää, tällä kirkko- 
pihalla näkemääni ja kokemaani. Vien tämän kuvan viestinä kaik¬ 
kialle minne menen ja kerron sen siellä, missä on epäilyä ja miel¬ 
ten penseyttä.» 

Puheessa oli sanoja, joita kaikki eivät ymmärtäneet, mutta sa¬ 
nojen tarkoituksen, puheen hengensuunnan ja intomielen he ta- 

jusivat. Tunnettiinpa hienoista ylpeyttä, kun on sellaisia poi¬ 
kia -. 

Pojille päivä oli ollut sellainen että jeh, totisesti. Pyssyt oli viety 
pois, ja Iikan kiväärikin oli turvallisessa piilossa Pahkamäen luuvan- 
alusessa. »Mato pitää olla haistamaan, joka sen täältä löytää», tuumi 
Iikka. 

— Ei löydä Nikarin poliisikaan, eikä faltesmanni Kröönikään, 
vaikka sillä onkin samanlaiset tunto viikset nenän alla kuin Kuro- 
pätkillä. Sen sanoi suutarin Vikke. Sitten kulkeutui puhe jälleen kotoi¬ 
siin asioihin. Sotaherroista ei ollutkaan mahdoton matka virkaher- 
roihin, näihin kotoisiin, ja niinpä mainittiin nimismies Grön uudel¬ 
leen. Hän oli viime aikoina joutunut entistäkin huonompaan huu¬ 
toon liiallisen virkaintoisuutensa vuoksi. Kerrottiin hänen hiljakkoin 
jahtailleen jälleen Manu Louhelaakin. Viime päivinä ei Gröniä ollut 
näkynyt, oli piilotellut jossain. 

— Mitähän pojat jos lähdettäisiin etsimään Krööniä? ehdotti 
Kartanon Köpi. Hän oli Markun ja Iikan mittainen roteva poika, 
aina valmis kolttosiin ja vaikkapa pikku tappeluunkin. 

— Mitä me hänestä, Grönistä? tuumi Markku. 

— Sanottaisiin sille vain, että hän on suuri sontiainen eikä mitään 
muuta, ja otettaisiin vaikka sen lakki ja laitettaisiin variksenpelätille, 
kehitteli Köpi aatettaan. Pojat alkoivat innostua, tuossa oli itua, 
lähdetään vain. Mutta mistä Krööni löydetään? 

Silloin kuului takaa kirkas pojan ääni: 

— Krööni on Laiturin leskiemännän tykönä, se friiaa sitä. 

Jostakin riihen takaa oli siihen piskahtanut killistelemään Nikarin 

Jukka, poliisin poika. Hänen tiedonantonsa kuultuaan ehdotti Köpi, 
että lähdettäisiin Laiturin lesken tuvalle. Ennätettäisiin vielä ennen 
pimeää, eihän sinne ollut kuin pari kilometriä. Niin päätettiin. 

Laiturin leskiemäntä oli miehensä kuoltua vain kolmivuotisen 
avioliiton jälkeen myynyt maatilansa ja rakennuttanut sievän pikku¬ 
talon parin kilometrin päähän kirkolta, kauniille kummulle metsän 
laitaan. Tuo lapseton leski oli vasta kolmenkymmenen, vielä hyvän¬ 
näköinen, hieman täyteläinen, mutta ei liiaksi. Hän oli muutenkin 
mukiinmenevä vaikkapa herrasmies-vanhanpojan tavoiteltavaksi, 
käynyt kansanopistot ja emäntäkoulut, siis kerrassaan maaseudun 
paremman väen joukkoon kuuluva. Eipä ihme, että emännätön 
nimismies oli iskenyt silmänsä häneen. 


4 — Leinonen , Päin nousevan Suomen rantaa 

Oli jo melkoinen hämärä, metsässä melkein pimeä poikien saa¬ 
puessa peltoaukean reunaan, jossa leskiemännän valkoiseksi maa¬ 
lattu talo erottui selvästi tummaa kuusimetsää vasten. Talo oli va¬ 
laistu, mutta ikkunat olivat tiiviisti peitetyt. Pojat etenivät varovasti 
pihan laitaan, missä oli hyvä näkösuoja matalan pensasaidan takana. 

Mutta ojan pientareelle aidan taakse istahdettuaan eivät he tien¬ 
neetkään mitä tehdä. Eihän ollut varmaa sekään oliko nimismies ta¬ 
lossa? Entäpä oli jo lähtenyt? Tai jos ei ollut käynytkään? Eihän 
asialla ollut muuta pohjaa kuin poliisin pojan tiedonanto? Tietysti 
oli otettava selvä siitä oliko Grön talossa, oli käytävä katsomassa, 
mutta entä sitten jos oli? Mitä hänelle sanottaisiin? Tai tehtäisiin? 

Ehdotuksia alkoi sadella. Ripsan Simo olisi ollut valmis siltä 
kuumalta painumaan sisään ja sieppaamaan kokardin vallesmannin 
lakista. Kartanon Köpi ehdotti että tehtäisiin siivoton temppu lak¬ 
kiin ja sitten se painettaisiin Kröönin päähän. Tähän Markku ja 
Ville eivät suostuneet. 

Tämän pitemmälle ei pohdinnassa ehditty, kun eteisen ovi avau¬ 
tui ja mies ja nainen ilmestyivät kuistikon valopiiriin. Hetihän po¬ 
jat heidät tunsivat: Kröön siinä oli talon emännän kanssa. Painut¬ 
tiin matalaksi aidan taakse ja seurattiin noiden kahden menoa yli 
pihan metsänreunassa olevaa saunaa kohti. Saunan edustalta kuului 
lyhyen ajan juttelua, sitten palasi emäntä takaisin taloon ja nimis¬ 
mies meni saunaan. 

Uusi tilanne, uusi neuvonpito. Ensimmäinen ehdotus oli, että 
pönkitettäisiin Grön saunaan ja emäntä tupaan, sitten lähdettäisiin 
kotiin. Tämä esitys tapettiin saivarena, mitäpä lystiä tuosta koituisi 
kenellekään. Sitten hieraisi Sauli älynystyröitään, sieltä pulpahti: 
viedään saunojan vaatteet! Sillähän oli formupuku, on tietysti ollut 
jollakin virkamatkalla, ja se riisuutuu saunakamarissa, tämä kun 
on herrassauna, on oikein pukukamarikin. Napataan vaatteet 
saunakamarista Kröönin vihtoessa saunassa, ei kuule, vaikka ovikin 
rapsahtaisi. Sitten laitetaan kylään puufaltesmanni, virkamuntee- 
rinki päälle. 

Niin sitten tapahtuikin. 

Samanaikaisesti kun saunasta kuului vihdanläiske, näppäsivät 
pojat kylpijän virkapuvun pukeutumishuoneesta, ja sitten painel¬ 
tiin kiireenvilkkaa kylään. Markku haki kotoaan vasaran ja otti sa¬ 
malla nauloja kaupan varastosta, sahoja ja kirveitä oli joka talon 
tanhu villa samoin kuin lautaa ja muuta tarveainetta. Varrottiin 


50 


siksi kun nähtiin Pahkamäen isännän käyvän täyttämässä isonriihen 
pesän yötä varten, ja sitten mentiin riiheen rakentelemaan patsasta. 
Siellä oli tilaa ja lämmintä, missäpä mukavampaa. Kuivuva elo 
ritisi ja naskui ja tiputteli jyviä silmille, lyhteistä satoi hiljakseen 
myös monenlaista savumyrkytyksen saanutta pikku elukkaa ja iru- 
jainta työskentelevien niskaan ja roikkuvat tähkät piiskoivat naa¬ 
maa, mutta työn kiireeseen hukkuivat pikku kiusat, ja uljas patsas 
alkoi muotoutua. Ei ollut yö vielä pitkällekään kulunut, kun eri¬ 
muotoisista puunkappaleista ja laudanpalasista muovaillun sankari- 
vartalon hartioihin kiinnitettiin koulun kryytimaasta siepattu mah¬ 
tava kaalinpää, jonka ympärille naamalihoiksi kietaistiin parkittua 
lampaannahkaa, komea konkkanenä saatiin pässinsarven kappa¬ 
leesta, ja sopivin viilloksin, hiilellä aukkoja tehostellen laitettiin suu 
ja silmät. Ettei mitään puuttuisi kävi Iikka hakemassa vielä jostakin 
jouhekkaan lehmänhännän, jonka tupsupäästä laitettiin vallan 
verrattomat viikset. Vaatteethan olivatkin valmiina saappaita, vyötä 
ja lakkia myöten. Yö oli puolessa ja koko seutu syvän unen suloi¬ 
sessa huoahtelussa, kun pojat häipyivät kylän keskellä olevalta 
kumpareelta, jossa muhkea kolmikyynäräinen virkaherra täydessä 
formupuvussa odotti aamun valkenemista. 

Miten nimismies Grön selvisi saunasta jälleen Laiturin leskiemän- 
nän hoiviin, siitä ei raportteja saapunut. Mutta riemua riitti koko 
aamupäiväksi kirkonkylässä, ja ennätti siitä osansa saamaan lähi- 
kyläisetkin, ennen kuin virkaherra kaalipäineen ja lehmänhäntä- 
viiksineen häipyi kyläkuvasta. Suuret asiat, valtakunnan uudet 
muotoilut ja hallitusseikkojen järjestelyt, kaikki nuo siirtyivät 
hetkiseksi taustalle tämän uljaan näkymän aikaansaaman mielen¬ 
kiinnon tieltä. 

Kenen aikaansaannos oli tuo seutukunnan riemunaihe, suurlakko- 
päivien sykähdyttävin elämys ja pisimmäksi aikaa mieliin säilöytyvä 
näky? Eipä ollut tietoa. Kukaan ei ollut taideluomaa tehnyt, ei näh¬ 
nytkään tehtävän. 

Jo päivän kuluttua kuitenkin kuului: — Nuo pojat penteleet — 

on niiden hatun alla-- —! Hissuksiin tirisi totuus esiin pikku 

rakosista, mutta otapas todistajat! Konstaapeli Nikari joutui vir- 
kansa puolesta riisumaan virkapukuisen patsaan, ja virkansa puo¬ 
lesta hän myös yritti näyttää asianmukaisen julmanyrmeää naamaa 
taideteosta pirstoessaan, ja samanlaisena virkatehtävänä, nimis- 

miehen määräyksestä, hän myös koetti saada selvää törkeän ilki¬ 
vallan harjoittajista. Mutta eihän heistä mitään tiedetty. Ihmetel¬ 
tiin vain ja naureskeltiin, ja melkeinpä oltiin näkevinään hienoista 
suupielen vinoilua, viittä vaille ettei hymynpilkettä konstaapelin 
omallakin naamalla hänen kuulusteluja suorittaessaan. Niin tämä 
törkeä ilkivalta vähitellen liukui pois päivänkysymysten joukosta 
ja rikolliset jäivät tuntemattomiksi. Lienevät olleet naapuripitä¬ 
jästä, siellähän on sellaista hulikaaniväkeä, arveltiin. Ja naurettiin. 

Jo seuraa van vuoden alussa Grön haki virkaa toiselta paikkakun¬ 
nalta, nimitettiin sinne, jätti Laiturin leskiemännänkin ja häipyi. 
Vuosiin ei hänestä kuultu. 

Mutta hänen aikansa tuli jälleen muutaman vuoden kuluttua, 
kun keisarin valta uudelleen vahvistui mahtavassa isäntävaltakun- 
nassa. Silloin pienessä suuriruhtinaanmaassakin jo haudatuiksi us¬ 
kotut Bobrikovin aatteet jälleen heräsivät henkiin ja alkoivat kehit¬ 
tyä uusiksi suunnitelmiksi ja muuttua teoiksi. 

Se on kuitenkin jo toinen asia. 

Toinen oli jo aikakin. Silloin pojat olivat miehiä ja lähtivät kulke¬ 
maan miesten teitä. 

Mutta olisivatko poikien polut yhtä helposti ratkaisevan hetken 
tullen laventuneet miesten teiksi, elleivät miehet jo poikina olisi 
saaneet verensä liikahteluun oikeita suuntavaistoja? Puu kasvaa 
juurien voimasta, mutta juuret eivät ole yhden hetken asia. Myös 
vapauden puu tarvitsee juurensa ja ruokamultansa. Suomenkaan 
vapauden puussa eivät silmut olisi omana kevätkautenaan puhjen¬ 
neet lehdiksi, elleivät juuret olisi imeneet voimaa oikeasta maape¬ 
rästä. 

Jokainen orjuutettu kansa unelmoi vapaudesta, mutta unelmointi 
ei riitä. Tarvitaan ajatuksia, joista syntyy selvä tahdonsuunta, 
suunnitelmia, jotka määrätynlaisena ajankohtana muuttuvat teoiksi. 
Mitäpä merkitsi Suomen kansan vaelluksessakaan silloin tällöin kuu¬ 
luviin helkähtänyt isänmaata ylistelevä laulu ennen Bobrikovia? 
Se laulettiin, ehkä innostutuinkin, ja sitten unohdettiin. Mutta mi¬ 
hinkään se ei velvoittanut. Vasta rosvon murtaessa ovea varaudutaan 
vastarintaan. Niin meilläkin. Passiivinen vastarinta muokkasi mieli¬ 
alojen ruokamultaa. Voimaliitto kasvatti tulevan toiminnan tah¬ 
don vesoja. Suurlakko lisäsi uskoa omaan voimaan, koska se ensi 
kerran selvästi osoitti, miten tsaarivalta on näennäisestä mahtavuu- 

destaan huolimatta hiekalle perustettu, sen sortuminen on vain 
ajan kysymys. Siksi oli orjan osaan joutuneitten kansojen oltava 
valmiina tarttumaan ajan rattaaseen ja pyöräyttämään sitä omalta 
osuudeltaan kaikella voimallaan silloin kun oikea hetki lyö. Tuo 
hetki tulisi ehkä vasta vuosikymmenten kuluttua, mutta se voisi 
olla kohdalla myös jo huomenna. Siksi ei saa syntyä mielialojen 
aukkoja sukupolvien saatossa. Kansakunnan keskuuteen täytyy kas¬ 
vaa oikean tahdonsuunnan lippu vartio, joka aina valvoo ja varoittaa. 
Täytyy olla miehiä joka hetki astumaan miesten teille. Täytyy olla 
poikia kasvamassa tällaisiksi miehiksi. 

ARPA ON HEITETTY 











NELJÄS LUKU 


Markus Ampiala hymyili, näyttipä melkein ääneen naurahtavan, 
vaikka mitään aihetta ei tuntunut tuona hetkenä sellaiseen olevan. 
Oltiinhan vakavassa tilaisuudessa, salaisessa kokouksessa, johon 
vain kaikkein luotetuimmat osakuntain edustajat olivat kutsutut, 
hekin ehdottoman vaitiolon lupauksin. Eipä ajankohtakaan antanut 
aihetta naureskeluun: olihan juuri paljastunut Suomen kansaa uh¬ 
kaava kuolemanvaara, täydellinen ja lopullinen venäläistämissuun- 
nitelma, jonka tarkoituksena oli pyyhkiä tämä maa kokonaan kar¬ 
talta ja muodostaa siitä vain kuvernementti toisten samanlaisten 
joukkoon. Suunnitelmaa varmaan jo toteutettaisiinkin, ellei olisi 
sota tullut väliin ja siirtänyt tällaisia asioita hiukan sivuun, odotta¬ 
maan vuoroaan. 

Mikä oikeastaan nauratti vakavaksi tunnettua historian opiskeli¬ 
jaa Ampialaa, melkein maisteria? Olisikin varmaan jo valmistunut, 
ellei olisi sotkeutunut erääseen selkkaukseen heti ensimmäisenä 
ylioppilasvuotenaan, poliittiseen pikkurähinään, jonka vuoksi jou¬ 
tui vuodeksi erotetuksi yliopistosta. Niin että mikä nauratti? Tätä 
kysäisi ajatuksissaan pari, kolme tuttua civistä siinä ympärillä, ja 
osakuntatoveri, polyteekkari Lauri Valkama kysyi ääneen: 

— Mikä sinua naurattaa? 

— Naurattaa? Markku ei ollut itse huomannutkaan suunsa ve¬ 
täytymistä naurunviiruihin, niin oli ollut omissa mietteissään. — 
Ei nyt varsinaisesti mikään naurattanut, hymyilin vain katsellessani 
tätä huonetta ja oleilua täällä. Tuli mieleeni kotoinen kydönpoltto. 

Jo hymyilytti toisiakin. Niinpä totisesti oli, se tuli mieleen lähi¬ 
näkymää katsellessa. Savua huone sakeanaan, joka puolella leijui 
uusia ja uusia töllähdyspiviä, joiden takana ja keskellä häilähteli 
miehiä ja miesten varjoja, siniharmaita siluetteja kuin konsanaan 
kydönpoltossa. Joka nurkasta kuului juttelua, kiivasta väittelyä ja 

matalaa supatusta, huudahteluja, kinastelua, matalanrömeitä ään- 
nähdyksiä. 

Kunnes paukutettiin vasaraa salin perällä olevan pöydän kanteen, 
jolloin kaikki äänet äkkiä vaikenivat, aivan kuin ne olisi kietaistu 
paksuun huopaan. 

Tunnettu yliopistomies, nuoreen polveen kuuluva, puhui. 

Aluksi hän lyhyesti selvitti mistä johtui, että juuri nyt, tänä il¬ 
tana ja miltei hälytyksenomaisesti, oli tämä tilaisuus järjestetty. 
Oli kaksikin syytä: ensiksikin oli saapunut tietoja, että omat mie¬ 
hemme ovat Tukholmassa saaneet yhteyden eräisiin ulkovaltojon 
poliitikkoihin ja sotilaspäällystöön kuuluviin huomattaviin henki¬ 
löihin, ja kohdakkoin päästään neuvottelemaan suomalaisten va¬ 
paaehtoisten sotilaskoulutuksen mahdollisesta järjestämisestä joko 
Ruotsissa tai Saksassa. Ja toinen asia: Venäjältä saapuneet viestit 
kertovat, että sodasta huolimatta aiotaan ryhtyä pikaisesti toteutta¬ 
maan venäläistämisohjelmaa Suomessa, onpa jälleen suunnitteilla 
pakollinen sotamiesottokin. Lähitoimenpiteinä lienee jo päätetty, 
niin kerrotaan, maamme postilaitoksen yhdistäminen Venäjän vas¬ 
taavaan laitokseen ja maamme oman rahajärjestelmän hävittäminen 
ja ruplan ottaminen tilalle, sekä syntyperäisten venäläisten pääsy 
ilman muuta Suomen kansalaisiksi, kun vain ilmoittavat sitä halua¬ 
vansa. Näitä tietoja on nyt juuri saatu Pietarista. Ja ne merkitsevät 
sitä, että kun nämä ja ohjelmassa olevat muut kohdat toteutetaan, 
ei Suomea enää ole. 

Ja siksi olemme tehneet, me aktivistiylioppilaat, oman ratkai¬ 
summe, jota ei tarvitse enempää selostaa, te tunnette sen. Olemme 
astuneet taistelun tielle. 

— Valtiopetoksen tielle! kuului jostakin savun takaa. 

— Aivan niin, valtiopetoksen tielle, jonka meille on viitoittanut 
valapattoinen tsaari ja hänen perustuslakejamme polkevat ministe¬ 
rinsä ja muut neuvonantajansa. Tuo mustasielujen armeija, joka on 
vannonut tukahuttavansa jo oraalle nousseen vapauden kylvön niin 
itsessään Venäjällä kuin meilläkin Suomessa. Eihän ole kulunut 
vielä vuosikymmentäkään suurlakosta, jolloin Venäjälle perustet¬ 
tiin duuma, kansanedustuslaitos, jonka laajat valtuudet keisari sa¬ 
nallaan vahvisti ja takasi. Mitä on nyt duuma? Naurettava teatteri, 
kulisseja vain, ja nekin jo kaatua romahtelevat. Me saimme yksi- 
kamarisen eduskunnan. Mitä se on? Kun eduskuntamme tekee kan¬ 
sakunnalle tärkeän päätöksen, vaikkapa aivan yksimielisesti, niin 

venäläinen senaatti huitaisee kättään ja sanoo njet, joku Borovitinov 
vetää viivan valtiopäiväin päätösten yli, joku Seyn hajottaa edus¬ 
kunnan ja käskee valita tilalle kuuliaisemman. Missä on meidän 
autonomiamme-? 

— Kaksipäisen kotkan pyrstön alla! kuuluu sivuseinältä. 

— Eipäs keskeytetä, kuuluu pöydän luota. Puhuja jatkaa: 

— Niin, kohta sen rippeetkin ovat siellä pyrstön alla, niin kuin 

sanottiin. Ja jos Venäjä voittaa sodan, ei ole rippeitäkään, ei siellä 
eikä missään. Jos taas Venäjä häviää, silloin siellä puhkeaa vallan¬ 
kumous. Siitä ei ole mitään epäilyä. Vallankumous on aina laske¬ 
maton, se on kuin kymmenistä erilaisista aineista summamutikassa 
kokoonpantu kemiallinen seos: siitä voi tulla elämäneliksiiri, mutta 
helposti myös happo, joka polttaa ja syö kaiken siihen kosketuksessa 
olevan, kenties lopulta itsensäkin, ja kemistitkin, kapinalliset po¬ 
liitikot ja kenraalit. Alunperin epäonnistunut vallankumous tai 
kapina taasen vain vahvistaa niitä hallituksia, joita se yritti 
kukistaa. Tällaisten näkymäin edessä nyt olemme me, Suomen 
kansa. Olipa nyt käynnissäolevan maailmansodan tulos tsaarivallan 
kohdalla millainen tahansa, meidän tulevaisuutemme, koko kansalli¬ 
nen olemassaolomme on uhattu, ellemme itse tee jotakin. Meidän 
on valmistauduttava tarttumaan kohtalomme pyörään silloin kun 
oikea hetki on tullut. Historian ratas ei liiku itsestään, kansojen 
elämisen tahto ja tulevaisuuden usko sitä pyörittävät, ja jokainen 
kansa yrittää saada sen pyörähtämään mahdollisimman edullisesti 
omalle kohdalleen. Mutta voi sitä kansaa, joka seisoo kädet alas 
valahtaneina sinä hetkenä, jolloin olisi tartuttava historian rattaa¬ 
seen! Se kansa on jo elässään kuollut. Ei riitä, että meillä on tieto 
siitä mitä haluamme, että meillä on pyrkimyksen ja päämäärän 
suunta, tai sanokaamme ihanne, vapauden ihanne. Tuo ihanne on 
varustettava miekalla, jolla suljetaan vääryyden tie ja avataan 
vapauden portit-. 

— Mitä pitkistä puheista, tule jo asiaan! kuului taas jostakin. 

— Hiljaa siellä! Tämä on kaikki korkeaa asiaa, äyskäisee puheen¬ 
johtaja. 

— Liiaksikin korkeaa, mutisee äskeinen huikkaaja, joka nähtä¬ 
västi on käynyt pienen salabaarin puolella ennen kokoukseen tu¬ 
loaan. Hänet vaimennetaan joukolla. Puhujakin tuohtui hiukan 
keskeytyksestä, piti tauon ja jatkoi sitten kun jälleen täysi hiljaisuus 
vallitsi: 

— Tulen asiaan, vaikka luulen tällaisen lyhyen taustaselvittelyn- 
kin olevan tällä hetkellä asiaa. Siis: meillä, tarkoitan Suomen kan¬ 
salla, on valittavanaan kaksi tietä: joko avuttomina tutisten, kädet 
velttoina ja mieli toivottomana odotamme milloin kaulassamme jo 
olevaa hirttosilmukkaa aletaan jälleen kiristää, eli milloin kenties 
vallankumouksen aallot vyöryvät ylitsemme ja ottamatta vähää¬ 
kään huomioon erikoisasemaamme huuhtelevat meidät samaan 
kansainmereen suurempien kansojen kanssa, tai sitten valmistumme 
itse puolustamaan asemaamme ja hoitamaan asioitamme, tuli mitä 
tuli. Tietysti tälläkin tiellä on vaaransa, mutta se on kuitenkin, huo¬ 
matkaa tämä, veljet, se on kuitenkin Suomen kansan ainoa pelas¬ 
tuksen mahdollisuus. Siksi valitsemme tämän tien. Onko niin? 

— On! kajahti kautta salin. 

— Arpa on heitetty! Paluuta ei ole eikä saa olla. Ryhdymme ni- 
meämään miehiä, jotka maamme eri maakunnissa valmistavat 
mielialoja tulevaa toimintaa varten, niin että hetken tullen meillä on 
luottamusmiesten verkosto kautta maan. Nyt on monta muuta 
asiaa jo tässä kokouksessa järjestettävänä. Minä lopetan. Puheen¬ 
johtaja ryhtyköön jatkamaan. 

Tuosta kokouksesta on kulunut melkein vuosi. Maailmansota jat¬ 
kuu. 

Rintamat ovat kaivautuneet maahan idässä ja lännessä. Taistelu- 
hautojen rivit ulottuvat Itämerestä Mustaanmereen ja Tanskan 
rajoilta Välimereen. Myrkkykaasupilvet runtelevat keuhkoja, lento¬ 
koneet hävittävät kaupunkeja. Suomessakin rakennetaan linnakkeita 
sekä vallituksia ja kaivetaan taisteluhautoja, kaukana sisämaassakin. 

Pitäjittäin saavat miehet marssia vaihtoihin kaukana Pohjan¬ 
maallakin, vaikka sodan jyly on sieltä tuhannen kilometrin päässä. 

Sodan alkukuukausina oli nuoria miehiä mennyt vapaaehtoisina 
Venäjän armeijaan, monet olivat siellä haavoittuneet ja kaatuneet¬ 
kin. Mutta vapaaehtoisten virta sinnepäin oli pysähtynyt, menijöitä 
ei enää ollut. Vielä vuosi sitten toimi kautta maan ompeluseuroja, 
jotka valmistivat sairaalatarpeita ja keräsivät varoja Venäjän Punai¬ 
selle Ristille. Tuokin toiminta oli tänä vuonna, toisena sota vuonna, 
suuresti laimentunut. Ihmisten into tällaiseen sammui. Ilmassa oli 
jotakin, joka löi vastaan. Mitä se oli? Sitä ei kukaan osannut selittää. 
Monenlaisia huhuja kulki, mutta ei tiedetty sitäkään mistä ne tuli¬ 
vat ja kuka niitä kuljetti. 

Kaikkialla maassa oli venäläistä sotaväkeä, kaupungeissa ja suu¬ 
rimmissa asutuskeskuksissa maaseudullakin, rautateiden risteys¬ 
asemilla ja rannikolla. Rahaa oli runsaasti liikkeellä, sillä maatalous¬ 
tuotteista saatiin hyvä hinta ja sotatarvikkeilla, joita suuri osa Suo¬ 
men tehtaista nyt valmisti, oli rajaton menekki. Mutta mitäpä 
rahalla, kun tavaraa oli vähän, ei ollut ostettavaa. Maksettiinpahan 
velkoja, ja vaurastumistahan oli sekin. 

Mutta entä sitten kun sota loppuu? Mitä tapahtuu? 

Tuo kysymys painoi mieliä kuin ainainen ukkosen uhka. Elämä 
oli kuitenkin tuhatverroin raskaampaa kuin ukkosen uhan alla, 
koska tämä oli kansallisen kuoleman uhkaa. Venäjän suomensyöjäin 
suunnitelmat olivat kaikkien tiedossa. Ne oli sota vain siirtänyt 
tuonnemmaksi. Tiedettiin myös sodan aikana tehdyt päätökset 
maan eteläisen ja läntisen rannikon väestön joukkosiirroista sisä¬ 
maahan, mikä toimenpide kuitenkin jostakin syystä vielä odotti to¬ 
teuttamistaan. 

Näin elämä liikahteli eteenpäin päivästä päivään, vuodenajasta 
toiseen, alinomaisessa epämääräisyydessä, odotuksessa: mitä huo¬ 
menna tapahtuu? 

Ei tapahtunut mitään. Sota pauhasi kaukaisilla kentillä, maalla, 
merellä ja ilmassa. Venäjän armeijan haavoittuneita sotilaita tuotiin 
tuhansittain Suomen sairaaloihin. Monenlaisia sodasta johtuvia 
ukaaseja annettiin. Tuntemattoman odotus jatkui. 

Oli ennätetty suuren sodan toisen vuoden elokuuhun. Alettiin jo 
jonkin verran tottua tähän olotilaan. Kokonaan tuo pelonsekainen 
odotus ei loppunut, mutta sen ominaispaino väheni. Jopa alkoi 
kuulua sellaisiakin ääniä, että eletään melko hyvää aikaa: maahan 
virtaa rahaa enemmän kuin koskaan, elintaso nousee. Kunhan saa¬ 
daan taas paremmat yhteydet muuhun maailmaan sodan loputtua, 
olemme rikkaita. Tosin koko kansaan verrattuna vain vähäinen 
joukko ajatteli näin, suurliikemiesten ja teollisuudenharjoittajain 
suppea piiri, mutta se oli vaikutusvaltaista väkeä, se oli oikeastaan 
tällaisen ajan mielipiteenmuodostajain vakinaista väkeä, kun maan 
virallisella politiikalla ei ollut minkäänlaista sananvaltaa. He eivät 
tahtoneet katsoa nykyhetkeä kauemmaksi — ja miksi katsella, 
koska mitään ei kuitenkaan nähnyt! He kuulivat huhuina, sitten jo 
asiallisina tiedotuksinakin, salaisina tietysti, joistakin lapsellisista 
haaveiluista, joita haudoskeltiin ylioppilaspiireissä ja vähän jo 


61 


muuallakin. Kapinahankkeista suorastaan! Se nyt vielä puuttuisi, 
että ryhdyttäisiin tuollaisiin, kun elämä on näinkin hyvin jengoil- 
laan, pyörät pyörivät ja rahaa tulee. Varojako sellaiseen hassutte¬ 
luun? Ei tule kysymykseenkään! — Vai niin, että joku antanut? 
Tietysti aina on monenlaisia mielialoja meidänkin joukossamme, 
mutta olemme keskustelleet asiasta vanhojen ja luotettavien polii¬ 
tikkojenkin kanssa, ja he pudistelevat päätään. Hullun yritys, sano¬ 
vat, lähteä tällaisena aikana niin epämääräisin mahdollisuuksin 
valtiopetoksen teille. Yltiöpäisen nuorison houretta — hullun yri¬ 
tys! Luopukaa! 

Juteltiin asiasta papeillekin, ihan ylimmäisille, johtaville. He 
tulivat miettiväisiksi, pudistelivat päätään, saivat suuhunsa Raama¬ 
tun sanoja, tuon, että esivalta on Jumalalta ja jokainen olkoon sille 
kuuliainen. Joka esivaltaa vastaan asettuu, taistelee Jumalan tahtoa 
vastaan. Toiset, miltei diplomaattisesti: lähteä tällaisille kapinan 
teille, eikö se ole samaa kuin kieltäisi Luojan johdatuksen? Kuin 
julistettaisiin, että nyt joutui Herramme pulaan, ei osaakaan enää 
johdattaa kansoja, mepä autamme ja teemme kapinan. Mukaan kes¬ 
kusteluun tuli muita viisaita, maallisia tietoniekkoja, jotka hymäh- 
dellen laususkelivat: Onpa suunnitelma! Te siis lähdette muuta¬ 
malla tuhannella nyrkiniskulla hakkaamaan maahan viisi miljoonaa 
kiväärillä varustettua sotilasta! Pojat, pankaahan nyt jäitä päähän! 

Näin useimmat joka puolella, joskin oli myös poikkeuksia. 

Mentiin maakuntaan, juteltiin tavallisen kansan kanssa. Siellä 
isännät myivät Venäjän armeijalle viljaa ja rehua paremmalla hin¬ 
nalla kuin milloinkaan ennen olivat saaneet. Ei kukaan kysellyt 
kauran hehtopainoja, ja edellisvuoden heinä kelpasi yhtä hyvin 
kuin viime vuodenkin. Myytiin viiden vuoden pahnat riihiladoista, 
kuormista purettiin joskus paremman tavaran joukkoon puoleksi mä¬ 
dännyttäkin rehua, samanaikaisesti kun ostajasotilas, joku inkeri¬ 
läinen kauppias-asevelvollinen tai virolainen vääpeli käänsi selkänsä 
kuormien purkajiin ja jutteli isäntien kanssa pistäen pikku voipake¬ 
tin turkkinsa taskuun siinä juttelun ohessa. Mitä pikku seikoista, oli 
sota! Ja mainio asia tämä heimo veljeys, pääsi tänne ostelemaan, 

pois rintamalta, henki säilyi-. Tyytyväisiä oltiin taholla ja 

toisella. Mitä ne ovat nuo huhut? Minne miehiä menee? Kuuluu 

useita poikia kadonneen, häipyneen jonnekin, ylioppilaita-? 

Santarmit ovat käyneet naapuripitäjän pappilassa pitämässä koti- 
tarkastusta, sieltä on poika, maisterismies, lähtenyt Saksaan, sano- 

taan,-? Mitä ne siellä, vihollisen maassa? Jotakin perin outoa 

tuossa on-? Etteivät vain vehkeillään vedä tännekin sodan 

pauhinaa-! 

Miten puhutuinkaan siellä pääkaupungissa? Että kun terveesti 
ajatteleva yhteinen kansa saa tiedon näistä asioista, tästä suunnitel¬ 
masta, jota nyt ryhdytään täydellä voimalla toteuttamaan, he kyllä 
ymmärtävät, että tämä on ainoa pelastuksen tie, ainoa Suomen kan¬ 
san elämän takuu ja turva. Kukaan ei voi vannoa tämänkään onnis¬ 
tumisesta, mutta muuta mahdollisuutta ei ole. Joko on vastaan¬ 
sanomatta antauduttava sotkettavaksi olemattomuuteen, unhoituk¬ 
sen suohon, tai valmistauduttava taisteluun. Kun tämä selvitetään 
Suomen isänmaalliselle väestölle, niin silloin nousee kansanliike 
tämän suuren päämäärän toteuttamiseksi. 

— Kansanliike! 

Manu Louhela nauroi. — Tosiaan, sehän tämä mahtanee olla! 
Mitä sanoi rovasti: »Pyydän, älkää puhuko minulle enempää tästä 
asiasta. On parempi jos sovitaan, etten ole kuullutkaan mitään.» 
Tietysti sovittiin. Pastori Luotola oli sentään toista maata. Hämmäs¬ 
tyi hänkin aluksi asian kuultuaan, mutta sanoi sitten: Jumalan kii¬ 
tos, että vielä jotain uskalletaankin! 

— Entä muut täällä, joita olette puhutellut? kysyi Markku 
Ampiala. 

— Sano sinä Manuksi vain, koska samoilla asioillakin ollaan. 
Muutko? Sekalaista on seurakunta. Maanmittari Kanto sanoi, ettei 
hän virkamiehenä voi olla mukana, ja on iso perhekin. Forsti innos¬ 
tui heti asiaan, Laitala, ja auttaa minkä voi. Opettaja samoin, sehän 
tietysti oli selvä ennestäänkin. Pahkamäki olisi valmis vaikka itsekin 
lähtemään, jos olisi kymmenen vuotta nuorempi. Useammille en ole 
täällä puhunutkaan. Entä isäsi? 

— Isä tietysti ensin hätkähti hiukan eikä oikein ymmärtänyt 
asiaa, mutta kun keskustelimme enemmän ei hänellä enää ollut mi¬ 
tään vastaan. 

— Ei sinunkaan lähtöäsi vastaan? 

— Ei. 

Tämä keskustelu tapahtui kauppias Ampialan talossa, Markun 
huoneessa lokakuun puoli vaiheissa 1915. Manu Louhela ja Markku 
Ampiala istuivat siellä kahden ja neuvottelivat toimintaohjelmasta. 
Jo kuukausi sitten oli saapunut tieto, että »alhaalla» on kaikki val- 

mistä, Saksaan saadaan lähettää nuoria miehiä, aluksi ainakin tuhat, 
tuonnempana varmaan enemmän, monta tuhatta, kokonainen patal¬ 
joona, niiden parinsadan ylioppilaan lisäksi, jotka siellä ovat jo 
viime talvesta saakka harjoitelleet. Matkareititkin olivat nyt kun¬ 
nossa: ensin Tornioon, sieltä Ruotsiin. Haaparannassa ovat miehet 
valmiina vastaanottamaan tulokkaita. On heti ryhdyttävä toimeen. 
Oletko valmis lähtemään ensimmäisen ryhmän kanssa? Minä jään 
tänne, ainakin toistaiseksi. 

— Minä lähden, ilmoitti Markus. 

Muutama päivä on kulunut Louhelan ja Markun keskustelusta. 
He ovat jälleen yhdessä, tällä kertaa Pahkamäen kamarissa, mutta 
nyt on heidän mukanaan muitakin: Ampialan konttoristi Jaakko — 
Klimppi —, Julius Viinikka, Perttu Pahkamäki ja opettaja Lii¬ 
matta. Myös kauppias Ampialan oli Pahkamäki kutsunut mukaan, 
ja Ampiala kävikin tervehtimässä, mutta poistui sitten. »Teen mitä 
voin ja autan kun tarvitaan, mutta olen liian vanha tulemaan puu¬ 
haan mukaan. Piisatkoon kun Markku lähtee.» 

Louhela on selostanut asioita, aikaisempia tapahtumia ja nyky¬ 
tilannetta, joista vain Markku on ollut selvillä. Kun hän kysyy ha¬ 
luavatko saapuvilla olevat liittyä puuhaan, vastaa jokainen myöntä¬ 
västi. Kun Louhela kysyy, ovatko he selvillä siitä mihin vaaraan 
antautuvat, ilmoittavat kaikki selvillä oltavan. »Siitäkin, että tässä 
voi pää kulkeutua omille teilleen?» kysyy Louhela. Kyllä siitäkin, 
myöntävät miehet, ja Julius Viinikka virkahtaa naureskellen: 
»Mitäpä tuosta, vanhasta ja tyhmästä päästä.» Johon Klimppi in¬ 
noissaan lisää, että »Menköönpä vaikka nuorempi ja viisaampikin 
pää». — »Luuletkos sinä sellaisen hartioillasi keikkuvan?» täräyttää 
Pahkamäki, johon Klimppi, huomaten itsekin lipsahduksensa, 
koetti selittää, että enhän minä sitä, vaan tarkoitin, että asia on niin 
suuri, isänmaallinen ja historiallinen, ettei kenenkään henki ole 
liiaksi kallis sen puolesta annettavaksi. »Oikein puhuu Jaakko, sel¬ 
lainen tämä asia varmaan on», sanoi Louhela, lisäten sitten, että tär¬ 
keä ehto sen pääsemiseksi joskus historiaan on se, että toimimme 
varovasti ja osaamme pitää suumme kiinni. Vain niille puhutaan, 
joille puhuttava on, ei kenellekään syrjäiselle halaistua sanaa. Tällä 
kertaa on tarkoitus ottaa selvää, keitä muita nuoria miehiä olisi 
täältä Markun mukaan lähtemässä. Voisitteko mainita joitakin? 

Olihan niitä. Innokkain sellaisia etsimään ja mainitsemaan oli 

Jaakko, hän luetteli muitta mutkitta toista tusinaa. Alettiin karsia, 
punnittiin ja arvioitiin. Ei sopinut näin aluksi kovin monta lähet- 
tääkään, vaikkapa lähtijöitäkin olisi, ettei miesten katoaminen he¬ 
rättäisi liian suurta huomiota ja aikaansaisi hälinää paikkakunnalla. 
Urkkijoitakin jo oli liikkeellä, santarmit olivat saaneet tietoja Sak¬ 
sassa olevista ylioppilaista, ja olihan niin lähellä kuin naapuripitä¬ 
jän pappilassa jo käyty kotitarkastuksellakin. On toimittava varoen. 

Seulottiin, punnittiin puoleen ja toiseen. Louhela puhui mata¬ 
lasti, tärkeimpiä asioita melkein kuiskaten ja hilliten joskus toisiakin 
näiden yltyessä liian äänekkääksi, Jaakkoa vallankin, joka tuon tuos¬ 
takin innostui, jolloin Pahkamäkikin voi ärähtää: »Älä nyt paasaa, 
Klimppi!» Monivuotinen mukanaolo tämänluonteisissa keskuste¬ 
luissa oli tuonut Louhelan puheeseen sordinoidun erikoissävyn, 
jonka hän unohti vain joskus erikoisesti innostuessaan. Pahkamäki 
puhui niin kuin isäntä kotonaan puhuu, antoi tulla läven täydeltä, 
vaikka Klimppiä suhdittelikin. Opettaja jutteli tasaisen rauhallisesti, 
ja Julius Viinikka enimmäkseen kuunteli, piippuaan tuprutellen. 

Vähitellen saatiin jonkinlainen alustava lähtökelpoisten ehdok¬ 
kaitten luettelo kokoon, toistakymmentä nimeä, kaikki perheettömiä 
reippaita poikia. Sovittiin siitäkin kuka kenellekin puhuu. Paikka¬ 
kunnan varsinaisen yhdysmiehen osa järjestyi Jaakolle, joka itsekin 
toivoi tätä tehtävää, koska ei voinut lähteä matkaan vajavaisen ole¬ 
muksensa vuoksi. 

Keskustelun loppuvaiheissa Pahkamäki oli avannut eteiseen 
johtavan oven haihduttaakseen savua raittiin ilman tieltä. Kun 
hän meni jälleen sulkemaan ovea, oli eteisessä talon tytär ja 
ainoa perillinen Saimi kahvitarjottimineen. »Kuuntelit, mitä?» 
ärähtää Pahkamäki. »Kuulin vaikka en kuunnellutkaan», sanoo 
Saimi ja tulee tarjottimineen huoneeseen. Keskustelu päättyy tä¬ 
hän, juodaan kahvia, puhutaan muusta. 

Kunnes Pahkamäki, Saimiin viitaten, täräyttää: 

— Piti olla huono tuuri, kun poika kuoli, ettei ole Pahkamäestä 
ketään lähettää matkaan. Tuollainen hamepäällinen huiskale vain jäi. 

— Mahtaako olla niin varmaa, ettei jotakin puuhaa ilmaudu 
meille hameellisillekin ? Saimi ei pahastikaan näytä närkästyvän 
isänsä purkauksesta, hymyilee vain. Ja hymynkierteeseenpä nyt¬ 
kähtää Pahkamäen omakin suupieli hänen katsellessaan tytärtään. 
Kelpaakin katsella. Saimi on yli keskimitan, solakka ja ryhdikäs 
tyttö, tumma niin kuin isäkin, runsaana rönsyilevä tukka ei kuiten- 

kaan aivan musta, vaan ruskea niin kuin silmätkin. Hän on nyt 
kaksikymmenvuotias, kävi viisi luokkaa kaupungin tyttökoulua, 
mutta ei jatkanut pitemmälle, koska häntä tarvittiin kipeästi kotona 
äidin kuoltua äkkinäiseen kuumeeseen, joka samalla kertaa vei vei- 
jenkin. Saimi on Pahkamäelle rakas ja läheinen, oli ollut pienestä 
pitäen, ja nyt kaksinverroin. Tuo muuten karu ja karheapintainen 
mies oli ylpeä tyttärestään ja vain hyvin heikosti pystyi tätä vas¬ 
tustamaan, tahtoipa Saimi mitä tahansa. Mutta harvoinhan noiden 
kahden tahdot vastakkain iskivätkään, sillä Saimi ei ollut vain komea 
ja talontöissä taitava tyttö, vaan myös järkevä ja vakaasti harkitseva. 

Louhela säpsähti Pahkamäen puhuessa matkoista huoneeseen 
saapuneen tytön kuullen. Kuinka varomatonta, vaikka juuri sovit¬ 
tiin visusta vaikenemisesta! Täytyi varoittaa Pahkamäkeä. 

— Jätetäänpä nyt puhe matkoista, mitäpä me niistä, vieraista 

asioista-. Se käy hiukan nolosti, haparoimalla, samalla kun 

Louhela vilkaisee toisiin. Pahkamäki remahtaa nauramaan, muut 
hymyilevät, Saimi toisten mukana. Opettaja auttaa asian ojasta, 
sanoo: 

— Louhelan epäily on ymmärrettävä, kun ei ole varsinaisesti 
paikkakuntalainen. Me täällä pidämme Saimi Pahkamäkeä yhtenä 
joukostamme. Hän tietää asiat ja on kaikessa mukana. 

— Paitsi itse pääasiassa, matkaanlähdössä, siinä on täysi nolla, 
niin kuin jo sanoin. Mutta kaikista näistähän Saimin kanssa on pu¬ 
huttu, ei hänen korviaan tarvitse kaihtaa. Ja milläpä ne kaihtaisi- 
kaan, joka paikassa on kuuhoilemassa, niin kuin nytkin kurkki oven 
takana kahvia tuodessaan. — Pahkamäki nauraa remauttaa, tämä on 
hänen tyyliään. Louhelakin on jo rauhoittunut. Joitakin pikku 
asioita vielä järjestellään Saimin tarjoillessa lisää kahvia, ja sitten 
miehet alkavat lähteä. 

Markus Ampiala on jäänyt viimeiseksi. Hän on nyt kahdenkesken 
Saimin kanssa Pahkamäen siirryttyä tuvanpuolelle illallista hauk¬ 
kaamaan. 

— Sinä siis lähdet? 

— Lähden. 

— Milloin? 

— Lähipäivinä. Olisin ehkä jo mennytkin, ellei rajalla, Tornion 
seutuvilla, olisi sattunut joitakin selkkauksia, jotka tukkesivat tähän¬ 
astiset ylimenotiet. Lähden heti kun tulee tieto, että rajan ylitys on 
jälleen järjestyksessä. 

— Olisitko lähtenyt niin vain — Helsingistä suoraan — täällä 
käymättäkään? 

— En, tämän kauttahan olisin mennyt ja poikennut sanomassa 
hyvästit — kotona ja sinulle. 

— Mitä äitisi sanoo? Vai tietääkö hän? 

— Tietää. Hän sanoi, ettei ymmärrä näitä asioita, mutta jos tun¬ 
tosi käskee lähtemään ja isäsikin on sitä mieltä, niin mentävä silloin 
on. 

— Niinkö hän sanoi? Ei muuta? 

—- Hän kysyi vain, äsken juuri tänne lähtiessäni, mitä tarvitsen 
mukaani, ja kun sanoin, että kunhan saan puhtaan paidan päälleni 
ja toisen laukkuun, niin eipä juuri muuta. Silloin äiti sanoi, että jos 
pantaisiin kuitenkin laukkuun kaksi paitaa, olisi toinen tulomatkaa 
varten — jos sieltä joskus tultaisiinkin. Sovimme niin. 

Saimi nyökkäsi. Vähään aikaan ei puhuttu mitään. Sitten Markus 
kysyi: 

— Mitä sinä ajattelet, Saimi? 

— Mietin ehtisinkö vielä kutoa laukkuusi lämpimät lapaset, 

sukat sain juuri valmiiksi-. 

— Et mitään muuta mieti? 

— Ehkä pikkuisen muutakin — niin kuin äitisikin — mutta koe¬ 
tan olla siitä puhumatta, niin kuin äitisikin-. 

Siitä muustakin kuitenkin puhuttiin, vähän myöhemmin. Pitkiä- 
hän ovat syksyiset illat, ja Markus istui sinä iltana myöhään Pahka- 
mäessä. 

Kahden päivän kuluttua Markku aikoi lähteä yhdessä Koivumaan 
Villen kanssa, mutta pohjoisella rajalla sattui jälleen selkkauksia 
santarmien kanssa. Pojat jäivät kotiin vielä jouluksikin, sillä tiet 
pohjoisessa tukkeutuivat entistä tiiviimmin. Vasta seuraavan 
vuoden tammikuun lopussa saatiin uusi tie valmiiksi, kun pakkanen 
rakensi mahtavan sillan yli Merenkurkun. 

VIIDES LUKU 


Oletkos katsellut muurahaispesää talvella? 

Varmaan olet, juuri ja juuri sen lumenpeitteisestä kivestä erot¬ 
taa, vain muutamia aukkoja pienen kumpuran rinteissä, jos niitä¬ 
kään. Kuitenkin on tuo kaartuvakyIkinen kupu ison puun suojassa 
kaikkea muuta kuin kuollut. Sen uumenissa sykkii vilkas elämä. 
Tuossa syvälle ulottuvien käytävien, kammioitten ja sokkeloitten 
näennäisesti sikinsokisessa yhteiskunnassa puuhataan tämän päivän 
askareissa ja huolehditaan myös huomispäivän tarpeista. Se on 
liikettä ja elämää täynnä, vaikka päällepäin näyttää hiljaiselta ja 
nukkuvalta. 

Kirkonkylä oli tänä helmikuun iltana samanlainen. 

Sota-ajan määräysten mukaan täytyi merenpuoleisten ikkunoiden 
olla tarkkaan peitettynä, ja eräissä taloissa oli laitettu täksi illaksi 
peitot maanpuolisiinkiin ikkunoihin. Oli pilvinen ilta, ei kuuta, ei 
tähtiä. Tiet lumensohjöiset, keli töhryinen ja raskas, kylmä viima 
puraisi ulkona liikkujaa. Näkyi sentään kylässä kulkija silloin täl¬ 
löin, tuli eteläistä tietä muutamia hevospelejäkin, pari, kolmekin 
miestä reessä. Talojen välillä liikkui nopeita rientäjiä, miehiä kaikki 
nekin, ja täyspimeistä katosalusista ja rakennusvälysistä kuului 
hevosten puremisenrousketta. Jotakin erikoista tuntui olevan te¬ 
keillä tuon harmaanraskaan tähdettömän taivaan alla kyyhöttävässä 
pimeässä kylässä. 

Siellä tehtiin historiaa! 

Siksi oli ikkunat peitetty sekä maan että meren puolelta. Siksi he¬ 
voset rouskuttelivat pimeissä katoksissa ja miehet liikkuivat yksi¬ 
tellen. Sen vuoksi puhuttiin puoliääneen ja otettiin tarkka selko 
keitä oli kuulijoina. 

Tie länteen oli nyt avoin, hiihtotie suoraan Suomen rannasta 
Ruotsin rantaan, kymmenpeninkulmainen latu halki viimaisen 

ulapan, poikki railojen, jotka pakkanen jylisevin sahanvedoin voi 
muutamissa minuuteissa avata yöpimeälle merenselälle hiihtäjän 
eteen, ylikorkeiksi harjanteiksi pakkautuneiden jäätelien ja tuisku- 
kinosten. Se oli kuitenkin ainoa tie, kaikki muut länteen johtavat 
polut oli tsaarivallan kaikkialle ulottuva santarmikoura aidannut 
umpeen. Yhtämittainen virta alkoi nyt solua tuon aavan valtatien 
idänpuolista suuta kohti, pienten purojen virta: muutama hevospeli 
miehineen siellä täällä, enimmät iltahämärässä ja yöllä, kyliä kartta¬ 
via sivuteitä liikkuen; yksinäinen hiihtäjä reppu selässään; joku 
reippaasti astuva nuori mies. Useimmat tällaisista kulkijoista pysäh¬ 
tyivät jo paljon ennen merenrantaa Ampialan kaupan pihaan. He 
katsahtivat oven päällä olevaa nimeä: H. K. AMPIALA, ja jos 
ovet olivat auki astuivat kauppaan. Jokainen suoritti samanlaisen 
pikku ostoksen: pyysi yhden tulitikkulaatikon, maksoi sen 25- 
pennisellä, ja takaisin saamistaan lanteista unohti tiskille 5-pennisen. 
Mitään enempää ei puhuttu, vain sen verran mitä kaupantekoon 
kuului. Jos kaupassa oli muita ostajia, jäi tulitikkujen ostaja 
odottelemaan ja sopivan hetken tullen livahti konttorin puolelle. 
Jos oli iltamyöhäinen, hän meni suoraan pihanpuolen ovesta kont¬ 
toriin, jonka ovenpieleen oli naulattu hevosenkenkä, hokkisakarat 
ylöspäin. Sen oven takana Klimppi otti tulijat vastaan, vaati tunnus¬ 
merkit ja antoi ohjeita. Yläkerran huoneissa oli oleskelutilaa, siellä 
sai kahvia ja ruokaakin. 

Jo neljä päivää sitten oli saapunut ensimmäinen tulitikkujen 
ostaja, ja joka päivä oli tullut lisää. Ensiksi saapuneet majailivat 
Ampialan yläkerrassa, muut Pahkamäessä ja Koivumaassa. Tä¬ 
nään oli saapunut useampia miehiä kuin koskaan aikaisemmin 
yhdellä kertaa. Heitä oli tullut junalla Karjalasta, Satakunnasta ja 
Turun seudulta saakka, oli myös oman maakunnan poikia lähipitä- 
jistä. 

Nyt olivat lähdössä myös useat pitäjän omat pojat. Lähtöateria 
syötiin Pahkamäen isossa ylätuvassa. Siellä istui pitkän pöydän 
kahden puolen viisitoista miestä, pöydän yläpäässä isäntä, alapäässä 
Klimppi. Oli lihaperunoita ja ohrapuuroa kukkuraiset vadit, mutta 
oli ruokahaluakin, vati toisensa jälkeen tyhjentyi, mutta aina vajaan 
uhatessa ilmestyi Saimi paikalle höyryävä kulho mukanaan. 

Kaikki alkoi olla kunnossa: miehet ja hevoset ruokittu, riittävä 
määrä suksia ja sauvoja lastattu pitkään reslarekeen. Kyyditsijät 
odottivat alhaalla tuvassa. Pahkamäen koko väki oli mukana puu- 

69 


hassa, he tiesivät minne miehet olivat menossa ja osasivat pitää 
suunsa kiinni. 

Kahdelle lähtijälle oli toimitettu hiihtokengät tavallisten nauha- 
kenkien sijaan. Ampiala ne oli antanut varastostaan, lasku oli 
unohtunut tekemättä, hinta sanomatta ja saamatta. Saimi oli kerän¬ 
nyt kylältä muutamia lämpimiä sukkapareja, talon omat liiat villa¬ 
sukat oli jo kaikki luovutettu matkaajien varusteisiin. Klimppi an¬ 
toi muutamille oman pitäjän pojille kaksikymppisen matkarahoiksi, 
niille joilla itsellään ei ollut: Harjunpään Iikalle, Ripsan Simolle ja 
Särmän Vikelle, kun sen sijaan kahdella muulla lähtijällä: Köpi 
Kartanolla ja odottamatta joukkoon ilmautuneella Hannes Korpe¬ 
lalla oli itsellään riittävästi rahoja. 

Melkoista ihmettelyä herätti Korpelan saapuminen. Hän oli jo 
hieman ikämieskin, muutamia vuosia yli kolmenkymmenen, vara¬ 
kas vanhapoika, joka oli myynyt veljelleen isältään perimänsä puo¬ 
likkaan isoa Korpelan taloa ja eleli miten parhaiten lystäsi, rahaa 
kun oli. Sekä Klimppi että Pahkamäki pitivätkin Hannes Korpelan 
ilmestymistä Ampialan konttorikamariin vain sattumana, arvelivat 
hänen tulleen muissa asioissa käymään. Heistä tuntui tuiki mah¬ 
dottomalta, että tuo lihavahko, laiskahko ja vain omasta mukavuu¬ 
destaan huolehtimaan tottunut mies lähtisi mukaan. Vasta kun 
opettaja heille selitti, että kyllä Korpela kuuluu lähtijöihin, he ovat 
asian valmiiksi keskustelleet, sai hän tulla Pahkamäen ylistupaan. 

Vielä oli puolen tuntia lähtöön. Odotetaan kunnes kylä on suurin 
piirtein unen helmassa. On sitä parempi mitä vähemmän on näki¬ 
jöitä viiden mieskuorman lähtiessä öisestä kylästä. 

Saimi tulee alhaalta ja sanoo jotakin isälleen, joka kysyy: 

— Onko hän vihainen? 

— Näyttää kuin hiukan olisi ja vaatii Vikkeä puheilleen. 

—- Siellä on isäsi, tuvassa, sanoo Pahkamäki Vikke Särmälle. Tie¬ 
tääkö hän lähdöstäsi? 

— Ei hän muuta tiedä kuin mitä sanoin, että pelkään tulevani 
määrätyksi vaihtoihin, ja olisi hiukan poliisia karteltava. 

— Lähdetään nyt juttelemaan isäsi kanssa. Mennään yhdessä. 

Suutari Eframi Särmä oli pikkuisen tikussa, mistä lie tänä tiukan 

kiellon aikana sikunaa saanutkin. Nyt kuitenkin silmät sirrittivät 
hiukan punertelevina ja kädetkin heilahtelivat aivan kuin niihin 
olisi jäänyt jonkinlaisia pikilangan sieppaisujen jälkiheijasteluja. 
Suutari oli vähäinen varreltaan kuten Vikke-poikakin, nenänlatvassa 

hieman hassunkurisen näköinen punainen paksunnos, kuin eri 
kappaleena siihen jäljestäpäin istutettu; peukalot ja etusormet olivat 
paksussa piessä niin kuin pieksunneulojalle kuuluu. Isolippainen 
lakki oli vetäisty hiukan vinosti syvään silmille, varmaan korosta¬ 
maan Eframi-mestarin kiukkuista mielentilaa. 

Pahkamäki asteli sivupenkillä istuvan mestarin luokse ja tervehti. 
Sanoi sitten tuvassa istuville kyytimiehille, että nämä saisivat 
mennä laittamaan hevosensa lähtökuntoon. Miesten mentyä Pahka- 
mäki kysyi: 

— Mitäs Eframi näin myöhään on kylällä? 

— Pentuja on paimennettava, ja täältäpä löytyi. Nyt sitten läh¬ 
dettiin. Eframi Särmä nousi ja heilautti kutsuvasti kättään pojalle 
ja perilliselle. 

Mutta Vikke-poika ilmoitti kipakasti, ettei käy nyt lähteminen, 
on asioita muuallepäin, tullaanpahan sitten kotiin tuonnempana. 

— Mitä höpiset? Mökin nurkat ovat täynnä kengiksi laitettavaa 
nahkaa, ja pitäisi ennättää kylällekin neulomaan. En minä yksin 
pärjää. 

— Neuloskeleehan Jukkakin jo, pian hän mun paikkani täyttää. 

Ja kun uhataan vaihtoihin viedä-. 

— Eipäs uhata, juuri puhuttelin poliisia, eikä hän tiennyt asiasta 
mitään. Mitäs juipin konsteja sulia oikein on? 

Nyt puuttui Pahkamäki asiaan. 

— Kuulehan Eframi, mennäänpäs tuonne mun kamariini vähän 
juttelemaan. Jää sinä Vikke tänne siksi aikaa. 

Miehet viipyivät kamarissa hyvän tovin, alkoi olla kohta lähtö¬ 
aika, kun he tulivat tupaan takaisin. Eframi oli hiukan kuin puusta 
pudonnut, hämmästelevä. Hän asteli hitaasti poikansa luokse, 
kuopaisi niskaansa, sanoi: 

— Jassoo, jotta-- onko sulia sellaiset meiningit- 

jotta lähtiä? 

— On. 

— Eihän sillen sitten mitään — kun on sellainen asia takana, 

kuulin. Täytyy yrittää Jukan kanssa--—. Mitäs äitis, vai sa- 

noitko ? 

— Sanoin lähteväni pohjoiseen. Eikä enempää sovi sanoakaan. 

— Ei kuulemma sovi. Ja nyt on sitten kohta meno edessä, kuu¬ 
lin? Näiltä jalkojen sijoilta? 

— Niin on. Hyvästi, isä. — He löivät kättä enemmittä puheitta, 

suutari Efraim ja Vikke. Pahkamäki odotti jo ovella yläkertaan 
menossa, Vikke seurasi häntä, mutta eteisessä hän pyörähti takaisin 
tupaan ja ottaen kaksikymppisen taskustaan sujautti sen isänsä 
kouraan. Eframi kohautti hämmästyneenä kulmiaan, Vikke sanoi: 

— Tämä annettiin matkarahaksi, mutta eiköhän tuolla tule joten¬ 
kin pärjänneeksi ilmankin. Viekää tämä äidille kahvirahaksi. 

Puoliöissä alkoi yläkerrasta valua miesten jono halki pimeän 
porstuan pihamaalle. 

Rappupielessä pihalla seisoi pienehkö mies koirannahkalakki sy¬ 
vään silmille vedettynä. Hän tarkkaili tulijoita, jotkut jo ehtivät 
epäilläkin mitä mies siinä asioi, mutta sitten tuli rappusille hän, 
jota odottaja etsi. 

— Simo, kuulehan-. 

Simo Ripsa meni luokse. Siinä oli isä. 

— Mitä nyt, isä? 

— Ota tämä kello, mitäpä minä sillä, onhan meillä kotona seinä- 

kello -. 

— En minä siellä kelloa tarvitse — ja onhan kavereilla. 

— Ota nyt vain-kelpaahan se vaikka myydä, jos oikein 

koville ottaa. Se on täyttä hopeaa. Isä työntää ison amerikkalaisen 
hopeakellon pojan taskuun ja häipyy sitten enempiä puhumatta. 

Lähtijät alkavat olla sijoittuneina rekiin, kyytimiehet istuvat 
paikoillaan. Ensimmäisiä hevosia jo käännetään lähdön suuntaan. 
Silloin ilmestyy pihaan vielä yksi mies, tulee juosten ja läähättää, 
iso reppu selässä, ja pysähtyy rekien luokse. Pahkamäki ilmestyy 
jostakin pihan reunalta ja tulee tuntemaan vastatullutta. Sehän on 
Oravan Miinan Salu! 

— Mitäs Salu? Mihinkäs sinä olet lähdössä? Yösydännä? 

— Saksaan. Eikös sinne nyt mennä? 

— Mistä pirusta sinä olet sellaisia tietoja saanut? 

— Harjunpään Heikiltä. Hän sanoi että Iikkakin on lähtenyt 
ja täältä mennään hevosilla. 

— Hevosilla Saksaan! Voi jäniksen nännit! Mitäs tälle miehelle 
tehdään? Täällä on Miinan Salu Saksaan lähdössä? Tämän Pahka- 
mäki sanoo Markku Ampialalle ja Hannes Korpelalle, jotka oman- 
paikkaisista ovat siinä lähimpänä. 

Ei ole enää liikoja aikoja neuvonpitoon, ja ensi ajatus on kaikilla 
kolmella, ettei Salu ole sopiva sille matkalle. Jo näköjäänkin mahdo- 

ton, naama kuin seinäpiilulla lepästä lohkaistu, tihrusilmäinen ja 
suuripäinen, selkää jalkoja pidemmälti. Älyn kanssakin oli vähän 
niin ja näin. Pahkamäki sanookin, että parasta on, Salu, että paine¬ 
let takaisin kotimökille, ei näillä hevosilla Saksaan mennä, ranta- 
pitäjiin metsätöihin vain. No niin, käännäpäs töppöset Oravan mök¬ 
kiä kohden-! Annoit Harjunpään Heikin, tuollaisen pie¬ 

nen mälkin, narrata itseäsi. 

Markku Ampiala ja Hannes Korpela eivät puhu mitään, vaan 
menevät rekeen. He jättävät Salun Pahkamäen haltuun. Jos jää 
niin jääköön, jos tulee mukaan, niin eiköhän pojalle joku paikka 
löydy. Markku sen sanoo, ja Hannes Korpela ajattelee samoin. 

Etumaiset hevoset ajavat jo pihasta tielle. Silloin lähtee Salu juok¬ 
semaan rekijonon vieritse ja hyppää erään jonon etupäässä olevan 
reen kannaksille. Kyytimies ei huomaa häntä, eivät aluksi takana 
istujatkaan, ja kun Pahkamäki lähtee tavoittamaan Salua, on tämä 
jo menossa kaukana tiellä. 

Ajettiin oikoteitä, lumisten metsien halki. Hiljaista oli, ei ainoa¬ 
kaan tiuku laulanut, hevosten askel posahteli kuulumattomana vähä¬ 
liikenteisen tien pehmeälumiseen pintaan. Pilvien yönharmaa katto 
makasi melkein metsän latvalla, kuljettiin kuin tunnelissa, puitten 
ja pensaitten luminen seinä oli tien molemmin puolin niin lähellä, 
että suurten kuusten lumitaakan alla painuneita oksia voi monin 
paikoin reestä käsin koskettaa. Etumaisena ajavassa reslareessä mie¬ 
het makasivat peittojen alla kuin säkit myllykuormassa. Ajettiin 
parinsadan metrin välimatkoin, rekien perässä istuvilla oli lakin 
ylitse kiedottu iso villahuivi ja hevosloimi kääritty hartioitten ym¬ 
pärille, joten vastaantulija ei olisi voinut muuta päätellä kuin että 
siinä on hiukan lähdössään myöhästyneitä kestivieraita kotiin pa¬ 
laamassa, naisväki reen perässä istumassa. Mutta eipä täällä vas¬ 
taantulijoita ollutkaan. Ei olisi hiljaisuus voinut olla syvempi kuin 
siellä lumisilla metsäteillä, merenrantakyliä lähestyttäessä yön 
aamupuolilla. 

Tähän saakka oli matka sujunut hyvin. Rannikolle sijoitetut ve¬ 
näläiset sotilaspartiot olivat nukkuneet kaikessa rauhassa majapai¬ 
koissaan, kenenkään häiritsemättä oli ajeltu merenrantaan saakka. 
Siellä olivat odottamassa uudet kyytimiehet hevosineen, aamuhämä¬ 
rissä painuttiin jäälle ja ajettiin saaristoon, viisi täyttä rekikuormaa, 

vähintään puolen kilometrin ajelu välein. Suuressa kalastusmajassa 
ulkomeren äärellä vietettiin päivä, ja hyvin vietettiinkin: oli leveät, 
pehmustetut laverit nukkua, saatiin riittävästi ruokaa ja juomaa. 

Tänne ulkosaariston matkamajaan oli iltapäivällä ilmestynyt myös 
Manuel Louhela. Hän oli oleillut täällä jo viikkokausia Merenkur¬ 
kun yli johtavia etappiteitä järjestellen ja tuli nyt matkaanlähtijöitä 
tervehtimään. Louhela toi lähtijöille kompasseja, jakeli erinäisiä 
varusteita ja hyviä neuvoja, oli intoa tulvillaan. Hän oli saanut Sak¬ 
sasta vain hyviä uutisia. Kaikki esteet oli poistettu suomalaisen jou¬ 
kon järjestämisen tieltä, siellä odotettiin nyt vain miehiä, paljon 
miehiä. Ja niitä olikin lähdössä, kaikkialta Suomesta, kaukaista Kar¬ 
jalaa myöten. Te olette tämän etappitien kärkijoukkoja, ensimmäi¬ 
nen näin monimiehinen partio, mutta jo muutaman päivän perästä 
seuraa uusi vielä suurempi ryhmä, ja sitten edelleen. Tämä tie on 
aivan turvallinen, santarmeilla ei ole vähintäkään vihiä Merenkur¬ 
kun liikenteestä-. 

Heti hämärän tultua alettiin valmistautua matkaan, ja illan pi¬ 
metessä parikymmenmiehinen hiihtopartio solui harvana jonona 
rantaan. Muutamia lähtijöitä oli tullut toisiakin teitä, ja he liittyi¬ 
vät täällä matkaan. Tuuli oli illan tullen kiihtynyt, väkevästi tohis¬ 
ten iskivät luoteiset puuskat lakaisten jäälakeudelta irtolunta ran¬ 
taan saapuneiden silmille ja pakkasviima puraisi ihoa läpi vaatteit¬ 
ten. Avaruutta ei enää ollut, ei mitään ulottuvaisuuksia, ei kor¬ 
keutta eikä laajuutta, oli vain pimeä, tohiseva sakeus joka puolella. 
Näkyi vain nuorten miesten rivi, joka sekin häipyi tuiskuilevaan 
talviyöhön jo muutaman miehen takana, näyttäen ulottuvan loppu¬ 
mattomiin. Tuo hetki oli kuin kohtalo: näkymiltään läpitunkema- 
ton, arvaamaton, uhkaava. 

Nuo suksillaan seisovat nuoret miehet olivat jättäneet taakseen 
kaiken sen, mikä heille oli tähän saakka merkinnyt elämää: kotiseu¬ 
dun, omaiset, turvatut olosuhteet, jo selvästi hahmottuneen tule¬ 
vaisuuden. Edessä oli vain autio, pimeänä pauhaava jäälakeus, ja 
sen takana jotakin, josta kukaan ei mitään tiennyt. Vain tämän he 
tiesivät: paluuta entiseen ei ole, paitsi yhdellä ehdolla: että he kii¬ 
dättävät maansa vapauden viestikapulaa tullessaan. Tuskinpa ke¬ 
nelläkään heistä tuo oli tällä hetkellä selvästi muotoiltuna ajatuk¬ 
sena, se liikahteli vain tajussa ja tunnoissa, he vaistosivat: elämän 
ankarin arpa on nostettu, ehdoton ja peruuttamaton. Tässä on elä¬ 
män raja: kaikki tähänastinen takana, ehkä iäksi mennyt, edessä 

outo ja tuntematon taival. Ja ainakin tämä matkaanlähtö pimeä, 
kylmä ja tuiskua täynnä. 

Kompassimiehet asettuivat kärkeen. Louhela hiihteli rivin edessä 
antaen matkaohjeita. Oli pidettävä tarkka tuntuma etumaisiin 
hiihtäjiin, näin kehnon näkyvyyden vallitessa ei jono saanut ve¬ 
nyä liiaksi. Jos joku alkoi väsyä, oli kaikkien hetkiseksi pysähdyt¬ 
tävä, koetettava etsiä kohonneita jäänreunoja tuulensuojaksi. Oli 
tarkkaan varottava railoja, niitä saattoi ilmetä aivan odottamatta, ja 
silloin oli kierrettävä. Ja nyt, pojat: näkemiin, toivottavasti pian, ja 
vapaassa Suomessa! Te olette nyt isänmaan ainoa turva ja toivo! 
Onnea matkalle! 

Kauemmaksi ulapalle ehdittyä tuuli yltyi entisestään. Se oikut- 
teli, puski toisinaan suoraan vastaan, käännähti sitten selvästi poh¬ 
joiseksi, melkein koilliseksi, mutta hetkisen kuluttua pieksi vihuri 
jälleen päin silmiä, suoraan luoteesta. Käännöksiä tehdessään se 
aivan kuin kävi hakemassa jostakin pimeän autiuden ääriltä lisää 
lunta, paiski näkymättömin jättiläiskourin pieniä rakeita, jotka piek¬ 
sivät kasvoja kuin raipaniskut. Onneksi keli oli luistava, mutta siitä 
huolimatta kävi matkanteko raskaaksi. Hiki pusertui pintaan jo 
muutaman kilometrin jälkeen, tuuli painui suoraan kurkkuun, hen¬ 
gitystä ahdisti. 

Markku, Ville ja muuan Turun poika hiihtivät kompassimiehinä 
edellä. Kun jonon jälkimmäiset joskus häipyivät kovin pitkäksi 
aikaa näkymättömiin, jäi joku näistä kolmesta odottamaan, kunnes 
kaikki olivat hiihtäneet ohitse. Ei puheltu, vain vieressä hiihtävän 
läähätys joskus kuului tuulenpuuskien välistä. Saaristo jäi taakse, 
esteettä porhalsi puhuri satojen kilometrien taipaleellaan. 

Monta tuntia oli hiihdetty, kun ensimmäiset jääröykkiöt häämöt¬ 
tivät tuiskulumien takaa, erehdyttävästi matalia rakennusryhmiä 
muistuttaen. Siihen, korkeimman röykkiön etelänpuolelle tuulen¬ 
suojaan pysähdyttiin, etumaisena hiihtänyt ryhmä jäi toisia odotta¬ 
maan. Vähitellen he saapuivat, mies toisensa jälkeen ilmestyi pi¬ 
meästä läähättäen, horjahdellen. Harvahkossa tuntumassa kärki¬ 
ryhmän jälkeen tulivat muut paitsi neljä: Ville, Hannes Korpela, 
Pakarin Sauli ja Harjunpään Iikka. Ville tiedettiin: hän oli tähän 
levähdyspaikkaan tultua lähtenyt hiljakseen hiihtelemään takaisin, 
jäljessätulevia opastaakseen. Ja sekin arvattiin, että Hannes, toisia 
iäkkäämpi ja lihavahko, voisi väsähtää ja pysähdellä. Mutta missä 

olivat Iikka ja Sauli? Salu Orava, joka on hiihdellyt suunnilleen 
jonon puolivälissä, sanoo nähneensä Iikan seisoneen jossain pitkän 
matkan päässä täältä, ja kun hän kysyi ketä tämä odotti, oli Iikka 
sanonut: »Pakarin poikaa.» 

Kello osoitti puoltayötä, hiukan ylikin. Täällä jäätelien tunneleissa 
vongahdellessaan tuuli tuntui vielä vinhemmalta kuin aukealla 
jäällä, myrskyltä melkein, mutta levähdyspaikan onkalossa oli suo¬ 
jaisaa. Otettiin eväitä esille, voileipiä, makkaraa ja juustoa, olipa 
kahdessa repussa Saimin järjestämät mehupullotkin, jotka nyt 
vasta tyhjennettiin. Kolmas samanlainen oli Villen repussa, Markus 
tiesi, sen saakoot perässätulijat, kunhan tulevat. Jos tulevat, sanoi 
joku. Kukaan ei ryhtynyt enempiin ennusteluihin, toiset tuijotti¬ 
vat kiinteästi sakeaan tuiskuseinään, jotkut ummistivat silmänsä ja 
olivat miltei samassa tuokiossa unessa, levottomassa horroksessa, 
josta säpsähtivät kuitenkin hereille yhtämittaa. Siinä tuulensuojassa 
levätessä valahti jäseniin puuduttava turtumus ja silmälautoihin 
lyijy; voileivän ja mehukulauksen jälkeen ei mikään maailmassa 
tuntunut niin suloiselta kuin lepo. Oli vielä riittävästi lämpöäkin 
rasittavan hiihdon jäljiltä, saisikin nukkua-! 

Mutta ei saanut. Unta ei ollut lupa päästää ajatuksiinkaan. Se 
olisi kuolema. Niin suloiselta kuin uinahtaminen tuntuisikin nyt, 
tällä hetkellä, muutamassa tunnissa se täällä autiolla merenselällä 
johtaisi kuolemaan yhtä varmasti kuin väkevin myrkky. 

— Huudetaan! 

Markus se näin komensi. Sanoi, ettei se tässä pauhinassa kauas 
kuulu, mutta jos joku on sattunut harhautumaan jonnekin tuulen 
alle, reitin etelänpuolelle, niin sinne voisi huuto kuulua kauemmak¬ 
sikin. Nyt, yhteen ääneen! 

He uudistivat kurkuntäytisen huikkauksen useaan kertaan. Jo 
ensi hihkaisuun heräsivät unen kynnykselle sortuneetkin, vilpastui- 
vat ja hihkaisivat mukana. Pauhaava pimeys tuntui nielaisevan 
äänet jo lähtöhetkellä, mutta siitä huolimatta vähän ajan kuluttua 
viritettiin huuto jälleen. Silloin, toista kertaa kiljahdettaessa, hoip¬ 
pui kaksi haamua lumensakeudesta: Ville ja Hannes Korpela siellä 
tulivat. 

Hannes oli alkanut väsyä, pysähdellyt ja jäänyt jälkeen. Hän oli 
tottumaton tällaisiin ponnisteluihin, ja ikääkin oli enemmän kuin 
toisilla. Koville otti, ottipa kuin ottikin, tuumi Hannes enimmän 
läähätyksen tasoituttua ja saatuaan nielaistuksi pari voileipää ja 

mehutilkan. Mutta eiköpähän tästä sentään selvitä, kunhan ei ylen 
kiirettä pidetä. Tässäpä onkin mukava levähtää, ei tunnu tuuli. 
Että näinkö Iikkaa? Hänhän hiihteli takaisinpäin, jo tuolla pitkän 
matkan päässä. Yritin hänelle jotakin huutaakin, mutta sinne poika 
painui purkuun. Eihän vain tullut katumatuulelle ? Pyörtänyt 
kotiin ? 

Tällaisen epäilyn Hannes lausui. 

Pohdittiin. Uni karisi. Olisiko todella tapahtunut niin? Silloin 
olisi palannut kaksi miestä, sillä Sauli Hoikkanen oli häipynyt näky¬ 
vistä jo aikaisemmin. Pahalta näytti. 

Yli puoli tuntia oli levätty, alettiin jo liikahdella, sidottiin reppuja 
selkään. Vain Salu ei ollut vielä valmis, hän söi. Salu ei ollut saanut 
osaansa voileipäjakelusta, koska hän liittyi vasta lähtöhetkenä mat¬ 
kaan. Hän oli kuitenkin saanut mehu-osuuden kuten muutkin, joku 
oli omistaan antanut voileipiäkin, mutta lisäksi hän kiskoi isosta 
repustaan vielä puolikkaan reikäleipää, jota kiirehtimättä sulloi alku¬ 
palojen täytteeksi, kunnes Markku komensi lopettamaan. Oli läh¬ 
dettävä. 

Mutta eipäs lähdettykään. Kun ensimmäiset miehet jo laiteli¬ 
vat suksia jalkaan, liukui pyryn keskeltä kaksi hiihtäjää. Kaiva¬ 
tut tulivat, Iikka ja Sauli. Painuttiin jälleen tuulensuojaan, kysel¬ 
tiin. Minne oli Sauli jäänyt? Miksi Iikka oli pyörtänyt? Missä he 
olivat olleet? 

Iikan selitys oli lyhyt: Pakarin poikaa ei näkynyt, ja lähdin etsi¬ 
mään, ajattelin, että jos-paleltuu jäälle. — Mutta ei ollut paleltunut? 

— Ei, kun oli liikkeellä. Vaikka jäädä se meinasi. — Jäädä? — Joo, 
paineli takaisinpäin ja sitten paiskasi maata ja manasi, ettei lähde. 

— Mitäs sitten? — Eipä sitten kummempia, lähtihän se kun pot¬ 
kaisin. — Potkaisit? — Niin, peräpeilihin. Ei muu auttanut. 

Sauli, tavallisesti vikkeläjuttuinen, oli Markun ja Iikan keskuste¬ 
lun ajan vain syönyt voileipää ja kuunnellut. Nyt Markku kysyi 
mitä hän oli aikonut? Miksi hän jäi jälkeen? — Enhän minä jäädä 
aikonut, mutta sain äkkiä suonenvedon jalkaan, oli seisahduttava. 
Sittenkö lähdit liikkeelle, kun se parani? — Niin lähdin. — Mutta 
miksikäs lähdit takaisinpäin? — Ei mulla ollut kompassia, en tien¬ 
nyt mistäpäin oli tultu, kun oli suksenjälkiä joka suunnalle. —Tähän 
Iikka, nielaisten puolen voileipää pois sanojen tieltä, lujasti: 

— Olisit haistellut tuulta, pitihän sun ymmärtää, että kun kään¬ 
sit tuiskulle perälautasi, olit lipettiin menossa! 

Siihen ei Sauli sanonut muuta kuin että oli varmaan vähän tokku¬ 
rassa, väsyksissä, ja säikähti sitä suonenvetoa, ei huomannut. 

Enempiä ei puhuttu, Markku vain kysyi Saulilta onko hän nyt 
kunnossa, pitäisi kohta lähteä jatkamaan? Sauli sanoi olevansa, kun¬ 
han hetkisen vielä huoahtaa. Painuttiin vähäksi aikaa vielä suojaan. 
Tarkkailtiin kompasseista tuulen suuntaa ja tutkisteltiin vielä ker¬ 
ran taskulampun valossa karttaa. Päädyttiin arvioon, että enemmän 
kuin puolet matkasta oli hiihdetty, ja loppumatkalla pysyttäisiin 
tarkassa tuntumassa. Jos joku väsyy, on hänen ilmoitettava, leväh¬ 
detään, neuvotellaan. 

Sitten taipaleelle, kaksi kompassimiestä kärjessä, kolmas loppu¬ 
päässä. Tuuli tohisi, vonkui ja vingahteli yhtä vihaisena, raeraipat 
pieksivät. Mutta suksi luisti eikä kertynyt kinoksia tielle. Jääröyk- 
kiötkin olivat katkonaisia, niitä oli helppo väistää, vaikka joskus 
hiihdettiin suoraan päiksi telin seinään ennen kuin huomattiin. Jos¬ 
kus kuului muun pauhinan laitamilta kuin kaukaisen ukkosen ku¬ 
meaa jylinää: jossain aukeni railo ulapan jääpermantoon. Etumai¬ 
sina hiihtävien oli alinomaa tuijoteltava tiukasti eteensä, ettei vain 
huomaamatta hupsahdettaisi surmanonkaloon, joita syvien vesien 
liikahtelu repäisi aaltojen vapaata leikkiä kahlitsevaan kanteensa. 
Sopivan tuulensuojan sattuessa pysähdyttiin hengähtämään ja vaih¬ 
dettiin uudet miehet edellämenijöiksi, jonon silmiksi, kun siihen¬ 
astiset silmät väsyivät. 

Tunnista tuntiin samaa: tunnottomiksi väsyneitten käsivarsien 
liikahtelu ylös ja alas, jalkojen ja suksien liukuminen vuorotahtiin, 
hartioissa joka liikahduksessa tuntuva vihlaisu, silmissä kipeä polte. 
Vain muutamat hiihtoa ja muuta liikuntaa jatkuvasti harjoittaneet 
eivät paljonkaan tunteneet enempää väsymystä kuin lihaksien ki- 
peytymistäkään. Iikka oli hiihtänyt paljon pitemmältä kuin toiset, 
mutta hän, arkipäivät raskaissa töissä ollut ja miltei joka sunnuntai 
kuluvanakin syksynä metsässä hiihdellyt, vihelsi vaivoille ja väsy¬ 
mykselle, hänestä ei matka tuntunut tavallista kotihiihtelyä ihmeem- 
mältä enempää kuin Ripsan Simostakaan, mestaripainijasta. Sauli¬ 
kin, aivan kuin alkumatkan mökellystään korjatakseen, liukuili nyt 
kärkipäässä. Markku, Ville ja useat toisetkin työntelivät joskus äh¬ 
käisten, mutta hammasta purren ja valittamatta: väsyttämään yritti 
ja kipeääkin teki, mutta kestettävä oli. Salukaan ei näyttänyt pahasti 
väsyneeltä, mutta usein hän pysähtyi kiinnittämään paremmin selkä- 



Reppuaan, joka roikkui kuin paksu, pyöreä kyttyrä hänen niskas¬ 
saan alinomaa yrittäen valua kainaloon. Pahimmin väsyi Hannes, 
ikäkin toi lisäpainonsa ja vuosikausiin ei hän ollut harrastanut tah¬ 
dikasta kävelyä intomielisempää liikuntaa. Myös Karjalasta saapu¬ 
nut konttorimies ja oman pitäjän pojista Vikke, joka oli enimmäk¬ 
seen joutunut istuksimaan suutarin pytyllä, rupesivat loppumat¬ 
kalla väsymään, niin sisukkaasti kuin yrittivätkin. Jo tunnin hiih¬ 
don jälkeen levähdyspaikasta lähdettyä oli jälleen hetkiseksi pysäh¬ 
dyttävä. 

Kolmannen kerran jäämatkan jälkipuoliskon aikana oli nyt py¬ 
sähdytty lepäämään. Löydettiin jälleen, pitkän välimatkan jälkeen, 
sen verran tuulensuojaa, että voitiin väistää tuulen tuiminta purai¬ 
sua hetkisen pitkällään läähättäen. Voitiin myös tarkkailla tasku¬ 
lampun valossa karttaa ja kompasseja. Liian kauan tuntui matka kes¬ 
tävän, kohta pitäisi näkyä aamun merkkejä. Olisiko parempi odot¬ 
taa tässä päivän valkenemista, entäpä tuulikin hiukan pehmentyisi? 
Monet kasvot ovat varmaan paleltuneet, ja muutamain varpaatkin 
ovat tuntoa vailla. Eikö ollut typerää, ettei otettu hevosmiestä op¬ 
paaksi, olisivat väsyneet päässeet rekeen? Olihan tällainen opas tar¬ 
jolla? 

Tuon viimeisen kysymyksen esitti toinen Turun puolen poika, 
konttorimies. Markku sanoi, että hevosmiesopastahan odotettiin, 
mutta hän ei tullut, ja silloinhan yksimielisesti päätettiin, että läh¬ 
detään pelkin hiihtopelein ? Tämä oli kaikkien myönnettävä, vaikka 
ehkä jotkut olivat käsittäneetkin asian väärin, kun keskustelu saa¬ 
ristolaisten kanssa oli tapahtunut ruotsinkielellä. 

Näkymä autiolla jääkentällä keskellä Pohjanlahtea oli kuin josta¬ 
kin kummitusmaisemasta siihen siirretty. Tiheänä piirinä, kyyryssä 
ja lojuen oleili lähes parikymmentä miestä. Lumisten lakkien suo¬ 
jasta näkyi vihurin tulenpunaiseksi puremia naamoja valkoisine pa- 
leltumisläikkineen, kuuraisten kulmain alla välähteli tiukkoja kat¬ 
seita piirin keskelle levitettyä karttaa pälyen, liikahteli käsiä, sojotti 
suksisauvoja kuin keihäsmetsää, kuului humisevaan tuuleen haipu¬ 
via sanoja. Hierottiin kasvoja lumella ja paleltumisrasvalla, jota oli 
saaresta saatu mukaan. Jotkut riisuivat kenkänsä ja sukkansa ja 
yrittivät hoitaa jalkansa lämpimiksi. Myrsky ulvoi entisellä voimal¬ 
laan, ilma oli läpinäkymätön, maailmalla ei näyttänyt olevan mitään 
ääriviivoja, vain pimeä, jymisten pohjoisesta etelään kiitävä kaaos, 

jonka keskellä ihminen oli avuton kuin iastunpalanen kiitävässä 
virrassa. 

Mutta lastunpalaset olivat päättäneet päästä rantaan, kaikesta huo¬ 
limatta. He olivat suksillaan taas ja painuttiin vasten vihureita, tark¬ 
kaan kompassimiesten tuntumassa pysyen. Niin kauan hiihdettäi¬ 
siin kuin suksilla pysyttiin, vaikkapa lopuksi ryömien, mutta perille 
yritettäisiin. Oli lähdetty matkalle, jolta pyörtäminen ja palaami¬ 
nen ei saanut tulla kysymykseen. Siis eteenpäin! Ei kukaan tällaista 
sanoiksi saanut, mutta tällaiset tunnot ytimissä uivat. 

Iikka Harjunpää lähti levähdyspaikalta viimeisenä hiihtelemään. 
Ei sen vuoksi, että hän olisi ollut joukon väsynein, hän tunsi var¬ 
maan vähimmin väsymystä, mutta hän oli päättänyt hiihdellä vii¬ 
meisenä voidakseen auttaa, jos joku yritti uupua tielle. Ei hänelle 
kukaan tällaista velvoitusta sanellut, se vain jollakin tavoin lankesi 
Iikan omasta mielestä hänelle luonnostaan, koska hän tiesi viimei¬ 
senä tässä joukossa väsähtävänsä. 

Ei ollut tuntiakaan hiihdetty etumaisina menijäin pysähtyessä. 
He odottivat, kunnes kaikki olivat saapuneet. Näkyvissä oli maa, 
nähtävästi saaren ranta. Myrskyn voimakin tuntui laantuneen, to¬ 
dennäköisesti oli pohjoispuolella metsäinen niemeke tai muu este, 
joka vaimensi tuulta. Oliko tämä sen saaren ranta, johon he olivat 
matkalla, vaiko jonkin toisen, tai kenties jo Ruotsin mantereen ran¬ 
nikko, sitähän ei voinut tietää. Pääasia että oltiin rannassa. Pahin 
oli takana. Oli noustava maihin. Ovatko kaikki mukana? 

Laskettiin. Yksi puuttui? Kuka se oli? 

Asia selvisi nopeasti: Hannes Korpela ei ollut joukossa. 

Minne hän oli jäänyt? Tälle viime taipaleelleko? Vaiko jo ennen? 

Ei ennen, viimeisessä levähdyspaikassa hän oli mukana, se muis¬ 
tettiin. Hyvin väsynyt hän oli silloin ja ojentautui heti pysähdyt¬ 
täessä pitkäkseen jäälle vähän muita taemmaksi, sekin muistettiin. 
Mutta sen jälkeen? Kukaan ei tiennyt. 

— Minä lähden sinne takaisin, niin kauan kuin jäljet näkyvät. 
— Iikka kääntää jo suksiaan. 

— Minäkin lähden. Se oli Simo. 

— Mutta jaksatteko? Nyt heti? 

Pojat eivät vastanneet he painelivat jo pyryyn. Jäljelle jääneistä 
jotkut väsyneimmät olivat istahtaneet suksilleen, toiset neuvoteli¬ 
vat. Mitä nyt? Hiihdetäänkö maihin etsimään asuntoja, vai odote- 

taanko tässä? Turhalta tuntui ainakaan kaikkien jäädä odottamaan, 
menee kenties tunti, pari, ennen kuin Iikka ja Simo palaavat. Jos 
palaavat, lausahti Karjalan mies. Kyllä ne pojat palaavat, vakuutti 
Markku, ja toiset oman pitäjän miehet yhtyivät. Päätökseksi tuli, 
että lähdetään hiljakseen hiihtelemään maihin, vain Köpi Kartano 
ja Salu jääkööt tänne rantaan ja vaikka hiljakseen hiihdelkööt jon¬ 
kin matkaa merellekin, jos Iikka ja Simo tarvitsisivat apua Hannes 
Korpelan kuljettamisessa. Köpi tätä ehdotti tarjoutuen jäämään, ja 
Salu ilmoitti jäävänsä myös, koska ei ollut väsyksissä. Kaikki uskoi¬ 
vat, että Hannes löydettäisiin, hän oli ehkä ollut hiukan jossain si¬ 
vummalla lähdettäessä ja tulisi jälkiä myöten etsijöitään vastaan. 
Tuntui tuulikin äkkiä heikentyneen, hiukan jo valkenikin. 

Iikka ja Simo tuskin tunsivat väsymystä työnnellessään nyt 
myötätuuleen. Toinen oli vauhtikin kuin vastatuuleen puskettaessa. 
Monin paikoin oli tuiskulumi jo peittänyt äskeiset ladut, vallankin 
kauempana ulapalla, jossa vihurikin jälleen tuntui rajumpana, mutta 
sinne tänne oli kuitenkin jäänyt sen verran jälkiä, että pysyttiin 
suunnassa. Pojat painelivat kuin kilpahiihdossa, sanaakaan sano¬ 
matta, vain tarkkaan ympärilleen tähyten. Voisihan sattua, että 
Hannes Korpela tulisi vastaan, mutta hiukan kauempana laduista, 
jossain niiden näkymättömiin umpeutuessa harhautuneena. Joskus 
oli tumma hahmo vilahtavinaankin kauempana lumiryöpyn kes- 
kessä, jolloin jompikumpi pojista poikkesi katsomaan. Mutta jää- 
teli siellä vain oli reuna koholla, tai sattui lumensakeuteen tavallis¬ 
ta tummempi pyörre. 

Ennen kuin odottivatkaan pojat saapuivatkin jo maaliin, viimei¬ 
selle levähdyspaikalle. Kauemmaksihan ei kannattanut hiihtää, nyt 
oli vain tarkkaan tutkittava paikka ja lähiympäristö. He aloittivat- 
kin heti, vähitellen eteneviä ympyröitä hiihdellen. Kauankaan ei 
ollut kulunut aikaa, kun kuului Simon huudahdus. Siinä etsitty oli. 
Iikka oli jo hiihtänyt melkein vieritse mitään huomaamatta, Simo 
kiersi hiukan ulompaa, hänen katseensa kiintyi lumen peittämään 
kohoutumaan aivan matalan jäätelin laidassa, sitten hän huomasi 
suksen ja somman pyörykän, ja kerran pyyhkäisten paljastui lumen 
alta Hannes Korpela. 

Iikan ehdittyä paikalle oli Simo jo saanut selville, ettei Hannes 
ollut kuollut, hän hengitti ja sydän toimi. Hän tuntui ihmeen läm- 
pimältäkin; teli oli estänyt tuulen ja lumikerros oli suojellut kylmet- 

tymiseltä. Kun pojat olivat hetkisen ravistelleet ja hieroneet nuk¬ 
kuvaa, avasi tämä silmänsä, katseli ihmeissään toisesta toiseen, yritti 
nousta istuvilleen ja kysyi: 

— Mitä nyt? Joko lähdetään? 

Pojat sanoivat, että lähdettävä on, toiset ovat jo perillä. Perillä? 
Älkäähän hitossa, niinkös tässä on käynytkin? Nyt oli Hannes jo 
istu villaan ja puhekin alkoi luonnistua paremmin. Poikien vielä hie¬ 
roessa ja verrytellessä hänen jalkojaan ja muitakin paikkoja selitti 
Hannes, että hän siirtyi tänne sivummalle kun ruvettiin karttaa tut¬ 
kimaan, suoritti pikku asiansa ja heittäysi hetkeksi lepäämään telin- 
viereiseen kinokseen. Nukahti varmaan heti, koskapa ei ollut kuul¬ 
lut lähtömerkkejä. Että jaksanko lähteä? Tottahan toki. 

Jonkin aikaa siinä jouduttiin vielä hieroksimaan ja pehmentämään 
paikkoja, ennen kuin Hannes Korpela, useita vuosia yli kolmikym¬ 
menvuotias, nousi suksille. Nytpä alkoi jo aamukin vaalentua, mutta 
myrsky pauhasi yhä. Lähdettiin hissuksiin, vähitellen voitiin vauh¬ 
tia kuitenkin parantaa Hanneksen kohmetuksen vaihtuessa liikun¬ 
nan tuomaan lämpöön. Puolen tuntia hiihdettyä Hannes kuitenkin 
alkoi väsähdellä, ja parin lyhyen pysähdyksen jälkeen jälleen läh¬ 
dettäessä matkanteko katkesi: vaikea pistos tuli väsymyksen lisäksi. 

Oli jälleen tuumittava. Jos tiedettäisiin varmasti, että edessä ole¬ 
valla rannikolla oli asutusta ja että sieltä saataisiin hevonen, niin 
voisi toinen pojista hiihtää sinne ja tulla hevosella takaisin, jolloin 
päästäisiin helposti maihin. Mutta tätähän ei tiedetty. Iikka lopetti 
tuumimisen lyhyeen, sanoi: 

— Mahtaisitko pysyä seisomassa mun suksillani? Takana? 

— Mitä meinaat? 

— Sitä vain, että viemme sun tämän lopun matkaa suksilla. Jak¬ 
san minä kyllä vielä lykkiä kahdenkin miehen kuorman. 

Niin sitten tapahtuikin. Hannes otti sukset jalastaan, ne sekä sau¬ 
vat ja Hanneksen reppu köyteltiin Simon hartioille, jolloin mies 
näytti isokyttyräiseltä hyönteiseltä, joka siivet levällään liiteli tuis- 
kulumien halki rannikkoa kohti. Hannes asettui seisomaan suksille 
Iikan taakse pitäen tiukasti kiinni kyytimiehensä repunhihnoista. 
Iikka työnteli tasatahtiin, yhtä nopeasti ei taival katkennut kuin 
yksin hiihtäessä, mutta katkesipa kuitenkin. Joskus Hanneksen jalka 
lipsahti, pysähdyttiin ja hengähdettiin; joskus kaaduttiin kahden 
miehen voimalla suksen sattuessa lumenalaiseen jäälohkareeseen, 
kerran tällaisessa rytäkässä katkesi sauvakin, mutta olipa Simon 

kuormassa kaksi varasauvaa. Sitten tuulen voima väheni, kohta 
alkoi ranta häämöttää, ja tuiskun keskeltä hiihteli kaksi miestä vas¬ 
taan. Siinä olivat Köpi Kartano ja Salu, odottajat. Heillä oli mielui¬ 
sia uutisia: lähellä rantaa on taloja, tämä on oikea saari. Kompassi- 
miehet eivät ole erehtyneet. Talossa on lämmintä juomaa ja runsas 
ruokapöytä odottamassa, Köpi tulee suoraan sieltä. Salu on ollut 
täällä rannassa vartomassa. Siis nopeasti taloon. 

Ennen kuin vielä ehdittiin lähteä, kysyi Salu Köpiltä: 

— Jaa että sielläkö oli rennosti ruokaa? Leipää ja muuta? 

— Kaikkea mitä sun sielusi halaa, siansylttyäkin. 

Salulle valahti sylki suuhun. Hän ei puhunut mitään, vaan alkoi 
kiskoa reppua selästään. Hän avasi sen, ja lumelle valahti kymmen¬ 
kunta isoa reikäleipää. Salu otti ensimmäisen leivän, asetti sen käm¬ 
menelleen ja heitti jäälle. Toisen ja kolmannen perään. Toiset kat¬ 
soivat kummastellen, Köpi kysyi: 

— Olipa sulia eväät! Tuollainen paino niskassa olet hiihdellyt 
meren yli? Mitäs nyt meinaat, kun heittelet leivät jäälle? 

— Kovia ovat, kuin lautaa purisi, hampaansa näissä katkoo. Mut¬ 

ta ajattelin, että jos ei muutakaan purtavaa olisi, ja otin kun äitmuori 
pani reppuun. Vaikkapa jäävätkin loput tähän rannalle-. 

Siihen ne jäivät, köyhän Suomen rukiiset reikäleivät rikkaan 
Ruotsin rannikolle. Miehet lähtivät hiljakseen hiihtelemään maihin 
lähintä taloa kohti. 

Myrsky kohisi yhä ulkona, mutta tuvassa oli lämmintä ja valoa. 
Iloisesti solisi kielten sekamelska, suomalaisia ja ruotsalaisia lausah¬ 
duksia kuului jo eteiseen viiden viimeksi saapuneen väsyneen hiih¬ 
täjän astellessa taloon. Repesipä riemu tuvassa, kun nähtiin mel¬ 
kein jo sille menneelleen siunattu Hannes Korpelakin kohottamassa 
kättään ovensuussa ja huikkaamassa: Hei, pojat! Täällä tullaan eikä 
hätäillä! Reput lensivät nurkkaan, märät vaatteet kiskottiin päältä, 
liesi sai lisää puita. Voideltiin kylmänpuremia, joka puolella näkyi 
vyötäröään myöten alastomia miehiä, kyseltiin ja kerrottiin. Pöy¬ 
dällä oli lämmintä mehua ja maitoa, voita, leipää ja leikkeleitä, ja 
padassa kiehui tuoksusta päätellen herkullinen lihasoppa. Kaksi 
nuorta tyttöä juoksenteli emännän ohjaamana ateriaa valmistele¬ 
massa, ja isäntä jakeli savukkeita, tuprutellen itse isoa piippuaan. 

Olipas pitopöytä ja olivatpa pidot! Että tässä vaivaisessa maail- 

massa osasikin ruoka tuoksahtaa niin ihanalta — tavallinen liha- 
soppa! Ja pinoittain leipää, tuoretta limppua, siansylttyä-. 

Isäntä istahti pöydän päähän, risti kätensä ja näytti odottavan, 
että suomalaispojat siunaisivat ruokansa. Kaikki eivät tulleet sitä 
ajatelleeksi, ennen kuin Markku Ampiala sanoi Vikelle, Efraimi- 
suutarin pojalle: 

— Vikke, sinähän olet sellainen kinkerikynttilä, osaat ulkoa ka¬ 
tekismuksen, olen kuullut. Annapas tulla ruokaluku. 

Vikke sanoi unohtaneensa, koetti muistella, mutta ei heti tullut 
mieleen. »Annahan tulla jokin pätkä vaikka lapsenkasteesta, eivät¬ 
hän nämä täällä sitä kuitenkaan ymmärrä», sanoi Köpi Kartano. 
Muistihan Vikke ainakin virren värssyjä ja olikin sellaista juuri aloit¬ 
tamassa, kun Salu, Miinan Salu, joka vain vahingossa, aivan omin 
luvin ja vastuin oli päässyt mukaan ja jonka ei kukaan omakyläinen 
olisi uskonut mitään hengellistä tai muutakaan kirjaviisauteen pe¬ 
rustuvaa osaavan, alkoi omalla pöydännurkallaan päästellä pöytä- 
siunausta että huiskis vain. »Herra siunatkoon ruokamme ja anta¬ 
koon syntimme anteeksi niinkuin mekin annamme, amen.» Ei se 
sen pitempi ollut eikä kummemmalta kuulunut, mutta mitäpä sii¬ 
hen oli lisäämistäkään! Ruokaluvun oli Salu oppinut kotona Miinan 
mökissä, oli sen välillä unohtanutkin paimenpoikana ja renkimie- 
henä resutessaan, mutta silloin tällöin kotimökissä aterioidessa oli 
se jälleen palautunut mieleen äitimuorilta kuultuna. Nyt hän sen 
muisti ja pöläytti tulemaan. Monen kuulijan suu yritti virnuun, 
taisi joku hiukan nauraa höräyttääkin, mutta kun isäntä pöydän- 
päässä oli totinen ja kaikilla oli kiire syömään, niin tämä matkan 
vaihe ohitettiin sen enemmittä ja alettiin lusikoida. 

Mutta ruokailun päätyttyä, pöydänkorjuun aikana, Markku Am¬ 
piala, Hannes Korpela ja Ville Koivumaa keskustelivat Miinan Sa¬ 
kista. Jonkin verran pöljä poika on, tiedetäänhän se, ja tuo äskei- 
nenkin tohellus, että rupeaa omia aikojaan pöytälukuja törisemään, 
mitä se muuta osoittaa kuin että kovin vähän on saanut järjenlahjaa 
ja jonkinlaisia jäännöspaloja senkin. On ulkonäkökin tuollainen. 
Mitä sanovat saksalaisetkaan, kun tuon näköistä soturia keisarin ar¬ 
meijaan tarjotaan! Mutta minne mies nyt enää pannaan, mukana 
hänet on vietävä. Ja onhan Salu ainakin väkevä kuin gorilla, se tie¬ 
detään. Kaksi isoa miestä hän hakkasi puolirujoksi siinäkin tappe¬ 
lussa, jossa häneltä nuo hampaat iskettiin poikki. Ja jotakin sotilaal¬ 
listaen, saksalaisittainkin: arpi naamassa. Ja muuten rehti, sen tie- 

tävät he kaikki, onhan hän ollut Markun kotona paimenpoikana ja 
Korpelassa kaksi vuotta renkinä ja hyvin tehnyt työnsä. Eihän 
Salu tietenkään ole paljonkaan selvillä siitä, mille matkalle hän nyt 
on lähtenyt, mutta lieköpä sillä väliäkään, kunhan jotenkin paik¬ 
kansa täyttää-. Asiasta ei sen enempää puhuttu. 

Eikä enää ollutkaan puheitten aika, nyt oli nukuttava. Hetkisen 
kuluttua tupa oli täynnä kuorsausten jyrinää. Oli jo ilta ja uusi 
pimeä, ennen kuin alettiin heräillä. 

Mantereelle ei lähdetty, ennen kuin myrsky taukosi ja tiet olivat 
ajettavassa kunnossa. Tästä alkaenhan matka olikin jo kuin leikin- 
tekoa. Tultiin rautatien varteen ja hyvin syöneinä ja levänneinä 
lähdettiin kohti etelää, nähtiin jo matkalla paljon uutta maailmaa, 
ja jälleen tultiin meren rantaan. Mutta sille merellepä ei enää ollut¬ 
kaan suksilla lähtemistä, siellä lainehtivat sulat vedet, joiden ylitse 
lähdettiin isolla laivalautalla. 

Parisen päivää jouduttiin odottamaan siellä eteläisen Ruotsin kau¬ 
pungissa lisää Saksaan menijöitä. Heitä oli saapunut ja yhä saapu¬ 
massa toisiakin teitä kuin Merenkurkun poikki hiihdellen, jotkut 
perimmän Pohjolan kautta, toiset eteläisempiä teitä. Ennen kuin 
lautta oli lähtenyt liikkeelle, toimitettiin erikoislipuilla matkustavien 
suomalaisten keskuudessa nimenhuuto. Tällöin todettiin, että yksi 
joukosta puuttui: Sauli Hoikkanen. Hän oli ollut mukana satamaan 
tultaessa, olipa ollut vielä tulkkinakin muutamien poikien käydessä 
ostamassa tupakkaa lähellä rantaa olevasta kaupasta, mutta laivalla 
ei häntä ollut. Ei löydetty häntä satama-alueeltakaan. Joku oli huo¬ 
mannut hänen pysähtyneen juttelemaan lähellä rantaa seisoskelevan 
miehen kanssa. Tutkittiin vielä laivan joka soppi merelle lähdet¬ 
täessä, mutta Pakarin Saulia ei löytynyt. Kaikesta päättäen hän oli 
jättäytynyt tahallaan matkasta pois. 

Sitä hän varmaan oli yrittänyt jo jäälläkin, kun Iikka hänet löysi 
kotiinpäin hiihtelemästä. Nyt hän onnistui paremmin. 

Miksi hän jäi? Mitä hän aikoi? Siinäpä olikin tovereilla merimat¬ 
kaksi miettimistä. 

KUUDES LUKU 


Oli Kirkonkylän kinkerit. Ne pidettiin Putulassa, joka oli paikka¬ 
kunnan suurimpia taloja. Avara tupa oli likipitäen täynnä kinkeri- 
väkeä, enimmäkseen naisia ja lapsia sekä rippikouluikäistä nuori¬ 
soa. Pöydän takana istuva rovasti viittoili luokseen ja luetettavak- 
seen vanhempaa väkeä, vallankin arvokkaimpia isäntämiehiä ja 
emäntäihmisiä, kun sen sijaan pastori ja lukkari luettivat nuorta 
väkeä ja lapsia sekä mökinakkoja. Vanhemmanpuoleista miesväkeä 
ei tuvassa alkutoimitusten jälkeen paljon näkynytkään, sillä isän¬ 
nät istuksivat enimmäkseen kamarissa jutellen ja tupakoiden, ja 
tavallista hantvärkkäriväkeä tai mökinmiestä ei paljon kinkereillä 
käynytkään, heillä kun ei ollut samaa velvollisuutta kuin isännillä 
selostaa taloissa sattuneita henkilövaihdoksia enempää kuin kylän 
muutakaan elämänmenoa, nuorten siivollisuusseikkoja ja vanhem¬ 
pien eläjienkin lankeemuksia, jollaisten selvittelyä kinkeritilaisuuk- 
sissa suoritettiin. Enimmiltä katekismuksenkin lukeminen rippikou¬ 
lun jälkeen katkesi, niin ettei haluttanut mennä sinne kinkeri väen 
silmien alla itseään munaamaan. Naisväen asia oli toinen, heidän 
oli johdatettava lapset tuohon elämän ensimmäiseen julkiseen esiin¬ 
tymiseen kinkerituvan luetuspöydän ääressä. 

Olipa kuitenkin tällä kertaa sattunut huono onni suutarille, Ef- 
raimille: hän oli Jukka-poikansa kanssa Putulassa suutaroimassa 
juuri silloin, kun sinne määrätyt kinkerit pidettiin. Koko Efraimin 
verstas tosin oli sijoitettu edustupaan, toiseen päähän taloa, ja hän 
luulikin saavansa siellä kaikessa rauhassa työskennellä kinkeritou- 
huista piittaamatta. Mutta toisinpa kävi. Kun rovasti luki isosta kir¬ 
jastaan Efraim Särmän nimen, jolloin Sanna-emäntä ja Jukka as¬ 
telivat pöydän ääreen, niin eikös heti seurannutkin kysymys: mis¬ 
säs Efraim on, kun hän ei ole tullut? On kylällä neulomassa, selitti 
Sanna, niinkuin Efraim oli käskenyt sanoa. Mutta eikös joka ky- 

Iässä pidäkin aina olla joku leuhka akka, läpityperä hölöttäjä, joka 
aivan ammatikseen sotkee asioita, jopa Inkereilläkin. Sellainen nyt¬ 
kin istui aivan rovastin likellä peräpenkillä, Natukan Suska, joka 
huivi korvan taakse työnnettynä nenäänsä viipotellen kuunteli mitä 
Sanna sanoi ja perään heti höläytti, että eihän Efraimi sen kummem¬ 
massa kylässä ole suutaroimassa kuin täällä Putulassa, tuolla se 
istuu edustuvan puolella, selvästi kuului porstuaan sen yskiminen 
kun tänne tulin. Eihän Sannakaan voinut kieltää, ettei Efraimi 
talossa ollut, ja niinpä rovasti määräsikin, että Efraim tulkoon myös 
lukemaan, koska kerran oli saapuvilla; jospa lukkari käväisee käs¬ 
kemässä sitten kun on ensin Särmän Jukka-pojan luettanut. Vaan 
missäs on vanhempi poika, Vihtori Matias? Eikös hän tullutkaan 
kinkereille, koska ei ole näkyvissä? Siihen Sanna sanoi, että Vikke 
ei ole kotosalla, pari viikkoa sitten lähti jonnekin pohjoiseen työn¬ 
hakuun, kun pelkäsi vaihtoihin joutuvansa. Jahas, jahas, nyökkäili 
rovasti, niin että pohjoiseen, Sanna sanoi? No eikös ole mitään kir¬ 
joittanut, että miten kauas sinne pohjoiseen? Johon Sanna, ettei 
vielä ainakaan ole mitään kuulunut. Kun Sanna oli tämän sanonut, 
sohisi Natukan Suska naapureinaan kummallakin kupeella istuville 
emännille ylen tärkeän näköisenä, ja sitten Suskan nenä alkoi viip- 
poilla aivan kuin olisi kohta kuuluviin pulpahtaville sanoille tilaa 
huitonut. Emännät näyttivät kuitenkin häntä suhdittelevan, ja kun 
lukkarikin samassa sai Jukan kuulustelluksi ja lähti Efraimia hake¬ 
maan, niin ei Suska päässyt enempään äänenpitoon. Eikä rovasti¬ 
kaan olisi joutanut kuuntelemaan, koska heti Sannan jälkeen käski 
Petteri Harjunpään perheen esiin. Petteri itse ei ollut saapuvilla, 
oli metsätöissä, selitteli Eveliina, Harjunpään mökin emäntä, sa¬ 
malla kun sijoitteli molemmat pikkupojat pastorin viereen vuoroaan 
odottamaan. Ei rovasti sen enempää Petteriä kysynytkään, sillä tie- 
sihän hän, ettei Petteristä ollut kinkerinkävijäksi, mutta olipahan 
Eveliina sen sijaan aivan erinomainen lukija, sisältä päästeli tekstiä 
kuin tekstiä aivan kuin vettä vain, ja muisti ihmeesti ulkoakin. 
Hyvin olivat nuorimmat pojatkin Heikku ja Sakari jo puustavista 
selvillä. Mutta vanhin poika Iikka? Miksikäs ei hän ole täällä? 

Vikkelästi Eveliina selitti, että Iikkakin oli määrätty vaihtoihin jo 
syksyllä, jossakin ison järven rannassa etelässäpäin se oh ollut sota- 
hautoja kaivamassa, ja siellä oh varmaan nytkin. Käväisi pikipäin 
kotona ja lähti takaisin. Sinnekös vaihtoihin hän nytkin lähti, niinkö 
sanoi? uteli rovasti. Niin oh sanonut, minnekäs se muualle. Rovasti 

ei kysynyt enempää, päätään nyökäytteli, mutta Natukan Suskan 
nenänlatva keikkui taas ja jotakin hän yritti sohista viereisilleen 
emäntäihmisille, jotka eivät kuitenkaan välittäneet kuunnella, kät¬ 
tään huitoivat ja käskivät olla hiljaa. 

Mutta minnekäs se lukkari? Ei ruvennut kuulumaankaan takaisin? 

Kyllä lukkari asialla oli, mutta ei kaikki niin vain itsestään käy¬ 
nyt. Efraimi istui kyllä pytyllään edustuvan ikkunapielessä, veteli 
parhaillaan Putulan piian pieksunsaumaa umpeen lukkarin ilmes¬ 
tyessä huoneeseen ja kehottaessa E fr äimiä lopettamaan hetkeksi suu- 
tarinpuuhat, olisi tultava kinkeritupaan. 

— Kinkeritupaan? Mitä minä siellä? 

— Mistäpä minä tiedän, rovasti vain halusi tavata. 

— Tulkoon tänne tapaamaan jos asiaa on. Ei sitä näin kesken 
töitä kinkerille lähdetä. 

— Jaa ettet tule, vaikka rovasti lähetti sanan? 

— Sanoin jo ettei käy. Ei ole asioita sille puolen. Eikä ole kinke¬ 

rillä käynti aikaihmiselle pakollinen. Ruveta tässä nyt pentele soi¬ 
koon pesemään ja pukemaan kesken työn. Puuttuisi vielä että ru¬ 
peaa siellä katkismuksia ja uskontunnustuksia kyselemään, joista ei 
ole enää hajuakaan mielessä-. 

— Älähän nyt intoile, et sinä mitään pesuja tarvitse, sen kun 
takin niskaasi kiskaiset. Eikä rovasti vanhoja ihmisiä ulkolukuun 
laita, jotain asiaa on. Sanna jo siellä odottaa pöydän ääressä tuloasi. 

— Sanna? Mitä hän odottaa? 

— No sua, mitäs muuta. Jäi siihen odottamaan kun lähdin. 

— Mitä helvettiä-? Jopa tämä nyt on, aivan kuin kärä- 

jille tämmätään, kinkereille-! Jos kerran asia on sillä tavalla, 

niin samapa vaikka lähdenkin, tällaisena kuin olen, pikisenä ja pe¬ 
semättömänä. Mikä saamari Sannan sai sanomaan, että minä täällä 
olen, vaikka kielsin sanomasta-? 

Lukkari puolusti Sannaa selittäen, ettei hän Efraimin läsnäoloa 
ilmoittanut, toisaalta rovasti sen sai tietää. 

Huiputtihan lukkari, ei Sanna enää ollut pöydän luona Erfaimin 
tullessa tupaan, ei Efraim nähnytkään Sannaa, joka istui patapen- 
killä akkaparven takana. Mutta kun Efraim kerran oli astellut ro¬ 
vastin eteen, niin ei hän samantien takaisinkaan lähtenyt, siihen 
vain seisahti niin suutarinpuserossaan kuin oli ja kysyi: 

— No, mitä nyt? 

Rovasti katsoi hämmästyneenä, oli juuri muuan emäntä luetus- 

puolissa, kun Efraim tuli ja täräytti. Emäntä sai mennä kesken us¬ 
kontunnustuksen ja rovasti sanoi: 

— Jaa mitä Efraim Särmä tarkoittaa? Tietäähän hän, että täällä 
on kinkerit menossa? 

— Kyllä tiedetään, mutta lukkari sanoi rovastilla olevan jotakin 
oikeaa asiaakin? Mitä sitä sellaista olisi? 

— Onhan jokaisen seurakunnan jäsenen kinkerillä käynti oikeaa 
asiaa, kirkkolaissa selvästi sanottua. Jos Efraim nyt vaikka lukisi 
tuosta palasen, mitäpä tässä sen ihmeempää. Tulee nimi kirjaan ja 
tämänkin asian kohdalla niin sanotusti vanhurskaus täytetyksi. 
— Tämän sanoessaan rovasti osoitti jotakin Raamatun kohtaa. 

Mitäpä tuossa, osasihan Efraim lukea, eikä hän muutenkaan mi¬ 
kään kristillisen seurakunnan vihollinen ollut, jospa ei erin innokas 
ystäväkään. Sosialisteja äänesteli, mitäpä tavallinen pikipeukalo 
muitakaan, mutta muuten oli sellainen tavallinen siivosyntinen 
hantvärkkäri. Harmitteli tosin hiukan, ettei tullut unohtaneeksi 
silmälaseja suutarintiskille, olisi silloin välttynyt tällaiselta jouta¬ 
valta, mutta huitaisi hengessään tuonkin mielenailahduksen poik- 
keen ja lukea jutisti rovastin osoittaman kohdan. Tuttua tekstiähän 
tuo olikin, melkein olisi vielä rippikouluajalta ulkomuistista osan¬ 
nut sanoa minkä nyt luki: »Ja olkaat alamaiset kaikelle inhimilliselle 
säädylle, Herran tähden, oli se kuninkaalle niinkuin ylimmäiselle. 
Taikka päämiehille, niinkuin niille, jotka häneltä lähetetyt ovat, 
pahantekijöille rangaistukseksi ja hurskaille kiitokseksi.» 

Hyvinhän se meni, sanoi rovasti. Lisäsi vielä, että hyvin meni 
vaimolta, Sannaltakin, osasi ulkolukuakin, mutta olkoon se nyt Ef- 
raimin kohdalta, saa tämä riittää. Olisi vain ollut vielä vanhempi 
poika Vihtori Matiaskin mukana, vaan ei kuulu olevan kotona. 
Missä hän onkaan? 

— Jaa Vikkekö? Että missäkö? 

— Niin? Kuuluu lähteneen jonnekin? Vai kuinka? 

— Lähti se. Ei sanonut minne menee, häipyihän vain. 

— Sanna emäntä sanoi, että jonnekin pohjoiseen ilmoitti lähte¬ 
vänsä? Mahtoiko mennä kauaksikin? 

— Mistäpä minä sen tietäisin, ainakin niin kauaksi varmaan, ettei 

näille kinkereille kerkiä. Mistäs pirusta Sanna tiesi ilmansuunnan 
selittää, että pohjoiseen-? 

— Mutta Efraim Särmä, kuinka te nyt tuolla tavalla-? 

— Jaa mitä? Että millä tavalla? 

— Kun kirouksia päästelette tällaisessa paikassa! 

— Jahas, en havainnutkaan-. Meinasin sitä vain sanoa, 

etten minä ainakaan tiedä menikö etelään vai pohjoiseen, kun ei 
mitään sanonut. Jokos saa lähteä, kun luvut on luettu? 

Päästihän rovasti, mitäpä tässä muutakaan. Kun Efraim oli pai¬ 
nanut tuvan oven kiinni, ei Natukan Suska jaksanut enää pidättää 
intoaan, vaan hiipasi rovastin luokse ja puoliääneen suhahti, että 
»ei taida rovasti tietääkään, että puhutaan sen suutarin pojan Sak¬ 
saan menneen, sotamieheksi, niin, ja Ampialan ja Kartanon ja Koi¬ 
vuinaan pojankin, ja eikös vain samassa sakissa ole lähtenyt se Har¬ 
junpään Petterin pitkä poikakin, niin aivan-.» Olisi Suska 

pitemmältikin ladellut luetteloaan, mutta rovasti ei näyttänyt oikein 
tykkäävän Suskan suhinasta, vaan laitakämmenellään aivan kuin 
työnsi tätä ulommaksi ja sanoi, että nämä tällaiset eivät kuulu kin- 
keriasioihin, Suska menee nyt vain sinne paikalleen siksi kun tulee 
oma vuoro lukea —-. 

Nyt oli Koivumaan väen vuoro tulla esiin, saapuvilla olivatkin 
sekä isäntä että emäntä. Rovasti vanhan tavan mukaan, ja koska 
kirkkolain sisälläpitokin tällaiseen velvoitti, luetti molemmilla pie¬ 
nen palasen Raamatusta ja sitten kysäisi isännältä, että Villekös se 
vain on poissa, johon isäntä lujasti, aivan kuin ääntään tiukentaen 
sanoi, että niin on, Ville ei sattunut olemaan nyt kotosalla. Eikä 
rovasti enempää kysynyt, ja turhaan olisi kysynytkin, sen kyllä 
kuuli Koivumaan isännän äänestä. 

Vanha tapa oli ja kinkerimenoon kirkkolain mukaan kuuluvakin, 
että varsinaisten luetusten jälkeen välittömästi keskusteltiin kin- 
kerikunnan kuulumisista ja vuodenvarren tapahtumista, sitten ky¬ 
syttiin sitäkin, oliko tavalla tai toisella kinkerikunnassa horjahdettu 
hyveen tieltä tai muuten ylitsekäyty kymmenen käskyn opetuksia. 
Useinhan tämä kuulustelupuoli jäi aivan muodolliseksi, vallankin 
kirkonkylässä, jossa papistolla itselläänkin oli joka päivä tilaisuus 
kuulla ja nähdä mitä tehtiin ja tapahtui. Missä tahansa muuallakin 
piti olla iso asia, ennen kuin joku kylän kunniasta kiinnipitävä ru¬ 
pesi sitä kinkereillä tonkimaan ja papeille valittamaan. Tavallisesti 
tuo muodollinen kysymys tehtiin välittömästi kuulustelupuolen 
päätyttyä ja lasten sekä nuoremman polven poistuttua. 

Tällä kertaa ei sitä tehty ollenkaan. Pidettiin loppurukous ja vei¬ 
sattiin, siinä kaikki. Sitten papit ja isäntämiehet siirtyivät isännän- 

kamariin, emäntäihmiset kokoontuivat peräkamariin odottamaan 
kinkeripäivällistä, nuoremman väen sekä mökkiläisten ja palvelus- 
kunnan lähtiessä kotiin. Hiukan oudoksuttiin tätä vanhasta tavasta 
poikkeamista, mutta kukaan ei kysynyt mitään. Tuntui hiukan siltä 
kuin rovastilla olisi ollut jotakin erityistä syytä tällaiseen entisen 
menetelmän poisjättämiseen. 

Niin hänellä olikin. 

Nimismies Grön, joka oli saanut muutama kuukausi sitten siir¬ 
ron takaisin tänne entiseen piiriinsä, oli käynyt edellisenä iltana pap¬ 
pilassa ja melkeinpä esivallan nimessä vaatinut, että rovastin on 
kinkeritilaisuudessa tiedustettava muutama viikko sitten paikka¬ 
kunnalta salaperäisesti poistuneiden poikien matkaa näiden omai¬ 
silta. Ei hän tietystikään voi mitään virallista määräystä antaa, vaan 
eräänlaisena luottamustehtävänä, kirkon apuna esivallalle, sillä Ju¬ 
malaltahan esivaltakin on. Tämä on tärkeää paikkakunnan edunkin 
vuoksi, sillä luultavasti ovat nuo asioita tuntemattomat nuorukai¬ 
set joutuneet niiden tunnottomien värvärien uhreiksi, jotka itse 
suuret palkkiot saaden houkuttelevat nuoria miehiä tuollaisille mat¬ 
koille, joilla heitä varmaan odottaa surkea kohtalo. Tällaisia värvä- 
reitä on tässäkin pitäjässä varmaan, heitä on jo santarmienkin tie¬ 
dossa, ja tietymätöntä on mitä täällä tulee tapahtumaan. Naapuri¬ 
pitäjässä pari päivää sitten vangittiin kaksi tällaista nuorukaisten 
houkuttelijaa, heidät on viety jonnekin etelään päin, luultavasti Pie¬ 
tariin, jos lienevät enää hengissäkään. Täällä täytyisi saada tuo tur¬ 
miollinen liike pysähtymään nyt tähän. Tahtooko rovasti auttaa? 
Sen verran vain, että aivan tavalliseen tapaan tiedustelee omaisilta 
mihin pojat ovat menneet ja sitten ilmoittaa minulle mitä he sano¬ 
vat. Jos joudun heitä kuulustelemaan, niinkuin luulen, tiedän sil¬ 
loin hiukan etukäteen miten he asian selittävät. 

Rovasti säikähti. Olihan hän näistä asioista kuullut ja puhellut 
viime päivinä, minnekäpä siitä pääsi, ja tiesihän hän senkin minne 
noiden äkkiä hävinneiden kerrottiin menneen: Saksaan, jonkinlai¬ 
seen sotakouluun. Mutta rovasti oli väitellyt lähempää tiedonottoa; 
pastorillekin, joka muutamia päiviä sitten ryhtyi asiasta puhumaan, 
oli hän sanonut, että älähän kerro, on parempi olla tietämättä. Mutta 
nyt tuli esivallan edustaja vaatimaan melkein virallista asiaan se¬ 
kaantumista. Rovasti pyysi, että saisi pysyä syrjässä näistä asioista, 
eiväthän ne papille kuuluneetkaan, mutta Grön oli toista mieltä: 
jokainen olkoon esivallalle alamainen, niinhän papit opettavat ja 

totta kai heidän itsekin täytyy olla alamaisia ja auttaa esivaltaa. Täs¬ 
sähän on kysymys hyvin vaatimattomasta avusta, ja toivon, ettei 
minun tarvitse mahdollisesti vaadittavaan raporttiin merkitä, että 

seurakunnan esipapilta pyytämääni virka-apua en saanut-. 

Silloin rovasti säikähti vielä pahemmin. Raporttiin? Tuo vaikutti 
melkein uhkaukselta! Niin kai sitten oli tehtävä — täytyi luvata, 
eihän muu auttanut, koska nimismies ei suostunut siihenkään rovas¬ 
tin ehdotukseen, että jättäisi tämän tehtävän pastorille. Nimismies 
ei sanonut luottavansa pastoriin, hän oli päinvastoin saanut tästä 
epäedullisia lausuntoja. Rovasti lupasi täyttää nimismiehen pyyn¬ 
nön mikäli hän saisi sopivasti sijoitetuksi kysymyksensä. Enempää 
ei hän luvannut, ja siihen nimismies tyytyi. 

Eikä paljon ollut tapahtunutkaan, vain kolmen kotoaan lähteneen 
pojan vanhemmilta oli rovasti saanut kysäistyksi, eikä hänellä ollut 
enempään haluakaan. Natukan Suskan innostunut esiintyminen sai 
rovastin päättämään, ettei kinkerin päättäjäiskyselyä nyt pidetä¬ 
kään, ties mitä vielä alkavat pälpättää, tulee vaikka miten ikäviä 
jälkiselvittelyjä, kun on tällaiset ajat. 

Ja niin siirryttiin kamareihin hetkiseksi levähtämään ennen päi¬ 
vällistä. Isännänkamarissa pantiin piiput ja sikarit savuamaan, 
emäntien kerhosta alkoi kuulua vilkasta pulinaa. Yläkertaan katettiin 
kinkeriateriaa, monenlaisten herkkujen tuoksupilvet tunkivat kama- 
reitten puolellekin. Puhuttiin ilmoista ja muusta turhasta, kunnes 
pamahti: 

— Mitäs rovastilla on mielessä, kun hän rupeaa kinkerillä poliisi- 
tutkintoa pitämään? Perttu Pahkamäki näin täräytti kesken kaiken. 

— Poliisitutkintoa? Mitä Pahkamäki tuolla tarkoittaa? 

— Mitäpä minä muuta tarkoittaisin kuin tuota kuulustelua paik¬ 
kakunnan nuorten miesten matkoista. Eiväthän sellaiset asiat pa¬ 
peille kuulu? 

Rovastin äänessä oli jo hiukan kiivauden kireyttä hänen sanoes¬ 
saan: 

— Meille kuuluu seurakunnan jäsenten, sekä täysikasvuisten että 
lasten lukemisentaidon ja kristinuskon käsittämisen kuulusteleminen 
kinkeritilaisuuksissa. Tällöin myös tiedustetaan, mistä syystä ei 
joku kinkerikuntaan kuuluva ole saapunut paikalle. En ole muuta 
tehnyt nytkään. Voiko sitä sanoa poliisitutkinnoksi ? 

Äskeistä huomattavasti lauhkeampaan sävyyn vastasi Pahkamäki: 

— Taisi tulla sanotuksi vähän huitaisemalla, suittaapaa ollakin, 

ettei asiassa takana sen kummempaa ollut. Kävi vain närälleni kuun¬ 
nellessani kyselyä. 

— Miksikäs se niin kovin Pahkamäen närälle kävi? tiedustaa 
Putula, kinkeritalon isäntä. Hän on keski-ikäinen, lyhyehkö mies, 
tullut naapuripitäjästä Putulaan vävyksi ja saanut talon. Putulasta 
ei erikoisesti pidetä, hän on luonteeltaan riidanhaluinen, usein 
asioissa eri mieltä toisten isäntien kanssa, ehkäpä jonkin verran 
katkera senkin vuoksi, kun ei ole päässyt mitenkään näkyvämmin 
esille paikallisissa luottamustehtävissä. Viime aikojen puuhailut on 
häneltä yritetty pitää tarkoin salassa, koska hänen vaiteliaisuuteensa 
ei ole voitu luottaa. Luonnollisesti on hän kuitenkin kuullut monen¬ 
laisia huhupuheita, niinkuin kaikki muutkin, ja saanut tietää senkin, 
että Ampialassa ja Pahkamäessä on oleillut outoja miehiä, joiden 
matkaan paikkakunnan pojatkin ovat lähteneet. 

Pahkamäki aikoo vastata, avaa jo suunsa ja silmät kipristyvät 
pahaenteisesti, mutta pastori ehtii ennen. Hän sanoo, että onko nyt 
sopiva paikka ja aika virittää riitaa tällaisessa asiassa, josta jokaisen 
suomalaisen täytyisi vaieta. Rovasti ei ole tehnyt muuta kuin täyttä¬ 
nyt kirkkolain määräykset. Onhan hän kysynyt muitakin paikka¬ 
kunnalta poistuneita kuin eräitä nuoria miehiä. Pahkamäki ehkä 
havaitsi vain nämä muutamat kyselyt, kun sattui silloin olemaan 
kuulomatkan päässä. Tähän sanoo Pahkamäki, että niinpä taisi olla, 
olkoon sitten. Näytti jo siltä, että keskustelu tästä asiasta loppuu sii¬ 
hen, mutta Putula ei maitakaan lopettaa, vaan kysyy: 

— Mitä pastori tarkoitti niillä asioilla, joista suomalaisten pitäisi 
vaieta? 

— Tarkoitin juuri niitä asioita, joita Putulakin tarkoittaa kysy¬ 
myksellään. 

— Jaa minäkö ? Mitä minä sitten pastorin mielestä tarkoitan ? 

Nyt ei Pahkamäki enää jaksanut purra kiukkuaan ikeniin, vaan 

sähäytti: 

— Tarkoituksesi oli varmaan saada selville, pitäisikö suomalaisen 
olla hiljaa, jos sattuu näkemään muutamia hevosia hiukan tavallista 
myöhäisempänä iltahetkenä naapurin pihalla, vai onko siitä käytävä 
hoilaamassa länsmannille ? 

Syntyipä isännän kamarissa hiljaisuus, emäntien ja mummujen 
hilpeä pulina vain kuului peräkamarista, kunnes sielläkin huomat¬ 
tiin jotakin outoa olevan tekeillä isäntien puolella ja vaiettiin kuun¬ 
telemaan. Putula lennähti punaiseksi, hän vilkaisi ympärilleen ja 


93 



näytti jo siltä, että pastori saa jälleen sananvuoron, koskapa yskähti 
enteellisesti, mutta Putula ehti kuitenkin ennen, sanoi: 

— Kuka on käynyt hoilaamassa? 

— Tämän talon isännän sanotaan käyneen, ilmoitti Pahkamäki. 

— Onko laki muutettu sellaiseksi, ettei tavallinen talonpoika saa 
enää keskustellakaan virkamiehen kanssa? 

— Riippuu siitä mistä asioista keskustellaan ja minkälaisen virka¬ 
miehen kanssa. 

Kuului enteellisiä yskähdyksiä, sekä pastorilla että Putulalla 
tuntui olevan sanottavaa. Mutta ennen kuin kukaan ennätti sanoa 
mitään, sattui jotakin, joka katkaisi keskustelun Putulan isännän- 
kamarissa. Tuvanpuoleiselle ovelle ilmestyi Pahkamäen tytär 
Saimi. Hän oli hengästyksissään, ilman päällysvaatteita, vain iso 
villahuivi kietaistuna pään ja hartioitten ympäri, kiirehti suoraan 
isänsä luokse ja sanoi hätääntynyt sävy äänessään: 

— Isä, lähde täältä, tule pihalle, minulla on asiaa. 

— Mitä asiaa se on? Etkö voi sitä tässä sanoa? 

— En. Tule nyt! 

Pahkamäki nousi ja lähti tupaa kohti. Eteisen ovella Saimi py¬ 
säytti hänet, sanoi: 

— Ota lakki ja turkki mukaasi. 

— Miksi? 

— Ota nyt vain, älä kysy! 

Pahkamäki haki lakin ja turkin kamarin naulasta ja kiirehti Sai¬ 
min jäljessä ulos. Pihalla näytti olevan tavallista erikoisempaa lii¬ 
kettä. Saimi tarttui isän käteen ja kuiskasi hätäisesti: 

— Ei mennä tien kautta — juostaan tänne, riihitielle-. 

Mutta Pahkamäki ei lähtenyt, pudisti päätään ja jäi seisomaan 

keskelle pihaa. Saimi jäi hänen viereensä. Pihan tienpuoleiselta lai¬ 
dalta lähestyi nimismies Grön ja pari virkapukuista santarmia. 
Grön sanoi jotakin santarmille, jolla oli ratsumestarin arvomerkit, 
ja tämä taas vuorostaan antoi venäjänkielellä määräyksen toiselle 
santarmille, joka virheettömällä suomenkielellä, joskin hiukan vie¬ 
raasti korostaen, sanoi Pahkamäelle: 

— Ratsumestari pyytää teitä saapumaan kotiin, hän haluaisi 
kysyä jotakin. 

— Se sopii, sillä kotiinhan minä olin lähdössäkin. Enempää 
sanomatta ja sivuilleen katsahtamatta lähtee Pahkamäki kävelemään, 
Grön ja santarmit seuraavat tiukassa tuntumassa. Saimiin ei kukaan 


94 


kiinnitä huomiota hänen seuratessaan hiukan jäljempänä. Pihalle eri 
teitä saapunut toistakymmenhenkinen joukko lähtee myös Pahkamä- 
keen päin. Tiedetään jo, että opettaja Liimatan asunnossa on myös 
pari santarmia. Nyt Pahkamäkeä tapaamaan tulleet ovat ensiksi käy¬ 
neet Ampialassa ja kyselleet konttoristi Jaakko Mahlaa. Tämä ei 
sattunut olemaan juuri sillä hetkellä saapuvilla, jolloin Grön oli 
selittänyt jotakin saksankielellä ratsumestarille, samalla käsillään 
viittoen osoittaen Klimpin rujoutta, jolloin ratsumestari huitaisi 
kädellään ja samalla nähtävästi sanoi jotakin sen tapaista, että mitäpä 
sellaisesta, annetaan olla. Grön kysyi sitten puodin puolelta huonee¬ 
seen saapuvalta Ampialalta, tiesikö tämä missä hänen poikansa, 
ylioppilas Markku Ampiala oli, johon Ampiala vastasi, että poika 
oli sanonut lähtevänsä Helsinkiin lukemaan, ei hän muuta tiedä. 
Grön tulkitsi tämän ratsumestarille, joka naurahti päätään pudis¬ 
taen, mutta ei vaatinut kysyttäväksi enempää, vaan lähdettiin 
Pahkamäkeen. Saimi sattui juuri miesten tullessa olemaan aitassa 
käymässä, sieppasi orrelta villahuivin suojakseen ja juoksi suoraan 
Putulaan isää tapaamaan. 

Putulan kinkeriruuat jäivät suurimmaksi osaksi syömättä, sillä 
melkein jokaisella vieraalla tuntui olevan nyt tähdellisempää tehtä¬ 
vää jossakin muualla. Talvinen iltapäivä hämärtyi, väenliike kylän 
teillä lisääntyi. Nimismies Grönin ja santarmien lähtiessä kolmella 
hevosella ajamaan asemaa kohti, olivat Pahkamäki ja opettaja heidän 
matkassaan, kumpainenkin kahden santarmin vartioimana. Kun 
Pahkamäki asteli yli kotipihan, seisahti hän lyhyeksi hetkeksi ennen 
rekeen istumistaan ja sanoi niille kyläläisille, jotka oleilivat pi¬ 
halla: 

— Ei ollut Pahkamäestä poikaa lähtemään, tulivat hakemaan 
isännän. Näkemiinpä vain, omankyläiset! 

Mitään joukko vastausta ei kuulunut, vain Koivuinaan Kustaa- 
isäntä tuli reen viereen, antoi kättä ja sanoi: 

— Näkemiin. Älähän huoli surra, kyllä sinä takaisin tulet! 

Pahkamäki ei vastannut, sillä santarmi työnsi Koivumaata sivuun 

ja ratsumestari kiirehti lähtöä. Rekien liikkeelle lähtiessä Pahkamäki 
vasta sai sanotuksi Koivumaalle: 

—• Kyllä me kaikki vielä tulemme, niin että eipä —-. 

Pahkamäki ei saanut sanotuksi enempää, sillä suomentaitoinen 
santarmi ärjäisi: 


95 



— Ei puhuta, on kielletty! 

Reki lähti rohisten liukumaan. Toinen odotti tiellä, siinä istui 
opettaja omien saattosantarmiensa kanssa. Koulun pihalla oli myös 
ollut muutamia saattajia, mutta kun opettaja aikoi sanoa heille 
jotakin jäähyväisiksi, kielsi Grön sen ilmoittaen: »Ratsumestarin 
määräys on: ei saa puhua.» 

Ensimmäisessä reessä ajoivat ratsumestari ja Grön, seuraavissa 
opettaja ja Pahkamäki saattajineen. Ennen kuin perässä ajava reki 
häipyi iltapimeään, kuului tienvarresta läheltä Pahkamäen piha- 
porttia naurunkihaus ja sitten omituisen tirisevä, kimeä miehen 
ääni, josta voi erottaa sanat: 

— Taitaapa päivä toisaalta paistaa ennen kuin tullaan! 

Siellä oli Koppa-Santeri, sisukas äijä, jota kylä oli poikasena kal¬ 
toin kohdellut ja joka koko ikänsä oli vuorostaan suhtautunut sa¬ 
moin kylään ja kaikkiin sen ihmisiin, omaan eukkoonsakin, jota 
pieksi kerran, pari, viikossa sisunsa lievikkeeksi. Nyt hänen sie¬ 
lunsa riemuitsi, kun kylän komeita vietiin, ja niinpä hän sinkautti 
omaan tyyliinsä laatunsa mukaisen lähtömanauksenkin. 

Kookas hahmo oli tullut pitkin pimeää tietä pappilasta päin ja 
kuullut Santerin ärinän. Tulija pysähtyi ja kysyi: 

— Sanoitteko nuo sanat iloiten vai surren? 

Santeri tuijotti ison lippalakkinsa räystäs varjosta kysyjää ja 
tunsi. Nauraa narautti pahanilkisesti ja hampaitten raosta kirrasti: 

— Papitkin tässä — saisivat mennä saman tien-! Lähti 

sitten kävelemään mökkiään kohti. 

Pastori meni Pahkamäkeen. Häntä oli vaivannut levoton olo 
siitä saakka kun nopean aterian haukattuaan oli lähtenyt Putulasta, 
ei ollut haluttanut puhua rovastinkaan kanssa, joka hänkin näytti 
liikuskelevan kuin pahan omantunnon ajelemana. Tai ehkei se ollut 
pelkästään levottomuuttakaan. Hänen silmiensä edessä oli alin¬ 
omaa illan kuluessa ollut pitkänsalskea tyttö, jonka ison villahuivin 
ympäröimät kiivaan juoksun jäljeltä punoittavat kasvot, suurten 
silmien samalla kertaa rohkea ja hätääntynyt ilme ja hengähtelyn 
lomasta syöksähdelleet sanat olivat siirtäneet pastorin mielenliikah- 
teluissa kaiken muun taka-alalle. Tuo tyttö oli nyt jäänyt yksin, hän 
oli varmaan odottamattoman tapahtuman murtamana suruunsa 
sortumaisillaan, häntä oli lohdutettava ja annettava voimaa kestä¬ 
mään kohtalon ankara isku. 

Pastorin ilmestyessä Pahkamäen isoon tupaan oli Saimi parhail- 

taan kattamassa illallispöytää. Hän oli nähtävästi juuri tullut ulkoa, 
oli vielä punaisissaan, mutta silmissä ei huomannut mitään itkun 
merkkejä, vain hiukan ihmettelyä hänen tervehtiessään pastoria 
tämän astuessa ovensuun hämärästä peremmälle tupaa. 

— Tulin katsomaan miten täällä jaksetaan kaiken tapahtuneen 
jälkeen? Älkäämme menettäkö toivoa! 

— Tämähän oli ystävällistä pastorilta. Eihän täällä mitään hätää 
ole. Tietysti olisi ollut parempi, jos isä olisi päässyt pakenemaan, 
mutta tuskinpa hän olisi lähtenyt, vaikka olisin ennättänyt vähän 
aikaisemminkin Putulaan. Hän on sellainen. 

— Toivotaan, että hän tulee pian takaisin. 

— Niin ne hakijatkin vakuuttivat, se pieni ryssä, joka puhui 
suomea, että kun on kuulusteltu niin pääsee pois. Ja kyllähän talon 
työt ja asiat jonkin aikaa tulevat ilman isääkin hoidetuksi. — Mitään 
järkyttäviin elämänsattumiin viittaavaa ei talon sisäisessä liikahte¬ 
lussa ilmennyt. »Onko pastorilla aikaa tulla istumaan, tuonne kama¬ 
rin puolelle?» kysyi Saimi. 

Pastorillahan olisi ollut aikaa vaikka millä mitalla, eikä häneltä 
oikeastaan haluakaan jäämiseen puuttunut, mutta hän piti kuitenkin 
oikeampana hyvästellä, vielä kerran lausuen osanottonsa ja kaiken 
hyvän toivotuksensa. Lähtiessään hän tunsi aivan kuin jonkinlaista 
pettymystä. Hän olisi mieluummin tavannut tuon kauniin ja miel¬ 
lyttävän tytön masentuneena ja murheellisena, maahan lyötynä ja 
lohdutusta kaipaavana. Miksi niin, sitä hän ei oikein osannut selit¬ 
tää -. 

Kävellessään pimeällä tiellä pappilaa kohti tunsi pastori velvoi¬ 
tuksen käydä viemässä lohdutuksen ja toivon sanomaa myös opetta¬ 
jan rouva Marjatta Liimatalle. Hän suuntasi askelensa koululle. 

Mutta siellä oli jo muita aikaisemmin saapuneita: juuri hänen 
edellään oli tullut rovasti kahden koulun johtokunnan jäsenen 
kanssa. Ryhdyttiin neuvottelemaan koulun toiminnan jatkamisesta, 
kun opettaja oli näin äkkiä temmattu työstään. Mitään syvän mur¬ 
heen tai epätoivon merkkejä ei huomannut Marjatta-rouvankaan 
ilmeissä enempää kuin äänessäkään hänen aivan asiallisesti keskus¬ 
tellessaan sijaisopettajan hankkimisesta ja muista tilanteen aiheutta¬ 
mista tehtävistä. Pastori jäi rouvan pyynnöstä myös istumaan ja 
kuuntelemaan, vaikka ei johtokuntaan kuulunutkaan. Hän puuttui 
keskusteluun vasta vähän ennen poislähtöä, kun rovasti sanoi rou¬ 
valle: 


7 — Leinonen , Päin nousevan Suomen rantaa 

— Teillähän on aivan pieni lapsikin, miten vanha hän onkaan? 

— Kolmen viikon. 

— Niin aivan. Häntä ei ole vielä kastettu? 

— Ei ole. Tarkoitus oli ensi sunnuntaina kastaa poju, sisareni 
miehineen oli määrä tulla silloin tänne. Mutta nythän kastaminen 
jää ehkä tuonnemmaksi. 

— Ei kuitenkaan sovi siirtää kastetoimitusta kauemmaksi kuin 
kolmen viikon päähän, jolloin lapsi — onko hän poika vai tyttö? 

— Poika. 

— Niin aivan, siis jolloin hän tulee kuuden viikon ikäiseksi. 
Kirkkolaki määrää lapsen kastettavaksi viimeistään kuuden viikon 
ikäisenä. 

Rouva Liimatan tummissa silmissä välähti hänen sanoessaan: 

— Tuskinpa pojua kastetaan ennen kuin isä on kotona. 

— Mutta emmehän ensinkään tiedä koska hän pääsee kotiin? 
jatkoi rovasti. Eihän lasta voi jättää tuollaiseen epävarmuuden ti¬ 
laan miten pitkäksi aikaa tahansa? Ja sitä paitsi minun on valvottava 
kirkkolain määräyksien noudattamista. 

Rouva Liimatta oli lennähtänyt punaiseksi, hän puraisi huultaan 
aivan kuin estäen kiivasta sanaa. Pastori ehti kuitenkin ennen, sanoi: 

— Minun mielestäni setä voisi nyt jättää tämän asian tuonnem¬ 
maksi. Rouva Liimatalla on tällä hetkellä aivan riittävästi muutakin 
mietittävää. 

— Niin tietysti on, enhän minä pahalla, mutta tahdoin vain 
muistuttaa kirkkolain määräyksestä. Rovasti ei puhunut enempää, 
sillä Marjatta-rouva käännähti äkkiä ja meni toiseen huoneeseen. 

Nyt puuttui puheeseen toinen johtokunnan jäsen, nuori maan¬ 
viljelijä Loukonen, sanoen melko kiivaaseen sävyyn: 

— Nykyään näytetään ylitsekäytävän suuremmatkin lait kuin 
jotkut kirkkolain pykälät. Ei ole oikein kiusata opettajan rouvaa 
tuollaisella. 

— Kiusata? Rovastin äänessä soi närkästys. Enhän minä tahdo 

kiusata, mutta minun on virkavelvollisuuteni mukaan muistu¬ 
tettava -. 

Keskustelu ei jatkunut, vaan lähdettiin. Rouva Liimatta ei enää 
näyttäytynyt, eikä kenelläkään ollut halua mennä häntä enempää 
häiritsemään. 

Pastori ei mennyt vielä pappilaan, hän halusi hetkisen kävellä 
yksinään. Hän ajatteli tätä päivää, lyhyen pappisviransa ihmeelli- 

sintäkinkeripäivää. Aivan kuin hän olisi tämän päivän aikana jolla¬ 
kin tavoin asennoitunut elämään ja sen menoon, ihmisiin ja heidän 
sanoihinsa ja tekoihinsa, itseensäkin, toisin kuin aikaisemmin. Hän 
vaistosi oudon ja käsittämättömän, mutta kuitenkin kaikessa ja kai¬ 
ken takana vaikuttavan vääjäämättömän kohtalonomaisuuden kan¬ 
sojen ja yksityisten elämisessä ja olemisessa. Täällä, tässä kirkon¬ 
kylässä, tässä maassa ja kaukana maailmassa, kaikkialla. 

Niin kuin hän tänään, oikeastaan nyt juuri, tällä hetkellä, olisi ha¬ 
vahtunut näkemään Jumalankin toisenlaisena kuin tähän asti: suu¬ 
rempana, väkevämpänä, oikeamielisempänä. Mistä muuten olisi 
virrannut sellainen usko, jollaisesta hän juuri oli saanut nähdä 
väläyksiä, usko, jota ei edes rovasti kirkkolakineen voinut mur¬ 
taa -! 

Aivan kuin hän vasta tänään ensi kerran olisi saanut hämärän 
aavistuksen siitä, mitä todellinen usko on. Hän, joka oli vuosikau¬ 
det opiskellut kyetäkseen tätä uskoa julistamaan ja jo vuosikaudet 
sitä muille julistanutkin, nyt aivan kuin ensi kerran tunsi itse va- 
vahtavansa väkevän uskon satuttamana. 

Mutta tuo vavahduttava virta — sehän tuli maasta, maallisista 
ja ajallisista asioista, ei ylhäältä, taivaallisista-? 

Kuka voi vetää rajaviivan? 

Saimi Pahkamäki ja Marjatta Liimatta, heidän uskonsa ja toi¬ 
vonsa lujuus — ja toisaalla rovasti kirkkolakeineen-? 

Ja tämä ilta, tämä pimeä ilma kylän yllä, mäellä olevan kirkon¬ 
tornin ja kymmenien sota-ajan vuoksi pimennetyin ikkunoin elä¬ 
vien talojen yllä — se oli aivan kuin täynnä kohotettuja nyrkkejä, 
kuin tulvillaan hiljaista hampaitten kiristystä, väkevää uhmaa, lau¬ 
sumattomia valoja: viekää, lyökää, uhatkaa — ette tuhoa! 

Se oli uskoa sekin — toivoa ylläpitävää väkevää uskoa, jota kan¬ 
sat joskus kuoleman varjon heidän ylitseen langetessa tarvitsevat. 
Jota ilman he sortuvat. 

Pastori Ensio Luotola palasi pappilan pieneen apulaisen kama¬ 
riin jollakin tavoin toisenlaisena miehenä kuin hän oli ollut sieltä 
lähtiessään. Toisenlaisena pappinakin. 

SEITSEMÄS LUKU 


Seitsemäskolmatta jääkäripataljoona tulla molskotteli kentältä 
kasarmia kohti. Oli satanut koko päivän. Lämmintä huhtikuun 
sadetta, mutta nahkaa myöten osasi kastella sekin ja loan pani 
roiskumaan ettei määrää. Illansuussa seuloutuivat pisarat sumuksi, 
sitä näytti satavan taivaasta ja nousevan maasta, se kääri komppaniat 
harmaiksi paakuiksi, ne liukuivat pöytälaakealla kentällä pitkinä 
sylenkorkuisina aitoina, jotka käheitten kiljaisujen komennuksessa 
katkeilivat, kaatuilivat, pysähtelivät ja juoksivat jälleen eteenpäin 
kadoten näkyvistä kuin olisivat villaseinään painuneet. Omalla ta¬ 
hollaan molskottelivat lätäköissään ensimmäinen, toinen ja kolmas 
komppania, jossakin suunnattoman lavean kentän kaukaisemmilla 
reunamilla, pienen järven rantamilla kaivelivat pioneerit kuin myy¬ 
rät maanalaisissa käytävissään rakennellen ja räjäytellen, ja päinvas¬ 
taiselta laidalta kuului konekiväärikomppanian jalkapyssyjen papa¬ 
tus, joka tämän mellakan keskellä toi mieleen mitä kullekin: ompelu¬ 
koneen nakutuksen pääkaupungin räätälinsällille, niittokoneen kesä- 
laulun maan viljelijäpojille, muutamille ehkä vain kaiken tämän mels¬ 
keen ja menon tahdintykytyksen, sodan sydänsykkeen. Tuo papa¬ 
tus oli päättynytkin jo sumun tultua, samoin kuin haupitsienkin 
jymähtely, jota sitäkin oli ruvennut näinä päivinä kuulumaan ken¬ 
tän laiteilta. Vain jalkaväki oli jumpannut jatkuvasti, märkänä 
ihoon saakka, kurassa korvia myöten, käännöksiä tehden ja loikkien 
syöksyyn ja kaiken aikaa kuunnellen saksankielistä komennusta, 
kiroilua, haukkumista. Sitä jokapäiväistä ja totuttua. Viis siitä, se 
kuului tähän sotameininkiin, mutta tämä sade ja sumu, se keljutti. 

Kolmas komppania marssi kaupungin puistokaduntapaisen reuna- 
puolta; siellä oli usein keväisinä iltapäivinä ollut kulkijoita ja katseli¬ 
joita, naiscnpuolia vallankin, nuoria tyttöjä ja rouvasihmisiä, joiden 
miehet olivat sotapoluilla. Tavallisesti näille kajautettiin laulu, suo- 



malaisia sotilaslauluja Oolannin sodasta Porilaisten marssiin, olipa 
muutamia omatekoisiakin marssilauluja, täällä sepiteltyjä, eräät sopi¬ 
vasti saksankielellä saostettuja. Nytpä ei näkynyt liikkujia, eipä 
laulettukaan. Marssittiin hartiat kymyssä, mahat tyhjinä, mär- 
kinä kuin uitetut koirat. Tuskinpa ainoakaan mies tunsi haluakaan 
laulella. Mutta joskus oli laulettava halusi tai ei, niin kuin pari päi¬ 
vää sitten, samanlaisena sateisena illansuuna kuin tämäkin. Rankka 
päivä oli ollut sekin, marssittiin kasarmia kohti jalkoja raahaten, 
kuolemanväsyneinä. Silloin kuului vääpelin karjaisu: Singen! Ku¬ 
kaan esilaulajistakaan ei totellut, ei laulun hyräystä kuulunut. Vää¬ 
pelin ärjäistessä toisen kerran kuului pari vaimeaa yritystä, mutta 
siihen sammui. Vääpeli raivostui, komensi: maahan! Siihen oli 
heittäydyttävä mahalleen rapakkoon, vesilätäkköön, millaista ke¬ 
nenkin kohdalla sattui olemaan. Sitten edelleen ylös — maahan — 
ylös — mars — maahan! Ei ollut paljon paraatiloistoa siinä jou¬ 
kossa, joka lopulta saapui perille. 

Nyt ei kuitenkaan sattunut samanlaista. Joukko joukon jälkeen 
saapui kasarmialueelle, askel kumahti jo kuuluvampana kaiun vas¬ 
taillessa pitkien rakennusten tiiliseinistä, tuuli sai sumunkin ajeleh¬ 
timaan ja harvenemaan, koskapa sen keskestä taustalla hahmottui 
näkyviin kasarmin pohjoispuolelta korkean vesitornin ääriviivat. 

Olipahan taas yksi vaivan päivä päättymässä. Ajelehti vastaan 
tuoksujakin keittiön avoimista ikkunoista. Hitto, ihan kuin olisi 
ilmeiselle liharuualle hajahtanut, tuoreelle eikä purkkipihville ? 
Olisipa harvinaista, mutta jospa sattuisi tällaisena helvetin rank¬ 
kana päivänä. Tuntohan täytyi olla muonamestarillakin, paksu- 
mahaisella Ehlerillä, vai oliko se Hochstein tänään, samanlainen 
sammakkotyyppinen mulkosilmä. Kohta kuuluu tuvanvanhimman 
manailu: Eipäs roiskita rapaa yltympäri; kynnyksen taakse ei tuoda 
saappaita, ennen kuin enimmät savet on kaavittu; ei mitään paidan- 
vaihtoja, syömään vain, mikä pirkuleen mamselli sinä luulet olevasi, 
ettei paita saa omassa satulassaan kuivaa-! 

Sen tapaistahan siellä kuuluikin, vähän joka puolella. Mutta 
kukapa siitä välitti, tuttuahan se oli, ja tulihan taas oma vuorokin 
äänenpitoon. Pääasia päästä jonoon niin pian kuin suinkin ja antaa 
tunnustus omalle nenälle, että oikeassa olit: tällä kertaa kauhotaan 
pakkeihin selvää soppaa, käsivarsituntumassa sattumiakin, eikä 
liemikään suoraan Lohmuhle-järvestä pumpattua. Saisi vain pui¬ 
jatuksi täyden toisenkin pakin, säästyisi hiukan limppua huomiseksi. 

Sen kyytimiehenä ollut marmelaatikin oli taas muuttunut melkein 
juureksiksi. Olisikohan Höijerin, komppanianvääpelin, isotissinen 
salamorsian pullauttanut pennun ja pidetty p ei jäisiä, silloin tietysti 
olivat muonamikot kuorineet marmelaatista makeiset pois ja jättä¬ 
neet jäljelle pelkkiä sitkeitä suonia-. 

Sen kauempana ei tässä vaiheessa ajatus kierrellyt, sopan suloi¬ 
sissa tuoksuissa vain ja vatsan hyvinvoinnin vaatetuksissa. Ei 
huoneen täyttävää höyrypilveäkään kukaan moittinut, sehän oli läm¬ 
mintä, omista vaatteista kohoavaa, omien hikoilevien iholihojen ja 
kuumien keittokattiloiden tupsuttamaa yhteistuotetta. Olihan jäl¬ 
leen päivä päässä ja vatsakin edes jotenkuten puolillaan. Henki 
pihisi. Hittojako muusta! 

Kahta kertaa useammin ei kannattanut mennä pakkiaan ojentele- 
maan keittäjä-kerberosten nenän alle, niillä oli pahuksen hyvä 
muisti. Eivätkä omatkaan pojat, apulaiset, uskaltaneet liikoja lisä- 
kauhoja ammentaa. Jotkut, pienipuheisimmat tai ujoimmat, tyytyi¬ 
vät yhteenkin annokseen ja samoin herraspojat, jotka ajattelivat 
säätynsä mukaisesti, että ahminta kuuluu alhaisolle. Olihan niitä 
sellaisiakin, vielä muutamia, joilla oli säilynyt rippeitä hienoista 
kotitavoista. Niinpä nytkin alkoi jono nopeasti lyhentyä kun muo¬ 
namikot rupesivat jakelemaan yhtämittaista »nichtmeeriä». Vain 
Harjunpään Iikka meni ojentamaan kuppinsa ja sanoi yhden sanan: 
»Pupe.» »Jawohl, Bube», sanoi Hochstein ja huusi saman sanan 
keittiön puolella häärivälle apumiehelle. Kohta lennähtikin nippu 
luita Iikan eteen, mutta Iikkapa ei tyytynyt tähän, vaan isoa kättään 
tahdissa takoen selitti: »Pupe hunkri, flais.» Jo nauroi Hochstein, 
hohotti että vaskinen vyönsolki mahalla pomppi, ja eikös vain hän 
napannutkin jostakin pikkasta lihapalasta näppeihinsä heittäen sen 
Iikkan kuppiin. Täytyihän Iikan saada »Pupelleen», olihan Bube 
komppanian yhteinen ikioma koira, jota Iikka hoiteli hellästi kuin 
emo ainuttaan, ja olihan Hochstein komppanian kokki, tämän 
kummallisen komppanian, jossa oikeaa ihmisten kieltä, ihanaa ala- 
saksaa, ei osannut puhua ainoakaan mies, ja vain muutama harva 
osasi solkata tavallista kirjasaksaakaan. Iikka ei osannut sitäkään 
enempää kuin viitisen, kuutisen sanaa, nekin päin seiniä lausuen ja 
kaikki koskien samaa asiaa: Bubea, matalajalkaista sekarotuista 
koiranressukkaa, joka oli jostakin ilmestynyt komppanian alueelle 
ja heti saanut Iikasta suojelijansa. Bube taapersi aina mukana har¬ 
joituksissakin, ja jos joskus teljetyinkin tupaan miesten lähtiessä, niin 


karkasi myöhemmin ja ilmestyi joukkoon. Joskus heilui tuo lyhyt¬ 
jalkainen rakki niin innokkaasti kentällä, että tuskin jaksoi jalkojaan 
siirrellä, jolloin Iikka sen hoiteli kotiin joko kuormalle nostaen, jos 
sellainen sattui lähelle, tai muuten. Tänään oli Bube komppanian 
palatessa istunut koko matkan Iikan niskassa, pakkauksen päällä 
keikkuen. Nyt makaili tuo ainoa nelijalkainen komppaniaan kuuluva 
ison tuvan ovensuussa omalla paikallaan, perin nälissään, mutta 
varmana siitä, että kunhan Iikan iso saapas kopsahtaa kynnyksen 
yli on myös Buben vatsantäysi turvattu. 

Ja kopsahtihan se viimein, Iikan saapas, tuli tupaan mies koko- 
naankin. Oli vain viipynyt muita myöhempään odotellessaan Bu¬ 
ben osuutta. Pysähtyi hiukan kynnyksellä, pärskähti ja sanoi: 

— Helskutti kuinka te haisette! Koko kämppä! 

— Miltä haistaan, saisiko tietää? kuului jostakin yläpetiltä. 

— Kollikissoilta. Onkos kolleista kukaan sen verran selvällä jär¬ 
jellä, että lykkäisi tännepäin sätkän? 

Ojentuihan sieltä sätkä, ja samalla kuului: 

— Tuo sun rupinen rakkisi tänne eniten hajua levittää. Saisit sen 
jättää pihalle. 

Sellaista puhetta Iikka ei ole kuulevinaan, hän laittaa Buben 
illallisen kuntoon ja alkaa sitten vasta riisua omia kamppeitaan kui¬ 
vamaan. 

Tuvassa oli illalla harvinaisen hiljaista. Olipa ollutkin sellainen 
päivä, että ei soinut haitari eikä huuliharppu, ei lauleltukaan. 
Muutamat nukkuivat, kuorsaukset rohahtelivat kattoparruissa kuin 
justeerisahan vetäisyt, toiset makailivat valveillaan, joku ompeli 
nappia, joku luki saksalaista armeijanlehteä, joka oli painettu niin 
pienin kirjakkein, että tekstistä vaivoin sai lampputuikun valossa 
selvän. 

Romppainen, pohjoispohjalainen suutari, joka oli vapautettu 
kenttäharjoituksista ja sai puuhailla ammatissaan komppanian 
verstaassa, oli tänä iltana tuon toistakymmenmiehisen tuvan pirtein 
mies. Hän oli sosialisti, oli harrastellut politiikkaa jo kotimaassa, ja 
täällä työskennellessään saksalaisten suutarien kanssa jo neljä kuu¬ 
kautta ja opittuaan hiukan kieltäkin oli hänestä tullut tiukka aatteen 
mies. Kalle Marks oli hänen arvionsa mukaan »helevetin viksu vilo- 
sohvi, viishampi kuin seihtemän Luteerusta. Eehän sitä Suomen 
kirjoista seleville saanut, mutta nää sakesmannit sen viisauven 

ymmärtävät.» Näistä nykyajan viisaista saksalaisista Romppaisen 
Eetu piti etevimpänä Ebertiä, joka oli ammatiltaan satulaseppä, 
oikeastaan melkein suutari, mutta kirjoitti lehtiin »niin vilosohvi- 
sesti, että opinkäynhet viishat kurkkuvaan kakoivat, ja sanoi sovas- 
takin sellaiset suorat sanat, että mithän mahtanee Hintenpuri 
aatella.» 

— Mitäs se satulamaakari sodasta sanoi? — huutaa joku kämpän 
perältä. 

— Sanoi että selevää syntiä on kaikki sotiminen ja että on sama 
jos tappaa veihtellä ryöstöpuuhassa mehtän korvessa eli sovassa 
kentraalien käskystä. 

— Joko se äijä on ammuttu, vai vieläkö aukoo päätään tuohon 
tyyliin? kuuluu jälleen perältäpäin. 

— Eivät ole herrat rohenneet ampua, mutta vankilaan on pantu. 

Se kun on sillä tavalla, että tottuuven puhujan suu koetetaan kaek- 
kina maaliman aikoina tuketa-. 

Pitemmälle ei Romppaisen Eetu ennättänyt, kun tuvan hämä- 
rimmästä osasta lensi märkä riepu suoraan hänen naamaansa. Näin 
oli tapahtunut joskus ennenkin näissä Romppaisen iltahartauksissa. 
Ja samanlaista hohotusta, hihitystä ja suoraa pilkkaa oli sinkoillut 
totuudenpuhujan silmille, niin kuin nytkin. Helvetin perimmäiseen 
karsinaan käskettiin painua mokomankin märkänäävelin, paskin- 
perän apostolin. »Lykätkää jalkarättejä sen kurkkuun!» kuuluu josta¬ 
kin nurkasta. Sitten huikataan: 

— Olisit pysynyt Lapissa saarna virkaa hoitelemassa, mitä tänne 
miesten joukkoon lähdit? Sanopas, sinä Jerusalemin suutari? 

Eetu Romppainen on pitkämielinen mies ja on vanhempikin kuin 
toiset täällä, useampi vuosi neljättäkymmentä jo meneillään, ei hän 
viitsi suuttua, närkästeleepähän vain jonkin verran ja pyyhkii 
naamansa. Eikä hän viitsi ruveta lähemmin selittelemään Saksaan 
lähtönsä syitäkään. Samantekevä se on kysyjällekin, tietää hän sen 
jo ennestäänkin, tietävät kaikki muutkin, että Romppainen lähti 
Oulusta mukaan joten kuten vahingossa, sattui junassa samaan po¬ 
rukkaan Tornioon matkalla olevien miesten kanssa ja sai oppaalta 
samat salaiset ohjeet ylimenosta Ruotsin puolelle kuin nuo toisetkin 
miehet. Niinpä hän ei pysähtynytkään Kemiin, kuten oli aikonut, 
vaan jatkoi Tornioon ja livahti rajan ylitse ilman enempiä seikkai¬ 
luja. Mitäpä hänelle väliä minne ajelehti, akaton mies, itään tai 
länteen. Olihan hänet jo tämmätty lähtemään jonnekin etelänpuolen 


venäläisiin varuskuntiin vallityökomennukseen, jossa hän tietysti 
olisi joutunut samanlaisiin suutarintöihin, keisari Nikolain soti¬ 
laitten saappaita korjailemaan. Tätä komennusta pakoon tai ainakin 
lähtöä viivytelläkseen hän oikeastaan Kemiin lähtikin, ja sitä tietä 
joutuikin tänne keisari Vilhelmin sankariarmeijan saappaita puoli- 
pohjailemaan. Välipä hällä! 

— Annahan natsa, Tuhari, sanoo Romppainen vieressään loju¬ 
valle Miinan Salulle, joka täällä on saanut tuon uuden nimen. Tu¬ 
hari on ollut keittiöapulaisena ja on hankkinut hiukan ylimääräistä 
tupakkaa, siitä saa Romppainen aina parhaan osan, sillä he ovat ystä¬ 
vykset, Romppainen ja Tuhari. Miksi, kukapa sen osaisi selittää. 
Tuharihan on vakaa sotilas, ponnistelee henkeen ja vereen oppiak¬ 
seen muistamaan saksalaiset komentosanat, tuskin kuuntelee Romp¬ 
paisen sananselityksiä, ei puutu ei tartu muuhun kuin sotilaspalve- 
lun velvoituksiin. Kaikesta tästä huolimatta nuo kaksi tuntevat 
puolin ja toisin eräänlaista hengenheimolaisuutta, josta johtuen 
Romppaisella on aina tupakkaa ja Tuharilla kunnolliset jalka varus¬ 
teet, usein myös suutariporukan muonamääristä lohkaistu ylimää¬ 
räinen annos. Tavalliset päiväannokset ovatkin aivan liian vaati¬ 
mattomia Tuharille, siksi keittiövuoropäivät ja Romppaisen ystä- 
vyyslahjat muodostuvatkin aina eräänlaisiksi juhlahetkiksi hänen 
elämässään. 

Ilta hyrisee yötä kohti. Kukaan ei muista enää Romppaisen Eetun 
epistoloita, useita muitakin pikku tapauksia on liukunut ohi vähin 
meluin, niin kuin tavallisesti tällaisten rankkojen harjoituspäivien 
iltoina. Yhä useammat ovat jo unessa, toiset ojentelevat samoissa 
meiningeissä. 

Tuvan perällä vierekkäin olevalla kahdella ylävuoteella valvo¬ 
taan. Siellä ovat Iikka ja Markku Ampiala. Iikka on suorittanut 
Buben turkin perinjuurisen siivouksen, jo aikaisemmin illalla hän 
puhdisti mudasta jalat ja vatsanalusen ja on nyt metsästellyt kirp¬ 
puja, joita Bube joka päivä hankkii uusia Iikan saalistamain tilalle. 
Markku on lueskellut, mutta Iikan lopetettua kirppujahtinsa ja 
tuvan hiljennyttyä iltalepoon hän ottaa pieneltä hyllyltä sinikanti¬ 
sen vihkosen ja sanoo: 

— Eikös ruvettaisi? Vai joko nukuttaa? 

Iikka huokaisee, kynsäisee niskaansa ja sanoo, että pahasti uni 
painaa, jos jätettäis huomiseen. Mutta Markku ei hellitä, vaan työn¬ 
tää vihon Iikalle jutellen, että vielä jää aikaa nukkumisellekin, 

vaikka puolen tuntia jynssättäisiinkin aivotöissä. Otahan kynä ja 
aloitetaan. Nyt ei kukaan tule irvistelemäänkään. 

Mikäpä Iikan auttoi, kun oli kerran leikkiin ruvennut. Alettiin 
kirjoituspuuhat. Meneillä oli jonkinlainen kirjeentapainen kotiin, 
sen kimpussa oli hikoiltu jo muutamia päiviä, ja jotakin tolkkua 
alkoi vihkoon piirrellyistä harakanvarpaista saadakin. Kirjaimet 
olivat isoja ja kömpelöitä, kuin hiilihangolla söhittyjä alokkaita, 
jotka seisoivat hajajaloin tai puskivat päitä vastakkain, ja monesta 
sanasta aina jokin kirjain puuttuikin. Mutta joka päivä päästiin hi ve- 
nen verran eteenpäin. Joskus joku irvileuka sattui huomaamaan 
homman ja tuli virnuilemaan, mutta ymmärsi kuitenkin pysyä 
riittävän matkan päässä, sillä Iikan suurten nyrkkien iskuvoima oli 
jo ainakin lähipiirissä niin tunnettu, että leukailijat osasivat varoa 
nahkaansa. 

Tämä puuha oli alkanut komppaniaan tulleesta ilmoituksesta, 
jonka mukaan ne, jotka halusivat voivat lähettää kirjeen omaisille. 
Yhden vain, ja lyhyen, jossa ei ole mainittu mitään paikkoja eikä 
päiväyksiä, tiedonanto vain, että elossa ollaan ja hyvin voidaan, ja 
etunimi. Useimmat ryhtyivätkin puuhaan. Markku tiedusti miksi 
ei Iikka kirjoita. Tuossa on paperia, onko sulia kynä? Ei ollut Iikalla 
sitäkään, eikä hän välittänyt lainatakaan. — En kirjoita, sanoi. 
Eiväthän ne osaa kirjoitusta lukeakaan, ei äijä eikä äitimuorikaan. 
— Mutta onhan siellä muita, jotka lukevat. Kirjoittaisit kuitenkin. 

Iikka oli vaiti, katseli sivulle, vihelteli. Sitten tuli äkkiä kuin 
heittolaukaus: 

— Pirustako minä nyt kirjoittamisen taidon sieppaisin! En minä 
osaa kirjoittaa. 

— Et ollenkaan? 

— En. Usko nyt. Kuka mua olis opettanut, kun en ole koulussa 
ollut. 

— Lukeahan kuitenkin osaat? 

— Yhdellä vuodella minä rippikoulusta pääsin. Ei tarvinnut 
laiskankouluunkaan. 

Markku tuumi hetken, sitten sanoi: 

— Pian se konsti on opittu, minä opetan. Aloitamme heti. 

Iikka ei aluksi aikonut suostua, muljautti pahasti ja lähti kävele¬ 
mään Markun antaessa hänelle ensimmäiset mallikirjairuet pienen 
vihkosen alkulehdelle piirreltyinä. Iikka korjasi kuitenkin vihon tal- 
teensa, ja jo huomisin hän piirteli muutamia kirjaimia. Niin se alkoi. 

Jonkin viikon kuluttua Iikka piirteli omakätisesti Markun kir¬ 
jeen loppuun terveiset kotiin. Pitkälti niitä ei tullut, tämän verran 
vain: 

»Hei äijä ja äitee ja tenavat komiasti täälä keikkuu terve.» Siinä¬ 
hän sitä jo kerraksi olikin. 

Eivät kaikki muutkaan vielä nukkuneet, vaikka kuorsausten jy¬ 
rinä ikkunoita tärisyttikin. Vikke valvoi. Hänelläkin oli vihko ja 
kynä, mutta ei ketään opettajana. Viereisellä vuoteella nukkui Köpi 
Kartano, yläpuolella olevista vuoteista ainakin toisesta kuului selvä 
unentohina, mutta toinen mies, Janne Hennala, helsinkiläinen, 
vielä vähän ennen valojen sammuttamista kurkisteli alakertaan tie¬ 
dustellen Vikeltä mitä tämä siellä alhaalla tuhisi? Eipähän Vikke sen 
kummempia, vähän katseli saksankieltä, oppisi muistamaan edes 
tärkeimmät asiat sillä kielellä. — Mitäs se kannattaa, ei me täällä 
kuitenkaan pitkiä aikoja olemaan ruveta. En minä ainakaan. — 
Minnekäs menet? Jos liikoja äksyilet saat painua työleirille, tai 
vaikkapa rangaistuskomppaniaan. — On niitä teitä muuallekin 
päin. — Muuallekin päin? Minnekä? — Hennala ei jatka, hän huo¬ 
maa epäilevän soinnahduksen Viken äänessä, on parasta puhua 
muusta. Hän puhuu tämän päiväisestä kentällä olosta, kun pidetään 
pitkä päivä sateessa, kahluutetaan lätäköissä ja haukutaan päälle. 
Koiran elämää tämä on. Tuo vääpeli, saksalainen piru, tarvitsisi 
sakin hivutuksen. Vai mitä ajattelet? 

— Pitäähän se kovilla, mutta ei meistä ilman tällaista komentoa 
tulisi kelvollisia sotilaita. Täytyy tämä kestää. Sota on vielä kovem¬ 
paa. 

— Vääpeliä, sitä mursunnaamaista Höltskeä, kuitenkin pitäisi 
kutkuttaa pistimellä kupeeseen, joskus pimeässä. 

— Onhan siinä rutkasti bersoonaa, Höltskessä, niin meinatak- 
seni sisäistäkin bersoonaa, ja vallankin ulkonaista. Ei sellaista hel¬ 
posti kutkutella. Jota paitsi pimeässä väijyminen ei ole ihmis¬ 
mäistä. — Siinä vierasta kieltä opiskellessa heitteli Viken suomen¬ 
kielen ääntäminen joskus heipankeikkaa. 

— Hatkat täällä ihmismäisyydelle — tuollainen kameli. Ko¬ 
vettu paavilainenkin vielä, huitoo ristinmerkkejä kuin piruja nis¬ 
kasta nakkelisi. 

— Onhan sillä korvat vielä? 

— Miksi ei hänellä korvia olisi? 

— Eksa oo lukenut Fälskäriä? Siinähän kerrotaan, että Paavi¬ 
laiselta, siltä jesuiitalta, yksi Vitikka hivautti miekallaan korvat 
pois. Etkö oo lukenut? 

— Olenpa kukaties lukenutkin, mutta en muista. Hivauttaisipa 
joku Höltskeltäkin korvat, vaikka palan sitä isoa nenääkin. — 
Kohta sammutetaan, ruvetaan nukkumaan. Älä noita joutavia ta¬ 
vaile enää sinäkään! 

Mutta Vikke tavaili kuitenkin. Vähän aikaa vielä kuului sieltä 
alhaalta hiljaisena supinana: Ih pin, du bist, er ist-. Ääntä¬ 

minen heittelehti, mutta innossa ei ollut vikaa. 

Kesällä on kesän kasvot ja oma elämäntahtinsa niin täällä kaukana 
kuin siellä kotonakin. Auringon valo ja lämpö täyttävät taivaan vah¬ 
vuuden ja hedelmöittävät maan, elämä kuohuu esiin jokaisesta mul¬ 
lan huokosesta. Tuulien ajelemat tuoksujen pilvet ja tuo sirinä 
maassa ja suhina ilmassa, ne ovat suven ihanaa hengähtelyä, jota 
ihminen ei voi olla tuntematta jollakin tavoin omakseen, aivan kuin 
juuri hänelle itselleen annettuna erikoislahjana, jo lapsena saatuna ja 
vuodesta vuoteen palautuvana. 

Juuri hänelle itselleen ja omanaan palautuvana, erikoisesti täällä, 
vieraalla maalla. 

Taavi Martikainen oli maisteri ja jääkäri, oppinut mies siviilissä, 
mutta vasta-alkaja sotilasuralla. Hänen isossa tuuheatukkaisessa 
päässään välähteli tällaisia mietelmäsiruja kuumana toukokuisena 
sunnuntaina hänen istuessaan Itzehoen parhaassa ravintolassa, 
ison lehmuksen varjossa, kevätkesän koko ihanuus ja sunnuntai¬ 
päivän rauha ympärillään. Hän oli tullut Lockstedtiin vasta talvella, 
sillä savolaiseen sisämaakaupunkiin, jossa hän oli yhteiskoulun 
opettajana, ei ollut saapunut sanaa jääkäriliikkeestä vielä silloin, 
kun ylioppilaat lähtivät edellisvuotena Pfadfindereiksi. Vasta jou¬ 
lun aikana käydessään sukulaisissa Pohjanmaalla hän sai kuulla 
jääkäripataljoonasta, ja hän lähti matkaan käymättäkään enää 
poikamiespoksissaan kotikaupungissa. 

Hän oli, samoin kuin hänen kanssaan samassa pöydässä istuvat 
toverinsa Nestori Mankala ja Hannes Korpela, ensi kertaa Saksaan 
tulon jälkeen tällaisella kokopäiväisellä ja tänne kahdeksan kilo¬ 
metrin junamatkan päässä olevaan Itzehoeen saakka ulottuvalla 
lomamatkalla. He olivat komppanian ikämiehiä ja kämppäkavereita, 
olivat saapuneet pataljoonaan samaan aikaan sydäntalvella, ja 

tunsivat eräänlaista yhteenkuuluvaisuutta paitsi ikätovereina —- 
kaikki olivat kolmissakymmenissä, Hannes jo useita vuosia ylikin — 
myös eräänlaisina komppanian tyvipaloina: kaikki kolme olivat 
lyhyitä ja tukevia, lihavahkoja. Kireä kenttäpalvelu pani heidät 
läähättämään helpommin kuin parikymmenvuotiset pojankoikaleet. 
Mutta kaikilla heillä oli riittävästi sitkeyttä lihassaan ja sisua sisim- 
mässään: eivät antaneet periksi. Lihat ohenivat viikko viikolta, läähä¬ 
tys väheni ja kunto kas voi. Nyt istuttiin täällä lehmuksen katveessa, 
ja kylmä olut maistui. 

Olut maistui, viinaryyppy siihen ja juttu juoksi. 

Parhaiksi nuo kolme pääsivät juttelun alkuun, kun tuli samaan 
kapakkaan vielä kaksi pyöräilijää Lockstedtista, taiteilijoita molem¬ 
mat: Lassi Haapanen, maalari ja veistäjä, sekä Eerikki Kontio, 
soittaja. He istuutuivat samaan pöytään, saivat oluensa snapsin 
kanssa niin kuin aikaisemminkin tulleet, ja vähitellen oltiin kaikin 
tunnelmissa: liikuttiin lavealla, lennettiin korkealle. Olihan seu¬ 
rassa nyt kolme taiteilijaa sekä yksi kirjanoppinut, ja lisäksi Hannes, 
ajattelija, luonnonfilosofi ja syntymä viisas. Puhetynnyriin puh¬ 
kesi viisi tapinreikää, joista pulppusi joskus sakeana virtana sanaa, 
joskus vain liraus silloin tällöin, sillä välillä nautittiin vain katsellen, 
muistellen ja mietiskellen, yksinomaan ohilehahtavaan hetkeen pel¬ 
kistyneen olemassaolon erinomaisuudesta. Tuprusi piippu, sikari 
ja savuke.Taskussa oli io päivän palkkarahat, ja jos ne loppuivat, 
niin tiedetyinhän tilanomistaja Nestori Mankalalla ja raharikkaalla 
Hannes Korpelalla olevan takataskussa riittävästi lantteja reservissä. 

Kotoiset kuvat vilahtelivat mielessä, valkoiset koivut ja kesäis¬ 
ten vetten välkyntä, käen kukunta ja kiurun liverryksen hopia- 
helkky. Mutta kelpasi katsella tätäkin maailmanpalstaa: korkeat 
poppelit suhahtelivat suloisesti, oli lämmin varjossakin, taivas 
sinisintä silkkiä, ruoho vihreintä samettia. Lehtikaton lävitse tunke¬ 
vat valopilarit muodostelivat alinomaa vaihtuilevia arabeskeja 
käytäväin hiekalle, ja taempana olevasta puutarhasta kantautui 
väkevä kukkien tuoksu. 

Viimeksi tulleet, taiteilijat, eivät kuuluneet ikämiehiin, päinvas¬ 
toin he olivat pataljoonan keskipolvea. Mutta he sopivat tähän pöy¬ 
tään, molemmilla oli takanaan jo vuosien taiteelliset opiskelut ja 
monenlaisia elämänkokemuksia, ja Kontio oli oleskellut jo pari 
vuotta Saksassa soittajana ennen pataljoonaan liittymistään. Sodan 
alkaessa saksalaiset soittajat joutuivat armeijaan, orkesteri hajosi ja 

Kontio jäi työttömäksi. Vuoden päivät soiteltuaan melkein ruoka¬ 
palkalla ravintoloissa hän sai kuulla suomalaisen pataljoonan jär¬ 
jestämisestä ja painui viivana Hampurista Lockstedtiin. Parin tun¬ 
nin junamatkahan tuo vain olikin. Juttelu siirrähtikin vähitellen 
näihin omiin asioihin: tänne Saksaan tuloon ja täällä oloon. Jokai¬ 
sella oli siinä omaa mietittävää ja kerrottavaa. Martikaisen kysy¬ 
mykseen, miksi ei Kontio lähtenyt kotimaahan sodan alettua, vaan 
jäi tänne nälkää näkemään, sanoi Kontio: Mitä hittoja olisin siellä 
tehnyt, ei kotimaalla ole minulle mitään annettavaa, ei ole ollut 
ennenkään. Ei edes isää, olen vain äitini poika. Joku kuljeksiva 
soittoniekka oli minut ohimennen tekaissut, sen verran asiasta olen 
hajulla. Apostoli, se kaartin entinen kapellimestari, tiedättehän, piti 
minua soittokunnassaan vuosikausia ilman palkkaa, oppilaana muka 
yhä vain, vaikka puhalsin huiluani kuin Jerikon trumpetistit. Sattu¬ 
malta tulin eräänä iltana satamassa hampparoidessani pestautu¬ 
neeksi saksalaiseen laivaan matruusialokkaaksi, mutta kun Hampu¬ 
rissa tarjottiin soittajan paikkaa, niin jätin laivan. Siitä alkaen sain¬ 
kin sotaan saakka joka päivä mahani täyteen limppua ja makkaraa, 
jäipä aina taskun pohjalle vähän rahojakin. Sitten keikahti taas näin- 
päin, kun sota alkoi. Ja mikäpä hätä täälläkään, vaikka ruokaa kyllä 
saisi olla runsaammin. Kapusinski, se meidän kapellimestarimme, 
on kitsas kuin piru, eikö se lienekin puolalainen, niin olen kuullut. 
Työnsi sentään nyrkkiini eilen kymmenen markkaa, kun annoin 
hänelle Oolannin sodan seitsikkosovituksen. Äijä tykkäsi siitä. 

— Sinä siis osaat soitintaa? tiedustaa Mankala. 

— Sitähän minä osaan, soittaa ja sovittaa. 

— Soitatko muutakin vehjettä kuin torvea? 

— Klarinettia, viulua ja pianoakin. Opiskelinhan vähän sitä ja 
tätä, vaikka sitten nätissäni sorminkin Apostolin putiikkiin. Se oli 
sellainen sekalainen lafka, ittehän Apostoli oli mikä lie turkkilainen, 
sanottiin. Täällä taasen oli juutalaisia ja italialakiakin meidän orkes¬ 
terissamme. 

— Vihasitteko te juutalaisia, te toiset siellä orkesterissa? kysyi 
Martikainen. 

— Eihän heistä erikoisemmin pidettykään. Sanoivat heitä kris- 
tuksenhirttäjiksi ja haukkuivat muutenkin, nämä saksalaiset. 

— Niinhän he tekevät, vihaavat juutalaisia, ja kuitenkin käyttä¬ 
vät heitä monissa tärkeissä tehtävissä ja koettavat hyötyä heidän 
taidostaan ja ahkeruudestaan. Meidän komppanian päällikkömme- 

kin jutteli eilen heistä, hän puhui juutalaisista kuin rotulehmistä, 
niitä lypsetään, mutta kun maidonanti ehtyy, niin joutaisivat li¬ 
hoiksi. He vihaavat juutalaisia ja samalla koettavat tehdä juutalaisia 
kaikista, joita vihaavat. Aivan kuin entinen opettajani Ernst Lam- 
pen yrittää selittää savolaisiksi kaikki sellaiset ihmiset, joista hän 
pitää. Minähän sitä olen ilmankin, minua ei tarvitse selittää sellai¬ 
seksi, nauroi Martikainen. 

Siinähän heitä oli näytekappaleita eri puolilta: savolainen, poh¬ 
jalainen, uusmaalainen, hämäläinen, varsinaissuomalainen. Nahis- 
tiin ohimennen päätökseen pieni heimoriita, pohjalainen sai toisilta 
nenälleen »minä-oon-meiltä-»kerskailuistaan, savolainen piällys- 
miestohkeilustaan, hämäläinen hitailustaan, jotakin pientä näljän 
tutkaimella söhäistävää löydettiin toisissakin. Mankala tilasi pullon 
mieliviiniään, toisille outoa, mutta mukavasti tuo tuntui jokaisen 
sielua piristävän. 

Erikoisesti Lassi Haapasen taiteilijaveri pulppuili. Hän näki muo¬ 
toja kaikkialla ja kaikenlaisia. Hän siveli pyylevän Berthan luonte¬ 
vasti kaareutuvia lanteita selittäen kaunopuheisesti niiden alku¬ 
peräistä kauneutta, suoranaista luonnonraikkautta, vaikka kaikki 
kaunis onkin kätketty tuon kömpelön hameen verhoon, niin että 

vain taiteilijan kotkankatse näkee nuo luontevat muodot-. 

Bertha vinkaisee ja pikkuisen potkaiseekin sievällä nauhakengäl- 
lään, ja sanavalmis Taavi väittää tuota taiteellista kotkankatsetta 
himonhyrinöissä läähättelevän mullin muljaukseksi. Tähän savo¬ 
laisen määritelmään toisetkin maakunnat yhtyvät. Mutta Lasse ei 
horjahda taiteelliselta ladultaan, kerrankin voi puhua seurassa, jossa 
ymmärretään näitäkin asioita, siksi on puhuttava. 

— Antakaa vmmärryksenne tutkaimen painua syvemmälle, ei 

oikealle taiteelle riitä se, mitä on lähinnä hameen alla, vaan kuvan 
on oltava todella mallin näköinen, ei kuoren, vaan sydämen. Aja¬ 
telkaapas Leonardon Mona Lisaa, hän elää kuvassaan omaa elä¬ 
määnsä, älykästä, puhdasta ja sopusointuista elämäänsä hymyillen 
tuota ihanaa hvmyään, joka sisältää kaiken olennaisen hänessä. 
Mitä hittoa merkitsee onko hänellä väärät sääret tai syylä nenässä 
tai-- 

— Tai tuollainen busmanniimuijan satulapemppu kuin Bcr- 
thalla! — työntäisee Taavi Martikainen väliin. 

— Äläpäs yritä sotkea banaalilla maantiedollasi taidetta, olehan 
vaiti jos et ymmärrä! Katsokaahan: jos tahdotaan todella maalata 

tai veistää jostakusta onnistunut kuva, ei se saa tapahtua joidenkin 
ulkonaisten piirteiden perusteella, sellaiset voivat olla vain luon¬ 
nonoikkuja eivätkä anna kuvaa ihmisestä itsestään. Pitkänenäinen 
ihminen voi olla hyvinkin lyhytnokkainen. Taiteilijan on saatava 
vaikutelma siitä sopusoinnusta, jossa tuo ihminen parhaina hetki- 
nään elää, ja se on ikuistettava kuvaan. Sen voi tehdä vain todelli¬ 
nen taiteilija, sellainen, joka on kärsimyksen kautta kasvanut ja 
elämän kokonaisuudesta oppinut näkemään syvälle- 

— Sitä oppii täällä tarpeeksi, sitä syvälle näkemistä! — keskeytti 
Nestori Mankala. — Jos ei Hauptmann Bade tee meistä täällä to¬ 
dellisia taiteilijoita, niin tuskin siihen silloin pystyisi pääpirukaan. 
Niin kuin viime viikollakin: ensin kahdenkymmenen kilometrin 
rangaistusmarssi, heti päälle kasarmilla kahden tunnin ylimääräinen 
harjoitus, ja sen jälkeen oli vain viisitoista minuuttia aikaa saap- 
paitten puhdistukseen. Kyllä siinä jo taiteellinen näkemys syveni! 
Ja sitten päälle: »Nase gerade aus, Lymmel! Herr Gott nochmals! 
Militär ist doch kein Mädchenschule!» Vielä ihanaksi jälkiruuaksi 
kivääritemppuja ja käännöksiä muutamille äskentulleille. On tämä 
eri taideakatemia! Miksi tulit tänne?Tuota kärsimystä saadaksesiko? 
Taiteellisen näkemyksen syventymistä? Vai miksi? Muonittaak- 
sesi itsesi törkemyysillä ja haisevalla smaltsilla? 

Lasse Haapanen, taiteilija, huitaisee menemään tuollaiset kyse¬ 
lyt, nehän ovat arkisia asioita, tilapäisiä pikku vaivoja, ei niitä kan¬ 
nata sotkea taiteellisiin peruskysymyksiin. Tännehän on tultu isän¬ 
maan asioitten vuoksi, joidenkin oli tultava, ja arpa lankesi heihin. 
Tietysti taiteilijalle on vahingollista liian raskas kärsimys ja kur¬ 
jat olosuhteet. Michelangelo olisi varmasti ollut vielä suurempi tai¬ 
teilija, jos olisi joskus saanut puhtaan paidan päälleen ja mennyt 
muiden taiteilijain kanssa huviretkille hengittämään raitista ilmaa 
ja ottamaan pikku viinihumalan- 

— Aivan niin kuin me nyt, sanoo Mankala. 

— Juuri niin. Pitää tuntea elämääkin, eikä vain tyytyä omaan 

nerokkuuteensa. Ei saa luonnottomuuteen saakka rääkätä aivojaan, 
on myös huomattava ympärillä sykkivän elämän kauneutta ja sopu- 
suhtaisuutta- 

— Niin kuin sinä huomasit Berthan ja taputit häntä pyllyyn! 
— nauraa soittoniekka Eerikki. 

— Joskus niinkin. Silloin unohtaa nämä hetken vaivat. Sitä paitsi 
ne vähenevät päivä päivältä, mehän pääsimme A-luokkaan ja sil- 





loin ovat takana pahimmat ajat. Bade ja myös seitsenkymmenvuo¬ 
tias Gräten, tuo, jonka sanotaan vuoden 1870 sodassa unohtuneen 
jonnekin saksalaisten juoksuhautaan Ranskassa ja on nyt löydetty ja 
tuotu tänne meitä kiusaamaan, nekin molemmat harjoituskenttä- 
fossiilit saavat hivenen inhimillisiä piirteitä. Nämä vaivat täällä ovat 
tietysti välttämättömiä, että meistä tulisi kunnon sotilaita. Sellai¬ 
siksi tullaksemmehan olemme täällä. Koko Suomen tulevaisuus on 
nyt meidän varassamme. Kun Suomi on vapaa, alkaa siellä taitei¬ 
lijallekin toisenlainen elämä. Vai ettekö usko? 

Tottahan toiset sen uskoivat, ehkäpä laulaja ja lakimies Nestori 
Mankalakxn, vaikka hän murahtikin: »Piru tietää kuinka lienee!» 
Jolloin Taavi Martikainen, lehtori kun oli ja tottunut kyselemään, 
tiedusti: 

— Mikä sinut sai tänne lähtemään, suuren tilan omistaja ja hius¬ 
karvan vertaa vaille valmis tuomari? Ensin rupeat laulelemaan ja 
jätät auskultoimisen kesken, et mene maapatruunaksikaan, lakkaat 
laulamastakin ja tulet tänne piinaan ja ahdistukseen? Ja tuollaisella 
mahalla? On ihme, ettei Rathenkaan äkseerauttaminen ole saanut 
ihrojasi enemmän ohenemaan. Olisit mennyt maatilallesi ja elellyt 
herroiksi. Tai ruvennut tuomariksi. Tai sitten jatkanut oopperassa, 
kun kerran olit jalkasi saanut yli kynnyksen. Ihmeitten ihme että 
tänne tulit! 

— Minähän en tullut, minä olin täällä jo kun toiset tulivat. Siir¬ 
ryin vain oopperakoulusta sotakouluun. 

— Mutta miksi? 

— Siksi, että te köyhät pirut, maisterit ja torvenpuhaltajat ja ku- 

vaintekijät ja talonsa juoneet laiskurit-vai joitko sinä talosi? 

Tätä hän kysyy Hannes Korpelalta. 

— En ihan, mutta laiskuri kyllä olin; myin taloni ahkerammille. 

— No niin, melkein niinkuin minäkin, vaikka minä möin vain 
valekaupoilla. Saan taloni takaisin milloin haluan, ja nyt saan siitä 
vuokran, ja siksi voin teille tarjota tällaista nektaria, maailman iha¬ 
ninta valkoviiniä. Siksihän minä olen tänne tullut, Lockstedtiin. 
— Bertha, toinen pullo! — Kysyit miksi en ruvennut viljelemään 
tilaani ? En halunnut hautautua vielä sinne maaseudulle, ehdin van¬ 
hempanakin. Tai miksi en ruvennut tuomariksi? Tietysti olisin jou¬ 
tunut johonkin virastoon, olisin allekirjoittanut laittomat määräyk¬ 
set samoin kuin laillisetkin — hikoillut aluksi painiskellessani päi¬ 
visin ryssäin ja öisin omantuntoni kanssa, mutta alistunut sitten, 

ajatellut vaimoa ja lapsia ja karrieria ja kaikkea tuota. Olisin tullut 
laamanniksi ja hovineuvokseksi tai kenties ministerivaltiosihtee- 
riksi. Mutta sitten, siellä korkeuksissa ollessani, olisikin tsaari hir¬ 
tetty, Suomi tullut itsenäiseksi ja minä — no niin, minä olisin pa¬ 
mauttanut kuulan kallooni. 

— Miksi hitossa? 

— Millaiseksi sinä mua luulet? Isänmaanpetturiksiko? Jonkun 
Bobrikovin tai Seynin takapuolen nuolijaksi? Pilkkasit mun ma¬ 
haani, mutta jumaliste, tällaisellakin mahalla voi marssia siinä jou¬ 
kossa, joka kerran nousee Suomen rannoilla maihin ja lakaisee sieltä 
helvettiin koko tuon tsaarin roskajoukon. Silloin voin puhtaalla 
tunnolla ruveta vaikka tuomariksi, tai ryhtyä viljelemään tilaani —. 

— Älä veikkonen sellaista ajattele — silloinhan olemme jo kaikki 
kenraaleja! 

— Äläpäs irvistele! Ei minun mahallani tulla kenraaliksi. Mutta 

oltiinpa mitä hyvänsä, ei meidän ainakaan tarvitse hävetä-. 

Tottahan tietysti tulee täällä rähmiessä monta kertaa mieleen, että 
mitä tekemistä tällaisella patruunanpätkällä oikeastaan on täällä? 
Nestori Mankala, siviilioikeuden piikkilanka-aitaan kompastunut 
juristi ja opinnot kesken jättänyt laulaja kompuroi suomalaisena 
jääkärinä Saksan miljoona-armeijassa tekemässä historiaa! Muutta¬ 
massa maailmankartan rajoja, hajottamassa keisarikuntia ja va¬ 
pauttamassa kansoja!‘Vaikka onhan perinteitä. »Ne aseemme Reinin 

rannoille toi, ja Tonavasta keisarin maljoja joi-», niinpä 

niin. Mutta sittenkin — tekemässä historiaa tällaisella mahalla-! 

Lasse, kuvaintekijä keskeyttää ja sanoo: 

— Älä hitossa vain itkemään rupea! Jätetään turhat povaamiset, 
ja nyt sinä laulat. 

— En osaa nyt. 

— Sepä kumma, laulukoulut käynyt. Linnut osaavat ilman 
koulua. 

— Niin, mutta heiliäpä onkin pesä. Pesäpuun oksalla peipponen 
laulaa rakastetun hautoessa pesässä perhettä esiin. Kenelle minä lau¬ 
laisin? Teillekö, samanlaisille pesäpuuttomille, tänne armottomaan 
erämaahan ajetuille? 

— Tuolla on pianopahanen, tuossa pienemmässä salissa. Minä 
tulen säestämään. Lähdetäänkö? alkoi Eerikki Kontio houkutella. 

— Enpä tiedä- 

— Älä diivaile, ei se sovi sotilaalle! Menkää jo, me tyhjennämme 



sillä aikaa tuon pullon, komensi Martikainen. — Mars! Minä olen 
hilfgruppenfiihrer, sinun on toteltava! Mars mars! 

Se oli käsky. Kohta kuului avonaisesta ikkunasta »Kahden krena¬ 
töörin» alkutahdit, ja sitten laulu saksalaisin sanoin. Kaikki muut 
äänet vaikenivat koko ravintola-alueella. Saksalaiset ymmärtävät 
musiikkia. Huomattiin heti, että siellä olivatkin matkassa todelliset 
tekijät, taiteilijat. Mankalan komea barytoni soi täyteläisenä ja kan¬ 
tavana, siinä oli väriä ja voimaa, jolle Eerikki Kontion säestys pia¬ 
non epäkuntoisuudesta huolimatta antoi ammattimiehen täydentä¬ 
vän tuen. Krenatöörejä seurasi suomalainen »Käen kukkuessa», 
Kaupin kaunis laulelma, jonka säestyksen Kontio muisti ulkoa ja 
joka sai saksalaisetkin kuulijat osoittamaan suosiotaan yhtä voimak¬ 
kaasti kuin suomalaispöydässä istujat. Konsertin laulupuoli päät¬ 
tyi tähän, mutta tarjoilusta huolehtivat tytöt, rehevärintainen Ber- 
tha innokkaimpana, houkuttelivat Kontion soittelemaan vielä muu¬ 
tamia kappaleita. Heidän oma muusikkonsa oli saanut kutsun rin¬ 
tamalle vain viikko sitten, joten tällainen tilapäinen sunnuntaiapu 
oli tervetullut. 

Kun Mankala palasi tovereittensa luo ja istui paikallaan, sai hän 
toisen sarjan suosionosoituksia ulkona istuvilta ravintolavierailta, 
jotka olivat pääasiassa naisia ja lomalla olevia sotilaita. Lähipöy- 
dästä nousi kaksi naista, vanhemmanpuoleinen rouva ja nuori tyttö. 
He tulivat lausumaan vielä erikoiskiitoksensa. »En ole pitkään ai¬ 
kaan kuullut tuonveroista laulua, kiitos siitä, mutta saisinko tietää 
mitä kieltä oli toinen laulamanne laulu?» Mankala ilmoitti sen olleen 
suomea. »Oh, wunderschön!» sanoi rouva, ja tyttö yhtyi innokkaasti 
kiitokseen. Kun rouva huomasi Mankalan puhuvan vaivattomasti 
saksaa, sanoi hän tyttärineen kuuluvansa hampurilaiseen muusikko- 
perheeseen, hänen miehensä oli soittokunnan johtajana jossakin itä- 
rintamalla, mutta pääsee näinä päivinä lomalle ja tulee kotiin. 
Ettekö haluaisi tulla ensi sunnuntaina Hampuriin luoksemme lou¬ 
naalle tai päivälliselle, miten teille parhaiten sopisi? Arvaan teidän 
kuuluvan Lockstedter Lagerin pataljoonaan, vai miten? No niin, 
mieheni olisi varmaan iloinen jos voisitte tulla, ja voisittehan ottaa 
jonkun toverin mukaanne? Lupaatteko? Sinnehän on vain parin 
tunnin junamatka? 

Tottahan Nestori Mankala lupasi, vallankin kun kaunis tyttö yh¬ 
tyi äidin kutsuun. Varmasti hän tulee, ellei mitään ylivoimaista es¬ 
tettä satu, mitään varmaahan ei voi tietää tällaisena aikana-. 


Tottahan rouva sen ymmärsi, mutta hartaasti toivottiin molemmin 
puolin, ettei estettä sattuisi. 

Eerikki Kontio soitteli vielä eikä ollut kuulemassa kutsua. Han¬ 
nes Korpela taasen ei ymmärtänyt keskustelusta sanaakaan, Lasse 
Haapanenkin vain puolittain. Vain Martikainen oli selvillä asiasta. 
Naisten mentyä takaisin omaan pöytäänsä Martikainen kiitti jo näin 
etukäteen ryhmätoveri Mankalaa ensi sunnuntain hienosta päivälli¬ 
sestä kapellimestariperheessä: sämpylää, voita, hanhea, viiniä, kah¬ 
vin kanssa konjakkia, hieno sikari-! »Älähän nuolaise, on 

vielä kuusi päivää matkaa ja monta mutkaa ensi sunnuntaihin», se¬ 
littelee Mankala, mutta on kuitenkin kutsusta mielissään, nostaa 
lasinsa ja maljailee tytön kanssa, joka on silminnähtävästi lämmen¬ 
nyt hänkin. Martikainen aikoo hiukan lyhentää Mankalan etumatkaa 
ja yrittää nostaa lasiaan, mutta tyttöpä ei olekaan kaikkiruokainen, 
ei ole huomaavinaan enempää Martikaista kuin Lasseakaan, kuvan- 
tekijää, joka myös vetää vesiperän yrittäessään saada tyttöä kohot¬ 
tamaan lasiaan. Lasse Haapanenpa ei kuitenkaan malta tyytyä tap¬ 
pioonsa ilman muuta, vaan juttelee vakaumuksen rintaäänellä: 

— Omituista miten näillä saksattarilla on paksut sääret, niin kuin 
tuollakin tytöllä, suorastaan epämuodostuneet. Ei voisi tulla kysy¬ 
mykseenkään kokovartalokuvan tekeminen muuten kuin laittamalla 
jalat kokonaan helmain peittoon. 

Kovin tosissaan Haapanen puhuu, ja kun hän on ammattimies, 
niin Mankala jo puolittain uskoo ja synkkenee. Hän ei tullut kat¬ 
soneeksi ensinkään niin alas, katsoi vain yläpään esiintymiä, ja niissä 
ei ollut moitteen sijaa: säännölliset piirteet, kauniit silmät, herttai¬ 
nen hymy, houkuttelevat rintakummut, hoikka vyötärö. Äänikin 
kuin hopeakellon helkähdys, sen hän musiikkimiehenä pani mer¬ 
kille. Mutta jalat — oliko tosiaan niin kuin Haapanen sanoo? Sinne 
alakertoihin hän ei vilkaissutkaan-. Ja nyt tyttö istuu pöy¬ 

dän takana, jalat ovat peitossa. 

Hannes Korpela nauraa. Hän ei ymmärtänyt äskeistä saksankie¬ 
lellä käynyttä puhelua, mutta on nyt selvillä asiasta, ymmärtää 
muutenkin tilanteen ja nauraa. Kohta yhtyvät nauruun toisetkin, 
Martikainen ja Haapanen, jolloin Mankala hiukan närkästystä 
äänessään kysyy: 

— Mille te hirnutte? 

— Niin, sanohan, Korpela? Sinä aloitit? 

— Tuolla tytöllähän on sääret kuin enkelin piipun varret, niinkuin 



siellä meillä sanotaan. Eipä juuri paremmista apua. Katselin niitä 
koko ajan kun hän tuossa keikisteli Mankalalle. Lasse yrittää hui¬ 
puttaa sua. 

Juuri Korpelan ehdittyä sanoa tämän antoi tyttö jonkin merkin, 
jonka Mankala huomasi, nousi ja meni nopeasti uusien tuttaviensa 
luokse. Pojat seurasivat omasta pöydästään tarkkaan tapausta ja 
näkivät miten Mankala loi nopean silmäyksen pöydän alle ja ku¬ 
martui vasta sitten kuuntelemaan mitä tyttö sanoi. Se kuului naapu¬ 
ripöytään asti: hän pyysi Mankalaa laulamaan vielä yhden laulun, 
jotakin suomalaista. Mankala suostui heti ja paineli sisään, josta 
vielä kuului Eerikki Kontion soitto. Hetkisen kuluttua kaikui viini- 
tuvan pihalla ja lähiympäristössä komean barytonin tulkitsemana 
ryhdikäs Väinön aaria Merikannon »Pohjan neito» oopperasta. 
Säestys oli suurelta osaltaan improvisointia, mutta täydestä kävi, 
ja jälleen tienoo kaikui suosionosoituksista. 

Kun Mankala oli ottanut vastaan erikoiskiitokset naapuripöydässä 
ja lausunut jäähyväiset Hampurin junalle kiirehtiville uusille ystä¬ 
villeen sekä antanut uudistetun lupauksen ensi sunnuntain tapaa¬ 
misesta, istahti hän paikalleen niin kuin voittaja istahtaa, ylevin 
ilmein ja ryhdikkäästi, lausuen: 

— Kiitos sinulle, Korpela! Näkemyksesi jaloista oli oikea: aivan 
kuin enkelillä, niinhän sinä sanoit? Niin olivat. Ihanat! En voi 
käsittää miten tuosta Lasse Haapasesta on voinut tulla jonkinlainen 
taiteilija — ei taiteellista näkemystä alkuunkaan! 

Kelpasi nauru. Ja kelpasi muukin mitä Mankala nyt tilasi. Hän 
uskoi saavansa alkavalla viikolla suurehkon rahalähetyksen, se olisi 
pitänyt tulla jo aikaisemmin, ja nyt ei säästellä. Ihana päivä! 

Niin oli toistenkin mielestä. Hannes Korpela ei ollut tähän saakka 
montakaan sanaa sanonut, mutta nyt hänkin puhui. Kovaa oli tämä 
jääkärin elämä, varmaan kovin koulu maailmassa, se runnoi luita ja 
möyhensi lihoja vallankin tällaisten jo lähelle keski-ikää ehtineitten 
ja lihavuuteen taipuvien miesten maallisissa majoissa. Mutta tämä 
päivä, tällainen ihana sapatti, se korvaa viikkojen kärsimykset! 
Minähän olen elellyt kaukaisella maaseudulla, en ole paljon ollut 
mukana tällaisessa, mutta osaan antaa arvon tälle päivälle ja tälle 
seuralle. Kiitos veljet! Minä satuin saamaan hiukan lantteja äsken 
ja haluaisin nyt puolestani olla isäntänä, jos sopii? 

Voi ihme kuinka se sopi! Vasta puoliyön maissa, kellon kahtatoista 
lyödessä oli viimeistään oltava leirillä ja asunnossa, vasta sitten 

kun valot olivat olleet kolme tuntia sammutettuina ja kasarmille 
jääneet pojat tuhisivat sikeässä unessa, ja kun Höfelmeyer oli 
vähintään kolme kertaa käynyt kämpän ovella ärjäisemässä: Ruhe! 
Nythän paistaa aurinko vielä kuumimmillaan, juna lähtee vasta 
monen tunnin perästä, ja Bertha laittaa siihen mennessä meille jokai¬ 
selle pienen paketin: ison vehnälimpun. Asia on sovittu. Mikä ihana 
päivä! 

Eipä ollut hullumpi tämä huhtikuun sunnuntai siellä kotoisem- 
missakaan oloissa, Lockstedtissa* jossa suurin osa pojista päivän 
vietti. 

Sunnuntaipäivät olivatkin ainoita lepopäiviä, sillä raskainkaan 
työ kotona ei vaatinut lujempaa luitten liikuttelua ja lihasten riuh- 
dontaa kuin päiväinmittaiset harjoitukset täällä. Niinpä nytkin 
monet vallankin vähän iäkkäämmät miehet lepäilivät rauhassa vuo¬ 
teillaan aamiaisen jälkeen. Suurin osa sentään oli liikkeellä, kuka 
mitäkin askarrellen. Lueskeltiin, jossakin soi gramofonikin, ajeltiin 
partaa, kirjoitelminkin jotakin pieniin taskukirjoihin. Juttelun sori¬ 
naa kuului miltei kaikista tuvista. Vähitellen päivän mittaan kuiten¬ 
kin tuvat tyhjentyivät, sillä ilma oli todella ihana, melkein tuuleton 
kevätpäivä ja lämmin kuin Suomessa keskellä kesää. Vähän kauem¬ 
pana kentällä jotkut nuorimmat ja innokkaimmat urheilivat, siellä 
oli hyppy telineitä ja heitto välineitä. Kasarmirakennusten toisella 
siivellä olevasta isosta voimistelusalista kuului jyskettä ja töminää: 
siellä painittiin. Olipa eräänlainen kansainvälinen 5-ottelu, sillä par¬ 
haillaan oli Lockstedtissa eräitä joukko-osastoja lomalla, merisoti¬ 
laita, pääkallohusaareita ja muitakin, joiden kaikkien joukossa oli 
jokunen painijakin. Niitä oli useita myös suomalaisten joukossa, ja 
tänään jo aamupäivällä painittiin kahdella matolla. Siellä Simo Ripsa 
näytti saksmanneille miten miehiä heitellään. Simo kuului keski¬ 
sarjaan, mutta tarkkoja painorajoja ei harjoituksissa pidetty, joten 
Simolla oli ilo näyttää itseään pari sarjaa raskaammillekin vastusta¬ 
jille, miten suomalainen keskimittainen mutta tanakka ja notkea 
nuorukainen heilauttaa itseään päätä pitemmät meripojat ja pää- 
kallohusaarit selkäpiilleen. 

Monet suomalaiset viheriätakkiset liikuskelivat kuitenkin ilman 
mitään erikoisempaa tarkoitusta leirialueella. Kenellä oli rahaa, kävi 
ostamassa tupakkaa tai muuta pientä kasarmin kanttiinista tai 
hedelmiä kasarmialueen ulkopuolelle pysähtyneistä aasin vetä- 

mistä vankkureista. Tapasivat toisensa myös eri tupien innokkaim¬ 
mat kortinlyöjät ja menivät koettamaan kenen taskusta helpoimmin 
siirtyvät toiseen taskuun viikonvarren päivärahat, vähän yli kaksi 
markkaa, sillä päiväraha oli vain 33 pfennigiä. Aikaisemmin, kun 
miehiä oli vain toistasataa, oli se ollut kolminkertainen. Tarkkaan 
kuitenkin oli pidettävä vaari, ettei unohduttu kuninkaitten kirjojen 
tutkimiseen yli kahdentoista lyönnin, sillä silloin alkoi päivällisen 
jakelu: kupillinen sitä ikuista saakelinmoista soppaa, joka oli kei¬ 
tetty mistä lie juureksista ja säilötyistä vihanneksista, muutamia 
perunanpuoliskoita pohjavoimana, »törkemyysiä» suomalaisittain. 
Parhaina päivinä, ainakin sunnuntaisin, heitti keittiöjunnu kuppiin 
lihanokareenkin, joka oli joskus tuorettakin, mutta useimmiten 
»smaltsia», rasvaista säilykelihaa. Herkkua ei tuo sotku ollut, mutta 
pakko oli senkin maistua, jo seitsemän aikaan nautitun laihan 
aamukahvin ja marmelaatilla sivellyn leivänvinkaleen aikoja sitten 
haihduttua suolenmutkista. 

Tyhjän kolmenkymmenen miehen tuvan peränurkassa on kaksi 
jääkäriä: jo edellissyksynä pataljoonaan saapunut pohjoispohjalai¬ 
nen ylioppilas, melkein valmis insinööri Lauri Valkama, sekä Salu, 
Tuhari. Ties minkä johdosta on Valkama ottanut Tuharin jonkinlai¬ 
seksi holhotikseen miltei heti kun tämä suuripäinen, pörrötukkainen 
ja tihrusilmäinen tuhrus saapui leirille ja sai asunnon samassa tu¬ 
vassa missä Valkama oli tuvan vanhimpana. Ehkäpä tämä ystävyys 
johtui Tuharin rajattomasta palvelusalttiudesta, ehkä tuollainen 
luonnontuote muutenkin kiinnosti huumorintajuista Valkamaa, joka 
huomasi tästä erikoislaatuisesta vastatulleesta saavansa sekä huvia 
että hyötyä. 

Aluksihan Tuhari aiottiin ilman muuta lähettää siviilit yöhön 
yhdessä parin muun saapuneen kanssa, joita pidettiin sotapalve¬ 
lukseen kykenemättöminä. Mutta Tuharipa ei lähtenyt. Saksankie¬ 
listä määräystä hän ei ymmärtänyt, suomenkielistä ei totellut. Kah¬ 
den toisen siviiliin määrätyn lähtiessä leiristä ei Tuharia löydetty 
mistään: hän oli painellut hyvissä ajoin harjoituskentän laidassa 
olevan metsän turviin ja palasi sieltä vasta illalla pujahtaen valojen 
sammuttua vuoteeseensa. Huomisin kotipitäjän pojat puhuivat 
suomalaisille ryhmän- ja joukkueenjohtajilleen Tuharin puolesta, 
ja nämä taas puolestaan saksalaiselle komppanianpäällikölle. Tuhari 
sai jäädä, pääsi mukaan harjoituksiinkin. Saksalaiset aliupseerit, 

kenttävääpelit ja joskus ylemmätkin kenttäkomentajat pysähtyivät 
tosin harjoituskentälläTuharin kohdalla useammin kuin kenenkään 
toisen tuiskuttaen tulikivenkatkuista karjuntaansa tuolle »siansilmäi- 
selle, aasinnaamaiselle idiootille, joka seisoi rivissä kuin lehmä, 
marssi kuin luuvaloinen hanhi, teki käännökset säännöllisesti nurin¬ 
päin ja mahakin pullotti kuin oluttynnyri», mutta aina sai Tuhari 
kuitenkin jäädä riviin, ja kevääseen mennessä tuo karjunta kävi jo 
harvinaisemmaksi. Tuhari alkoi saada vähitellen jonkin verran soti¬ 
laallisuutta olemukseensa, joskin hänet edelleen useammin kuin 
muut sijoitettiin keittiöpalvelukseen, erilaisiin jakeluavusteluihin 
ja muihin hanttipuuhiin. Sillä vaikka muu Tuharin osalta alkoi 
joten kuten sujuakin ja vaikka vatsakin oli jo sijoittunut aivan sii¬ 
vosti tasalinjaan naapuri vatsojen kanssa, niin saksankieliset komen¬ 
tosanat vielä usein sekoittivat hoksottimet. 

Noiden komentosanojen kimpussa hän hääräili nytkin, tänä läm¬ 
pimänä kevätpäivänä. Tupa oli tyhjentynyt, vain Valkama istui 
vuoteen reunalla lueskellen saksalaista sanomalehteä. Tuhari tuli 
kysymään mitä se taas olikaan tuo »kantse apteilunk»? — Se on 
»koko osasto». Näytähän kuinka se on sulia kirjoitettuna? Jahas, 
olet sen söhinyt omalla tyylilläsi, annahan minä kirjoitan sen sinne 
saksalaisittain, niin ymmärrät jos joskus näet painettunakin. Ja niin 
tuli Tuharin vihkoon Ganze Abteilung. — Annahan minä nyt koetan 
komentaa, kuinka se käy, joko muistat kaikki tavallisimmat. Otahan 
kivääri. Aletaan: Stillgestanden! — Das Gewehr iiber! — Kehrt! 
— No voi kärmehenjäljet, taas tuli sotku, minähän komensin koko- 
käännöksen, ja sinä väännät vain oikealle, junnaat kuin jäätynyt 

kilpikonna-! »Äläpäs nyt, älähän, tämä sana se on joka saa mun 

aina sotkeentumaan, kuinkas se Oikeaan’ olikaan-?» — Sehän 

on rechts, ja täyskäännös on kehrt, paina tuo ero nyt viimeinkin 
mieleesi, tai muuten huomisessa harjoituksessa Jessus kääntää taas 

nenääsi pitkällä pikipeukalollaan-.No, annetaanpas mennä. 

Ja niin alkaa jälleen: Rechts schwenkt — marsch! — Hait! — Mit 
Gruppen links schwenkt — marsch! — Rtihrt euch! 

Jo luistikin, vain hiukan hidastui vauhti silloin tällöin, eikä ki¬ 
vääri aina ollut täsmälleen oikeassa viistossa olalla eikä pudonnut 
millilleen oikeaan kohtaan jalalle. Hikeä se otti ja kärsivällisyyttä 
kysyi Tuharilta tuo vähittäinen kypsyminen kelvolliseksi sankari- 
ainekseksi toistaiseksi vain unelmissa olevan Suomi-nimisen valta¬ 
kunnan armeijan ainoaan pataljoonaan. Mutta hänen intonsa oli 


123 




ehtymätön. Eikä hänen uskonsa lopulliseen voittoon horjahtanut 
Valkaman pahankurisista puheistakaan, niin kuin hän nytkin kesken 
harjoitusten voi ärjäistä, ettei tuollaista miestä oteta sotaan mukaan, 
ei tule kuviinkaan, voipa sattua niinkin, että kun komennetaan 
hyökkäämään, painuu jonnekin pensaikkoon taaksepäin eli makaa 
oikeitten miesten jaloissa, kun ei erota oikeaa ja vasenta-. 

— Jo ne nyt erotan ja erillään pysyvät: reht — oikea, link — 

vasen, ei siinä enää satu sotkua-. 

— Saadaanpa nähdä huomenna kentällä, kun Jessus ärjäisee 

ymmärryksesi umpisolmuun-. 

Viereisen tuvan on keväinen sää myös tyhjentänyt, vain Markus 
Ampiala on jäänyt loikomaan vuoteelleen odottelemaan Iikkaa. 
Oli sovittu oppitunti sunnuntaiaamuksi, mutta oppilas viipyi yli 
sovitun ajan. Ei kuitenkaan enempää varttituntia myöhästynyt, 
ja kirjoitustunti alkoi. Bube seurasi isäntänsä kannoilla jääden 
ovenpieleen nukkumaan. Mutta se ei ollutkaan enää Bube, vaan 
Hupi. Nimi oli komppanian yhteisellä päätöksellä suomennettu, ja 
uudestikastettu itsekin tunsi jo uuden nimensä. 

Mutta liian kesäinen oli päivä koulutoimiin, oppilaan ajatukset 
liikahtelivat muualla, ja melkeinpä samoin opettajankin. Saatiin 
kuitenkin harjoitusvihkoon lähes pari sivua lisää sanoja, tarkastel¬ 
tiin ja korjailtiin, ennen kuin koulutoimi kerrassaan katkesi. Tupaan 
asteli Janne Hennala, pysähtyi ensin oman vuoteensa luokse, mutta 
kuullessaan juttelua perältä tuli katsomaan. Eipäs malttanut olla 
virnuilematta, vaan naureskellen kysyi: 

— Onko tämä pikkupoika määrätty laiskanläksylle, kun näin 
lepopäivänä on joutunut aakkosten tekoa opettelemaan? Joko hän 
osaa tehdä iille pilkun? 

Ei opettaja enempää kuin oppilaskaan vastannut pilkkaan, 
mutta parin hengähdyshetken jälkeen Iikka nousi seisomaan, 
ojentui koko komeassa kolmikyynäryydessään Hennalan eteen ja 
läimäytti tätä vasten naamaa, niin että mies lensi istuvilleen ja sai 
päähänsä paukun vuoteennurkasta. 

— Meilläpäin ruukatahan tällaista iinpilkkua. Sieltäpä se näkyy¬ 
kin nyt tipahtavan nenästä. 

Hennala istui ja kiroili, pyyhki nenäänsä ja kömpi seisaalleen. 
Iikka ei hänestä välittänyt enempää, mutta ei jatkanut enää opiske¬ 
luakaan, vaan lähti astelemaan ulos, Hupi kannoillaan. 

Ville Koivumaa oli ollut kasarmialueella kävelemässä. Oli kat¬ 
sellut hyppykilpailua, jossa Suomen pojat kiistelivät voitosta saksa¬ 
laisten merisotilaitten kanssa, oli sitten seurannut kauempana ken¬ 
tällä käynnissä olevaa saksalaisten jalkapallo-ottelua ja paluumat¬ 
kalla ostanut pari omenaa aasinrattailta portin luota. Ei kannattanut 
lähteä enää kauemmaksi, tunnin kuluttua olisi aamiainen. Sen voisi 
näin sunnuntaina sivuuttaakin ja syödä vaikkapa jossakin lähikylien 
pikku ravintolassa, siellä saisi aina jotakin parempaakin, jos vain 
oli rahaa. Mutta pennoset olivat nyt vähissä. Vaikka olikin ison ta¬ 
lon poika, niin eipä sattunut markkoja taskuun, sillä mukana tuodut 
rahat olivat jo loppuneet, ja herra ties koska lisää tulisi. Eräät 
toiset olivat saaneet, äskenkin, kun kotimaasta oli tullut muuta¬ 
mia uusia miehiä. Ei ollut vain sattunut olemaan tulijain jou¬ 
kossa omanpitäjäläisiä. Nyt oli tyydyttävä näihin pataljoonan 
muoniin. 

Olikin jo melkein liian lämmin kävelyilma. Ville meni tupaan, 
jossa oli viileää. Tyhjäpä tuo oli, perällä näytti joku loikovan — 
taisipa olla Ampialan Markun peti, josta saapas kurotteli. Nukku¬ 
koon rauhassa. Ville heittäytyi omalle vuoteelleen ja antoi aatosten 
lentää. 

Kylläpä ne tässä hiljaisuudessa lensivätkin, harvinaisessa hiljai¬ 
suudessa tässä elämänpiirissä, joka oli alinomaista menoa ja melua. 
Ajatukset lähtivät liikahtelemaan sinne, missä ne useimmiten liikus¬ 
kelivat: kotitanterille. Kesä varmaan oli tulossa sielläkin, ei vielä 
näin lämmin ja pitkälle ehtinyt, mutta kohta sielläkin pihlajat ja 
tuomet kukkisivat, niin kuin täällä nyt omena- ja päärynäpuut. 
Kedot viheriöisivät ja kiuru livertäisi. Kaiken tuon Ville näki ja 
kuuli ja melkein ihohuokosillaan tunsikin. Kulki ison pihan poikki 
karjapihaan. Oli ilta, palvelustytöt lypsivät, kolme tyttöä, joiden 
ruskeat polvet liikahtelivat utarekulmassa säännöllisesti lypsyn 
tahdissa kuin kellon heilurit. Iltapilvet vaelsivat heleänhehkuvina 
länsitaivaalla, maito suihkusi sohisten ämpäriin, lehmät puhkuivat 
kylläisinä, ja yksi lypsäjistä, jo yli kolmenkymmenen ikäinen Taava, 
hyräili hiljakseen jotakin Siionin virttä. Sonni viis välitti Taa van 
virrestä, se purki sisuaan mättääseen, puski sen pölähtelemään, mö- 
lähteli ja joskus kuopaisi, miesteli. Vanhat maiturit märehtivät 
välinpitämättöminä, antaa mullin meiskata, hiehot vain osoittivat 
hiukan kiinnostusta. Siinä silmät kiinni maatessaan ja kotoisia kuvia 
katsellessaan Ville miltei tuntee nautojen hengähtelyn vahvan 


12 5 



märetuoksun pilvenä ympärillään mennessään hevoslaitumelle ja 
katsellessaan varsojen kisailua, miten ne laukkaavat laajassa kaa¬ 
ressa, pyörähtävät, nousevat takajaloilleen toisiaan vastaan kuin 
sylipainiin aikoisivat, hamuavat hampaillaan kiistakumppanin 
harjanjuurta ja laukkaavat jälleen häntä hulmuten ympäri laitumen. 
Joki välkkyy ilta-auringossa, sireenit kukkivat ja tuoksuvat, pihla¬ 
jat keinahtelevat vaahtolatvaisina aittojen takana, ohrapelloilla 
näkyy jo äimäorasta, kymmenen viikon kuluttua se on leikkuukyp- 
sää-. 

Kuului kolaus, joku käväisi tuvassa, pyörsi takaisin ja pamautti 
oven kiinni. Ville havahtui kuvitelmistaan. Jopa ne lentelivätkin — 
kesään saakka siellä kotona, vaikka vasta on huhtikuun loppuviikko. 
Ei siellä vielä karja ole ulkona, ei sireeni kuki eikä ohra äimi kylvök¬ 
sellä. Kinos makaa maassa vielä, aitohangilla ainakin, ja öisin pakas- 
telee. Ei vielä kahdentoista viikonkaan kuluttua leikata ohraa, ehkä 
neljäntoista-. Missä minä olen neljäntoista viikon kuluttua? 

En ainakaan siellä ohraa niittämässä! 

On jälleen aivan hiljaista, oven sulkeuduttua ei kuulu enää 
ääniä kentältäkään. Ville antaa luomien painua, ei katsele ei kuun- 
tele, on vain. Niin kuin maailma olisi äkkiä lakannut olemasta, 
rakko puhallettu tyhjäksi. Ei mikään liikahda. Mahtaneekohan 
kukaan siellä kaukana pohjoisessa peltomeren keskellä olevassa 
punaiseksi maalatussa talossa miettiä missä on hän, jonka lusikka 
jää aina käyttämättömänä kuhjottamaan väen ryhtyessä aterioi¬ 
maan? Eivät tiedä, että makaan täällä sotivassa Saksassa, tiilikasar- 
missa, nälkä nakertaa, raha ei riitä lisämuonaan. Siellä on sunnun¬ 
tai niin kuin täälläkin, kevätaurinko paistaa isoon tupaan kolmesta 
ikkunasta. Vai paistaako? Se tupa on niin suunnattoman kaukana, 
kenties siellä sataa. Koska on sunnuntai, ovat useimmat talon väestä 
menneet kirkkoon. Saarna onkin lopussa, ehkäpä on itse rovasti- 
ukko saarnannut, ja hän astelee nyt alas saarnastuolista hien virra¬ 
tessa pitkin poskilihoja. Vähtäri lähtee lippoamaan kolehtia, hän 
kulkee penkki penkiltä körttikansan puolella keskikäytävää, kirkko- 
väärti kulkee suruttomain puolta, ja molemmat muljauttavat pa¬ 
hasti, ellei lantti putoa kirkonkukkaroon ainakin isäntämiesten ja 
emäntäihmisten hyppysistä. Sitten tullaan kirkosta kotiin, ja kohta 
istuu koko väki ison pöydän ympärillä, isän suuret ruskeat nyrkit 
lepäävät pöydän laidalla ja kuuluu: »Herra ruokamme siunatkoon.» 
Kyllä vain maistuvat lihaperunat ja ohraryynipuuro. Lihaperunat 

ja ohraryynipuuro! Varmasti on kotituvan pöydässä molempia, 
siellä ei ole sotaa-. 

Tuvan perältä kuuluu kolistelua. Markku siellä paukautti saap¬ 
paansa lattiaan, lieneekin kohta kello kaksitoista. Marmelaatiksi 
väitettyä imelää moskaa, törkemyysiä, vellilitkua — hyvin jos käy, 

niin lihapalanenkin-. Ne on nieltävä — isänmaan puolesta! 

Joskus tuntuu niin kummalliselta-. Kuin putoaisi jostakin 

jonnekin-eikä tietäisi tuleeko koskaan perille minnekään, 

jonnekin roikkumaan vain-- —. Eihän tällaisia puhua kannata, 

joutavaa on ajatellakin, mutta mitäpä ajatuksilleen mahtaa-. 

Lähtiessä tuntui kaikki selvältä, mutta kun täällä on nyt ollut kolme 
kuukautta eikä mitään tapahdu, niin tulee mieleen mitä milloin¬ 
kin -. 

— Hei, Ville, lähdetäänpäs aterioimaan, ruokakellot soivat. — 
Markku oli jo menossa. Mutta ovella tuli vastaan Köpi Kartano, 
joka ilmoitti, että tänäänpä syödäänkin sunnuntai ateria paremmassa 
paikassa, lähtekääpäs pojat mukaan. 

Tämä vuoden ensimmäinen kesäinen sunnuntai sai iltapäivällä 
kasarmialueen tyhjentymään miltei kokonaan, mutta sitä enemmän 
oli miehiä ja liikettä läheisissä kylissä ja pikku kaupungeissa, joihin 
Lockstedtin pojat, suomalaiset ja saksalaiset, painuivat kuka millä¬ 
kin kulkuneuvolla: junilla, jotkut hevospelilläkin, toiset lainatuilla 
polkupyörillä, joillakuilla oli omakin. Lähimpiin kyliin marssittiin 
jalkaisin. 

Kellinghusenin pieneen kaupunkiin oli kerääntynyt iltapäivään 
mennessä miestä jos minkä verran. Myös suomalaisia jääkäreitä oli 
mukana toistakymmentä. He olivat saapuneet kahtena joukkona, 
toisessa oli jo vuosikauden, toistakin, Lockstedtissa oleskelleita 
ylioppilaita ja muuta opillista väkeä, myöhemmin tullut joukko oli 
kuluneen talven satoa, enemmistö pohjalaisia maalaispoikia. Olipas 
kuitenkin satuttu samaan ravintolaan. Yhdessä pöydässä puhuttiin 
ruotsia, toisessa suomea, joskus kuului hiven saksankieltäkin ääri- 
pöydissä, joissa oltiin lähikosketuksessa ravintolavieraitten enem¬ 
mistönä olevien saksalaisten sotilaitten kanssa. 

Zugfiihrerien ja gruppenfiihrerien seitsenmiehisessä pöydässä 
istuvista ei kukaan ollut ensikertalainen täällä. Olihan heillä jo sen 
verran enemmän palkkaakin, että se salli joskus ylimääräisiä kesti¬ 
tyksiä, eräillä oli kotoisiakin käyttövaroja, eikä ollut lomansaanti- 

vaikeuksiakaan niin kuin tavallisilla jääkäreillä. Sen sijaan parissa 
lähipöydässä istuvat pojat olivat enimmäkseen vaivaisella päivä¬ 
rahalla toimeentulevia, eikä viikonkaan palkalla paljon juhlittu. 
Mutta nyt kuitenkin oli pöydässä juhlan tuntua. Vahvaa mustaa 
olutta oli kokonainen patteri heidän pöydissään, ja oli muonaakin, 
tavallista parempaa. Pystynokkainen, pörrötukkainen jentta oli 
ensin yrittänyt hiukan kopeilla ja vaatinut kantamisistaan maksun 
jo muutaman makkarapalasen ja olutpullon tuotuaan, vaikka vie¬ 
reisiin upseeripöytiin kannettiin pitkäkaulaisia viinipullojakin mak¬ 
suja ennalta kyselemättä. Mutta kun miehistöpöydässä istujista 
muuan ärjäisi, että »donnerwetter, junges Mädchen» ja työnsi 
saksalaisen kymmenmarkkasen heilakan nenän alle, niin eipä enem¬ 
pää kyselty, vaan tuotiin mitä tilattiin, ja nopeasti tuotiinkin. 

Olikin tällä kertaa ponssari matkassa, olipa oikeastaan kaksikin. 
Leirille oli hiljakkoin saapunut muutamia uusia miehiä, kolme oli 
fullut Suomesta ja kaksi jostakin etelämpää Saksasta, jossa olivat 
olleet pidätettyinä sodan alusta saakka. Eemeli Saari oli merimies, 
oli ollut toisena konemestarina norjalaisessa laivassa, jonka saksa¬ 
laiset torpedoivat, mutta pelastivat miehistöstä muutamia, heidän 
joukossaan Eemelin. Pelastetut lähetettiin työleiriin etelään, ja 
siellä heille oli ilmoitettu Lockstedtin suomalaisesta pataljoonasta 
ja tiedusteltu, haluaako joku liittyä siihen. Eemeli ei ollut heti il¬ 
moittanut myöntymystään kuten useimmat toiset suomalaiset 
merimiehet ja muut internoidut, joille sama tiedustelu oli esitetty, 
hän oli pyytänyt lähempiä tietoja pataljoonan perustamisen syistä 
ja sen tarkoituksesta. Ne saatuaan hän oli lähtenyt. Matkalla hän 
oli tavannut Riku Huikkarisen, taito voimistelijan, joka oli jo parisen 
vuotta ennen sodan syttymistä liittynyt saksalaiseen sirkusseu¬ 
rueeseen, mutta joutunut siviilitöihin sirkuksen miesjäsenten läh¬ 
tiessä rintamalle. Riku oli ollut heti tiedon saatuaan valmis lähte¬ 
mään pataljoonaan. Eemeli Saari oli pohjalainen, Riku Huikkarinen 
karjalainen. Molemmat olivat varoissaan, sillä kumpaisellekin oli 
jäänyt jo maaseudulle töihin joutuessaan palkka taskuun, ja siellä 
olivat rahat vain lisääntyneet. Nyt saivat markat lähteä matkaan, 
molemmat vastatulleet olivat sijoitetut asumaan tupaan, jossa 
Markku Ampiala oli tuvan vanhimpana, ja lähtiessään tälle ensim¬ 
mäiselle sunnuntaimatkalle he olivat luvanneet huolehtia maksuista. 

Siinä he nyt istuivat omassa pöydässään: Markku Ampiala, 
Ville Koivumaa, Iikka Harjunpää, Simo Ripsa ja Köpi Kartano, 

sekä isännät Eemeli ja Riku, täpötäydessä ravintolasalissa, jossa 
puhelunsorina, lyhyet laulahdukset, siellä täällä vähäinen riidan- 
rähinäkin ja vanhan tantan pianonkilkutus jossakin kaukaisessa nur¬ 
kassa loivat viihtyisää taustatunnelmaa. Ripsan Simolla, ratki- 
raittiilla urheilijalla, oli edessään vain iso vesilasi, toisilla olutseide- 
lit, ja muilla paitsi Vihellä myös viiniä. Innokkaimmin olivat tyttö¬ 
jen kantamia makeuksia huvennelleet Riku, taito voimistelija, ja 
Köpi, sen kuuli heidän juttelustaankin. Simo istui vesilasinsa ta¬ 
kana kaikkein hiljaisimpana, hän vain katseli, kuunteli ja nautti 
näkemistään ja kuulemistaan. Paljon ei ollut äänessä Villekään. 
Markku keskusteli Eemelin kanssa pataljoonan asioista, ja Iikka 
istui enimmäkseen itsekseen vihellellen, oikea kyynärpää pöydällä, 
käsi heiluen edestakaisin kuin johdellen joka puolella kuplivaa 
melua tarkoin tahdinlyönnein. 

Eemeli Saari kertoo miten hänen laivansa räjäytettiin Atlantilla, 
jossakin Norjan ja Skotlannin välillä. Iso kauppa-alus miltei kat¬ 
kesi keskeltä ja upposi muutamassa minuutissa. Vain kolmannes 
miehistä pelastui, hänkin, Eemeli, aivan sattumalta, ja pari muuta 
suomalaista. Hänen oppiaikansa oli päättynyt, hän aikoi jättää 
laivan Bergenissä ja matkustaa sieltä maitse Suomeen, jossa odotti 
morsian ja häät sekä uusi toimi erään suuren sairaalan konemesta¬ 
rina. Siitä on nyt kulunut lähes vuosi, ja täällä ollaan. Olen kirjoitta¬ 
nut monta kirjettä kotimaahan, mutta ainoatakaan vastausta en ole 
saanut, mikä johtuu ehkä siitäkin, että olen useat kerrat joutunut 
vaihtamaan oleskelupaikkaa. Kun sain tiedon pataljoonan tarkoi¬ 
tuksesta, olin valmis lähtemään, sillä toivoin tätä tietä pikemmin 
pääseväni Suomeen. Ja onhan tämä sellainen yritys, että senkin 
vuoksi kannattaa olla mukana. Jos vain ei kuivu yritykseen? Miltä 
se täällä tuntuu? 

Markku ei vastannut heti, sillä heidän pöytäänsä siirtyi vierei¬ 
sestä fyyrerijääkärien pöydästä Lauri Valkama. Tuli tutustumaan 
Eemeliin ja Rikuun, jotka oli vain ohimennen tavannut eilen. 
Eemeli mainitsi Laurille saman kuin äsken toisille pöytätovereille, 
kertoi myös kotipaikastaan ja opiskeluistaan: hän oli eronnut yhteis¬ 
koulusta seitsemänneltä luokalta ja lähtenyt merille. Markku siirsi- 
kin nyt Laurin vastattavaksi Eemelin äskeisen kysymyksen, mitä 
tulevaisuuden toiveita suomalaisella pataljoonalla on? Miltä tuntuu 
ja näyttää? Sinähän täällä olet ollut jo toista vuotta? 

— Miltä tuntuu ja näyttää-? Lauri Valkama vaikeni tuo- 

kion ja tuumiskeli, jatkoi sitten: — Joskus tuntuu hiton hattumai- 
selta, niin kuin nytkin äsken tuolla pöydässä. Kun on noita muka¬ 
mas parempain perheiden poikia matkassa ja heidän joukossaan 
sellaisia, jotka katselevat jollakin tavoin halveeraten myöhemmin 
tulleita, pataljoonan suurinta osaa, tavallisia talonpoikia ja työmie¬ 
hiä. Jotakin saakelin saksalaista on mennyt täällä heidän nahkoi¬ 
hinsa, ruotsinkieltäkin muka pitäisi säilyttää jonkinlaisena patal¬ 
joonan toisena kielenä, aivan kuin oltaisiin siellä kotona, ja ylennyk¬ 
siä pitäisi suorittaa nopeammassa tahdissa, niin että päällystöpaikat 
tulisivat mahdollisimman tarkkaan ensiksi saapuneille herraspojiile. 
Aivan kuin he olisivat kauttaaltaan sitä parasta sotilasainesta ja suu¬ 
rin osa pataljoonaa vain joutavaa massaa. 

Lauri oli puhellut harvakseen, omaan totiseen tyyliinsä. Köpi 
Kartano ja Riku Huikkarinen olivat innostuneet omiin jutteluihinsa 
pöydän toisessa päässä, mutta Simo ja Ville kuuntelivat pataljoonaa 
koskevaa keskustelua, ja jotakin siitä tarttui Iikankin korvaan, 
vaikka hän edelleen elehtikin omissa liikahteluissaan. Lauri jatkoi: 

— Mikä täällä monta kertaa vuoden varrella on pannut puremaan 
sisua ikeniin on tuo sitkeä samankaltaisuus, tuo, kun vuoden ja 
toista täällä päivästä päivään marssii rapaa roiskuttaen, tottelee 
komennusta Gewehr iiber — Gewehr ab, niin että kaikki osaa ulkoa 
jo nukkuessaankin. Eikä mitään muuta tapahdu. Joskus tulee hä¬ 
lyttävä tieto, että tämäkin loppuu, pataljoona hajotetaan, painukaa 
hiiteen koko joukko! Tai rupeaa kuulumaan sellaiselta kuin äsken 
juuri, että sota mätänee sovintorauhaan, kaikki väsyvät — ja kaikki 
jää entiselleen. Mitä me olemme silloin? Narrejako, jotka typeryy¬ 
dessään lähtivät ajamaan tuulta takaa? Se nyt ei vielä pahinta olisi¬ 
kaan, mutta me olisimmekin heittiöitä, rikollisia maanpettureja, 
jotka oma kansamme hylkäisi ja santarmit saalistaisivat hirsipui¬ 
hinsa. Minnekä paettaisiinkaan, mikä maa ottaisi suojaansa tällaisia 
rikollisiin puuhiin sortuneita seikkailijoita? 

Hetkeen ei kukaan kuuntelijoilta puhunut mitään, vaikka muuten 
melua oli riittävästi ympärillä. Katsottiin vain Lauria ja mietittiin. 
Pitkälti ei kuitenkaan ajatusten lankaa kehräytynyt, ennen kuin 
Iikka täräytti: 

— Olipas se eri saarnanpätkä, kaikenlaista potaskaa pitää ihmisen 
leuoista lennellä! Kuka piru meitä hirteen vetäisi, tällaista kovan- 
puun sakkia? Pyllistän mä sun jutuillesi 

Lauri nauroi ja sanoi, että pyllistän minä ittekin, ja mitäs muuta 

teetkäan, täällähän on oltava, kun tänne on tultu. Markku tuumi, 
että kyllähän tuollaisiakin ajatuksia varmasti mieleen tulee vähän 
jokaiselle, joka täällä on joutunut kauemmin olemaan, kun huomi¬ 
nen on aina yhtä harmaa kuin eilinenkin, mutta kestäähän mies tuon 
ja toivossa elää. Samaa sanoi Eemelikin ja tilasi toisen viinipullon 
arvellen, että jos tästä joskus sotaan päästään, niin silloin on epä¬ 
varmaa tarvitaanko rahoja enää, ja jos taas kotimaahan tie aukeaa, 
niin siellä on uutta rahaa tulossa. No pojat, huikka kesäpäivän kun¬ 
niaksi! 

— Tilaisitko mullekin, sanoi Simo. 

— Onhan tässä sullekin, ota lasi. 

— Minä tahdon väkevämpää, oikeaa mehua, vaikka tipauttaisivat 
ylimääräisen sokerilusikallisenkin litkunsa joukkoon. Pitäisi ensi 
tiistai-iltana taas takoa näiden saksmannien lapaluita lattiaan. Se ei 
tapahdu viinaksien voimalla. 

Simo sai mehunsa. Alkoi juttelu jälleen. 

Ville oli koko ajan istunut ääneti, kuunnellut vain. Hän ymmärsi 
hyvin Lauri Valkaman äskeisen purkauksen, monesti oli hänelle 
itselleenkin nyt kevätkautena tullut tämän tapaisia ajatuksia mie¬ 
leen, vaikka hän ei ollut niitä koskaan päästänyt hammasten portin 
ulkopuolelle. Ei se ollut mitään valitusta, ei katumusta siitä, että 
oli tänne lähtenyt. Se puoli asiassa oli niin kuin olla piti. Mutta tuo 
mahdollisuus: ettei mitään tapahdukaan! Että kaikki hajoaa tuuleen, 
Suomen asiat jäävät ennalleen, painuivat vielä paljon entistä pa¬ 
hemmiksi, että »sortajan rautakorkoinen saapas astuu vielä anka¬ 
rammin ikeeksi Suomen kansan niskalle», niin kuin papinkoulut 
käynyt Hannila sanoi puheessaan pääsiäispäivän illanvietossa. Ja 
me, jääkärit? Jäädä tänne, ei enää koskaan kotiin? Sehän olisi samaa 
kuin ei olisikaan olemassa, ei olisi mitään. Eihän täällä Saksassa 
ollut mitään sellaista, jonka voisi tuntea omakseen, joka sitoisi 
ihmisen seutuun ja maahan ja ympäröivään elämään — kaikki vie¬ 
rasta! Hän oli joskus koulussa lukenut runon — taisipa olla Topeliuk¬ 
sen kirjoittama — jossa sanottiin: »Mutta täällä en saa, mitä mieF 
odottaa, on kaukana täältä mun toivoni maa.» Mitä se oli, tätä maal¬ 
lista maailmaa vaiko taivasta tarkoittava, sitä ei Ville enää tarkkaan 
muistanut, mutta nyt se tuli mieleen usein — ehkäpä liiankin usein. 
Ehkäpä se johtui siitä, että hänen sukunsa oli niin sitkeästi juurtu¬ 
nut samaan paikkaan maailmassa, että jo kymmenes sukupolvi, 
isästä poikaan talon perien, isännöi Koivumaassa, jonka pihan 




laidalla jokainen puu suhisi suvun laulua — tai virttä. Nyt jo kol¬ 
mannessa polvessa körttivirttä-. 

Villen ajatukset katkesivat tähän, hän alkoi jälleen kuunnella 
keskustelua. Lauri Valkama jutteli tasaisen rauhallisesti: 

— Saksalaisten vaarallisimpia heikkouksia on heidän isänmaan- 
rakkautensa. Se ei ole samanlaista kuin muiden kansojen. Siinä on 
jotakin teutonista, tai sanokaamme vaikka nykyaikaisesti, että se on 
tisleerattua militarismia. Sen on täällä tullut jo vuoden aikana tar¬ 
peeksi hyvin näkemään ja kokemaan. Katsokaapa tuotakin luut¬ 
nanttia — tunnen hänet, vaikka hän ei kuulukaan pataljoonaamme, 
jossa muuten on eräitä melkein samanlaisia — tuota monokkeli- 
silmäistä tuolla. Kun hän kulkee ratsupiiskaa heilutellen, niin si- 
viili-ihmisten on, olivatpa vanhoja tai nuoria, painuttava syrjään, 
vaikka katuojaan, sillä tämä sankari ei katso eteensä eikä ympäril¬ 
leen, vaan jonnekin korkeuksiin. Mutta annapas majurin sattua 
vastaan, niin mies on kuin fietereillä, kun piskuisin enkeli Jumalan 
edessä. Kaikki pitävät tällaista luonnollisena, koko Saksa, kaikki 
saksalaiset. Sen jälkeen kun he voittivat Napoleonin Waterloossa on 
heidän isänmaantunteensa ollut sotilaallista pöyhkeyttä. Tuo heidän 
»iiber alles» — jumaliste, he täyttävät sillä maailman, jos voittavat 
tämän sodan. 

Iikka on kuunnellut, nyt hänen täytyy saada sanoakin: 

— Jaa että josko sakesmannit voittavat? Kuka piru tämän sitten 
voittais? Oommehan mekin täällä! 

Nauretaan ja tunnustetaan yksimielisesti, että onhan tuo seikka 
kieltämättä väkevä argumentti, jonka nojalla voidaan Saksan voittoa 
odottaa. Mutta onhan suomalaisia vapaaehtoisia tsaarinkin armei¬ 
joissa, jopa korkeissa komentaja-asemissakin, niin että vannomatta 
paras-. 

Köpi Kartano ja Riku Huikkarinen ovat hekin jättäneet hetkiseksi 
kahdenkeskisen juttelunsa ja kuunnelleet keskustelua pöydän toi¬ 
sessa päässä. Nyt sanoo Köpi sanansa Laurille: 

— Miksi helvetissä tänne lähdit, kun tuolla tavoin ajattelet 
saksalaisista? 

— En suinkaan minä tänne heidän vuokseen lähtenyt! En minä 
heidän voittoaan halua estää, mutta enpä suuresti sure, vaikka he 
sotansa häviäisivätkin, kunhan se tapahtuisi vain tarpeeksi myö¬ 
hään, että me ehdimme sitä ennen hakata omat rajamme kunnolli¬ 
sesti auki. 


132 




— Tuossa jutussa on jo järjentynkääkin, toteaa taito voimistelija 

Huikkarinen, jo hiukkasen sammallellen. — Minä en suinkaan ole 
mikään syvästi uskonnollinen luonne, mutta sen verran täytyy jo¬ 
kaisen luterilaiseksi kastetun olla kristitty, että uskoo Jumalan pitä¬ 
vän parempaa huolta kunnollisesta Suomen kansasta, joka käy 
kerran viikossa saunassakin, kuin noista keisari Nikolain sonaa¬ 
teista, jotka eivät pese itseään kuin pääsiäiseksi ja haisevat jo kauas, 
kyllä tiedän, kun heitä oli samalla leirillä-. 

— Haisevat kuin pukki pertunpäivän aikana, huikkaa väliin Köpi. 

— Niin vissiin. Vaan miksis se pukki pertunpäivän aikana pa¬ 
himmin? 

— En tiedä, onpahan vain sellainen puheen maneeri. 

Niin jutut pöydässä pyörivät, eikä ikäväksi aika käy. Kaikki kuun- 
televat kun Riku, taito voimistelija, kertoilee kokemuksistaan Sak¬ 
san kaupungeissa, joiden riimiäkään hän ei muista. Oli ollut kerran 
merkillisessä virassakin, joutui sellaiseen, kun raha loppui. 

— Katsokaas, olin suuressa puistossa lapsia hoitelemassa. Oli 

siellä muitakin, naisia nimittäin, ja ne varsinaisesti hoitelivatkin, 
minulla oli vain oma ammattini- 

— Olit siis puistotätinä? Markku tiedustaa. Nimitys on outo 
kaikille, ja nauretaan. 

— Kuinkas minä tätinä-? 

— Puistosetänä sitten? 

— Ei minkäänlaisena setänäkään, vaan minä olin sellaisena — 
vaikkapa sanottaisiin puistoaasina. Lapset saivat ratsastaa minulla, 
sellaiset aivan pienet naperot. Ryömin nelinkontin edestakaisin 
leveänlaisen ruohikon yli, ja saatte arvata, että tenavilla oli lystiä, 
kun minä aina välillä potkin ja kiljahtelin. Housut vain tahtoivat 
kulua polvien kohdalta, mutta sitten laitoin niihin nahkapaikat. 
Jotakin täytyi puuhata, muuten olisivat vieneet kaivokseen töihin. 
Sain tuosta touhusta palkkaa puolen markkaa päivältä, ja toisinaan 
sai aasiparka pienen herkkupalankin tenavain eväistä. 

Nauretaan, kun Köpi sanoo, että jos pataljoonaan joskus peruste¬ 
taan ratsuosasto, niin Huikkaristahan saadaan ensimmäinen ratsu. 
Joku tuumi, että tuollainen mahtoi olla se puhetaitoinen Bileamin 
aasikin, josta Raamatussa kerrotaan, tuollainen kakarain ratsuksi 
sortunut nälkäinen kulkumies. 

Vähitellen kuitenkin ympäristö muuttuu niin meluisaksi, ettei 

tavallista puhelua kunnolla kuule, sillä saksalaiset ovat innostuneet 
laulamaan. Laulu laulun perään. 

Es braust ein Ruf wie Donnerhall 
Nie Schwertgeklirr und Wagenprall, 
zum Rhein, zum Rhein, zum deutschen Rhein 
Wer will- 

Sitten joku rintamalla sepitetty marssilaulu, ja sen jälkeen lem¬ 
menlaulu, sotilaan tervehdys kauniille Mariannalle, joka luonnolli¬ 
sesti osoitettiin ravintolan suosituimmalle tarjoilijalle, korkeapovi- 
selle Hiidelle, joka liiteli kepeästi pöytien välissä nauraen ja sei- 
deleitä heilutellen. Saivatpa sentään suomalaisetkin vuoronsa. 
Heidänkin joukossaan oli hyviä laulajia, Köpi Kartano oli kirkon¬ 
kylän kuoron sankaritenori, Markku oli yritellyt jo YLrssäkin, ja 
lähti ääntä toisistakin, kun voimalla seitsemän miehen vetäistiin: 

Paljon on kärsitty vilua ja nälkää 
Lockstedtin leirillä taistellessa. 

Oi kallis kotimaa, Suomi sulo pohjola, 
ei löydy maata sen armaampaa. 

Säe säkeeltä, itkevään impeen saakka! 

Tämän jälkeen ei enää kunnollista laulua kuultukaan, alettiin 
liian monella taholla samanaikaisesti ja eri lauluja. Viereisen pöydän 
pojatkin aloittivat ruotsinkielisen sotilaslaulun Regina von Emme- 
ritzistä, mutta se häipyi yleiseen loilotteluun ja sitten katkesi ennen 
aikojaan muutenkin. Köpi Kartano, joka oli äskeisen laulun jäl¬ 
keen jäänyt Iikan kanssa seisomaan pöytien välimaastoon, aivan 
kuin uuden laulun aloittamispuuhissa, astahti nyt naapuripöydän 
viereen ja päästeli täyteen ääneen: »Vaskatu vara variksen paska, 
eli vielä isoomman linnun läjä!» Laulu katkesi, joku fyyreripöydästä 
nousi jo istuviltaan, naapuripöytien saksalaiset kääntelivät katsei¬ 
taan suomalaisia kohti. Mitään ei ehtinyt kuitenkaan tapahtua, 
ennen kuin Iikka asennoitui Kopin viereen ja ilmoitti kuuluvasti: 

— Förlotti, sanoi piru kun vööriläistä helvettihin lykkäs. Herras- 
poikia ollahan, vaikka ei enempää ruottia osatakaan! 

Seisomaan noussut ruotsalaispoika elehti jo uhkaavasti, mutta 
toiset kuittasivat jutun jutulla, yksi heistä tiedusti: 

— Te kun olette sieltä Lapuan ja Kyrön mailta, sanokaapas 
onko siinä perää, että Lapualla ovat kilometripaalutkin körttiläisiä ? 

Siihen sammahti taas sillä kertaa jääkäripataljoonan kielitaistelu, 
nauruun hupeni. Molemmissa pöydissä alettiin puhua suomea, ja 
sitten laulettiin yhdessä »Oolannin sota» suomalaisin sanoin. Kaksi 
komppanian pisintä miestä, Iikka ja Köpi, seisoivat kuin suomalaiset 
kangaspetäjät, suorina ja salskeina esilaulajina keskellä salia. Kaikki 
muut laulut vaikenivat suomalaisen sotalaulun kajahtaessa. Ei 
ollut ensimmäinenkään säkeistö vielä lopussa, kun tapahtui muuta¬ 
kin: taito voimistelija Riku Huikkari nosti kaksi tuolia lähekkäin, 
tarttui selustojen ylälaitaan ja kiepsahti seisomaan käsilleen heilut¬ 
taen toista jalkaansa laulun rytmissä, kuin tahtia lyöden. Koko 
trahteeri hihkaisi ihastuneena, paukutettiin käsiä ja jalkoja, suoma¬ 
laiset lauloivat täysin äänin ja ilmassa nousi ja laski vihreään vaate¬ 
tettu jääkärin jalka saappaineen Oolannin sodan tahdissa. 

Olikin jo illansuu, täytyi ajatella kotimatkaa. Iltaloma loppuisi 
puoliöissä. 

Tämä huhtikuun viimeinen sunnuntai suomalaisen jääkäripatal¬ 
joonan toisena vuonna oli päättymäisillään. Ilta oli muuttunut 
yöksi, harmaa pilviverho oli vetäytynyt silmänkantamattoman tasa¬ 
maan katteeksi. Ei ollut tällä etelän yöllä samaa pehmeänhivelevää 
valohämyä kuin pohjoisessa, siellä kotona, vaan yön tumma vaippa 
laskeutui raskain laskoksin kaiken olevaisen yli. Leirikyläkin oli 
melkein pimeä, jokin pieni merkkivalo vain siellä täällä, sekin 
ylhäältäpäin suojattuna. 

Kello oli lähellä kahtatoista. Jo yhdeksältä oli valot tuvissa sam¬ 
mutettu ja kaikki ne, joilla ei ollut iltalomaa, olivat painuneet peh- 
kuihin. Höijer — Jessus — oli kurkistanut ovelta ja vaatinut hil¬ 
jaisuutta. Nyt oli hän ulkona tarkkailemassa iltalomalaisia, joita 
tuli kentän poikki, asemalta, maanteitä pitkin. 

Parilta ensimmäiseltä tulijalta oli Jessus vaatinut lomalipun näh¬ 
däkseen, ja oli saanutkin. Mutta sitten tuli iloinen joukko, pojat eivät 
yrittäneetkään astella hissuksiin yli kasarmin pihan, vaan liikkuivat 
lauleskellen ja meluten. Jessus vaati hiljaisuutta ja lomalippuja, 
mutta ei olisi pitänyt: he ottivat vanhan vääpelin keskelleen, tarttui¬ 
vat hänen käsiinsä ja retuuttivat rinnuksista, veivät piirileikkiin ja 
rallattivat. Ei ollut sellaista ennen sattunut, täytyi raivostua, 
mutta se ei auttanut, oli parasta alistua ja koettaa siirrellä liki viis- 

kymmennumeroisia saappaitaan laulun tahdissa, ärjyä vähemmän 
sotilaallisesti. Pääseväthän he vihdoin ja menivät kämppiinsä ku¬ 
kin, mutta tuli toisia samanlaisia joukkoja. Vanha vääpeli vetäytyi 
kanttiinin portaikon varjoon, ei ollut tietävinään eikä näyttäytynyt, 
ei kannattanut. Ovatpa piruja nuo suomalaiset, ei heille pitäisi antaa 
iltalomaa. Odottakoot huomenna, kentällä, kyllä huominen hei¬ 
lunta panee tämänpäivän oluet heidän nahoistaan puroina juokse¬ 
maan -! Donnerwetter — noita piruja! Lauletaan keskellä 

yötä, keskellä kasarmia-! Mutta osaavat, osaavat penteleet 

laulaa-! Konrad Höijer, vanha kisällikuoron laulaja, kuun- 

telee, kiukkunsa unohtaen, kun Nestori Mankalan mahtava bary¬ 
toni kajahtelee keskellä yötä kasarmin seinistä, muitten äänien 
myötäilemänä: 


viel’ on Suomi voimissaan, 

voi vainolaisen hurmehella peittää maan! 



KAHDEKSAS LUKU 


Oli saavuttu vappuun. 

Mutta oli sota. Vappu ei mitenkään erottunut muista tavallisista 
päivistä Lockstedtin leirilläkään. Aamupäivällä asetemppuja, ilta- 
puolessa lyhyt taisteluharjoitus ja marsseja. Muonakin sitä samaa 
alinomaista. Mitään tavallisesta arkipäivästä poikkeavaa ei sattunut. 

Mutta huomisin jo sattui. 

Vappua seuraa van päivän iltana lensi kämpästä kämppään sana, 
tieto, vai huhuko — olipa mikä tahansa, mutta jotakin uutta ja eri¬ 
koista se oli, joka kerrallaan katkaisi tavallisen elämänrytmin: patal¬ 
joona siirretään rintamalle! Päätös on jo tehty Suuressa päämajassa 
ja sotaministeriössä, se odottaa vain keisarin allekirjoitusta, joka 
sekin on etukäteen selvä, ellei jo tapahtunutkin. 

Rintamalle, taistelemaan! Hyvä on. 

Mutta mille rintamalle? 

Flanderiinko, niin kuin kerrottiin keväällä aikaisemmin suunni¬ 
tellun? 

Siihen vastataan nyt niin kuin silloinkin: ei käy! 

Itärintamalle, tai sitten ei minnekään! Suomen puolesta tsaarin ar¬ 
meijaa vastaan. Sitä tarkoittaen tänne on lähdetty eikä suinkaan Sak¬ 
san armeijan täydennysjoukoksi, heitettäväksi minne vain-. 

Jo seuraa vana päivänä tuli selvyys: pataljoona asetettu liikekan¬ 
nalle! Heti kun valmistelut on suoritettu loppuun, lähdetään itä- 
rintamalle, jossa suomalaiset saavat hoideltavakseen oman lohkonsa 
rintaman pohjoisosassa. Koko päivä oli täynnä odotuksen jänni¬ 
tystä. Harjoituksetkin sujuivat tavallista huonommin, kapteeni Ba¬ 
den valkoinen ratsu sai maistaa kannuksia tavallista enemmän, sak¬ 
salaiset kenttäharjoittajat karjuivat kähein kurkuin. Kunnes sitten 
iltapäiväharjoitukset keskeytettiin miltei alkuunsa ja joukot mars¬ 
sivat kasarmeihinsa. Vain pataljoonan suomalaiset osaston- ja ryh- 

mänjohtajat komennettiin leirin puistoon pataljoonan komentajan 
majuri Bay erin puhutteluun. 

Pitipä sattua, että samoina hetkinä kun maailmanhistorian en¬ 
simmäisen suomalaisen armeijan — lähes kahdentuhannen miehen 
vahvuisen — ensimmäiset upseerit kokoontuivat kuulemaan en¬ 
simmäistä taistelukäskyään, lensi heidän ylitseen kolme lentoko¬ 
netta antaen sotaista tuntua tuolle hetkelle. Sitä hiljaisemmalta tun¬ 
tuikin sitten puistossa, ilmojen äänten häivyttyä. Muutaman lyhyen 
komennuksen jälkeen kuului vain korkeitten lehmusten suhina tiuk¬ 
kaan rintamaan asettuneiden pfadfindereitten päitten päällä. Siinä 
se oli, yhden pataljoonan vahvuisen Suomen nuoren armeijan pääl¬ 
lystö: yksi haupzugfiihrer, kuusi oberzugfuhreriä, lisäksi zugfuhre- 
rit ja gruppenfiihrerit, jotka lähiaikoina saisivat omat suomalaiset 
nimityksensä. Kaikki he olivat olleet täällä vieraalla maaperällä jo 
enemmän kuin vuoden ajan, marssineet ja harjoitelleet, opiskelleet 
sotataitoa, eläneet monta katkeraa hetkeä, kokeneet pettymyksen ja 
toivottomuuden tuokioita uskoaan ja toivoaan kuitenkaan menet¬ 
tämättä. Tämä hetki oli kaiken olleen ja olevan huipistuma — niin 
odotettiin. Vai tulisiko vieläkin takaisku? 

Hiljaisuus katkesi: Majuri Bayer saapui, joukko saksalaisia upsee¬ 
reita seuranaan. Hän asettui suomalaisten rintaman eteen ja aloitti 
puheensa. 

»Suomalaiset, teidän sotilaskasvatuksenne päättyy nyt. Olette jo 
viime aikain harjoituksissa osoittaneet sellaista taitoa, että voitte yh¬ 
dessä saksalaisten joukkojen kanssa lähteä taistelemaan yhteistä vi¬ 
hollista vastaan. Taidon lisäksi tulette saamaan nyt myös sotakoke¬ 
musta. -Sain hetki sitten sähkeen, jossa ilmoitetaan keisa¬ 

rin julistaneen suomalaisen jääkäripataljoonan mobilisoiduksi. 
-Teidän taistelunne päämäärä on vapaa Suomi. Lähin pää¬ 
määrä on nyt Suomenlahti ja sitten Suomen ranta. Teidän on kar¬ 
kotettava venäläiset omasta maastanne. Sortajan vangitsemat kan- 

salaisenne on teidän vapautettava.-Kun kerran on luotu 

vapaa Suomen valtakunta, niin tiedetään: suomalaisen jääkäripatal¬ 
joonan uhraukset ja työ olivat vapaan Suomen aikaansaamisen pe¬ 
rustus ja pohja.» 

Hurraa! Hurraa! 

Se kajahti ensin leiripuiston suhisevien lehmusten alla, sitten 
koko leirialueella, komppaniasta toiseen, kaiku kanteli sen kauas 
kentälle ja lähikyliin. Hakkapeliittain jälkeläiset hihkaisivat rie- 

138 


munsa ilmoille: taistelemaan! Ei tällä kertaa leikkaamaan lehviä 
Ruotsin suurvallan voitonseppeleisiin, vaan iskemään oman kansan, 
oman valtakunnan ja vapauden puolesta, elämän puolesta kuole- 
manuhkaa vastaan. Etujoukko oli täällä Lockstedtin kentällä lähtö¬ 
asemissa, intoa hehkuen, uhrivalmiina. Ei tarvinnut lähteä kysele¬ 
mään tahtovatko ja tohtivatko? Muuta ei tahdottukaan. 

Toukokuu oli touhuntäysi. Ei enää paljonkaan tavallisia kenttä¬ 
harjoituksia, mutta erikoistehtäviin totuttelemista, monenlaista. 
Vallankin uudet osastot, tykistöjaos ja pioneerikomppania, ahke¬ 
roivat, samoin lääkintämiehet. Saatiin uusi aseistus ja uudet puvut. 
Virkeä toimeliaisuuden henki kautta leirin. 

Iltalomat olivat helpommassa. Oli monet jäähyväisetkin heitet¬ 
tävä, kun ei koskaan tiennyt, vaikka huominen olisi jo lähtöpäivä. 

Nestori Mankala sai loman seuraa van sunnuntain ajaksi. Hänellä¬ 
hän oli rahaa — ilman sitä ei pitempää lomaa saanutkaan — ja oli¬ 
han hän muutenkin hiukan erikoisluokkaa: oppinut mies ja taitei¬ 
lija, hiukan jo varttuneemmassa iässäkin ja saksankielen taitoinen. 
Oli ollut puhe että myös Lasse Haapanen, kuvaintekijä, lähtisi Ham¬ 
puriin mukaan, mutta Mankala ei pitänyt sitä välttämättömänä eikä 
puhunut Lasselle lähdöstään, ei ollut asiasta tietävinään Lassen ky¬ 
syessä milloin lähdetään katsomaan Hampurin tyttöä. — Jaa sitä 
paksusääristä? — Eihän hän mikään paksusäärinen ollut, minähän 
pilailin vain. Komea tyttö se oli, tekisi mieleni saada hänet mallik¬ 
seni. Milloin lähdetään? — Tuskinpa tulee lähtöä, enpä ole ajatel¬ 
lut, sanoi laulajapoika Nestori kuvaintekijä Lasselle. En ole muista¬ 
nutkaan. Vaikka ei muuta ollut viikon varrella muistellutkaan! Ja 
yksin lähti, livahti junaan varhain sunnuntaiaamuna. 

Kapellimestari Henrik Jahrman oli päässyt lomalle. Hän oli erin¬ 
omainen isäntä, ja Nestori Mankala vietti suurenmoisen lomapäi¬ 
vän. Tähänastisen elämän vaelluksensa huippupäivän. Laulettiin 
yksin, kaksin ja kolmisin, sillä sekä äiti Adelaide että tytär Betzy 
lauloivat. Henrik Jahrman oli mainio säestäjä. Eniten lauloi Man¬ 
kala yksinään, saaden taion isännän varauksettoman tunnustuksen, 
naisista puhumattakaan. Syötiin päivällinen, sitten lähdettiin käve¬ 
lemään Hagenbeckin eläintarhaan, leikittiin apinain kanssa, ajeltiin 

aasilla, syötettiin kirahveja-. Palattaessa Nestori ja Betzy 

kulkivat kahdenkesken omia teitään: istuivat puistossa, kiersivät 
sataman kautta, viivähtivät pienessä kahvilassa. 

Kun Nestori Mankala illalla myöhään lähti paluumatkalle, oli 
hän kihlattu mies. Ei vielä virallisesti, mutta molemminpuolisen 
tunnon ja tiedon pohjalla, ei valoin eikä vakuutteluin, mutta kat¬ 
sein, kädenpuristuksin ja hiljaa kuiskatuin vihjauksin saadun var¬ 
muuden takuulla. Näkivät sen isä ja äitikin, vaikka eivät olleet näke- 
vinään eivätkä ainakaan poikittain asiassa asettuneet. Olivathan he 
päivän keskusteluissa saaneet selville, mikä Nestori oli miehiään 
kotimaassaan: olivat saaneet nähdä kuvia komeasta talosta, oli tullut 
selville hänen juridiset opintonsa, ja mikä parhainta: hänhän oli 
laulaja, valmis taiteilija! Tosin Jahrmaneilla oli vain yksi tytär, 
mutta eiväthän he olleet varakkaita, taiteilijaperhe, keskikokoisen 
orkesterin kapellimestarin tuloilla ei rikastuta. Betzyllä ei ollut sul¬ 
hasta, hänhän oli niin nuorikin, ja nyt sota vei saksalaisia miehiä 
jos millä mitalla. 

Ihmekö tuo, että nuoret jätettiin kahdenkesken vielä illallakin, 
junan lähtöön saakka. 

Tämä toukokuun sunnuntai oli monelle muullekin pataljoonan 
pojalle hempeitten silmäysten, hartaitten halailujen ja haikeitten 
huokausten päivä. Olihan lähtö tiedossa, matka arvaamattomiin ta¬ 
pahtumiin ja armottoman kohtalon tanterille voi alkaa minä päi¬ 
vänä tahansa. Vallankin näinä viimeisinä kevät viikkoina oli moni 
side tullut solmituksi suomalaisten jääkärien ja saksalaisten kaunot- 
tarien kesken. Poikia painui nyt sunnuntaina Kellinghuseniin, Itze- 
hoeen, pieniin lähikyliin, maalaistaloihinkin. Sattuma oli leikkinyt 
omia leikkejään, kuka pataljoonan vihreätakkinen oli milläkin mat¬ 
kalla tavannut kenenkin saksalaistytön, oli kuljettu tunti, pari yh¬ 
dessä, oleskeltu kahvilassa tai puistossa, jopa jossakin tapauksessa 
tytön asunnossakin, ja vaikka keskustelu useimmissa tapauksissa oli 
sujunutkin heikonpuoleisesti, oli muistiin jäänyt kuitenkin nimi ja 
ulkonäkö ja yhdessäolohetkien tapahtumat. Nestori Mankala ei ollut 
suinkaan ainoa, joka tänä alkukesän sunnuntaina väkevin jääkäri- 
kämmenin hyväili nuoria saksattaria, koettaen samalla kaivaa muis¬ 
tistaan kaikkia mahdollisia tällaiseen tilanteeseen sopivia saksalai¬ 
sia sanoja. 

Vähän oli tuon sunnuntain yleinen liikekannalleriento saanut mu¬ 
kaansa Pitäjän poikia. Köpi Kartano oli häipynyt aamupäivällä pai¬ 
nuen Kellinghuseniin, jossa komea Cecilia häntä odotteli omassa 
pienessä neitsytkammiossaan. Nuo kaksi olivat tutustuneet jo ai- 

kaisemmin keväällä Cecilian palveluspaikassa, ravintolassa, mutta 
vasta huhtikuun viimeisenä sunnuntaina Kellinghuseniin tapahtu¬ 
neen joukko vierailun aikana oli monen muunkin tavoittelema Ceci¬ 
lia hurmautunut peruuttamattomasti jääkäripataljoonan komeaan 
laulajapoikaan. Köpi oli päässyt pistäytymään sen jälkeen Kelling- 
husenissa jo iltalomallakin, ja täksi sunnuntaiksi oli Cecilia järjes¬ 
tänyt itselleen vapaapäivän. Kelpasi siellä Kopin! 

Pitäjän pojista ei Hannes Korpela enempää kuin Vikke, 
Markku, Ville, Simo ja Iikkakaan lähtenyt kasarmialuetta tai lä¬ 
hikylää kauemmaksi tänään. Kaikki he jäivät päivällisen jälkeen¬ 
kin oleksimaan lähimailla, vain Köpi oli poissa. 

Ja sitten hävisi Salu, Tuhari! 

Ikäpuolella sen joku huomasi, tiedusti: missä Tuhari? Saatiin 
tietää, että hän oli ollut ylimääräisissä keittiöavuissa viikon loppu¬ 
päivinä saadakseen sunnuntain vapaapäiväksi. Mitä Tuhari vapaa¬ 
päivällä? Sitähän ei ymmärretty. Olisiko mennyt Lohmiihleen ui¬ 
maan ja makailisi siellä rannalla tai Holsteinin metsässä opiskellen 
komentosanoja? 

Ehei, ei sinnepäinkään! Tuhari oli paljon jännittävämmällä ret¬ 
kellä: lemmenseikkailuissa, niin kuin Köpi Kartano ja Nestori Man- 
kalakin. 

Näin oli tapahtunut: Tuhari oli ollut saksalaisen muonakersantin 
mukana pari viikkoa sitten hakemassa elintarvikkeita eräästä lähi¬ 
seudun kartanosta. Emännän apulaisena oli tarvikkeiden jaossa mu¬ 
kana palvelustyttö, joka oli osaaottavasti katsellut Tuharin naa¬ 
massa olevia näppylöitä, muutamia finnejä ja paria pahemmannä- 
köistäkin paisumaa, ja saanut emännältään salvaa, jolla oli voidellut 
Tuharin vammoja. Siitähän se alkoi. Tyttö yritti selittää, että jää¬ 
kärin sopisi tulla lähipäivinä uudelleen, vaikkapa iltaisin, tänne ta¬ 
loon, niin hän voitelisi toistamiseen. Tuhari ei päässyt oikein sel¬ 
ville asiasta, mutta jotakin kuitenkin aavisteli, sillä olihan hän sel¬ 
villä mitä »morgen» sekä »abend» ja »kommen» merkitsivät. Kun 
talo oli vain parin kilometrin päässä, teki Tuhari huomisin sinne 
kävelymatkan, hiippaili vain kuin muina miehinä hämärissä talon 
ison puutarhan laiteilla, ja eikös vain siellä hiippaillut toinenkin, 
voidetölkki mukanaan. Eikä illan puuha ihan siihen voitelemiseen 
jäänyt silloin ensi kerrallakaan. Tuharille tämä leikki oli outoa, koti¬ 
maassa hän ei ollut törmäillyt naisiin, kotipuolen tytöt olivat aina 
kaukaa kaartaneet häntä, olivat vain naureskelleet ja pilkkojaan hei- 


telleet hänen pyrkiessään toisten poikien lailla hiukankin lähentele- 
mään. Monesti oli hän kuullut ivailuja ulkonäöstäänkö, oli sanottu 
rääppäkuonoksi, jässikäksi, mollinaamaksi, miksi milloinkin, joskus 
kylmiltätehdyksi ja piianpennuksi, isää kun ei ollut. Oli hän joskus 
tapellutkin näiden haukkumisien vuoksi, jo poikasenakin, kun sa¬ 
noivat kusipukiksi, häneltä kun joskus vielä usean vuoden ikäise¬ 
näkin tuli yöllä omia aikojaan. Vieläpä niinkin myöhään kuin rippi- 
kouluvuonna syntyi kerran tappelu noista syntymäseikkoja ja lap¬ 
suus vahinkoja koskevista asioista, jopa niin kiivas ottelu, että kun¬ 
niaansa puolustava isätön poika sai haavan naamaansa vasemmasta 
suupielestä miltei korvaan saakka, josta arpi vieläkin näkyi. Juttu 
alkoi siitä, kun pappi siellä koulussa kysäisi hänen syntymävuot¬ 
taan, ei ollut viitsinyt kirjastaan katsoa, ja Saiu Oravapa ei sattunut 
heti muistamaan. Olihan hän sen äidiltä kuullut, mutta ei tullut 
juuri sillä hetkellä mieleen. Selvisihän se, mutta siellä koulutuvassa 
jo nauraa tirskahdeltiin, ja kun sitten tultiin välitunnille, niin muuan 
pahasuinen Peräkylän poika selitti, poikajoukon ympärillä nauraa 
hohottaessa, että kuinkas Miinantuvan Salu syntymävuotensa tie¬ 
täisi, eihän se ole syntynytkään, ei yhtään koskaan, sen oli vain 
kerran pukki tuhnaissut kallionkoloon ja tuuli tohautti hengen. Sil¬ 
loin Salu Miinanpoika löi, täräytti Peräkylän poikaa niin että tämä 
lensi ketaroitaan viskoen kirkonpihaan, mutta jatkotappelussa leik- 
kasi terävä kivensirpale Salun naamanpuolikkaan niin pahasti ha¬ 
jalle, että jäi ihoa kiristävä arpi. 

Niin, tämä menneistä. Ja sitten keksivät tuon Tuharin nimen, 
jonka sai nytkin kuulla alinomaa, ei muuta nimeä enää muistettu¬ 
kaan. 

Mutta nyt tämä samainen Tuhari, tuo isätön mökinpoika, lyhyt 
ja paksu pätikkä, pitkäselkäinen ja mollinaamainen tuhrus istui 
tuulelta ja syrjäisten katseilta suojatussa puistonnurkkauksessa, istui 
siinä vihreässä jääkäripuvussa, lakki hiukan kallellaan, messinkinen 
vyönsolki kirkkauttaan kipunoiden kesäauringon paisteessa, ja tyttö 
oli hänen rinnallaan. Sellainen saksalainen jentta, hempukka oikein, 
joka istui siinä ja liverteli mitähän liverteli. Tuskinpa tyttöä kukaan 
asiantuntija olisi oikein hyvällä omallatunnolla voinut kauniiksi van¬ 
noa, sen verran oli hän lyhyenpyllerö tallukka, liikkui hiukan kei¬ 
nahdellen levällä jaloin, nenä oli löydetty perunakellarista ja suusta 
olisi riittänyt puolikas toiselle. Mutta nauraa helistellä tyttö osasi, 
taisi myös kutkuttaa poikaa leuan alta ja jutella pulista, kun vain 

poika olisi ymmärtänyt ja osannut vastata. Osasihan Tuhari sen¬ 
verran että »jawool», kun tyttö oikein tiukasti katsoi silmiin samaa 
sanaa jankaten, ja silloinkos Kersten— nimenkin Tuhari oli jo saa¬ 
nut selville — nauraa helisteli ja alkoi kiikkua kaulanpuolessa, niin 
että olihan siinä sulhasmiehenkin jo näihin ihmeisiin uskottava ja 
jotakin opittavakin. Oli opittava yhtä toista lisääkin, ennen kuin 
Kersten päästi hänet menemään, illan hämärän jo ollessa vaihtu¬ 
massa yön pimeydeksi. 

Iikka liikuskeli kasarmin pihamaalla, Hupi kannoillaan. Vikke tuli 
vastaan keskimmäisen kasarmirakennuksen edessä ja tiedusti minne 
Iikka oli menossa. 

— Tuonne järvelle, metsän puolelle, yritän siepata sieltä jäniksen 
huoripojan. Illansuussa ne usein loikkivat järven rantaan juomaan, 
ja silloin niitä voi nitistää; jos hyvin tuuraa, niin pääsee pamautta¬ 
maan kepakolla päähän, ne uskovat vähästä, ja on siellä mulla muu¬ 
tama paulakin, laitoin eilisiltana. Lähdetkö höykkään? Jos saadaan 
niin nyljetään siellä ja pätkitään paloiksi, mulla on pussi mukana. 
Tuhari pesorkkaa sen Romppaisen avulla perunoita ja keittää sopan 
suutarien kämpässä, siellä on iso kattila. 

Vikke kysyi mitä ne jäniksen huoripojat ovat ja sai tietää, että 
nehän ovat kaniineja, joita on satamäärin metsässä järven takana. 
Sieltä ne usein iltaisin tulevat järven rantaan. Ei siellä ampua us¬ 
kalla, on menoiltava vain hissuksiin, yritettävä kepillä ja paulalla. 
Tuharin piti tulla, mutta eihän sitä löydy mistään. Oletko sinä 
nähnyt? 

Ei ollut Vikke nähnyt Tuharia, kuinkapa olisikaan, kun Tuhari oli 
lemmenretkillään. Mutta välipä Tuharilla: Vikke lupasi lähteä, eipä 
ollut hänellä mitään puuhaa illan kuluessa, oli jo tänään tankkaillut 
tarpeeksi saksankielen kimpussakin. Sitä paitsi nälkä naukui suolissa 
nytkin, ja hän muisti sen mainion kaniinisopan, jota oli kerran jos¬ 
takin salaperäisestä lähteestä ilmautunut kämppään. 

Kun pojat tulivat järven rantaan, oli aurinko laskemaisillaan. 
Vikke otti haltuunsa Hupin ja meni se mukanaan kauemmaksi ran¬ 
nasta. Iikka asettui ruohikon kätköön kevyt seiväs kourassaan, an¬ 
nettuaan ensin Vikelle tarkat ohjeet miten tämän oli meneteltävä: 
Hupia ei saanut päästää liikkeelle ennen kuin jokin kani tai useampi 
— tavallisesti ne pomppivat kaksittain — oli tullut metsänreunan 
ja järvenrannan välimaastoon. Saat kyllä tiedon milloin kani tulee,. 

vaikka et mitään näkisikään: Hupi alkaa heiluttaa häntäänsä ja vin- 
gahtelee. Sen turpaa on puserrettava, ettei pääse haukahdusta. 

Aurinko painui taivaanrannan taakse, pimeä vyöryi yhä tiheäm- 
pänä. Pojat tuijottelivat ympärilleen, mutta meni pitkä aika eikä 
mitään näkynyt. Iikka tuumaili jo poislähtöä, kun tuurasi: jotakin 
valkoista pomppi ruohikossa edestakaisin. Hupi alkoi vikistä, sen 
häntä eli ja pää keikkui. Vikke irrotti kouransa turkista ja turvasta, 
ja Hupi alkoi mellastaa, mennä tössötti lyhyillä jaloillaan ruohikossa 
kohti kania, haukkui ja hyppi, mutta pysytteli koko ajan matkan 
päässä maan puolella, aivan kuin olisi ollut selvillä siitä, että tuonne 
rantaan on töpöhäntä ajettava. Ja sinnehän se meni, juoksi melkein 
Iikan kouriin, sai kopauksen kepakosta ja siinä makasi. 

Pimeän päähän pojat puuhailivat, avasivat saaliin ja vetäisivät 
nahan päältä. Iikka, ikänsä metsiä käynyt, oli tottunut näihin toi¬ 
miin. Iso ja lihava otus olikin, siitä tulisi mehukas soppa huomis¬ 
illaksi tupakunnan omanpitäjäläisille ja muutamille muillekin. Hupi 
sai osuutensa jo täällä, pitkänomainen maha pullollaan se juoksen- 
teli poikien perässä palattaessa iltamyöhällä metsästysmatkalta ja li¬ 
vahdettaessa päivystävän vääpelin huomaamatta omille pahnoille. 

Tuvassa pitäisi olla täyspimeys ja nukkumarauha poikien saa¬ 
puessa, mutta ei sinnepäinkään. Kaikki eivät ole vielä lomiltaan pa¬ 
lanneetkaan, kukaan ei nuku. Ovelle ei juuri näy valoa, sillä tila¬ 
päisten valaisimien ylle ja ympärille on aseteltu huopien tiivis näkö- 
suoja, mutta puhelunsorinaa ei mikään estä kantautumasta ympäri 
huonetta nyt taas, kun vääpeli juuri äsken käväisi ja häipyi jälleen 
iltakierrokselleen. Heti hänen lähdettyään livahti Tuharikin sisään, 
ja siitäkin nyt kämpässä kohistiin. Eihän tällaisia yömatkoja ollut 
Tuharin kohdalla ennen sattunut. 

Iltahuudon aikana oli tuvanvanhin tiedustellut poissaolevia, 
joita oli tavallista enemmän. Useimpien menot ja matkat kuitenkin 
tiedettiin ja ymmärrettiin, ja lomaliputkin heillä oli, mutta Tuhari? 
Minne hän oli mennyt? Ja oikein lomalipun ottaen? Tiesikö joku? 

Harvoinpa tällaisessa väkeä täynnä vilisevässä maailmassa mikään 
asia täysin piilossa pysyy. Kukaan Pitäjän omista pojista ei ollut 
sattunut saamaan tietoonsa Tuharin sortumista rakkauden lavealle 
tielle, mutta Kiiski, tuvan karjalaispoika, tiesi asiasta. 

— Mie ko männeel viikol kyökis huomasin Tuharin naamanahoil 
vahvast salvui ni mie kysyin, jot mist sie oot voitehii vinnilöilleis 
saant. Mut hää sen ku nauro vaa. Siilo se Riikel, se saksalaine hevos- 


niekka, arvais mitä mie tiijusta ja selitti, sen verran ko mie sain 
selkoo siit, et Tuharii on jo monta kertaa voielt sen ison kartano 
piika, se lyhytjalkane, mikä tänne kasarmillekii on joskus tult he- 
vospelil juureksii kans. Sano viel Riikel, että hyö molemmat lii- 
pestäät toisiaa, ja nauro pääll. Hää kuon yhes Tuharin kans ajelt siel 
kartanos, tää Riikel, nii on pant merkill tuon liipestämise. 

Siitäpä illaksi asiaa riittikin, muun puuhan lomaan. Tuhari muhi- 
noissa tyttölapsen kanssa! Pitäjän pojille oli tällainen ihmeitten 
ihme. Jotkut muistivat tytönkin, olivat sattuneet näkemään: lyhyt 
töllerö, punainen pystynenä, leveänaamainen. Niin kuin jotakin 
toista natsuunaa ja rotua kuin nämä saksalaiset, sellainen naama- 
fasuuna ja töppöjalat. Mutta samaa kropansorttiahan on Tuharikin, 
niin on hänenkin päänsä etupuoli kuin keskentekoinen, joten vakka 
ja kansi jos koskaan! Niinhän on omansorttisensa toisillakin: Köpi 
sieppasi komean Cecilian, Simolla on Eevansa, postin tyttö, korea 
kuin upukankukka, ja- 

— Se on lööperiä! kivahtaa Simo. — En minä oo kenenkään pe¬ 
rässä juossut-. 

— Mutta Eevapa on juossut sun perässäs, oli eilenkin kadun var¬ 
rella kun tulimme harjoituksista, ja kämmen heilui niin helkutin 
nätisti sun kohdallas. Vai etkös havainnut? 

Kuinkapa se olisi Simolta havaitsematta jäänyt, enempää kuin se 
komea kukkavihkokaan, jonka Eeva heitti hänelle painikilpailussa 
viikko sitten, Simon kellistettyä kaikki vastustajansa. 

Olihan niitä, mielitiettyjä, useimmilla. Ja kuka tahansa patal¬ 
joonassa olisi sellaisen saanut, vilisihän Saksassa tyttöjä, kun mie¬ 
het olivat poissa kotinurkilta, ja suomalaiset jääkärit olivat enim¬ 
mäkseen komeita poikia. Vaan että Tuhari! Että hän marssi kärki¬ 
joukossa tyttöjahdissa, se pani nauramaan. Mutta mitä ihmeille 
mahtaa! 

Puhe oli jo kierrellyt monissa asioissa siihen mennessä, kun Tu¬ 
hari ilmestyi tupaan päivystäjän häivyttyä. Ennen kuin hän ennätti 
omalle vuodepaikalleenkaan, alkoi jo kysymyksiä sadella. Hävyttö¬ 
miäkin huikkauksia lenteli vastaan, niin että tuvanvanhin jo se¬ 
kaantui asiaan ja suhditti kyselijöitä. Tuharin mieliala hämmentyi. 
Hän oli koko tulomatkan vielä elellyt iloisissa tunnelmissa, kuukin 
oli noussut näkyviin, ja melkein kadutti, ettei jäänyt vielä hetkeksi 
sinne suurten puitten alle, niin kuin Kersten olisi nähtävästi halun¬ 
nut, koska oli tarrautunut kaulaan niin lujasti sulhon noustessa. 

Mutta Tuhari arvasi ajan kulun, vaikka ei hänellä kelloa ollutkaan, 
ja tiesi iltahuudon hetken jo aikoja sitten lipuneen ohi. Nyt täällä 

oli tuollainen ryöppy vastassa-! Mistä olivatkaan saaneet 

tietää-? 

— Tuhari, hei, saitko siltä hempukalta valokuvan? Etkö saanut? 
Koetahan hankkia kuva, neulotaan se paitaasi sydämen kohdalle 
kun lähdetään rintamalle. Vai annetaanko Haapasen Lassen laittaa 
kuva? Kyllä me kerromme millainen se sun päärlysi on: eläväiset 
silmät ja iloisen nenänvarren päässä lystikäs linnunmuna, tissukat 
kuin kolmen kannun leilit, tanttu kuin makkarankuori ja sääret kuin 
pässin länget. Annetaanko Lassen piirtää? 

Tällaisia kuului jostakin nurkasta, toisesta toisenlaisia naurun- 
remahtelujen raossa. Eihän kukaan Tuharille pahaa tahtonut, hil¬ 
jaiselle ja hyväluontoiselle miehelle, mutta kun oli sattunut täl¬ 
laista hassunkurista, että hän oli ruvennut riiustelemaan, aivan kuin 
komeammatkin ja konstin osaavat ja jotenkuten juttelussakin toi¬ 
meentulevat. Taas sinkoaa jostakin pimeästä nurkasta: 

— Älkää te puhuko sen mamsellin jaloista, eihän Tuhari uskalla 
vaimoista ihmistä vilkaistakaan napaa alemmaksi. Vai uskallatko? 

Tuhari ei vastaa, ei välitä. Melkein naurattaa vain. Puhukoot mitä 
puhuvat, eivätpä tiedä kuitenkaan-! Mutta toiset eivät hel¬ 

litä. Eivät ne ole omia, Pitäjän poikia, jotka pahimpia puhuvat. 
Taas sieltä joku: 

— Luuleekos se sun likkas, että nuo näpyt lähtee naamastas nah¬ 
kaa rasvaamalla? Eivät ne pintakiillotuksella häviä. Mutta jospa 
lähdettäisiin miehissä auttamaan ja laitettaisiin Tuhari naimisiin, 
vaikkapa vain väliaikaisesti, silloin kyllä siveydenruusut lakkaisivat 
tuollaista rietasta kukintaa harjoittamasta miehen pärstäpuolella. 
Mitä sanot tähän, Tuhari? 

Tuhari ei sano mitään, ei välitä. Riisuutuu hissuksiin. 

— Ha ha ha, se passaisi panna vaikka eläviin kuviin ja näytellä 

Kellinghusenin teatterissa, kun Tuhari peppurehtaa tytön kanssa! 
Taitaisi näkyä vain kilpajuoksu, Tuhari edellä ja knääkkä kupeitaan 
keikutellen yrittämässä kiinni-! 

— Jätetään joutavat, turvat tukkoon! jyrähtää tuvanvanhin, 
Lauri Valkama. Ja häntä totellaan. Äskeinen rähähtely muuttuu 
hiljaisiksi petipuheluiksi, valo sammutetaan. Iltalomalaisten loppu¬ 
pää alkaa valua sisään. 

Leirille tuli vieraita, Ruotsissa etappipuuhissa oleskelevia suoma¬ 
laisia. He toivat monelle jääkärille kirjeitä, suomalaisia sanomaleh¬ 
tiä sylintäyden, muutamille rahaakin. He veisivät myös mukanaan 
ja toimittaisivat perille kirjeet pataljoonasta kotiin, omaisille. Kir¬ 
jeissä ei saisi nyt enempää kuin ennenkään mainita nimiä eikä paik¬ 
kakuntia. Ne olisi kirjoitettava sopivasti vaikkapa Ruotsissa oleske¬ 
luun viitaten, mutta ei sieltäkään mitään täsmällisiä nimimainintoja. 

Luettiin kirjeitä, saatiin monenlaisia tietoja, iloisia ja ikäviä uuti¬ 
sia, ja samojen pitäjien pojat kerääntyivät kerhoihin kuulemaan 
kotiseudun asioita. Kuin ihmeeksi joskus nähtiin kotimaan tai Ruot¬ 
sin sanomalehti. Jokaiselle olivat tietysti halutuimpia kotiseudun 
lehdet. Olipa kuin lämmin tuulahdus kotoisilta mailta olisi suhah¬ 
dellut kasarmin karuilla käytävillä ja avaralla kentällä niitä luet¬ 
taessa, mutta monestipa ei tuollaista sattunut. 

Markku Ampiala sai kirjeen Saimi Pahkamäeltä. Se oli kirjoitettu 
jo kuukausi sitten, mutta tuo asia ei vähentänyt saajan iloa. Ainoa¬ 
takaan toista kirjettä ei Pitäjästä tullutkaan, Markun saama kirje 
oli kuin yhteinen viesti, ja tarkkaan sen asiat kuunneltiin. Olihan 
selvää, ettei sisältö voinut eikä saanutkaan olla muuta kuin asiaa. 
Kerrottuaan ensin talven säistä ja muutamista kotoisista tapahtu¬ 
mista Saimi jatkoi: 

»Santarmeja täällä on liikkunut useaankin kertaan. He ovat kuu¬ 
lustelleet kaikkia perheitä, joista poikia on lähtenyt, ja myös etsi¬ 
neet todistajia isää ja opettajaa vastaan. Nimismies on liikkunut 
heidän mukanaan ja avustanut, minuakin he kävivät kuulustele¬ 
massa ja uhkailivat jos millä ellen ilmoita keitä meillä on ollut ko¬ 
kouksissa ja kyydittävinä. Sanoin, ettei mitään kokouksia ole ollut¬ 
kaan enkä ole mistään kyyditsemisistä kuullutkaan, ja silloin ne ei¬ 
vät muuta voineet kuin puhuivat ryssää ja huitoivat käsiään ja läh¬ 
tivät tiehensä. Sinun kotonasi myös ovat käyneet, ja Klimppi sieltä 
onkin livistänyt jonnekin, niin etteivät ole tavanneet. Masa täältä 
on häipynyt nyt juuri, onko hän mahtanut tulla sinne? Niin luul¬ 
laan. 

Viime sunnuntaina olin kirkossa, oli pastorin saarnavuoro, ja hän 
puhui niin selvästi ja rohkeasti, että kaikki, jotka jotakin asioista 
tietävät, ymmärsivät mitä hän tarkoitti. Hän puhui miehistä, jotka 
lähtivät etsimään luvattua maata, ja vaikka monet heitä pilkkasivat 
ja he-olivat vihan ja vainon alaisia, niin lopulta he sen maan löysi¬ 
vät ja johtivat riemuitsevan kansansa sinne. Nimismies kuuluu uh- 

kailleenkin pastoria, mutta mitäpä hän hänelle voi, kun pastori so¬ 
vittaa kaikki asiat Raamattuun, vaikka tekeekin sen niin, että kaikki 
ymmärtävät. 

Isää ei ole vielä viety minnekään Vaasasta, eikä hän valita oloaan, 
terveisiä käski sanoa ja kehotti teitäkin pitämään iloista mieltä siellä. 
Olen käynyt häntä kolme kertaa tapaamassa. Santarmi on aina vie¬ 
ressä kuuntelemassa, sellainen joka ymmärtää suomea. Opettaja voi 
myös hyvin, mutta juuri kun tätä rupesin kirjoittamaan sain kuulla, 
että hänet olisi viety Venäjälle. Se voi olla kuitenkin huhupuhetta, 
isästäkin jo kerran tuli sellainen tieto. 

Sano kaikille tämänpuolen pojille terveisiä ja sano myös, että kaik¬ 
kien kotona voidaan samoin kuin ennenkin. Ei mitään erityistä ole 
sattunut. — Niin, olinpa unohtaa sanoa, että S. H. tuli kotiin pari 
viikkoa teidän lähdettyänne, ja hänet nimismies vangitsi ja hänet 
vietiin vankilaan, josta hän kuitenkin kuuluu jo päässeen pois, mutta 
ei ole poikaa täällä kotikylässä näkynyt. Enempää en hänestä tiedä.» 

Siinä Saimin kertomat asiat olivat, ja johan niitä siinä olikin. 
Jotakin pientä oli alussa ja lopussa, jota Markku ei tovereilleen 
lukenut. 

Sauli Hoikkanen — takaisin ja vankilaan! Olipa täysi paska mie¬ 
heksi! Muuta ei hänestä osattu sanoa. 

Ja mihin lienee nyt mies painunut? Ja mitä on jutellut ennen 
lähtöään linnasta, kun ei kehdannut enää kotipaikalla silmiään näyt¬ 
tää? 

Mutta eipä kannattanut liikoja välittää asiasta, jolle ei kuitenkaan 
enää mitään mahtanut. Ei vain olisi mitään tuollaista etukäteen 
osannut Saulista uskoa, sellainen miestelijä kun oli puheissaan. 

Enimmin kirjeitä saivat Helsingin pojat, melkein jokainen, jot¬ 
kut useitakin. Heidän kauttaan saatiinkin monenlaisia tietoja elä¬ 
mästä kotimaassa. Siellä olot kiristyivät, Venäjän taholta paine kas- 
voi. Kautta maan ahdisteltiin aktivisteja, ja kymmenittäin oli heitä 
kevätkuukausina vangittu, toiset viety suoraan Pietariin, toiset vi¬ 
ruivat vielä kotimaan vankiloissa. Santarmit saivat monilta suoma¬ 
laisilta viranomaisilta apua, mutta oli toisenlaisiakin virkamiehiä, 
jotka tekivät voitavansa auttaakseen isänmaanystäviä. Joukko van- 
hemmanpuolen aktivisteja oli paennut Ruotsiin, enimmin Pohjan¬ 
maalta. Santarmeilla väitettiin olevan jo tarkkoja tietoja jääkäri- 
pataljoonasta. Kavaltajiakin oli siis päässyt pujahtamaan joukkoon. 
Etappiteitä kaikkialla rajalla ja Pohjanlahden rannikolla vartioitiin 

entistä tiukemmin, ja useita Saksaan yrittäjiä oli joutunut viime 
aikoina santarmien kynsiin. 

Kaikkea tätä selostettiin yhteisessä illanvietossa kuukauden loppu¬ 
puolella, jolloin joka hetki odotettiin lähtökäskyä rintamalle. Tuo 
viimeinen yhteinen juhlahetki Lockstedtissa olikin kaikkia aikaisem¬ 
pia juhlavampi ja sen tunnelma täyteläisempi: nythän tiedettiin, 
että tänne Lockstedtiin tulolla — ensimmäiset lähtijäthän olivat saa¬ 
puneet jo lähes 15 kuukautta sitten — oli nyt selvä päämäärä. Ei 
ollut vain harjoiteltu, vaan myös tultaisiin taistelemaan. Nyt alkaisi 
se tie, jonka päässä olisi Suomen vapaus — tai kaiken toivon mene¬ 
tys! Arpa oli heitetty oikeastaan vasta nyt, lopullinen arpa, kun 
lähdettiin omana joukkona rintamalle, taistelemaan. Ensin täällä, 
sitten siellä, missä lopulliset iskut lyötäisiin. 

Tämä mieliala kuvasteli koko illan puheissa, lauluissa ja keskuste¬ 
luissa. Riemuisammin kuin koskaan ennen raikuili pataljoonan 
oman soittokunnan torvien ääni tänä iltana. Uusia nuottejakin oli 
saatu, Eerikki Kontio oli sovittanut muutamia suomalaisia lauluja, 
jotka nyt saatiin kuulla. Karjalan poikia riemastutti »Laadogan me¬ 
ren» laulu, hämäläiset kuulivat maakuntalaulunsa, ja kaikille pohja¬ 
laisille tuntui menevän veriin »Kymmenen virran maa». Nestori 
Mankala kajautti komeasti aarian Carmenista saksalaisin sanoin sekä 
»Käen kukkuessa» ja vielä »Kulkurin valssinkin». Yhdessä vedeltiin 
vähän myöhemmin illalla täysin keuhkoin: »Vaasan veri ei vapise, 
eikä Kauhavan rauta ruostu». Tänä iltana ei lomalippuja 7 kyselty. 
Juhlittiin alkupuoli iltaa kasarmin suojiin sulloutuneina, mutta myö¬ 
hemmin oli hilpeimmät hilut kanttiinissa, jossa tanssittiin pölkky- 
polkkia, pojat keskenään. 

Ruotsista saapuneet vieraat olivat juhlissa mukana. Huomisin he 
lähtivät, ja silloin heillä oli myös muutama sata kirjettä Suomeen 
toimitettavana. Läheskään kaikki eivät kirjoittaneet, eivät kaikki Pi¬ 
täjän pojatkaan, mutta maininnat sovitettiin kirjeisiin kaikista, sen 
verran ainakin, että elettiin ja terveinä oltiin. 

Vähän ennen postin lähtöä sanoi Markku Iikalle, että hänenkin 
oli kirjoitettava, joko kotiin tai Annulle. Eihän Annu Iikan kihlattu 
ollut, niin pitkälle ei mökin poika ja renkimies ollut päässyt, tuskin 
pahasti yrittänytkään tietäen Annun vanhempain vastahakoisuuden, 
mutta Annu itse oli takertunut Iikkaan lujasti. Eikä Iikka puoles¬ 
taan ollut muita tyttöjä enempää siellä kotona kuin täälläkään ty¬ 
töiksi huomannutkaan, niin väkevänä oli hänen ajatuksissaan Annu. 

Nyt Markku komensi, että kirjoita Annulle, tai ellet hänelle, niin 
kotiin. Vaikkapa vain muutama sana. 

— Kirjoita sinä mun puolestani. 

— Kenelle? 

Iikka tuumi hetken, sanoi: 

— Vaikkapa Annulle. Kukapa sen kotona lukisikaan. 

— Sen sinä kirjoitat itse, osaat jo kyllä sen verran. Ja Annu ym¬ 
märtää. Nyt sinä kirjoitat elämäsi ensimmäisen kirjeen — ja ensim¬ 
mäisen rakkauskirjeen. Rupeapas puuhaan! 

Ja Iikka rupesi. Tuumi hetkisen vielä, naurahti sitten ja otti esiin 
kynän ja paperia. Monta kertaa rapsivat hyppyset korvantaustaa ja 
hikikarpalot pusertuivat otsalle, mutta ehtipä kuin ehtikin lemmen- 
lappu muun postin mukaan. Tällainen siitä tuli: 

»Annu, hei. täälä olaan ja limpua puraan ettei Hätäpäivää, työsä 
ruottin sahala. jotta kun jaksat Orottaa niin vielä sun kamaris istun 
ja jutelen enämän. Ja kylä sua usian kerran Päiväs muistan, hesputei 

ikka poika.» 

Sellainen se oli Iikka Harjunpään ensimmäinen kirje. Markku 
antoi kuoren ja kirjoitti osoitteen, sitten lemmenpreivi lähti. Ja 
perille meni. 

Oli valjennut toukokuun viimeinen päivä 1916, lähtöpäivä rin¬ 
tamalle.. 

Historiallinen päivä! Miljoonia vuosia olivat tähdet ajaneet ava¬ 
ruudessa toisiaan takaa, satatuhatta vuotta oli ihminenkin tepastel¬ 
lut tämän pienen pallon pinnalla, vuosituhannet oli jo Suomen suku¬ 
kin liikuskellut omilla virstalukemillaan Euroopan ja Aasian virto¬ 
jen kaltailla, mutta koskaan ennen eivät Suomen miehet olleet läh¬ 
teneet omia sotalaulujaan laulaen taistelemaan oman maansa ja kan¬ 
sansa vapauden puolesta. Nyt he lähtivät kaukana kotoisilta ran¬ 
noilta, mutta ankarat arvat nostaen: ellemme kerran saavu kotimaa¬ 
han vapauden lippua kantaen, emme koskaan sinne palaa. 

Kukin näistä miehistä, näistä lähes kahdestatuhannesta, tämän¬ 
tapaista sisimmissä mietteissään tunsi, omalla tavallaan jokainen, 
vaikka ei sitä ääneen lausunutkaan. Ei olisi osannutkaan, eikä ha¬ 
lunnutkaan. Tapahtumain pyörteissä ei ole aikaa ajatella historialli- 


sesti, tällaiset hetket sijoitetaan suuriin yhteyksiinsä vasta jäljestä¬ 
päin. Tapahtumahetkinä vain toimitaan. 

Kirkas ja lämmin oli tämä lähtöpäivän kesäinen aamu. Edellisyö 
oli suurimmaksi osaksi kulunut aseitten ja varusteiden puhdistami¬ 
sessa, pukujen ja jalkineiden lopputarkastuksissa ja vaihtamisessa 
sekä omien tavaroiden laittamisessa pakkauksiin. Ennen kymmentä 
seisoivat kaikki neljä jääkärikomppaniaa, pioneeri- ja konekivääri- 
komppania sekä kenttähaupitsimiehet kasarmiensa edustalla täysissä 
marssi varusteissa ja uusissa puvuissa. Kiväärien pyramidijono oli 
luotisuora, ja sen eteen rivittyivät tuhannet tornisterit aivan kuin 
jotkut ruskeat, kömpelönpaksut mönkijät, jotka olivat lähdössä ryö¬ 
mimään läpi kiväärien pyramidiporttien. Syötiin viimeinen ateria 
Lockstedtin leirin aurinkoisella pihamaalla, ja täsmälleen yhdeltä¬ 
toista aloitti soittokunta Porilaisten marssin. Komennushuudot 
kajahtivat, komppaniat lähtivät liikkeelle. 

Se oli Lockstedtin juhlapäivä. Pojat olivat poimineet kantamuk- 
sittain syreeninkukkia, sinisiä ja valkoisia, ja olivatpa muutamat 
tytötkin saaneet tietää lähdöstä heitellen marssirivistöön kauniita 
puutarhakukkia, omenan- ja päärynänkukkiakin; ihme ja kumma, 
kun ajattelee saksalaista säästäväisyyttä! Kukkia oli poikien lakeissa, 
napinrei’issä, kivääreitten piipunsuissa ja vöissä. Taskut olivat ta¬ 
vallista täydempänä makeisia ja tupakkaa. Jollakin ihmeellisellä 
tavalla oli tieto pataljoonan lähdöstä lentänyt Kellinghuseniin 
saakka, sillä kaunis Cecilia ilmestyi asemalle värikkäässä kesäpuvus- 
saan, soreana ja komeana, ja painausi lyhyeksi hetkeksi Köpi Kar¬ 
tanon kylkeen laitellen tämän taskuun useita paketteja. Ja olipa 
— totta kai! — päässyt askareistaan livistämään myös Tuharin ys¬ 
tävä Kersten pikku paketteineen, jonka hän marssin alkaessa su¬ 
jautti Tuharin taskuun sohisten samalla jotakin jäähyväisiksikin, 
johon Tuhari vastasi kirkkaimmalla hymyllään ja aivan selvällä 
saksankielisellä »auf Wiedersehen, meine Liebe», joskaan ei täsmäl¬ 
leen saksalaisittain ääntäen, vaikka Lauri Valkama oli parhaansa 
yrittänyt ääntämistä opettaessaan. Mutta ymmärsihän Kersten. 

Soittokunta soitteli Porilaisten marssin jälkeen muutamia sotilas¬ 
lauluja, mutta kun lähestyttiin asemaa, kajahti jälleen Porilainen. 
Ja silloin se myös laulettiin. Eräät etupäässä marssivat Karjalan 
pojat sen aloittivat, nopeasti sai koko pataljoona sanasta ja säve¬ 
lestä kiinni, ja varmaan mahtavampana kuin koskaan ennen tai jäl¬ 
keen Euroopan manterella kajahti nyt Lockstedtin puistokadulla: 




»Voittoisa lippu meitä johtaa, 
muinaisaikain taisteluista ryysyinen. 

Eespäin, sa jalo vaate hurmeinen, 

viel’ liehuu jäännös Suomen värein entisten!» 

Kerran aikaisemminkin oli samantapaisessa juhlavassa tilaisuu¬ 
dessa leirikentän liepeillä kajahdellut saman uljaan marssin säve¬ 
let jääkärien laulamana: silloin kun prinssi Henrik kävi tervehti¬ 
mässä pataljoonaa vuosi sitten. Jääkäreitten viime vuoden miehet, 
Pfadfinderit, muistivat miten prinssi asteli ryhdikkäänä rivien 
edessä amiraalin asetakissa, iso valokuvauskone kädessään, näppäili 
kuvan sieltä ja täältä, kysyi jotakin joltakulta ja sanoi komppanian¬ 
päällikkö Badelle: »Stramme Kerls», mikä kehu sai Baden teräsnaa- 
mion hymyilemään, sillä mitäpä hän olisi mieluummin kuullut ku¬ 
ninkaalliselta korkeudelta kuin kehaisua, että hänellä on komen¬ 
nossaan rotevia miehiä. Tämän tunnustuksen jälkeen marssittiin 
kasarmille ja laulettiin Porilainen. Mutta silloin oli laulamassa vain 
parisataa miestä eikä ollut soittokuntaa, ja Porilainenkin laulettiin 
sekavin sanoin, suomeksi ja ruotsiksi. Nyt sulautui laulu vain suo¬ 
malaisiksi sanoiksi, muita ei kuulunut. 

Kun pitkän junan viimeinen vaunu täyttyi ja kaikki alkoi olla 
lähtökunnossa, kajautti soittokunta Sotilaspojan. Monesta vaunusta 
kuului laulu, yli pienen tutuksi käyneen kylän ja kauas ympäröi¬ 
välle laakealle kentälle kanteli kesätuuli säveliä ja sanoja: 

»Jo viisitoistavuotisna 
hän astui rivihin. 

Tiens kulki aina kunniaan, 
iloisin mielin kärsi vaan 
hän kylmää, nälkää, haavojaan, 
mun isän armahin.» 

Kuljettiin Lyypekin ja Königsbergin kautta itään. Alkumatkassa 
ei sodan jälkiä näkynyt juuri ensinkään, vasta ehdittyä rajaseuduille 
matkanteon kolmantena vuorokautena alkoi sodan alkuajan juoksu¬ 
hautojen, poltettujen kylien ja kaadettujen metsien alue. Varsinai¬ 
selle taistelualueelle ei vielä menty, vaan pysähdyttiin Aa-joen var¬ 
relle, Tittelmiinden kartanoon, jonka saksalainen isäntä oli sodan 
alkaessa viety siviilivankina Uraalin taakse. Kartanon suomalais¬ 
syntyinen emäntä sattui juuri silloin olemaan käymässä kotimaas¬ 
saan ja sinne jäikin, siten säästyen karkotukselta. 

Sadat omenapuut olivat täydessä kukassa kartanon suuressa puu¬ 
tarhassa, kaukaa katsoen näytti kuin olisi iso päärakennus kohotta¬ 
nut kattoaan ja sitä ympäröivät kastanjat ja lehmukset latvojaan 
hiljakseen huojahtelevain lumikumpujen keskeltä. Ympäröivä kylä 
oli puoliksi raunioina avoimina irvistelevin ikkunoin ja kaatunein 
savupiipuin. Mutta suuri itään johtava maantie oli elämää täynnä, 
rattaiden jyryä ja ajajain huutoja: rintamalle vieri jatkuvina jonoina 
taistelu välineistöä, ammuksia ja muonaa, ja sieltä palasi lomalaisia 
ja haavoittuneita. Sieltä myös, itäisiltä taivaan rannoilta, kuului 
silloin tällöin tykkien jyly. 

YHDEKSÄS LUKU 


Kuulas kesäyö pimeni vähitellen. Vaikka ei ollut enää kuin viikko 
juhannukseen, oli keskiyöllä kuitenkin niin sakea hämärä, etteivät 
etulinjalla vartiossa olevat sotilaat kiikarillakaan erottaneet joen 
takana olevasta maisemasta muuta kuin hiukan ääriviivoja: mata¬ 
lan metsän reunoja ja jonkin hajalleen ammutun talon pystyssä 
törröttävät savupiiput. Vain joen rannalla katkennein oksin ja lat- 
vattomana jatkuvasti juuriltaan kohoava puuraunio, joka tunnettiin 
apinanleipäpuun nimellä, mikä lie sitten lajiaan ollutkin, oli selvästi 
paljaallakin silmällä nähtävissä. Kun joesta ja ympäröivistä avo veti¬ 
sistä suonsilmäkkeistä keskiyön jälkeen alkoi nousta vaaleanhar¬ 
maata usvaa, sai tuo yksinäinen puu kummitusmaisia muotoja, se 
oli kuin sinne ei-kenenkään maalle harhautunut päätön peikko, joka 
ojenteli käpertyneitä käsivarsiaan joka puolelle kuin apua hakien. 
Sokea, avuton peikko parka! 

Sellaiselta tuo sumunsakeuden puunäkymä tuntui ainakin Lasse 
Haapasesta, taiteilijasta, joka kivääri kainalossa ja kiikari vasem¬ 
massa kädessä tarkasteli öistä maisemaa Misse-joen länsirannalla, 
etumaisessa parivartiossa seisten, toverinaan Vikke Särmä. Lasse 
lopetti tähystämisen ja ojentaen kiikarin Vikelle lausahti, yhtä pal¬ 
jon itselleen kuin toverilleenkin: 

— Tuo raadeltu puu, joka aivan kuin harhailee tuolla sumun 
keskellä, on kuin me. Me suomalaiset jääkärit täällä. 

Vikke antoi kiikarikatseen kiertää pariin kertaan vastarannan 
sumuseinässä, siinä samalla miettien toverin lausumaa. Aivan liian 
äänekkäästi tämä muuten sen sanoi, täällähän oli lupa puhua vain 
puoliääneen, eikä tarpeettomasti ensinkään. Oli kovin hiljaista, vain 
silloin tällöin kuului kiväärinlaukaus tai yksinäinen tykinjysäys 
kauempaa. Tarkastelunsa lopetettuaan Vikke kuitenkin kysyi, mel¬ 
kein kuiskaten: 

— Kuinka me olisimme tuollaisia, me jääkärit? Emmehän me 
ole raadeltuja? Ei vielä kukaan edes haavoittunut? 

— Mutta samanlaisessa sumussa ollaan. Vai uskotko sinä, että 
tämän suonsotkun takana on Suomen vapaus? 

— Jahas, sinä meinaat sillä lailla, kuvaannollisesti? 

— Niin. Annapa että painuu tuolta edestä nyt kymmenentuhatta 
miestä, niin mitäpä heille mahdamme. Meitähän on tässä neljän 
kilometrin mittaisella rintamalla vain neljä vajaata komppaniaa. 
Mitäs teet? 

— Ammutaan niitä riettaita! Pistimet kiinni ja-kuinka 

se olikaan-diirtsen-? 

— Sinnepäin, syöksyyn, niin-. Paina pääsi! 

Edessä olevasta sumusta kuului muutamia laukauksia, ne tun¬ 
tuivat laukaistun ihan läheltä ja kuulat vingahtelivat kimein pi- 
mauksin aivan korvan vieritse. Heti alkoi ammunta takaa omienkin 
puolelta, toistakymmentä laukausta puolin ja toisin. Sitten oli jäl¬ 
leen hiljaista. Etuvartion miehet kohottivat varovasti päätään. 
Tosin tuo jo tavaksi tullut varovaisuus oli tällä kertaa turhaa, täl¬ 
laisessa sumunsekaisessa hämärässä ei joen takaa voinut nähdä mi¬ 
tään. Äsken kai tähtäsivät puhelun kuullessaan äänen suuntaan, ja 
hyvin tähtäsivätkin. 

— Siellä sanotaan olevan Venäjän armeijan parhaita tarkka-am¬ 
pujia, tuolla vastapäätä. Näkevätkö ne penteleet pimeässäkin, kun 
olivat korvan viedä! — noituilee Haapanen. Äsken kumartuessaan 
hän oli astunut suojahaudan reunassa vettä täynnä olevaan kuop¬ 
paan ja kastellut jalkansa, jota nyt harmitteli. Vikke tiedusti vuo¬ 
taako saapas, ja kun sai tietää, että varren juuressa oli repeämä, 
ilmoitti hän paikkaavansa sen huomenna.. 

— Oletko sinä suutari? tiedusti Lasse, ja kun Vikke vastasi 
myöntävästi, ihmetteli toveri, miten ei hän ollut tullut komenne¬ 
tuksi verstaaseen niin kuin Romppainenkin. »En minä ole tänne 
lähtenyt saappaita paikkaamaan, vaan tappelemaan isänmaan puo¬ 
lesta. Mutta sun saappaasi kyllä huomenna korjaan», ilmoitti Vikke. 
Lasse ei ehtinyt vielä kiittää Vikkeä lupauksesta, kun jälleen alkoi 
joelta päin kuulua pauketta ja pään päällä pimahteli. Samassa ilmes¬ 
tyi suojahaudan lähimmän mutkan takaa suomalainen aliupseeri, 
ryhmänjohtaja, joka liikkui tarkastamassa etulinjaa. Sanoi kuul¬ 
leensa hiukan liian kovaäänistä puhelua täältäpäin, mutta ei ollut 
turhantarkka, ei antanut mitään virantärkeää varoitusta, lievän 


huomautuksen vain. Roteva helsinkiläispoika, hiukan vaivalloisesti 
solkkasi suomenkieltäkin, mutta suojahaudassa oleili jo kuin koto¬ 
naan, seisoskeli hartioita myöten näkyvissä suojavalliin nojaillen, 
mutta ei niskaansa nytkäyttänyt, kun taasen kuului pari laukausta 
ja kuulia vingahteli. Tarkasteltuaan kaukoputkella maastoa tarjosi 
hän pojille tupakkaa, sanoi, että sumu näyttää alkavan haihtua, 
mutta nyt vielä voi huoletta vedellä sätkän, koska on tuulikin tänne- 
päin. Tuskinpa osannevat nuo siperialaisetkaan hajun mukaan am¬ 
pua, vaikka aika petoja ovatkin napsauttelemaan. 

Lasse sytytti tupakan, Vikke ei polttanut. Pojat seisoksivat äänet¬ 
töminä tarkkaillen sumun hälventymistä ja aamun nopeaa esiin¬ 
marssia maisemilla ja avaruudessa. Lassen taiteilijasilmä tarkkaili 
kiinnostuneena valojen ja varjojen ja vaihtelevien värien leikkiä. 
Miten monia vivahteita: punaista, violettia, ultraa, purppuraa, orans¬ 
sia, indigoa — mitä vain. Sitten sumu ohenee, rakoilee ja repeilee, 
siekaleet lentävät kuin suuret harmaat linnut avaruuteen kadoten, 
aurinko sukeltaa esiin koko kesäaamuisessa kirkkaudessaan paljas¬ 
taen ympäristön yksitoikkoiset näkymät: suota, ruostevetisiä sil- 
mäkkeitä, pirstaksi ammuttua matalaa metsää, keskellä kapea joki, 
joka nyt kimaltelee hopeana, ja maisemia rajoittamassa joen mo¬ 
lemmilla puolilla maastoon naamioidut suojahautojen rivit. 

Pian auringonnousun jälkeen vahtivuorot vaihtuvat. Pitkin 
suojahaudan mutkittelevia hirsilattioita liikehditään, tunnussanat 
annetaan, selostetaan tilanne: rauhallista. Vain muutamia laukauk¬ 
sia. Verekset vartijat alkavat tarkkailunsa yli joen. Vastarannalta on 
varmaan huomattu tämänpuoleinen liikehtiminen ja ammutaan 
laukaussarja, johon taempana olevista omista linjoista vastataan. 
Lepäämään menevien saappaat kopsuvat puusillalla, vastasaapuneet 
asettuvat paikoilleen kiikari kulmilla ja kivääri toisen käden tuntu¬ 
massa. Vedetään sotilastakin kaulus tiiviisti kaulan suojaksi, sillä 
sääsket nousevat suurin parvin sumpuistaan alkaen kokopäiväisen 
kiusantekonsa. Irrotetaan kiväärin varmistinkin, sillä eihän kos¬ 
kaan voi tietää-. Ollaanhan sodassa. 

Kämppäkylässä suojavallien takana oli aamusta alkaen liikettä. 
Laiteltiin hirsiä lätäkköisimpien paikkojen yli, rakennettiin uusia 
asuntoja ja paranneltiin vanhoja. Jo ennen töitten alkamista levisi 
houkutteleva kahvin tuoksu kämpästä toiseen, ja aamupäivällä kuu¬ 
lui alueen Hauptstrasselta, hirsistä rakennetulta parin sylen levyi¬ 
seltä valtatieltä, rattaitten jyryä ja ruoka-astioitten kalahtelua: jaet- 

tiin aamiaista, kämppäkunnalle kerrallaan. Muonavankkureita kul¬ 
jettava hevoskaakki heilautteli korviaan tykinammusten joskus jy¬ 
listessä yli. Ensi päivinä miehetkin kyyristyivät rakennelmien sei¬ 
nustan suojaan, mutta nopeasti noihin ääniin totuttiin. Tiedettiin 
sitä paitsi, ettei suojautumisesta ole mitään hyötyä, sillä nuo löy¬ 
sästi laitellut hirsimajat eivät suojanneet edes kiväärin luodilta, 
saati sitten tykistötulelta. Ne olivat vain makuuta varten, ja ylen 
kehnoja siihenkin käyttöön. Väkevä mudan ja liejun haju tulvahti 
jo ovessa vastaan, sillä monessa kämpässä lattia suorastaan litisi 
kosteuttaan, tuuli vingahteli seinänrakosista kilvan hiirien kanssa, 
jotka piipertelivät maasta vain puolen metrin korkeudella sijaitse¬ 
vien laverien alla. Sateen sattuessa oli makuulavalle kahlattava. 
Mutta mitäpä tuo kaikki merkitsi kesän lämpimissä, ja talvella 
täältä varmaan oltaisiinkin jo kaukana. Pääasia, että oli päästy mat¬ 
kan alkuun itää, pohjoista — kotimaata kohti. Takana olivat Lock- 
stedtin iänikuiset harjoitukset, maahan, ylös, syöksyyn ja jälleen 
maahan, marssia ja taas marssia pölyävällä kentällä. Poissa oli 
myös alinomainen uhka, että pataljoona hajotetaan ja kukin saa 
lähteä omille matkoilleen — ei minne haluaa, ei kotiin eikä koti¬ 
maahan, vaan jonnekin elatustaan etsimään, vieraaseen maahan, 

henkipattona ajelehtimaan elämänsä loppuun-. Tuo näi- 

vettävä odotuksen vaihe oli päättynyt. Edessä, tuossa kivenheiton 
päässä, oli suomalaisen jääkärin, koko Suomen kansan ja maan kohta¬ 
lon raja. 

Totta oli, ettei näitä oleskelupaikkoja juuri kannattanut asun¬ 
noiksi sanoa, että muona oli alapuolella kehnon, täitä sikisi näillä 
lämpimillä määrättömästi, eivätkä ne suinkaan kaihtaneet suomalai¬ 
sen jääkärin nahkaa. Mutta viis sellaisista, maallisista! Nyt kuitenkin 
oltiin tiellä taasen, eteenpäin menossa. Kenties jo aivan pian yli 
juoksuhautojen, läpi piikkilankaesteiden, kaukaisen kotimaan vapau¬ 
den päivännousua päin-! Tämä liikkeellelähtö täällä merkit¬ 

see oikean hetken tullen myös kansannousua siellä kotona. Se kan¬ 
sannousu merkitsee melkein kuolleista nousemista-. 

Tuskinpa kukaan Missen varrella korsujaan rakentelevista po¬ 
jista ihan juuri näin ajatteli, tuskin jo puolentoista vuotta täällä 
olleet Pfadfinderitkään, jotka olivat koko tuon monivaiheisen mieli¬ 
alojen asteikon täydellisimmin kokeneet. Mutta jonkinlainen aja¬ 
tusten, tuntojen ja tunnelmain pohjavire oli tuo. 

Siksi nytkin, kun ilta oli tullut, kun auringon silmä tuijotti veren- 

karvaisena lännen ohuen usvaharson takaa ja hyttysparvet pilveili- 
vät sakeimmillaan, vallitsi hilpeä meno kämppäkartanolla. Raahat¬ 
tiin puita, hakattiin, sahattiin, naulattiin. Saksalaiset olivat iskeneet 
kämpät kokoon perin huolimattomasti, miten kuten, kunhan joten¬ 
kin koossa pysyivät ensimmäisen kranaatin räjähdykseen saakka. 
Muutamain katto olikin jo pirstoina, seinähirret hajallaan. Tällaisia 
koottiin uudelleen ja koossaolevia vahvistettiin. Uusia nimiäkin 
annettiin, maalattiin komeasti oven päällyslautaan »Suomen pirtti», 
»Karhunpesä», »Isokevari» ja muita saman tapaisia. Joskus rakenta¬ 
minen oli keskeytettävä, kun venäläisten tykistö oli asettanut täh¬ 
täimensä näille ulottuvuuksille ja tipautteli ammuksiaan. 

Pari päivää ennen juhannusta olivat enimmät korjaustyöt tehdyt, 
myös ristiinrastiin rakennetut hirsitiet alkoivat olla kunnossa. Ilta 
oli lämmin ja tyyni, nousipa sievoinen sininen savukin eräästä 
uudesta pienestä rakennuksesta. Siellä oli suomalainen sauna — 
ainakin komppanian pojat sitä sellaiseksi sanoivat! — erään komp¬ 
panian korsujen vieressä. Kiuaskiviä oli kannettu takamaastosta, 
tänä iltana siellä jo kiuas kohisee ja kuuluu vihtojen läiske, sen ver¬ 
ran on lehtipuita lähistöltä löydetty. 

On mainio asia, ettei sodassa ole naisia! Ei etulinjoilla ainakaan. 
Silloinpa tuskin olisivat tämän perin vaatimattoman saunakämpän 
vihkiäisjuhlallisuuksien ensimmäiset osanottajat voineet esiintyä 
niin juhlavasti paraatissaan ensimmäisen löylyn jälkeen. Ruotu- 
rintamassa apposen alasti, iholihat yhtä punaisina paistaen kuin 
taivaanrantaa kohti painuvan auringon kuparikiekko seisoi ensimmäi¬ 
nen saunaryhmä gruppenfiihrerinsä komennossa saunan etumaas¬ 
tossa tiukassa asennossa, suoritti sitten paraatiaskelin lyhyen mars¬ 
sin ohitse käsi ohimolla seisovan komppanianpäällikön, joka teki 
voitavansa pidättääkseen nauruaan. Sitten saunaan jälleen, uusi kiu¬ 
kaan kohina ja nopea peseytyminen, jonka jälkeen seuraava ryhmä 
nousi lauteille ja antoi vuorostaan kuumien kivien paukahdella ja 
koivunlehväisten löylyharppujen soida. Näin jatkui auringonlaskun 
vaiheille saakka. Suomalaisista jääkäreistä tuntui kuin olisi kotimaa 
tullut jo päivänmatkan lähemmäksi, tutun saunantuoksun leijatessa 
suomaiseman yllä. 

— Hei, pojat, kuka panee viikkorahan veikkaa, niin käyn tuolla 
joessa uimassa? — kuuluu huikkaus saunan ovelta. Siellä seisoo 
höyrypilvessä Iikka Harjunpää vastausta odottaen. Niitä tulee heti 
useitakin. Joku kuitenkin tiedustaa veikan luvattuaan, kenen osoit¬ 

teella voittorahat toimitetaan Suomeen, ja toinen asettaa ehdon, 
ettei vetoa makseta, jos vastarannan pojat ampuvat uimaanmenijän 
seulaksi jo ennen kuin hän veteen ennättääkään. Keskustelu katkeaa 
ennen kuin Iikka ennättää kyselyihin vastata, sillä ilmasta alkaa 
kuulua kaukaista ujellusta, joka kasvaa äkkiä kovaksi jylinäksi ja 
päättyy ankaraan räjähdykseen vajaan kivenheiton päässä asunto- 
kämppien takana. Sirpaleita lentää vonkuen yli päitten, miehet heit¬ 
täytyvät maahan, multaa ja kivensiruja putoaa sateena yltympäri. 
Tällaisia ammuksia ei ainakaan tällä rintamanosalla ole aikaisemmin 
tipahdellut, eivätkä ne jää yhteen, vaan miesten — saunasta syöksy¬ 
neiden ilkosillaan olevien ja muiden — tuskin ennätettyä nousta 
räjähtää toinen samanlainen aivan erään kämpän takana, jolloin 
rakennelman yläosa hajoaa ja hirsiä sekä laudankappaleita lentää 
ilmaan. Kaksi samanlaista räjähdystä sattuu vielä hiukan taempana, 
sitten siirtyvät jysäykset vasemmalle, saksalaisten miehittämälle 
rintamanosalle. Rauhallista saunailtaa ei kuitenkaan saada vieläkään, 
sillä nyt innostuu Missen takana oleva venäläinen kenttätykistökin 
ampumaan, saksalaiset patterit vastaavat, ja näin suomalaisen sau¬ 
nan vihkimistilaisuutta juhlistetaan monituntisella tykinjyskeellä, 
jossa mukana ovat venäläisten näinä aikoina pohjoiselle rintama- 
lohkolle tuodut suurtykitkin, yli 20-senttiset, jotka lennättävät 
ammuksensa jostakin Riian kaupungin lähettyviltä, niin kuin myö¬ 
hemmin saatiin tietää. 

Kun auringon mailleenmenon jälkeen hämärä valui maisemille, 
taukosi ammunta. Vain yksinäinen kiväärinluoti lensi silloin tällöin 
rintaman yli antaen hiukan vaihtelua sääskien yksitoikkoiselle ini¬ 
nälle. Sauna oli illan pommituksesta selviytynyt ehjänä, vain katolle 
oli sinkoutunut pirstoutuneen puun kappale, mutta katto kesti. 
Kylpy jatkui lähelle puoltayötä, kerran vain välillä kiuasta lämmi¬ 
tettiin. Vielä puolenyön jälkeenkin kävivät etumaaston vartiopai¬ 
koilta palaavat saamassa kiukaan uumenissa säilyneistä lämmönrip- 
peistä jälkilöylyn pihauksia. Eihän tuollainen kylpy enää liiaksi li¬ 
hoja lämmittänyt, mutta toipahan kumminkin jonkinlaisen kotoisen 
tunnun. 

Oli juhannusaatto. 

Jopa olikin lämmin, täysi kesä. Joka päivä näyttivät ympäröivät 
lukuisat lammikot hiukan kuivuvan, eivätkä asunnotkaan tuntuneet 
yhtä kosteilta kuin alussa. Muutamat niistä olivat hiukan toisia 

ylempänä, ja niissä alkoi oleskelu tuntua jo mukiinmenevältä. 
Mutta erikoisesti ulkoapäin olivat tänään kaikki kämpät juhlavia: 
pieniä lehtipuita oviaukoissa, oksia ikkunapielissä ja katonräystäissä. 
Juhannus tuntui muonassakin: annokset hiukan tavallista parempia. 
Jokaisessa komppaniassa oli jo muutamia gramofoneja, joiden 
monenlaiset sävelet sekautuivat toisiinsa illan tyynessä ilmassa. 
Eihän tämä täkäläinen sydänkesan juhla tosin oikean kotoisen ju¬ 
hannuksen veroinen ollut, vallankin Pohjois-Suomen pojat tunsivat 
eron, mutta olipahan lämmin ainakin, ja tanssivatpa hyttysparvet 
illansuussa melkein kotoiseen malliin. Ja somalta tuntui, kun Eerikki 
Kontio, jonka oli täytynyt luopua torvisoittimestaan, sai kerätyksi 
lähes parikymmenmiehisen kuoron, joka kajautti komeasti: »Heilu 
keinuni korkealle, nythän on juhannusilta.» Sitten seurasi »Terve 
Suomeni maa!» jonka jälkeen kuoro jätti kentän vapaaksi yhteis¬ 
laululle. Esilaulajien laulaessa alkusäkeet ja kaikkien yhdessä hih¬ 
kaistessa kertosäkeet kaikui kohta kautta monikilometrisen rintaman- 
osan tuo jo silloin toistakymmensäkeiseksi kasvanut sotaviisu: 

»Suuret herrat Pietarissa näki pahaa unta: 

Venäjä on rajamaa ja Suomi valtakunta. 

Hei, Saksa, Ranska, Ryssän Niku, 

Italia, Britannia, 

Frans Jooseppi ja muut!» 

Tuntui aivan kuin Missen takanakin olisi vietetty sydänkesän 
juhlaa, sillä ihmeellinen rauha vallitsi; vain silloin tällöin kaukainen 
tykinjyräys ja ylhäällä vingahtava kiväärinkuula, kuin vartijoiden 
hereillä pitämiseksi. Suomalaisten laulut kuitenkin lopetettiin, vain 
gramofonit ja haitarit saivat soida. Päällystön päähän oli pälkähtä¬ 
nyt, että voipa piillä jonkinlainen vaara tällaisessa laulussa: jospa 
sattuu joku suomenkielentaitoinen upseeri tai sotilas olemaan tuossa 
vastapäätä joen takana etumaisissa kuulo vartioissa, niin sinne 
laulu varmaan tällaisena hiljaisena iltana lienteän länsituulen ajele¬ 
mana kuuluu siksi hyvin, että voi erottaa sanatkin. Mutta soitto 
on vaaratonta, se on kansainvälistä, antakaa mennä. 

Tänä yönä olivat etuvartiossa omalla lohkollaan Ville Koivumaa 
ja Simo Ripsa. 

Joen yllä leijaa vaalea usvaharso ilman puoliyön maissa hiukan 
jäähdyttyä. Etumaastossakin, uloimpain piikkilankaesteiden takana, 

voi liikkua vapaasti. Siinä on hiukan kuivempi kaistakin, voi loikoa 
nurmella ilman että heti alkaa tuntua maan kosteus. Pojat jäävät 
siihen hetkiseksi lojumaan, katse koko ajan itään tähdättynä. Omien 
puolelta kuuluu haitarin ja gramofonien ääni, joskus lauluakin. 
Jotakin kuuluu joen takaakin: kaukainen tykkien jyly, ehkäpä jälleen 
Riian edustalta lennätellään viissatakiloisia jonnekin pohjoisem¬ 
maksi. 

— On siellä paljon valkoisempi mittumaariyö, kotona, alkaa 
Ville. Ei jatka puhetta pitemmälle, ajatukset vain kiertelevät kau¬ 
kaisilla maisemilla. Minkälaista siellä nyt lienee? Ovatko menneet, 
isä ja äiti ainakin, jonnekin seuroihin? Useinhan sellaisia on järjes¬ 
tetty juhannusaatoksi. Oli viime vuonnakin Sillanpäässä, sinne meni 
Villekin, kun ei ollut muutakaan. Seurusteluahan siellä nuorten puo¬ 
lella enimmäkseen olikin, eivätkä vanhemmatkaan pitkään seuro- 
neet, oli toisenlaista ajattelemista ja puhumista: oli alkanut kier¬ 
rellä huhu, että Suomesta ruvettaisiin ottamaan miehiä Venäjän 
armeijaan. Ehkäpä oli aikeita ollutkin, mutta ne oli sillä kertaa siir¬ 
retty toistaiseksi. Myöhemmin kerrottiin, että juuri niihin aikoihin 
venäläiset olivat saaneet ensimmäiset tietonsa Saksassa olevista suo- 
malaispojista, ja siihen tyssäsi miestenoton suunnitelmat. Nyt oli 
taasen, juuri Lockstedtista lähdettäessä, tullut Ruotsista käsin tie¬ 
toja, että Suomesta vietäisiin Venäjälle satatuhatta miestä työsken¬ 
telemään rintama-alueilla, kaivoksissa ja tehtaissa. Huhut ovat hu¬ 
huja, mutta eipähän mistään voi olla aivan varma tällaisina ai¬ 
koina -. 

Villen mietiskelyn katkaisee Simon äkkinäinen varoittava liike. 
Simo nousee polvilleen, tähystelee ensin käsi kulmalla, sitten kii¬ 
karilla pitkin rintamasuuntaa oikealle ja lähtee varovasti ryömimään 
sinnepäin. Kymmenisen syltä edettyään hän pysähtyy ja nousee 
jälleen kiikaroimaan. Samassa alkaa vihollisen puolelta tuima ki- 
väärituli, laukauksista päätellen ampujat ovat varsinaisen etulinjansa 
edessä, aivan joen rannassa olevassa vesakossa. He ovat huo¬ 
manneet Simon ja kohdistavat nyt kiivaan tulen häntä kohti, siellä 
on varmaan vähintään kokonainen joukkue ampumassa pikatulta, 
kuulien yhtämittainen kimeä vingahtelu soi Simon yllä hänen heit- 
täytyessään maahan vähäisen kohoutuman .taakse. Ammunta kes¬ 
tää yhtä kiivaana usean minuutin ajan siirtyen sitten jonkin verran 
oikealle ja saaden Villen vuorostaan painautumaan matalaksi. Nyt 
lähtee Simo ryömimään eteenpäin, hän on huomaavinaan liikehti- 

mistä piikkilankaesteillä, hämärän läpi näkyy aivan kuin valkoisen 
vaatteen hulmahdus, sitten tuli kiihtyy entistä tuimemmaksi kuu¬ 
lien vinkuessa jälleen Simon kohdalla. Siellä on varmaan yrittämässä 
vihollinen esteiden läpi? iskee äkkiä Simon ajuun, ja kuulasateesta 
välittämättä hän nousee ja lähtee juoksemaan eteenpäin siepaten 
samalla käsikranaatin vyöstään ja vetäisten laukaisunarun irralleen. 
Hän näkee miten kaksi miestä lähtee juoksemaan piikkilankaesteiltä 
jokea kohti. Simo sinkauttaa käsipommin perään, mutta miehet ovat 
jo niin kaukana, ettei heillä ole vaaraa. Ampuminenkin vastarannalta 
lakkaa, vain muutama hajalaukaus enää, sitten vallitsee jälleen tyyni 
kesäyön rauha. Jostakin kauempaa, saksalaisten miehittämältä 
rintamanosalta, kuuluu muutama tykinjysäys, kuin kunnialaukauk¬ 
set keskikesän juhlalle, sitten ei muuta kuin jälleen alkavaa soiton 
ääntä suomalaisten asuntopoteroitten vaiheilta. Sekin oli hetkisen 
vaienneena äskeisen ammunnan vuoksi, mutta paukkeen loputtua 
alkoi siellä juhlinta uudelleen. 

Miltei heti sen jälkeen kun Simo on heittänyt kranaattinsa saapuu 
Ville juosten paikalle. Juostessa on kuula mennyt hänen lakkinsa 
läpi ja raapaissut otsanahkaa. Simo huomaa veri viirun Villen ohi¬ 
molla ja katsoo haavaa, mutta se on vain naarmu, Ville ei ole edes 
huomannut kuulan hipaisua. Pojat painuvat matalaksi ja keskustele¬ 
vat tapahtuneesta. Ville arvelee, että rantaan juosseet miehet olivat 
tulleet joen takaa ja livahtivat sinne takaisin. Tosin oli hiukan outoa, 
että heitä oli vain kaksi. Jos heillä oli tarkoitus pujahtaa esteiden 
läpi ja saada jotakin näkyvää aikaan, vaikkapa siepata vanki, silloin 
olisi luullut matkassa olevan useampia. Ja miksi he olivat jo palaa¬ 
massa Simon ehtiessä paikalle ja lingotessa paukkunsa? Vaan jospa 
soitot ja laulut kuullessaan arvelivat tällä puolen juhlittavan niin 
perinjuurin, että tapaavat jostakin etumaastosta yksinäisiä harhaili¬ 
joita, joista voivat jonkun siepata ja viedä? Voihan niinkin olla, 
arveli Simo, vaikka aivan varma ei hän asiasta ollut, sillä eräs 
seikka tapahtuneessa ei antanut hänen ajatuksilleen rauhaa: noiden 
loikkijain asepuku vaikutti kovin tutunomaiselta! Tosin on jo melko 
pimeää, ja hienoinen usvakin estää näkemistä, mutta tuo valkoinen 
merkkiväläys ja äkkipaluu takaisin omalle puolen ja asepuvun vi¬ 
hertävä tutunomaisuus askarruttivat kuitenkin Simon mieltä. 

Ville sen sijaan oli jo omissaan. Vaikka silmät tarkkailivatkin hä¬ 
märän peitossa piileviä rintamalinjoja, ei mikään voinut estää aja¬ 
tuksia lennähtämästä jälleen kotimaahan. Siellä alkoi kohta jo näkyä 




juhannuspäivän auringonreuna taivaanrannalla. Veneitä souteli 
joella, monin paikoin vielä nousi kokkojen jälkisavuja. Jospa nyt 
istuisi siellä omassa pienessä yliskamarissaan puutarhan puolella 
ja katselisi miten taivaanranta alkaa punertua, kuuntelisi aamuvir¬ 
kun peipposen ensimmäisiä lirutteluja, joiden arkipäiväisenä taus¬ 
taäänenä kuuluisi joskus matalaääninen karjankellon kalahdus tar¬ 
hasta tai käen kukahdus metsänlaidasta. Ilma olisi tulvillaan kukki¬ 
vien pihapuiden tuoksua. Puutarha-aidan takana olevan tyttöjen 
aitan rapulla näkyisi jotakin vaaleaa-. 

Siihen vaaleaan läikkään, vanhan aitan seinien oviaukolle muo¬ 
dostamaan punapatinaiseen kehykseen Villen miete pysähtyy. Siinä 
istuu Siiri, sukulaistyttö, jonka vanhemmat ovat kuolleet, ja Siiri 
on kaksitoistavuotiaasta asti ollut Koivumaassa paremminkin kas¬ 
vattina kuin palvelijana. Hän on vaalea, pitkä ja solakka tyttö, nyt 
kahdeksantoista. Ville ja Siiri ovat hyvät ystävät, niin kuin yhdessä 
aikuisiksi kasvaneille pikkuserkuille sopiikin. Kun Ville lähti Sak¬ 
saan oli Siiri häntä saattamassa Pahkamäkeen, he sanoivat hyvästit 
siellä pimeällä pihalla, ja Siirin viimeiset sanat olivat: »Kunhan 
vain tulisit takaisin — odotan minä ainakin vaikka kuinka kauan.» 
Sitten hän juoksi pois. Ville seisoi vähän aikaa siellä pimeällä piha¬ 
maalla ja hänen mielensä tuli kumman lämpimäksi. Siirin sanoissa 
oli jotakin sellaista, jota ei hän ollut ennen kuullut. Siiri aivan kuin 
irtautui tavallisesta taustastaan, omiin kehyksiinsä — niin kuin 
nytkin tämän hetken ajatuksissa, juhannusyönä. 

Ta vahaanhan Siiri oli ollut omissa kehyksissään aikaisemminkin, 
sillä hän erottui Koivumaan muusta väestä sen johdosta, ettei käyt¬ 
tänyt körttipukua, vaan tavallista surutonta asua. Siirin tullessa 
Koivumaahan oli isä aluksi vaatinut puvun muuttoa, mutta tyttö 
rupesi itkemään, hän ei tahtonut, sillä hän oli juuri saanut kauniin 
uuden puvun. »Itke nyt itkusi, mutta kyllä sun hepenesi vaihde¬ 
taan oikeisiin meikäläisiin verhoihin», sanoi isä, mutta äitipä ei 
ollutkaan yhtä ankara, vaan sanoi, että antaa lapsen pitää pukunsa, 
kun on sellaisiin kotonakin tottunut. Ehkäpä joskus tulee toisen¬ 
laisiin tuntoihin, niin että haluaa muuttaa, mutta tehköön sen silloin 
omasta halustaan. Isä mutisi hiukan, mutta käännähti sitten ja 
lähti kävelemään, ja silleen asia jäi. 

Sellaisena, vaaleassa kesäpuvussaan, Ville kuvitteli Siirin nytkin 
istuvan makuuaitan rappusilla ja katselevan pihlajan oksien alitse 
keskirakennuksessa olevan yliskamarin neliruutuiseen ikkunaan. 

— Mitteepä tänne kuuluu? 

Molemmat pojat hätkähtivät, kavahtivat äkkiä jaloilleen ja ottivat 
asennon. Se ei olisi ollut välttämätöntä, oltiinhan välimaastossa, 
mutta eipä se haitannutkaan näin hämärissä ja täyden hiljaisuuden 
vallitessa. Tulija oli gruppenfiihrer Martikainen, hän oli tarkastus¬ 
kierroksella ja saapui taempaa, joten pojat eivät hänen tuloaan huo¬ 
manneet. — Martikainen sai raportin: kaksi sotilasta juossut piikki- 
lankaesteiden luota joellepäin, samanaikaisesti oli aloitettu kiivas 
ammunta vihollisen puolelta, miesten jälkeen oli heitetty käsikra¬ 
naatti, mutta pakenijat pääsivät häipymään. — Ja muuta ei? — Ei 
muuta. — Kävittekö tarkastamassa sen kohdan esteissä, josta mie¬ 
het lähtivät juoksemaan? — Ei ole käyty. — Se on tehtävä nyt. 
Mennään! 

He menivät yhdessä paikalle. Simon näyttämässä kohdassa oli 
piikkilankaesteissä selvä aukko, siitä oli ilman suurempaa vaivaa 
mahtunut mies ryömimään läpi. Paikka oli hyvin valittu: se oli 
jonkinlaisessa kuolleessa kulmassa, siihen oli vain lyhyt näkyvyys 
molemmilta sivuilta, ja lisäksi oli paikka vielä ympäristöään alem¬ 
pana, vetisessä notkossa. Aukkoa ei huomannut ennen kuin oli aivan 
kohdalla, siksi se oli jäänyt äsken Simoltakin näkemättä. Kolmeen 
mieheen he tutkivat tarkkaan aukon ja ympäristön. Esteiden takana 
näkyi jotakin valkoista. Simo ryömi aukon läpi, ja palatessaan oli hä¬ 
nellä kädessään vaatekappale. Se oli repäisty jostakin suuremmasta 
kankaasta, puolen neliömetrin suuruinen kaistale, kuin ison pielus- 
päällyksen puolikas tai rautaisannospussin nurkkaus. Martikainen 
tutki sitä tarkkaan ja sanoi sitten, yhtä paljon itselleen kuin pojille: 

— Nyt on piru irti! 

Enempää ei hän sanonut, kääri vain rievun ja työnsi asetakin 
alle. Määräsi sitten pojat jäämään esteissä olevan aukon kohdalle ja 
hoitamaan tarkkaan vartiointia, lähtien itse nopeasti astelemaan 
rintaman taustalle päin. 

Jo alkoi asia selvitä Villelle ja Simollekin, niin mahdottomalta 
kuin se aluksi tuntuikin. Ville sanoi: 

— Ymmärrätkö mitä Martikainen tuolla pirullaan tarkoitti? 

— Hän tarkoitti, että nuo kaksi pakenijaa olivatkin meidän puo¬ 
lelta. 

— Uskotko sinä, että niin on? 

— Rupesin sitä aavistamaan, kun sain käteeni tuon kangaspalan. 
Sitten haistoin ja tiesin. 

— Haistoit? 

— Niin. Tuo kangas on repäisty sen helsinkiläisen varusteista, 
sen entisen palokuntalaisen. Ainakin hän on sitä pidellyt. Sehän on 
sama neljännen komppanian mies, joka tuli eilen illalla rähjäämään 
meidän kämppään, väitti, että joku oli ottanut hänen saippuansa. 
Kun se rähisi siinä ovella, niin menin ja paiskasin äijän niskahei- 
tolla rapakkoon, ja kun se yritti vielä tulla päin ja flänkytellä, niin 
annoin tärskyn leukaan. Sen niskassa on paukamia, eli mitähän 
rupitautia mahtaa olla, ja se on niitä vaivojansa voidellut jollakin 
salvalla, joka haisoo kuin myrkky, ja käsiini jäi tuo haju. Tuossa 
kangaspalassa oli sama haju. 

Aamu alkoi valjeta. Pihahteli jälleen muutamia kuulia, mistä 
päättäen vastapuolella valvottiin. Tarkkana oli tälläkin puolen 
ainakin yksi parivartio. Simo ja Ville liikuskelivat koko vartiovuo¬ 
ronsa loppuajan yhtämittaa rintamaosuudellaan: minkäänlainen 
elävä olento ei olisi heidän näkemättään enää päässyt pujahtamaan 
esteistä läpi, vaikka portti edelleen olikin olemassa. 

Simon ajatusten värttinä kehräsi kiivaasti. Hän ei voinut torjua 
itsesyytöksiä: tapahtunut oli osaltaan hänen syynsä — hänen ja 
Villen. He eivät liikkuneet riittävän ripeästi vartio-osuudellaan, 
joten tällainen voi tapahtua. Olisipa, jumaliste, hän huomannut 
miehet hiukankin aikaisemmin! Kesken astelun Simo käännähti 
katsomaan Villeä suoraan silmiin ja sanoi: 

— Jos olisin ollut vähän lähempänä tuota paikkaa, kun näin mies¬ 
ten lähtevän juoksemaan, niin saat uskoa, että perään olisin juos¬ 
sut, niin totta kuin tässä seison, samasta reiästä ryöminyt, ja ikinä 
eivät he olisi joen yli päässeet. Sinne olisin heidät kranaateilla 
upottanut eli ampunut reikiä täyteen, vaikka minkälainen suoja- 
joukko olisi heitä ollut vastaanottamassa. Etkö usko? 

Uskoi Ville, tunsihan hän Simon. 

— Siksi mua nyt piruuttaa niin totisesti, että pääsivät livahta¬ 
maan. Tekisi mieleni mennä tuonne toiselle puolen ja saada käsiini 
nuo miehet. Koetapas arvata mitä tekisin heille? 

— Tuskinpa heille lämmintä kättä tarjoilisit? naurahtaa Ville. 

— Mutta eipä taitaisi sun saappaittesi jälkiä enää sen jälkeen tällä 
puolen joen näkyä. Ja varmaa on, ettet enää karkulaisia saisi näky¬ 
viisi. Kyllä heidät on kuljetettu jo niin kauas, että turha olisi lähteä 
suurellakaan joukolla etsimään. Jos ne nyt siten loppujen lopuksi 
ovat meikäläisiä olleet-? 

Olivat olleet. Jo ennen aamua selvisi, että pataljoonasta puuttui 
kaksi miestä. He olivat olleet vielä aikaisemmin illalla mukana ju¬ 
hannusaaton vietossa, mutta sitten häipyneet. 

Tieto levisi nopeasti, pataljoonassa kiehui. Tuollaista ei olisi ku¬ 
kaan pitänyt mahdollisena. Pettureita tässä joukossa! Pataljoonassa 
melkein tuoksahti tulikiveltä, niin katkerankatkuisia sanoja sikesi 
esiin joka puolella. Joku muisti toisen karanneista viime Rune- 
bergin-päivän juhlan aikana hankkineen jostakin viinaksia ja hiu¬ 
kan humalassa ollessaan kerskahdelleen, että hänelläpä on jo kunnia¬ 
merkki, vaikka tässä sodassa ei rahaa rintaansa saisikaan. Roma- 
novien 300-vuotisjuhlassa hän sai keisarin myöntämän muisto- 
rahan. Sitten hän oli sanonut, että Venäjän Nikolai on mahtavampi 
keisari kuin Saksan toiskätinen Ville. Jotakin muutakin soopaa oli 
mies jutellut, jolloin joku jääkäreistä oli iskenyt häntä naamaan. 
Taisipa ollakin se pitkä pohjalainen-. 

Haettiin Iikka ja tiedusteltiin, oliko hän viime talvena pieksänyt 
toista näistä karkuun lähteneistä? Johon Iikka sanoi: 

— No en juuri pieksänyt, mutta taisin turpiin täräyttää, kun se 
siellä puffetin nurkassa repi leukojansa. Keväällä kerran se tuli 
mulle siitä rähjäämään, se sattui ulkona, järven rannassa, sillä oli 
toinen mies mukana ja Hikkakin. Meinasivat ensin livahtaa piilohon, 
mutta Hupi meni haukkuen perässä, ja niin siinä rookattihin. 

Pataljoonan ylintä päällystöäkin, suomalaista ja saksalaista, sattui 
paikalle Iikan selostaessa tapaamistaan edelleen: 

— Jaa että kuinkako rookattihin? Nehän sen aloittivat, rupesivat 
huitelemahan, ja sitten minäkin tinttasin, ensin toista ja sitten 
toista. Se f likka kiljui kuin vimmattu ja yritti tulla samahan jouk- 
kohon potkimahan, mutta Hupi puri sitä säärehen ja repi sukan. 

Eikä siinä sitten sen kummempaa, en minä muista ainakaan-. 

Luulen että sitä pienempää kaveria piti vähän aikaa virvoitella, 
ennen kuin se pääsi pöngillensä, ja se toinen uhkaili näyttävänsä 
vielä-.Vinkui se Hikkakin yhtämittaa jotakin saksaksi. 

Hupi istui Iikan vieressä pää hiukan kallellaan, aivan kuin kuun¬ 
nellen tulevatko asiat kohdalleen kerrotuksi. Todennäköisesti tuli¬ 
vat, koska Hupin häntä heilahti hyväksyvästi tuon tuostakin. 

Juhannuspäivänä ei tapahtunut erikoisempaa, vaikka koko 
päivä odotettiin. Varmistettiin vartiointi ja vahvistettiin asemia. 
Pataljoona oli hälytysvalmiudessa. Jostakin kaukaisemmista ko- 

mentoportaista saapui saksalaista päällystöä ottamaan tapahtumasta 
selvää, kuulusteluja suoritettiin. Trdikivenkatku suomalaisen pa¬ 
taljoonan oleskelupaikoilta ei hälventynyt. 

Ilta saapui, oli vartiovuorojen vaihdon aika. Miehiä painui etu¬ 
linjoille, toisia palasi korsuihin. Koko päivän kestänyt jännittynyt 
odotus alkoi laueta. Alettiin jo uskoa, ettei mitään ihmeempää ta¬ 
pahdukaan. Ehkäpä yliloikkaajat eivät päässeetkään elävänä perille 
eivätkä voineet antaa selostusta suomalaisen joukon asemista, 
koska mitään ei kuulu. 

Samassa kuului. Ilmassa alkoi ulista ja vongahdella, kranaatteja 
iski maahan ja räjähteli joka puolella. Komppaniat hälytettiin ja 
asunnot tyhjentyivät nopeasti, sillä niissähän ei ollut mitään suojaa 
pommeja vastaan, päin vastoin vaara oli suurempi kuin maastossa. 
»Trommelfeuer!» kuului huuto pitkin rintamaa: vihollisen tykistön 
rumputuli oli alkanut. Ilma oli täynnä yhtämittaista pauhinaa, jy¬ 
minää ja ulvahtelua, kuin tuhatlukuinen petolauma olisi kiitänyt 
pilvien alla vihojaan purkaen ja päättäen matkansa maata vavah¬ 
duttavaan räjähdykseen. Aluksi lensivät enimmät kranaatit varsi¬ 
naisen rintamalinjan ylitse, mutta kohta ne löysivät maalinsa, iski¬ 
vät keskelle asuntorakennelmia, jotka hajosivat kuin korttitalot, 
räjähtelivät puukäytävillä ja suossa. Miehet tempaisivat kiväärinsä 
ja juoksivat ulos, heittäytyivät suojaa hakien pienten multa vallien 
taakse ja putoilivat vetisiin silmäkkeisiin siltateiden alle. Muutamia 
korsuja syttyi palamaan, jossain taustalla roihusi metsä. Yhtämittai¬ 
sessa räjähtelyssä erotti kenttätykkien lennättämien heikompien 
ammusten jyrähtelyjen keskellä myös tiheään toistuvia järeitä jy¬ 
säyksiä, jotka aikaansaivat Riian lähistöltä lennätetyt suurtykkien 
paukut. Ne räjähteli vät verraten kaukana takamaastossakin. Suojau¬ 
tumisen mahdollisuudet olivat mitättömät, joka puolella lensi maata 
ja puunkappaleita, ilma oli täynnä kuumien terässirpaleitten vin- 
kaisuja. Ilta oli jo teräsmyrskyn alkaessa hiukan hämärtynyt ja 
pimeni nopeasti, mutta rintaman yllä oli valoisaa, siellä ylhäälläkin 
räjähteli, shrapnellit kylvivät kuolemaa ja valaisivat valtavina lyh¬ 
tyinä alla olevaa hävityksen kenttää. 

Eräässä suurimmista asuntopoteroista viipyi rajumyrskyn rie¬ 
hunnan aikana toistakymmentä miestä. Minnepä mennä! Vain yksi 
mies seisoi ovella ottamassa vastaan lähettien lennättämiä komen¬ 
nuksia, sillä puhelinlinjat olivat heti pommituksen alkaessa tuhoutu¬ 
neet. 

Noiden kämppäänsä itsepäisesti pysähtyneiden jääkärien joukossa 
oli myös Simo Ripsa. Hän oli joukon hiljaisin mies. Ei Simo ollut 
suupaltti tavallisissakaan oloissa, mutta nyt hän istui synkkänä 
mietiskellen kämpän oviaukon kohdalla, tai sitten varsinaisella 
vartiopaikalla oviaukon edessä. Useaankin toviin tulen kovimmillaan 
ollessa toverit kehottivat häntä siirtymään syrjempään, olisihan 
poteron kehnoissa seinissä ainakin jonkin verran suojaa sirpale- 
sateelta. Simo ei totellut. Päin vastoin: hän aivan tahallaan oleili 
paikoissa, joissa ei ollut minkäänlaista suojaa. Sillä heti pauhinan 
alkaessa hänestä tuntui: tämä on minun syytäni! Jos nyt pataljoona 
tuhotaan, olen minä sen aikaansaanut, sillä miksi pysähdyin niin 
pitkäksi aikaa vartiokaistan yhteen kohtaan! Tosinhan Villekin py¬ 
sähtyi, mutta se olkoon hänen asiansa. Eihän Ville huomannutkaan 
yliloikkaajia, mutta minä huomasin, minä juoksin heitä tavoitta¬ 
maan, ja sitten — jäin seisomaan ja katsomaan! Niin kuin halvauk¬ 
sen lyömänä. Eikä kumminkaan mitään halvausta tapahtunut, vaan 
minä pelkäsin! Totisesti, mitä se muuta oli, mikä pakko oli heittää kä¬ 
sikranaatti sieltä kaukaa, miksi en juossut yhtä mittaa heidän pe¬ 
räänsä, jokirantaan, ja vaikka joen yli, ja tehnyt selvää jälkeä? 
Enhän kylläkään tiennyt, että piikkilangoissa oli aukko, mutta olisi¬ 
han se pitänyt arvata, sillä epäilinhän heti pakenijain olevan meikä¬ 
läisiä, erotinhan pimeässäkin, että heillä oli vihreä vormu-! 

Jollen olisi aikaillut, jos olisin painunut arkailematta perään ja iske¬ 
nyt surkeilematta kimppuun, niin kuin vartiossa olevalle kuuluu, 
ei tätä tällaista olisi tullut. Nyt meistä ei montakaan jää. Enkä minä, 
tämän alku ja juuri, ainakaan! 

Kun ammuksia tuli ilman täydeltä ulisten ja vongahdellen, kun 
kranaatit räjähtelivät, sirpaleet lensivät ilkeästi vinkuen ja pikku- 
kuulat pimahtelivat, silloin nähtiin tanakka ja sopusuhtainen sotilas- 
vartalo keskellä kämppäin editse kulkevaa pölkkysiltaa lataamassa 
ja ampumassa kiväärillään, tyynen rauhallisena kuin harjoitus- 
kentällä. Hänelle huudettiin monella suulla että tule pois, hullu 
mies! mutta hän ei totellut, ja tuskinpa siinä mylläkässä mitään 
kuulikaan. Niitä suuria pitkämatkaisia tuli jälleen yksi aivan lähelle 
ja murensi silpuksi viereisen kämpän lennättäen ilmaan mutaa ja 
hirrenpätkää ja peittäen valtavalla roiskauksella Simon, joka kaatui 
vielä ehjänä säilyneelle tienpätkälle, mutta oli hetkisen kuluttua 
jälteen jaloillaan ja ryhtyi ampumaan. Taas hänelle huudettiin ja 
komennettiin suojautumaan, mutta ei apua. 




— Minä menen sinne, hänen on tultava, sanoo Ville ja aikoo 
juosta tielle. »Et sinä häntä sieltä saa, pysy täällä!» sanoo Iikka, ja sa¬ 
massa hän jo harppoo kuin hirvi Simon luo, sieppaa häneltä kivää¬ 
rin ja ärjäisee: 

— Pois täältä! 

— Mitä sinä-? Anna tänne kivääri! 

— Painu kämppään! Vahdinvaihto! 

— Minkä vahdin-? 

Simo ei ehdi lopettaa kysymystään, kun samassa kranaatti iskee 
maahan aivan heidän kohdallaan pölkkysillan takana, räjähtää ja 
lennättää tienpinnan hirret ja molemmat pojat vasten kämpän etu¬ 
seinää, joka sekin luhistuu ja osa kattoa putoaa alas. Räjähtely ja 
sirpaleitten vongahtelu ympärillä jatkuu yhtämittaisena, uusia 
tulipaloja syttyy. Juhannuspäivän vaalean iltahämärän liukuessa 
yön tummuudeksi näyttävät kaikki helvetin henget kerääntyneen 
raivoamaan Missen soille. Rintamanosan vähäinen puolustaja- 
joukko, vajaat kaksituhatta miestä, ei voi muuta kuin pysyä pai¬ 
koillaan ja odottaa. 

Äkkiä tuli helpottuukin, illan ollessa vasta alussa. Kaukotykit 
lopettavat ensin, sitten lähellä oleva kenttätykistö. Vain pikkukuulaa 
pihisee ilmassa jatkuvasti. Mutta siitä ei tässä vaiheessa kukaan vä¬ 
litä, tuskin huomataan. Tulipalot sammutetaan, pahimpia vaurioita 
ryhdytään korjaamaan. Partioita lähetetään etumaastoon tarkkaa¬ 
maan vihollisen mahdollisesti alkavaa liikehtimistä. Miehet ryömi¬ 
vät omien piikkilankaesteiden läpi käsikranaatit vyössä ja pistimet 
kivääreissä joelle saakka. 

Onko miehiä vielä, tällaisen myrskyn jälkeen? 

Ihme kyllä, onhan niitä. Joka puolelta tulee vihreäpukuisia jää- 
käreitä: Karjalan ja Pohjanmaan, Hämeen ja Savon, Satakunnan ja 
etelänpuolen poikia. Vaikka oikeastaan pukujen väristä ei suurta¬ 
kaan selkoa saa, siksi tarkkaan mudan ja mullan peitossa ne ovat. 
Etsitään tovereita, kysellään kaatuneita. Kaatuneita? Nekin saa¬ 
daan jo ennen puolta yötä selville: kaksi. Vain kahdesta komppa¬ 
niasta on mies mennyt, eikä haavoittuneitakaan ole täyttä kymmen¬ 
lukua. Ihme tämä on, ihmeitten ihme! Aluksi luultiin kaatuneita 
olevan enemmän, sillä eräitä makasi tajuttomina, räjähdyspaineen 
paiskaamina tai muuten ruhjeita saaneina, mutta hekin palautuivat 
yön kuluessa elävien kirjoihin. Kenttäsairaala sai vain muutamia 
vaikeimmin haavoittuneita potilaikseen. 

Sinne oltiin jo viemässä Simo Ripsaakin, mutta hän palasi puoli¬ 
matkasta takaisin. Räjähdys oli paiskannut hänet niin rajusti seinää 
vasten että tajunta sammui, mutta se palasi jälleen oltaessa matkalla 
rintaman taakse. Iikka selvisi vähemmällä: hän tosin lensi pitem¬ 
mältä kuin Simo, mutta putosi päälleen suosumppuun, josta räpis- 
teli kuiville. 

Pojat olivat saaneet todellisen tulikasteen. Varmasti ankarimman, 
missä Suomen miehet olivat koskaan sitä ennen olleet. Ja he kesti¬ 
vät sen, tämän tunnustivat saksalaisetkin. Rauhallista väkeä! Ei mi¬ 
tään pakokauhua, vaikka oli ensimmäinen todellinen tulikoe! Ei 
puhuttu enää noista kahdesta rintamakarkurista, ehkäpä ei ollut 
kovinkaan tuhoisaa vaikutusta tuolla tapauksella, niin häpeällinen 
kuin se olikin. Kenties tuolla joen takana nyt uskottiin, että suoma¬ 
laiset on tällä tulimyrskyllä pyyhkäisty olemattomiin. Antaapa 
heidän uskoa. 

Martikainen liikuskeli iltamyöhällä myrskyn tauottua muutamien 
toisten päällystöön kuuluvien kanssa pitkin pirstottua pölkkysiltaa, 
kämpältä toiselle, hikisenä ja punaisena, asetakin kaulus auki, ja 
jutteli sulavaan savolaistyyliin: 

— Kahtokees, poijaat, näin hyvin männöö kuha ei pelekee. 
Oispa ny teän mylläkä aekana lähetty lipettiin ja pompittu moas- 
tossa sinne sun tänne, niin oispaan tulluna roatoja. Vaan ku uo- 
tettiin ja kahottiin voan, niin mittees tapahtu? Eipä juur mittää! 
Vai pelättiinkös teällä? — Viimeisen kysymyksen esitti Martikainen 
Köpi Kartanolle, joka sattui olemaan vahtivuorossa. 

— No eipä juuri pahemmin-. Joskus poijat äkkiä kään¬ 

nähtivät, kun takana präiskähti, ja täytyi vähän juoksahtaakin, kun 
tipahteli hirsiä niskahan. Mitä lie tehnyt tuo Ripsan Simo, kun lähti 
lentämähän ilman konetta, olisko se himpun verran säpsähtäny, 

koska toista tiimaa tuumaali mitään puhumata-. Mutta ei 

täälä sen kummempaa, ei kenenkään vattaa rikki lyöny-. 

Kelpasi nauru päällystölle, eivät mukana liikkuneet saksalaiset- 
kaan pysyneet aivan totisina, kun heille yritettiin vastauksia tul¬ 
kita. Saman tapaista oli pitkin rintamaa. Hämeen heimo selitteli 
jonkin verran totisemmin tilanteita, sen verran vain, että »tais sitä 
yks ja toinen mennä että kintut vilkku, ku ne ensimmäiset möykyt 
pauhas, muttei ne mitää pakoon menny, vaan kattoon montaks 
ryssää sieltä tullee perrään, että pittääks hakkee lissää patruunoita». 
Karjalaisten kämpillä oli leuat pudota kun laulettiin, että »Kylhä 

hyö laskettelliit pommiloi, ja joka puolell otti valkeitakkii että palloit 
karvat kulmist ja perspuolelt, mut ku pysy paikallaa ni hyvihä 
myö selvittii. Senverra se rymy kyl pan maa ja ilma vapisemmaa 
ettei tupakka suus pysynt.» 

Tarkasteltuaan tilannetta asuntoteiden varsilla ja etulinjoilla, 
otettuaan selville haavoittuneet ja annettuaan ohjeita vaurioiden 
korjaamisesta siirtyivät upseerit tarkastamaan myös takamaastoa, 
jonne sinnekin oli syntynyt lukuisasti räjähdyskuoppia ja asunto- 
vaurioitakin. Siellä oli myös huomattu useita räjähtämättömiä 
kranaatteja. Jotkut olivat painuneet pehmeään suomaastoon näky¬ 
mättömiin, joitakuita oli pinnalla, ja myös yksi suurista asunto¬ 
alueen läheisyyteen pudonneista tuholaisista, 21 senttimetrin kra¬ 
naatti, oli jäänyt kokonaiseksi, uponnut vain mutaan niin että hiu¬ 
kan takaosan kulmaa oli näkyvissä. Tällaiset vaaralliset möykyt oli 
määrätty merkittäviksi neljällä ympärille asetetulla paalulla. 

Kun iltarkastuskierroksella oleva päällystöryhmä lähestyi yhtä 
tuollaista räjähtämätöntä suurpaukkua, oli Tuhari parhaillaan sitä 
paaluttamassa. Hän oli omasta ryhmästään tarjoutunut vapaaehtoi¬ 
sesti tuohon tehtävään muutamien muitten kanssa. Mudasta hiu¬ 
kan näkyvän kranaatin lähelle hän oli asettanut neljä paalua, mutta 
maa oli sillä kohtaa sen verran tiivistä, etteivät merkkipaalut koura- 
voimin painuneet riittävän syvälle pysyäkseen pystyssä. Tuhari 
katsahti ympärilleen jotakin kättä raskaampaa lyömäasetta etsien, 
mutta ei nähnyt lähellä muuta kuin pari pientä kenttätykin am¬ 
musta, jotka olivat samoin jääneet räjähtämättä ja nostettu mudasta 
näkyviin. Enempiä etsimättä Tuhari otti toisen pikkuammuksen 
alkaen sillä hakata paalua syvempään. 

Juuri tässä vaiheessa saapuivat päällysmiehet tarkastuskierroksel¬ 
laan Tuharin työskentelyalueelle. He olivat tulleet jo muutaman 
sylen päähän parhaillaan paalu jaan paukutta vasta jääkäristä, kun mu¬ 
kana oleva saksalainen luutnantti äkkiä pysähtyi ja osoittaen Tuha- 
ria karjaisi: 

— Toll! Hait! 

Tuhari on jo juntannut yhden paalun riittävän syvään ja on 
juuri aloittamassa toisen sijoittamista, kun kuulee saksalaisen huu^ 
don. Joskus on hän kuullut ennenkin tuon »toliin», vaan ei enää 
muista mitä se merkitsee. Mutta »hait» on tuttu sana, ja niinpä hän 
pysäyttääkin paukuttelunsa ja jää seisomaan lyöntiasentoon, ammus 
yli pään kohotettuna, leuka alas läpsähtäneenä tuijottaen tulijoita 

ymmärtämättä mitä näillä on mielessä. Komennushan on selvä: isot 
ammukset on tarkkaan merkittävä neljällä paalulla, pienet kerätään 
varovasti johonkin sopivaan paikkaan. 

— Pane pois se kranaatti! Aseta varovasti maahan! — komentaa 
nyt joku sieltä suomeksi, ite ruppenfyyreri taitaa olla. Tuhari tekee 
käskyn mukaan. 

— Etköös sinä helevetin houna tuon vertaa älyä, ettei sovi rannaa- 
tilla puuta hakata! Sehän räjähtää! 

— Jaa-joo, ka, ei tullu mieleheni! ihmettelee Tuhari nis¬ 

kaa kynsäisten. Hän tulee äkkiä murheellisen näköiseksi, katsoo toi¬ 
sesta toiseen ja sanoo sitten: »Ajattelin vain että-.» Siihen 

katkeaa. 

— Mitähän sinä mahdoit ajatella? Sanopas? kysyy nyt gruppen- 
fiihrer Lauri Valkama. Mutta ei osaa Tuhari selittää. Nyt jo jakse¬ 
taan nauraakin, huomataan tapahtuman koomillinen puoli, veiste¬ 
tään vitsi ja hohotetaan. 

— Ei tyhjään piähän mahu ajatuksia, toteaa Martikainen. Sitten 
antaa Lauri Valkama Tuharille ja paikalle tulleille toisillekin tässä 
pioneeripuuhassa työskenteleville tarkat määräykset räjähtämättö¬ 
mien ammusten käsittelystä, ja päällystöpartio jatkaa tarkastuskier¬ 
rostaan vielä pimeän tultua. 

Seuraa vana päivänä odotettiin uutta samanlaista ryöppyä, mutta 
sitä ei tullut, vain hiukan tavallista tiuhempaa tykistötulta ja pikku- 
kuulan pihinää. Isot hallit Riian suunnalla eivät haukahdelleet ollen¬ 
kaan. Siellä joen takana varmaan arveltiin, että tuo jääkäreitten suo- 
malaiskourallinen on nyt jo niin valmiiksi suolattu, ettei heidän jou¬ 
kossaan enää monikaan evä heilahda. 

Sillä kuinkapa siellä olisi osattu arvata, että Missen soilla olisi 
juhannusjuhlan iltapuoliskolla tapahtunut ihme, niin ihmeisiin ja 
pyhimysten mahtiin kuin enimmät siellä toisella puolen taistelevista 
uskoivatkin. Mutta tällainen ihme, että juhannuspäivän teräsmyrs¬ 
kyn saaliina olisi vain kaksi kaatunutta ja kymmenkunta haavoittu¬ 
nutta, se tuntui liian mahdottomalta todeksi. Se ei sopinut sodan 
matematiikkaan. Sen voi käsittää vain pehmeän suon ansioksi. Tuo 
hete nielaisi lukuisat ammukset suutareina ja vähensi räjähdysten 
sirpalevaikutusta. 

Asemia vahvistettiin. Pioneerit olivat alinomaa puuhassa ja 
komppaniat touhusivat aamusta iltaan. Tehtiin öisiä partiomatkoja 

vihollisen puolelle ja siepattiin vankeja, joilta saatiin tietää, että 
vastapäätä olevan rintamalohkon komentajana oli nyt kenraali Ku- 
ropatkin. Nimi oli suomalaisille tuttu, olihan hänestä tehty lauluja 
jo Japanin sodan aikana, ja tiedettiin sekin, että hän oli ollut Bob- 
rikovin ystävä ja kiihkeä Suomen vihollinen, joka oli ollut mukana 
suunnittelemassa niitä toimenpiteitä, joiden avulla Suomesta olisi 
kenties jo tähän mennessä muodostettu venäläinen maakunta, ellei 
sotaa olisi syttynyt. Kuropatkin varmaan tulisi yrittämään kaik¬ 
kensa, että suomalaispataljoona nujerrettaisiin. Oli tehtävä kaikki 
mahdollinen asemien vahvistamiseksi. 

Mutta samalla odotettiin yhä kiihkeämmin, päivästä päivään, että 
täällä pohjoisella rintamalohkolla aloitettaisiin suurhyökkäys Riian 
suunnalle ja edelleen Pietaria kohti. Siitähän oli ollut Lockstedtista 
lähdettäessä puhe. Olihan majuri Bayer tällaiseen suoraan viittail- 
lutkin. Sellaisesta ei kuitenkaan näkynyt merkkiäkään. Puhuttiinpa 
saksalaisten joukkojen siirroista täältä pohjoisesta Karpaattien rin- 
tamanosalle, jossa venäläiset olivat kenraali Brusilovin johdolla 
aloittaneet suurhyökkäyksen. 

Näin tultiin heinäkuun puoliväliin, joka päivä rakentaen ja vah¬ 
vistaen asemia sekä ylläpitäen tasaista taistelutoimintaa, tykistö- ja 
kivääritulta. Nyt oli pataljoonan oma tykistö jaoskin jo toiminnassa 
vastaillen venäläisten tykkituleen. Joka päivä putoili suomalaisten 
rakennelmiin osumia, moni juuri valmiiksi saatu kämppä oli jäl¬ 
leen hajallaan. Haavoittumisiakin sattui, mutta kaatuneitten luette¬ 
loon ei tullut heinäkuun alkupuoliskolla merkintöjä. Ihmeellinen 
onni seurasi edelleen suomalaispataljoonaa. 

Heinäkuun puolessa välin alkoi suurtaistelu. 

Mutta se ei ollut saksalaisten hyökkäys itää kohti, vaan neljän 
vahvan venäläisdivisioonan yritys murtaa saksalaisten asemat juuri 
suomalaispataljoonan rajalla, Ekkau-Kekkaun kylän luona. Hyök¬ 
käys oli ankarin mitä tällä rintamanosalla oli tähän saakka koettu. 
Taistelu kesti monta vuorokautta, miltei yötä ja päivää, ja sitä käy¬ 
tiin eräissä vaiheissa jo saksalaisten asemissa ja niiden takanakin. 
Tilanteen ollessa vaarallisimmillaan siirrettiin myös suomalainen 
tykistö rintaman uhatuimmalle alueelle, jossa se suoriutuikin kun¬ 
niakkaasti tulikasteestaan. 

Oikealla jylisee melkein yötä päivää, nyt jo kolmatta vuorokautta. 
Saapuneista tiedoista päättäen siellä kuitenkin on jo pahin sivuu- 

tettu, vihollisen eteneminen pysäytetty ja menetettyä aluetta val¬ 
lattu jonkin verran takaisinkin. 

Myös äärimmäisenä vasemmalla olevan suomalaiskomppanian 
kohdalla on huomattu vilkastunutta toimintaa. Vihollinen näyttää 
siellä valmistelevan jotakin, kenties uutta yritystä rintaman puh¬ 
kaisemiseksi. Asiasta on saatava selvä. 

Heinäkuun jälkipuoliskolla on maisemia varjoileva hämärän siipi 
jo tummasulkaisempi kuin juhannuksen aikana. Suon pinta kääriy¬ 
tyi heti auringon laskettua usvahuopaan ja suojahautojen takaiset 
maisemat peittyivät näkyvistä. Päivä vartiot nousivat kuopistaan ja 
luovuttivat paikkansa yövartioille. Asuntomaisemiin yötöihin ko¬ 
mennetut jääkärit liikehtivät pölkkyteillä työvälineitä ja rakennus¬ 
aineita kuljetellen, osa miehistä aloitteli nukkumista. Kaikki liikah- 
teli tavallisessa iltatahdissa, paitsi että oikealla muutaman kilomet¬ 
rin päässä kävi yhä tavallista ankarampi jyly. 

Äärimmäisellä vasemmalla sivustalla sijaitsevan asuntokämpän 
edessä seisoo kahdeksan miestä. Siinä on Markku Ampialan ryhmä, 
tiedustelupartio, joka on lähdössä retkeilemään vihollisen puolelle. 
Lähtijät ovat kaikki vapaaehtoisia, ilmoittautuneita oli paljon useam¬ 
pia, mutta nämä Markus valitsi: Simon, Iikan, Villen, Viken ja 
Kopin, oman ryhmän poikia kaikki, sekä lisäksi Aaro Pakkalan. 
Alunperin oli tarkoitus vain seitsemän miehen lähteä, mutta toisten 
valmistautuessa tuli paikalle kahdeksaskin, Tuhari, joka pyysi päästä 
mukaan. Vaikka Markku sanoi, että miehiä on jo tarpeeksi, ei Tu¬ 
hari hellittänyt, vaan aneli yhä itsepintaisesti mukaanpääsyä. »Paa 
mun kulkemahan edellä eli peräs, ja vaikka mitä tekemähän, mutta 
anna mun tulla!» Markku meni neuvottelemaan gruppenfuhrer 
Lauri Valkaman kanssa, voitaisiinko partion lukumäärää lisätä. Tun- 
sihan Lauri Tuharin, epäili ensin peläten Tuharin hiturina jäävän 
toisten jälkeen, mutta Markun vakuutettua, ettei sitä pelkoa olisi, 
antoi hän suostumuksensa. Sanoi hyvin ymmärtävänsä syynkin, 
miksi Tuhari pyrki mukaan: »Haluaa paikata mainettaan, kun mu- 
naili siinä räjähtämättömän ammuksen merkinnässä. Panehan se 
vaikka kantamaan käsikranaatteja, niitähän voitte ottaa hiukan 
enemmän.» 

Kahdeksan miestä on nyt valmistumassa vaaralliselle matkalle 
vihollisen asemiin. 

Taskut tyhjennetään. Ei pienintä paperilappusta saa olla mukana. 

Olkalaput ratkotaan irti. Pistin kiinnitetään kivääriin, asetakin tas¬ 
kuihin pakataan ammuksia ja vyöhön kranaatteja. Kaikilla on sama 
aseistus, Tuharillakin, vain partion johtajalla on kiväärin sijasta pis¬ 
tooli. Jokainen jättää kellonsa ja lompakkonsakin, niin on käsky. 
Ja mitäpä tuolla matkalla rahalla, mitä kellollakaan: eipä mennä 
kauppoja tekemään eikä pimeässä näe paljonko kello on. Ja voipa 
tällaisella matkalla helposti sattua sellaistakin, ettei mies enää kelloa 
eikä lompakkoa tarvitsekaan, jääpähän jotakin muistoksi kotoisille 
siellä Pohjantähden alla-. Tällaisista ei puhuttu, mutta mi¬ 

käpä esti mieleenvilahtelut. 

Yön ehdittyä pimeimmälle kohdalleen antoi Markku merkin ja 
painui ensimmäisenä mutkikkaaseen käytävään, jonka kohdalla oli 
piikkilankaesteet jo valmiiksi poistettu ja päästiin rintamien välissä 
olevalle ei-kenenkään maalle. Pysähdyttiin, otettiin suunta, todet¬ 
tiin kaikkien olevan mukana ja lähdettiin tarkassa tuntumassa ete¬ 
nemään pitkäksi kasvaneessa heinikossa. 

Markku Ampiala on ensimmäisen kerran ryhmänjohtajaksi tul¬ 
tuaan saanut näin velvoittavan tehtävän: vastuun yrityksen onnistu¬ 
misesta ja näistä seitsemästä miehestä, kotipitäjän pojista, hyvistä 
ystävistä ja kohtalotovereista. Välähtää mielessä: ehkä oli erehdys 
ottaa mukaan näin monta saman seudun poikaa? Jospa sattuu sel¬ 
laista, mitä usein sodassa sattuu: jäämme tälle matkalle, se olisi liian 
ankara isku samalle paikkakunnalle? Väläyksenä hän näkee koti¬ 
kylän: oman kotinsa, Villen ja Kopin komeat kotitalot ja Simon 
kotitorpan metsänreunassa, Viken, Iikan ja Tuharin kotimökit, ja 
kaikissa näissä liikkuvat ihmiset, jotka muistelevat poikiaan ja vel¬ 
jiään. Näinä hetkinä kaikkien heidän kohtalonsa riippuu sokean 
sattuman liikahtelusta, mutta on myös ainakin jonkin verran hänen, 
Markus Ampialan, taidon ja varovaisuuden varassa. Vain yksi mat¬ 
kassa olevista on tämän tutun piirin ulkopuolelta: Aaro Pakkala, 
tunnetun sosialistin poika, jonka hän otti mukaan siksi, että oli ha¬ 
vainnut hänet reippaaksi ja urheaksi sotilaaksi, mutta osittain sik¬ 
sikin, että häntä varoitettiin Aarosta. Kiellettiin ottamasta mukaan 
tällaiselle matkalle, koska voisi sattua, että hänestä tulisi kolmas yli- 
loikkaaja. Koetetaan, sanoi Markus. Jos mies on sellainen, voi hän 
toteuttaa aikeensa muulloinkin, mutta jos hän osoittautuu mieheksi 
tällä matkalla, niin silloin myös tuollaiset epäilyt haihtuvat. 

Nämä asiat liikahtelivat Markun ajatuksissa sinä aikana, jonka 
he viivähtivät suojahaudassa ennen varsinaista matkaanlähtöä. Sen 




jälkeen ei minkäänlaisille mietteille olisikaan enää tilaa, vain yksi 
oli tärkeää: selvitä yöllisestä retkestä kunnollisesti, mahdollisimman 
hyvin tuloksin ja vähin menetyksin. Oli saatava selville, mitä vihol¬ 
linen näillä maisemilla rakenteli, ja oli koetettava siepata vanki. 

Pimeästä nousi muutaman käsivarrenmitan päähän näkyviin tum¬ 
mia varjoja, ne näyttivät liikahtelevan, painuvan kyyryyn ja ko¬ 
hoavan. Kuului äkkinäinen yskähdys, sitten Markun kiukkuinen hil¬ 
jainen sihaus, seisottiin hengähtämättä. Muutamia kiväärinluoteja 
vingahti pään päällä, laukaukset tuntuivat tulevan verraten läheltä, 
mutta nuo edessä olevat tummat kohdat todettiin pensaiksi. Kuului 
komento: »Äänettömästi eteenpäin.» Noustiin kapealle kohoutu- 
malle, vaellettiin matalan pensaikon läpi ja laskeuduttiin alavalle 
jokivarsiniitylle. Kaikki eivät huomaa ojaa, jotkut hupsahtavat sinne 
saaden saappaansa vettä täyteen, kuuluu muutama molskahdus ja 
harmin pusertamia ähäyksiä. »Nyt nopeasti, nopeasti!» komentaa 
Markku syöksyen eteenpäin, toiset perässään. Ennätetään hiukan 
ylemmälle ja kuivemmalle kohdalle aivan joen lähellä, kun samassa 
kohoaa valoraketti ilmaan joen takana. »Maahan!» kuuluu terävä 
puoliääninen komennus, ja kaikki kahdeksan miestä makaavat hie¬ 
vahtamatta pitkän heinän keskellä. Kohoaa toinen raketti, kolmas. 
Tähystäjät siellä edessä ovat toimessa, kuulolaitteet kunnossa. Kah¬ 
deksan miestä makaa niityllä, vesi pusertuu heinänjuuresta lammi¬ 
koksi heidän allaan, kohta he ovat märkiä kauttaaltaan, mutta nousta 
ei saa. Näin kuluu useita minuutteja, sitten aletaan joen takana 
ampua, kuulaa lentää ilkeästi vingahdellen matalalta ylitse. »Ylös, 
syöksyyn, eteenpäin!» kuuluu pimeästä, ja samassa ovat miehet joen 
rannassa, kiväärit heitetään kaulaan, kaiken varalta, vaikka tämä 
joenhaara tiedetäänkin vähä vetiseksi, ja ammunnan yhä kestäessä 
kahlataan yli, keskellä jokea joudutaan muutamin vedoin uimaan¬ 
kin. Juuri kun on päästy toiselle rannalle kohoaa jälleen muuta¬ 
mia valoraketteja, sitten heikkenee ammunta, vain muutamia haja- 
laukauksia kuuluu. Oikealla alkaa jälleen tykistötuli, ensin harvoin 
laukauksin, sitten kiihtyen vähänväliä miltei yhtämittaiseksi jyli¬ 
näksi. Ei tarvitse enää säästellä ääntä, Markun komento kuuluu sel¬ 
västi kun hän antaa etenemiskäskyn, mutta etenemisen tulee tapahtua 
ryömien, kukaan ei saa kohota maasta. Pitkälti ei tarvitsekaan enää 
liikkua, kun ollaan aivan vihollisen asemien edessä. Vastassa on piik- 
kilankaesteitä äkkimutkaisin rivein, mutta aukon murtaminen käy 
helposti tykkien jyristessä. 

Jyrinä taukosi jälleen, oli äskeistä hiljaisempaa, kiväärinlaukauk- 
siakaan ei kuulunut kuin silloin tällöin. Aivan kuin suolta olisi kan¬ 
tautunut sääskien hyrinä äskeisen jyskeen jälkikaikuna, niin hil¬ 
jaista oli. Äkkiä maisema merkillisesti vaikeni, vaikka ei kuulunut 
valoraketin räsäystäkään: kuun puolikas sukelsi näkyviin paksujen 
pilvenmöhkäleiden raosta. Melkein saman tien taivas kuitenkin sulki 
jälleen esirippunsa ja ympäröivä pimeys tuntui entistäkin sakeam¬ 
malta. 

Jälleen odotetaan hetkinen, kunnes vasemmalta kuuluu muuta¬ 
mia jyräyksiä, jolloin äkkisyöksyin esteisiin puhkaistusta aukosta 
edetään vihollisen puolelle. Nyt on toiminnan hetki tullut. Edessä 
on rakennelmia, joiden ääriviivat kohoavat selvinä kuunvalon jäl¬ 
leen hiukan vaalentaessa näköalan taustaa. Markku karjaisee ko¬ 
mennon, ja syöksytään lähemmäksi varustuksia, heittäen käsikra¬ 
naatteja ja räjäytyspanoksia. Ollaan eteen työnnetyssä asemassa, 
sementillä vahvistetussa konekivääripesäkkeessä. Siitä johtaa taem¬ 
maksi suojattuja käytäviä, joista räjähdykset lennättivät sementti- 
sirua ja hirrenpätkiä. Sementti on vielä tuoretta, tämäniltaista. 

Partio on nyt vihollisen asemissa, mutta ainoatakaan vihollista 
ei näy, ei kuulu. Valoraketteja ei ammuta, kiväärejä ei lauota? 
Missä ovat vihollisen miehet tästä tukikohdasta? Entä omat, ovatko 
he kaikki saapuvilla? Lasketaan. 

Vain seitsemän? Missä yksi? Missä Tuhari? 

Kukaan ei ole nähnyt häntä sen jälkeen kun tultiin viimeisten 
piikkilankaesteiden lävitse. Tuhari oli kulkenut viimeisenä, vielä 
joella hän oli mukana. 

Neuvotellaan nopeasti. Onko edettävä kauemmaksi vihollisen ase¬ 
miin vaiko käännyttävä takaisin? Osa tehtävää on suoritettu, räjäy¬ 
tetty vihollisen uudet tukirakennelmat, joihin todennäköisesti olisi 
jo huomenna sijoitettu konekivääreitä. Mutta vankia ei ole saatu. 
Palatako vai edetä? Edelleen on aivan hiljaista, mutta siihen ei voi 
liikoja luottaa. Vain puoli tuntia sitten näistä asemista vielä ammut¬ 
tiin. 

Miehet seisovat tiheänä ryhmänä Markun ympärillä, odottavat. 
Kukaan ei ehdota omiaan, ollaan sotilaita, on sota, päällikkö käskee. 
Lyhyen miettimisen jälkeen Markku sanoo: 

— On palattava takaisin. Edetessä on väijytyksen vaara liian 
suuri. Tiedämme jo mitä täällä edessä on ja mitä täällä aiotaan. 
Takaisin, mutta yhtä varovasti kuin tultiinkin. Koetamme löytää 

Tuharin, mutta on varottava, ettei tietämme päästä katkaisemaan. 
Ehkäpä täältä ovat miehet painuneet paluutiemme varteen, odotta¬ 
maan -? 

Tässä katkaisee Markun matalaäänisen kuiskauksen äkkinäinen 
koiran haukunta. Se kuuluu heidän tulosuunnastaan, verraten lä¬ 
heltä. Muutaman haukahduksen kajahdettua Iikka sanoo: 

— Jumaliste, se on Hupi! 

— Onko varmasti ? 

— Tottahan sen äänen tunnen. Hupi on viime aikoina ollut Tu¬ 

harin hoidossa, kun on saanut sen kämpässä luita ja paremmin muu¬ 
takin muonaa. Olisikohan kaulahihna katkennut-? 

Markku komentaa paluuseen. On peräydyttävä nopeasti harvassa 
ketjussa, sillä jotakin varmaan tapahtuu nyt tuolla, josta haukku 
kuuluu. 

Lähiympäristössä jatkuu hiljaisuus, vain kauempana rintamalla 
on jälleen alkanut harvahko tykistötuli. Pujahdellaan nopeasti piikki- 
lankaesteen aukosta, otetaan suunta ja lähdetään etenemään hauk¬ 
kua kohti, joka tuntuu nyt kuuluvan aivan läheltä, jostakin joki¬ 
varren seutu viita. Varmaan partiosta eksynyt on siellä. 

Siellä Tuhari olikin. 

Hän oli tullut viimeisenä joen yli ja pysähtynyt rantakorokkeelle 
kaatamaan vettä pois saappaistaan ja kaapiakseen mutaa naamas¬ 
taan sen verran, että edes silmät paljastuisivat, sillä hän oli hupsah- 
tanut rannassa olleeseen mutakuoppaan. Kun hän juuri oli lähdössä 
tavoittamaan tovereita, sattui jotakin: pilven takaa lyhyen aikaa 
pilkottavan kuun valossa hän huomasi parinkymmenen metrin 
päässä vasemmalla asepukuisten miesten hiipivän joelle ja painau¬ 
tuvan rantaheinään näkymättömiin. Miehet olivat harmaatakkisia, 
ja he tulivat sieltäpäin, mihin jääkärit olivat menossa. Ainakin kym¬ 
menen miestä juoksi pensaikon ja joenrannan välisen kapean aukon 
poikki. Olivatko he hyökkäämässä suomalaisten asemiin? Tuskin, 
noin pieni joukko-? Tuharilta meni hiukan aikaa miettimi¬ 

seen, sitten kynttilä syttyi: he yrittävät katkaista partion paluutien 
asettumalla väij yksiin! Ja tästä ei Markku eivätkä toiset tiedä mi¬ 
tään! Nyt sinne nopeasti, tuonne eteenpäin, viemään sanaa! 

Mutta juuri kun Tuhari on nousemassa lähteäkseen, näkee hän 
muutaman metrin päässä edessään sotilaan tulevan suoraan kohti. 
Ensin hän luulee siellä olevan tulossa jonkun oman partion pojista 
etsimään häntä, jälkeen jäänyttä. On jälleen pimennytkin, ei erota 



asepuvun värejä. Sitten mies hiipii lähemmäksi, pysähtyy jälleen 
ja viheltää hiljaa, niin hiljaa, että Tuhari töintuskin sen erottaa, 
sillä jälleen kuuluu taas tykinjylyäkin. Nyt Tuhari näkee: vihulai- 
nen, se siinä on, ihan edessä! On eksynyt joukostaan, niin kuin hän 
itsekin. Mies seisoo, katsoo ja kuuntelee. Sitten hän lähtee eteen¬ 
päin, askel askelelta, suoraan kohti. Jo tuli oltavat! Tuharin päässä 
suhisevat ajatukset että kipeää tekee, ensimmäinen mieleenjohtuma 
on: laukaus, ja siinä makaa! Mutta sehän hälyttäisi joka puolelle, 
koska vähään aikaan ei tällä kohdalla rintamaa ole ammuttu. Sitten: 
äkkisyöksyyn ja pistin rintaan! Mies on nyt vain muutaman metrin 
päässä, seisahtuu ja kuuntelee jälleen. Tuhari on juuri nousemai- 
sillaan ja sovittaa kouriaan kivääriin, kun samassa hänen aivoihinsa 
iskee: vanki! Olihan otettava vanki ja tuotava mukana? Tuossahan 
se on kuin tarjottimella! Kourat irtautuvat kivääristä ja polvet alka¬ 
vat hiljakseen kohota maasta, kun samassa kuuluu edestäpäin an¬ 
kara räjähdys, sitten aivan samaan menoon useampia. Mies siinä 
edessä painuu kyyryyn ja käännellen päätään edestakaisin kuun¬ 
telee, nousee jälleen äkkiä ja lähtee juoksemaan joen rantaa pitkin. 
Mutta hän ei juokse kuin muutaman askelen, ennen kuin pysähtyy 
jälleen ja kuuntelee. Jotakin hän on kuulevinaankin takaa ja kään¬ 
tyy, mutta ei ehdi edes karjaista, ennen kuin Tuharin suuret kou¬ 
rat ovat pusertuneet hänen kurkkuunsa ja miehet kaatuvat vetiselle 
rannalle. Venäläinen säikähtää niin ettei aluksi vastarintaan pysty¬ 
kään, hän varmaan luulee joutuneensa tekemisiin jonkun suon sil- 
mäkkeistä nousseen metsänpeikon kanssa, niin kamalilta näyttävät 
hänen päällään läähättävän olennon mudan peittämät kasvot, joissa 
suuri suu aukeilee valkeita hammasrivejä väläytellen. Mies on tu¬ 
kehtumaisillaan ja alkaa nyt ponnistella vastaan saadenkin Tuharin 
kourat hiukan hellittämään otettaan. Molempien kiväärit ovat käden 
ulottumattomissa, taistelua käydään vain käsin ja jaloin; kuu on 
jälleen umpipeitossa eikä mitään muita lähiääniä kuulu kuin tais¬ 
tellessaan jo aivan veden rajaan luisuneitten miesten huohottava 
ähellys. 

Sitten hiljaisuus äkkiä katkeaa: aivan miesten korvan juuressa 
alkaa koiran kiivas, kimeä haukunta. Se taukoaa hetkiseksi, jolloin 
venäläinen tuntee sääressään kipeän puraisun, hän koettaa potkaista, 
ja seurauksena on äkkiluisuminen jokea kohti niin pahasti, että 
hänen päänsä painuu miltei veden alle. Koira haukkuu jälleen ja 
miesten temmellys pehmeässä, vetisessä rantamudassa jatkuu vielä 



lyhyen tuokion, jonka päättää joen alajuoksulta verraten läheltä 
kuuluvat kiväärinlaukaukset, useita kymmeniä laukauksia, kuulien 
vingahtaessa jossakin lähimailla. 

Tapahtumien tässä vaiheessa ovat jääkärit paluumatkallaan jo 
ennättäneet läpi piikkilankaesteiden ja juoksevat koiran haukuntaa 
kohti. Ensimmäisenä ehti rantaan Iikka. Hupi hyppii ulisten hänen 
ympärillään ja syöksyy sitten, Iikka jäljessään, veden rajassa puus¬ 
kuttavien miesten luokse. Kun Iikka ottaa kouriinsa Tuharin kanssa 
painiskelleen sotilaan ja kiskaisee hänet ylemmäksi rannalle, yrit¬ 
tää mies huutaa, mutta saa samassa kämmenen naamalleen, ja kohta 
on hänen suunsa täynnä sammalta, johon ääni tukahtuu. Ampumi¬ 
nen on vähän aikaa ollut tauonneena, mutta nyt kohoaa alempaa 
jokivarresta peräkkäin kolme valorakettia ammuttuna pitkin joki¬ 
vartta yläjuoksua kohti. Koko partio on nyt joen rannalla. Markus 
komentaa miehet maahan, ja samassa alkaa paukkua, kuulat vin- 
gahtelevat matalalla aivan kohdalla. Mutta paukkua alkaa vastaan¬ 
kin. Valoraketit ovat paljastaneet venäläisten partion oleskelupai¬ 
kan ja sinne iskee ammusta sen kuin kuudesta kivääristä ennättää. 
Vain Tuhari makaa tämän vaiheen toimettomana, huohottaen ja 
voimia kooten, Markku on ottanut hänen kiväärinsä, ja Iikka sitoo 
vangin kädet tiukasti taakse. 

Nyt on vain päästävä nopeasti joen yli ja omalle puolelle. Markku 
tekee suunnitelman: kaksi miestä juoksee pimeän turvin suunnil¬ 
leen sata askelta vihollisen partiota kohti ja heittää käsikranaatteja, 
niiltä main pitäisi heidän väijymispaikkaansa yltää. Heti räjähdyk¬ 
set kuultuaan syöksyvät toiset jokeen ja ylitse, ja Iikka saa vastuul¬ 
leen vangin kuljettamisen omalle puolelle. Mies ei ole kovin suuri¬ 
kokoinen, jos hän asettuu vastakynteen, voi Iikka vaikka kantaa 
hänet perille. Käsikranaattimiehet juoksevat heti työnsä tehtyään 
toisten perään. Ketkä lähtevät heittämään kranaatit? 

Jokainen on valmis lähtemään. Markku määrää matkaan Simon 
ja Aaron, molemmat ovat urheilijoita, hyviä juoksijoitakin. 

Vallitsee jälleen pahaenteinen hiljaisuus. Iikka nostaa vangin pys¬ 
tyyn ja potkaisee häneen hiukan eloa, mies kun yrittää heittäytyä 
uudelleen maahan. Simo ja Aaro lähtevät matkaan, toiset jäävät 
odottamaan. Pimeys on jälleen tihentynyt, pilvet makaavat har- 
maansakeina kuun edessä. Simo ja Aaro ovat olleet matkalla vasta 
vähän aikaa, Markun laskujen mukaan heidän ei pitäisi olla vielä 
heittopaikan puolivälissäkään, kun kuuluu ensimmäinen käsikranaa- 



tin räjähdys, ja sitä seuraa heti useita muita. Pojat pinkaisevat ran¬ 
taan ja syöksyvät jokeen. Vanki yrittää vielä tässä vaiheessa tem¬ 
poa vastaan, mutta Iikka uittaa häntä kuin parrunpätkää veden pin¬ 
nalla, välillä painaen naaman veden alle. 

Vastarannalla pysähdytään, mutta ei uskalleta ampua, vaikka 
joen takaa alkaakin viuhua kuulia, sillä eihän tiedetä millä kohdalla 
Simo ja Aaro ovat. Nyt tulevat hekin, märkinä ja hengästyneinä, 
ja hiukan enintään puuskutettuaan selittävät, että siellä tuli joukko 
vastaan jo puolimatkassa, ovat nyt varmaan jokseenkin vastapäätä 
joen toisella puolen, ne jotka jäivät ehjiksi, sillä pommit osuivat 
aivan keskelle joukkoa, joka ei huomannut noiden kahden jääkärin 
tuloa. Samassa onkin jokivarsi pauketta täynnä, molemmilta ran¬ 
noilta ammutaan. 

Iikka aikoo lähteä viemään vankia, mutta Tuhari sanoo, että mun 
fankinihan se on, anna minä vien. Sehän on totta. Tuharinhan 
vanki on. Iikka luovuttaa Tuharille miehen vyötärön ympäri kie¬ 
taistun köydenpätkän, joka on jo matkaan lähdettäessä otettu mu¬ 
kaan, kaiken varalta, ja varoitettuaan Tuharia pitämään vangin lu¬ 
jasti kourissaan palaa Iikka rannalle toisten luokse. Siellä kuitenkin 
ammunta samassa lopetetaan ja lähdetään juoksemaan omia va¬ 
rustuksia kohti. Tuhari vankeineen otetaan mukaan, ja kuulien vin- 
gahdellessa yläpuolella saavutetaan omat asemat, ryömitään estei¬ 
den läpi ja ollaan tutuilla maisemilla jälleen. 

On tehty onnistunut tiedustelumatka. Myös saksalainen päällystö 
antaa tunnustuksen suomalaisten jääkärien saavutukselle: on tun¬ 
keuduttu vihollisen asemiin ja räjäytetty heidän uusi vahvasti va¬ 
rustettu konekivääripesäkkeensä, matkalla hajotettu väijyksiin aset¬ 
tunut vihollispartio sekä lisäksi siepattu vanki, jolta on saatu arvok¬ 
kaita tietoja. Myös lähimmän jokihaaran syvyys on nyt tiedossa. 
Tappolistalle tuli vain yksi lievä haavoittuminen: Aaro Pakkala sai 
aivan paluumatkan lopputingassa kiväärinluodin olkapäähänsä, vain 
lihashaavan. 

Seuraa vana päivänä on Zugfiihrer Valkama komppanianpäällikön 
luona, ja hänelle ilmoitetaan, että ryhmänjohtaja Markus Ampiala 
saa rautaristin hyvin suoritetusta yöllisen partion johdosta. Saapu¬ 
villa on myös Martikainen. Sitten tiedustaa saksalainen upseeri oli¬ 
siko vangin siepanneelle partioon kuuluneelle jääkärille annettava 
jossakin muodossa tunnustus teostaan? Vaikkapa korotettava Hilfs- 
gruppenfuhreriksi, vai kunniamerkkikö? 

Martikainen ja Valkama katsovat toisiinsa, molempia alkaa nau¬ 
rattaa. Saksalainen ei ymmärrä? Onko asiassa jotakin pimeää? Eikö 
mies olekaan ottanut tuota vankia? Martikainen selittää, ettei asiassa 
pimeää ole, kyllä Tuhari on vangin ottanut ja tuonut perille asti, 
mutta kun niitä kunniamerkkejä on annettu koko pataljoonalle vasta 
muutama harva, ja sen nyt saa taitava ja urhea ryhmänjohtaja Am- 
piala, ja kun taasen jääkäri Salu Orava, tunnetummalla nimellään 
Tuhari, ei oikein sovi päällystötehtäviin, niin ehdottaisimme, että 
hänelle annettaisiin vain päiväkäskyssä tunnustus. 

— Miksi ei hän sovi esimerkiksi Hilfsgruppenfiihreriksi ? tiedus¬ 
taa komppanianpäällikkö. 

— Hän ei ole vielä oikein selvillä komentosanoista. Hän on sama 
jääkäri, joka vasaroi räjähtämättömän kranaatin merkintäpaaluja 
pienemmillä räjähtämättömillä ammuksilla. 

Saksalainen kapteeni oli mukana tuolla tarkastusmatkalla, ja nyt 
hän ymmärtää, räjähtää vieläkin nauramaan tapausta muistaessaan 
ja on samaa mieltä suomalaisten kanssa: Markku Ampialalle rauta- 
risti, ensimmäisiä jaetuista, koko partiolle tunnustus päiväkäskyssä, 
ja Tuharille erikoistunnustus vangin sieppaamisesta. 

Kaksi päivää yöllisen partiomatkan jälkeen oli taistelu Ekkau- 
Kekkaun luona lakannut. Venäläisten hyökkäys oli lyöty takaisin 
ja rintama palautettu ennalleen, joskin ankarin tappioin myös sak¬ 
salaisten puolella. Suomalaisen jääkäripataljoonan tykistö jaos sai 
erikoisen kiitoksen loistavasta toiminnastaan taistelun ratkaisevim- 
missa vaiheissa. Alempana Missellä, suomalaispataljoonan rintama- 
osalla, ei tapahtunut hyökkäysyritystä, vaikka sellaista eräässä vai¬ 
heessa odotettiin. 

Ekkau-Kekkaun hyökkäyksen tarkoituksena oli ennen muuta 
estää saksalaisia siirtämästä joukkojaan etelämmäksi, jossa kenraali 
Brusilovin suurhyökkäys oli edelleen käynnissä. Tämän päämäärän 
Venäjän armeijan johto ainakin osittain rajulla hyökkäysiskullaan 
saavuttikin. 

Viikon kuluttua näistä Misse-joen suurimmista taisteluista oli 
suomalainen pioneerikomppania mukana yöllisessä hyökkäyksessä 
Schmardenin kylän luona, jossa venäläisten asemat vallattiin ja sak¬ 
salaiset vahvistivat rintamansa näiltä kohdin entistä lujemmaksi. Se 
oli huima kahakka, jossa lähes parisatamiehinen suomalaisjoukko 
jälleen osoitti soturikuntoaan syöksyessään ensimmäisenä venäläis¬ 
ten asemiin ja hurjalla pistinhyökkäyksellä vallatessaan juoksu- 

haudat. Täällä kaksi suomalaista kaatui ja kymmenkunta haa¬ 
voittui. 

Suomalaisen jääkärijoukon kunto ja urheus noteerattiin saksalai¬ 
sessa päiväkäskyssä korkeimmin maininnoin. 

Mutta milloin päästään tuota kuntoa ja urheutta osoittamaan 
sinne, missä siitä olisi todellista hyötyä? Oman maan ja kansan tu¬ 
levaisuuden turvaamiseksi ? 

Tämä kysymys oli suomalaisjoukon ajatuksissa aina alinna ja 
ylinnä 

KYMMENES LUKU 


Siinä se on, sinertävänharmaana silmänkantamattomana laakeana, 
kuin suunnattomana kynnöspeltona, Itämeri. Syyskuun alkupuolen 
aurinko luo lämpimän väreilyn hiljakseen läikehtivälle laineikolle, 
edessä näkyy loivasti kumpuilevaa hiekkaista maastoa, vähän 
kauempana tykkitulen miltei oksattomiksi ruhjomia pitkiä mäntyjä, 
oikealle jatkuu näköpiirin rajalle juoksuhautojen ja varustusten 
mutkitteleva rivistö. 

Aivan lähellä vasemmalla välkehtivää Itämeren lahtea seisoo var¬ 
tiossa kaksi jääkäriä, ja lyhyin välimatkoin samanlaisia parivartioita 
kilometrikaupalla. Siinä he seisovat vierekkäin, nojailevat varustuk¬ 
sen etureunaan ja tarkkailevat vain vajaan kolmensadan metrin 
päässä olevia vihollisasemia. Täällä ei ole hyvä kurkistella suoja¬ 
vallin yli, sillä vastassa olevat tarkka-ampujat ovat nopeita poikia, 
kuula vingahtaa heti kun pää kohoaa näkyviin. 

Täällä on nyt suomalaisten jääkärien suurin osa, Riianlahden 
rannalla, vain konekiväärikomppania jäi vielä Schmardeniin etu¬ 
linjoille ja pioneerikomppania Misselle. Lähtö tuli jotenkin äkkiä. 
Kuropatkin oli Ekkau-Kekkaun ja Schmardenin taisteluitten jäl¬ 
keen suorittanut huomattavia joukkojen siirtoja tällä pohjoisimmalla 
rintamanosalla, ja saksalainen tiedustelu oli saanut selville, että val¬ 
misteilla oli aivan uusi operaatio: aiottiin lähettää meritse useita 
divisioonia Riianlahden luoteiskulmaukseen saksalaisten asemien 
taakse, samalla kun mereltä alettaisiin näiden pohjoisten asemien 
pommitus yhdessä mantereella olevan tykistön ja Itämerelle tun¬ 
keutuvan englantilaisen laivasto-osaston kanssa. 

Tämä suurisuuntainen yritys piti aloitettaman elokuun viimeisinä 
päivinä. Siitä ei kuitenkaan tullutkaan mitään, kun liittoutuneiden 
sodanjohto sai selville, että suunnitelma oli tullut saksalaisten tie¬ 
toon. Suomalaiset jääkärit saivat kuitenkin jäädä tänne, heille oli 

uskottu tämän tärkeän ääriaseman puolustus lähes neljän kilomet¬ 
rin pituudelta meren rannasta etelään. 

Vaikka tuo suunniteltu suurhyökkäys olikin peruutettu, niin oli 
tällä rintamaosalla kuitenkin sodankäynti huomattavasti kiivaam¬ 
paa kuin Missellä. Täällä oli paljon järeää tykistöä, ja tykistötuli 
olikin miltei yhtämittaista päiväkaudet, öisin taas käytiin alinomaa 
partiokahakoita. Korsut olivat täällä kuitenkin paremmat kuin Mis¬ 
sellä. Maaperä oli enimmäkseen hiekkaista nummea, johon saatiin 
kuivat oleskelupaikat, ja vahvoin rakennelmin voitiin saada asun¬ 
not myös pomminkestäviksi. 

Suomalaiset olivat siis siirtyneet vaaksan lähemmäksi kotimaata. 
Olihan enää vain meri välissä! Nuo aallot, jotka vähäisin vaahto- 
pärskein murtuivat tänne Kuurinmaan rantahietikkoon, tulivat suo¬ 
raan Suomesta, Suomen Turusta ja Helsingistä. 

Tuosta keskustelivat nyt vasemman sivustan äärimmäisessä var¬ 
tiopaikassa, aivan meren tuntumassa vartio vuoroaan suorittavat 
suomalaiset jääkärit Taavi Martikainen ja Vikke Särmä. He ovat 
näköjään hyvin erilaiset: Martikainen keskimittainen ja tukeva, 
Särmä pieni ja hintelä. Martikainen on halunnut tulla tähän juoksu¬ 
haudan äärimmäiseen kulmaukseen vartio vuoroaan suorittamaan 
voidakseen vaihteeksi silmäillä mertakin. Vikke taasen on tästä mie¬ 
lissään, sillä hänellä on yhtä ja toista kyseltävää saksankielentaitoi- 
selta ryhmänjohtajalta. Komentosanat ovat jo hänen päässään, 
mutta on muutakin, josta sopii ohimennen ottaa selvää samalla 
kun tarkkailee vihollisen touhuamista. Onkin tavallista rauhalli¬ 
sempi päivä, vain harvahkoa tykkitulta ja silloin tällöin kiväärin- 
laukaus. Keskustelu käy hyvin laatuun. 

Vikke on jo saanut selvän eräitten saksankielen sanojen lausu¬ 
misesta, on pannut kirjan taskuun ja kysäisee nyt: 

— Sanohan, jos satut muistamaan, kuinka pitkälti on suunnilleen 
arvioiden tästä kohdasta, jossa nyt seisomme, Suomen rantaan? 

Martikainen tuumii, sanoo: 

— Eipään tuota ihan tarkalleen ossaa sannoo, mutta arvaisin nel¬ 
jänsadan kilometrin maille. Oiskoon ehkä vähän pitempi. 

— Nyt höpiset! Ettei pitempi ? 

— Eipään juuri. Voipa olla vähän lyhempikin. Saman verran mat¬ 
kaa kuin Helsingistä sinne sun kotipaikallesi. 

Outo sanoma Vikelle. Hän ei ollut tullut aikaisemmin ottaneeksi 

asiasta selvää, mutta jo tulomatkan pituuttakin ajatellen hän oli 
arvioinut matkan ainakin tuhanneksi kilometriksi. 

Huomio kiintyy nyt vihollisen puolelle, siellä näyttää olevan jota¬ 
kin liikehtimistä ja Martikainen laukaisee kiväärinsä. Heti tulee 
kymmenkunta laukausta vastaan. Valveilla ovat. Kun on jälleen 
rauhallista, sanoo Vikke: 

— Annapa että tulisi pirunmoinen pakkanen ja tuo meri jäätyisi 
laidasta laitaan, silloin ei muuta kuin kivääri selkään ja luistimilla 
Suomeen. Mitäs tuumit? 

Naureskelee Martikainen. Miksikäs ei se kävisi, vallankin hyvällä 
etelätuulella: pieni purje vielä auttamaan vauhtia, niin se olisi muu¬ 
taman tunnin juttu. Ymmärtäisi vain meri jäätyä! 

Siinäpä se. 

Ilmaan on ilmestynyt liikettä, ainakin neljä lentokonetta kauem¬ 
pana meren yllä. Niillä tuntuu olevan jonkinlaista tappelun tuhi¬ 
naa, syöksyilevät ylös ja alas, kiertelevät ja keikkuvat toisiaan ajel¬ 
len. Täällä niitä näkeekin enemmän kuin Missellä. Nyt lähtee kaksi 
konetta suoraan maata kohti, painuvat äkkiä alemmaksi, ja toiset 
kaksi jatkavat jonkin matkaa vielä takaa-ajoa, kunnes jossakin taus¬ 
talla alkavat torjuntatykit jyskyä ja valkoisia savuhattaroita pölläh- 
telee lentäjien lähimailla. Liian kaukana ovat, ammukset eivät ta¬ 
voita, ja viimeksi taistelualueelle jääneet venäläiset koneet palaavat 
nekin omiensa luokse. Juoksuhaudoissa ollaan silmä kovana: en¬ 
täpä tulevat tänne rintaman ylle munimaan, niin kuin tuon tuosta¬ 
kin tapahtuu? Eivät tule nyt ja välipä vaikka tulisivatkin, eipä niistä 
ole juuri vahinkoa koitunut. Vain pari kertaa ovat jääkärien täällä- 
olon aikana saaneet osuman asemiin, eikä silloinkaan ole sattunut 
muuta kuin vähäisiä sirpalerepeytymiä asuntojen seiniin. 

Ilmassa on jälleen rauhallista, vain muutamia suuria vesilintuja 
leijailee ulompana merellä. Maailmansodan rintamien pohjoisim¬ 
man kaistan vartijat nojailevat varustuksen hirsiseinään ja 
katselevat vuoroin laineiden läikettä, vuoroin edessä olevaa met¬ 
säistä harjannetta, joka oksantynkäisine petäjineen on kuin mui¬ 
naissuomalaisten karsikko, uhrikumpu. Tuo vertauskuva tulee 
Martikaisen mieleen. Sellaiseksihan voi tuo edessä oleva maasto 
meille suomalaisille muodostua. Meidät on siirretty tänne vaaran- 
alaisimmalle paikalle, torjumaan suuren sotaliikkeen ensi iskua. 
Tällä hetkellä näyttää siltä, ettei sitä odotetussa vaiheessa tullutkaan, 
mutta voihan se tulla myöhemmin, aivan odottamatta. Tuollainen 

satatuhatmiehinen tuhon aalto pyyhkäisee puolitoistatuhantisen 
suomalaisen nuorukaisjoukon olemattomiin. Tällä hetkellä näyttää 
olevan entistä vähemmän toiveita Venäjän armeijan luhistumisesta 
ja jääkäreitten Suomeen paluusta, onhan Romaniakin liittynyt 
Saksan vihollisiin, ja vaikka Mackensen onkin siellä ensi vaiheessa 
tehnyt selvää jälkeä, sitoo se kuitenkin voimia yhä uusille taistelu¬ 
alueille. 

Martikaisen mietiskely katkeaa Viken huudahtaessa ja osoittaessa 
juoksuhaudan kulmakkeesta oikealla olevaa rantaa kohti. Sinne on 
aalto heittänyt jotakin merkillistä: kuin paksun, mutkaisen putken- 
kappaleen tai mustana kiiltelevän köyden. »Katto, kärmes!» sanoo 
Vikke. Martikainen katsoo, vilkaisee kiikarillakin ja sanoo: »Eipäs 
vainenkaan käärme, vaan ankerias, oikea herkkupala. Saataisiinpa 
sen läski pataan.» Mutta kun Vikke ehdottaa, että hänpä sieppaa 
sen sieltä, niin hätääntyy Martikainen ja kieltää jyrkästi, ei tule 
kuuloonkaan, olet reikiä täynnä ennen kuin pääset sitä lähellekään, 
varmasti ampuvat tuolta vastapäätä. Katohan! Martikainen ottaa 
kypärän päästään ja kohottaa sitä hitaasti kiväärin piipun kärjessä 
vallin yli, eikä ole kulunut puolta minuuttia ennen kuin kuuluu 
laukaus ja teräspäähineessä on reikä. 

Mutta Vikke ei vielä jätä ajatusta, tuo paksu makkara näyttää 
kovin herkulliselta ja houkuttelee. Hetkisen hän seisoo ääneti 
Martikaisen vieressä, mutta siirtyy sitten askel askelelta kauem¬ 
maksi merta kohti. Martikainen katselee toisaalle. Päästessään 
juoksuhaudan kulmaukseen Vikke miettii hetkisen, sieppaa sitten 
kypärän päästään ja ottaa asetakin taskusta valkoisen liinan, joka 
palvelee nenäliinana, mutta on vähintäin neljän nenäliinan suu¬ 
ruinen pienehkö pöytäliina, lahja Tittelmunden kartanonhoitajalta 
Viken siellä sairastellessa nuhaa. Vikke heiluttaa tuota valkoista 
rauhanlippuaan vallin yli, nousee sitten tukka pörrössä vallille 
polvilleen jatkuvasti vaatetta heilutellen ja odottaa hetkisen. Kun 
laukauksia ei kuulu, luisuu hän toiselle puolen vallin, kävelee rau¬ 
hallisesti rantaa kohti ja tarttuu ankeriaaseen. Se on rasvainen 
ja niljakas ja liukuu aluksi käsistä, aivan kuin siinä olisi vielä 
joitakin elonmerkkejäkin, mutta pian saa Vikke otteen ja lähtee, 
edelleen riepuaan heilutellen, takaisin asemiin. Nyt on Martikai- 
nenkin jo huomannut Viken matkan ja laskettelee hartaita kirouk¬ 
sia, mutta vaikenee sitten ja henkeä pidättäen odottaa miten 
tuon hullun nulikan käy. Melko nopeasti Vikke kiipeää saa- 

Uineen takaisin vartiopaikalleen, saa ensiksi silmilleen Martikaisen 
kiukkuiseksi yrittelevän purkauksen ja uhkailuja vartiopaikalta 
poistumisesta aiheutuvasta rangaistuksesta. Uhkailu kuitenkin aivan 
pian vaihtuu leveään savolaiseen nauruun ja toteamiseen, että 
»johan pittää olla pöljällä moukan tuuri, kun hengissä tulloo». 
Kauempanakin vahtipaikoillaan olevat jääkärit ovat huomanneet 
Viken tempauksen, kuuluu huutelua oikealta ja vasemmalta. Ja 
aivan kuin kuuluisi huutelua ja naurunrähinää tuolta vastapäätäkin, 
vihollisen puolelta. Olipahan tapaus puolella jos toisellakin! Ja 
osoittipahan, että ihmisiä tässä vain ollaan, osataan sopeutuakin — 
sodassakin. 

Sitä nyt tuumitaan jääkärien juoksuhaudassa: tiedetäänkö jo 
tuolla vastapäätä, että täällä ovat suomalaiset? Vai eikö tiedetä? 
Siksikö antoivat Viken käväistä kalamatkalla, kun hän on suomalai¬ 
nen, vai saksalaisenako pitivät? Kukapahan tuohon osaisi varmasti 
vastata. Mutta sehän muistetaan, että kun Missellä saivat tietää 
suomalaisia olevan vastassa, niin oikean helvetin kehittivät heidän 
päänmenokseen. Kuinka nyt olisivat mieltään muuttaneet? 

Varmaankaan eivät tiedä keitä täällä on naapurina. 

Viken rangaistus unohdettiin. Hän ei saanut arestia, ei edes 
muistutusta luvattomasta rintamanylityksestään. Kukapa sellaisia 
— kun koko kämppäkunta söi ankeriassoppaa! Ja riitti maistiaisia 
vähän muillekin. 

Riianlahden lounaiskulmaa lähinnä olevassa kämpässä oli taval¬ 
lista hilpeämpi iltahilu menossa. Kenelläkään ei ollut tänä yönä 
vartiovuoroa, puuhailtiin minkä mitäkin pientä: ken ompeli tiu¬ 
kemmin kiinni irrallaan retkottavaa nappia, joku kuroi umpeen 
palkeenkieltä. Olipa jollakulla kiväärikin polvien välissä, vääpeli 
oli havainnut ruostepilkkuja, täytyi puhdistaa. Enimmät kuitenkin 
hoitelivat niin sanottuja jokailtaisia juoksevia asioita: metsästivät 
täitä ja kirppuja, kenellä paita, kenellä housut tai asetakki käsiteltä¬ 
vänä. Pari päivää sitten oli kämppään ilmestynyt levysoitinkin 
viisine levyineen entisen Missen pommituksissa menetetyn tilalle. 
Kukaan ei tiennyt mistä se oli tullut, joku muisti nähneensä saman¬ 
laisen, kranaatin sirpaleesta pahan kuhmun saaneen laulumasiinan 
luetelleen aikaisemmin eräässä naapurikomppanian kämpässä, 
mutta mitäpä noita syntyperiä tutkimaan: kunhan siinä oli ja ään- 
teli, enimmäkseen kähisten ja rämisten, mutta joskus vinkaisten 


kirkkaammankin sävelen. Oli siellä Tipperary ja Marseljeesikin, 
oli muutamia saksalaisia lauluja sekä kaksi ruotsalaista marssia. 
Suomenkielisiä levyjä ei ollut vielä saatu. Ruotsalaiset marssilevyt 
oli tänään tuonut kämppään Ruotsin poika kapteeni Hällström, 
joka oli keväällä tullut komppaniaan. 

Parhaillaan oli pyörimässä vanha ruotsalainen sotilasmarssi, kun 
hämärään ovensuuhun ilmestyi pitkänhuiskea jääkäri ja huikkasi 
hyvät illat. Hän ei kuulunut tuvan asukkaisiin, ei aluksi tuntunut 
tutulta muutenkaan, vasta kun hän ilmestyi lähemmäksi valoa kuu¬ 
lui monesta suusta: Masa! 

— Masapa juu, terveisiä vain. Piti oikein jantusjaloin lähteä 
kattomahan. 

Sitten sateli kysymyksiä, muut puuhailut pysähtyivät. Useimmat 
tuvan asukkaista tunsivat tulijan, Ampialan Masan, renkimiehen, 
joka oli ollut hiukan lähtöaikeissa jo talvella toisten kylän poikien 
mukana, mutta oli sitten suostunut Ampialan pyynnöstä jäämään 
kotiin. Mutta nyt hän oli täällä. Miten ihmeessä? Kerro! 

Kertoihan Masa kunhan kerkesi saada suunvuoron. Ja kertomisia- 
han hänellä oli. Paljonkaan ei ollut viime kuukausina kotimaasta 
kuultu. Mutta aivan tuoreita eivät olleet Masankaan tiedot, sillä 
hän oli lähtenyt kotikirkolta jo heinäkuussa, heti kun viimeinen 
kuorma heiniä oli ajettu latoon, ja saapunut Saksaan kuun lopussa. 
Heitä oli tullut samassa matkassa kuusi suomalaista, ja Ruotsista 
oli liittynyt matkaan kaksi. Heidät vietiin suoraan harjoitusleirille 
jonnekin Hampurin lähelle, siellä oli »paiskittu töitä», niin Masa 
sanoi, seitsemän viikkoa, ja nyt sitä ollaan täällä ja ruvetaan soti¬ 
maan. Tänään tultiin. Pirkuleen lujilla pitivät siellä leirillä-! 

Mutta hengissähän te näytte vielä olevankin, te omankyläiset, 
enimmät ainakin? Siellä kun kesällä levisi huhuja, että joka äijä 
täällä makaa jo koivet oikoisena-. 

— No kuinkas sinä tänne tohdit lähteä kun sellaisia puhuttiin? 
tiedustavat pojat. 

— Täytyihän jonkun lähteä pitämään huolta että tulette hauda¬ 
tuksi! selvitteli Masa. Sitten hän jo ennätti selittämään kotimaan 
tapahtumiakin. Kesä oli tullut myöhään ja ollut kylmä. Hallakin 
oli jo käynyt perunanlehtiä napsimassa ennen hänen lähtöään. 
Kasakoita oli ajellut maakunnassa monikymmenisinä laumoina 
useissa pitäjissä, jääkäreitä olivat etsiskelleet, niin kerrottiin. 
Värväreitä oli vangittu siellä täällä, toiset olivat Oulun ja Vaasan 

lääninvankiloissa tai Katajanokalla, eräät oli viety suoraapäätä Pieta¬ 
riin, jossa oli jo muutamia suomalaisia hirtettykin, vaikka nimistä 
ei ollut saatu tietoja. Juoksuhautoja kaivettiin jo Pohjanmaalla 
saakka, Masakin oli määrätty Ähtäriin kaivuutöihin, ja silloin hän 
paineli matkaan. Asia sovittiin yhdessä Ampialan kanssa. Kaiken¬ 
näköisiä ukaaseja on pitkin kesää sadellut viranomaisille ja heidän 
kauttaan yhteiselle kansalle. Elintarvikkeita takavarikoitiin, otettiin 
teuraskarjaa sekä viljaa; tietysti niitä maaseudulla kätkettiin minkä 
voitiin. — Ei ole Venäjälle viety miehiä, vain värväreitä vankiloihin, 
muita vaihtoihin omassa maassa. 

Oli Masalla kerrottavaa, ja oli muutakin: useita kirjeitä. Niissä ei 
ollut oikeita nimiä eikä kuorissa osoitteita, vain peitenimiä, jotka 
Masa tiesi, ja omansa kukin sai. Kaikki muut paitsi Tuhari. Mutta 
terveisiä oli kotoa hänellekin ja tarkat tiedot voinnista, ei mitään 
hätää, oli hoivailtu hiukan sivustapäin ruuan apua Miinan perhe¬ 
kunnalle, niin että hyvin oli mökissä kesään päästy. Sitten Iikka — 
Iikka Harjunpää? Hänellekin on kirje. Missäpäin on Iikka? 

Sitä ei osannut kukaan sanoa, Iikan sen hetkisestä oleskelupaikasta 
tuskin tiesivät taivaan enkelitkään. Hän oli viikko sitten lähtenyt 
komennukselle kotimaahan kolmen muun jääkärin kanssa. Minne 
heidän oli Suomessa‘mentävä ja mitä tehtävä, siitä ei Iikalla itsel- 
läänkään ollut vielä lähtiessä tietoa. Keneltä muuten mahtoi olla 
kirje Iikalle? Ei ainakaan kotona osattu kirjoittaa? Tiesihän Masa, 
ja mitäpä tuota salaamaan: tytöltä se oli, Likomäen Annulta, joka 
Iikkaa omanaanodottelijoskus palaavaksi, niinkuin teidän toistenkin 
tytöt siellä kotopuolessa — kuinka vain mahtaa olla oman uskolli¬ 
suutenne laita täällä-? Ei ole siinä vikaa, vakuutettiin. Ja 

uskoihan Masa, sillä eihän täällä näyttänyt liikoja hameita heilahte- 
levan, aivan sattumalta tulee joskus vastaan. Ja mitäpä niistä sattu¬ 
mista, eihän niissä ole oman makua-. Sitten Masa kertoi, 

että samassa matkassa heidän kanssaan tuli tänne leirille kaksi suo¬ 
malaista suoraan Tukholmasta, kuuluvat olevan oikein tämän touhun 
päämiehiä, ja heillä on myös kirjeitä mukanaan suuri laukullinen, 
sieltäkin voi vielä tipahtaa jollekulle postia. Heillä on myös koti¬ 
maan lehtiä* mahtanevat kohta jakaa. 

Vielä samana iltana niitä jaettiinkin, lehtiä ja lisää kirjeitä. Puolen¬ 
yön tienoille paloivat monenlaiset lamput suomalaisen jääkäripatal¬ 
joonan kämpissä, luettiin kirjeistä kotoisia kuulumisia ja lehdistä 
tietoja kotimaan ja kotipaikkakunnan tapahtumista. Uutiset eivät 

olleet eilispäiväisiä, enimmäkseen ne olivat jo yli kuukauden takaisia, 
mutta täydestä kävivät. 

Oli saatu muutakin kuin kirjeitä ja sanomalehtiä: isoja paketteja 
ruotsalaista näkkileipää, voita ja juustoa, makkaraa ja sardiineja. 
Olipa muutama pullo viiniäkin. 

»Hotel Stälhandsko» oli suojaisassa paikassa jonkin verran rinta¬ 
man takana, osa siitä oli esikuntahuoneena ja toisessa osassa asui 
upseereja. Isoon esikuntahuoneeseen oli kerääntynyt tänä syyskuun 
iltana huomattava joukko jääkäreitä, yli sata miestä, enimmäkseen 
päällystöä ja alipäällystöä, muutamia saksalaisiakin mukana. Täällä 
Tukholmasta saapuneet jääkäriliikkeen keskuskomitean johtajat 
selvittivät tilannetta Suomessa ja yleensäkin maailmanmenon näkö¬ 
aloja sinä ajankohtana, samalla kun nautittiin lähetyskunnan tuomi¬ 
sista, joita oli jo jaettu koko pataljoonalle, mutta varattu myös tähän 
tilaisuuteen. Tiedotustilaisuuden päätyttyä kokoonnuttiin illan¬ 
viettoon, johon saapuisi muutakin pataljoonan miehistöä. 

Niin kuin sanomalehdistä näkyi ja ennestäänkin jo tiedettiin, 
jatkuivat Venäjän armeijan varustelut yöt Suomessa entisellä vauh¬ 
dilla. Työväen joukkoon, lähinnä Etelä-Suomeen, oli ilmestynyt 
sadoittain kiinalaisiakin tai Kiinan rajoilla asuvia Mantsurian 
mongoleja, sangen kurittomia joukkoja, jotka aiheuttivat monen¬ 
laisia vaikeuksia suomalaisille viranomaisille. Jatkuvasti saatiin 
tietoja, että Pietarissa suunniteltiin suomalaisten miesten joukko- 
siirtoa Venäjälle. Jääkäriliikkeestä olivat santarmit täysin selvillä, 
todennäköisesti heillä oli jo melko tarkkoja henkilöluetteloltakin. 

Sitten tehtiin keskuskomitean jäsenille kysymyksiä. Oliko totta, 
että Konigsbergin lähelle on järjestetty suomalaisen pitäjän kokoi¬ 
nen maa-alue, joka on suunniteltu jaettavaksi suomalaisille jääkä¬ 
reille torpanmaiksi sodan päätyttyä? Entä se, että parhaillaan neuvo¬ 
tellaan Saksan ja Venäjän erikoisrauhasta? Onko totta äsken saa¬ 
punut tieto, ettei enää aiotakaan yrittää etenemistä täällä pohjoi¬ 
sella rintamanosalla, vaan on solmittu salainen aselepo? 

Kysymyksiä oli enemmänkin, ja lähetyskunnan jäsenet vastailivat 
niihin parhaansa mukaan. Aselepoa ei ollut solmittu. Jos olisi, niin 
miten nytkin kuuluisi tykinjyrinä noin ankarana pohjoisesta! Hu¬ 
huja erikoisrauhasta oli ollut liikkeellä koko sodan ajan. Patal¬ 
joonaan otetaan lisää miehiä, niiden tulo oli parin viikon ajan kes¬ 
keytyksissä, mutta nyt jälleen on tie auki. Tuo puhe jääkäripatal¬ 
joonalle varatusta maa-alueesta on puhdasta pötyä. 

Vastaukset toisia tyydyttivät, kaikkia eivät. Mutta tämän illan 
iloa ei synkkäin epäilysten annettu häiritä. Selostustilaisuuden pää¬ 
tyttyä alkaneessa illanvietossa esiintyi jälleen soittokuntakin, tosin 
supistuneena: Eerikki Kontio johti neljää soittajaa, itse puhaltaen 
klarinettia. Vääpeli Kapuscinsky ei enää ollut pataljoonassa, yksi 
soittajista oli tähän saakka kaatuneitten yhdeksän miehen joukossa, 
kaksi oli sairaalassa. Mutta komeasti kajahtelivat marssit ja hiukan 
hempeämmätkin laulut viidenkin miehen vaskeen hengähdellessä. 
Eikä rumpuja tarvittu: tykistön tuli molemmin puolin rintamalin¬ 
jaa oli siksi voimakasta, että se aivan hyvin piti taustaäänistä 
huolen. 

Oli muutakin musiikkia: Nestori Mankala lauloi. Eräät mukana 
olevat saksalaiset upseerit eivät olleet ennen kuulleet hänen lau¬ 
luaan ja olivat ihmeissään: tällainen laulaja suomalaisten jääkärien 
joukossa! Valmis oopperabarytoni! Erikoisen innostunut oli kapteeni 
von Coler, hän joi maljan Mankalan kanssa ja tiedusteli tämän opin- 
noita. Laulua seurasi hiljakkoin pataljoonaan tulleen koomikko- 
voimistelija Rafael Langin esitykset. Langista ei ollut sotilaaksi, 
hänet olikin jo määrätty lähetettäväksi siviilitöihin, mutta esiintyi 
vielä tässä tilaisuudessa. Hän ei ollutkaan mikään aloittelija omalla 
alallaan, heittelehti mitenpäin milloinkin, meni kärrynpyörää yli 
pöytien ja välillä jutteli rivouksiakin, jotka saivat Anders Hannilan, 
pastorin, heristämään sormeaan taiteilijalle. 

Sitten sai vuoron Köpi Kartano, laulajapoika ja mainio juttu- 
mestari, joka käväisi hankkimassa nenänsä alle paksut viiksentölleröt 
ja esiintyi vääpeli Höfelmeyerinä kouluttaen kahta alokasta. Jos 
oli kouluttaja vääpeli hyvä, eivät esitystä pilanneet alokkaatkaan: 
kaksi ylivetoa Sven Dufvaa! Saksankieliset komentosanat olivat 
enimmäkseen päin mäntyä, ja vähintään yhtä paljon vinoon vään¬ 
tyivät temputkin, eli »kun pyssyn piti jalalle, se olkaan lensikin». 
Sekaisin menivät das Gewehr iiber! ja Gewehr ab! niin kuin riihrt 
euch ja stillgestanden. Parasta kuitenkin oli se siansaksan sekasotku, 
joka aina välillä seurasi komennuksia ja suorituksia usean kielen 
sekamelskana. 

— Seisotte perusasennossa kuin lehmät — kuin faraon seitse¬ 
män laihaa lehmää, sorkat sisäänpäin-! Minne helvettiin 

sinä senkin filemooni tuijotat, etkö tiedä kuuluvasi Saksan voitta¬ 
mattomaan armeijaan ja seisovasi rintamassa hänen keisarillisen 
majesteettinsa vääpelin edessä, ja kuitenkin mulkoilet jonnekin 

pilvien rakoon aivan kuin siellä istuisi enkeli paitasillaan harppua 

soittamassa-! Vedä tuo olutmahasi sisään niin että kitinä 

kuuluu, kun napa hankaa selkärankaa! — Donnerwetter, du bist 
ein Schafbock, Hammel, Mutterschwein, jaa, totisesti, seisot kuin 

tiine imisä-! Käskinkö sun lykätä leukasi kurkotukseen kuin 

yrittäisit omaa nenääsi haukata-? Leuka sisään minä sa¬ 

noin! — Luuletko sinä että tynnöri aiotaan pyörittää sun jalkaisi 
välitse, vai miksi lengotat sääriäsi? — Mikä kysymysmerkki siinä 
seisoo — kuin olisi housuissa isot ja pienet-! Ruoto suo¬ 

raksi, kyllä pää vielä tässä tuulessa jotenkin kiinni pysyy tuollai¬ 
sessakin kirahvinkaulassa-. Ja ettäkö mun pitäisi teistäkin, 

tuollaisista syntymätylsistä, vintturajaikaisista, täinsyömistä turi- 
laista, mädäntyneistä munista haudotuista paskanärhin poijista 

tehdä kunnon sodassa ammuttavaksi kelpaavia jääkäreitä-, 

ei totisesti, siitä ei synny mitään ainakaan ennen meidän herramme 
toista tulemista-! Sekaisin näkö ja kuulo, hoksottimista pu¬ 

humattakaan, ja muutoinkin koko meininki sellainen, ettei ainoa¬ 
kaan mies ole paljon kummempi kuin puolikas paremmanpuoleista 

akkaa-! Olisi Köpi äkseerauttanut alokkaitaan pitemmältä- 

kin, mutta hänen äänensä ei jaksanut enää yltää yli naurun, jonka 
mainio esitys katsojakunnassa kirvoitti. 

Saksalaiset upseerit ja pataljoonan ylin suomalainen päällystö 
sekä eräitä alempaankin päällystöön kuuluvia saksankielentaitoisia 
jääkäreitä istui illanvieton päätyttyä esikuntahuoneessa keskustel¬ 
len Tukholmasta saapuneen lähetyskunnan jäsenten kanssa. Varsi¬ 
naiset vakavat neuvottelut oli suoritettu jo päivällä, kaikki yleiset 
selostuksetkin oli annettu ja nyt oli siirrytty kevyempiin asioihin. 
Kapteeni von Coler keskusteli Nestori Mankalan kanssa tämän 
lauluopintojen jatkamisesta. Neuvoteltiin siitä olisiko mitään hyötyä 
parin kolmen viikon harjoittelusta vaikkapa Hampurissa, jossa oli 
eräitä vanhoja musiikinopettajia kotosalla nyt sodankin aikana. 
Mankala asian esitti, ja hän piti tällaista lyhyttäkin harjoittelua 
tärkeänä, ettei ääni pääsisi kokonaan samentumaan näissä sotapuu- 
hissa. Olisi vain saatava sen verran lomaa, sanokaamme kolme viik¬ 
koa, jos se järjestyisi, niin siellä olisi asuntokin valmiina, Hampu¬ 
rissa -. Kapteeni ymmärsi, jawohl, tyttö? Sen tapainen, niin, 

myönsi Mankala. Lomahan ehkä järjestyisi, rintamillakin on suh¬ 
teellisen rauhallista, on vain eräs asia: niinkin pitkälle lomalle päästessä 

täytyisi olla huomattavasti rahoja mukana lomallelähtijällä. Niitäpä 
Mankalalla olikin, useita satoja saksanmarkkoja, jotka oli juuri 
saanut Tukholmasta tulijoilta. Niin paljon oli tullut rahaa, että oli 
itseäänkin ihmetyttänyt. Niitä olisi kahdellekin miehelle, selitti 
Mankala, ja eikö sopisikin antaa lomaa myös Martikaiselle, joka 
mielellään opiskelisi jonkin aikaa Hampurissa. — Miten paljon 
täällä teidän pataljoonassanne onkaan musiikkimiehiä? ihmetteli 
von Coler, jolloin Mankala selitti, että tämä Gruppenfiihrer Marti¬ 
kainen ei ollut musiikkimies, vaan oli ammatiltaan lehtori, maisteri, 
ja tahtoisi hiukan tehdä tutkimuksia Hampurin kuulussa eläin¬ 
tarhassa. Hänellä olisi oikein erikoistutkimuskin tehtävänä: hän 
tahtoisi noin ikään paikanpäällä nähdä sen ihmetoimituksen kun 

elefantit lempivät-. Sehän kuuluu olevan sellainen aivan 

järkyttävän luonnonvoimainen tapahtuma, kuin maanjäristys pie¬ 
noiskoossa, jytinää, karjuntaa ja kiljuntaa, ajatella: sellaiset massat 
intohimoisessa luomisvimmassa! Minulla on rahaa aivan riittävästi 
Gruppenfiihrer Martikaisellekin. Tämä elefanttien suvun lisäänty¬ 
misen alkuprosessi tapahtuu syksyllä, näihin aikoihin, niin sanoi 
muusikko Kontio, joka oli sellaisen tapahtuman nähnyt-. 

Kapteeni von Coler ja toiset saksalaiset, niin kuin Mankalan tari¬ 
nan kuulleet ja ymmärtäneet suomalaisetkin, nauroivat katketak¬ 
seen Mankalan lomanpyynnöille. Nauroi Martikainenkin, mutta 
koska hän oli joutunut osalliseksi asiaan, halusi hän antaa pienen 
oikaisun, tahtoi selittää näille saksalaisille, että hän oli historian 
lehtori eikä suinkaan eläintieteen, vieläpä lisäksi pohjoismaiden 
historia pääaineenaan, joten norsut olivat melko kaukaisia asioita 
hänen ammatissaan. Mutta Mankala käski Martikaisen pitää suunsa 
tiiviisti kiinni, hänen oli täksi illaksi muutettava alaa, historia oli 
jätettävä, muuten lomaa ei tipahda. Martikainen alistui, koska kaikki 
suomalaiset olivat Mankalan kannalla. Haettiin siihen vielä Kontio¬ 
kin, joka pyydettynä kuvasi Hampurissa näkemäänsä luonnonil¬ 
miötä, norsujen intiimiä seurustelua, niin mojovin sanoin, elein ja 
vertauskuvin, että saksalaiset vaativat esityksen käännettäväksi 
myös heidän kielelleen, ja Mankalan selostuksen jälkeen jo melkein 
pöytäkin naurusta hyppi. 

Syvä rauha ja syyskuun yön pimeys vallitsi maailmansodan itä- 
rintaman pohjoisimmassa kärjessä viimeisten suomalaisen jääkäri- 
pataljoonan juhlaan osallistuneiden palaillessa omille oleskelumail¬ 
leen. Jostakin hyvin kaukaa kuului silloin tällöin tykinlaukaus, 

kuin vahtikoiran kumea ulvahdus, jonkunlaisena välttämättömänä 
muistutuksena siitä, että huomenna jälleen tapahtuu jotakin. 

Niin kuin tapahtuikin, paljonkin. 

Tapahtui täälläkin, Riianlahden rannalla, sellainen ennen kuulu¬ 
maton juttu, että muuan jääkäri lähti musiikkiopintoihin Hampu¬ 
riin kesken rintamapalveluksen, ja samalla kertaa sai ryhmänjohtaja 
komennuksen suorittamaan eräitä eläinpsykologisia tutkimuksia 
Hampurin eläintarhassa. Tavallista lomaa ei voitu tällaisissa tapauk¬ 
sissa antaa, mutta kymmenen päivän komennus sopi. Niin ratkesi 
asia pataljoonan ylimmissä portaissa. 

Oli vierähtänyt toista viikkoa Ruotsissa oleskelevien jääkäri vär¬ 
väyksen johtajien käynnistä pataljoonassa. Tämä aika oli kulunut 
sodan arkipäivinä: molemminpuolista tykistötulta, yöllisiä partio- 
kahakoita, ampumahaudoissa vuorottelua ja kämppäkeskusteluja. 
Jälleen oli pari miestä pataljoonasta kaatunut ja muutamia haavoit¬ 
tunut, joitakuita oli sairastunut malariaan, kaikesta päättäen aikai¬ 
semman suoperäisillä seuduilla oleskelun johdosta. 

Syyskuun loppupuoli on menossa, pimeä ilta, sataa. Miehet 
seisovat vartiopaikoilla asetakin kaulus nostettuna, saappaat mär- 
kinä litisten, vesi valuen pitkin selkää. Joskus kohoaa pimeän ta¬ 
kana valoraketti, harvahkoa tykinjylyä kuuluu oikealta. Olo on 
nihkeä, ahdistava, kummallisen tyhjänkäyntinen elämäntuntu mie¬ 
hellä kuin miehellä. 

Heitä on kolme eräässä suojahaudan nurkkauksessa: Hannes Kor¬ 
pela, Lauri Valkama ja Aaro Pakkala. Matalaääninen keskustelu on 
käynnissä. Korpela sanoo: 

— Eipähän tämä oikein hääviltä tunnu — elämä kuin likilaskui- 
nen leipä. Tätä samaa seisomista ja tuijottamista viikosta viikkoon. 
Jotakin muutahan odotettiin kun tänne lähdettiin. 

— Tuskinpa siellä kotona sen kummempaa tällä hetkellä on, 
sanoo Valkama. Jotakin sielläkin odotetaan. Ja tuskin entistä parem¬ 
paa. Vai mitä sinä sanot, Aaro? Sinähän sait kirjeen isältäsi? Onko 
hän vielä eduskunnassa? 

— On. 

— Mitä siellä ajatellaan? Sosialistejahan siellä on enimmin. 
Mitä he sanovat? 

— Sotkussa ovat pasmat sielläkin. Isä kirjoitti, että heidän ryh¬ 
määnsä on yhä enemmän ilmestynyt sellaisia, jotka tuomitsevat 
meidän täällä olomme ja uskovat Venäjällä kohta alkavaan vallan- 

kumoukseen ja sen avulla saavutettavaan itsenäisyyteen. Sanoi 
muuten elintarviketilanteen koko maassa huonontuneen halla- 
vuoden ja venäläisten vaatimien luovutusten takia. 

— Ei isäsi kuitenkaan kehottanut sua karkaamaan ? Korpela katui 
heti kysyttyään, mutta ei ehtinyt sanottua mitenkään korjaamaan¬ 
kaan, ennen kuin Aaro kivahti: 

— Isäni ei ole lurjus, pitäisi sun se tietää! Siellä on sosialistien 
joukossa eduskunnassa aivan yhtä hyviä isänmaanystäviä kuin 
porvareissakin. Jollei niin olisi, en minäkään tässä seisoisi. 

— Älähän suutu, en minä sellaista tarkoittanutkaan, että isääsi 
epäilisin. 

Nyt puuttui puheeseen jälleen Lauri: 

— Ei meidän kannata epäilijöitä eikä pettureitakaan lähteä 
kauempaa etsimään, niitä on aivan tarpeeksi jo omassa joukossamme. 
Mikä perhanan kolmen miehen porukka eilen illallakin liikuskeli 
toisen komppanian alueella? Olivat jutelleet jostakin kirjelmästä, 
joka olisi yhteisesti lähetettävä pataljoonan puolesta jonnekin — 
en tiedä minne, ehkä keisarille! — ja siinä vaadittava, että pataljoo¬ 
namme olisi poistettava rintamalta, ellei kerran ole tarkoituskaan 
suorittaa maihinnousua Suomeen. Näittekö tuon sepustuksen? 

Eivät olleet toiset nähneet, mutta kuulleet olivat siitä hekin. 
Tuollaista mielialaa oli ilmennyt siitä saakka kun Tukholman vieraat 
olivat lähteneet. Heidän käyntinsä ei ollut vaikuttanut mielialoihin 
rauhoittavasti heidän tuomistaan antimista huolimatta, vaan pi¬ 
kemmin päinvastoin. Vallankin Saksan ja Venäjän erikoisrauhan 
suunnitelmat olivat viime päivinä olleet puheitten aiheena. Kuo¬ 
huntaa ilmeni kaikissa komppanioissa ja kaikkien maakuntain mie¬ 
hissä. 

Pataljoonan rintamanosan keskivaiheilla sijaitsevaan isoon asunto- 
kämppään on kokoontunut parikymmentä jääkäriä. Keskustellaan 
kiihkeästi. Puheenjohtajaa ei ole, vaan sanat sattuvat miten milloin¬ 
kin, vastakkain, lomittain ja limittäin. 

Vain pari tuntia sitten on jälleen pidätetty yhdeksän jääkäriä. 
Heiltä on otettu olkalaput ja muut sotilasmerkit, ja saksalaiset sota¬ 
poliisit ovat lähteneet heitä kuljettamaan jonnekin rintaman taakse. 
Jo aikaisemmin on samalla tavalla pataljoonasta viety useita kym¬ 
meniä miehiä, jotka eivät totelleet määräyksiä. Minne? Onko heidät 
ammuttu matkan varrella? kysytään. Saapuvilla oleva Oberzugfuh- 

rer kieltää tämän, ei ole sellaisesta kysymys, ei aikaisemmissa ta¬ 
pauksissa eikä nytkään, mutta nämä miehet ovat kieltäytyneet 
tottelemasta päällystöä ja yllyttäneet muitakin tottelemattomuu¬ 
teen, siksi heidät on toistaiseksi eristetty, selittää ryhmänjohtaja 
Ampiala. Minne heidät on viety? Paikka ei ole tiedossa. Jonkin¬ 
lainen rangaistuspataljoona se tietysti on. 

— Olemme tulleet tänne saamaan sotakoulutusta eikä tapettaviksi 
rintamalla! Tahdomme taistella Suomen puolesta, mutta ei Saksan! 
kuuluu huutoja. 

— Olemme itse allekirjoittaneet lupauksen että joukkoamme 
saadaan käyttää rintamatoimiin — selittää Ampiala koettaen rau¬ 
hoittaa mieliä. Mutta ne tuntuvat kiihtyvän vain. Pari lyhtyä luo 
häilähtelevää valoa isohkoon huoneeseen, jossa pöydän ympärillä 
istuu joukko miehiä, toisia seisoo kumartuneina heidän takanaan. 
Ilma on paksua tupakansavusta ja märistä vaatteista irtautuvasta 
höyrystä. Jälleen kuuluu kiivas huudahdus: 

— Tuo paperi oli petosta, eiväthän läheskään kaikki edes tien¬ 
neet mitä allekirjoittivat! 

— Sen sisältö selitettiin jokaiselle, ja kaikki halusimme samaa 
itsekin: päästä rintamalle ja saada tottumusta sotatoimiin. 

— Sitä tottumusta on saatu jo tarpeeksi. Pataljoona on säilytet¬ 
tävä alunperäistä tarkoitustaan varten. Täällä se voidaan jauhaa 
lihoiksi muutaman päiväkauden rumputulessa! Jos täältä ruvetaan 
tuolla tavalla noppimaan miehiä rangaistusleirille, niin silloin läh¬ 
demme kaikki marssimaan Berliiniin! 

— Kuka sanoi sen? Kuka puhui viimeksi? 

Ei kuulunut ilmoitusta. Jotakin mutinaa kuului, ähähtelyä ja 
mutinaa. Sitten huone vaikeni, ja täyden hiljaisuuden vallitessa kuu¬ 
lui Markku Ampialan ääni: 

— Joka nuo viimeiset sanat päästi suustaan, häpeää varmaan jo 
itsekin. Ainakin me muut häpeämme. Vai kuinka, poijat? 

Kukaan ei vastannut myöntävästi, mutta ei kieltänytkään. 
Useimmat tuijottivat synkkinä, yhä viipyvä kiukuntuike katseessa, 
toiset näyttivät miettivän. Jälleen puhui Ampiala: 

— Totta kai jokainen ymmärtää, että niin vapaaehtoisia kuin 
olemmekin, meitä sitoo antamamme lupaus ja sotilas vala. Teille 
pitäisi olla myös selvää, että jos minä nyt käsken nostamaan käden 
ylös jokaisen, joka ilmoittaa kieltäytyvänsä noudattamasta päällys¬ 
tön määräyksiä, niin minun on annettava pidättää jokainen ilmoit- 

tautuva ja hän tulee lähetettäväksi rangaistusuhille. Jokainen saksa¬ 
lainen, joka näin menettelee, ammutaan ilman muuta. On muistet¬ 
tava, että on sota! 

Viimeisten sanojen aikana avautui ovi ja sisään astui eräs ensim¬ 
mäisen komppanian joukkueenjohtaja. Hän ilmoitti saaneensa 
tehtäväkseen lukea tänne kokoontuneille jääkäreille pataljoonan 
komentajalta majuri Bayerilta pataljoonalle saapuneen kirjeen, joka 
oli määrätty tiedotettavaksi kaikille suomalaisille jääkäreille. Huo¬ 
neessa syntyi täysi hiljaisuus. Majuri Bayer oli mies, jonka sanaan 
luotettiin. Kirje oli pitkä, mutta sen riveiltä puhui sotilas sotilaille 
eikä kukaan väsynyt kuuntelemaan. 

»Minulle on ilmoitettu muutamien suomalaisten lausuneen, 
että jääkäripataljoona olisi siirrettävä rintaman taakse, että se säilyisi 
sen ajan käyttöön, jolloin voitaisiin perustaa suomalainen armeija. 
Minulle on kerrottu myös suomalaisten jääkärien lausuneen, ettei¬ 
vät he täällä rintamalla ollessaan taistele Suomen vapauden puolesta 
ja etteivät he tahdo enää olla mukana sotatoimissa.» 

Näin alkoi komentajan kirje. Sen jälkeen siinä lausuttiin otak¬ 
suma, että tällaisia ovat puhuneet vain jotkut yksityiset harhaan¬ 
johdetut jääkärit. Jos kuitenkaan niin ei ole, vaan näin ajattelevia 
on pataljoonassa paljon, silloin on pataljoona heti hajotettava. 
Majuri ilmoitti, ettei hän eikä kukaan upseeri tule johtamaan sel¬ 
laista joukkoa, jossa miehet itse päättävät milloin tottelevat, milloin 
eivät. Kirje jatkui: 

»Jos suomalaiset ovat liian heikkoja tai arkoja taistellakseen vi¬ 
hollisiaan vastaan, on jäljellä vain yksi mahdollisuus: Suomen 
ainoa sotajoukko on jälleen hävitettävä.» 

— Ovatko kaikki ymmärtäneet? Kuuluu myöntymyksen murah- 
telua ja muutama ääneen lausuttu vastaus: selvä on! 

Selostaja jatkoi: 

»Jos todella suuri joukko miehiä vaatii pääsyä rintaman taakse 
sen vuoksi, että venäläiset ovat neljän kuukauden kuluessa sur¬ 
manneet heidän joukostaan muutamia miehiä, niin sellainen joukko 
on menettänyt oikeuden kantaa saksalaisen sotilaan asepukua.» 

Kirjettä ei ollut ehditty vielä loppuun saakka suomentaakaan, 
joten joukkueenjohtaja omin sanoin selosti jäljellä olevan kirjelmän- 
osan, jossa kerrottiin nykyhetken näköaloista rintamalla, nimen¬ 
omaan suomalaiselta kannalta asioita katsellen. Ruotsi näyttää 
jäävän puolueettomaksi, joten jääkäripataljoona ei voi sen kautta 

kulkea kotimaahan. Merellä ovat alinomaisena vaarana venäläisten 
vedenalaiset ja muutkin sotalaivat, joten joukko voisi tuhoutua sitä 
tietä yritettäessä. Mutta jos Venäjän armeija lyödään, tapahtuipa 
se missä tahansa, silloin aukenee myös Suomelle vapauden tie, kun 
sen sijaan paikallinen voitto Helsingin edustalla ei merkitsisi mi¬ 
tään. Eikö suomalaisista itsestäänkin tuntuisi häpeälliseltä, kun 
saksalaiset taistelisivat myös heidän vapautensa puolesta, suoma¬ 
laisten ainoan sotajoukon makaillessa rintaman takana katsele¬ 
massa? Voitaisiin myös luetella, mitä Saksa on tehnyt suomalaisten 
hyväksi tähän mennessä. On käytetty useita miljoonia jääkäripatal¬ 
joonan luomiseksi, on kustannettu jääkäreitten matkat, annettu 
heille parhaat aseet ja vaatteet, heidän rintamanosansa on rauhalli¬ 
simpia, heidän lomamatkansa kustannetaan, he ovat saaneet paljon 
nopeammin ylennyksiä kuin Saksan omat miehet. Mutta tärkeintä 
kaikesta on, että tämä joukko on Suomen kansan ainoa toivo vapau¬ 
den saavuttamiseksi. Jos se toivo pettää ja pataljoona hajotetaan, on 
se Suomen toivon pettämistä ja maailmanhistoriallinen häpeä. 

Joukkueenjohtaja lopetti lukemisensa. Tuvassa vallitsi hiljaisuus. 
Sitten kuului: 

— Onko papereissa majurin nimi? Kysyjä oli Mikko Vilkku, 
merimiesteitä pataljoonaan tullut. 

— Tämä paperi on suomennos. Mutta jos epäilet asiaa, mene 
katsomaan pataljoonan esikuntaan, siellä näet kirjeen ja nimen. 

— Uskon puhetta. 

Nyt puuttui puheeseen jälleen Markku Ampiala, sanoi: 

— Kerrottiin, että sulia, Vilkku, on lista, johon olet ottanut sel¬ 
laisten nimiä, jotka tahtovat kieltäytyä rintamapalveluksesta. Onko 
se totta? 

— On. Mutta en minä kenenkään nimeä ole ottanut, itse on kukin 
kirjoittanut vapaasta tahdostaan. Laitoimme listan silloin kun van¬ 
gittuja kavereita lähdettiin viemään. 

— Montako nimeä siinä on? 

— Neljä. Mutta oman nimeni pyyhkäisen pois. 

Kuului kaksi muuta ääntä, jotka sanoivat, että he pyyhkivät 
myös nimensä pois. Listaan jäi vain yksi nimi. Vilkku katseli ympä¬ 
rilleen, mutta ei huomannut tätä neljättä nimimiestä joukossa. 
Äsken vielä oli ollut? Ovi oli käynyt äskeisen juttelun aikana, luulta¬ 
vasti joku meni ulos, ovensuussa oli niin pimeä ettei menijää huo¬ 
mattu. 

— Tehköön oman listansa, tämän minä revin, sanoi Vilkku silpu- 
ten paperin palasiksi ja heittäen palat lattialle. Kukaan ei kysynyt 
enempää, mitään päätöspuheita ei pidetty, ei ollut enempää kysyttä¬ 
vää eikä ilmoitettavaa. 

Mitään nimenkeräyslistoja ei enää pataljoonan alueella kuljeteltu. 
Ei myöskään lisää miehiä viety rangaistusleirille. Majuri Bayerin 
kirje saatettiin jokaisen tietoon, asioista keskusteltiin ja tässä vai¬ 
heessa rauha palasi. 

Mutta se jääkäri, joka livahti ovesta Vilkun selostaessa nimilis¬ 
taansa, ei palannut. Hän ei ilmestynyt asuntoonsa eikä ollut 
aamulla nimenhuudossa. Tuo alkukesästä pataljoonaan saapunut, 
merimieheksi itseään sanonut liukaskielinen ja hiukan omalaatuinen 
jääkäri ei ollut saavuttanut juuri kenenkään ystävyyttä, aivan kuin 
olisi häntä alunalkaen epäilty. 

Nyt hän oli kadonnut. 

Mutta minne ? 

Yöllä vartiovuorossa olleet eivät olleet huomanneet mitään epäi¬ 
lyttävää rintamien välisellä alueella, eikä luvatta liikkujia ollut ta¬ 
vattu rintaman takanakaan. Kahden vuorokauden kuluttua kuiten¬ 
kin jo tiedettiin, minne mies oli mennyt: yli linjojen, venäläisten 
puolelle. Hän oli käyttänyt joitakin kiertoteitä ja viipynyt. Mutta 
sitä seuraavana päivänä hänen pakonsa seuraukset todettiin suoma¬ 
laisten alueelle kohdistettuna tykkitulena, monta vertaa ankaram¬ 
pana kuin koskaan aikaisemmin. Sitä kesti koko päivän, helvetillistä 
rumputulta, aivan samoin kuin Misselläkin ensimmäisten miesten 
loikattua linjojen yli. Noiden kahden ensimmäisen jälkeen oli siellä 
mennyt vielä kolmaskin, joten tämä Riianlahden rannalla toverinsa 
ja sotilas valansa pettänyt suomalainen jääkäri oli neljäs. 

Ja viimeinen. Enempää tätä lajia ei enää joukosta ilmautunut. 

Merkillistä muuten, miten vähäisin uhrein pataljoona selvisi tästä¬ 
kin toisesta erikoisrumputulestaan. Korsut sortuivat ja linjat luhis¬ 
tuivat, mutta kuin ihmeen avulla miehet nousivat sortumien alta 
ja sorakummuistaan vahingoittumattomina tai vain vähäisiä vam¬ 
moja saaneina. Tuo vuorokautinen tulimyrsky taas, aivan kuin 
kohtalon valinkauhassa kullasta kuonat kirvoittaen, sai pataljoonan 
mielialojen harhat karkottumaan. Ei kuulunut enää vaatimuksia 
pataljoonan siirrosta rintaman taakse. Jokainen täytti tinkimättä 
tehtävänsä. 

Näistä pataljoonassa sattuneista selkkauksista eivät komennuk¬ 
silla olevat tienneet. He elivät omilla maailmankulmillaan täytellen 
omia tehtäviään. Pataljoonan poikia vaelteli kaukana Norjan poh¬ 
joisrannikoilla, heitä liikkui Jäämeren rantamaisemilla, missä he 
räjäyttelivät venäläisten sotatarvike varasto ja. Enimmin heitä, 
etappijääkäreitä, samoili pohjoisen Suomen tunturimaastossa ja 
Lapin mittaamattomilla jängillä, jotkut matkalla Vienanmeren 
rantamillekin heikentämään Suomen orjuuttaja valtion iskuvoimaa 
siellä olevien varastojen tuhoamisella. Useimmat kuitenkin kulkivat 
etelämmäksi kotimaahan erinäisiä tehtäviä suorittamaan, viemään 
viestejä ja hankkimaan tietoja, ottamaan selvää satamissa olevista 
sotalaivoista, varustelu- ja linnoitustöistä ja muista sellaisista 
asioista, joita tarvittaisiin silloin kun taistelu alkaisi. Jos alkaisi! 
Kukapa sen tiesi, mutta sen tietäminen ei kuulunutkaan näille 
valepukuisina ja valenimisinä salaisia teitään liikkuville Suomen 
pojille, jotka tiesivät henkensä olevan omassa kotimaassaan suu¬ 
remmassa vaarassa kuin missään muualla maailmassa. He vain totte- 
livat saamiaan käskyjä ja noudattivat annettuja ohjeita, koska se 
kuului osana siihen tulevaisten toivojen kokonaiskuvaan, jonka 
toteuttamiseksi he olivat matkaan lähteneet. 

Toiset näistä kotimaassa samoilleista palasivat jälleen Saksaan ja 
pataljoonaan tehtävänsä täytettyään. Toisten tie johti vankityr- 
miin. Mutta sieltäkin tultiin aikanaan. Vain muutamat harvat sor¬ 
tuivat retkien rasituksiin. 

Mutta kaikki eivät olleet komennettuina kotimaahan. 

Sodan ankarat kasvot voivat joskus vetäytyä huumorin ryppyi¬ 
hinkin. Niin oli käynyt Nestori Mankalan ja Taavi Martikaisen koh¬ 
dalla. He olivat lähteneet komennukselle juuri kun ensimmäiset 
niskurointiin yllyttäjät pataljoonassa pidätettiin, ja nauttivat nyt 
Suomesta saapuneitten markkojen antamien mahdollisuuksien mu¬ 
kaan kaikesta hyvästä mitä sodanaikainen Hampuri voi tarjota. 
Henrik Jahrman oli rintamalla, jossakin kaukana idässä, Karpaat- 
tien takana. Jahrmaneilla oli neljän huoneen huoneisto, alivuokra¬ 
laisena asunut sairaalloinen konttoristikin oli nyt viety rintamalle, 
joten molemmille jääkäreille oli asunto valmiina. Vastaanotto oli 

sydämellinen, ei ollut osattu odottaakaan tällaista iloa-! 

Tietysti Mankala oli päähenkilö tässä kaikessa, mutta aivan ylen¬ 
palttisesti sai ystävyyttä osakseen Martikainenkin. 

He saapuivat iltapäivällä, ja illalla mentiin syömään erääseen 
keskikaupungin ravintolaan, jossa Henrik Jahrman oli pitkät ajat 
soittanut. Siellä meni myöhään, yö oli pimeä ja kaikki valot sammu¬ 
tettuja lentohyökkäysten varalta. Nuoret — Mankala ja Betzy — 
menivät menojaan, häipyivät pimeyteen, Martikainen jäi rouva 
Christinen kanssa varmistamaan selustaa. He kulkivat hyvin tii¬ 
viissä tuntumassa, mutta keskustelivat asiallisesti. Martikainen ei 
ollut naissankari, päinvastoin, hänessä oli runsaasti pinttyneen 
vanhanpojan aineksia; rouva Jahrman vaistosi sen ja pusertui 
turvallisesti tämän tukevan suomalaisen jääkärin kainaloon. Marti¬ 
kainen kertoi Suomesta, omista opiskeluistaan ja opettajantoimes- 
taan, josta rouva näppärästi johdatteli juttelun sinne mihin hän 
halusi päästä: Nestori Mankalaan ja hänen perheeseensä. Siitähän 
Jahrmanien perheessä tiedettiin vain se mitä Mankala itse oli kerto¬ 
nut. Martikainen ei lähemmin tuntenut Mankalan perhettä, mutta 
sen hän tiesi, että Nestorin omistukseen on perintönä siirtynyt suuri 
maatila ja hänellä on muutakin omaisuutta, on siis varakas mies. 
Ja kunnon mies kaikin puolin sekä lupaava taiteilija. — Mutta 
miten ihmeessä hän on sitten täällä, Saksassa? Tullut vapaaehtoi¬ 
sena taistelemaan Saksan armeijaan? Tämä oli rouvalle mysteeri. 
Hän ihmetteli sitäkin, miten maisteri Martikainen oli jättänyt kou¬ 
lunsa ja tullut tänne vieraan maan rintamalle rämpimään juoksu¬ 
haudoissa ja olemaan alinomaisessa hengenvaarassa? Näitä asioita 
oli hänen miehensäkin, kapellimestari, ihmetellyt? Ei vain kenen¬ 
kään saksalaisen mieleen olisi tullut lähteä jonnekin kaukaiseen 
maahan sotimaan, kun ei siitä saa edes palkkaa, vain vaivaisen 
päivärahan? Oliko hänellä, Mankalalla, jotakin muita salaisia syitä 

lähteä-? Katsokaahan, herra Martikainen, niin kuin ym- 

rätte, Betzy on kovin kiintynyt herra Mankalaan, ehkäpä pitäisi 

sanoa rakastunut, ja hän on meidän ainoa tyttäremme-ym- 

märrättehän, herra Martikainen-? Jos herra Mankalankin 

tunteet ovat samanlaisia, niin kuin näyttää, niin he ovat melkein 
kihloissa, joskaan eivät tosin aivan virallisesti. Jahrman, mieheni, 
olisi vielä, ymmärrättehän, hän olisi halunnut vielä saada tietoja 
eräistä asioista-. 

Rouva Jahrmanin kieli kehräsi niin nopeasti, ettei Martikainen 
ehtinyt vastata hänen kysymyksiinsä yksittäin, vaan hänen oli 
kysymysryöpyn vihdoin pysähdyttyä pidettävä pieni esitelmä 
ensin yleensä Suomen valtiollisesta asemasta Venäjän alusmaana ja 

jääkäriliikkeen tarkoituksesta olojen muuttamiseksi, ja sitten erik¬ 
seen Mankalan asemasta tässä suuriruhtinaskunnassa. Jokseenkin 
sujuvasti Martikainen käytteli saksankieltä, hiukan savolaisittain se 
tosin joskus keinahteli, mutta hyvin rouva Jahrman ymmärsi. 
Ennen kuin siirtyi esityksensä toiseen osaan, selostamaan Mankalaa 
henkilökohtaisesti, hänen omaisuuksiaan ja ominaisuuksiaan, mietti 
Martikainen hiukan. Mikähän lie mielenailahdus sai hänet harkitse¬ 
maan, että mitähän jos pelastaisi Mankalan koko tästä seikkailusta, 
johon hän näytti nyt auttamattomasti sotkeutuneen, ihan naimis- 
kaavailuita myöten? Jos vihjailisi rouvalle, että niiden omaisuuk¬ 
sien laita tietysti on hiukan niin ja näin, tällaisina sota-aikoina val¬ 
lankin, ja kenties on Mankalalla ollut joitain salaisia syitä lähteä 
hiukan piileksimään, ei hän tietysti voi mitään varmaa sanoa, ja 

helpostihan niitä liioitellaankin-? Mutta sitten hän luopui 

tästä ajatuksesta. Tyttöhän oli hiton sievä typykkä eikä tyhmäkään, 
ja Nestori tuntui olevan vallan pirusti pihkassa. Hoitakoon asiansa! 
Ja niin Martikainen selosti kaiken Nestori Mankalaa koskevan par¬ 
haansa mukaan. Perin kelpo poika! 

Seuraavana päivänä lomailijat nukkuivat myöhään, puoliin- 
päiviin. Betzy oli aamupäivällä neljä tuntia työssä sotilassairaalassa, 
ja vieraat olivat vasta äsken nousseet hänen palatessaan kotiin. 
Myöhäinen lounas syötiin kotona, päivälliselle mentiin jälleen 
ravintolaan. Kolmas päivä kului suunnilleen samaan tapaan. Nel¬ 
jäntenä päivänä tunsi Martikainen jonkinlaista omantunnon nipiste¬ 
lyä ja sanoi Mankalalle: 

— Mitenkä olisi — eiköön pittäis käyä hiukan tiiustamassa siellä 
elläintarhassa — 

Mankala myönsi, hänkin oli muistanut saman asian, mutta siirtä¬ 
nyt sen tuonnemmaksi. Huomiseksi se siirtyi nytkin. Huomenna 
kuitenkin tuli muuta ohjelmaa. Talon naiset olivat valmistaneet 
yllätyksen, he ehdottivat lähtöä huviretkelle maalle, kun Betzyllä 
oli vapaapäivä. Tietysti lähdettiin. Mentiin Aitonaan ja sieltä maa¬ 
seudulle, erään Jahrmanin perheen tuttavan omistamaan hotelliin, 
kesänviettopaikkaan, jossa Jahrman oli joskus nuorena miehenä 
ollut soittamassa perheen saadessa samalla vapaan lomanvieton. 
Matka onnistuikin erinomaisesti. Sattui kaunis ilmakin, oikein sä¬ 
teilevän lämmin syyspäivä, ja perillä oli kaikinpuolin mukavaa. 
Päivä kului nopeasti iltaan. 

Aurinko oli juuri laskemassa, kun he lähtivät paluumatkalle 

kohti Altonaa. Parisen kilometriä ajettuaan he joutuivat pysäyttä¬ 
mään ja ajamaan tiensivuun, kun vastaan tuli useampikymmeninen 
joukko työasuisia miehiä, mutaisina ja likaisina, hitaasti astellen. 
Enimmillä oli päällään sotilaspuku, tosin ilman mitään erikois- 
tunnuksia, muutamat olivat siviilipuvuissa. Kun joukon alkupää 
oli saapunut huvimatkailijoiden kohdalle, huudahti Martikainen 
äkkiä: 

— Mitä helevettiä-! 

Joukko hidasti askeleitaan, jotkut pysähtyivät. Myös vartijoina 
matkassa olevat sotilaat kääntyivät katsomaan sinnepäin, mistä tuo 
oudonkielinen huudahdus kuului. Martikainen oli hypännyt rat¬ 
tailta alas ja aikoi mennä tapaamaan jotakuta joukosta, mutta varti- 
jasotilas asetti kiväärin poikittain hänen eteensä ja komensi pysäh¬ 
tymään. Silloin kuului joukosta suomenkielinen huikkaus: 

— Hei vain maisteri, täällä sitä ollaan, kaivellaan likaviemä- 
reitä Saksan Villelle! 

— Huusin alustoita me täällä siivoilemme Suomen vapauden 
puolesta! kuului toinen suomalaistiedotus ja jotakin vielä jatkoakin, 
mutta se häipyi vartijasotilaitten kovaääniseen ärjyntään, komen¬ 
nukseen: eteenpäin! ja puhumiskieltoon. Joku sotilas tönäisi ki¬ 
väärinperälläkin lähintä pysähtelijää, ja nopeasti he saivatkin jouk¬ 
koon vauhtia. 

Mankala oli ollut niin tiiviissä juttelussa naisten kanssa, ettei huo¬ 
mannut joukossa olevia suomalaisia ensinkään, ennen kuin kuuli 
Martikaisen huudahduksen. Ja mitäpä asiat olisivat parantuneet, 
vaikka hän olisi ehtinytkin puhumaan. Sinne miehet häipyivät 
pölypilveen, ja vartiomiesten päällikkö, invalidi vääpeli, oli pysäh¬ 
tynyt Martikaisen luokse ja vaati nähdäkseen hänen papereitaan, 
samoin Mankalan. Hän tutki ne tarkkaan ja sanoi: 

— Teillä on komennus Hampuriin, mutta ei tämä ole Hampuri, 
vaan maaseutu, lähin paikka Aitona. Mitä teette täällä ? 

Nyt oli mukana jo Mankalakin selittämässä, että ollaan menossa 
Hampuriin ja sieltä on tultukin, täällä ollaan asialla, joka kuuluu 
komennukseen ja jota ei ole lupa syrjäisille selittää. — Mutta 
miksi ryhdyitte puhuttelemaan vankeja? — Eihän heitä mitenkään 
puhuteltu, tavallinen suomalainen tervehdys vain lausuttiin, kun 
nähtiin joukossa suomalaisia. — Oletteko te suomalaisia? »Niitä 
juuri ollaan, ja nyt lähdetään», sanoi Martikainen siepaten samalla 
komennustodistukset vääpeliltä ja kiiveten rattaille. Vääpeli oli 

nähtävästi aikonut vielä jatkaa kuulustelua, mutta nyt hän hölmis¬ 
tyi sen verran, ettei yrittänytkään estää kuulusteltavina olevien 
matkaa. 

Naisille oli asiassa selittämistä, sillä kaikki oli tapahtunut niin 
nopeasti, etteivät he oikein käsittäneet mistä oli ollut kysymys. Ja 
selitettävähän se oli, tunnustettava, että suomalaistenkin joukossa 
oli ollut muutamia sellaisia, jotka olivat rikkoneet määräyksiä ja lä¬ 
hetetty tänne työleirille. Ohjesäännön mukaan ei heitä olisi saanut 
tervehtää, siitä selkkaus. Ei se sen kummempaa ollut. 

Eikä se naisille sen kummempaa ollutkaan, niin tytär kuin äitikin 
unohtivat nopeasti koko kohtauksen, he tahtoivat nauttia paluu¬ 
matkastakin mahdollisimman paljon: taivaanrannan kuparinheh- 
kusta, Altonan kirkontornien kimmellyksestä, tienvarren kukka¬ 
tarhani tuoksusta, kaikesta. Mistään ei huomannut, että maassa 
raivosi sota. Muutaman kerran päivän mittaan oli pysähdytty kuun¬ 
telemaan outoa ääntä ja katseltu taivaalle lentokoneitten tuloa ounas¬ 
tellen, mutta mitään ei -tullut. Yhtä rauhallista oli nyt illallakin. 
Niin ihana ilta. 

Vain seuralaiset olivat vähäpuheisia — miksi he noin raskaasti 
suhtautuivat vääpelin kuulusteluun? Eihän hän oikeastaan mitään 
pahaa tarkoittanut? Kannattiko tuota nyt säikähtää-! 

Niin vain oli, että vasta yön nukuttuaan Jahrmanin perheen vie¬ 
raat alkoivat olla jonkin verran ennallaan. Jopa illalla melkein 
enemmänkin kuin ennallaan. Kun halusivat lähdettäväksi Sant 
Paulin puolelle ja siellä ratkesivat ryyppäämäänkin, niin että rouvaa 
jo hiukan pelotti. Mankala paremminkin pysyi nahoissaan, mutta 
maisteri, vaikka olikin niin hyväntahtoisen näköinen ja väkäisessä 
iässä ja hiukan lihavakin, suorastaan haastoi riitaa saksalaisten 
kanssa ja löi erästä upseerinsijaista nyrkillä leukaan, niin että ellei 
olisi molemmin puolin kiirehditty pukareita rauhoittamaan, ties 
mitä olisi tapahtunut. Lopuksi ei kuitenkaan tapahtunut mitään. 

Oli jo komennuksen seitsemäs päivä. Se vaikeni sumuisena ja 
sateisena, oikeastaan se ei valjennut ensinkään, mutta siitä huoli¬ 
matta kaksi komennuksella olevaa suomalaista jääkäriä nousi jo 
varhain. He olivat valmiiksi pukeutuneina Betzyn lähtiessä toi¬ 
meensa ja saattoivat tämän sairaalaan. Betzyn kysyessä mitä he 
aamupäivällä puuhailisivat, ilmoittivat pojat menevänsä pikku 
ostoksille ja tulevansa ehkä vasta päivällisaikaan takaisin. 

Suoraan sairaalan portilta he painelivat Hagenbeckiin. 

Mutta tie sinne oli suljettu: portit lukossa. Niin tiukasti lukossa, 
ettei vielä kahteen päivään aukaistaisikaan, sellainen oli tiedonanto 
sisäänkäytävän yläpuolella. Yksinäinen aasi kuljeksi allapäin, kuin 
omaa ikäväänsä hautoen, pitkin käytävää, mutta mitään muuta lii¬ 
kettä ei näkynyt. 

Siinäpä veljet seisoivat, kaksi saksalaisen jääkärin asepukuun 
kääräistyä nuorta miestä, joille olisi ollut tärkeää päästä tuon sulje¬ 
tun portin toiselle puolen. He kävelivät edestakaisin jatkuvasti 
tarkkaillen, tulisiko joku näkyviin korkean rauta-aitauksen takana, 
samalla keskustellen tilanteesta. Ainakin Martikaisen olisi pitänyt 
päästä pistäytymään portin toisella puolen. Tännehän hän oli saanut 
komennuksen. 

— Jopahan piäsi moaliman hekuma ja restauranttiloijen ilot 
pahasti sotkemaan matkan meiningit, jos ei saada ketään tuolta ees 
näkyviin, harmitteli Martikainen heidän siinä astellessaan. Molem¬ 
mat olivat sitä mieltä, että kunhan saataisiin edes muutaman tunnin 
ajan tarkastella tarhaa, niin voitaisiin asiasta tehdä jonkinlainen 
raportti. Nyt näytti pahalta. 

Ei kuitenkaan loppujen lopuksi käynytkään niin pahasti. 
Portille saapui kuorma-auto, siitä hyppäsi alas mies ja painoi por- 
tinpielessä olevaa nappulaa, jota edelliset sisäänpyrkijät eivät olleet 
huomanneet. Kohta ilmestyi näkyviin parikin virkapukuista var¬ 
tijaa, jotka avasivat portin päästäen auton ajamaan pääkäytävälle. 
Tiiviisti auton tuntumassa painuivat portista myös Mankala ja Mar¬ 
tikainen, vartijat eivät yrittäneetkään heitä estää, vaan luulivat soti¬ 
laitten olevan auton miehistöön kuuluvia. Vasta kun auto lähti aja¬ 
maan eteenpäin ja siinä ohjaajan lisäksi miehistönä olleet kaksi 
näköjään lähes seitsemänkymmenen ikäistä ukkoa menivät mukana, 
alkoi toinen vartijoista tiedustaa suomalaisilta, mitä miehiä he olivat. 

Siitä tulikin pitemmänpuoleinen juttelu. Pojat selittivät asiansa, 
esittivät komennustodistuksensa ja kertoilivat sen kuin kielitaito 
riitti eläintieteellisistä harrastuksistaan. Vartijat raaputtivat pää¬ 
tään, olihan eläintarha suljettu, täältä siirrettiin eräitä huonoimmin 
suojatuilla alueilla sijaitsevia eläinryhmiä — muutamia petoeläin- 
ryhmiäkin — muuanne, mutta vartijatkaan eivät tienneet minne. 
Osa eläimiä oli myyty ulkomaillekin, olihan elintarvikepula asuk¬ 
kaillakin, vallankin lihaa oli säästettävä. Siirtojen ajaksi oli tarha 
suljettu. Mutta tietysti tässä tapauksessa, tutkijoitten, tiedemiesten 
ollessa kysymyksessä, ei oleskelu täällä ollut kiellettyä. — Elefan- 

titko? Ne ovat kyllä täällä. Josko leikkineet? Norsutko? Mitä her¬ 
rat tarkoittavat-? Aah, Zeugung, jawohl! Aivan oikein, 

mutta tuskinpa ne näin syksyllä, keväällä kyllä, ja silloin täällä on 
ääntä, norsuilla on kärsät ilmassa ja maa jytisee, he, he! Senkö her¬ 
rat halusivat nähdä? On tultava keväällä uudelleen, silloin on var¬ 
maan jo sotakin loppunut-. Katseltiin norsuja, niillä ei to¬ 

siaan näyttänyt olevan mitään erikoisempia leikkimispuuhia meneil¬ 
lään, ja niinpä sovittiin, että tavataan keväällä uudelleen. Ja var¬ 
maa on, että Hagenbeckin eläintarhan kaksi vartijaa, toinen käsi¬ 
puoli ja toinen pahasti ontuva, toi voivatkin aivan tosissaan uutta 
tapaamista katsellessaan niitä yllättävän suuria kolikoita, jotka suo¬ 
malaiset erottaessa heidän kouriinsa sujauttivat. 

Velvollisuus oli täytetty, norsut nähty. Yöllä oli lähdettävä, puoli¬ 
yön maissa. Tämä viimeinen ilta oli jäähyväisiä varten, ja niin 
molemmat rintamalle palaavat kuin Jahrmanin perheen naisetkin 
koettivat käyttää tuon ajan parhaansa mukaan. Mankalan illassa oli 
tietysti ilonpidon ohella hitunen haikeuttakin, sillä olihan hän mel¬ 
kein jo kihlattu mies, niin käsittivät asian Jahrmanin naiset, ja sama 
oli Mankalan omakin käsitys. Betzy oli, niin nyt eron lähestyessä 
tuntui, hänelle ensimmäinen ja ainoa nainen maailmassa. Lupauksia 
ja sopimuksia pitemmälle etenemisen tiellä oli tietysti vielä poikki- 
puomina sota, mutta kerranhan sekin päättyisi. Martikaisen juhlin¬ 
taa sen sijaan eivät olleet sydänkivut häiritsemässä, vaan hän nautti 
tämän viimeisen illan ilot niin ehjän täyteläisinä kuin Hampurin 
parhaimpiin kuuluva ravintola ne voi tehtävänsä suorittaneelle 
tiedemiehelle tarjota. 

Määräaikana olivat niin Gruppenfiihrer Martikainen kuin Hilf- 
gruppenfuhrer Mankalakin jälleen paikallaan ampumahaudassa 
Riianlahden rannalla. Rahat olivat riittäneet vielä jonkin vertaisiin 
tuliaisiinkin kämppätovereille ja lähitutuille. Pidettiin riemukkaat 
pikku peijaiset, oli hiukan syötävää ja hivenen verran juomisiakin. 
Soitettiin haitarilla ja kornetilla, Mankala lauloi, ja jääkärimaisteri 
Martikainen piti sisällysrikkaan esitelmän norsujen lemmenelämästä 
suomen-, saksan-ja savonkielellä. Esitelmä keskeytettiin monta ker¬ 
taa innostunein suosionosoituksin. 

Mutta nyt olivat juhlimiset ohitse. Sateisena syysyönä makasi 
kaksi ryhmää rintamien välisessä maastossa. Kuin pitkä mittarimato 
oli tuo lähes parinkymmenen jääkärin joukko ryöminyt piikkilanka¬ 

esteiden läpi ja jäänyt makaamaan sysipimeään, märkään maahan 
painautuen, kolmen pioneerin ryömiessä eteenpäin vihollisen esteitä 
tuhoamaan. Joukolla oli tehtävänään räjäyttää kuluneen viikon ai¬ 
kana rakennetut vihollisen etu varustukset ja siepata vankeja, siis 
suurin piirtein samaa kuin mitä tapahtui harva se yö. Tälle vaaralli¬ 
selle retkelle oli ilmoittautunut vapaaehtoiseksi myös Nestori Man- 
kala. Ilmoittautuminen ei ollut tapahtunut siksi, että hän olisi ollut 
erikoisen innostunut tällaisiin matkoihin, ei seikkailunhalusta eikä 
sotaisesta innosta näyttää urheuttaan. Ei hän halunnut tällaista mai¬ 
netta. Hänestä vain tuntui siltä, että hänen nyt, oltuaan lomalla 
ja monella tavalla huviteltuaan samaan aikaan kun toverit suoritti¬ 
vat palvelustaan, oli tällä tavalla hiukan maksettava näistä eduista. 
Sitä paitsi ei hän ollut tämänluonteisessa erikoistehtävässä ollut ai¬ 
kaisemmin, nyt oli mentävä, niin hänestä tuntui. Sitäkin suurem¬ 
malla syyllä, kun Martikainen oli saanut tehtäväkseen johtaa tätä 
väkivaltaista tiedustelua. Kun Mankala ilmoittautui yhdeksi lähti¬ 
jäksi, sanoi Martikainen: 

— Etköhän jeä poekkeen? Ohan noeta tulossa nuorempia ja lae- 
hempiakin. Eiköön piisoo yksi tällänen lihava ähystelijä kuin minä. 

Mutta Mankala vaati itsepintaisesti mukaanpääsyä, ja Martikai¬ 
nen suostui lopulta. »Koetetaanhan sitten läähätellä niin nopeasti 
kuin jaksetaan.» 

Kaikki ei mennyt aivan suunnitelmien mukaan. 

Vihollinen huomasi jotakin olevan tekeillä ja alkoi ampua valo- 
raketteja ylimenopaikan ylle hiukan ennen kuin pioneerit olivat 
saaneet etumaastossa työnsä valmiiksi. Valoraketteja seurasi kiivas 
kivääri- ja konekiväärituli. Pioneerit heiluivat aivan vihollisen välit¬ 
tömässä kosketuksessa, ja matalan kohoutuman suojasta he lennät¬ 
tivät kiivaan käsikranaattiryöpyn varustusten toiselle puolen. Myös 
jääkärien tykistö alkoi toimia lennättäen kranaatteja venäläisten 
juoksuhautalinjojen taakse. Heti tykistötulen alkaessa komensi Mar¬ 
tikainen taempana odottavat miehet syöksyyn, edessä olevissa 
piikkilankaesteissä suurennettiin aukot nopeasti ja etumaiset varus¬ 
tukset vallattiin milteipä salamasyöksyllä. Juuri valmiiksi saadut 
etumaiset asemat räjäytettiin, otettiin kaksi vankia ja palattiin, 
ennen kuin vihollinen ennätti saada vastatoimia tehokkaaseen käyn¬ 
tiin. Vain kaksi jääkäriä haavoittui lievästi. 

Martikainen ei ollut uskonut näin vähin tappioin rytäkästä sel¬ 
viydyttävän, vaan vielä komentaessaan miehiä takaisin hän luuli 

Mankalan makaavan kaatuneena välimaastossa. Hyökättäessä he oli¬ 
vat lähteneet juoksemaan yhdessä, mutta jo muutaman askelen 
edettyään Mankala kaatui ja jäi makaamaan liikahtamatta, kasvot 
maassa. Martikainen pysähtyi, koetti saada selvää mitä oli tapah¬ 
tunut, mutta sillä hetkellä vallitsi täyspimeys eikä Mankala vastan¬ 
nut kysymyksiin. Tuntui selvältä, että jatkuvasti viheltelevät kuulat 
tai kauempaa edestä vingahdellen sinkoilevat kranaatinsirpaleet oli¬ 
vat tehneet tehtävänsä. Enempää ei ollut Martikaisella aikaa py¬ 
sähtyä, hän riensi vihollisen juoksuhautaa parhaillaan vahaavien 
miesten luokse johtamaan kahakkaa. 

Mutta samassa kun etu varustus räjähtää ja lähdetään nopeasti 
vetäytymään takaisin, hän näkee aivan edessään Mankalan, joka 
seisoo piikkilankakiemurain vierellä, heilauttaa kättään ja heittää 
käsikranaatin pimeyteen, siepaten sitten kiväärin ja ehtien kerran 
laukaistakin, ennen kuin Martikainen pamauttaa häntä nyrkillä jal¬ 
kaan ja karjaisee: 

— Painu kumaraan ja takaisin, kaikki on selvää jo! Ne alkavat 
ampua vallan penteleesti. Takaisin mars, mars! 

Nestori Mankala ei kumartunut, hidasta oli juoksukin. Kyllä 
hän kuuli kuulaa tulevan yhä tiheämmin, jymisivät isotkin pyssyt 
edessä ja takana, mutta hän kulki kumartumatta, kaikesta tuosta 
piittaamatta. Kuin jonkinlaisessa unitilassa, puolitajuisena, iskusta 
turtuneena. Eikä se kuitenkaan sellaista ollut, ei nyt hänen astel¬ 
lessaan toisten jäljessä vaaraa uhmaten, enempää kuin äskenkään 
hänen jättäytyessään jälkeen. Ei hän ollut haavoittunut, ei louk¬ 
kaantunut muutenkaan, ei ollut tapahtunut mitään. Hän oli vain 
hyökkäysvaiheen alussa yhtäkkiä heittäytynyt maahan kuulien vin- 
gahdellessa, saanut kummallisen päähänpiston, tai ei se mikään 
päähänpistokaan ollut, paremminkin jonkinlainen shokinomainen, 
jysäyksentapainen säväys: nyt se iskee! Nyt puhkaisee kuula kur¬ 
kun — sen kurkun, jolla laulan, joka on koko elämäni! Ja nyt — 

juuri nyt, kun siinä— elämässäni — on mukana myös Betsy-. 

Näin juuri hän ajatteli, se tuli äkkiä kuin salamanväläys tuo tunne, 
ja silloin hän heittäytyi maahan. Hän kuuli Martikaisen äänen jys- 
kinän keskeltä, mutta hän ei vastannut eikä liikahtanut. Sitten kuu¬ 
lui toverien taisteluhuutoja edestä, siellä räjähteli käsikranaatteja, 
taisteltiin. Silloin hän äkkiä aivan kuin iskun saaden heräsi selvään 
tajuntaan, nousi, syöksyi eteenpäin ja ehti perille, mutta vasta sit¬ 
ten kun työ oli tehty! Tuli ehjänä takaisinkin ja makaa nyt valveil- 

laan tovereitten kuorsausten jyristessä ympärillä. Miettii yhä, sa¬ 
maa ja samaa. 

Sellainen merkillinen äkkiturtumus-. 

Turtumus! Miksi nimittää sitä tuollaisella nimellä, kun on oi¬ 
keampikin nimi! 

Minä pelkäsin! 

Olin kurja raukka, jäin jälkeen, petin toverit! 

Nestori Mankala makaa pilkkopimeässä kämpässä mietteen kier¬ 
täessä itsesyytöksen ja katkeran häpeän synkkää kehää. Ei ollut sat¬ 
tunut mitään tuona jälkeenjäämisen hetkenä: vain äkkisäikähdys, 
pelko, että kuula puhkaisee kurkun! Laulajan kurkun! Häpeällistä, 

raukkamaista arkuutta! Täällä, jääkärien joukossa-! Voi ju- 

maliste! Kohta on uusi päivä ja pitäisi katsoa tovereita silmiin-. 

Aamu jo kajasteli unen pilven painuessa Nestori Mankalan ylitse. 
Ei pehmeänä vaippana, rauhaa ja unohdusta tuovana, vaan levotto¬ 
masti liikkuvana ja painostavana, ukkosen uhkaa täynnä olevana, 
ahdistavia kuvanväläyksiä sinkoavana kujanjuoksuna, jossa kaik¬ 
kialla näkyi ivanaurua hohottavia naamoja. 

Iltapäivällä Mankala tapasi Martikaisen ja pyysi tätä kanssaan 
kanttiiniin. Se oli sillä hetkellä tyhjä, voitiin puhella rauhassa, saa¬ 
tiin jotakin suuhunkin. Mankalalle ei ruoka maistunut, hän joi vain 
olutta ja puhui. Kysyi mitä Martikainen oikein ajatteli hänestä? 
— Siitä yöllisestä, meinaan? Viheliäisenä raukkanako pidät, lur¬ 
juksena? Martikainen nielaisi suuntäyden makkaraa ja katseli hiu¬ 
kan ihmeissään toverin synkkää naamaa, virkahti: 

— Mitä helekuttia sinä poika meinaat? Ettäkö lurjuksena? Senkö 
tähen sinä kompastuit? 

— Enhän minä kompastunut, itte paiskauduin makaamaan. 

— Ja entäs sitten? Niinhän soassa pittääkin tehä! Teki mieleni 

itekkin ryömiä, ku alko tulla kuulaa niin penteleesti, mutta täytyi 
kiiruhtaa kahtomaan poekia-. 

— Sinä juoksit ohi ja näit etten ollut haavoittunut- 

— Enhän sitä siinä kiireenhopakassa nähnyt. 

— Näit sinä, älä kielläkään. Sitten lähdit juoksemaan, etkä edes 
potkaissut. Tietysti ajattelit, että siinä se koiranpaska makaa nenä 
mättäässä, pelkää, sylkeä pitäisi! Mutta et sylkenyt etkä potkaissut, 
senkin skorpioni! Jos olisitkin potkaissut, jos olisit ollut sen verran 
kaveri, potkaisit ja ärjäisit, että nousetkos siitä, rääpäle, ja painu 

mukaan, niin olisin noussut ja lähtenyt. Mutta tietysti nyt nautit, 
kun makasin ja tärisin siinä nenä sammalessa-. 

— Määhän nyt hitossa-ota olutta eläkä lörpötä-. 

— Kyllä minä tiedän, joka miehellä siitä on puhumista, että yksi 

joukosta jäi makaamaan-. 

— Elä joutavoi! Eihän sitä muut huomanneetkaan, sinähän tulit 
perille asti. 

— Niin tulin, mutta toisten perässä, älä yritäkään huiputtaa. Val¬ 

taus oli suoritettu jo kun minä sinne ennätin. Juoksin kyllä, juma- 
liste, että olin läkähtyä, sitten kun lähdin, mutta myöhästyin kui¬ 
tenkin, ja te ajattelitte, että nyt tuokin koiranpaska ilmestyi tänne 
kun tappelu on lopussa-. 

— Jätähän nyt jo tuo itepiiskoominen, nähtiinhän myö kun 
paiskit pommeja ja ampuilit, ja sitten vähintäkään hättää pitämättä 
tulit käymäjalkaa takaisin. Asiakos tuo, jos mies joskus sotareissulla 
sattuu vähän ehontahon kompastelemaankin. Eipään siitä kelien¬ 
kään vahinkoa tullut, eivät huomanneetkaan. 

Nestori ei jatkanut, tilasi vain lisää olutta, vaikka Martikainen jo 
vähän esteli, sanoi, että »meinaatkos jotta tää kanttiini kahteen pek- 
kaan ihan tyhjäksi litkitään?» Sitä Nestori Mankala meinasi, se sopi 
juuri nyt, kun elämä jälleen alkoi näyttää hänelle hiukan valoisam¬ 
paa/naaman puoltaan. 

YHDESTOISTA LUKU 


He olivat nyt Suomessa. Kotimaassa, syntymämaassa — isän¬ 
maassa. Miksikäs ei oltaisi hiukan juhlamielellä ja sanottaisi isän¬ 
maaksikin, kun oli onnistuneesti päästy livahtamaan rajan tälle puo¬ 
len. Vaikka kukapa sen onnen vielä takaa, mutta saatiinhan ainakin 
aluksi olla rauhassa täällä metsän suojassa ja suunnitella matkoja 
eteenpäin. 

Takanahan tuota jo retkentekoa olikin, mutta leikkiähän se oli 
ollut tänne Lapin rajoille saakka. Herroiksi ensin Tukholmaan, sieltä 
junalla Haaparantaan, sitten Karunkiin, siitä ja katanein pohjoisem¬ 
maksi. Siellä oli jo, vaikka rajan takana, melkein kuin kotimaassa, 
sillä kaikkialla puhuttiin suomea. 

Vuorokauden odotuksen jälkeen päästiin rajan yli ja painuttiin 
paikkakuntalaisen oppaan ohjaamina tänne metsien peittoon pari 
vuotta sitten rakennettuun tukkimiesten majaan. Mutta varoen oli 
oltava ja liikuttava. Santarmeja ja poliiseja kuljeskeli nykyään täällä 
pohjoisessa enemmän kuin koskaan. Oulun läänin kuvernööri, aate- 
liseversti Enehjelm, viritteli verkkojaan kaikkialla läänissään jääkä- 
reitten ja etappimiesten päitten menoksi. Muutamia olivat hänen 
uskolliset apulaisensa jo saaneetkin siepatuksi, ja heitä uhkailtiin 
hirttotuomiolla. 

Tämän ja paljon muuta Suomen viimeaikaisista tapahtumista oli¬ 
vat nuo neljä jääkäriä jo kuulleet. Senkin olivat saaneet tietää, että 
suomalainen jääkäripataljoona oli muka jo keskikesällä viety Rans¬ 
kan rintamalle ja siellä tuhoutunut melkein kokonaan. Ja senkin, 
että loputkin miehet pataljoonasta olivat Saksassa nyt leirille kerät¬ 
tyinä ja luovutettaisiin Venäjälle heti rauhanteon jälkeen. Siellä 
heidät kaikki tietysti hirtettäisiin. Monet kesän aikana Saksaan ai¬ 
koneet nuoret miehet olivatkin tällaisia kuullessaan alkaneet epä¬ 
röidä. 

Näitä vääriä tietoja torjumaan olikin pataljoonasta lähtenyt useita 
parin kolmen miehen komennuskuntia kotimaahan. Useimmilla oli 
samalla muitakin tehtäviä. Oli saatava loppumaan eräiden pahim¬ 
pien itsenäisyysliikkeen paikallisten ahdistelijoiden, ilmiantajien ja 
santarmien apurien toiminta, tällaiset tehtävät oli Iikka Harjun- 
mäellä ja Einari Kostamolla, kumpaisellakin kotiseudullaan. Kalle 
Pupposen, merimiehen, oli painuttava etelään ja yhdyttävä eräässä 
rannikkokaupungissa Pohjanlahden yli moottoriveneessä saapuvaan 
ahvenanmaalaiseen kapteeniin, ja heidän tehtävänään oli liikuskella 
venäläisten sotalaivojen oleskelupaikoissa eteläisen Suomen sata¬ 
missa paremmanpuoleisia ilotulituksia järjestellen. Pupposella ei 
ollut matkassaan mitään räjäytystarpeita, ne tulisivat meritse. 
Mutta retkikunnan vanhimmalla, taito voimistelija Huikkarisella 
sen sijaan oli kannettavaa liiaksikin ja oli se ollutkin jaettuna kaikkien 
neljän reppuun. Huikkarisen oli määrä tavata jossain täällä pohjoi¬ 
sessa kaksi jo aikaisemmin rajan yli tullutta jääkäriä, ja näiden kol¬ 
men matka jatkuisi itään, poikki Lapin, tärkeisiin räjäytystehtäviin. 

Kaiken varalta oli passitkin järjestetty matkojen mukaan. Iikalla 
ja Einarilla oli passit heidän omille niinilleen, passeissa Ruotsin 
rajavartio virastojen merkinnät ja lisäksi todistukset, että he olivat 
koko kuluneen kesän työskennelleet eräällä Pohjois-Ruotsin sahalla. 
Pupposella oli merimiespassinsa ja siinä Norjan ja Ruotsin merkin¬ 
töjä, mutta Huikkarisella oli väärennetty suomalaispassi, johon oli 
työskentelypaikaksi merkitty Keski-Ruotsissa sijaitseva kaivos, 
jonka suomalaissukuinen johtaja oli mukana jääkäriliikettä avusta¬ 
massa. 

Opas oli lähtenyt. Neljä jääkäriä on puuhaillut illan pimetessä 
puhdistellen aseitaan ja järjestellen tavaroitaan mahdollisimman 
vähän tilaaottavasti reppuun ja taskuihin. He lepäävät nyt olkipat- 
joilla pehmustetuilla lavereilla, paitsi Huikkarinen, joka oli ryhtynyt 
keittopuuhiin. Heillä oli mukanaan Ruotsista ostamiaan säilyk¬ 
keitä, runsaasti leipää, voita ja makkaraa. Saksalaiseen muonaan ver¬ 
rattuna oikea unelma-ateria oli valmistumassa. Täällä ei tarvinnut 
ottaa esille omia vaatimattomia ruokailuvälineitä, sellaisia oli riittä¬ 
västi varattuna autiomajassa, jonka olemassaolosta eivät santarmit 
vielä olleet saaneet hajua, vaikka olivatkin lähimailla kierrelleet. 
Vain muutamia päiviä sitten oli täältä lähtenyt edellinen kolmen 
miehen jääkärikomennusjoukko jonnekin itää kohti, rauhassa oli¬ 
vat täällä saaneet pari päivää oleilla. Ehkäpä sama rauha jatkuu. 

Ainakaan yöllä ei tänne kukaan osaisikaan, niin sopivasti sijoitettuna 
oli kämppä suon ja metsän välimaastoon, pitkospolkujen ja mut¬ 
kaisten teitten taakse. 

Huikkarinen on asetellut kulhot ja lusikat pöydälle, jonka yllä 
riippuu matalalla olevasta katosta öljylamppu. Sitten hän julistaa: 

— Tulkaahan lapset nielemään lientä. Ei se juuri elätä, mutta 
lutkutteleepahan mahassa. 

— Lientä? kuuluu ärinää tuvan pimeältä perältä, jossa miehet 
kömpivät pystyyn lavereiltaan. Lihasoppaahan sen piti olla? 

Sitä se olikin ja hyvältä maistui. Pieni pata tyhjeni, ja Huikkarinen 
sai yksimielisen tunnustuksen keittotaidostaan. Päivällä ei ollut 
uskallettu keittää, opas oli varoittanut. Tällaisessa tyvenessä syys¬ 
ilmassa leviäisi haju lavealle, näkyisi ehkä savukin, ja jos sattuisivat 
nuuskijat kiertämään lähimailla, niin osuisivat paikalle. Yöllä oli 
toista, kukaan ei liikkunut, ja jos joku olisikin liikkeellä, ei tänne 
pimeässä osaisi. Päivä oli eletty kuivalla muonalla, ja Iikka jo ilta¬ 
päivällä valittikin olevansa »sen verran kipiä, että syön vain leivän 
kerrallaan». 

Syötyä kävi kaksi miestä kiertämässä lähimaisemat, mutta kaik¬ 
kialla vallitsi täysi hiljaisuus. Oltiin kylläisiä, takassa roihusi iloinen 
tuli, tupakka riitti, mitään ei puuttunut. Kämppä täyttyi iloisista 
tarinoista. Jossakin kaukana etelässä tykit jyskyivät, kuoleman 
verinen viikate välähteli, syystuuli sai miehet värisemään kosteissa 
ampumahaudoissa. Me täällä sen kun röyhtäilemme makkaravoi¬ 
leipien ja lihasopan yltäkylläisyydessä roihu valkean ääressä. Vai 
mitä, miehet? Eikös kelpaa elää? 

Totta kai kelpasi. Vain yksi heistä, Kostamo, oli kasvanut vau¬ 
raammassa perheessä, hän oli papin poika ja ylioppilas, mutta toiset 
kolme olivat jo varhain saaneet tuntea millaista on vähin eväin lii¬ 
kuskella maailmassa. Raskaimmin kaikista sen oli kokenut Iikka, 
monilapsisen mökin poika, joka oli saanut niin nuoresta kuin tiellä 
liikkumaan kelpasi kulkea leivänkannikkaa ja vellin värkkejä hankki¬ 
massa sisarusparvelle, ja milloin luuta ei vaihtunut leiväksi tai kym- 
menpenniseksi, silloin imettiin Harjunpään mökissä peukaloita. 
Ei ollut aina rasva leualle levinnyt laivapoika Pupposenkaan elämän 
varrella, enempää kuin Huikkarisen sirkusteltoissakaan. Hoikkaa 
oli ollut Saksassakin, murenetkin nuoltiin. Nyt pöytä notkui syötä¬ 
västä, muonaa riitti muutama tippa leuallekin-. 

— Pelataanko pojat? Ei vielä nukutakaan. 

Mitäpä siellä muutakaan, erämaassa, illan kuluksi. Leikkipeliä 
vain, jo aikaisemmin oli sovittu siitä. Jokainen oli saanut rahaa 
suunnilleen sen verran kuin matkalla arveltiin kuluvan, eikä matka- 
markkoja sopinut panna peliin. Siksipä juttukin juoksi keveästi, 
kun ei tarvinnut erikoisemmin jännätä pelin menoa. Puheltiin men¬ 
neistä, nykyisethän tiedettiin, ja mitäpä tuumiskella tulevia istut¬ 
taessa lämpimässä kämpässä suojaisen metsän sylissä, vatsa liha- 
sopasta pullollaan. Haluttiin kuulla jotakin Kalle Pupposen enti¬ 
syydestä, tämä kun oli liittynyt joukkoon vasta rajaseudulla eikä 
hänestä tiedetty muuta kuin että hän oli ollut merillä. 

Olikin Kallella kertomista. Hän oli purjehtinut norjalaisessa aluk¬ 
sessa kaksi vuotta, se oli viime toukokuussa tulossa Englannista, ja 
Pohjois-Atlantilla sen saksalainen sukellusvene torpedoi. Laiva mil¬ 
tei katkesi keskeltä, jälkipää painui ensiksi syvyyteen, mutta etu¬ 
päässä ehdittiin saada vesille yksi pelastusvene, siihen hyppäsi 
viisi miestä, niiden joukossa oli kaksi suomalaista: Kalle ja Eemeli 
Saari. Heidät otettiin sukellusveneeseen ja vietiin Saksaan. Oltuaan 
parillakin vankileirillä he saivat kuulla suomalaisesta jääkäripatal¬ 
joonasta ja pyysivät päästä sinne. Muutaman viikon kuluttua ko¬ 
mennettiin Kalle räjäytyskursseille ja sieltä suoraan tälle matkalle. 
Saari jäi pataljoonaan. Siinä kaikki. 

Ja olihan siinäkin. Enempiä ei udeltu. Huikkarinen ihmetteli 
kertomuksen päätyttyä, minkälaiset tavat oli tässä kihlakunnassa, 
kun ei keittiömestarille tarjottu tupakkaa? Tupakkaakin tuli. Jälleen 
pelattiin ja juteltiin. Alettiin yhteisesti tenttiä Huikkarista, tiedus¬ 
teltiin hänen perhesuhteitaan, hän kun oli ainoa naimisissa oleva 
komennuskunnan jäsen. Auliistihan Huikkarinen kertoilikin, mitäpä 
salattavaa kotioloissa oli, kun mies oli jo pian neljänkymmenen ja 
kotona odotteleva Kaisa oli neljä vuotta vanhempi. Oli jo nuorena 
narrannut Riku-pojan ja melkein tämän huomaamatta kietaissut 
avioliiton paulaan. Aivan totta, vakuutti Riku. Kaisa oli talontytär, 
mutta hiukan kuin lohkomalla tehty, viimeistelemätön, karannut 
kesken Luojan kämmenistä, mutta olihan siinä jotakin vetävää¬ 
kin -. 

— Aina niissä jotakin vetävääkin on, naisväessä, tuumiskeli 
meripoika Pupponen. — Jos ei muuta niin hiukan hemaiseva sili- 
mänvilikku ja lantioluitten nytkytys. Sanoivat toisetkin sanansa, 
tunnettiinhan naiset, vaikka ei naimisissa oltukaan. Olihan Einari 
Kostamokin jo nähnyt maailmaa, lueskellut yliopistossakin yhden 

vuoden juridiikkaa ennen Saksaan lähtöään. Suomen tytöt sentään 
ovat usein mukaviakin, mutta ne harvat, joita Saksassa tapasi: kuin 
varislintuja riikinkukon höyhenissä. Liimautuivat mieheen kuin 
paita selkään, aina jotakin saadakseen. — Vain Iikka ei yhtynyt kes¬ 
kusteluun naisista, hänen kokemuksensa olivat liian vähäiset, niiden 
esitteleminen ei olisi tuonut mitään lisää tähän syvähenkiseen kes¬ 
kusteluun. Kysyi kuitenkin lopuksi Huikkariselta: 

— Onkos sulia vielä se Kaisa? 

— Eiköhän tuo liene, en ole kuullut mitään vuosikausiin. Mutta 
minnekäs se olisi mennyt? Onhan sillä talokin. 

— Älä helkkarissa? Sinähän voisit olla siellä isäntänä, manttaali- 
pappana? Nyt vain kiertelet maailmalla? ihmetteli Kalle. 

— Johan minä yritin, mutta ei siitä mitään tullut. Olin kolme 
vuotta maailmalla, kiertelin sirkus joukkueen mukana monessa 
maassa, ensin ratsastajana, sitten taito voimistelijana, mutta vähi¬ 
tellen alkoi tuo mustalaiselämä maistua puulta ja lähdin kotiin. 
Sinne Kaisan taloon, meinaan, hän oli sen sinä aikana perinyt. Puo¬ 
len vuoden kuluttua olin kuitenkin taas sirkuksessa. Ei tullut mi¬ 
tään kotona oleskelusta. Muutama viikko meni mukavasti, mutta 
sitten sopu katkesi. Menimme yhdessä kaupunkiin, kesämarkki- 
noille, ja illalla ollessamme ravintolassa murkinalla otin varmaan 
muutaman napanterin liikaa ja taputtelin hiukan niitä trahtöörin 
likkoja ja juttelin heille mukavia. Siitäkös Kaisa kimpautui, ilmoitti 
olevansa vihitty vaimo eikä sietävänsä, että hänen miehensä rupeaa 
kaupungin huorien kanssa pelehtimään. Arvaattehan sen että tytöt 
suuttuivat, kehittyi melkoinen meteli, ja minäkin tulin sanoneeksi 
vähän mitä sattui Kaisalle. Ei vihitty eukko ollenkaan ollut hyvil¬ 
lään, kun väitin hänen omien kinkkujensa olevan kuin kaksi rokka- 
luuta, joten täytyy joskus saada edes kämmentuntuma vaimollisem- 
mastakin maisemasta. Sitten vielä yksi niistä tarjoilijoista, jo vähän 
vanhempi impi hänkin ja pahasuinen, alkoi haukkua Kaisaa oikein 
läven leveydeltä, sanoi hänellä olevan posket kuin olisi nahan alla 
kaksi peukaloa pystyssä, ja koko naama on nahistunut kuin kesän 
aidalla kuivanut imisän nahka, ja tällainen tulee tänne kunniallisia 
tyttöjä huorittelemaan! On niillä suuntäyteiset jutut, tuollaisilla 
vanhoilla kapakkamuijilla! Silloin mun Kaisallani mentiin! Kym- 
menmarkkasen paiskasi pöydälle ja juoksi ulos, otti kortteeripaikasta 
hevosen ja ajoi yksin kotiin. Kaupungissa oli kiertävä sirkus, oli 
tullut markkinoiden ajaksi, sain siinä heti paikan, ja taas lähdettiin. 

— Ja silläkö matkalla olet? 

— Ei sentään, olen käynyt useitakin kertoja kotona. Joskus kir¬ 
joitin, ja Kaisa lähetteli sanoja että tulla kotiin. Oikeastaan aloimme 
jo sopeutuakin, viimeksi käydessäni viivyin yli puolen vuotta, 
mutta sitten taas rupesivat veret liikkumaan ja lähdin. Nythän tässä 
jo joutaisi jäämäänkin kokonaan, eivät enää suju temputkaan niin 
kuin ennen, palaamassa jo olinkin, kun alkoi sota. Ja täällä sitä nyt 
ollaan. Eikä nyt kannata Kaisaa ja isännänpäiviä ajatella ennen kuin 
saadaan tappelut kunnolla hoidetuksi. 

— Monenlaiset tuulet ovat miehiä jääkäripataljoonaan ajaneet, 
tuumiskeli Kostamo Huikkarisen lopetettua. Sinä Riku Huikkari- 
nen olet eukkoasi pakoillessasi joutunut joukkoon, Kalle ongittiin 
merestä, ja sinä, Iikka, mikä sinut sai lähtemään? 

Iikka jakeli kortteja, vilkaisi kyselijää, tuhahti sieraimiinsa eikä 
viitsinyt ruveta joutavia mietiskelemään, sanoi vain: 

— Tulipahan lähdettyä. 

Miehet naurahtivat, niinhän on ollut monen kohdalla: tuli läh¬ 
dettyä! Mutta eipä olisi tullut lähdettyä millaiselle matkalle hy¬ 
vänsä, siinäpä se. Mitäpä tässä puheita pitämään. Kenen vuoro on 
käydä vilkaisemassa ulkona? 

Huikkarinen lähti, saipahan samalla raitista ilmaa, kun oli keitto- 
puuhissa häärinyt iltakauden. Toiset alkoivat hankkiutua makuulle. 

Yö ei ollutkaan yhtä pimeä kuin ilta, mustan metsän yllä oli 
valjua valoa, sillä taivaalla liikuskeli lähes puolissa oleva kuu. Se jäi 
välillä ohuen pilven taakse, suosta kohoava usva antoi sille vaihte- 
levia värejä ja ääriviivoja, se oli joskus kuin sikotautisen posken- 
puolikas, joskus katosi kokonaan. Hiljaista oli kaikkialla. Ihmeelli¬ 
sen lämminkin vielä näin syksyllä täällä kaukana pohjoisessa. 

Kaikki oli selvää ulkona. Parasta mennä nukkumaan. 

Iikka heräsi aamulla ensimmäisenä. 

Oli sovittu illalla, että joka ensimmäisenä herää, sytyttää tulen 
takkaan. Vedellä täytetty pata riippui valmiina hahlassaan, nurkassa 
oli viriketuohta ja kuivia puita. Pukeuduttuaan Iikka sytytti tulen, 
sitaisi ukkomauserin kupeelleen ja lähti ulos. Toiset nukkuivat yhä, 
mutta varmaan ainakin joku heräsi Iikan paukauttaessa oven peräs¬ 
sään kiinni. 

Ihmeellinen tuo Lapin syksyinen aamu. 

Oli vielä puolihämärä, itäisellä taivaalla valonkajastelua, mutta 

taustan kuusimetsä pimeä. Suon yllä leijui ohutta usvaa, se nousi 
ja laski, mutta tuon heilahtelevan vaipan poimuihin näytti kätkey¬ 
tyvän jotakin ihmeellistä liikettä, joka sai usvan ohetessa aivan kuin 
ihmisjoukon muodot. Iikka pysähtyi katsomaan ja siirrähti kaiken 
varalta lähellä olevan ison kuusen varjoon. 

Äkkiä näkymät muuttuivat. 

Idän taivas alkoi hehkua sulana kuparina ja avaruuden täyttävä 
valoaalto vyöryi taivaanlakea kohti. Mahtava jättiläiskäsi heitti 
metsän takaa miljoonia valokipunia maailmaan, usva hälveni kuin 
aamuinen uni. Järven takaisten kuusien latvuksille ilmestyi auringon 
reuna, matalimmatkin maisemat valottuivat. Alkavan ruska-ajan 
väkevät värit loistelivat kellanruskeina mattoina suolla sekä taus¬ 
talla kohoavan matalan tunturin huipulla. 

Tämän mahtavan aamuisen näkymän keskellä seisoi Iikka Har¬ 
junpää siitä suuriakaan piittaamatta. Mitäpä noista valoista, vä¬ 
reistä ja auringonnousuista, olihan hän, pikku pojasta maisemia 
samoillut, sellaisia nähnyt. Tottahan tietysti tuo näytti metkalta 
kun sumu silppuuntui palasiksi suurella suolla ja villanpehmeät 
usvapallerot vyöryivät järven ylle ja yli villissä paossa kuin koirien 
ajama lammaslauma, mutta vasta se, mitä jäi suolle näkyviin sumun 
hälvettyä, se oli jotakin: aava suonselkä oli järvenrantaan saakka 
täynnä kurkia. Niitä oli sata — monta sataa! Nyt ne alkoivat lii- 
kehtiä, toisia oli juoksussa, jotkut nousivat siivilleen, lensivät mata¬ 
lalla kierrellen muutaman kymmenen metriä, sitten jälleen laskeu¬ 
tuen vaaleitten vatsahöyhenten välkkyessä nousevan auringon va¬ 
lossa. Vartijakurjet suon reunassa alkoivat käännellä levottomasti 
päätään, jotkut nostivat toisen jalkansa koholle. Muutamat juoksi¬ 
vat nokka pystyssä järveä kohti, ehkä olivat löytäneet sammakon ja 
nielaisivat sen juostessaan-. 

Iikka, jo poikasesta saakka kaikki joutoaikansa metsiä ja vesiä 
kierrellyt saalistaja, seisoo suuren kuusen katveessa, koko tuo 
riistanpaljous näkyvissä, luodinkantaman päässä. Saalista vaikka 
millä mitalla, mutta otapas! Näillä retkillä ei saa ampua ainoatakaan 
turhaa laukausta, ei muuten kuin itsepuolustukseksi, eikä hätiköiden 
silloinkaan. Sellaiset ovat määräykset. Iikan mieleen tulevat monet 
syksyiset aamut jokivarsilla ja kotimetsissä, jolloin sai yhtä vai¬ 
vaista metsälintua tai sorsaa odotella tuntikausia, ja tässä on sata 

eli enemmän lihavaa kurkilintua aivan kuin tarjottimella-. 

Ovat varmaan keräämässä matkaseuraa, lähdössä etelään talvimat- 

kalleen. Mitä nuo mahtanevat tuumia, jos menen vähän lähempää 
katselemaan-? 

Mutta ennen kuin Iikka ennättää astua askeltakaan, ilmestyy 
näköpiiriin uutta katseltavaa: vastapäisen metsän laitaan, joka on 
oikealla kapeaan lahteen päättyvän järven rannassa, ilmestyy uros¬ 
hirvi, pää ylväästi koholla, isot sarvet kääntyillen edestakaisin. 
Kapean lahdekkeen takaisella suolla teutaroivat kurjet eivät ole 
tulokasta huomaavinaan. Mitäpä tuosta, omaa väkeä: erämaan 
isäntä. Hirvi juo järvestä ja alkaa sitten ateriansa, näykkii lehtiä ja 
oksia ylhäältä puusta. Sarvet keikkuvat komeasti. Nyt ei Iikka enää 
malta pysyä aloillaan, vaan lähtee astelemaan rinnettä alas suokaista- 
letta ja järveä kohti. 

Jo tuli liikettä ja ääntä kurkiparveen. Ensin vain äkkinykäyksiä 
ja lyhyitä kurnauksia, sitten, ihmisen yhä lähestyessä, levotonta 
teutarointia ja nousu ilmaan. Ensin nousivat reunoilla liikuskelleet 
vanhukset, heidän jäljessään kauempana olleet, lentue toisensa jäl¬ 
keen. Loivin kierroksin kohottiin yhä ylemmäksi, kierreltiin suon 
yllä aivan kuin tarkkaillen, tulevatko kaikki mukaan. Mutta eivät¬ 
hän ne tulleet, nuoret eivät olleet tietävinään, vaan saalistelivat 
huolettomina kuin ennenkin. Eivät ne osanneet pelätä ihmistä, 
kuinka olisivatkaan, eiväthän ne siellä kaukana tunturientakaisilla 
syntymämaillaan olleet ihmistä nähneetkään eivätkä tienneet mi¬ 
tään tuon maassaliikkujan pahuudesta. Nythän se jo hävisikin, käveli 
kauemmaksi. 

Ei ollut kiirettä hirVeliäkään. Sarviaan keikutellen se jatkoi rau¬ 
hassa ateriaansa näköpiiriin ilmestyneestä ihmisestä välittämättä. 
Ei se ollut välittänyt kurkienkaan lähtörähinästä, tuskin vilkaisi. 
Mitä heistä, tunturimaitten mustalaisista, eivät kuulu tänne. Mene¬ 
vät minne menevät, joskus taas tulevat. Mutta eiväthän kurjet men¬ 
neetkään. Ei ollut vielä kiirettä etelään. Ilmaan nousseet kiertelivät 
hetkisen ja laskeutuivat suolle jälleen. 

Aurinko on kohta kyynärvarren korkeudella metsän yllä. On 
jälleen hyvin hiljaista. Iikka palaa tupaan. Siellä häärii Huikkarinen 
teetä laitellen, Kostamo ja Pupponen lojuilevat vielä lavereillaan. 
Molemmat nousevat istumaan Iikan seisahtaessa ovelle, nuuhkais¬ 
tessa ja todetessa: 

— Kylläpä täällä haistaan! Taidanpa jättää oven auki. 

— Älähän hitossa, sattuu naisia tulemaan ennen kuin saadaan 

housut jalkaan. Miltä siellä ulkona näyttää? tiedustelee Kostamo. 

— Sata lentokonetta oli juuri ilmassa, toinen mokoma on maassa, 
nevalla ja järven rannassa. 

— Johan se riittääkin näin aamutuimaan, arvelee Huikkarinen 
ja ilmoittaa teen olevan valmista. Herrat ovat hyvät ja ottavat re¬ 
puistaan muun muonan. Keittoruokaa ei tule ennen iltaa — jos sil¬ 
loin vielä tässä hotellissa majaillaan. 

Ei majailtu siinä hotellissa illalla enää. Tarkoitus oli ollut lähteä 
liikkeelle vasta huomisin, niin oli oppaittenkin kanssa sovittu. 
Mutta sattui sellaista, joka muutti suunnitelmat. 

Kun tee oli juotu ja kaikilla vaatteet päällä, istuttiin aamupäivä- 
auringon lämmittämällä rinteellä katsellen kurkien teutaroimista 
suolla. Nyt ne olivat jo lähtöpuuhissa, osa jo lähtenytkin, luulta¬ 
vasti siirtyneet lähisoille aterioimaan. Mutta ainakin puolet oli 
vielä jäljellä suurempia kiireitä pitämättä. Hirvi oli jo mennyt me¬ 
noilleen miesten ilmestyessä pihamaalle. 

Iikan ihoa kihelmöi jatkuvasti tuon kädenulottuvilla olevan riis¬ 
tan kiivaaseen liikkeeseen saanut metsämiesveri. Olisipa poikaa 
maiskutella illalla lihavaa lintupaistia, eihän tosin kurkilinnun liha 
ole maailman parhaita herkkuja, mutta syö sitä matkamies siinä kuin 
muutakin. Mahtaisiko täällä kaukaisella salolla, maailman takana, olla 
vaaraa, vaikka kiertäisikin edessä olevan näreikön suojassa suon 

laitaan ja pamauttaisi-? Tuumi tuota jälleen hetkisen omien 

ohimoittensa poterossa ja laukaisi sitten kuuluviin. 

— Ei ammuta! Käsky on käsky. Mutta jos ryömit sinne par¬ 

veen ja puserrat nuo suuret kourasi jonkun pitkäsäären kurkkuun, 
niin siihen ei ole mitään sanomista. — Ryhmän johtaja Kostamo 
tämän sanoi. Toisetkin yhtyivät ajatukseen. Sellainen voisi käydä. 
Jos vain pääsisi huomaamatta lähelle parvea ja sitten syöksyisi 
äkkiä sekaan, niin kenties saisi isketyksi kouransa jonkin kurkkuun. 
Jokin ehkä ei älyä lähteä heti juoksemaankaan, ja lentoonlähtökään 
ei käy ihan äkkisuoraan ylös-. Kuka yrittää? 

Iikka ilmoitti heti, että häneltä jää yrittämättä. Jos on vähänkin 
metsämiehen vikaa, ei lähde lintua paljain kourin pyydystämään. 
Nevakin on varmaan niin vetelä, ettei miestä kannata, parhaiksi 
lintua. 

Mutta Pupponen, merimies, ei ollut metsämies ja oli toista mieltä. 
Voisihan ainakin yrittää. Katsokaahan nytkin tuota kolmen linnun 
porukkaa, ovat aivan tuossa suon reunassa, kovan kanervikon lai- 

dassa. Jos nyt makaisi siinä pensaikossa, tarvittaisiin vain yksi pon¬ 
kaisi!, ja koura olisi ainakin linnun koi vessa, ellei kurkussa-. 

— Yritä, yritä sitten, uskosi auttakoon! — yllyttää Huikkarinen. 
Kostamo naureskelee, mutta Iikka sanoo, että älä lähde sinne jouta¬ 
van päältä rähmästämään. Mutta Pupponen lähtee. — Käyn aina¬ 
kin läheltä katsomassa, sanoo. Hän kiertää metsän suojassa näreik- 
köön, liikkuu kyyrysillään raja-alueen kanervikossa ja pääseekin 
miltei suon reunaan ilman että linnut tulevat levottomiksi. Hän jää 
siihen makaamaan ja odottamaan, että jotkut kisailevat nuoret lin¬ 
nut tulisivat niin lähelle, että pääsisi yrittämään syöksyä. Mutta 
nämäpä päinvastoin siirtyivätkin suon toista laitaa kohti, aivan 
kuin vaaraa aavistaen. 

Äkkiä Iikka kohoaa loikoilustaan istualleen ja nostaa varoittaen 
kättään. Hän luulee kuulleensa jotakin epäilyttävää pohjoisen puo¬ 
leisesta metsästä. Toiset eivät ole kuulleet mitään. Mutta kohta 
kuulevat hekin: verraten läheltä metsänreunasta syöksähtää iso 
koira rinneaukealle ja juoksee haukkuen suota kohti. Kurjet alkavat 
äännellä kuuluvammin ja siirtyvät kauemmaksi, enimmät lähtevät 
lentoon. Koira pysähtyy suon reunalle ja lopettaa haukkumisen, 
nostaa sitten kuononsa ja alkaa juosta kanervikossa makaavaa 
Pupposta kohti. 

Heti koiran ensi haukahduksen kuultuaan ovat kämpän edustalla 
loikoilleet miehet hypähtäneet jaloilleen ja juosseet sieppaamaan 
sadetakkinsa ja reppunsa. Mitään muuta mukaan otettavaa heillä ei 
ollutkaan, samantien ovat he jälleen ulkona ja juoksevat pohjoisen- 
puolen metsään, Huikkarinen ja Kostamo kauemmaksi, mutta 
Iikka, joka on ottanut mukaan myös Pupposen tavarat, heiluttaa 
metsän reunassa reppua ja huutaa poikaa painumaan perässä, tava¬ 
rat ovat täällä jo menossa-. Pupponen juoksee, mutta sa¬ 

massa syöksähtää metsästä useita miehiä laukoen aseitaan. Puppo¬ 
nen on päässyt näreikköön ja peittynyt näkyvistä, mutta koira on 
hänen kintereillään ja haukkuu vimmatusti. Sinne näreikköön pai¬ 
nuvat hyökkääjätkin, ainakin viisi miestä, virkapuvuista päätellen 
on heidän joukossaan sekä santarmeja että poliiseja. Kuuluu muuta¬ 
mia laukauksia, sitten koiran haukunta lakkaa. Pupponen on toden¬ 
näköisesti joutunut kiinniottajien käsiin, mutta miten? Elävänä, 
haavoittuneena vai kuolleena? 

Kolme jääkäriä makaa ylempänä rinteellä näreitten suojassa 
kiihkeästi neuvotellen. Onko hyökättävä tuonne alas ja yritettävä 

pelastaa Piipponen, entäpä jos hän on vielä hengissä? Kostamo, joh¬ 
taja, kieltelee. Takaa-ajajat tuskin vielä tietävät missä Pupposen 
toverit oleskelevat tällä hetkellä, ehkäpä he lähtevät tänne ylös ja 
heidät saadaan jyvälle avoimessa maastossa. Jos nyt hyökätään 
tuonne alas, on juostava edessä olevan pensaattoman rinteen yli, 
jolloin joudutaan lyhyeltä välimatkalta tapahtuvan tulituksen koh¬ 
teeksi. Odotetaan täällä. Kostamon vielä puhuessa sukeltaa pensai¬ 
kosta näkyviin koira. Se pysähtyy rinteen reunaan, kääntelee hetki¬ 
sen kuono aan ja lähtee sitten haukahdellen metsänlaidassa makaavia 
jääkäreitä kohti. »Tuon pirun minä ainakin ammun», mutisee Iikka 
ja samassa pamahtaa, koira lysähtää polvilleen ja alkaa ulista. 
Kolme miestä sukeltaa melkein samanaikaisesti näreiköstä näkyviin 
ja Iikka ampuu useita laukauksia heitä kohti, jolloin miehet painu¬ 
vat jälleen näkymättömiin ja alkavat ampua, kuulia viheltelee nyt 
kolmen jääkärin ympärillä ja iskeytyy paukahdellen taustan puihin. 
Kostamo kiroilee Iikalle, mutta lennättää itsekin pari laukausta suon- 
laidan pensaikkoon, samoin Huikkarinen, sillä onhan turhaa enää 
yrittää pysytellä piilossa, kun heidät on jo huomattu. Seuraa lyhyt 
hiljaisuus, sitten Iikka nousee ja sanoo: 

— Minä haen Pupposen pois. Kierrän tuolta rannan kautta. 

— Älä ole hullu, pysytään yhdessä ja yritetään sitten kun he tule¬ 
vat näkyviin, karjuu Kostamo, mutta Iikka juoksee silloin jo met¬ 
sän suojassa alaspäin ja sitten kyyryyn painuen lähtee ylittämään 
edessä olevaa aukeaa. Samassa alkaa pensaikosta ammunta. Iikka 
pysähtyy, hänen aseensa putoaa, hän sieppaa sen vasempaan kä¬ 
teensä, keskeyttää matkansa ja jää makaamaan matalan kiven taakse. 

Tuona hetkenä muuttuu näkymä myös piilopirtin toisella puolen 
olevalla metsänlaiteella: sinne ilmestyy kolme sotilasta, kiväärit 
ampumavalmiina kainalossa. Alhaalta menee heitä vastaan kolme 
miestä: santarmi, poliisi ja Pupponen. Ryhmät tapaavat, neuvotel¬ 
laan, viittoillaan, samalla kun santarmi lähtee ase kohotettuna vie¬ 
mään Pupposta kauemmaksi. Nyt tulevat paikalle myös suonreu- 
nassa näkymättömissä olleet kaksi miestä, ja lyhyen neuvottelun 
jälkeen lähtevät kaikki varovasti etenemään. 

Iikka on suojapaikastaan nähnyt saman minkä toisetkin ja palaa 
tovereitten luokse. Hän on haavoittunut, kuula on osunut jonnekin 
oikean olkapään seutuville, siksi häneltä putosi ase ja matka kes¬ 
keytyi. Nyt ei kuitenkaan ehditä etsimään repusta harsoa eikä sito¬ 
maan haavaa, vaan on yritettävä pakoon. Taistelun jatkaminen on 

turhaa, Pupposta ei voida ainakaan tässä vaiheessa vapauttaa, kol¬ 
men miehen taistelu lyhyillä aseilla noin monta kivääreillä ja käsi¬ 
aseilla varustettua miestä vastaan on toivoton yritys. Äkkiä mat¬ 
kaan! 

Painutaan metsään, ensin suoraan etelää kohti, sitten jyrkästi 
kääntyen itään, Välttäen tarkkaan jättämästä mitään merkkejä vael¬ 
luksesta. »Oli sittenkin hyvä, että ammuit sen koiran. Jos se olisi 
jäänyt henkiin, olisi se nyt jo kintuillamme», sanoo Kostamo Iikalle. 
Toiset yhtyvät tunnustukseen. 

He juoksevat aluksi, vaan kun Huikkarinen alkaa väsyä tyydytään 
kävelemiseen. Tuon tuostakin pysähdytään kuuntelemaan, mutta 
vain aivan matkan alussa kuuluu joitakin ääniä, sitten metsä hilje¬ 
nee. On selvää, että etsijät eivät luovu takaa-ajostaan, mutta heidän 
täytyy edetä varovasti, joten on helppo saada etumatka. 

Kun on vaellettu muutama tunti, pestään ja sidotaan Iikan haava. 
Kuula on lävistänyt käsivarren lihaksen aivan olkapään läheltä, eikä 
vioittuma näytä pahalta. Siihen laitetaan jodia ja tiukka side, ja 
Iikka arvelee, ettei se juuri tappelussa haittaa, jos sellaiseen joudu¬ 
taan: hän osaa melkein yhtä hyvin ampua vasemmalla kuin oikealla¬ 
kin kädellä. 

Hämärän saapuessa he ovat jo niin kaukana, että uskaltavat yöpyä 
kirkkaan puron rannalta löytämässään puoleksi luhistuneessa turve- 
majassa. Nukutaan vuoroittain, yhden aina vartioidessa ulkona. 
Pari poroa käy aamuvarhaisella nuuhkaisemassa, siinä kaikki. Al¬ 
kaa tuntua siltä, että selvitty on. 

Samaan aikaan huomisin, kun kolme kaverusta lähtee samoile¬ 
maan itäänpäin, alkaa Pupposen matka tavallisissa työrattaissa ete¬ 
lää kohti, Kemiin ja Ouluun aluksi. Lähdettäessä sitoo saattajaksi 
määrätty poliisimies hänen ranteensa rattaitten reunapuihin niin 
tiukasti, että sidenarut painuvat syvälle lihaan. Kun saavutaan 
rautatien varteen ja narut vaihdetaan käsirautoihin, ovat kädet ja 
ranteet kuolleella verellä, aivan mustanpuhuvat ja niin turvoksissa, 
ettei käsirautoja saada niihin sopimaan. Pupponen viedään jalka- 
raudoissa Ouluun. 

Mutta sanaakaan ei hänestä saatu puserretuksi vaadittaessa tietoja 
matkatovereista ja näiden sekä hänen omista matkoistaan. Itse hän 
tuli Norjasta, hänellä oli merimiespassi, ja hän oli matkalla koti¬ 
paikalleen. Noihin kolmeen toveriin hän oli yhtynyt vasta rajalla, 

he olivat olleet Ruotsissa metsä- ja sahatöissä ja päätettiin viettää 
muutama päivä eräretkellä, ilman vain lomaillen ja lepäillen. Aseet? 
Oli saatu halvalla ostaa Ruotsista, oli rahaa, ostettiin. Poliisit nau- 
roivat, santarmit nauroivat, kuvernööri Enehjelm nauroi, kukaan 
ei uskonut alkuunkaan, mutta Pupponen vastaili totisin naamoin 
hiljakseen liikutellen särkeviä käsiään. 

Ranteet olivat mustanpuhuvat vielä hänen saapuessaan syksyn 
kuluessa Pietariin, vankilaan. 

Iikka ja Kostamo suuntasivat muutaman päivän kuluttua mat¬ 
kansa etelään ja saapuivat enemmittä seikkailuitta kotiseudulleen 
Pohjanmaalle. Huikkarinen jatkoi edelleen itää kohti ja tapasi siellä 
aikaisemmin lähteneet räjäytyskomennuskunnan miehet. Neljän 
miehen voimalla painelivat jääkäripommarit yli itärajan monet 
vaarat väistellen, pikku kahakoitakin käyden, joka hetki tietäen, 
että heidän henkenä ei ole palaneen puulantin arvoinen, jos joutu¬ 
vat tsaarin santarmien tai sotilaitten käsiin. Tarkkaan oli varottava 
omiakin kruununmiehiä. Ei kuitenkaan onneksi kaikkia, heidän jou¬ 
kossaan oli jo monia ystäviä ja auttajiakin. Näiden neljän tie vei 
kauaksi rajan taakse, ja heidän kulkuteillään sotatarvike varikot 
lensivät ilmaan ja satamissa räjähteli. 

Samanlaisia ryhmiä liikkui lännessäkin, Atlantin rannoilla saakka, 
ja oman maan satamissa, kaikkialla, missä vain päästiin heikentä¬ 
mään tsaari vallan voimaa. Viheriät jääkäritakit oli vaihdettu siviili- 
asuihin ja taskussa oli oudonnimiset passit, mutta rohkea, kaikkia 
vaaroja uhmaava jääkärinsydän sykki samanlaisena harmaan si- 
viilinutun kuin viheriän takinkin alla. Taisteltiinpa rintamalla Mis- 
sen soilla ja Riianlahden rannalla tai liikuttiinpa tuhoamassa vi¬ 
hollisen taisteluvoimaa missä tahansa, kaikki liittyi samaan taiste^ 
luun. 

KAHDESTOISTA LUKU 


Likomäen Annu oli saanut kirjeen. Hän sattui olemaan itse sitä 
hakemassa Ampialan kaupasta, johon Kirkonkylän posti tuotiin 
jaettavaksi, joten Annu säästyi kotona kyselyiltä keneltä kirje tuli. 
Sillä harvoinhan niitä oli Annulle tullut. Minkään postitoimiston 
nimeä ei kuoressa ollut, vain posti vaunun leima ja sotasensuurin 
merkit, mutta osoite ilmaisi yhtä hyvin lähettäjän kuin vastaan¬ 
ottajankin sille, joka oli asiasta selvillä: Iikka kirjoitti! Ja Suomesta 
oli tämäkin lähetetty, niin kuin edellinenkin kirje, mutta osoite oli 
nyt Iikan itsensä kirjoittama. Tunsihan Annu käsialan, eikä kukaan 
muu olisi kirjoittanut »Anu Likomiki», niin kuin kuoressa oli. 
Muu osoite oli kuitenkin oikein, ja perille tuli. Hätimmiten heitti 
Annu sanomalehden tuvan pöydälle ja kiirehti sitten omaan kama¬ 
riinsa lukemaan kirjettä. Liikoja lukemisia ei siinä ollut, tämän 
verran vain: »Hesputei. jätin souvit ny sielä hekeksi ja tuun sua 
rookamahan lavantain iltajunas. että jos et oo Asmalla kopistan 
klashin. Ikkupoika.» 

Etteikö Annu olisi asemalla! Köysiin olisi pitänyt panna, jos olisi 
pois jäänyt. Olihan vielä jonkin vertainen pyöräkeli, vaikka syys¬ 
kuun sateet jo olivat teitä pehmitelleetkin. Juna myöhästyi lähes 
tunnin, se oli tavallista tänä sota-aikana. Annu ei mennyt odotus¬ 
saliin, vaan kuljeksi ulkona, sattui leppoisan lämmin iltakin. 

Junan kohina alkoi kuulua ja Annu siirtyi odottamaan asema- 
talon nurkalle. Monta ihmistä ei asemalla ollut tulijoita vastassa, 
eikä ollut monta tulijaakaan. Olipa kuitenkin pitkä mies, joka hatun¬ 
lierit syvään silmille painettuna ja hiukan kumaraisena lähti astele¬ 
maan tiellepäin toisen huomattavasti lyhyemmän nuoren miehen 
kanssa. Asemarakennuksen varjosta astui polkupyörää kuljettava 
naisihminen heidän luokseen ja lähti astelemaan vieressä. Tulijat 
pysähtyivät ja tervehdittiin. 

— Oliko asemalla tuttuja? kysyi Iikka. 

— En käynyt odotussalissa. Pari hevosta tuolla näkyy olevan. 

— Antaa heidän mennä ensin. Mennään tuonne seinustalle 
odottamaan. Tämä tässä on matkakaverini Einari, jäämme vain 
muutamaksi päiväksi. Tiedätkö onko Viinikassa isäntä kotona? 

Annu tiesi että on, hän oli nähnyt Julius Viinikan liikkuvan ky¬ 
lässä samaan aikaan kun kasakat kulkivat tarkastuksiaan pitäen. 

— Kasakat? 

— Niin. Niitähän oli täällä taas suuri joukko, monta kymmentä, 
ratsastelivat koko päivän edestakaisin. Pitivät jonkinlaisia tarkastuk¬ 
siakin monessa talossa. Koivumaassa, Pahkamäessä, Ampialassa 
ja Kartanossa jylläsivät oikein perinpohjin, riihetkin katselivat. 

— Mitä he etsivät? 

— Kadonneita miehiä kuuluivat kyselleen. 

— Eivätkö käyneet Harjunpään mökissä? 

— Eivät. Mutta Efraim-suutarilta olivat kovasti pihistäneet 
tietoa, missä Vikke on, ja suutari oli sanonut, että poika suutaroi 
jossakin pohjoisessa Ruotsin puolella rajaa, ja Efraim oli luvannut 
tehdä sille päällikköryssälle ilmatteeksi saappaat, jos tämä hakee 
pojan sieltä pois, kun tarvittaisiin kotona suutarintöihin. Poliisi 
Nikari oli kertonut, hän oli siellä mukana nimismiehen kanssa. 

Nyt ovat asemapihan laidassa olleet hevoset matkaajineen häipy¬ 
neet maantien pimeään, ketään jalankulkeviakaan ei ole enää näky¬ 
vissä. Nuo kolme asematalon varjossa viivähtänyttä lähtevät myös. 
Iikka työntää pyörää, hän puhelee hiljakseen Annun kanssa, Einari 
Kostamo astelee hiukan jäljessä. Iikka kyselee kotikylän oloja, 
Annu selostaa. Kunnantalossa ja pappilan väentuvassa on sotilaita, 
niitä tuotiin keväällä muutamia kymmeniä ja nyt hiljakkoin jälleen 
lisää. Mitään erikoisempaa pahaa eivät he ole tehneet, jotakin pientä 
oli joku varastanut pakarista, mies saatiin kiinni ja hän oli saanut 
lujasti selkäänsä, niin on kerrottu. Pahkamäki ja opettaja eivät ole 
enää Vaasan linnassa, vaan heidät on viety Venäjälle, ja hiljakkoin 
kerrottiin, että myös Louhela on vangittu ja viety Venäjälle. Nimis¬ 
mies Grön? Ahdistellutko täkäläisiä? Ei ihan viime aikoina. Oli hän 
nyt ollut kasakkain mukana, niin kuin molemmat poliisitkin, mutta 
Nikari oli puhunut Ampialassa, ettei Grön ollut ollenkaan innokas, 
olipa takanapäin kiroillutkin, että on tämä pirullinen virka, kun 
joutuu yhtämittaa ahdistelemaan kunniallisia ihmisiä. — Olisiko 
tosiaan sanonut niin, nimismies, meinaan? — Niin Nikari on puhu¬ 
nut, vakuutti Annu. 

Iikka ei puhunut vähään aikaan mitään, vastailihan vain lyhyesti 
Annun kysymyksiin. Nyt he olivatkin jo kylässä. Matkalla ei ollut 
kohdattu ketään. Likomäki ei ollut aivan tien tuntumassa, ja he 
pysähtyivät taloon johtavan tien varteen tuuhean koivun alle 
odottamaan jäljempänä astelevaa Kostamoa. Tämän saavuttua 
toisten luokse sanoi Iikka: 

— Aiomme mennä Viinikkaan, sieltä ei meitä helpolla löydetä. 
Kaveri lähteekin pian eteenpäin, enkä minäkään viikkoja viivy. 
Lähdetkö vielä meidän kanssamme sinnepäin vai joko menet kotiin? 

— Kotiin menen, ja sinne tulette tekin. Viinikkaan on matkaa, 
ei sinne kannata nyt keskellä yötä lähteä. Luulin sun tulevan yksin 
ja sitä varaa laitoin oleskelun meille, mutta yhtä hyvin sinne sopii 
kaksikin. 

— Vaan jos isäsi-tai äitisi havaitsevat? 

— Eivät he havaitse. Ja vaikka havaitsevatkin, niin ei se haittaa. 

— Onko se nyt niin? 

— On se niin. 

Iikka ei kysynyt enempää, tarttui vain lujasti Annun käteen ja 
lähti kävelemään taloa kohti. Einari asteli perässä. Mistään ei näky¬ 
nyt valon pilkahdusta eikä muita ääniä kuulunut kuin tuulen lep¬ 
poisa suhina ja joskus kaukainen koiran haukahtelu. Likomäen piha¬ 
maata ympäröivien rakennusten ja tuuheitten puitten varjossa oli 
pimeys vielä sakeampi kuin tiellä. Annu sanoi Julian, palvelus- 
tytön, siirtyneen täksi yöksi tupaan nukkumaan, ja aitta oli varattu 
Iikalle. Aitassa oli kaksi vuodetta, toinen palvelijatar oli muutaman 
päivän lomalla sairastunutta äitiään hoitamassa. Aitassa saisivat 
pojat olla aivan huoleti: kukaan vieras ei tule sinne kurkistelemaan. 

Einari Kostamo painui heti nukkumaan, mutta Iikka ja Annu 
lähtivät astelemaan jonnekin joellepäin, tuttuihin paikkoihin, joissa 
oli monet pimeät ja hämärät istuttu ennenkin isojen pihlajain alla 
yön soluessa ylitse. Nyt oli paljon kyseltävää ja kerrottavaa, mo¬ 
lemmilla. Sovittiin siinä muun puhelun lomassa siitä, että seuraavana 
aamuna Annu pyöräilee Viinikkaan ilmoittamaan poikien tulosta ja 
tiedustamaan, voivatko he oleskella Julius-isännän vieraina muutamia 
vuorokausia, Kostamo vain yhden tai kaksi, Iikka hiukan useampia. 

Kaksi nuorta miestä oli saapunut edellisenä iltana Viinikkaan, 
jossa heille oli varattu varma ja rauhallinen oleskelupaikka. Ei 
ollut Julius Viinikka hetkeäkään miettinyt Annun kysyttyä, ot- 

taako isäntä pari vierasta vastaan. On täällä tilaa, niin monta saa 
tulla kuin taloon mahtui, jos kerran oikeilla asioilla liikkujia ovat. 
Ja on talossa elantoakin, vaikka se laittamisenpuoli ei tietysti ole 
aivan yhtä priimaa kuin oikeissa kaupungin hotelleissa. Siitä puo¬ 
lesta lupasi Annu huolehtia. 

Viinikassa oli nyt enemmänkin vieraita. Oli annettu sana Koivu- 
maan isännälle, Niemikylän Juurelalle ja Ampialalle. He olivat 
tulleet eri aikoina polkupyörillä, vasta pimeän langettua, sillä ei 
ollut haitaksi varoa tänä aikana liikkumisiaan, vaikka miten oikeilla 
asioilla kulkisi. Niistä oikeista ja vääristä asioistakin kun oli nykyään 

hiukan eri ajatuksia-. Jo aikaisemmin, hämärän rajoissa, 

olivat Viinikkaan saapuneet Annu ja Pahkamäen Saimi. 

Ikkunoissa oli kaksinkertainen tiivistys, siksipä ei tuvassa tarvin¬ 
nutkaan säästellä valoa. Takassa räiski iloinen pysty valkea ja kaksi 
lamppua levitti loistettaan. Pöydän hohtavanvalkealla liinalla oli 
pitkä rivi kahvikuppeja ja kahvin tuoksu täytti huoneen. Oikean 
kahvin tuoksu, ei sota-ajan korvikkeen, johon oli jo saatu tottua. 
Kahvia olivat pojat tuoneet Ruotsista repuissaan, mutta näihin tuo¬ 
misiin ei ollut tarvinnut koskea: Ampiala oli sujauttanut Annun 
koriin puolisen kiloa sattumalta vanhoista varastoista löydettyjä 
Brasilian papuja, ja niillä hoideltiin tämän illan kestitys. 

Toisia myöhemmin saapuivat Efraim-suutari, Ripsan Mikki ja 
Kartanon nuori Antti-isäntä, Saksassa olevan Kopin veli. Heidän 
saavuttuaan Kostamo puhui. Hän kertoi aluksi tämän matkan tar¬ 
koituksesta: he olivat, Iikka ja hän, saapuneet pataljoonan lähettä¬ 
mänä tuomaan terveisiä ja selostamaan minkälaista pojilla siellä on. 
Hyvin voidaan. On oltu jo koko kesä rintamatoimissa, useita on 
haavoittunut, muutamia kaatunutkin, mutta tämän paikkakunnan 
pojat ovat kaikki elossa. Joku heistä on haavoittunut, mutta kaikki 
parantuneet. Pataljoonassa on jo tuhansia miehiä, kuinka paljön, sitä 
ei tarkalleen tiedetäkään, sillä lisää on saapunut jatkuvasti. Siellä on 
luja usko, että pian päästään kotimaahan taistelemaan ja vapautta¬ 
maan Suomi. Venäjän rintama repeilee jo monin paikoin ja Saksan 
armeijat etenevät. Täällä kotona on pidettävä yllä vahvaa toivoa 
ja urheaa mieltä, että ollaan valmiina sitten kun ratkaisun hetki lyö. 
Santarmien apulaisia ja ilmiantajia on varoitettava niin että tuntuu. 
Sellaiset ovat meidän poikiemme ja myös saksalaisen päällystön 
terveiset sieltä josta tulemme. Iikka kertokoon lähemmin tämän 
pitäjän poikien terveiset omaisille. 

Siitäpä sitten illaksi juttelua riittikin. Iikka ei ryhtynyt mitään 
esitelmiä pitämään, vastailipahan vain kysymyksiin. Mitään kir¬ 
jeitä ei hänellä omaisille ollut, sellaisia ei saanut ottaa mukaan, niin 
oli käsky. — Mutta eipä siellä hätää ole kenelläkään, niin kuin jo 
kuulitte, ja takaisin tullaan aikanaan. Me lähdemme tämän kaverin 
kanssa niin pian kuin on täällä saatu näitä terveisiä kuljeteltua vähän 
laajemmalle. 

— Onhan senkin vuoksi vielä hiukan viivytettävä lähtöä, että 
saat kätesi terveeksi, sanoi Kostamo. — Tiedusteltiin mikä Iikan 
kättä vaivasi, jolloin Kostamo kertoi kahakasta pohjoisessa ja mat¬ 
kasta Lapin halki itään ja sieltä vähitellen tänne kotipuoleen. Vasta 
Kajaanissa saatiin lääkärinhoitoa. Iikka huitaisi vasemmallaan ja 
ilmoitti oikeankin olevan melkein terve, aivan tarkkaan ei sillä 
vielä voinut tähdätä, mutta jonkun santarmien kätyrin ja ryssien 
asioilla juoksevan nimismiehen voi kyllä ampua vasemmallakin 
kädellä-. 

Tässä saikin juttelu uuden suunnan. Kysyttiin mitä Iikka tar¬ 
koitti? Näitä tämän paikkaisiako ? Iikalla ei ollut lupa sanoa enempää, 
mutta eipä hän kieltänytkään, etteikö tuollaisten joukkoon sopisi 
tämänpaikkaisiakin, onhan niitä täälläkin kaikenlaisia santereita, 

niinkuinmonensorttisia kruununherrojakin-. Tähän tarttui 

Koivuinaan isäntä ja sanoi, että pojat siellä kaukana eivät taida olla 
aivan selvillä näistä tämänhetkisistä täällä. Nimismies Grön tosin 
oli tullessaan innokas, ja hänellä tuntui olevan jonkinlaista mielen- 
kränääkin paikkakunnan asukkaita ja aivan erikoisesti muutamia 
täältä lähteneitä nuoria miehiä kohtaan. Oli jäänyt hampaankoloon 
aikaisemmilta vuosilta, tekiväthän pojat hänelle pikku kolttosia, 
niin kuin sekin siellä Laiturin lesken luona. Ja kovastihan hän tou¬ 
husi vielä talvellakin, poikien lähdettyä. Mutta hän on saanut nyt 
kesän aikana varoituksia. Olemme käyneet hänelle juttelemassa 
kaksi kertaa, Ampiala ja minä, ja toisella kerralla oli myös pastori 
mukana, eikä nimismies ole enää sama kuin ennen. Tietysti hänen 
täytyy suorittaa virkatehtävänsä silloinkin kun ne ovat vastenmieli¬ 
siä, mutta kun nytkin täällä mellasti se kasakkalauma, yritti hän 
pikemmin hissunkissun ohjailla heitä syrjään sellaisista paikoista, 
joissa olisi voinut sattua vahinkoja, eikä suurestikaan osoittanut 
auttamishalua. Niin sanoivat poliisitkin, jotka ovat aivan luotetta¬ 
via miehiä, moletnmat. Tänne voitaisiin saada tilalle paljon pahempi 
mies, jos Grön joutuisi pois. 

Iikka ei puhunut mitään, katseli vain Kostamoa. Tämähän oli 
pomo, hän vastatkoon. Kostamo sanoi, että heillä siellä alhaalla oli 
toisenlaiset tiedot, nyt kuultu muuttaa asioita. Vaan entäs muut? 
Täällähän on sellainenkin mies, joka oikein urheilee ilmiantojen 
teolla ja on santarmien vakinaisesti palkkaama? Onko tämäkin tieto 
väärä? 

Ei ollut, valitettavasti sellainen viheliäinen olento oli paikkakun¬ 
nalla, Koppa-Santeri, mutta hänhän on hullu! Hän on ollut vaaralli¬ 
nen, mutta ei ole enää. Nykyään hän uhkailee pahimmin nimis¬ 
miestä, kun tämä ei enää merkitse kirjoihinsa eikä kuljeta edelleen 
Santerin ilmiantoja, joita hän tekee nykyään melkein kenestä hy¬ 
vänsä. Hänestä ei kannata välittää. Syntyisi vain ties mitä levotto¬ 
muuksia ja saataisiin lisää sotaväkeä vaivoiksi, jos täällä nyt tapah¬ 
tuisi väkivallantekoja. Kun on jaksettu tähän asti, niin on parasta 
jaksaa vieläkin. Santeri on kyllä saanut paljon pahaa aikaan, mutta 
ei saa enää, sitä emme usko. 

Tätä mieltä oltiin. Vain Niemenkylän Juurela tuumi, ettei olisi 
haitaksi, vaikka Santeri häipyisikin näkyvistä, iljettää miestä kat¬ 
seitakin, sellainen rääpäle on, ja aina pirujaan punomassa. Yhtyi 
kuitenkin hänkin siihen, että parasta antaa vielä olla, saadaanhan 
hänet äänettömäksi tavalla tai toisella tuonnempanakin, jos se käy 
välttämättömäksi. Mutta nimismiehen pimittäminen olisi erehdys, 
sellaisesta olisi enemmän haittaa kuin hyötyä. 

Tämä asia jätettiin. Pojat juttelivat jälleen tapahtumista siellä, 
josta he tulivat, ja olihin sieltä juttelemista. Kelpasi nauru, kun 
Kostamo kertoili Oravan Salun otteista, vaikka aluksi, ennen kuin 
Iikka asian selvitti, eivät kuulijat olleet perillä kenestä on kysymys, 
kun Kostamo puhui Tuharista, eihän hän muuta nimeä tuntenut¬ 
kaan, naapuripitäjän mies kun oli. — Taisipa tulla vanhalta Am- 
pialalta aivan kuin hiukkasen arvontuntoa ilmaiseva yskähdys, kun 
hän sai kuulla, että ensimmäisenä ja tähän asti ainoana näiden seu¬ 
tujen pojista Markku Ampiala oli saanut rautaristin, joka annettiin 
vain urheimmille. Kuuli tuon saman Pahkamäen Saimikin, kään¬ 
nähti äkkiä ja pyyhkäisi silmiään. Markku, hänen Markkunsa! 

Voi, olisipa hänkin tullut-. Vasta puolen yön jälkeen vieraat 

lähtivät Viinikasta. 

Huomisin Einari Kostamo lähti hoitamaan hänen hoidettavakseen 
annetut asiat kotipitäjässä ja parissa naapurikunnassa joihin oli 

kutsuttu värväreitä saamaan tietoja ja uusia tehtäviä. Iikka jäi vielä 
muutamaksi päiväksi kotikylään, aluksi Viinikkaan. Yhden yön¬ 
seudun ja päivän hän oleskeli kotimökissäkin, isä-Petterinkin jät¬ 
täessä siksi päiväksi työt ja jäädessä kotiin. Oli se juhlapäivä Har¬ 
junpään murjussa, ei tiennyt Eveliina-emäntä itkeä vaiko nauraa 
Iikka-pojan ilmestyessä mökin puolipimeään ovensuuhun ja sa¬ 
noessa hyvänillan. Ja kun sitten myöhemmin illalla levisi mökki- 
kullassa oikean kahvin tuoksu ja penskaparvi nieleskeli valkoista 
nisuleipää silmät pullollaan, niin mitäpä juhlasta puuttui. 

Viimeisen yön ja sitä seuraa van päivän vietti Iikka Annun kotona 
Likomäessä. Äidilleen oli Annu ensin maininnut Iikan tulosta, ja 
päivän asiaa ajateltuaan kertoi Justiina-emäntä sen isännällekin. 
Tämä ei sanonut mitään, lähtipähän vain kävelemään ja laitteli 
tupakan, sytytti ja unohti imeä, sytytti uudelleen ja unohti jälleen. 
Huomisin hän kysyi emännältä mitä tämä arveli, olisiko Annu oi¬ 
kein tosissaan tuon pojan perään, aina vain? Emäntä sanoi asian 
niin olevan, eiköpähän tauti ole vain pahentunut — jos tuota tau¬ 
diksi täytyy sanoa. Niinpähän vain tahtoo olla, että jokaisen koh¬ 
dalle se aikanaan tulee-. Ei siihen isäntä muuta kuin mu- 

hahti, että »olisi Annu voinut jonkun muunkin parhaakseen katsoa, 
mutta taitaa olla tauti jo niin pahassa mitassa, ettei se sanoilla pa¬ 
rane.» Niin arveli emäntäkin, ja lisäsi vielä, että tuskinpa pojassa 
muuta vikaa on kuin köyhyys, ja onhan tätä tässä meillä olemista. 
Siihen ei isäntä sanonut sen enempää, mutta kun sitten Annu tuli 
tupaan, jossa isäntä ja emäntä olivat kahden, sanoi isä ainoalle 
tyttärelleen, että »miksikäs et sinä sitä sulhaspoikaa ole meille 
näyttänyt, koska hän kuuluu näillä main olevan?» Ensin Annu mel¬ 
kein säikähti, mutta sitten oli vähällä hypähtää halaamaan isää, 
vaikka sellainen ei näihin talonpoikaisiin tapoihin kuulunutkaan. 

Sinä iltana Iikka istui Likomäen kamarissa ja jutteli isännän 
kanssa monista asioista. Siellä hän nukkui yönsäkin, yliskamarissa, 
ja lähti illalla hämärän tultua käväisemään hiukan kylässä matkus- 
taakseen sitten yötä myöten rannikolle, jonne myös Kostamo saa¬ 
puisi omalta taholtaan. Sovitussa paikassa odotti vene, joka veisi 
heidät Ruotsiin. 

Astellessaan täyteläinen reppu selässään alkuillan puolipimeässä 
kylätietä nimismiehentalon kohdalle ja siitä lyhyen koivukujan 
päässä olevan talon pihamaalle koetteli Iikka oikean kätensä kuntoi- 

suutta, ojenteli ja koukisteli, totesi sitten: pitää kutinsa! Varmasti 
osun jos tarvitaan. Hän pysähtyi hetkiseksi rakennuksen varjoon, 
siirsi aseen oikeanpuoleiseen taskuun ja katseli taloa. Ikkunat oli 
pimennetty siellä niin kuin muuallakin, mutta kotona oltiin: savun- 
tuoksu painui pihamaalle, ja miltei joka ikkunasta pilkotti pimennys- 
verhojen rakosista hiukkasen valoa. 

Ennen Kostamon lähtöä omalle taholleen olivat pojat neuvotel¬ 
leet tästä käynnistä. Iikan oli tehtävä vaarattomaksi nimismies 
Grön, jota pidettiin yhtenä pahimmista santarmien apureista, mutta 
merkitsikö annettu tehtävä nimenomaista kuolemantuomiota nyt, 
kun oli saatu lisätietoja Grönin suhtautumisesta asioihin? Oli 
sota, pojat olivat matkassa sotilaskomennuksella, he olivat saaneet 
tehtävät ja täyttäisivät ne. Mutta komennuksen ylimpinä antajina 
olevat saksalaiset upseerit eivät tienneet mitään tämänluonteisista 
asioista ja olosuhteista Suomessa, heidän komennuksensa oli vain 
muodollinen suostumus pataljoonan suomalaisen päällystön esityk¬ 
seen. Mutta eihän ollut siellä jo vuosia oleskelleilla suomalaisillakaan 
selvillä tarkalleen jokainen paikallinen asia ja yksityinen henkilö, 
he tekivät päätöksensä ja antoivat määräyksensä kuulopuheen mu¬ 
kaan. Tiedot voivat olla vääriäkin, tai vanhentuneita, niin kuin tässä 
Grönin tapauksessa. Jos joku henkilö oli jo muuta tietä tehty vaa¬ 
rattomaksi, ei asiaan olisi enää puututtava. 

Kostamo, lakia lukenut ja Suomeen komennetun partion johtaja 
näin mietiskeli selostaen samalla ajatuksiaan Iikalle, joka ei ryhtynyt 
mihinkään mietiskelyihin, eivät sellaiset kuuluneet hänelle. Hän 
oli vannonut sotilasvalan, hän vain totteli. 

Sovittiin näin: 

Iikka käy ennen lähtöään tapaamassa nimismiestä ja kysyy 
häneltä itseltään millä tavalla hän tästä lähtien suhtautuu Sak¬ 
saan menneisiin poikiin ja heidän lähettäjiinsä ja omaisiinsa. 
Jos nimismies todella on muuttanut mieltään ja menettelyään ja 
hän sen selvästi sanoo ja vakuuttaa, niin pääsköön varoituksella ja 
saakoon vain ilmoituksen, että jollei lupaus tulevaisuudessa pidä¬ 
kään paikkaansa, niin mikään ei pelasta häntä äkkikuolemasta. 
Mutta jos hän ryhtyy röyhkeilemään, jos yrittää pidättää Iikan tai 
muulla tavalla ilmaisee, että se mitä hänen mielenmuutoksestaan 
on kerrottu ei olekaan totta, niin silloin saa paukahtaa. Selvä peli. 

Näin oli sovittu. Se oli komennus. Nyt Iikka odotti vain rauhalli¬ 
sesti milloin paikkakunnan nopein juoksijaori, Kartanon »Riuska», 

ilmestyisi pihaan kahdenistuttavine rattaineen, isäntä itse ajajana. 
Vain muutaman minuutin odotuksen jälkeen Antti Kartano ajelikin 
pihaan, käänsi oriinsa valmiiksi menosuuntaan ja jäi odottamaan. 
Vaihdettuaan muutaman sanan kyytimiehensä kanssa ja jätettyään 
selkärepun rattaille asteli Iikka talon rappusille ja samantien sisään. 

Nimismiehen konttorissa ei ollutkaan Grön, vaan siellä oli poliisi- 
konstaapeli Nikari, joka jotakin kirjoitellen istui pöydän takana. 
Iikan astuessa sisään hän kämmenkourun kulmalle vieden koetti 
saada selville kuka tulija oli, mutta ovensuussa oli jonkin verran 
hämärää, eikä tulija ottanut hattua päästään, niin kuin tapa oli tässä 
huoneessa, joten Nikari jätti tunnustelun sikseen ja kysyi: 

— Mitä olisi asiaa? 

— Eikö nimismies olekaan täällä? 

— Niin kuin näkyy ei täällä ole muita kuin minä. Mitäs-? 

Kuinka-? Onko se Iikka? 

— Iikkahan tässä on. Päivää vain, Nikari. 

Nikari nousi ja kätteli. Kehotti sitten Iikkaa istumaan. 

— Eipä taida olla nyt aikoja istuskella. Olisi vain tavattava 
nimismies. Eikö hän ole kotona — tuolla sisälläkään? 

— En tiedä varmasti. Etkö voi ilmoittaa asiaasi minulle? 

— En. 

— Kuulehan-kuinka sinä olet täällä? Etkö tiedä olevasi 

peräänkuulutettu, niin kuin kaikki toisetkin, ja jos sinut näh¬ 
dään — 

— Ketkä toiset? 

— Älä nyt kysele turhia! 

— En minä toisista tiedä. Minä oon ollut Ruottissa töissä, yh¬ 
dellä sahalla, sinne lähden takaisinkin. Mutta on tavattava ensin ni¬ 
mismies. 

— Kuule nyt, Iikka; älä viitsi puhua tuollaisia. Tottahan minä 
sun matkasi tiedän, ja kaikkihan täällä ne tietävät. Sun olisi nyt 
parasta äkkiä häipyä, voi joku tulla ja nähdä ja levittää tietoa pitä¬ 
jälle, saavat vielä ryssät asian haraviinsa, ja tiedät mitä siitä seuraa. 

— Mitähän siitä seuraisi? 

— Älä viitsi! Meillähän on, poliisikunnalla, ankarat määrät pi¬ 
dättää sinut niin kuin kaikki muutkin sinne lähteneet, eikä olisi 
meillekään hauskaa jos tulisi tietoon, että täällä vain näin rauhassa 
seurustelemme. 

Iikka ei sanonut mitään, hän mietti mennäkö etsimään nimismiestä 

sisähuoneista vai odottaako vielä täällä. Nikari raotti ikkunaverhoa 
ja koetti tirkistellä pihamaalle, raotti hiukan enemmänkin ja kääntyi 
sitten äkkiä takaisin, sanoi: 

— Siellä on hevonen pihan laidassa, tänne on joku tulossa. Tot- 
tele nyt ja ala painua, äkkiä! Juokse! Mene tien yli metsään, ja minä 
vaikka ammun perääsi, jos tuo tulija on epäilyttävä henkilö. Älä 
pelkää että osun, ammun ilmaan, mutta ei voida ainakaan syyttää 
poliisikuntaa välinpitämättömyydestä. Pidän huolen siitä, ettei sua 

löydetä, kunhan et kovin pitkiksi ajoiksi jää tänne-. No, 

painu helvetissä matkaan! 

Iikka ei välittänyt vähääkään konstaapelin hätäilystä, näytti vain 
mietiskelevän jotakin tärkeää. Nikari alkoi suuttua: 

— Etkö sinä saakelin jääräpää usko ja lähde! Jos vielä viivyttelet 
täytyy mun panna hilut hihansuihisi. No, etkö lähde? 

— Enpä meinaa. 

— Haluat siis hirteen? 

— Ei mua hirtetä, kun ei mitään syytäkään ole. 

— Mutta yksi Saksassa ollut mökinpoika, jumaliste, voidaan 
hirttää, ellei sen puffelinpäähän mahdu järkipuhe. No? 

Tähän ei Iikka viitsinyt enää vastata. Hän oli nyt saanut tuumis¬ 
keltavat tuumituksi ja lähti kävelemään sisähuoneisiin johtavalle 
ovelle, oikea käsi taskussa ja vasen hiljakseen heilahdellen. Nikari 
oli juuri lähdössä estämään hänen pääsyään toisiin huoneisiin, kun 
samassa ovi avautui ja nimismies Grön tuli näkyviin. Hän jäi seiso¬ 
maan ovelle, katsahti Iikkaa, sitten Nikaria ja sanoi: 

— Kuulin täältä juttelua. Kuka tämä on? Grön oli nähnyt Iikan 
joskus tämän ollessa pikkupoika. Olihan Iikka monesti luutakuormi- 
neen käynyt nimismiehentalossakin, mutta eihän Grön voinut tun¬ 
tea tätä kolmikyynäräistä pystyryhtistä nuorta miestä tuoksi ryysy- 
läispojaksi. 

Nimismies oli osoittanut kysymyksensä Nikarille, mutta ennen 
kuin tämä ennätti vastata, sanoi Iikka: 

— Ei sillä ole väliä kuka joku on eli onko kukaan, mutta mun 
pitäisi saada tietää nimismieheltä vieläkö hän hyysää ryssiä? 

— Mitä puhetta tuo on? 

— Sellaista aivan suoraa puhetta, ja siihen olisi nyt pikapuoliin 
vastattava, sillä mulla on kiirus. 

— Mihin olisi vastattava? 

— Tähän: jos suomalaiset kätyrit eli santarmit tulevat ilmianta- 

mahan suomalaisia, oikeita kunnon ihmisiä, niin ottaako nimismies 
onkehen heidän puheensa ja rupeaa vieläkin jahtaamahan ja yrittä- 
mähän kiinni heitä? Minä meinaan niitä poikia, jotka ovat täältä 
lähtenehet, ja niitä muita, jotka ovat heitä auttanehet? 

Nimismies aikoi ensin vastata kiivaasti, mutta sitten hän huomasi 
Nikarin tekevän kädellään liikkeen, jota ei voinut ymmärtää muuten 
kuin varoitukseksi. Myös Iikan ilmeessä, äänessä ja asennossakin oli 
jotakin, joka sai nimismiehen harkitsemaan sanojaan hänen vasta¬ 
tessaan: 

— En oikein nyt ymmärrä tämän nuoren miehen kyselyitä, mutta 
tietäähän Nikarikin, ettemme ole suinkaan kovin innokkaasti tämän 
kesän aikana näissä asioissa toimineet. Viime talvena en minä tien¬ 
nyt mistä on kysymys, mutta nyt tiedän. Virkamiehenä on minun 
luonnollisesti toteutettava saamani määräykset, muutenhan saan 
jättää paikkani, mutta enempää en tee kuin on välttämätöntä. Ha¬ 
luaisin kuitenkin nyt tietää kuka olette ja miksi näitä kyselette? 

— Ei sitä tarvitte tietää. Ja parasta olis, ettei näis salaisina pi- 
dettävis asiois tekisi sitä välttämätöntäkään, niin ettei tarvittisi 
tulla tänne toista kertaa. Silloin ei kaikki tapahtuisikaan näin hiljai¬ 
sesti. Tämä sopii nyt painaa mielehensä. Nyt minä sitten katoan 
näiltä maisemilta. Parasta on, ettei konstaapeli Nikari lähde mun 
perähäni ammuskelemahan, minä haluan häipyä aivan hiljaisesti. 
Ei tuota hevosmiestä pihalla tarvitte peljätä, se on mun kyyttimie- 
heni. Te pysytte aivan rauhas täällä huonehes niin kauan, että minä 
oon ennättäny maantielle. — Tämän Iikka sanoi ja otti sitten kä¬ 
teensä pistoolin ilmoittaen, että se paukahtaa yhdeksän kertaa, niin 
että on terveellisintä istua nyt aivan rauhassa ja panna tupakaksi 
niin kauan kuin kärryn ääni kuuluu. 

Iikka meni. Nimismies ja poliisi sytyttivät tupakan ja istuivat 
rauhassa. Eikä tästä vieraskäynnistä puhuttu jälkeenpäinkään — 
ei ainakaan nimismiehenkonttorin ulkopuolella. 

Einari Kostamo oli rannikolla odottamassa Iikan sinne saapuessa. 
Vuorokauden kuluttua he olivat jo Ruotsissa ja seuraavalla viikolla 
itärintamalla. 

Olipa juhla »Korsholmassa», siinä isohkossa etulinjan korsussa, 
jonka useimmille asukkaille komennukselta palannut Iikka Harjun¬ 
pää tänä iltana toi kotipitäjän terveiset. 

Jo kaksi päivää sitten Iikka ja Einari Kostamo olivat saapuneet 

pataljoonaan, mutta vasta nyt oli sopiva ilta yhteisten terveisten 
esittämiseen: kenelläkään pitäjän pojista ei ollut vartiovuoroa, ei 
lähetetty partioitakaan tänä kylmänsateisena lokakuun iltana. Oli 
muutenkin hiljaista tällä rintamanosalla, vain kaukainen tykinjylinä 
ja pitkin väliajoin kuuluvat yksinäiset kiväärinlaukaukset muistut¬ 
tivat sodasta. 

»Korsholmassa» siitä ei muistuttanut mikään. 

Pieni kamiina hohteli lämpimänä, karbidilampun avuksi oli sy¬ 
tytetty muutama kynttiläkin. Perällä olevan pöydän ympärille oli 
kerääntynyt miesparvi kuulemaan, mitä Iikalla oli kerrottavana. 
Oltiin selvillä etukäteen, ettei siinä kertomuksessa sanoja tuhlattaisi, 
turhaa juttua ei sen pojan hampaista lohkeile, mutta kutinsa pitä¬ 
vät tiedot. Matkat Iikka kuittasikin muutamalla sanalla, ei muis¬ 
tanut edes kertoa haavoittumisestaan pohjoisessa, ohimennen mai¬ 
nitsi siellä jossain metsäkämpällä ammuskellun, jolloin Pupponen 
joutui joukosta erilleen ja vangiksi. 

Kotipitäjän asioista hän kertoi enemmän. Tapaamiset Viinikan 
luona ja keskustelujen tärkeimmät kohdat hän mainitsi, kasakkapar- 
ven liikuskelun ja paikkakunnalle sijoitetun sotaväen, ja tärkeim¬ 
piä seikkoja kotoisista oloista. Enimmäkseen hyviä asioita sieltä 
kotoa. Paikkansa piti, ettei ollut ketään enää vangittu eikä viety 
sitten kevään. Ei ollut sattunut kuolemantapauksiakaan kenenkään 
lähiomaisen kohdalla. Vaihtoihin vain vietiin miehiä yhä runsaam¬ 
min, ja etelässä kuului niissä töissä olevan suuria joukkoja kiina¬ 
laisia ja mitähän kaikkia mongoleja, jotka sontimistouhuissaan pyl- 
listelivät katujen kulmissa ja teitten varsilla ja varastelivat seppel¬ 
ten nauhoja hautausmailta. Sellaisia kerrottiin. Miesten ottamisesta 
Venäjän armeijaan puhuttiin, mutta uskottiin, ettei siitä mitään tule. 

— Eivät uskalla ottaa! sanoo joku väliin. — Arvaahan Niku-kei- 
sari, että tänne sieltä miehet alkavat painua heti, jos heitä yrite¬ 
tään Venäjälle kuljettaa, tänne Ville-keisarin porukkaan. 

Tähän yhdyttiin. Lopuksi Iikka kertoi käynnistään nimismiehen 
luona. Siitä asiasta keskusteltiin. Jotkut olivat sitä mieltä, ettei olisi 
pitänyt luottaa nimismiehen sanaan, kettu se on, Grön, ja nahkansa 
pelastamiseksi vannoskeli, olisit antanut paukkua. Useimmat kuiten¬ 
kin arvelivat, että kenties oli parasta näin kuin tapahtui. Ja Kosta¬ 
mohan siitä on lopullisessa vastuussa. Gruppenfiihrer, hän antoi 
ohjeet. 

Iikka ei puuttunut tähän keskusteluun. Hän oli tehnyt minkä oli 

239 



tehnyt, ei se puheista parannut. Annettuaan muutamille pojille ko¬ 
toa lähetetyt rahaerät hän levitteli vähitellen näkyviin reppunsa si¬ 
sällön, eikä kukaan enää sen jälkeen palauttanut palaveriin matkan 
virallisen puolen asioita. Repussa oli jokaiselle jotakin. Ainakin koti¬ 
kylän naisten kutoma sukkapari oli kaikille pitäjän pojille. Ja sukka- 
kääryssä oli terveiset. Ne olivat lyhyitä lappusia, pikkukirjeitä, joissa 
oli paljon enemmän luettavaa rivien välissä kuin riveillä. Muuta¬ 
mille oli sentään tekstiä pidemmältäkin, ainakin Markulle ja Villelle, 
sillä molemmille oli sekä ikävöivän tytön että äidin terveiset, ja 
Saimi oli kirjoittanut hieman pitemmälti paikkakunnan muistakin 
asioista. 

Muitapa tuomisia ei ollutkaan, paitsi yhteisesti kaikille kaksi ko¬ 
meaa juustoa. Ne olivat pahanpäiväisesti kuivuneet, hiukan homees¬ 
sakin, mutta ne olivat joka tapauksessa oikeita pohjalaisia leipäjuus- 
toja, isoja kuin pyöreän veden saaristokartat, mustia palaneentäp- 
liä kermankeltaisella pohjalla. Iso ilo alkoi, kun Iikka varsinaisten 
tuomisten jakelun päätyttyä kiskoi juustot repustaan. Huikattiin 
ilmoille oikein intiaanikiljaisu, jota muutamat samassa poterossa 
asuvat ja vain taempaa tapahtumia seurailleet toisten maakuntien 
miehet eivät käsittäneet. Eiväthän he tällaista juustoa tunteneetkaan, 
tuskin olivat ennen nähneetkään. 

Ainoakaan hammas ei haukannut juustoa sellaisenaan. Se peh¬ 
mennettiin sopiviin liuskoihin leikeltynä kamiinan kuumana hehku¬ 
valla kuveulokkeella, kypsennettiin rasvaa tiriseviksi suikaleiksi ja 
pureksittiin hitaasti, aivan kuin jokainen olisi tahtonut mahdolli¬ 
simman kauan kuunnella tuota kotoista, lapsuudesta tuttua natinaa 
ja litinää leukapielissä, kun vahvakermaisesta maidosta leivottu 
juusto hiljakseen jauhautui hampaitten myllyssä. Puhelu taukosi, 
ääneti nauttien narskuteltiin. Jokaisen mieleen toi juusto, juuri 
tämä tällainen juusto, ainoa oikea juusto maailmassa, kotoisia ku¬ 
via. Toi Tuharinkin mieleen, vaikkei hänen kotimökissään lehmää 
ollut koskaan ollutkaan, enempää kuin Iikankaan kotona. Mutta 
omat juustomuistonsa oli heilläkin, sillä olihan paimenpoikain evään 
joukkoon joskus pistetty juhlaherkuksi kuiva juustonpalanen, ja sil¬ 
loin tällöin oli kotiin ilmestynyt kokonainenkin juusto, antimena 
tai palkanlisänä. Monille tuli mieleen kotoinen juustonteon kuva¬ 
kin lapsuusvuosien ajoilta, miten äiti otti padasta pitkässä tikussa 
roikkuvan juoksutinmassukan, ja sitten nosteli juustonaineksen suu¬ 
reen puukehloon, jossa sitä paineli ja puserteli, lapsiparven ympä- 

rillä vesi kielellä odottaessa. Eikä odotettu turhaan: jokainen sai 
vuorollaan kimpaleen valkoista juustomassaa, kouramokkaa, paista¬ 
matonta ja vasta puoleksi puserreltua, maailman ihaninta herkkua. 

Tuollaisia tuli useimpien poikien mieleen kotoista juustoa syö¬ 
täessä, siksi on niin hiljaista, kuin jonkinlaista rituaalia suoritettai¬ 
siin. Unohtuu aika ja paikka, siirtyy kauaksi sota ja maanpakolaisen 
osa. Kuin kuuluisi kotipihan pihlajain leppoisa tohahtelu-. 

Karjalan poikakin huomaa, miten merkillisen hartaasti Pohjan¬ 
maan pojat nauttivat kotituomisistaan, tulee lähemmäksi ja sanoo, 
että »Mie ko oon katsont jo kahestikkii, et kui hyvvii nuo teiä pais- 
tokse on, ko iha kuin oikeit hyvvii karjalaissii piiraissii söisitte, nii 
hartaast mukellatten. Antakas miekin maistan, vai tohtiiks sitä poh¬ 
jalaista piaruvärkkii ilman välitönt hengenvaaraa maista? Mil viisii 
se oikein on valmiiks saatu?» 

Kunnon kaverihan hän oli tämä Viipurin puolen Kaapro Kekki, 
ja Koivumaan Ville, joka oli häärinyt paistajamestarina, aikoi hä¬ 
nelle jo maistiaisia antaakin, mutta Köpi Kartano ennätti väliin. 
Köpiä korpesi tuo halveeraava nimitys, jonka Kaapro antoi hänen 
herkulleen, maakuntaherkulle, ja korostellun realistisesti alkoi Köpi 
selittää miten juusto syntyy talon naisväen laittaessa taikinaan omia 
erinomaisia aineksiaan ja sitten leipoessa sen tällaiseksi latuskaksi, 

ei suinkaan kämmenillään vaan-Siitä tuli oikein runollisen 

riehakas kuvaus, ainutlaatuinen valmistusselostus, riemukkaan ruo¬ 
koton juuston syntyruno, joka sai Pohjanmaan pojat naurusta kie¬ 
murtelemaan ja Kaapron käsiään huitoen pyytämään, että »Elähän 
veikkonen, elä ennää, uskon mie vähemmälläkii, ihan oksentaan 
pannoo sun puhhies-.» Ja kun Ville tarjoaa herkullisen nä¬ 

köistä, rasvaa tirisevää juustonvinkaletta, pakenee Kaapro kauem¬ 
maksi ja vannoo, ettei ikinä tuota muonaa suuhunsa laita. »Tieänhän 
mie, että täyttä valhetta Köpi laskettelloo, mutta niin saap kuiten- 
nii sanansa ällöttään että pahhaa tekköö.» 

Kämppä tärisi naurusta, eikä palastakaan juustoa joutunut sellai¬ 
sille, jotka eivät olisi tunteneet sen hampaissa natistessa jonkinlaista 
lämpimästi koskettavaa kotoista sykähdystä, tutun tuvan ja takan 
ja makean maidon viljan tuoksahdusta sieltä kaukaa. 


16 — Leinonen, Päin nousevan Suomen rantaa 

KOLMASTOISTA LUKU 


Suomalainen Jääkäripataljoona, eli juhlallisemmin: Kuninkaalli¬ 
nen Preussilainen Jääkäripataljoona 27, marssi Libauhun. Seitse¬ 
män kuukautta kestänyt oleskelu etulinjoilla oli päättynyt, ampuma- 
haudat sekä hatarat korsut vaihtuisivat nyt uuden varuskuntakau- 
pungin kasarmeihin. Eipä ihme, että iloiset laulut raikuilivat Kuu¬ 
rinmaan aukeilla sotilasjunien puhistessa länttä kohden, rintama¬ 
linjan jäädessä yli sadan kilometrin päähän. Komeimmin kuitenkin 
kajahti Porilaisten marssi pataljoonan marssiessa asemalta kasar¬ 
mille. Se keräsi nopeasti kaupunkilaisia katuvarsille, kyseltiin, ar¬ 
vailtiin mikä joukko tämä oli? Laulu oli outo, ei ymmärretty sanoja. 
Miehet ruskettuneita ja laihoja, puvut tahraisia ja rikkinäisiäkin. 
Rintamalta tulivat, sen näki kaikesta. Mutta he eivät olleet saksa¬ 
laisia. Keitä? 

Missäpä olisi sellainen maailmankolkka, jossa ei olisi suomalai¬ 
nenkin liikuskelemassa. Varmaan oli Libaussakin joku aikaisemmin 
näille main ajelehtinut liikemies, reppu olalla maailmaa kierrellyt 
kisälli, muusikko tai konsti niekka, joka tunsi komean marssin ja tiesi 
sanoa: suomalaisia! Onhan heistä jo puhuttu, nyt he tulevat tänne! 
Reippaita poikia! 

Olikin katselemista, ennen kuin kaikki komppaniat ehtivät mars¬ 
sia kaupungin halki, katselemista ja kuuntelemista. Vedeltiinpä 
siinä marssiessa muitakin lauluja, Oolannin sotakin kahteen ker¬ 
taan. Kaikui joskus iloinen naurukin katuvierillä, kun marssijoit- 
ten reppujen kukkurana keikkui kaikenlaista kamaa: soittokoneita, 
puunkierukoista muovailtuja taide-esineitä, nukkejakin. Enimmin 
hilpeyttä kuitenkin herätti Tuharin sotilaslakin vierellä marssin tah¬ 
dissa keikahteleva koiranpää. Tuharin repun täytteenä oli Hupi, 
jonka etujalalle oli joku astunut sotilassaappaallaan, niin ettei Hupi 
pystynyt marssimaan omin avuin. Pää ja etujalat repun yläpuo- 


lella, kipeässä jalassa valkoinen side katseli Hupi ylväästi uuden 
varuskuntakaupungin katuyleisöä, joka lausuili omia huomioitaan. 
Monen mielestä sopiTuharin pienisilmäisen ja matalaotsaisen mur- 
sunnaaman viereen mainiosti koirannaama, omaa mainiota laatuaan 
molemmat. 

Oli katukuvassa uutta pojillekin. Jyrisi vastaan jonoittain ajo¬ 
pelejä. Naisia oikein turkiksissa-kuinka enkelinsuloisia, kun 

ei ollut juuri nähtykään naisen hahmoa sitten kun Lockstedista läh¬ 
dettiin, joskus jokunen maalaismummo tai huivipäinen tyllerö! 
Paitsi tietysti ne muutamat raharikkaat onnelliset, jotka olivat pääs¬ 
seet lomamatkoille Saksan suuriin kaupunkeihin. Näyteikkunoissa 
oli jonkin verran tavaraakin, ja liikenne näytti täällä, kaukana rin¬ 
tamasta sijaitsevassa ja sodan hävitykseltä jokseenkin hyvin säily¬ 
neessä kaupungissa melkein rauhanaikaiselta. 

Pataljoona sijoittui kahteen kasarmirakennukseen, jokainen 
komppania omaan suureen asuntohalliinsa, jossa kumisi kuin kir¬ 
kossa. Mutta seinät pidättivät tuulen ja katto oli vedenpitävä, oli 
riittävästi lämmintäkin ja voi kunnolla nukkua, kunhan vain sai 
jonkin vertaisen rauhan kiusallisilta pikku alivuokralaisilta, iholiho- 
jen armottomilta raatelijoilta, joita rintamakorsuissa oli siinnyt en¬ 
tistä enemmän. Ensimmäisiä matkoja kaupungille tehtäessä kolut¬ 
tiin rohtoloitten varastot, ja eräät kielitaitoisimmat ja tarkkavainui¬ 
simmat saivatkin loihdituksi esiin pulvereita ja salvoja, joita nämä 
liikemiestaipumuksia omaavat sitten pikku annoksina myyskenteli- 
vät kasarmilla ansaiten omaisuuksia, jotka kuitenkin nopeasti löy¬ 
sivät tiensä Libaun lukuisten kahviloitten ja kellariravintoloitten 
tarjoilijatyttöjen taskuihin. 

Vain viikko ja pari päivää, sitten oli joulu. Se tuli tännekin, vie¬ 
raalle maalle ja sodan keskelle. Jokaisessa komppaniassa katettiin 
pitkät pöydät, ja kulhoissa höyrysi tavallista arkiruokaa parempaa. 
Kaikki valot sytytettiin, olipa joulukuusi ja kynttilöitäkin. Aivan 
kuin kotona ennen. Tuo kynttilänliekin kuumentaman havun tuok¬ 
su, sehän oli kuin joulun henkäys, entisten joulujen, lapsuusjOulu¬ 
jen kaukainen kädenanti —*-. Lahjojakin, joulupaketti jokai¬ 

selle: saippuaa, nenäliinoja, käsineetkin — mistä ihmeestä? Villaiset, 
käsinkudotut? Ja kirjeitä kotimaasta? Niin, oli ehtinyt jouluposti 
juuri aatoksi. Komppanianpäällikkö puhuu, lyhyesti, sotilaallisesti, 
sitten runo ja joululauluja, Enkeli taivaan ja Joulupuu on raken- 

nettu-. Kaikkihan ne osaavat ja kaikki laulavat kuin kotona 

ennen ja koulussa. Iloinen puheensorina käy, vaikenee, piristyy jäl¬ 
leen. Tahdotaan jutella, tahdotaan elää nykyhetkessä, täällä, kau¬ 
kaisen maan avarassa kasarmihallissa, tempaisemalla tempaistaan 
hajalleen yhtä mittaa ajatuksiin pyrkivä muistojen ja mielikuvien 
yhteiskudelma entisistä jouluista jossakin kaukana revontulten alla. 
Tulevat näkyviin avarat tuvat, joissa jalalla varustetussa joulukuu- 
sessa on hajasäärin roikkuvia nisuäijiä, on kynttilöitäkin ja paperi- 
kukkia, niin kuin Koivumaassa ja Kartanossa. Ripsan torpan pie¬ 
nessä tuvassa on varmaan tänäkin jouluna vain katossa riippuva 
pieni kuusi, muutama kynttilä ja Sannu-siskon laittelemia koristeita, 
mutta Ampialan salissa kuusi ulottuu kattoon asti, siinä on puna¬ 
poskisia omenoitakin ja hapsureunaisia konfetteja, kaupungin kaup¬ 
piaitten jouluterveisiksi lähettämiä. Veisataan sielläkin, kaikissa ta¬ 
loissa, ja jouluaterialla istutaan aivan hiljaisina. Koivumaassa isä 
lukee kappaleen jouluksi tulleesta »Sanansaattajasta»-. Muis¬ 

taa kotoisen joulun Iikkakin: kuinka isä veti kelkalla kahta pienintä 
Pahkamäen saunaan aattoiltana, pimeän tultua, jolloin talon väki 
oli jo kylpenyt, muistaa kuuman saunan, paksulti ruisolkia lattialla 
ja lavalla, ja sitten juoksun pitkin lumista tietä kotiin, avojaloin, ja 
jouluaterian, jossa oli Ampialasta saatua siansylttyä ja oikeaa val¬ 
koista puuroa-. Tuharikin tuijottelee hetkisen menneeseen, 

mökkiin, jossa pöydällä tyhjässä pullossa oli pieni kuusennäre ja 

siinä kaksi kynttilänpuolikasta sytytettynä-. Mutta Köpi 

Kartano sivuuttaa nopeasti aattoillan, hänen ajatuksensa liukuvat 
jo jouluaamun kirkkotielle, jossa hän heleä-ääninen tumpelipeltru 
luokissa laulaen ajaa omalla raudikko-oriillaan riemukkaasti hihkais¬ 
ten edellä meneväin ohitse, jalankulkijain hypähdellessä hukkelin- 
pukkelin tienvierihankeen siunaten tuollaista menoa-. 

Useimmille tämä on vasta ensimmäinen joulu kotoa poissa, vie¬ 
raassa maassa, mutta pfadfindereille jo toinen. Entä seuraava? 
Missä silloin istutaan joulupöydässä — tai istutaanko ensinkään —? 
Useimpien mieleen varmaan vierähtää tällainenkin ajatus ja saa 
hetkiseksi liukumaan herkimmän havainnon ulkopuolelle ympärillä 
sorisevan joulunvieton. 

Pataljoona oli tuotu Libauhun koulutustoimen jatkamista varten. 
Siellä olisi jääkäreistä, suurimmasta osasta ainakin, koulutettava up¬ 
seereita ja aliupseereita Suomen armeijaan, sen tulevan, vapaan Suo- 

men, joka oli nouseva nyt riehuvan suursodan kaaoksesta. Sotaista 
kokemusta oli saatu lähes seitsemän kuukauden aika, oli opittu tais¬ 
telemaan ja tottelemaan, nyt oli todenteolla alettava opiskella käs¬ 
kemään ja johtamaan. 

Joulun ja uudenvuoden välinen viikko, raskaista harjoituksista 
huolimatta, oli miellyttävä. Kasarmeissa kaikui vähäisinä vapaa- 
aikoina laulu ja soitto, kaduilla liikkui iloisia suomalaispoikia, heitä 
istui iltaisin ravintoloissa ja kahviloissa ja pistäytyi päivisin kau¬ 
poissa. Ei ollut kaikilla rahoja enempää ostoksiin kuin ilonpitoon¬ 
kaan, mutta melkeinpä jokaisella oli joku hyvä toveri, kotipaikkai- 
nen tai muu, joka oli saanut lompsaansa muutaman isommankin 
Saksan setelin tai itäruplan ja kutsui ystävänsä mukaan hiukan sil- 
mittelemään kaupungille tai tutustumaan tämän iloisen kylän ilta- 
näkymiin. Ei ollut monta joukossa, joka olisi vain omiksi hyvik- 
seen ja iloikseen kukkaroaan keventänyt. 

Mutta herrat ja pohatat olivat kuitenkin omaa luokkaansa täälläkin. 

Nestori Mankala oli saanut jälleen rahoja maatilansa vuokraa¬ 
jalta. Oikein täytyi ihmetellä tuollaista intoa lähetellä rahoja tänne. 
Oli ollut puhe lähettää vain puolet vuokrasta tai niille main, jos 
mahdollisuuksia lähettelemiseen on, mutta nyt tuntui tulevan koko 
vuokra. — Vaan samapa se, kuka tietää huomisesta, entäpä ei enää 
rahaa tarvitakaan. Parasta lähteä hiukan siistiytymään, täällä on sel¬ 
lainen paikka, jossa tavallisesta suomalaisesta jääkäristä tehdään 
tunnissa herra. Vai onko jollakulla jotakin vastaan palata ainakin 
ulkopinnoiltaan nuoruutensa kukoistukseen siinä määrin kuin se on 
mahdollista mirhojen jä narduksien ja muiden rasvojen ja haisu- 
vesien avulla, joita sametinpehmoiset naissormet sivelevät rosoisiin 
ja näppyläisiin rosvonnaamoihinne ? Olen maksanut etumaksun ja 
sopinut ajasta tämän kaupunkirähjän parhaimman parturiliikkeen 
omistajan kanssa: kello kolme odotetaan siellä neljää miestä. Hä¬ 
meessä ei halla ole vienyt ruista, koska sieltä tuli taas sen verran 
tinoja, että tällaiset kauneuskäsittelyt saadaan ilman suurempia sie- 
lunkipuja maksetuksi. Onko kysyttävää? 

Ei ollut. Mankala ja hänen mukanaan kuvaintekijä Lasse Haa¬ 
panen, taiteilija Eerikki Kontio sekä kirjanoppinut ja gruppenfyy- 
reri Taavi Martikainen istahtivat partaisen issikan rekeen ja ajoi¬ 
vat jonnekin keskikaupungille, jossa he astuivat parturitupaan. He¬ 
maisevat tuoksut lehahtivat jo ovella vastaan avarasta salista, jossa 
hymyilevä ja kumarteleva koukkunokka, balttilais-venäläinen juu- 


2 45 



talainen toivotti heidät tervetulleeksi, ja vapaina odottavien tuo¬ 
lien vieressä kolme tyttöä ja nuori toissilmäinen mies viittoivat 
heitä istumaan hoideltaviksi. Kahdessa muussa tuolissa oli parhail¬ 
laan käsiteltävänä asiakkaat, joita palvelivat toisjaikainen invalidi ja 
ainakin seitsemissäkymmenissä oleva ukko. 

Mahtoivat nämä ennestään siellä istuvat ihmetellä, miksi nyt saa¬ 
puville vihreätakkisille saksalaisille sotilaille oli varattu liikkeen kaik¬ 
ki tytöt. Eivät olleet edes upseereita, ei edes aliupseerin merkkejä, 
yhdellä ainoalla jonkinlainen nauhanpalanen. Ja isäntä kumartelee 
aivan kuin saisi vieraikseen täällä usein ennen käyneitä kreivejä ja pa¬ 
roneja tai sodan aikoina kenraaleja, jopa suuriruhtinaitakin—r-. 

Mutta kyllähän isäntä tiesi kenelle kumartaa, ja tytöt osasivat oi¬ 
keille tulijoille päästää paistamaan aurinkoisimman hymynsä, sillä 
komeasti pullollaan oli ollut tuon tulijoista lihavimman lompakko 
vastaanoton tilatessaan ja etumaksun suorittaessaan. 

Niin siinä sitten istuivat suomalaiset pohatat tuoksupilvessä ava¬ 
rassa huoneessa, jonka seinät oli koristeltu erivärisillä kaakeleilla, 
katossa oli kullanvärisiä ornamentteja ja vuoroaan odottavat saivat 
istua isoissa nahkatuoleissa. Mutta neljä vastatullutta vihreäpukuista 
istuutuivat heti tultuaan tuoleihinsa kuin suuriruhtinaat ja antau¬ 
tuivat tyttöjen käsiteltäväksi, Mankalan jaellessa saksaksi komento- 
jaan. Parta tietysti ensin, sitten tukka, ja sen jälkeen tuoksu vesiä ja 
rasvoja, höyryäviä pyyhkeitä ja mitä yleensä tarjottiin, jawohl ja 
da da, mitä tytöt kysyivätkin. 

Ja sitten, mikä riemullinen, ikimuistettava hetki tässä libaulai- 
sessa parturituvassa, kun Nestori Mankalan tavallista isokokoisem¬ 
massa päässä kiharoivaan paksuun tukkaan sullottu saippua oli hie¬ 
rottu mahtavaksi vaahtokumpuraksi, ja kun Mankala sitten sieppasi 
vingahtavan tytön polvelleen istumaan, ojensi oikean kätensä etu- 
viistoon kuin roomalainen imperaattori ja lauloi aarian Wagnerin 
»Siegfriedistä». Partaveitsien rapsutus taukosi, sakset lakkasivat lip¬ 
sumasta, koko huone tuntui hengitystään pidättävän. Olipas tapaus! 
Ja tulipas suosionosoituksia, kämmenten läiskettä ja monenkielistä 
ihastusta. Kun pataljoona oli ollut viikon Libaussa, puhuttiin heistä 
kaupungilla enemmän kuin ainoastakaan aikaisemmin kaupungissa 
majailleista venäläisistä tai saksalaisista pataljoonista oli puhuttu. 
Suomalaisissa oli jotakin toisenlaista kuin muissa, heidän käyttäy¬ 
tymisessään ja koko olemisessaan. Heidän laulunsakin iltaisin 
kahviloissa olivat uusia ja outoja. 

Sitten tuli uusi vuosi, juhlapäivät päättyivät, ja valmistauduttiin 
pitkäaikaisiin rauhallisiin harjoituksiin. Mutta jo muutaman päivän 
mentyä marssi pataljoona räntäsateessa iltahämärässä jälleen kau¬ 
pungin halki, nyt kasarmeilta asemalle. 

Junaan, sitten .etelään, itään —--. Koko yö, asemilla pysäh¬ 

tymättä. Tultiin Tuckumiin, tuttuun kaupunkiin, jonka ohi oli 
matkustettu vain kolme viikkoa sitten — matkalla Suomeen, koti¬ 
maahan -! Maalina Pohjantähti! 

Mikä oli maalina nyt? Mitä oli tapahtunut? 

Vähitellen se selvisi. 

Koko loppuvuoden oli tällä pohjoisella rintamanosalla ollut rau¬ 
hallista. Venäläiset olivat suorittaneet harhauttamisliikkeitä, teh¬ 
neet joukkojen valesiirtoja etelää kohti ja saaneet saksalaiset heiken¬ 
tämään pohjoisrintamaa. Parhaita taistelujoukkoja oli siirretty toi¬ 
sille rintamanosille ja tavallista enemmän lomia oli myönnetty. 

Mutta vuoden ensi päivinä'tälle hiljaiselolle tuli äkkiloppu. Maail¬ 
manhistorian tähän saakka näillä leveysasteilla koettu raivoisin 
rumputuli alkoi myöhäisyön hetkenä, ja aamun vielä hämärrellessä 
venäläiset mursivat saksalaisten rintaman monen kilometrin pituu¬ 
delta. Kaikki reservit oli koottava puolustukseen. 

Tuckum—Ersel. Marssi lumisilla teillä, alinomaa antaen tietä 
vastaantuleville rekijonoille, joissa kuljetettiin haavoittuneita. Tyk¬ 
kien jyly täyttää tai vaan vahvuuden yhä mahtavampana, tienvieri- 
kylissä ikkunattomia taloja ja palaneina törrötteleviä raunioita. Ei 
ole aikaa pysähtyä lepäämään, ei ruokailemaan. Siepataan leipäpala 
repusta ja nieleskellään marssittaessa, moni sulloo janoaan sammut- 
taakseen suuhunsa tienvieren likaista lunta. 

Eemeli Saari marssii Aaro Pakkalan rinnalla. He ovat asunto- 
toverit jo Misseltä alkaen ja tottuneet lausumaan toisilleen suoraan 
ajatuksensa. Nyt he ovat laahustaneet pitkän aikaa äänettöminä, 
eipä paljon jaksakaan puhella monet yöt valvonut nälkäinen mies. 
Erään puoleksi raunioina olevan kylän kohdalla hetkiseksi kuiten¬ 
kin pysähdytään ja päällystö menee neuvottelemaan jotakuinkin 
ehjänä säilyneeseen taloon. Nojaillaan aitoihin, heittäydytään istu¬ 
maan, väsyneimmät makaamaankin pihamaille ja tien reunalle, kai¬ 
vetaan eväspala repuista, keskustellaankin. Saari ja Pakkala istuvat 
vierekkäin kaatuneella puunrungolla. Pakkala kysäisee: 

— Mitä sinä ajattelet? 

— On parasta ettei ajattele. Kiroaa vain. 

— Eipä paljon auta vaikka kiroaakin. Kohta on jälleen lähdet¬ 
tävä. »Marssi päälle, Pohjan poika, vihollista varsin luo!» Niinhän 
laulussa sanotaan. 

— Mitäpä ei lauluissa sanottaisi, useimmiten silkkaa pötyä. Kuin¬ 
kas sitä laulettiin uljaasti vielä muutama viikko sitten, Libauhun 
marssittaessa: »VieP on Suomi voimissaan, voi vihollisen hurme- 
hella peittää maan.» Silloinhan meille sanottiin, että nyt pidetään 
suora kurssi Suomea kohti. Entäs nyt? Kuka tässä kenen hurmeella 
maita peittää? Kuinka saksalainen auttaa muita vapaaksi, kun on 
täysi työ oman maan puolustamisessa? Kuulithan, että rintama on 
puhkaistu useista kohdin? 

Olihan Saari kuullut, ja helposti sen uskoikin. Taas meni ohi haa¬ 
voittuneita kuljettavia kuormia, sitten tuli muutamia autojakin. 
Äkkiä jyrähti tykki, sitten useampia ja useampia jossakin aivan lä¬ 
hellä oikealla, sielläpäin missä vihollinen parhaillaan yritti uutta 
rintamamurtoa. Upseerit tulivat tuvastaan, he koettivat kartat ja 
kompassit käsissä ottaa selvää oleskelupaikasta ja määritellä juuri 
kuulumaan alkaneen tykkien äänen lähtökohtaa. Lyhyen neuvotte¬ 
lun jälkeen lähdettiin jälleen liikkeelle ja painuttiin tieltä metsään. 
Se ei ollut tiheää, luntakaan ei ollut paljon, ja itätuuli ei puraissut 
siellä niin kirpeänä kuin aukealla. Mutta metsä ei ollut suuri, sen 
takana alkoi peltoaukea, ja lähetettiin partioita ottamaan selvää 
minkälainen oli tilanne edessäpäin, josta kuului yhtämittainen tykin- 
jyske ja nyt jo kiväärien ja konekiväärienkin räiske. Kiväärinpauke 
tuntui kuuluvan myös oikealta, melkein takaa. Oli vaikea tietää mikä 
milloinkin oli ylitse vingahtelevien ammusten suunta. 

Pakkanen oli iltaa kohti kiristynyt, mutta lunta tuiskutti yhä, se 
tarttui vaatteisiin ja kasteli ihoa myöten. Jossakin edessä, kauem¬ 
pana, ampui vihollinen, mutta aivan vierellä kävi kimppuun kaksi 
vihollista, kolmekin: väsymys, nälkä ja pakkanen. Luoti voi mennä 
ohitse, mutta nälän ja pakkasen osumatarkkuus oli erehtymättömän 
varma. Moni mies ei olisi hetkisen maattuaan välittänyt enää nou¬ 
semisesta. Ei olisi välittänyt Hannes Korpelakaan. 

Partiot palasivat ja tiesivät kertoa, että kilometrin tai ehkä puo¬ 
lentoista päässä edessä on joki ja sen takana kylä, jossa parhaillaan 
taistellaan. Pimeässä oli mahdoton saada selvää, ketkä olivat hyök¬ 
kääjiä ja ketkä kylää puolustivat; kun partio yritti lähestyä, ammut¬ 
tiin kiivaasti vastaan. Tuntui kuitenkin siltä kuin kylän joenpuo- 
lella taistelevien joukosta olisi kuulunut saksankielisiä huutoja. 

Komennettiin lähtöön, yli joen ja eteenpäin taistelunmelskettä 
kohti. Tuiskun ja pimeyden keskellä alkoi jälleen tuon puoleksi 
kohmettuneen joukon marssi. Useimmat tunsivat huojennusta pääs¬ 
tessään liikkeelle, mutta jotkut kaikkein väsyneimmät jäivät. Muu¬ 
tamia oli heittäytynyt jo metsän laidassa makaamaan, mutta useim¬ 
mat heistä olivat saapuneet hetkisen levättyään osastoonsa. Nyt läh¬ 
dettäessä jälleen jäi sinne tänne mies. Toverit palasivat heidän luok¬ 
seen, nostivat jaloilleen ja auttoivat matkaan. Kaikki eivät jaksaneet 
hetken levättyäänkään seurata mukana, vaan tulivat myöhemmin 
perässä. Jokainen ymmärsi pahimmasta horroksesta herättyään, että 
makaamaan jääminen merkitsi varmaa kuolemaa. 

Hannes Korpela tiesi sen yhtä hyvin kuin kuka toinen tahansa, 
sillä eihän ollut täyttä vuotta siitä, kun hän oli käväissyt paleltumis¬ 
kuoleman kynnyksellä keskellä Pohjanlahden jääkenttää. Mutta 
mitäpä tietämisestä, kun väsymys on niin raskas, että se muuttuu 
täyden uupumuksen uneksi, horteen tajuttomuudeksi. Hän oli tosin 
vanhimpia joukossa, mutta ei sentään siinä iässä, että olisi täytynyt 
luhistua vuosien painon alle, ei neljänkymmenenkään. Mutta Li- 
bauhun tultua hän oli sairastanut jonkinlaisen kuumeenpoikasen, 
muutamanpäiväisen, joka oli verottanut voimia. 

— Hannes-isäntä, nouskaahan-! 

Tuhari on huomannut, että Hannes jäi makaamaan muiden läh¬ 
tiessä, ja hän ryhtyi herättelemään. Sanoi jälleen Hannes-isännäksi, 
niinkuin oli tottunut ennen kotona sanomaan, olihan Hannes isän¬ 
tänä silloin kun Oravan Salu vuosia sitten oli Korpelassa renkinä. 
Ei ihme, että yritti vieläkin livahtaa tuo isäntä, vaikka täällä okiin¬ 
kin yksiä samoja etunimisiä kaikki, Hanneksia ja Saluja — eli sano¬ 
koot sitten vaikka Tuhariksikin, mutta kuitenkin samanveroisia niin 
maisterit ja isännät kuin mökinakan yksintehdyt pojatkin. Upseerit 
tietysti erikseen. 

— Hannes-isäntä-hei, Hannes, yritähän nousta! Toiset 

jo menevät! 

Hannes Korpela avaa silmänsä, mutta tajunta harhailee missä lie 
tuiskulumisen peltolakeuden hämärissä. Väsyttää, tuntuu niin hy¬ 
vältä maata* tässä. Jossakin jyskytetään jotakin, joku yrittää nostaa 
jaloilleen. Mutta eihän hänellä ole jalkoja! — Nyt hän herää, näkee 
Tuharin ja sanoo: »Älä viitsi — anna mun olla!» 

— Tähän ei voi jäädä, tänne paleltuu. Toiset menevät jo. Minä 

kannan laukkua ja kivääriä. No-! 

Vähitellen Hannes Korpela alkaa tajuta tilanteen, nousee polvil¬ 
leen ja sitten Tuharin avulla seisomaan. Aluksi tuntuu siltä, ettei 
hän voi kävellä, mutta ankarasti ponnistaen jalat alkavat liikahdella. 
Veri kiertää jälleen, pian erottuvat jo edellämenijätkin, jotka ovat 
pysähtyneet törmälle ja kulkevat yli joen useampana jonona, joi¬ 
den etupää peittyy hämärään. Joessa on lumen alla vettä, Hannes 
kompastelee ja kastuu perinpohjin, mutta ylitse tullaan, ja rannalle 
päästessä Hannes ottaa jo kiväärin omalle olalleen ja repun sel¬ 
käänsä. Tuolla edessä taistellaan, jyske kuuluu yhä lähempää ja kuu¬ 
lat vingahtelevat. Miehiä yritetään koota omiin komppanioihinsa, 
mutta siinä onnistutaan vain osittain. Painutaan eteenpäin, ryhmi¬ 
nä, jonoina, komentohuudot hukkuvat tuuleen ja jyskeeseen. Äkkiä 
alkaa aivan lähellä kiväärituli, kuulat iskevät maahan ympärillä ja 
pimahtelevat ohi korvien. Miehiä haavoittuu, kuuluu voihkauksia, 
jotkut heittäytyvät maahan, jotkut juoksevat taaksepäin. Sitten tuo 
lähituli äkkiä lakkaa: ampujat olivat saksalaisia, he luulivat viholli¬ 
sen päässeen saartamaan, siitä ammunta. Nyt siellä on saatu sel¬ 
ville, että tulijat ovatkin suomalaisia, edestä kuuluu raikas hurraa, 
ja asetutaan saksalaisen joukko-osaston kanssa ketjuun. 

Kuka taistelun voitti? Mentiinkö lopulta eteen- vaiko taaksepäin? 
Valloitettiinko jokin kylä, menetettiinkö jokin? Missä on oma rin¬ 
tama, missä vihollinen? 

Mahdoton tietää! 

Suurin sodanpäämies, Ihmeellinen Sattuma, otti taas kerran kä¬ 
siinsä korkeimman johdon tuona tuiskuisena talviyönä Aa-joen var¬ 
rella. Se kuljetti suomalaisen jääkärijoukon vain vähäisin tappioin 
läpi luotisateen Latschen kylän luona ja yli siltojen ankarassa kra- 
naattitulessa takaisin Aa-joen toiselle rannalle, vain yksi suomalai¬ 
nen kaatui ja kuusi haavoittui. Myös useimmat uupuneet ja jälkeen 
jääneet saatiin hoidelluksi yön aikana joukko-osastoihinsa, jotkut 
löysivät itse suojaa ja pelastuivat paleltumiskuolemasta, ainoatakaan 
ei joutunut vangiksi, vaikka kaksi miestä jäi venäläisten valtaamaan 
kylään ja makasi siellä piiloutuneena kokonaisen vuorokauden, sii¬ 
hen saakka, kun kylä vastahyökkäyksessä joutui jälleen saksalais¬ 
ten haltuun. 

Nuo kaksi olivat Hannes Korpela jaTuhari. 

He saavuttivat jo jälkijoukossa hyökkäävät suomalaiset, siinä oli 
oman komppaniankin miehiä, joiden joukkoon he liittyivät. Mutta 
jälleen Korpelan voimat loppuivat. Kun ankarassa luotituiskussa 

käännyttiin takaisin kylän laidassa ja alettiin palata jokea kohti, toi¬ 
set juosten ylittäen puoleksi rikkiammutun sillan, toiset laahustaen 
lumisohjossa jäätä myöten, ei Korpela jaksanutkaan seurata, vaan 
jäi makaamaan matalaan kuoppaan miltei kylän laidassa. Onneksi 
taistelutoiminta siirtyi kylän toiselle puolen, siellä aloitti ammun¬ 
nan saksalainen joukko koettaen suojata jokea ylittävää omaa vä¬ 
keä, ja kylän vallanneet kasakat asettuivat sillä taholla puolustus¬ 
asemiin. Tuhari koetti parhaansa mukaan auttaa toveriaan matkaan 
viedäkseen tämän takaisin joen yli, mutta Korpela oli lopullisesti 
uupunut, jalat eivät totelleet. Tuhari heittäytyi hänen viereensä ja 
pysyi siinä välittämättä Korpelan kehotuksista, että tämä jättäisi 
hänet ja kiirehtisi toisten jälkeen. Kun ammunta kylän sillä laidalla 
lakkasi, kävi Tuhari tiedustelemassa miltä edessäpäin näyttää. Kylän 
laitaan oli matkaa tuskin sata metriä, ja aivan äärimmäisinä oli muu¬ 
tamia pieniä rakennuksia, jotka näyttivät jotenkuten ehjiltä. Niitä 
kohti alkoi Tuhari nyt kuljettaa Korpelaa, aluksi melkein laahaten, 
mutta puolessa matkaa Korpela sai jo sen verran tarmoa, että pystyi 
auttajansa tuen avulla astelemaan. He kulkivat parin härvaseinäisen 
ladon ohitse, sitten oli vastassa vähän suurempi matala rakennus, 
jonka ovi repsotti auki, mutta oviaukosta tuli tuttu haju: selvä pa¬ 
lavan lannan löyhkä. Kauempana häämötti asuinrakennuksia, tun¬ 
tui savun hajukin, mutta sieltäpäin kuului verraten läheltä taistelun 
melske. Tuhari tarkasti tuon lähimmän matalan rakennuksen ja huo¬ 
masi sen navetaksi, jossa todennäköisesti vielä samana päivänä oli 
karja liikuskellut, niin lämpimältä tuntui siellä seinien suojassa. Lat¬ 
tiaa ei navetassa ollut, paksulti rehua vain, ja sen alla varmaan lanta- 
sekoitus monina kerroksina. Ei ollut aikaa arveluun: sinne oli pai¬ 
nuttava sananmukaisesti pehkuihin, sillä oli enää mahdoton tavoit¬ 
taa omia joukkoja. 

Kaksi Saksan urhoollisen armeijan sotilasta, suomalaista jääkäriä, 
makasi rehun ja osittain lannankin alla. Aluksi tuoksu tuntui tukah¬ 
duttavalta, mutta siihen tottui nopeasti. Ja lämmintä riitti. Vuoro¬ 
kautisen palelemisen jälkeen oli suorastaan taivaallisen ihanaa näin 
painua pehkuihin ja sortua sontaan, ojentautua suloisen lämmön 
hyväätekevään hivelyyn monien vaivojen jälkeen. 

Ulkona tuiskusi, sydäntalven viima iski vingahtelevin iskuin, 
mutta liettualaisen talonpojan navetan seinät olivat tiiviit. Jossakin 
jylisivät tykit, monellakin taholla, ja joskus kuului harhakuulien 
vingahtelu, mutta ne lensivät ylitse, korkeintaan kattomalkaan kop- 

sahtivat. Kohta ei kuulunut niitäkään, ei tykkien jyskettäkään. Uni 
otti valtaansa väsyneet miehet. 

Hannes Korpela heräsi ensiksi. Hän koetti nousta, mutta peitto 
ei tuntunut siirtyvän sivuun ja pimeys oli läpitunkematon. Vähi¬ 
tellen ajatukset alkoivat juosta yksin langoin, hän muisti mitä oli 
tapahtunut ja sitten senkin missä oli. Hänen vieressään jyrisi Tuha- 
rin kuorsaus yhtämittaisena kuin kiehuva rokkapata. Mutta jotakin 
muutakin ääntä kuului: koiran haukuntaa, sitten kiivasta rapsutusta 
ja jälleen haukuntaa. Ampuminen oli tauonnut. Kiväärien ja kone¬ 
kiväärien ääntä ei kuulunut ollenkaan, joskus jyrähti jossakin kau¬ 
kana tykki. 

Vähän aikaa Hannes makasi hiljaa kuunnellen, sitten hän herätti 
Tuharin. Aivan helposti ei se käynyt, vasta usean työntäisyn jälkeen 
kuorsaus katkesi, ja vähitellen rupesi pahnapeite liikahtelemaan. 
Jotenkuten valveilla alkoi Tuhari olla vasta Korpelan kysyessä: 

— Kuuletko, siellä haukkuu koira oven takana? 

Tuhari tonki pehkua päältään, kohosi istuvilleen ja kuunteli. 

— Jutina! Se on Hupi! 

— Kuinkas se täällä-? Mihinkäs se jäi? 

— Kuormastoon, sinne kylään, jossa viimeksi syötihin. Itte mä 
sidoin sen remmillä muonakärryjen laitahan, kun suukfyyreri sanoi, 
ettei saa ottaa koiraa mukahan. Se on päässyt irti ja haistanut jäl¬ 
jet. Se ei pääse ovesta. Pitää mennä päästämähän. — Tuhari on jo 
poraamassa itseään rehun läpi ja lähdössä, kun Korpela tarttuu hä¬ 
nen jalkaansa. 

— Älä helkkarissa päästä rakkia tänne! Silloinhan ensimmäinen 
oven taakse tuleva löytäisi meidät, kun se täällä haukahtelisi. Anna 
sen olla siellä vain. 

Tuhari painuu pehkuun takaisin, tuumii. Haukku on yltynyt kii¬ 
vaammaksi, varmaan koira on kuullut liikahtelua ja ääniä oven 
takaa. Korpela alkaa hermostua. 

— Eiköhän olisi parasta jos menisit ja löisit sen kallon mäsäksi. 
Sen luskutus saa kohta tänne kasakkalauman katsomaan mitä rakki 
rähisee. 

Tuhari ei vastaa, makaa vain ja kuuntelee. Tuo Korpelan puhe 
on hänen mielestään kovin raakaa, ei sellaista tehdä Hupille. Kor¬ 
pela kysyy, haukun yhä jatkuessa, eikö Tuhari aio tehdä mitään 
koiran vaientamiseksi? 

— Ei sitä ainakaan tapeta-mutta ottaisin sen tänne ja si¬ 
dottaisiin vyöllä sen turpa-? 

Korpela aikoo juuri sanoa, että olisi sekin yritys, silloin siitä vasta 
vaaran paiskaisi, kun samassa alkaa ulkoa kuulua muutakin ääntä 
kuin haukuntaa. Siellä huudellaan, ensin kauempana, sitten äänet 
lähenevät. Haukunta taukoaa hetkiseksi, mutta kohta se alkaa uudel¬ 
leen äskeistä kiivaampana. Nyt kuuluu ääniä aivan läheltä, siellä 
varmaan joku ärjyy koiralle, joka metelöi yhä kiukkuisemmin. Ka¬ 
jahtaa kaksi laukausta, kuuluu koiran kimeä vinkaisu, eikä haukku 
enää uudistu. Sitten temmataan ovi auki ja kuuluu puhelua. Pako¬ 
laiset painuvat mahdollisimman mataliksi ja makaavat hievahta¬ 
matta. Ovella puhutaan outoa kieltä, se on varmaan venäjää, sen 
verran on ainakin Korpela jo perillä saksankielestä, että huomaa 
nyt kuulemansa olevan jotakin muuta. Peitteenä olevan kerroksen 
läpi tunkee valoa, se tuntuu siirtyilevän sinne tänne: varmaan tasku¬ 
lampulla tarkastellaan mitä huoneessa on. Sitten pimenee jälleen, 
kuuluu rohinaa ja juttelua, ja pahnoille paiskataan jokin raskas esine, 
sitten toinen, ja lyhyin väliajoin useampiakin. Jokin niistä putoaa 
piileskelevien jaloille jääden siihen painamaan. 

Jälleen on aivan hiljaista. Ovi on jäänyt auki, mutta tuuli ei pu¬ 
halla sieltäpäin ja alhaalta kohoaa lämpöä jatkuvasti. Joskus kuuluu 
kaukaisia ääniä, huutelua ja kerran hevosen hirnahdus aivan läheltä, 
varmaan vartiossa oleva ratsumies ajoi ohitse. On tullut jo valoisa, 
ehkäpä täysi päivä, se näkyy selvästi nyt kun ovi on jäänyt auki, 
vaikka miehet eivät vielä uskallakaan nousta peitteensä alta kurkis¬ 
telemaan. 

Kun he vihdoin sen tekevät ja katselevat ympärilleen, pääsee Tu- 
harilta vavahteleva, kauhistunut huudahdus: 

— Herran jes — rumihia! 

— Suu kiinni! sähähtää Korpela. Niitä siellä tosiaan on, näkeehän 

hänkin, kaatuneita sotilaita, venäläisiä, viisi-kuusi — seit¬ 

semän ruumista. Niitä siis tänne heiteltiin. Enimmät ovat oven lä¬ 
hellä, vain pari makaa ylempänä, toinen heidän jaloillaan. Sen Tu- 
hari työntää alemmaksi, siirtää sitten toistakin peremmälle paiskat¬ 
tua ovea kohti. Jälleen kuunnellaan, mutta vain tykit jyskähtelevät 
jossakin kauempana. Tuhari on jäänyt istumaan, hän näyttää har¬ 
taasti miettivän, nousee sitten ja sanoo: 

— Minä menen katsomaan näkyykö Hupia. Mitä ne mahtoivat 
sille tehdä? 

— Älä mene sinne hiippailemaan. Kuulithan että he ampuivat 
koiran. 

Kuulihan Tuhari, mutta tulee mieleen, kun niin kovasti otti tuo 
tapaus, että jos olisi jäänyt kitumaan, pitäisi käydä katsomassa. Tot- 
telee kuitenkin eikä mene. Hän kaivautuu jälleen syvemmälle Kor¬ 
pelan viereen, he ottavat esiin kaiken mitä eväästä on jäljellä. Tuha- 
rilla on vain murene leipää, Korpelalla on enemmän, hän antaa 
sen Tuharille, itselle ei maistu. Pahasti ei annoksesta Tuharinkaan 
nälkä pakene, mutta tuntuu kuitenkin paremmalta. Korpela koet¬ 
taa liikutella jalkojaan eivätkä ne enää tunnu yhtä avuttomilta kuin 
aikaisemmin. Jollakin tavoin olo on äskeistä parempi. Lämmintä 
on liiaksikin. Hannes Korpela melkein nauraa sanoessaan: 

— No, sinä meidän entinen renki-Salu, miltäs nyt tuntuu? 

— Kuinka että tuntuu? 

— Kun maataan täällä nenä sonnassa ja koetetaan olla hiljaa kuin 
kuolleet ahvenet, ettei joku partainen kasakka löytäisi meitä ja pis¬ 
täisi vartaaseensa. Meidänhän piti mennä Pietariin nykäisemään kei¬ 
saria parrasta ja vähän morjestämään muitakin suuria herroja ja 
juttelemaan heille, että tämä Korpelan entinen isäntä ja Oravan 
Miinan Salu-poika rupeavat nyt hoitelemaan Suomen asioita. Vai 
eikö se niin ollut? 

Tuhari alkaa nauraa hihittää, ei myönnä eikä kiellä, mutta tuntuu 
kuitenkin mukavalta tuollainen juttu. 

Korpela naurahtaa myös ja sanoo sitten, että miltähän tuntuisi, 
jos joku näistä kuolleista äijistä virkoaisi ja kömpisi pystyyn? Oltai- 
siinko hissuksiin vai kalautettaisiinko kalloon? Tuhari arvelee, että 
olisi varminta kalauttaa, ja kaiken varalta hän kohottautuu katso¬ 
maan etteihän vain joku liikahtele? Rauhassa näyttävät kaikki ma¬ 
kaavan, mutta sittenkin tuntuu kammottavalta, kun lähin mies tui¬ 
jotelee aukisilmin suoraan kohti. 

Korpelalla on kello, mutta se oli unohtunut vetämättä ja seisah¬ 
tunut. Lienee jo puolipäivä, siksi kauan on ollut valoisaa. Tuhari 
on kaivanut pistimellä salvoksen kohdalle seinään aukon, eikä siinä 
paljon vaivaa ollutkaan, seinä oli laho ja hirsi lohkeili helposti. 
Aukosta näkee suuren osan kylää, se näyttää aika isolta, talot ovat 
enimmäkseen harmaita, kauempana näkyy jokin maalattu seinäkin 
ja taustalla keskellä kohoaa kirkon torni. Tuisku on tauonnut, on 
harmaa pilvipäivä. Kylän keskustassa näkyy yhtämittaa liikettä, 
siellä on ratsumiehiä ja jalkaväkeä. 

Korpelakin käy tarkastelemassa maisemaa, mutta sitten tähystys 
jää Tuharin huoleksi. Korpela ei voi hyvin, joskus tuntuu olo liian¬ 
kin kuumalta, joskus taas värisyttää vilu. Päässä humisee kummalli¬ 
sesti, ja toisinaan tuntuu lannan löyhkä sietämättömältä, tukehdut¬ 
taa. Kun päivä alkaa hämärtyä ja Tuhari tiedustelee yritetäänkö 
pimeän tullessa lähteä täältä pois, koetettaisiin päästä takaisin joen 
toiselle puolen etsimään omia joukkoja, niin Korpela ei enää vas¬ 
taa hänen kysymyksiinsä. Sitten hän alkaa puhella jotakin aivan 
outoa, kysyy moneen kertaan miksi Lyyli ei ota pois hänen pääs¬ 
tään kuumaa lakkia-. Lyyli? Tuhari muistaa Lyylin, nuo¬ 

ren ja kauniin Aromäen torpparin tyttären, jonka sanottiin olevan 
Hannes Korpelan morsian, mutta joka sitten kuoli johonkin kulku¬ 
tautiin. Tuhari muistaa vielä, että Hannes oli sairastunut samaan 
tautiin, mutta parantui ja myi sen jälkeen talonsa veljelleen. 

Korpela puhelee jälleen Lyylistä, pyytää tätä antamaan vettä. 
Tuhari nousee pehkustaan ja tarkastelee seinäaukosta kylää, joka 
erottuu nyt jo epäselvänä hämärän läpi. Lähistöllä ei näy ainutta¬ 
kaan liikkuvaa, ja hän lähtee varovasti ovea kohti vältellen oven- 
suupuolella sikinsokin lojuvia ruumiita. Jo miltei ovelle ehdittyään 
hän astuu jonkin pitkulaisen, kiinteäksi liimautuneen paakun reu¬ 
nalle, se heilahtaa, ja sillä maannut vainaja väännähtää istuvilleen 
ja kaatuu vasten Tuharia, joka säikähtyen hypähtää suoraan ovesta 
ulos. Vainaja ei jatka vaellustaan, vaan jää makaamaan poikittain 
kynnykselle, ja Tuhari siirtää hänet takaisin oven sisäpuolelle. Varo¬ 
vasti hän tarkastelee ympäristöä, mutta mitään epäilyttävää ei näy. 
Ladon sivulla hän huomaa lumen alta pienestä kohoumasta esiin- 
pistävän käpälän, ja hänen pyyhittyään lunta pois tulee näkyviin 
Hupi. Sen pääpuoli on pahasti ruhjoutunut, varmaan ei raukka ki¬ 
tunut kauan, huokaisee Tuhari ja miettii hetkisen nostaisiko Hupin 
latoon muitten kuolleitten joukkoon. Ei kuitenkaan nosta, vaan 
täyttää lakkinsa nopeasti lumella, kiipeää takaisin navettaan ja ot¬ 
taen kouraansa lunta rupeaa jäähdyttelemään Hannes Korpelan 
otsaa ja ohimoita. 

Hetken jäähdyttelyn jälkeen sairas rauhoittuu ja lopettaa hourei¬ 
sen puhelunsa. Mutta juuri silloin alkaa vähän aikaa jatkuneen har¬ 
vahkon kivääritulen ohella kuulua muita ääniä: tykki jysähtää joen 
takana, tuskinpa kovinkaan kaukana, sitten kuuluu useita laukauk¬ 
sia, kohta kranaattien vongahteluakin. Hetkisen kuluttua alkaa jy¬ 
mistä myös vastapäisellä suunnalla, jossakin kylän takana. Hämärä 





on tihentynyt pimeäksi, ja nyt näkyy selvästi miten jossakin hie¬ 
man kauempana joen takana sillasta vasemmalla tykinlaukausten 
suuliekit leimahtelevat. 

Korpelakin herää jyskeeseen. Hän on nyt täydessä tajussaan, 
koettaa kohottautua istuvilleen, mutta lysähtää takaisin, kuuntelee 
hetkisen ja kysyy taistellaanko kylässä? Näkyykö joukkoja? Tuhari 
selittää, että on jo pimeä, ei näy mitään, mutta ammutaan lujasti. 
Hänen puhuessaan iskee kranaatti aivan heidän majapaikkansa sei¬ 
nän viereen, koko huone huoj ahtaa, takimmaisessa nurkassa putoaa 
kattolaudoitus sisään ja kevyt pehku pöllyää yhtenä ryöppynä. Mie¬ 
het pysyvät liikahtamatta alallaan, kuuntelevat ja odottavat, mutta 
aivan yhtä lähelle ei enää tule osumaa, vaikka jyske kiihtyykin hetki 
hctkeltä. 

Sitten aivan yhtä äkkiä kuin alkoikin, loppuu joentakainen ty¬ 
kistötuli, vain kylän takana olevat tykit jatkavat. Korpela on väsy¬ 
nyt, hän ei enää kuuntele, vaan on jälleen vaipunut hourailuun 
puhellen puoliääneen itsekseen. Tuhari menee ovelle, tarkastelee 
varovasti talvi-iltaisen pimeää ympäristöä ja kahmii jälleen lakkiinsa 
lunta ryhtyen jäähdyttämään Korpelan ohimoita. Hänen ollessaan 
vielä tässä puuhassa räiskähtää äkkiä kiivas kivääri- ja konekivääri- 
tuli joenpuolella, kohta perään myös kylän taholla. Kuulien vin- 
kuna kiihtyy, paukkuen iskee nikkeli viereisiin rakennuksiin ja tuon 
tuostakin napsahtaa osuma myös heitä ympäröivissä seinissä. Alkaa 
kuulua ääniä joeltapäin, sieltä on joukkoja tulossa, ampumisen 
räiske lähenee ja myös kylän takana oleva tykistö tuntuu kiihdyt¬ 
tävän tulitoiminnan yhä kiivaammaksi. 

Ympäröivät äänet säpsähdyttävät jälleen Korpelan hänen hou¬ 
railustaan, hän yrittää nousta istuvilleen kuopassaan ja kysyy mel¬ 
kein huutaen: »Mitä siellä on? Kuka tulee?» Tuhari painaa kämme¬ 
nensä hänen suulleen ja kuuntelee: kuuluu aivan selvästi huutoja, 
läheltä, melkein ladon edustalta. Mutta sanoista ei saa selvää, niin 
yhtämittainen on pauke. Sitten äkkiä kuuluu aivan selvästi, ihan 
rakennuksen viereltä: 

— Laittakaa se tähän nurkalle ja antakaa paukkua tuonne kylän 
laitahan! Sassihin, poijat! 

— Suomalaisia! karjaisee Tuhari ja yrittää pudistaa hereille Kor¬ 
pelaa, mutta tämä ei tajua mitään. Joku ulkona olijoista on saapu¬ 
nut aivan navetan ovelle ja kuulee äännähtelyä sisältä, ovella vä¬ 
lähtää taskulamppu ja heti perään kuuluu huuto: »Täällä on ryssiä, 

pitäkää varanne!» Ovella on jo useampia miehiä, valo välähtää uudel¬ 
leen ja pari kivääriä ojentuu oviaukosta. »Ne on kuollehia kaikki, 
minä täällä oon ja Korpela, älkää ampuko!» huutaa Tuhari niin ko¬ 
vasti kuin jaksaa. 

— Mitä piruja — äkkiä ulos sieltä! kuuluu ovelta. Samassa Tu¬ 
hari onkin jo näkyvissä, sellaisena kuin hän sieltä pahnasta ja son¬ 
nasta nousi, rehua ja likaa roikkuen joka puolelta, naama monen- 
värisen tahnan tuhrimana. Mutta oli näössä sentään niin paljon 
tuttua Tuhariakin, että tunnettiin, kun sattui olemaan oman komp¬ 
panian miehiä. Kerkesi kesken kiireen Kaapro Kekki, Karjalan 
poika, kysäisemään, että »Kui sotamies voip tuol viisii paskas ollak- 
kaa ku ei ies silmiikää näy», mutta samassa alkoi konekivääri jo nave¬ 
tan nurkalla papattaa, miesten oli juostava ketjuun, ja Tuhari sai 
nopeasti ryhmänjohtajalle muutamin sanoin selittää, että hän jäi 
eilen hoivaamaan Korpelaa kun se väsyi, ja ovat olleet täällä pii¬ 
lossa, ja Korpela makaa kovasti kipeänä tuolla navetan perällä. 
»Tekö nuo ryssät tapoitte?» kysyy ryhmänjohtaja, aina rauhallinen 
Lauri Valkama viitaten oven lähellä lojuviin ruumiisiin, mutta Tu¬ 
hari ilmoittaa totuudenmukaisesti, että ne paiskittiin tänne heidän 
jo maatessa piilossaan. Valkama käy katsomassa Korpelaa, määrää 
sitten Tuharin pitämään huolta sairaasta siksi kunnes saadaan toi¬ 
mitetuksi tänne jonkinlaiset kuljetusneuvot. Siihen voi mennä ai¬ 
kaakin, sillä tarkoituksena on vallata tämä kylä, mutta siellä tun¬ 
tuu olevan kova vastus. 

Useitten tuntien taistelun jälkeen kylä oli vallattu ja aamuun men¬ 
nessä toinenkin kylä. Koko ajan olivat suomalaiset mukana, ja vielä 
kokonaisen viikon tämän jälkeenkin. Nämä taistelut olivat raskaim¬ 
pia suomalaisen jääkäripataljoonan vaiheissa. Pakkanen kiristyi 
monta kertaa kolmeenkymmeneen asteeseen ja ylikin, usein joudut¬ 
tiin viettämään öitä hankeen kaivetuissa matalissa kuopissa kra¬ 
naatti- ja kuulasateessa. Vasta puolentoista viikon kuluttua siitä 
kun lähdettiin Libausta oli viimeisetkin venäläisten valtaamista 
rintamaosista saatu takaisin. 

Muutama tunti hyökkäyksen alkamisen jälkeen kerättiin haavoit¬ 
tuneet kylän avarimpaan pirttiin, joka järjestettiin tilapäiseksi sai¬ 
raalaksi. Sinne tuotiin odottamaan siirtoa Mitaun sairaalaan myös 
Hannes Korpela. Tuhari sai liittyä jälleen taisteluriveihin, kun hä¬ 
net oli ensin jotenkuten alustavasti puhdistettu ja toimitettu uudet 
vaatteet, sillä entiset olivat tuossa tunkkaisessa piilopaikassa saaneet 

niin monenkirjavan värin ja väkevät hajut, ettei niitä enää kelpuu¬ 
tettu suomalaisen jääkärin, ei Tuharinkaan asuksi. 

Tilanne pohjoisella rintamalla oli varmistettu. Suomalainen jää¬ 
käripataljoona oli jälleen suorittanut tehtävänsä hyvin, sen tilalle 
siirrettiin lännestä reservissä ollut pataljoona, ja suomalaiset pääsi¬ 
vät nauttimaan levosta rintaman takana, pienessä Tuckumin kau¬ 
pungissa. Ensi kerran puoleentoista viikkoon täällä riisuttiin saap¬ 
paat jalasta ja painuttiin nukkumaan oikeisiin huoneisiin. 

Kaikki eivät nukkuneet yhtä sikeästi, sillä monet kymmenet jää¬ 
kärit olivat haavoittuneet tai sairastuneet, erittäin paljon oli palel- 
tumahaavoja. Suomenkieltä kuultiin tämän talven aikana enemmän 
kuin koskaan ennen Saksan sotilassairaaloissa. 

Viisisataa suksiparia saapunut Norjasta. Viisisataa suomalaista 
suksille! 

Tuo tieto levisi pataljoonassa vain muutaman päivän levon jäl¬ 
keen. Ja kysymys: onko vapaaehtoisia? 

Olihan niitä. Kukapa suomalainen ei olisi ollut samalla hiihtäjä. 
Jokaisesta komppaniasta otettiin ennakolta laaditun luettelon mu¬ 
kaan määrä vahvuus hiihtopataljoonaan, joka ryhtyi heti harjoitte¬ 
lemaan ja jo parin päivän kuluttua lähtisi painaltamaan kohti rin¬ 
tamaa suoraan yli hankien ja halki metsien. 

Tuon lähtöpäivän edellisyönä valvoi erään miehistötuvan nur¬ 
kassa useita jääkäreitä. Ne, joiden oli määrä lähteä hiihtopataljOo¬ 
nassa huomisaamuna, tarkastelivat varusteitaan, jotka oli illalla 
jaettu, toiset, tavallisena jalkaväkenä myöhemmin lähtevät, istui¬ 
vat muuten vain. Heitä olikin useampia, hiihtäen lähtijöitä oli jou¬ 
kossa vain Eemeli Saari ja Vikke Särmä, toiset hiihtopataljoonan mie¬ 
het olivat painuneet nukkumaan, sillä herätys olisi kuudelta aamulla. 

Pataljoonan myöhemmin lähtevää pääjoukkoa edustivat keskus¬ 
telussa Aaro Pakkala ja Nestori Mankala, joskus sanoi sanansa myös 
Kontio, soittoniekka. Hiihtojoukon matkaan olivat tarjoutuneet 
myös Mankala ja Kontio, mutta molemmat oli komppanianpäällikkö 
hylännyt. Mankala oli liian lihava vieläkin, vaikka kymmenisen 
kiloa painosta olikin pudonnut, ja hintelän Kontion ei uskottu jaksa¬ 
van pysyä mukana tuolla varmaan raskaaksi muodostuvalla matkalla. 
Pakkala oli niitä harvoja pataljoonalaisia, joka ei ollut ilmoittautu¬ 
nutkaan rintamanmurtoon suunniteltuun hiihtojoukkoon vapaa¬ 
ehtoiseksi. 

Näistä asioista nyt keskusteltiin. Vikke oli kysynyt Pakkalalta, 
miksi tämä ei lähtenyt kärkijoukkoon mukaan. 

— Enpä pidä tarpeellisena. En luule tarvitsevani tällaista oppi- 
matkaakaan, sillä hiihtää osaan ennestäänkin ja luulen osaavani jo 
jonkin verran tapellakin. 

— Mutta jos ryssät taas puhkaisevat rintaman ja tulevat vaikka 
Saksaan asti? tuumiskelee Vikke. 

— En minä ole tänne lähtenyt Saksan valtakunnan elämi ä tur¬ 
vaamaan, vaan valmistumaan taisteluun Suomen puolesta, jos sel¬ 
laiseen joskus tulisi tilaisuus. 

Nyt puuttuu puheeseen myös Mankala, sanoo: 

— Tuskinpa sellaista tilaisuutta tulee, jos Saksa häviää sodan. 
Kyllä silloin on meidänkin unet uneksittu. 

Vikke ja Kantola vakuuttavat puolestaan samaa. Vain Eemeli 
Saari on vaiti. Mutta Pakkala jatkaa: 

— Luuletteko te, että viisisataa suomalaista suksimiestä pystyy 
auttamaan Saksan voittoon ja turvaamaan rintaman kestävyyden? 
Siellä on enemmän kuin miljoona miestä näiden pohjoisten linjojen 
takana Venäjän armeijan joukkoja, eikä varmaankaan heidän huo- 
nointa väkeään, ja uutta rintamanmurtoa voidaan yrittää minä het¬ 
kenä hyvänsä. Nuo muutamat sata suomalaista työnnetään jostakin 
aukosta venäläisten rintaman taakse, sissijoukoksi, yrittämään yllä¬ 
tyshyökkäystä vihollisen selustaan. Niinhän on ilmoitettu. Tämä 
suuri kunnia suodaan suomalaisille siksi, etteivät saksalaiset osaa 
hiihtää. Kuinka suuret mahdollisuudet luulette olevan tuolla jou¬ 
kolla päästä takaisin? Se voidaan tuhota viimeiseen mieheen, ja 
taisteluissa henkiin jääneet varmaan hirtettäisiin. Suomella 
olisi taas muutama sata sankarivainajaa lisää, mutta eikös piru vie 
niitä ole jo ennestään tarpeeksi. Muuan Kustaa Aadolf kuljetti pit¬ 
kin Eurooppaa meidän esi-isiämme saksalaisten ja puolalaisten ja 
ties keiden kaikkien teurastettaviksi, niin ettei Suomessa lopulta 
ollut enää kotona kunnon miestä, vain ikäloppuja ukkoja ja poika¬ 
sia. Ja minkä vuoksi? Uskonsota, mukamas. Vielä mitä, vähät siellä 
uskosta välitettiin. Ja vielä vähemmän Suomen vapaudesta ja hyvin¬ 
voinnista. Suomeltahan oli vähällä mennä loppukin vapautta, kun 
talonpoikien maat annettiin ruotsalaisille aatelisherroille läänityk- 
siksi. Entäpä toinen urho Kaarle Kahdestoista? Siinä vasta oli 
sankaritehtailija! Ja nyt taas viisisataa yhdessä nipussa. Saa riittää. 
Minua ainakaan ei roikoteta siinä nipussa. 

— Olipas siinä esitelmää kerraksi! tuumii Mankala. — Kuinka 
kummassa tänne lähditkään, kun tuolla tavalla ajattelet? 

— Millä tavalla? 

— Niin kuin juuri paasasit. 

— Ettäkö olen lähtenyt tänne sotaoppiin voidakseni kerran 
tapella Suomen puolesta, mutta en halua tapattaa itseäni Saksan 
keisarin ja hänen porvarillis-militaristisesti hallitun valtakuntansa 
puolesta? Minkä vuoksi sinä itse olet tullut tänne? 

— Minähän en oikeastaan tullut, minä sattumalta jo olin täällä 
silloin kun ensimmäiset pfadfinderit tulivat. Lauluopinnoilla, niin 
kuin tiedät. 

— Saksanko puolesta tappelemaan sitten tulit tänne pataljoonaan, 
vaiko Suomen? 

— Tuohon nyt ei kannata vastata, saman asian vuoksihan kaikki 
olemme täällä. Mutta kun on kerran vannottu sotilas vala ja rinta¬ 
malle tultu, niin täällä on oltava niin kuin määrätään ja mentävä 
kunne komennetaan. 

— Tämä hiihtomatkahan ei ole tavallinen komennus, vaan vapaa¬ 
ehtoinen. Jokaisella on vapaus lähteä tai jäädä. Minä jään. Minä 
en välitä sankarimaineesta. Sinä ilmoitit olevasi halukas lähtemään, 
mutta et kelvannut, herrat pitävät sinua liian lihavana. Mahdatko- 
han kuitenkaan ruveta valitusvirsiä veisaamaan, vaikka et päässyt¬ 
kään mukaan? Olethan säilyttänyt urhean soturin maineen, kun 
ilmoittauduit vapaaehtoiseksi, ja saat ainakin toistaiseksi säilyttää 
henkesi ja komean äänesikin. Siellähän ammutaan nyt kaasukra- 
naatteja, kaasuahan on viime päivinä tullut kuin vuorenkorkuisia 
pilviä rintaman tälle puolen, ja tiedäthän, että joka on kerran hotais- 
sut keuhkonsa täyteen sitä sinappia tai klooria, ei enää koskaan laula, 
vaikka henki jäisikin. 

— Joka miehellä on kaasunaamari, ilmoittaa Vikke. 

— Ja kaasu liikkuu hitaasti, kyllä hiitäjät aina ennättävät alta 
pois, todistaa joku keskustelua taempana kuunnellut. 

Tuvanvanhin on kyllästynyt perältä kuuluvaan jutteluun, hän 
haluaa nukkua ja määrää sammuttamaan valot. Jokainen ruvetkoon 
nukkumaan, on varhainen herätys. 

Eemeli Saari ei ole puuttunut keskusteluun, vaikka juttelijain 
piirissä istuikin, on kuunnellut ääneti vain. Hänen ja Aaro Pakka¬ 
lan vuoteet ovat vierekkäin, ja hetkisen aikaa vielä valojen sammut- 

tuakin on Saari ääneti. Vasta kun Aaro on jo puolinukuksissa, hän 
sanoo: 

— Aaro, sinä olit pirun oikeassa. 

— Missä niin oikeassa? 

— Siinä mitä äsken puhuit. Että on hullua liittyä hiihtopatal- 
joonaan ja lähteä tapattamaan itseään suotta päiten. 

— Mutta sinähän olet liittynyt ja lähdet? 

— Niin olenkin. Ei tuntunut oikein miehen meiningiltä, että 
jäisi kesken pois, kun kerran on joukkoon lähtenyt. Mutta nyt sa¬ 
non, että sinä ajattelit asiaa pitemmälle, ja ajattelit oikein. 

— No niin — mutta mitäpä tuosta enää. Olen vain sitä mieltä, 
että meitä tarvitaan enemmän kukaties joskus muualla kuin nyt 
siellä rintamien kaasupilvissä. Mutta voihan sieltäkin selvitä. On¬ 
nellahan tätä maailmaa asutaan. Parasta nukkua nyt. 

Hämärä pilvinen aamu. Vaimea pohjatuuli huoahteli, mutta pak¬ 
kanen oli lauhtunut. Jo ennen seitsemää seisoi neljä komppaniaa, 
jokaisessa toistasataa miestä, suksillaan Aa-joen jäällä. 

Kumeana ukkosena kuului idästä tykkien jylinä, se oli alkanut 
heti aamun ruvetessa sarastelemaan. Upseerit hiihtelivät pitkin 
rivejä rintaman edessä, tarkkailtiin vielä varusteita, lujitettiin suk¬ 
sien remmikiinnikkeitä, tiedusteltiin oliko jollakulla mitään kysyttä¬ 
vää. Kaikki tuntui olevan kunnossa. Odotettiin vain lähtökäskyä. 

Silloin sattui jotakin äärimmäisenä vasemmalla olevan ensimmäi¬ 
sen komppanian kohdalla. Sen päällikkö, suomalainen Oberzugfuh- 
rer suoritti komppaniassaan myös viimeisen tiedustelun ennen 
lähtökomennusta, ja tällöin ilmoitti jääkäri Eemeli Saari, että hän 
ei lähde mukaan. 

Rivissä vallitsi hetkisen hiiskahtamaton hiljaisuus. Sitten kuului 
komppanianpäällikön ääni: 

— Olette ilmoittautunut vapaaehtoiseksi hiihtopataljoonaan. 
Viimeksi ilmoititte eilen illalla, että lähdette, ja saitte varusteet. 
Nyt ei enää ole aika kieltäytyä, nyt olette jo rintamakomennuksessa. 
Kysyn uudestaan: Lähdettekö? 

— En lähde! 

Jälleen hetken hiljaisuus, kuului vain hiljainen tuulen tohahtelu 
ja kaukainen tykinjylinä. Sitten jälleen komppanianpäällikkö: 

— Kolmannen kerran kysyn: lähdettekö? Nyt oli hänellä pistooli 

kädessään, sen piippu oli suunnattu suoraan Eemeli Saareen. Mutta 
yhtä rauhallisen lujana kuin edellisilläkin kerroilla kuului vastaus: 

— En! Ammu vain! 

Kajahti laukaus, ja konemestari Eemeli Saari kaatui äännähtä- 
mättä Aa-joen jäälle. 

Tuntui kuin olisi koko komppanian hengitys hetkiseksi pysähty¬ 
nyt, sitten alkanut äkkiä kaksinkertaisella voimalla. Pitkin rivejä 
lensi hämmästyksen humaus, siellä täällä kuului tukahdutettu huu¬ 
dahdus, lyhyt kirous-. Oli vaikea uskoa, että tällaista todella 

voi tapahtua, että suomalainen upseeri ampuu suomalaisen sotilaan, 
pelottoman, urhean sotilaan, joka on miehenä miesten rinnalla tais¬ 
tellut kaikkialla missä pataljoona on ollut sotilas velvollisuuttaan 
täyttämässä. Onko tällainen mahdollista? Onko tällaiseen oikeutta? 
Tätäkö varten olemme tänne tulleet-! 

Jos lähtö olisi viivästynyt vielä jonkin minuutin, niin ties mitä 
olisi sattunut, sillä tieto tapahtumasta lensi nopeasti pitkin rivejä, 
komppaniasta toiseen. Siinä seisoi satoja pelottomia miehiä, joiden 
ensi ajatus tapahtuman nähdessään tai kuullessaan oli hämmästyksen 
mykistämä vastalause, mutta sitä olisi seurannut nopeasti ääneen 
lausuttuja kiivaita sanoja, ja sanojen jälkeen tekoja — ties minkä¬ 
laisia. Tämän kaiken katkaisi nyt välittömästi seurannut lähtö- 
komento. Tunteitten ja sanojen liikahtelun tielle asetti murtamatto- 
man esteen sotilaskuri. Rivit asettuivat ojennukseen, suut sulkeutui¬ 
vat. Sauvat työntyivät lumeen ja sukset lähtivät liukumaan kohti 
pohjoista, kohti rintamaa ja taistelua. Mielenilmausten aika oli ohi, 
nyt oli vain toteltava. 

Äänettöminä, hammasta purren he hiihtivät. Monen mielessä kyti 
ajatus: jumaliste, tuo mies, tuo omien teloittaja, hän ei tältä mat¬ 
kalta elävänä palaa. Jos joku palaakin, mutta ei hän! Tuollainen 
peto-! 

Mutta hän palasi elävänä takaisin — melkein kaikki palasivat. He 
eivät hiihtäneetkään yli rintamalinjojen, vihollisarmeijan taustaan, 
sillä tilanne selvisi ilmankin. Saksan itärintama lujittui, tsaarin 
armeijan hyökkäysinto tyrehtyi. Suomalainen hiihtopataljoona 
viipyi kaksi viikkoa taistelualueella, miehiä haavoittui ja paleltui, 
ankarat kuuijietaudit raivosivat, useita pieniä puuristejä suomaiai- 
sine nimineen kohosi jälleen Kuurinmaan taistelualueen kummuille 
ja sairaalakaupunkien hautausmaille. Mutta vähäiset olivat sittenkin 
menetykset taisteluitten kiivautta ja talven ankaruutta ajatellen. 

Kun miehet Aa-joen lumisilla seuduilla jäätävän kylmissä maja¬ 
paikoissaan sytyttivät nuotiotulia ankaraa yöpakkasta torjuakseen, 
kiskoivat jäätyneitä saappaita jaloistaan ja hieroivat lumella palel¬ 
tuneita jalkojaan, painui yksi ja toinen jälleen synkeisiin mietel¬ 
miin, sinkosi kirouksen ja sanoi, että voisiko olla suurempaa mie¬ 
lettömyyttä kuin tämä suomalaisten hulluus: tulla tänne kranaatti- 
tuleen ja pakkaseen, kuolemaa etsimään parhaassa iässään! Vapaa¬ 
ehtoisesti, omasta halustaan! Katso jumaliste näitä mun jalanpökke- 
löitäni: näillä paisuneilla ja punoittavilla sääri värkeillä pitäisi huo¬ 
menna taas painua tuonne vonkuvaan ja pihisevään helvettiin, 
makaamaan hangessa nälkäisenä ja pakkasessa hytisten, ja täit 

purevat sielläkin kuin mitkäkin saatanan satahampaiset-. 

Mutta heti jatkoksi kuuluu jostakin laulunpätkä, pari jääkäriä vete¬ 
lee »Anssin Jukkaa», kauempana pannaan gramofoni soittelemaan 
saksalaista sotilasmarssia, ja lähin kaveri vätystelee kohtaloaan ki- 
roovalle, että äläpäs poika sotke asioita, kuumahan se meidän hel¬ 
vetti kuuluu olevan, eikä pakkaspitoinen, eikä siellä varmaan täitä- 
kään ole, etkös muista, että täi lähtee jo tavallisessa saunanlöylyssä- 

kin, mitäpä sitten helvetin tulisissa pätsilöissä-. Ryssän 

helvetti kuuluu olevan kylmä, ja sinne on varmaan näinä viikkoina 
täältäpäin äijää painellut, ja siellä tietysti täitkin jatkavat puremis¬ 
taan, mutta eihän me sinne, me oikeat luterilaiset-. — Sattuu 

vielä liikkumaan lähimailla joku pataljoonan jumalanmiehistä, teo¬ 
logiaa lukeneista, joita sellaisiakin on täällä hiihto joukossakin, niin 
kuin Antti Hannilakin. Mies melkein valmis pastori, mutta tääl¬ 
lä hiihtelee ja tappelee, siunaa kuolleet ja auttelee sairaita. Kul¬ 
kee ohi ja kuulee keskustelun ja sanoo, että mitäs te pojat nyt, eihän 
tätä sovi helvetiksi sanoa, vaivojahan täällä on ja kärsimyksiä, 
mutta on toivoa myös, vaivat täällä loppuvat ja kohta taas makaillaan 
lämpimissä kasarmeissa siihen asti kun lähdetään kotimaahan asioita 
järjestämään, mutta helvetti, pojat, se on paikka, jossa ei ole toivoa, 
se on loputon tuska ja epätoivo, mitä näistä pikku vaivoista tääl¬ 
lä -. Jalatko, niinpä näkyy. Niihin laitetaan salvaa, minä 

puhun komppanianpäällikölle, että hän määrää sinut jäämään huo¬ 
menna pois matkasta, hoitamaan tuota paleltumaa-. — Eipä 

ole väliä puhua, anna olla, kunhan saan salvaa, niin jospa jo aamuun 
mennessä ovat kunnossa. 

Mutta komppanianpäällikkö tulee kuitenkin, katsoo jalkoja ja 
määrää kahden päivän levon; jos sitten vielä näyttää pahalta, niin 

sairaalaan. Se sama komppanianpäällikkö, joka ampui Eemeli Saa¬ 
ren. Kukaan toinen päällikkö ei varmaan pidä yhtä hyvää huolta 
miehistään, milloin mahtanee nukkuakaan, sillä hänet näkee liik¬ 
keellä melkein koska tahansa, yölläkin, ja taistelussa on aina etulin¬ 
joilla, aivan kuin hakemalla hakisi vaarallisimpia paikkoja. Joskus 
vielä puhutaan Eemeli Saaren tapauksesta, mutta ei kukaan enää 
uhkaile komppanianpäällikköä. Hän teki väärin, hän liioitteli sotilas- 
kurin vaatimuksia ja ylitti valtuutensa, inhimillisyyden vaatimuk¬ 
sista puhumattakaan, mutta saman hän tekisi itselleenkin, olisi yhtä 
ankara, jos joutuisi omaksi tuomarikseen. Niin joku sanoi, ja kukaan 
ei väittänyt vastaan. Eikä tapahtumasta enää puhuttu, vaikka se 
usein mieliin palasikin. 

Kahden viikon kuluttua oltiin jälleen Tuckumissa, koko patal¬ 
joona. Mutta se oli nyt puolentoistasataa miestä vähälukuisempi 
kuin muutama kuukausi sitten, siitä huolimatta, että taisteluissa oli 
kaatunut vain yksi jääkäri. Haavoittuneita oli kymmenkunta, ja 
paleltuma vammoja saaneita ja keuhkokuumeeseen sekä muihin 
tauteihin sairastuneita useita kymmeniä. 

Myös toisenlainen kato oli vähentänyt pataljoonan miesvah¬ 
vuutta: kahdeksankymmentä jääkäriähän oli kieltäytynyt lähte¬ 
mästä enää rintamalle, ja heidät oli lähetetty rangaistusleirille. He 
ilmoittivat: olemme tulleet Saksaan valmistuaksemme taistelemaan 
Suomen vapauden puolesta, emme kaatumaan Saksan armeijan ri¬ 
veissä. Tuli mitä tuli, emme lähde! Heidän joukossaan oli pataljoo¬ 
naan saapunutta heikointa ainesta, mutta myös monta joukon par¬ 
haista miehistä, jotka olivat lukuisat kerrat taistelukentällä katso¬ 
neet säikkymättä kuolemaa silmästä silmään, mutta olivat nyt pää¬ 
tyneet tähän ratkaisuun. 

Maaliskuun lopussa 1917 oli pataljoona kokonaisuudessaan jäl¬ 
leen varuskunta joukkona Libaussa. Mutta sitä ennen ehtikin paljon 
tapahtua. 

ODOTUSTA 































NELJÄSTOISTA LUKU 


Mitaun sotilassairaalaan kuuluu melkein alinomainen tykkien 
jyske rintamalta, ja idänpuoleisiin ikkunoihin näkyivät illoin ja öin 
valorakettien väläykset, mutta tuohon kaikkeen on jo totuttu, tuskin 
huomataan. Oudompaa olisi, jos kaikki tuollainen yhtäkkiä lakkaisi. 
Silloin voisi odottaa mitä tahansa. 

Suomalaiset potilaat on koetettu sijoittaa samaan suureen saliin, 
vain muutamia erikoisen heikkoja tai tarttuvaa tautia sairastavia on 
sijoitettu erikoisosastoihin. Heitä hoitelee kaksi suomalaista sisarta 
yhdessä saksalaisten hoitajattarien kanssa, joista useimmat ovat 
nunnia. Toisista sairaaloista tänne siirretyt suomalaiset potilaat 
väittävät, että Mitaun sairaalassa on monella tavoin paremmat ol¬ 
tavat kuin muissa kenttäsairaaloissa, ei vain siksi, että täällä voidaan 
asioita toimittaa suomenkielelläkin, mutta ruokakin on parempaa, 
ja on puhtaampaakin. Niin sanovat saksalaisetkin. 

Tänä helmikuun viimeisen päivän iltana on vähitellen keräänty¬ 
nyt tavanmukainen seurue toipilaita ja lievemmin haavoittuneita 
iltateen jälkeiseen seurustelukulmaukseen. Siinä on parisenkym¬ 
mentä jääkäriä, ja keskustelu käy. Mielialakin on jollakin tavoin 
tavallista kevyempi kuin edellisinä viikkoina, sillä lisää haavoittu¬ 
neita ja sairaita ei ole enää kuluneen viikon aikana saapunut, patal¬ 
joona on jo miltei kokonaan Tuckumissa, ja viimeisten tietojen 
mukaan ei sitä enää viedä Saksassa rintamatoimiin. 

Ei puhuta sodasta. Ei kotimaankaan asioista. Puhutaan elokuvista. 
Ihmeenä voi pitää, että tällaisessa melkein hajalleen ammutussa 
kaupunkiröttelössä on filmiteatteri, johon saksalaiset järjestivät 
tuon tuostakin uutta ohjelmaa, jota sotilaat saivat käydä katsomassa 
ilman pääsymaksua. Eilen illalla oli siellä käynyt useita toipilaita, 
ja nyt Taavi Martikainen selosti filmiä sellaisille, jotka eivät olleet 
sitä nähneet. Siinä oli kuvattu kevytmielistä naista, joka miehen 

ollessa rintamalla alkoi kuherrella erään taiteilijan kanssa, ja kun 
aviomies sitten noinikään äkkipäätä tuli lomalle, tapasi hän nämä 

kaksi ihan-no niin, sanokaamme että kovin lähivälilöissä. 

—- Ehkäpä Martikainen olisi selostanut asian hiukan realistisem¬ 
minkin, ytimekkäämpää sotilaskieltä käyttäen, mutta toinen suoma¬ 
lainen sairaanhoitajasisar sattui kulkemaan juuri ohitse menossa 
antamaan iltapilleriä jollekin kuumesairaalle. Sisar oli ollut myös 
teatterissa miesten mukana, ja nyt Martikainen kysyi mitä tämä 
ajatteli tuosta naisesta. Mutta iltakierroksella oleva sisar ei ryhtynyt 
pitempään selvittelyyn, sanoi vain, että sota-aikana tapahtuu kai¬ 
kenlaista, paljon pahempaakin, mutta liian kovan rangaistuksen tuo 
taiteilija sai, kun upseeri ampui hänet ja sitten joutui itse van¬ 
kilaan. 

Entäs nainen? Mitä hänelle tapahtui? tiedusteltiin. Nainen selvisi 
vähemmällä, aikoihan mies ensin ampua hänetkin, mutta ei sitten 
ollutkaan luontoa. Nyt tuo sorea rouva varmaan kuhertelee jonkun 
toisen taiteilijan kanssa. 

— Miksi taiteilijan? tiedustaa Lasse Haapanen, kuvaintekijä. 
Hän ei ole haavoittunut enempää kuin Martikainenkaan, molemmat 
sairastuivat kuumeeseen viimeisellä rintamamatkalla, mutta ovat 
nyt toipumassa. Kuume on poissa ja voimat palaavat. Enimmät 
sairastuneet ovat hiihtopataljOonasta, joitakuita heitä on jo lähte¬ 
nyt takaisinkin. Ihmeellisimpiä tapauksia oli Simo Ripsan haavoittu¬ 
minen: kiväärinkuula meni läpi pään tullen niskapuolelta ulos, mies 
tuotiin jo kuolemaan tuomittuna sairaalaan, mutta yhdeksän vuoro¬ 
kauden kuluttua hän oli jälleen rintamalla. Sai sotilaspukunsa sai¬ 
raalan alueella ulkoilemista varten, mutta istuikin rintamalle mene¬ 
vään rekeen ja tarttui kivääriin. — Niin, miksi juuri taiteilijan? 
tiedustaa Haapanen, kun ei saanutkaan heti vastausta. Martikainen 
sanoi, että siksi, koska taiteilijat ovat sellaisia heppuja kuin ovat, 
enemmän naisiinkin meneviä kuin tavalliset ihmiset. Toiset olivat 
innokkaasti samaa mieltä. Mutta kuvaintekijä todisteli asiaa laa¬ 
jemmin. 

— Luovassa taiteilijassa on katsokaas ihmisen kaksinaisuus, 
moninaisuus, selvempi ja jyrkempi kuin muissa kuolevaisissa. 
Hän heijastelee ja hän on. Taiteilijan sielun kellarikerros on täynnä 
ajatuksia, kuvia ja kuvitelmia, jotka siellä valottomassa kellarissa 
jäävät helposti koskaan kukkaan puhkeamatta, idut lakastuvat. 
Mutta on voimia, jotka tunkevat aurinkona tuonne kuvitelmien kel- 

lariin, yksi sellainen auringonsäde on nainen. Katsokaahan, sota- 
vei j et: taiteilijalle nainen ei ole mikään pelkkä ruumiin ikävä, niin 
kuin esimerkiksi, käyttääkseni läheistä esimerkkiä, tavalliselle ka¬ 
sarmeissa ja rintamalla vuosikaudet oleskelleelle jääkärille, vaan 
nainen on meikäläiselle usein myös luomistyön innoitus ja hänen 
oman persoonallisuutensa täydennys, sillä sanoohan eräs filosofikin 
tästä asiasta, että taiteilijalta valuu aina luomistyössä hukkaan osa 
hänen inhimillistä kohtaloaan, koska intuition enkelillä on vampyy¬ 
rin huulet, ja siksi on hänen saatava täydennystä persoonallisuu¬ 
delleen myös naisesta-. 

Kuvaintekijä Lasse Haapasen loppuvaiheessaan jo melkein hur¬ 
miota lähentelevä esitelmä katkesi äkkiä tavalla, jota oikeastaan täy¬ 
tyy pitää sopimattomana, vaikkapa otetaan rintaman läheisyyskin 
huomioon, se nimittäin katkesi räjähdykseen. Köpi Kartano oli 
täällä myös, hän oli haavoittunut jalkaan viimeisellä hiihtomatkalla 
Aa-joella, oli nyt toipilaana ja harjoitteli kuvaintekijän esitelmän 
aikana haavoittuneen jalan liikuntaa maaten vuoteessa selällään ja 
nostellen jalkojaan pystyasentoon. Ja tuossa harjoitusvaiheessa 
sieltä kuului pamaus. Siihen katkesi kuvaintekijän esitelmä, seurasi 
lyhyt hiljaisuus, sitten huoneen täyttävä naurunräjäys. Sen tauot¬ 
tua Martikainen suomalaisten potilaiden joukossa sotilasarvoltaan 
ylimpänä lausui ankaran varoituksensa Hilfsgruppenfuhrer Karta¬ 
nolle sopimattomasta käyttäytymisestä, jonka ainoana lieventävänä 
asianhaarana voidaan pitää sitä, että kysymyksessä on harjoitus- 
vaiheessa sattunut vahinkolaukaus. Kartano arveli, että jotakin 
sen tapaista tapahtumaan varmaan liittyy, sillä kun hän kuunteli 
Haapasen esitelmää naisesta ja luomistyöstä ja enkelin huulista, niin 

maalliset unohtuivat ja tapahtui tämä ohjesäännön rikkomus- 

vai miksi tätä olisi nimitettävä? — Etikettikysymys kuitenkin sivuu¬ 
tettiin, sillä Hannes Korpela, joka alkoi olla jo jonkin verran voi¬ 
missaan ankaran kuumeen jälkeen, puuttui keskusteluun ja sanoi 
puolestaan ajatelleensa tuota kuvaintekijän viisasta selitystä kuul¬ 
lessaan, että melkeinpä tuo on kuin koettaisi katekismuksen avulla 
selittää että ylhäältä on annettu sellainenkin mieletön kiihko, joka 
saa ruunan oriina yrittämään. Kuvaintekijä, pohjaltaan kovin so¬ 
puisa mies, ei viitsinyt pitemmältä olla suutuksissaan, vaan yhtyi 
yleiseen nauruun Tomin, Karjalan runoilijapojan, nostaessa juh¬ 
lallisesti ylös haavoittumattoman käsivartensa ja aito runebergilai- 
sella paatoksella tilanteeseen sovittaen siteeratessa Vänrikeitä: 

»Se paukku tiesi paikkansa, sit’ eipä kieltää voi, kun kauneimmilleen 
katkas sen, mit’ Lasse aprikoi.» 

Tässä vaiheessa tuli toinen jääkärien omista sisarista huoneen 
ovelle lääkepulloja ja pillereitä tarjottimellaan, pysähtyi kuuntele¬ 
maan Karjalan pojan lausuntaa ja tiedusti, mikä se niin paikalleen 
osunut paukku oli? Poikien hiljakseen nauraa hyristessä Martikai¬ 
nen selitti vakavan näköisenä, että kysymys on vain symbolista, 
joku tässä tuli maininneeksi, että nainen voi rakkaudessa antaa 
omasta sielun voimastaan miehelle, erikoisesti taiteilijalle niin pal¬ 
jon, että tämä oikean naisen löytäessään ja ottaessaan saa naisen 

sielun voimasta niin paljon lisää voimaa-hm-että 

aivan kuin tapahtuisi jonkinlainen — hm — räjähdys-. 

Kummallista kuinka sairaalassa, joka oikeastaan on kivun ja vali¬ 
tuksen ja hiljaisuuden paikka, voidaan niin makeasti nauraa, että 
tuskin kuultiin, kun sisar yritti selittää, että eikös kerran jossakin 
kirkolliskokouksessa päätetty, ettei naisella sielua olekaan, kuinka 
se voisi miehelle näin räjähdysmäistä voimaa antaa? Niin että eikö¬ 
hän mies pety tällaisessa toivossa itselleen vaimon ottaessaan. 

Miehet, gentlemannit, tietysti vastustivat tällaista naisen ali¬ 
arviointia. Keskustelu kehittyi vilkkaaksi, oli jotakin erikoisen 
miellyttävää kerran taas puhella naisseurassa, vaik^^a vain yhden 
naisen mukana ollessa. Sisarkin enimmäkse''- A puhui vain ammatti¬ 
asioista, mittasi kuumeen, tiedusti ruokahalua, korjaili siteitä, ja 
aina oli hänellä kiirekin. Saksalaiset hoitajattaret taasen kulkivat 
kuin koneet, ja harvapa heidän kanssaan osasi mitään puhuakaan. 
Nyt tuli oikein juttelutuokio, kun sisarella ei näyttänyt olevan kii¬ 
rettä. Paleltumahaavojaan poteva, jo kolmikymmenvuotias meri¬ 
mies Frisk pääsi oikein vauhtiin selittäessään: 

— Sisar on väärässä sanoessaan, että nainen otetaan. Ei naista 

oteta, se annetaan. Oikeastaan vaimo putoaa jossakin elämämme 
tienmutkassa miehen eteen, ja siinä hän on, ei muuta kuin ota mu¬ 
kaasi. Aina ei satukaan sopiva, niin sanotusti ettei oma kylkiluu, ja 
silloin käy niin kuin tään Friskin pojankin, että livistää maailmalle. 
Ja siellä niitä sitten tippuu taivaasta tuonnempanakin, tarkoitan 
naisia, niin kuin meidän kapteenimme sanoi apropoo-rakkauksia, 
niin meinaten että satamapaikoissa, ja kun liha on semmonen Raama¬ 
tun sanan mukainen, tarkoitan heikko--. 

— Nyt Frisk puhuu kevytmielisesti, ette te suinkaan noin ajat- 
tele? sanoo sisar. 

— Kukas sitä tommottii juur ajattelee, mutta kun sillail vain 
tapahtuu. Kun miehellä on himon valkeat nahoissaan ja naisessa on 
tappurat, syttyvärkki niinsanotusti, ja kun piru pukkaa ne yhteen 
ja puhaltaa, siinä ollaan! 

— Mutta Frisk, kylläpäs te nyt kuvailette avioliiton kerrassaan 
kamalaksi! kuuluu sisaren ihmettely jo toiselta puolen huonetta, 
jossa hän hoitelee pahasti haavoittunutta Rovaniemen poikaa, pie¬ 
nen ikänsä Lapin jätkien joukossa elellyttä. Sisar antaa hänelle pille¬ 
rin ja tiedustaa, onko tästä lääkärin määräämästä rohdosta tuntunut 
olevan helpotusta. 

— Mitä tuollaisista pillereistä, pieniä kuin hiirenpaska, mitä nuo 
meinaa päänsärkyyn, sama jos tervaisi lapikkaansa mahanpurun 
parantamiseksi. Saisi viinaputelin, siinä olisi aatetta. 

— No, no, Salmela ottaa nyt kuitenkin, ehkäpä se hiukan hel¬ 
pottaa. Ja ottaahan Salmela, nielee ja murisee, sillä haavoittuneessa 
päässä on alituinen särky. Kun pilleri on nielty, sanoo sisar: 

— Sain Salmelaa varten hiukan maitoakin, ja saamme sitä tänne 
edelleenkin muutamana päivänä. Lääkäri sanoi sen olevan hyväksi 
teidän yleiskunnollenne. Kas tässä. 

Viereisten vuoteitten potilaat ovat kuulleet sisaren sanat, ja joku 
huudahtaa ihmeissään: 

— Pojat, kuulitteko! Maitoa! 

— Mitä se on? 

— Maitoa, oikeaa lehmän maitoa. 

— Minkä väristä se on? 

— Näyttää valkoiselta, tuolla sitä Salmela litkii. 

— Minulla on jonkinlainen hämäränpuoleinen muistikuva sel¬ 
laisesta aineesta, sain sitä ennen hamassa nuoruudessani. Mutta en 
tiennyt, että sitä on täälläkin, Saksassa. En ole koskaan sattunut 
näkemään. Ajatella, maitoa! Oikeaa lehmän utareista puserrettua! 
Vai mahtaneeko sittenkään? Jospa on jotakin maalattua vettä vain, 
surrogaattia, niin kuin kaikki muukin täällä? Tuollaista kuuluu, 
ja sitten Köpi Kartano: 

— Ei, pojat, minäpä tiedän: näin eilen sen suuren ja hirvittävän 
lihavan köksän keikutelevan ittiänsä tälle puolen pihaa, ovat var¬ 
maan sen leileistä niristänehet. 

Mutta nyt on sisaren mitta täysi, hän todella närkästyy ja käskee 
Köpiä pitämään suunsa kiinni, tuollaisia rivouksia täällä, sairaa¬ 
lassa! Köpi on mutisevinaan jotakin anteeksipyynnön tapaista, 

nauru kiertää salia, hyväntuulinen hihitys. Sitten sisar lähtee jatka¬ 
maan kierrostaan. Suomalaisten lohkolla jatkuu keskustelu, samalla 
kun monet silmät seuraavat sisaren kulkua siellä huoneen toisella 
laidalla, ja joku lausuu ajatelman, että on se vain tuollaisen sorean 
naisihmisen liikuskelu täällä yhtä vaarallista kuin kulkisi rintamain 
välissä: tykkimiehiä takana, pyssymiehiä edessä. Pitää olla sellainen 
luonto kuin tällä sisarella, että sen verran meistä miehistä piittaa 
kuin kana savikukosta. Kuuluu useita vastalauseita: ei ole perää! 
Sisar on ollut kihloissa, ainakin melkein kihloissa, mutta jostakin 
syystä on tullut ero. Joku on ollut huomaavinaan, että yksi sairaa¬ 
lan nuoremmista lääkäreistä usein sovittaa kiertonsa sairassaleissa 
samanaikaisesti sisaren kanssa. — Se pitkä, se tylppäviiksi, jäykkä 
kuin seiväs? — Niin, hän on kapteeni arvoltaan, ja näillä saksalai¬ 
silla upseereilla on sellainen tyyli, kovat veret-. Ei verta 

ollenkaan, väittää joku. — Mitä sitten? — Jäätynyttä disipliiniä 
suonet pullollaan, tohtoreillakin. Ajatelkaa ylilääkäriä, sitä vanhaa 
Herra Yliesikuntalääkäriä, Weber vai mikä se on, joka täällä kävi 
viime viikolla, hänhän mylvii kuin sumusireeni jo tullessaan ja 
näyttää siltä, että hän vaatisi jalkapuoletkin seisomaan perusasen¬ 
nossa petin vieressä täällä kulkiessaan. 

Lääkärit jätettiin, ja sisarkin siirtyi viereiseen huoneeseen, mutta 
vielä jauhaa Frisk äskeisiä, juttelee kuinka ihmiskunnan yleinen 
kenkkumaisuus ja vallankin aliperämiesten kehno luonteenlaatu 
saattavat tehdä elämän suttuiseksi, mutta kyllä naisihminen sitten¬ 
kin on yliveto, kun se saa miehen pään käänneltäväkseen. — Yksikin 
Turunpuolen poika, oikein mainio kaveri, pikeytyi meidän lai¬ 
vamme keittäjään ja osti sille Hampurista hienot kihlat, ja heti ko- 
peusi Iikka niin ettei päästänyt poikaa likellekään jos se oli vähänkin 
maistanut satamapaikoissa maissa käydessään, kirja viisaasti vain 
tyttö tiuski, että »Sen, jonka kanssa minä seurustelen, on luovuttava 
tykkönään alkoholipitoisesta timulanssista». Omilla korvillani kuulin. 
Poika meni aivan pilalle, siitä tuli salajuoppo. Miksi Jumala loi 
naisen! 

Joku ärähti, että lyö nyt jo tulppa siihen läpeen nenäsi alla äläkä 
paasaa niin että nielurisasi repeilevät! Eikä Frisk enää jatka¬ 
nutkaan, vaan alkoi pelata bismarckia parin kaverin kanssa, sillä 
iltahan oli vasta alussa. Pari muutakin peliporukkaa järjestyi, 
mutta Martikainen ja Lasse, kuvaintekijä, siirtyivät Salmelan vuo¬ 
teen luo kuullessaan sieltä valittavia oihkaisuja. Salmela oli vaikeim- 

pia tapauksia suomalaisten joukossa, pahasti haavoittunut ja omalla 
tavallaan äksy, jota luonteenpiirrettä kuitenkin lievensi hänen 
verraton jätkähuumorinsa, joka ei ehtynyt kipujen pahimpienkaan 
kouristelujen hetkinä. Martikainen tiedusti oliko kipu päässä jäl¬ 
leen pahentunut? 

— Jylläähän repijäinen siellä knupissakin, mutta kun kääntää 

suolia nurin, ylönannattaa, aivan kuin olisi kylätappelu ma¬ 
hassa -—. 

— Mitä se sellainen on? 

— Hitto hänet tietköön. Etten vain ole raskaana! Olen kuullut 
sanottavan, että eukkoväki yökkää odotuslistalla ollessaan. 

Nauretaan, tuo on taas sitä aitoa Salmelaa, ei tuollainen huumori¬ 
mies yhdestä kuulanreiästä kuole. Lasse, kuvaintekijä, lohduttelee- 
kin: ei toki asiat niin hullusti ole, mieshän sinä olet. 

— Olenko varmasti? Vannotko? 

Ei mene ottamaan kuvaintekijä asiaa valalleen, mutta Salmela 
naurahtaa itsekin jo toisten mukana, ja tuntuu ylenannatuskin 
menevän ohi. 

Sairassalin nurkassa ovat vierekkäin Hannes Korpelan ja Ville 
Koivumaan vuoteet. Korpela on jo päässyt kuumeestaan, mutta 
voimat ovat menneet, hän on pahasti laihtunut ja vasta parina päi¬ 
vänä harjoitellut kävelyä. Ville on saanut Aa-joen taisteluissa kra¬ 
naatinsirpaleen oikealle puolelle rintaan, se repäisi pahasti, mutta 
jätti henkiin, ja parantuminen edistyy hyvää vauhtia. 

Ville siirrettiin leikkausosastolta tänne toisten suomalaisten jouk¬ 
koon vasta pari päivää sitten, eikä hän ole paljonkaan jaksanut vielä 
keskustella. Nyt hän tiedustelee Korpelalta tämän ja Tuharin 
seikkailusta heidän jäädessään jälkeen pataljoonan mennessä ensi 
kerran Aa-joen yli. Ville sanoo haavoittuneensa samana päivänä, 
jona Tuhari saapui takaisin komppaniaan, jolloin hänen vaatteis¬ 
saan oli niin väkevä haju, että vääpeli oli väittänyt koirainkin alka¬ 
van ulvoa virstan etäisyydellä tuon lemun tuntiessaan. Missä te 
oikein olitte? 

Hannes kertoo. Ja he, saman kylän miehet, tuntevathan he 
Tuharin, tuon saamattoman, puolikuntoisen mökinakan isättömän 
pojan, joka aivan kuin vahingossa pääsi livahtamaan tälle matkalle, 
jonka varrella moni paljon paremmilla eväillä elämänmatkalle va¬ 
rustettu on havaittu heikoksi, he tunnustavat nyt Tuharin täyttä- 

neen paikkansa kuin mies. Pikku mökellyksiä tosin oli sattunut 
pitkin matkaa, mutta ne eivät suuria merkinneet, asioitten rin¬ 
nalla. 

Hannes Korpela kertoo sairaudestaan. Ihme ja kumma, että tässä 
sentään näin taas jutellaan. Yli viikon ajan hän oli poissa tästä 
maailmasta, jossakin hämärän mailla. Joskus aivan täyshöperö, 
hourepäissään mellasteli kotinurkilla, taidettiin toisinaan köyttääkin 
vuoteeseen, välillä taasen jossain puolimatkassa heilahdellen, ei 
aivan ällikkä jullillaan, mutta ei täysin pimeänäkään. Jollakin tavoin 
mielenkiintoista on olla tuollaisessa tilassa, aivan kuin istuisi pi¬ 
meässä nurkassa ja katselisi itseään täys valossa, päällään seiso¬ 
massa. Sellaiseltakin joskus tuntui. 

— Entäs miltäs nyt tuntuu ? kysyy Ville. 

— Nyt? Meneehän tämä, toipumassahan tässä ollaan. Tulee vain 
mieleen sellaista, joka ei ennen päässyt ajatuksiin: taisinpa sittenkin 
olla jo liiaksi ikämies tänne lähtemään. Näinkin lähellä jo neljää- 
kymmentä, ja kun en ole koskaan ollut urheilumieskään. Täällä on 
monen nuoremmankin ruomat ratkenneet. Mutta ehkäpä ajattelen 
taas toisin, kun tästä pääsen kunnolla jälleen pöngilleni. Mitä minä 
siellä kotonakaan, kun ei ollut enää taloa, eikä vaivoina vaimoakaan, 
noinikään omalta kohdalta asiaa ajatellen. Täällä kuitenkin on suu¬ 
ressa yrityksessä mukana — jos tästä koskaan mitään tulee. Tällä 
hetkellä ei erikoisen lupaavalta näytä. 

Juttelu kävi vaikeammaksi, sillä joku saksalainen pani gramo¬ 
fonin soimaan. Levy oli kulunut, vanha sotilaslaulu soi vuoroin 
käheästi, vuoroin vinkuen. Suomalaisten puolelta alettiin huudella: 

— Kuka pusertaa porsasta ovenraossa? Vai mitä tuo vinkuminen 
on? — Savitahkollako siellä kihnataan ruosteista kuokkaa? Vai liha- 

myllyäkö pyöritetään, vai separaattoria-- —! Joku ärjyi jo 

saksaksikin käskien lopettamaan soiton, tai heitetään pelivehe ikku¬ 
nasta ulos. 

Eivät saksalaiset ottaneet vakavasti näitä huoneen toiselta puolen 
satelevia ärinöitä, eivätkä suomalaisetkaan niitä perin vakaviksi 
tarkoittaneet. Tämä tällainen kuului sairaalan jokapäiväiseen elä¬ 
mänmenoon, muun ajankulun ohella. Gramofoni rämisi, kortinlyö- 
jät jatkoivat pelejään, jossain edelleen keskusteltiin, joku pahimmin 
sairas oihkaisi silloin tällöin omissa vaivoissaan. 

Kunnes kaikki äänekkäämpi meno vaikeni iltateen ja marmelaati- 
voileivän jälkeen. Rauhoittava unenlintu ei kuitenkaan vielä pit- 

kään aikaan laskeutunut kaikille luomille, toipilaittenkaan, vaan 
juttelun tauottua ajatukset pyrkivät lentoon. 

Ville Koivumaan vuode oli aivan ikkunan luona, siitä näkyi kap¬ 
pale talviöistä taivasta ja lumisia puita. Usein unen tuloa odotel¬ 
lessaan hän kuvitteli siellä alempana olevan maisemankin toisen¬ 
laiseksi kuin puoliksi hävitetyksi kaupunkirähjäksi: lumilakeudeksi 
taloineen ja latoineen, jota ajotiet halkoivat pitkin ja poikin, taus¬ 
talla joenuoma ja takana huurteinen metsä. Kevyt ajelureki, 
aisoissa tulen vireä liinaharja ori, kiitää talvitietä pitkin, ja reessä 
istuu kaksi ihmistä, tyttö ja poika. Aina ne samat. Ei koskaan ketään 
muuta kuin Koivumaan Ville ja muuan sukulaistyttö, Siiri, sorea 
likka. Miksi he ovat ajelulla, mistä ja minne ajavat, mitäpä tuosta. 
Kun ovat niin ovat! 

Ja sitten: ovatkohan koskaan, ajelevatko nuo kaksi milloinkaan 
siellä? Mitä sanoi äsken Korpela, rauhallinen ja viisas mies, paljon 
itsekseen lueskellut ja mietiskellyt, näin sanoi: »Jos tästä koskaan 
mitään tulee. Ei lupaavalta näytä.» 

Ei, ei näytä. Ei ainakaan täältä sairaalasta katsellen. 

Ville on noussut vuoteesta, katselee ikkunasta, josta matalien talo¬ 
jen välitse ja yli kinosten alle hautautuneiden raunioiden näkyy 
taustahämärään häipyvä laaja lumiaukeus, jonka kuunvalo kattaa 
kuin suunnaton valkoinen lakana. Kuin käärinliina, jonka alla ei 
mikään elä eikä liiku. Kuin sairaalan seinästä alkava hautuumaa. 
Ei ainoakaan varjo häivähdä tuolla hailakanvalkealla autiomaalla, ei 
mikään yölintu lennä kuun alitse-. Jokin elämänmerkki kui¬ 

tenkin on: kymmenen, viidentoista kilometrin päässä jylisevät tykit 
harvakseen, yhä harvemmin, mitä pitemmälle yö kuluu. Tuo jylinä 
on öisen autiuden ainoa elämänmerkki — sekin merkitsi kuolemaa! 


Mitä on tapahtunut? 

Mikä saa saksalaiset potilaat nousemaan näin aikaisin aamulla vuo¬ 
teistaan ja kerääntymään sanomalehteä lukevan sotilaan ympärille? 

Nyt sieltä kuuluu useastakin suusta huudahduksia: Revolution! 
Siis vallankumous? Missä? 

Nopeastihan se selviää: Venäjällä on alkanut vallankumous. 
Tsaari oli syösty vallasta ja koko keisarillinen perhe oli vankina. 
Pietarissa ja monissa muissa Venäjän kaupungeissa oli ollut katu- 
taisteluita. 

Tuontapaisia huhuja Venäjän levottomuuksista oli kierrellyt jos¬ 
kus ennenkin, jo aivan alkuvuodesta, mutta siihenpä olivat sulaneet 
omaan olemattomuuteensa. Viimeksi oli sellaisia tietoja suupuheina 
levitelty jo edellisvuoden lopussa, vähän ennen venäläisten suur- 
hyökkäysten alkamista Aa-joella, oli kerrottu jo miljoonan sotilaan 
karanneen rintamalta ja tsaarin armeijassa kaiken olevan sekaisin. 
Näiden tietojen saavuttua siirrettin eräitä saksalaisia pataljoonia 
itärintamalta Ranskan rintamalle. Mutta heti tämän jälkeen alkoikin 
12. venäläisen armeijakunnan suurhyökkäys pohjoisella rintamalla, 
ankarin tällä rintamanosalla suoritettu läpimurtoyritys koko sodan 
aikana. Saksalaisia saatiin höynäyttää, ja se oli käydä heille kalliiksi, 
sen kyllä suomalainen jääkäripataljoonakin sai tuntea nahassaan. 
Olisiko jotakin samantapaista nytkin tekeillä? 

Tuskinpa. Tiedot olivat virallisia ja yksityiskohtaisia. Lehti saatiin 
pian suomalaistenkin haltuun, uutiset tutkittiin tarkkaan ja monen¬ 
laisia otaksumia lausuttiin. 

Lähipäivinä saatiin jatkuvasti tietoja Venäjän tapahtumista. Jo 
muutaman päivän kuluttua saatiin myös Ruotsin, sitten Suomenkin 
lehtiä. 

Ilmapiiri sairaalassa muuttui nopeasti. Toiset ja toisenlaiset asiat 
kuin aikaisemmin olivat iltakeskustelujenkin aiheena. Mielialojen 
käyrä oli mutkaisen kulmikas, tilanteen vaihteluista löydettiin ai¬ 
heita iloon jos murheeseenkin. Saksalaiset riemuitsivat aluksi sodan 
nopeasta loppumisesta, he pitivät nyt varmana: Venäjä lopettaa 
taistelun, ja silloin on helppo lyödä länsi vallat. Suomalaiset eivät 
voineet ajatella näin suoraviivaisesti, heillä oli aina ensimmäisenä 
esillä kysymys: miten tässä mylläkässä käy Suomen? Merkitseekö 
vallankumous myös vapautta koko laajuudessaan, myös tsaari vallan 
alaisten pienten kansojen vapautumista? Tai jollei näin tapahdu, 
jos vain tsaari valta muuttuu tasavallaksi ja muuten kaikki jää en¬ 
nalleen, mikä on meidän osamme, jääkärien? 

Nämä asiat jäivät edelleen epäselviksi, lukipa Saksan, Ruotsin tai 
Suomen lehtiä. 

Epäselväksi jäi paljon muutakin. Sota ei päättynytkään. Päin¬ 
vastoin: vallankumoushallitus ponnisteli saadakseen sen entistä 
suurempaan vauhtiin. Aselevosta neuvoteltiin, mutta sota jatkui. 

Sairaalan suomalainen osasto supistui nopeasti: jokainen koetti 
päästä pataljoonaan niin pian kuin mahdollista. 

Sitten saapui tieto, että pataljoona siirretään Libauhun, nyt to- 

della ja lopullisesti viimeiseen harjoitusvaiheeseen. Tämä tapahtui 
jo maaliskuun lopussa. Mutta vasta kesäkuulla saatiin Libaussa 
järjestetyksi myös suomalaisille sairaille, malariaa, keuhkotautia 
tai pahoja ihottumia poteville ja edelleen hoitoa tarvitseville vai¬ 
keasti haavoittuneille sairaalatilaa. Tällöin olikin pataljoona jälleen 
koolla. 

VIIDESTOISTA LUKU 


— Eipä kesä voisi olla heleämpi, sinilaine laulavampi, helo tai¬ 
vaan hempeämpi! 

— Hevon häntä heiluvampi, likan pylly pyöreämpi, akan pak¬ 
sumpi pakara- 

— Senkin lianroiskija, mikä sun paiskasi pilveilemään siihen kes¬ 
kelle mun maisemiani! Höyryä sivuun ja luukku lävelle! 

Mutta viimeksi tullut runoilija vain nauroi, heittäytyi makaamaan 
kolmen jääkäritoverin viereen ja sanoi, että äläpäs sinä enää eino- 
leinoile tuollaisilla taivaallisilla hempeyksillä ja sinilaineilla, vaan 
yritäpäs laittaa oikea runo, sotalaulu, meidän jääkärien oma marssi. 
Puhuivat siitä äsken tuolla ensi komppanian puolella, ja kaikki oli¬ 
vat sitä mieltä, että pitäisi sellainen saada. On jo tarpeeksi veivattu 
näitä Oolannin sotia ja ikivanhoja marsseja. Mitäs tuumaatte? 

Mitäpä toisiltakaan oli asiaa vastaan, vaikka ei se heitä sen kum¬ 
memmin innostanutkaan. Eiväthän he olleet runontekijöitä kum- 
painenkaan, ei Markku Ampiala, joka siinä Libaun varuskunnan 
pihamaan ison lehmuksen varjossa muiden tekemiä runoja koulu- 
muistolta laususkeli, ei myöskään hartaana kuunteleva Vikke 
Särmä, enempää kuin omissa mietteissään oleileva Ville Koivumaa- 
kaan. Paljon lähempänä lauluntekijäin heimoa oli tämän runollisen 
hetken häiritsijäksi ilmestynyt Köpi Kartano, joka tosin oli käynyt 
vain kansakoulun ja kansanopiston, mutta paitsi että oli mainio 
laulumies, laitteli joskus lisä värssyjäkin lauluihinsa. Sen kuitenkin 
Köpikin ymmärsi, että oman marssin sanojen sepittämiseen tarvit¬ 
tiin toisenlaisia mestareita kuin hän ja toisenlaisia kuin Markkukin, 
tulipahan muuten vain tässä muodossa heittäneeksi asian esiin. 
Eikä siitä enempää puhuttukaan. 

Oli muutakin jutunjuurta, päiväntärkeää. 

Oli jälleen saatu postia Suomesta, sekä kirjeitä että sanoma- ja 

aikakauslehtiä. Monelle ei tosin tullut kirjeitä, olivat niitä sentään 
saaneet sekä Markus että Ville, mutta lehtiä oli sitä enemmän, ne 
kiersivät komppaniasta toiseen ja kädestä käteen, niitä luettiin 
ääneen ja yksikseen. Köpillä oli useita lehtiä nyt mukanaan ja niitä 
ryhdyttiin tutkimaan. Runous sai jäädä, arki astui tilalle. 

Vikke, kinkerikynttilä, sai ruveta lukemaan ääneen. Osasivathan 
asian toisetkin, mutta Vikke ryhtyi puuhaan mielellään. Niin oli 
hän tehnyt ennenkin, kotona Efraim-suutarin tuvassa: lukenut 
paikkakunnan kolmasti viikossa ilmestyvän sanomalehden ääneen 
alusta loppuun, ilmoituksineen kaikkineen, muun perheen kuun¬ 
nellessa. Samoin täällä Libaussa jo aikaisemmin, siitä alkaen kun 
ensi kerran saatiin kotimaan lehtiä Venäjän vallankumouksen jäl¬ 
keen. Niitähän ei mitenkään voitu yksittäin lukea, koko tupakunta 
kerääntyi kerrallaan kuuntelemaan, siten tulivat uutiset nopeammin 
jokaisen tietoon. Kyllä Libaun varuskunnan suurissa suomalaisten 
asumissa halleissa hihkaistiin, kun saatiin kuulla selostuksia, miten 
venäläiset matruusit kolhivat upseereitaan ja repivät näiltä olkai¬ 
met, miten tuo Suomensyöjä kenraalikuvernööri Seyn sai Pieta¬ 
rissa juosta sotilasrivien välitse ja miten häntä kolhittiin, syljettiin 
vasten naamaa ja heiteltiin herjoja; kuinka vangiksi joutuneet jää¬ 
kärit ja aktivistit palasivat Siperiasta ja Venäjän vankiloista kotimaa¬ 
han ja miten Suomessa heidät otettiin juhlien vastaan. Asiat näyt¬ 
tivät Suomenkin osalta menevän pikajunan vauhdilla eteenpäin. 
Alkoi jo tuntua siltä, että tuskinpa jääkäreitä tarvitaankaan, Suomi 
on tuossa paikassa itsenäinen ja päästäänkin ilman taisteluita pa¬ 
laamaan vapaaseen kotimaahan. Turhaankohan tänne tultiinkin ja 
vuosikausia rähmittiin juoksuhaudoissa-! 

Niin aivan aluksi. 

Mutta sen jälkeen on tapahtunut ja saatu tietää paljon muuta. 
Ensimmäiset Saksaan Venäjän vankiloista palanneet tiesivät ker¬ 
toa, miten Suomessa sai kuulla halveksivia sanoja jääkäriliikkeestä. 
Siellä juhlittiin yhdessä venäläisten kanssa ja uskottiin, että kaikki 
on selvää, vapaus tulee itsestään. Mutta kevään kuluessa jo saapui 
tietoja, miten sodan aikana Suomeenkin eri aineksista koostunut 
kansakunnan pohjasakka alkoi hulinoida suurimmissa kaupungeissa 
kurittoman venäläisen sotaväen suojaamana, samalla kun Venäjän 
vallankumouksen johtajat eivät olleet tietävinäänkään itsenäisyyden 
myöntämisestä pienille kansoille. Viimeiset tiedot Suomesta olivat 
kertoneet myymäläryöstöistä ja väkivallanteoista maaseudullakin: 


279 




kylvötyössä olevia maanviljelijöitä olivat etelän kaupungeista saa¬ 
puneet sakilaisjoukot heitelleet pois pellolta ja kaadelleet siemen vak¬ 
kojen sisällöt pitkin ojia, ja mukana näissäkin puuhissa oli ollut 
maassa oleskelevista venäläisjoukoista lähteneitä sotilaita. 

Sentapaista oli kuulunut viimeksi. Näiden tietojen saapuessa pa¬ 
taljoonassa kävi kohina. Enimminhän siellä oli maaseudun poikia, 
joiden kynnet pusertuivat kämmenpohjiin heidän tällaista kuulles¬ 
saan ja vimma piirteli iholihoja. Sanottiin monella suulla: sinne on 
lähdettävä! Mitä me täällä? Rakentelemme varustuksia ja kaive¬ 
lemme ampumahautoja sadan kilometrin päässä taistelukentältä, rä- 
jäyttelemme kantoja, opettelemme paraatimarssissa paiskaamaan 
jalkaa millilleen samaan kulmaan, harjoitelemme samoja komento¬ 
sanoja sadat kerrat. Ja siellä kotona huligaanit paiskivat kylväjät 
pois pellolta! 

Kokoonnuttiin, neuvoteltiin. Ja sitten seisottiin jälleen hammasta 
purren tosiasiain ylipääsemättömän seinän edessä. Täällä määrää 
ulkoministeriö, sotaministeriö, keisari ja Saksan mahtavan armei¬ 
jan suuri päämaja lähdetäänkö vai ei ja milloin lähdetään. Suo¬ 
messa on venäläistä sotaväkeä likipitäen satatuhatta miestä, mitäpä 
heille mahtaisi puolentoistatuhatta jääkäriä! Kansannousuko ja kan¬ 
sanarmeija? Pitäisi olla edes yksi tykki ja muutama tuhat kivääriä! 

Jotakin kuitenkin on tehtävä. 

Mutta mitä? 

Näinkö kaikki uhraukset, usko, toiveet ja unelmat painuvat maail- 
mantapahtumain aallokkoon kuten monesti ennenkin? Komennet¬ 
tiin kokoon ja kentälle. Jatkettiin: Gewehr iiber! Gewehr ab! Augen 
rechts! Riihrt euch! Ikuisesti samaa, ja sen päälle härskiä smaltsia, 
törkemyysiä, imelää marmelaatia, kunnes on viimeinen »aufstehen» 
ja sitten: painukaa hitoille, suomalaiset! Saksa ja Venäjä ovat sol¬ 
mineet rauhan, meillä ei ole teidän kanssanne enää mitään teke¬ 
mistä -. 

Kesä on ihanimmillaan, ja niin varmaan siellä kotonakin. Kuinka 

se laulu olikaan»-»Nyt on suvi suloinen, parhaallansa päällä, 

muilta mailta lintusetkin laulelevat täällä.» Tästä ne lentävät ylitse 
sinne pohjoiseen, pääskyset, peipot ja kottaraiset, suven sanoman 
saattajat ja iloiset laulajat, joita ei pahankurisinkaan poika siellä ko¬ 
tona kivellä viskaa, mutta täällä, tai ainakin jossakin tuolla eteläm¬ 
pänä, pyydystetään meidän pääskysiämme herkkusuiden iltapa¬ 
laksi. Ja tännekö on jäätävä loppuelämäkseen ? 

Tähän tapaan on näinä päivinä ja viikkoina ajateltu Libaussa ma¬ 
jailevan jääkäripataljoonan piirissä, ja samansuuntaisena liikahteli 
nytkin Ville Koivuinaan mietiskely hänen makaillessaan vihreällä 
nurmella, hiukan sivulla tovereistaan. Sinne lensi ajatus kotikarta¬ 
nolle, jossa harakka istui tallin katolla, viiri keikkui ja kitisi siinä 
yläpuolella, iso pihlaja kukki ja tuoksui. Tuuli tohisi, pilviä tuli, 
raskas sade lankesi ja kuiva maa kumisi pisaroitten alla kuin metalli. 
Tyttö ja poika juoksivat suojaan tupaan, ovessa tuli vastaan liha- 
perunain tuoksu, isä luki ääneen pöydän takana, olihan sunnun¬ 
tai -. 

Eihän se ollutkaan isä, Vikkehän se oli, joka luki jotakin Suomen 
lehteä. Ville nousi istumaan ja siirtyi sitten lähemmäksi kuuntele¬ 
maan. 


Vikke lukee kuuluvasti ja sujuvasti, tosin lausuen eräät herras- 
kaiset, oikeastaan suomenkieleen kuulumattomat äänteet sellaiset 
kuin d:t, f:t, b:t ja g:t jonkin verran kotoisemmin, toisinaan aivan 
nurinkurin heitellenkin, mutta sehän ei haitannut. Tuo hänen luke¬ 
mansa on painettuna eräässä viikkolehdessä, ja siinä kerrotaan mi¬ 
ten venäläinen amiraali on jossakin vallankumousjuhlassa Helsin¬ 
gissä pitänyt puheen osoittaen sanansa suomalaisille ylioppilaille, 
joiden joukosta hänen tietojensa mukaan on lähtenyt sadoittain poi¬ 
kia Saksaan, ovat siellä olleet sotaisissa harjoituksissa tullakseen ta¬ 
kaisin isänmaahansa taistelemaan venäläisiä vastaan. Nythän ei tuol¬ 
laista taistelua enää tarvita, nyt saa Suomi vapauden Venäjän kan¬ 
san lahjana, ja nuo Saksassa olevat nuorukaiset saavat palata rau¬ 
hassa kotimaahansa ja ryhtyä tavallisiin toimiinsa. Hän itse menee 
rajalle heitä vastaan — niin on amiraali sanonut — ja tervehtii avo¬ 
sylin jokaista Saksasta palaavaa suomalaista nuorukaista. Vaunut 
hän lähettää rajalle haavoittuneita vastaan, ja koko joukko saa tulla 
vaikka aseineenkin, niin hän luottaa suomalaisiin. Ja sitten kirjoit¬ 
taja jatkaa selostaen kuinka suomalaiset ylioppilaat suunnattomassa 
typeryydessään eivät ymmärrä riemuiten kiittää amiraalia tämän 
puheesta eivät kajahuta kiitoshuutoja, vaan osoittavat hiipivän kää- 
piöhengen viekasta varovaisuutta, kuuntelevat kulmien alta kyräil¬ 
len, ja heidän edustajansa vastaa amiraalille, että kun ei tiedetä Sak¬ 
sassa olevien nykyistä mielialaa, niin ei osata sanoa heidän paluus- 
taankaan vielä mitään. Kirjoittaja lausuu, että hän häpeää suoma¬ 
laisten ylioppilasten puolesta. Kun Venäjä unohtaa ja antaa an- 



teeksi, niin miksei tästä iloitse Suomi, jonka poikia nuo eksytetyt 
Saksaan narratut ovat? Ja sitten hän vastaa itse tälle venäläiselle 
amiraali Maksimoville, tämä suomalainen kirjoittaja, vastaa vanhan 
ylioppilaspolven edustajana, koska nuoret ovat sokeita, ja kiittää 
tästä amiraalin puheesta ja lupauksista. Kirjoitus päättyy sanoihin: 
»Olisipa tällaista puhetta ennen kuultu, mikä riemu siitä olisi synty¬ 
nytkään, kun paljon vähemmästäkin leimahti ylioppilaissa jalo 
henki ja isänmaallinen mieli, käsillä kannettiin puhujaa ja kajahti 
tenhoisa laulu. Onko isänmaallinen henki nykyisessä ylioppilaspol- 
vessa kutistunut kuoliaaksi?» 

Yiken lukiessa on lähistölle pysähtynyt useita kasarmin piha¬ 
maalla sunnuntaikävelyllä olleita jääkäreitä. Jotkut ovat jo ehtineet 
tutustua tuohon kirjoitukseen, kaikki eivät. Kuuluu kyselyitä, selit¬ 
telyä, huudahduksia. Kysytään kirjoittajaa. Helsinkiläisen suurleh- 
den ulkomaanosaston toimittaja, oppinut mies, tunnettu nimi. En¬ 
täs tuo lehti? Mikä tuollainen »Sunnuntai» on, joku katulehti? Jopa¬ 
han, kun uusi kulttuurilehti, suuri suomalainen runoilija toimitta¬ 
jana! Mutta tämä lehden numero on ilmestynyt jo aikaisin keväällä, 
vallankumouksen ensi tunnelmissa, selittää Markus. Silloin monet 
hö ynähtivät, monet vanhat vallankin, mutta onneksi ylioppilaat pi¬ 
tivät päänsä kylmänä. Ja maaseudun väki myös. Eivätpäs ole kul¬ 
jeksivat huligaanit menneet Pohjanmaalle isäntiä paiskimaan pois 
pelloiltaan, eikä siellä kuunnella tuollaisia neuvonantajia kuin tuo 
kirjoittaja. Ei kuunnella Karjalassa, ei Hämeessä eikä Savossa¬ 
kaan. 

Markku Ampiala näin selosteli. 

— Mie käin kotipuoles Karjalas Venäjält tullessain, ja siel ei olit 
ku yks miel, että nyt painetaan pohjaan Suomen asiois, jos ei hyväl 
nii pahal. Sill viisii sannoit, et kuhan pojat sielt tuletta ja sana saa- 
haan Karjalaa, nii rytinät käyvät. — Paikalle saapunut Karjalan 
poika, Suitsu, toi tällaiset tiedot. Hän oli istunut Pietarin Spalerna- 
jassa useita kuukausia hirttotuomion täytäntöönpanoa odotellen, 
vallankumouksen sitten saapuessa vapauttajana. 

— Tosa on kirje Loimaalta, siitä saapi selville sen puolen mei- 
naukset. 

Luettiin kappale kirjeestä, siinä sanottiin: »Kävi niitä täällä, saki- 
laisia, tulivat Turusta päin ja pahojaan tekivät. Ryöstelivätkin, ja 
herroina itteensä kyydittelivät. Oli niiden mukana muutamia ryssän 
matruusejakin. Mutta eivät piru vie tule enää, ja jos tulevat, niin 

kyllä jokuset päät halkeevat ja mahat puhkeevat. Sen verran on 
saatu jo parempaakin kättä pirempää, ja onhan ainakin kirveitä.» 

Yritti joku vielä esitellä maakuntaansa, mutta Köpi Kartano kat¬ 
kaisi yrityksen alkuunsa: saivat jutut jäädä, oli laulun aika. Hän 
kajautti komeasti: 


»Mun isän’ oli sotilas, 
ja nuori, kauniskin. 

Jo viisitoistavuotisna, hän astui-» 

Paikalle oli pysähtynyt useitakin laulumiehiä. Sotilaspojan säve¬ 
let kajahtivat komeasti ja vierivät leppoisan kesätuulen kantamina 
kauas kaupungille. 

Sinne, kaupungille, painuivat enimmät pataljoonan pojatkin an¬ 
noksensa syötyään. Kenellä ei ollut rahaa nauttiakseen olutkolpak- 
koa jossakin pikku kapakassa tai kahvilassa, hän lähti kävelemään 
Kurhausen-puistoon: Olipahan ainakin silmänruokaa, naisia, joilla 
useimmilla oli lomaileva sotilas seuranaan. Mutta liikkui toinen 
toistaan upeamman näköisiä naispuolisia silmänvilkuttajia omissa 
parvissaankin. Paljon uutta oli täällä nähtävänä ja koettavanakin 
— vallankin jos markkoja riitti — Suomen maaseutujen hiljaiseloi- 
sista kylistä saapuneilla pojilla. Mutta ken ei saanut kotimaasta pen¬ 
nosia — ja kovin harvatpa pojat niitä saivat — tai ken ei nykyisestä 
55 pennin päivärahastaan pihistänyt viikon tai parin saalista yhtä 
sunnuntaista huvittelua varten, hän sai tyytyä vain katselemaan 
puiston käytävillä kuljeskelevia ja kuuntelemaan sotilassoittokun¬ 
nan puhaltamia marsseja ja lauluja. Olihan sekin jotakin koko viik¬ 
koisten harjoitusten lomassa. 

Mutta miltei alinomaa nakertelevaa pientä pirulaista jossakin 
mahalaukun takatienoilla ei tällainen kiertely ja katselu pystynyt 
ajamaan pakosalle. Nälkä se siellä piti peliään. Ruoka oli kesän ku¬ 
luessa entisestään huonontunut. Leipäannos, ennestäänkin vähäi¬ 
nen, oli taas neljänneksellä pienentynyt, ja kerran päivässä annet¬ 
tava lämmin ruoka oli useimmiten velliä, jossa ryyni uiskenteli 
kumppaniaan etsien. Harjoitukset sen sijaan olivat entisenlaisia, 
elleivät raskaampiakin, nyt kun oli alettu perinpohjainen aliupseeri- 
ja erikoiskoulutus. Saihan rahalla jotain lisämuonaa kaupungista 
mutta rahaa kun oliririrn harvoilla. 

Olipa tänään sentään muutamilla. Ja kun sitä oli yhdellä oli sitä 
aina toisellakin, kun muutamilla niin monilla. Mistä saatua ja 
kuinka hankittua, sen tiesi vain kaksi miestä, eivätkä toiset tehneet 
turhia kysymyksiä. 

Miksi tuollaisia kysellä! Eihän raha rauhan aikanakaan oikeas¬ 
taan ollut pysyväisesti kenenkään, se lensi mies mieheltä, ei tehnyt 
pesää. Paitsi joskus harvoin, mutta mitäpä iloa siitä silloin omista¬ 
jalleen oli! Sodan aikana vielä vähemmän kannatti sitä säilytellä. 

Niin ajattelivat ainakin Iikka ja Masa, jotka olivat tämän päivän 
rahamiehiä ja olivat kutsuneet kaikki oman pitäjän pojat ja saman 
verran muitakin, kämppäkavereja, oluelle ja makkaralle Hotelli 
Petersburgiin. 

Nuo kaksi olivat olleet eilisen vastaisen yön vartiossa kaupungin 
itäisessä tullissa, pitämässä huolta, etteivät lähiseudun talonpojat 
päässeet salakuljettamaan kaupunkiin elintarvikkeita. Tähän asti oli¬ 
vat tuon vartioinnin hoitaneet saksalaiset, mutta nyt se oli tilapäi¬ 
sesti jätetty suomalaisten tehtäväksi. Tällä kertaa oli vartiopäälli- 
köksi määrätty gruppenfiihrer Lauri Valkama, ja hän otti mukaansa 
Iikan ja Masan. Eipähän tuolla ollutkaan mitään hätää seisoksiessa 
kesäisenä yönä tullipuomin vieressä, sai vuorollaan yksi ja vaikkapa 
parikin miestä nukkuakin läheisessä tuvassa. Masa, iltauninen, nuk¬ 
kui vuoronsa ensin, sitten Iikka. Puolissaöissä meni Valkama nuk¬ 
kuma vuorolleen. Puomille jäävien oli määrä ampua varoituslaukaus 
heti kun jotakin tapahtuisi, saapuisi kuormia tai epäilyttäviä hen¬ 
kilöitä. Mitään elintarvikkeita kuljettavia kuormia ei saanut pääs¬ 
tää kaupunkiin, vaan ne oli takavarikoitava ja vietävä armeijan va¬ 
rikkoon. Ei omaan pataljoonaan, vaan saksalaisille, niin kuuluivat 
määräykset. 

Pojat juttelivat kotikylän asioista siinä puomiin nojaillessaan. 
Iikkahan siellä oli viimeksi ollut, ja kun Masa oli vasta äsken siir¬ 
retty pioneereista tänne kotikylän poikien joukkoon, oli hänellä 
monenlaista kyseltävää. 

Kesken juttelun alkoi kuulua kaukaista rattaitten ratinaa. Oli pil¬ 
vessä, auringonnousuun oli vielä vähän aikaa, eikä hämärän läpi 
nähnyt pitkälti, mutta kauankaan ei aikaa kulunut, ennen kuin nä¬ 
kyviin tuli kolme kuormaa. Tavaraa niissä näytti olevan, sillä hevo¬ 
set kiskoivat raskaasti noita nelipyöräisiä, tarkkaan katettuja vank¬ 
kureita, piiskojen joskus läimähtäessä. 

— Taitaapa olla parasta pamauttaa, sanoi Iikka ja alkoi kohottaa 

tähtäintä pilvenreunaa kohti. Mutta Masa tarttui kivääriin ja painoi 
piipun alas. 

— Älähän vielä, katsotaanpa ensin mitä äijillä on asiana. Eivät¬ 
hän ne tästä pyörtämään pääse, saadaanhan pomo tänne vähän 
myöhemminkin, jos tarvitaan. 

— Kuinkas ettei tarvittaisi ? Mitäs me heille, kielentaitamattomat ? 
Laski kuitenkin kiväärin alas ja jäätiin odottamaan. 

Ajajat tervehtivät iloisesti, kumartelivat ja puhua kurnuttelivat 
kummallisesti, ei oikein saksalta kuulostanut. Sitten tuli saksalaisia 
sanoja, sen verran olivat pojat perehtyneet jo siihen kieleen, että 
osasivat erottaa tuosta alkukurnutuksesta. Siinä äijät tepastelivat 
parrat vieri vieressä keikkuen, puhuen ja viittoen, polviin saakka 
ulottuvien takkien helmat heilahdellen ja kädet o jolla, jokaisella 
viisi itäruplaa hyppysissä. Äijäpahat joutuivat aivan ymmälleen, 
kun pojat vain tuimannäköisinä pudistelivat päätään mitään ym¬ 
märtämättä, vaikka he koettivat parhaan taitonsa mukaan, vajavai¬ 
sella saksallaan, selittää, että tämä on tavallinen taksa, avatkaahan 
toki puomi, että päästään ajoissa kaupunkiin ja omiin majapaikkoi¬ 
himme. Jälleen Iikka sanoi, että parasta käskeä nukkuva kaveri 

tänne, hän hoitakoon tämän jutun-. Nyt äijille vasta hätä 

tuli, kun Iikka kohotti kivääriä, mutta Masa painoi jälleen piipun 
alas ja sanoi, että älä vielä, katsotaan ensin mitä kuormissa on. Oli¬ 
han siellä tavaraa: palvattuja kinkkuja ja kokonaisia sianruhoja, 
perunoita ja jauhoja, valmiita limppujakin. Tuoksu jo oli lyödä 
pyörryksiin nälkäiset miehet. Masa kertoi pioneeriporukassa kuul¬ 
leensa, että tällaisia kuormia tuli kaupunkiin öisin tuon tuostakin, 
ja saksalaiset päästivät ne aina menemään sopivaa maksua vastaan, 
vaikka määrä olikin pidättää. Joskus olivat ostaneet vähin hinnoin 
ja sitten myyneet omiksi hyvikseen, mutta sitähän me emme pysty 
tekemään. Sinne menisi nyt koko tämä ruuanpaljous saksalaisille 
etappisioille, he sen söisivät ja kaupitelisivat, jos pidättäisimme 
miehet. Mutta eivät ne tästä viidellätoista ruplalla pääse. Sain minä 
monesti Vaasan torilla syntymään kaupat ummikkojenkin kanssa, 
vöyriläisten ja muiden, kun Ampialan tavaroita kuljetellessa otin 
mukaan vähän omaakin. Yritetäänpäs eikö tästäkin jonkinlaista 
tolkkua synny. 

Ja syntyihän siitä. Masa huitaisi ylväästi ukkojen viisruplasille 
ja näytti käsillään miten paksun läjän ruplia kuormien läpimeno 
maksaisi. Äijät pyörittelivät silmiään, kallistelivat päätään ja mo- 

lottivat voivotuksiaan, lisäsivät summan kaksinkertaiseksi, kolmin¬ 
kertaiseksi, mutta Masa ei ottanut kuuleviin korviinsa, asetti vain 
uudelleen kämmenet vastakkain setelinipun paksuuden osoitukseksi. 
Nyt löytyi jo isompiakin seteleitä, kaivettiin lompakot esiin, rem¬ 
millä sidotut isot nahkamassukat tyhjennettiin hopearahoistakin. 
Iikkaa alkoi naurattaa tämä meno, hän päätti auttaa hiukan kaveria 
tässä lystikkäässä tullauspuuhassa ja kohotti kivääriä. »Älä helkka¬ 
rissa ammu!» hätäytyy Masa. »Älä pelkää, annan vain vähän vauh¬ 
tia sun puuhalles», selittää Iikka ja tähtäilee aamunkajossa punerte- 
lemaan alkavaa pilvenreunaa. Äijiltä lopahtaa luonto peräti, yksi 
jo lysähtää polvilleen rahojaan ojennellen ja toiset huitovat epä¬ 
toivoisina käsiään. 

Nyt uskoo Masa, Ampialan asioilla vuosikaudet liikkunut ja 
kauppatouhuihin tottunut, ettei noiden liehuvien kauhtanoiden kät¬ 
köistä ole enempää ammennettavissa. Hän kerää setelitukot ja ho¬ 
peat, sulloo taskuihinsa ja vetäisee sitten esiin puukon, vaskihelai- 
sen ja pitkäteräisen härmäläisen helahoidon, mennen lähimmän 
kuorman luo. Ukot alkoivat jälleen pelätä pahinta, mutta eihän 
Masa muuta tehnyt kuin vetäisi peiton sivuun ja heitti kuormasta 
ison limpun Iikalle. Sitten hän leikkasi palvatusta siankinkusta kim¬ 
paleen, antoi Iikalle senkin ja asteli takaisin miesten luokse, pärvöt- 
teli taskustaan joka äijälle yhden ruplan setelin ja nosti puomin 
ylös karjaisten: 

— Marshiiren hinaus, mars, mars! — Sopiko komento juuri täs¬ 
mälleen tähän tapaukseen, siitä ei Masa ollut varma, mutta eipä 
muutakaan tullut mieleen siitä vähästä, mitä oli saksansanoja oppi¬ 
nut. Hyvin ukot ainakin ymmärsivät, kiipesivät vikkelästi kuormil¬ 
leen, ruoskat läiskyivät, ja kohta olivat kaupungin öiset muonitta- 
jat näkymättömissä. 

Puomi pudotettiin jälleen alas, ja ennen kuin työnsi suuhunsa 
leipää ja kinkkua selitti Masa: 

— Reilu täytyy kaupoissa olla, äijille oli maksettava limppu ja 
f läski. Ei sotamiehen sovi rosvoksi ruveta! Nyt ei heillä ole mitään 
sanomista: maksoivat sopimuksen mukaan tullin kuormistansa ja 
saivat meiltä maksun tavarastansa. 

Iikka vain nyökäytti päätään, puhuminen ei enää luontunut, sillä 
suu oli täynnä limppua ja kinkkua. Nukkumassa olevalle Valka¬ 
malle viillettiin omat osuutensa. 

Päivä vaikeni. Alkoi kuulua jo aamun ääniä. 

Kun Gruppenfiihrer Lauri Valkama heräsi, auringon ollessa jo 
lähes korennonmitan korkeudella kaukaisen metsänreunan yläpuo¬ 
lella, ja tuli poikien luo tiedustellen oliko mitään tapahtunut, iski 
Iikka kantapäät yhteen ja ilmoitti: 

— Hyvin on pärjätty, herra kruppenfyyreri! 

Asiallinen on Masankin asento ja ilme sotilaallisen rehti hänen 
ojentaessaan Valkamalle limpun viipaleelle asennetun uhkean liik- 
kiönpalasen, samalla selittäen: 

— Saimme eräitten kaupunkiin töihin menevien maalaisten 

eväistä ostaa limpunpalasen ja lihamurenen, söimme jo osamme ja 
ajattelimme, että jos maistuisi einespala sielläkin-—. 

Valkama ottaa einespalan vastaan, katsahtaa toisesta toiseen ja 
sanoo: 

— Saitte ostaa? Paljonko maksoi? 

— Kolme ruplaa lykkäsin ukon nyrkkiin. 

Valkama vilkaisee vielä poikia, näyttää aikovan kysyä jotakin, 
mutta ei kysykään, kaivaa kukkaronsa ja sanoo: 

— Kolmeksiko panitte? Riittääkö rupla mun osaltani? 

— Ei mitään, annetaan olla, torjuu Masa. Ja Iikka jatkaa: 

— Tämä Masahan tuli sieltä pioneerien puolelta, ne pystyvät 
paremmin hankkimaan ja pysyvät rahoissa. Kyllä sillä ruplia on. 
Anna olla. 

— Mikä oikein on tämän kekkerin aihe ja alkusyy? tiedustaa 
Hannes Korpela, kun koko juhliva joukko, kolmisenkymmentä jää¬ 
käriä, on asettunut istuimilleen Libaun suosituimman ravintolan 
Hotel Petersburgin vilpolaosaan, suurten kastanjien varjoisaan lä¬ 
heisyyteen. Oli kuitenkin jo sen verran hälinää, ettei kysymys kuu¬ 
lunut lähimpänä istuvia kauemmaksi. Markus Ampiala sanoi sen 
verran kuin tiesi: 

— Iikka ja Masa ovat isäntinä, ainakin he kutsuivat. Mahtaneeko 
heillä mitään sen ihmeempää juhlimisen aihetta olla kuin että ovat 
jostakin saaneet rahaa. 

— Eivät ainakaan Suomesta, se on varma. Mökin poika ja renki¬ 
mies. Sinun kotonasihan Masa oli renkinä vielä tänne lähtiessäänkin ? 

Markku sanoi niin olleen ja mainitsi vielä poikien kertoneen, että 
he olivat iltalomansa aikana välittäneet kauppapuuhia maaseudun 
talonpoikien ja kaupungin juutalaisten välillä ja siinä nykäisseet 
välittäjäisiä muutamia satoja ruplia. Masa kyllä onkin nokkela poika 

287 



kaupantekoon; miten hän vain kieltä taitamattomana on täällä sii¬ 
hen pystynyt, se on arvoitus. Mutta mitäpä tuosta arvailemaan. 
Olut on kylmää ja hyvää, ja makkarat, hitto soi — nämähän ihan 
maistuvat makkaralta! 

Kukaan ei enää kysellyt kenen juhla, kuka maksaa, mistä rahat. 
Alettiin olla tunnelmissa. Joutipa silloin tällöin sattua suomalaisen 
jääkärin kohdalle tällainenkin sunnuntai: nälkä näkymättömissä, 
janosta puhumattakaan. Kajahti ensimmäinen laulu: 

Taas leivoset ilmassa leikkiä lyö, 

kevätvirsiä viidakko kaikaa, 

suli hanget ja nousi jo kukkien vyö- 

Kylläpäs olikin laulajia tässä joukossa! Mutta eipä ihme, istuihan 
siinä Nestori Mankala, oli Köpi Kartano, yyällisti Einari Kostamo 
ja tusinan verta kuorolaulajia muitakin. Kaikki toiset äänet vaike¬ 
nivat Suomen poikien reippaan kevätlaulun kajahtaessa. Sitä myö- 
täiltiin muutamissa kaukaisemmissakin pöydissä, joissa myös istui 
pataljoonan poikia. 

Mutta eikös vain joku puhukin? Kohtahan oli kuin yhdistyksen 
kesäjuhla siellä kotona-. Paukutettiin haarikoita, hyssytet¬ 

tiin olemaan hiljaa, on kuunneltava. Taito voimistelija Huikkarinen 
seisoi haarikka koholla ja koetti saada seurakunnalle selvitetyksi, 
että tämä juhla oli eräitten pankkimiesten ja Kruppin tehtaitten 
johtajan taloudellisen tuen myötävaikutuksella ynnä hänen ylhäi¬ 
syytensä sotamarsalkka Hindenburgin korkeimmansuosiollisella lu¬ 
valla järjestetty sen asian kunniaksi, että hänelle, kuninkaallisen 
preussilaisen 27:nnen jääkäripataljoonan sotilaalle, jota ei vielä ole 
korotettu Hilfsgruppenfuhreriksi, mutta toivon jälkeen näin kohta 
tapahtuu, hänelle on saatujen tietojen mukaan syntynyt terve poika¬ 
lapsi -. Huikkarinen olisi puhunut pitemmältikin, mutta ku¬ 

kaan ei kuunnellut, huudettiin vastalauseita, väitettiin häikäilemät¬ 
tömäksi itsekehuksi tuollaista juttua, eihän Huikkarinen ollut vai¬ 
moaan nähnytkään vuosikausiin-. Joku koetti puolustella 

taitovoimistelijaa, sanoa, että voihan hänen tiedonannossaan olla 
perääkin, onhan vaimo voinut puuhailla ominpäinkin, mutta tähän 
sanoi Eerikki Kontio, soittoniekka, joka väitti tuntevansa Huikkari- 
sen eukon, että se on mahdotonta. Ei kukaan mies menisi syltä lä¬ 
hemmäksi sitä vaimoihmistä: kuin varsiluudan päälle olisi rättejä 

kietaistu, ja kissan sisu. Humalapäissään oli Huikkarinen kompu¬ 
roinut sen kanssa vihille joskus nuorena, mutta sitten livistänyt 
maailmalle. Ihan hän jutteli joutavia tuosta pojan syntymisestä —. 
Mutta Iikka ja Masa olivat tyytyväisiä. Huikkarinen oli ollut hei¬ 
dän apunaan järjestämässä tätä olutjuhlaa, hän kun pärjäsi puheessa 
saksalaisten ja vähin venäläistenkin kanssa, ja oli luvannut pitää ter¬ 
vehdyspuheenkin. Hyvin puhuikin! 

Martikainen, Valkama, Korpela, Nestori Mankala ja Lasse Haa¬ 
panen, kuvaintekijä, istuvat ken ikänsä, ken sotilasarvonsa perus¬ 
teella jonkinlaisilla kunniasijoilla pöydän keskivaiheilla, niin on 
Huikkarinen järjestänyt. Siellä keskustellaankin jo vakavasta asiasta, 
johon aiheen antoi Huikkarisen äskeinen höpötys: kannattaako ih¬ 
misen iloita pojan syntymisestä? Ehkäpä rikkaan, silloin tietää ke¬ 
nelle jättää perintönsä, mutta entäs köyhän miehen? Jos tuo poika 
onnistuu elämässään, jos hänestä tulee esimerkiksi oppinut ja rikas, 
niin hän halveksii isäänsä, joka on jäänyt oppimattomaksi ja köy¬ 
häksi. Jos taas poika epäonnistuu, jää köyhäksi ja vähäpätöiseksi, 
eikö hän silloin syytä isäänsä ja kiroa syntymäänsä? Olen päättänyt 
jäädä pojattomaksi. 

Hannes Korpela näin mietiskelee. 

Mutta toiset nauravat hänelle. Kylläpä olisi lähellä maailman¬ 
loppu, jos tuollaisia tuumittaisiin tähän maailmaan poikia tehtäessä! 
Katohan sinä vanhapoika Hannes: ei silloin vilkuilla leipävarrasta 
eikä tuumiskella upseerinatsoja, kun temmelletään pojanteon tohi¬ 
noissa. Kuinka oikein on laitasi, Hannes Korpela? Missä on sun 
isänmaallisuutesi? Etkö olekaan sitä mieltä, että Suomi tarvitsee 
voimakkaan armeijan, kun me ensin tappelemme sille itsenäisyy¬ 
den? Mankala näitä kyseli, mutta ennen kuin Korpela ennätti vas¬ 
taamaan Martikainen jatkoi: 

— Perhanan hyvä asia, ettäs sinä Korpela olet ainoa filosofi tässä 
joukossa. Filosofit, katsos, ovat niitä kaikkein kehnoimpia vapaus¬ 
taistelijoita. He mietiskelevät aivan liian paljon elämää ja kaikkea 
olevaista, kunnes lopulta havaitsevat kaiken turhaksi. Jopa — niin 
kuin sinä Korpela juuri — sotilastenkin laatimisen. Kuka filosofi 
on koskaan taistellut kansansa vapauden puolesta? Tähän tietysti 
voisi vastata, että Ranskan vallankumoushan sai alkunsa Rousseaun 
opeista. Niinpä kyllä, mutta ei hänen toimellaan eikä edes hänen 
tahdostaan. Filosofit tuijottavat tähtiin, niin kuin joku Aristoteles 
tai Platon. Tai he makaavat mukavasti höyhenpatjoillaan ja syövät 

herkkupaloja kuninkaitten pöydissä, kuten joku Descartes tai Vol¬ 
taire, elleivät huomaa nauttivansa juuri päinvastaisesta ja järsi koi- 
ranleipää tynnyrissä, niinkuin Diogenes. Muutamat taas kirkastavat 
ajatuksiaan antamalla eukkojensa piestä itseään, niin kuin Sokrates. 
Kuka kreikkalainen filosofi se olikaan, joka söi hirmuvaltias Peisi- 
straktoksen leipää, ja kun joutui sitten monen muun mukana epä¬ 
suosioon ja häntä kehotettiin yhtymään salaliittoon, jonka tarkoi¬ 
tuksena oli Ateenan vapauttaminen tyrannista, niin tämä suuri op¬ 
pinut päinvastoin kumarteli tomuun ja tuhkaan Peisistratoksen 
edessä ja imarteli häntä sanoen, että tämän valtiaan kusikin on niin 
makeaa, että mehiläiset vievät sitä hunaja varastonsa täydennyk¬ 
seksi ? Sen nimi taisi olla Anakephoros-. 

— Painu nyt helvettiin koko sun filosofilaumasi kanssa! ärjäisee 
Mankala. Tuollaisia tunkkaisia esitelmiä kirkkaana kesäpäivänä, 
vaikka pöytä notkahtelee oluesta ja makkarasta! Oletko sairas — 
vai piruiletko? 

Martikainen nauraa makeasti. Tietysti hän piruili, koetteli kuinka 
pitkälti poikain sisu sallii ladella viisauksia. Ja kukas alkoi? Korpe¬ 
lahan se oli. No, pankaahan lauluksi ja puhutaan sitten paremmista 
asioista. 

Toiset yhtyvät, ollaan taas oikealla jyvällä. Mankala tunnustaa, 
että miksikäs ei Martikainen puhu henkevästi, ja onhan henkevyys 
Herran lahja, vallankin kun se asuu tuollaisessa muulinpäässä kuin 
Martikaisen, mutta ei se kuulu tänne Libaun kapakkapuolelle. 
Mitä lauletaan? Otettaisiko-? Ei ennättänyt tämä filosofi¬ 

nen pöydänkaista vielä keksiä mitään, kun Köpi Kartanon aloitta¬ 
mana jo kajahti pöydän päästä: 

Kun Anssin Jussi häihin meni, 
niin aisalla istui piru, 
ja komiasti ajoi Anssin Jussi 
Pikkulammin sivu. 

Sitä tuli pitkälti ja se kajahti komiasti. Muuta musiikkia ei kuulu¬ 
nut eikä kaivattu Hotel Petersburgissa silloin kun tässä pitkässä 
suomalaispöydässä laulettiin. 

Juhla jatkui. Tahdottiin unohtaa. Kukaan ei puhunut sodasta, ei 
kotimaan uutisista, ei yhä synkkenevistä näköaloista Suomessa. Ei 
myöskään harjoituksista ja marsseista pölyisillä kentillä tyhjien 

suolien laulaessa sitä nälkämaan marssia, jolle joku karjalainen 
runoniekka oli laitellut omat sanatkin: 

Kuulkaa suolien kurluntaa, 
typötyhjän mahalaukun nau’untaa. 

»Törkemyysi» meni paukkuen pois, 
eh kenpä murusen »känsää» tois! 

Marssien, marssien eespäin vaan, 
haisevaa »smaltsia» illalla saan. 

Vasta kun Pietariin saavumme myö 
jääkärit limput ja liepuskat syö. 

Sitä oli jo yritetty laulaa jossakin komppaniassa marssilla ol¬ 
taessa, mutta Gruppenfiihrer oli kieltänyt, oli sanonut olevan pa¬ 
rempaakin laulettavaa. Ja olihan sitä, oli ainakin tänä suvisena 
sunnuntaina Hotel Petersburgin pitkässä suomalaispöydässä. Ka¬ 
jahti jo kvartettilaulukin. Mankala, Köpi Kartano, Erkki Kontio ja 
Lasse Haapanen ympäröivät kauniin tarjoilijattaren Katjushkan, 
liettualaistytön, ja lauloivat: 

Sua tervehdin, 

Kun tyyni on yö, ja tähdet loistaa, 
niin sävelissäin sua impeni armas 
tunteeni hellät kohtaa. 

Eihän Katjushka sanoja ymmärtänyt, mutta sävel ja suomalaisten 
jääkärien ilmeet puhuivat sitä enemmän. Ja olihan Köpi Kartanon 
käsivarsi koko laulun ajan Katjushkan vyötäröllä, eikä tyttö nivel¬ 
tään nytkäyttänyt sitä torjuakseen. Eipähän ollut Köpi täällä ensi 
kertaa, juuri ennen Libauhun lähtöä hän oli saanut kotoa veljeltä 
sen verran viitosia, että oli voinut iltalomien aikana pistäytyä pis¬ 
täytymässä. 

Mutta oli täällä muitakin tyttöjä kuin Katjushka, oli rehevärintai- 
nen Lisbetkin, vähän jo ikäimpi tosin eikä oikeastaan impikään, 
tiedettiin hänellä miehenkin olevan, jota ei kuitenkaan näkynyt. 
Kun tarjoilussa on jonkinlainen väliaika hän pysähtyy hetkiseksi 
juttelemaan Lassen, kuvaintekijän, kanssa, jonka tuntee tämän 
entisiltä käynneiltä. Lisbet on saksalainen, ja Lasse pitää tuosta 
tyypistä: muotoja, kurveja, ilmettä. Kuvaintekijän taiteellinen 
minä on innoissaan, ja tuohon intoon sekoittuu hiukan muutakin. 

Hän selittää — ja sen tietää Lisbet jo ennestäänkin — olevansa tai¬ 
teilija ja tarvitsevansa mallin, kun lähiaikoina saa lomaa ja ryhtyy 
muovailemaan. Juuri Lisbetin hän tahtoisi mallikseen. Suostutko? 
Hankittaisiin savimöhkäle sinne asuntoosi — onhan sinulla kaupun¬ 
gissa oma asunto? —Toverit ovat sopivasti näkösuojana siinä ym¬ 
pärillä, eikä ole ketään ylikyyppejä eikä muitakaan vakoilevia sil¬ 
miä, joten kuvaintekijä voi hetkiseksi istuttaa Lisbetin polvelleen 
siitä huolimatta, että tämä väittää tällaisen olevan sopimatonta, 
eikä hän ole kuin kerran ennen elämässään tehnyt sopimaton¬ 
ta -! Sellainen heleästi naurava tyttölapsi! Kun Lasse kysyy 

mitä oli se entinen sopimattomuus, selittää tyttö, ettei se sen kum¬ 
mempaa, antoipahan vain erään tyypin tulla luokseen ja tehdä tuh- 
muuksiaan. — Mitä sitten tapahtui? — Hänestä tuli mieheni. — 
Etkö rakastanut häntä? — Enpä tietenkään. — Miten sitten sallit 
hänen tulla lähituntumiin? — Hän oli kovin itsepäinen ja minä liian 
laiska potkaistakseni useammasti kuin kymmenen kertaa. — Oletko 
vieläkin hänen kanssaan naimisissa? — Niin luulen. — Luulet? 
Etkö ole varma? — En viitsi olla enää varma mistään, en ainakaan 
miehestä, joka saa mustelmia toisten naisten potkuista. — Vai sel¬ 
lainen hän on? Onpa porsas! — Ei hän ole ihan sellainenkaan, mutta 
naisia on niin monenlaisia. Ja ellet nyt laske minua menemään, 

niin kohta on sinullakin sinelmä-! Tuota ei kuvaintekijä 

usko ollenkaan, mutta hän antaa Lisbetin kuitenkin nousta, kiertää 
vain käsivartensa hänen hartioittensa ympärille ja julistaa: 

— Pojat, tämä tyttö ei olekaan mikään lihaklimppi, hänellä on 
sielu! 

Silloin kuuluu pöydän alapäästä! 

— Onpas vain eri maijastiina! Koetapa tanssittaa sitä, melkein 

samalta taitaisi tuntua kuin Bismarckin patsasta pyörittäisit-—. 

Tällöin jo Lisbet on livahtanut näkymättömiin, sillä jostakin etei¬ 
sen puolelta on ilmestynyt virkapukuinen ukkeli, joka ärjyy jotakin 
ja huitaisee kättään Lisbetin ympärille kerääntynyttä ryhmää kohti. 
Hän murahtelee jotakin vielä tytön mentyäkin, jolloin Köpi Kar¬ 
tano toteaa: »Onpas älytön pärstä, kuin vanhalla karjulla. Ja melkein 
samoin röhkiikin.» Tuo ylijärjestysmies on sattunut seisahtumaan 
aivan Iikan taakse ja siitä laukomaan sanottavansa, josta Iikka kim¬ 
paantuu, nousee ja käännähtää naama naamaa vasten ärjäisten: 

— Kuules äijä, pyyhkäisenkö mä ruplalla sun nenänalustaas vai 
annanko turpiin? Saat kumman tahdot, mutta painu nyt äkkiä takai- 


sin parteesi! — Ei ukko sanoja ymmärtänyt, mutta käsivarren hui¬ 
taisu oli kuin myllynsiiven heilahdus, ja vilkaistuaan vihastuneen 
jättiläisen silmiin mursuviiksinen ukko käännähtää vikkelästi ja 
katoaa. 

Libaun kaikkien aikojen suurin suomalaisjuhla jatkuu monin 
vivahtein, lauluin ja pikku tapahtumin. Illan lähestyessä on ravin¬ 
tola täyttynyt, pääasiassa sotilaista, mutta suomalaisten jääkärien 
pitkä pöytä huolehtii enimmästä äänenpidosta. Vähitellen alkaa 
saksalaisellakin taholla tunnelma kohota. Heidän mielestään suoma¬ 
laiset esiintyvät liian isäntämäisesti täällä saksalaisten valloittamassa 
ja hallitsemassa kaupungissa, eivätkä tarjoilijatkaan osaa nähdä 
eroa saksalaisen isäntäväen ja täällä vain Saksan armoille oleskele¬ 
vien suomalaisten välillä, vaan palvelevat milteipä paremmin noita 
vieraita. Saksalaisten pöydistä kuuluu tuon tuostakin äkäisiä ärjäi- 
syjä tytöille, sitten jo selviä määräyksiä, että ensin on toimitettava 
saksalaisille tilaukset, sitten muukalaisille, sillä onhan saksalaisia 
Libaussa ja lähimailla toistasataatuhatta, noita muita mitä lie muu¬ 
tama tuhat. Pöydät ovat lähekkäin, äänekkäästi paiskellut mielen¬ 
ilmaisut kuuluvat helposti suomalaisten pöytiin. 

Huikkarinen, joka hääräilee suomalaisena isäntänä, tulee sano¬ 
neeksi, että kovin käyvät saksmannit röyhkeiksi, vaativat tyttöjä 
vain itselleen tarjoilemaan. Ovathan Martikainen, Mankala ja jotkut 
muutkin kielestä tolkulla olevat kuulleet noita röyhkeitä huikkai- 
luja, mutta eivät ole olleet tietävinään, joskus vain nakanneet sanan 
vastaan. Mutta Huikkarisen tiedonannon jälkeen kajahtaa suoma¬ 
laisten taholta jo kansan ääni: Iikka siirtyy lähemmäksi saksalaisten 
pöytiä ja sanoo, että jos täälläpäin sellaisia puhutahan, jotta her¬ 
roille ensiksi, niin annetahanpa humun kuulua, ettei luulla köy¬ 
hiksi! Mitäpä saksalaiset tuosta ymmärtävät eivätkä alunalkaen 
paljon väiltäkään, liikuskeleehan täällä yksi ja toinen omiaan pu¬ 
hellen. Iikkakin palaa takaisin lyhyeltä esittäytymismatkaltaan, 
lauletaankin taas, ja nyt sattuu sellainen laulu, joka saa tarjoilevat 
tytöt kuuntelemaan niin hartaasti, etteivät heti huomaa saksalais- 
pöydistä kuuluvia huikkauksia, oluen, viinin ja ruoan tilauksia. 


Siks’ mieluummin maantiellä tanssin, 
kun metsien humina se soi, 
tuon kultaisen kulkurin valssin, 
tule kanssani tyttö, ohoi! 

Tämä laulu oli pataljoonassa uusi, sitä oli viime päivinä laulettu 
kaikissa tuvissa ja kaikki sen osasivat. Sen sävelessä oli jotakin 
slaavilaista, se meni veriin täällä. Meni liiaksikin, vallankin kun 
esitettiin alku soolona, jonka lauloi Mankala, loppu kaikkien laula¬ 
mina kertosäkeinä. Tuota tarjoilupaussin aiheuttavaa suomalais- 
laulun suosiota ei saksalaisten kärsivällisyys enää kestänyt, vaan 
joku heidän joukostaan nousi pöydästä, meni pää kallellaan kuunte- 
levien tyttöjen luokse, tarttui Katjushkaan ja Lisbetiin ja tyrkkäsi 
heidät jokseenkin kovakouraisesti menemään tarjoiluhuonetta kohti 
samalla komentaen tuomaan pöytään kymmenen kolpakkoa. 

Silloinpa leimahtivat ritaritunteet suomalaispöydässä. Köpi Kar¬ 
tano ja Lasse Haapanen kavahtivat kantapäilleen ja olivat väläyk- 
sessä tuon kovakouraisen tilauksentekijän kimpussa, joka kuiten¬ 
kin sai nykäistyksi itsensä irralleen ja vikkelänä miehenä pääsi livah¬ 
tamaan omiensa luokse. Kehittyi melkoinen mellakka, sen aallo¬ 
kosta sukelsi esiin isokokoinen saksalainen tykkimies, joka käsi¬ 
varsaan koukistellen ja poskilihaksiaan pullistellen kovaäänisesti 
vaati kaikkia mongoleja ja muita Saksan armeijassa armopaloja 
nauttivia pysymään alallaan, tai muuten hän heittelee heidät yksi¬ 
tellen rappusia alas. Ainakin puolet suomalaispöytää oli noussut 
seisomaan, tappeluun valmistuen, kohina kävi saksalaisten puolella¬ 
kin, ja sisähuoneisiin johtavilla ovilla kurkisteli palveluskuntaa. 
»Mitä se simpanssi huutelee?» tiedustellaan, ja Erkki Kontio selit¬ 
tää, että mongoleiksi haukkuu ja tahtoisi tapella. »Sitä pitää saa¬ 
maan», ilmoittaa Iikka ja harppaa pari askelta lähemmäksi, mutta 
Martikainen tarttuu hänen hihaansa ja sanoo, että älähän hätäile, 
mitäpä me nyt sinne sinunlaisiasi, aikamiehiä, piisaa tähän hätään 
pienemmätkin, onhan Ripsa täällä. Olihan Simo siellä, mestaripai¬ 
nija, joka oli jo eräissä säännöllisissä armeijan kilpailuissa keväällä 
heitellyt kaikki vastustajansa harteilleen. Saksalaiset nauraa hohotte- 
levat, siellä jo leuhkaistaan, että vähälläpä suomalaiset uskoivatkin, 
ja eturintamassa hajasäärin seisova voimamies hihkuu edelleen ja 
koukistelee käsivarsiaan. Saa sentään Martikainen äänensä sen ver¬ 
ran kuuluviin, että ilmoittaa saksalaisille heidän saavan ensin muu¬ 
tamia pikkupoikia ulospaiskattaviksi, sitten vasta pannaan matkaan 
parempia miehiä. Siinäpä samassa jo Simo Ripsa olikin saksalaisen 
luona, tarttui salamannopeasti mieheen omalla erikoislaatuisella 
käsivarsiotteellaan, tempaisu vain, ja tykkimiehen saappaat heilah¬ 
tivat melkein kattoa raapaisten, kuului luja mätkäys, kaatui pari 

tuolia, ja siinä saksalainen makasi silmiään pyöritellen lattiassa. 
Nousi sentään verraten vikkelästi ja kovaa melua pitäen väitti jou¬ 
tuneensa yllätyksen, oikeastaan salahyökkäyksen uhriksi. Samaa 
huusivat useat muutkin saksalaiset, kun taas toiset, paremmin paini- 
tekniikkaan perehtyneet, koettivat hillitä huutajia sanoen kaiken 
tapahtuneen täysin moitteettomasti. Hekään eivät kuitenkaan aset¬ 
tuneet vastaan, kun suomalaisten taholta tarjottiin uusintaottelua. 
Välittömästi se suoritettiinkin. Simo asettui seisomaan ja saksalai¬ 
nen sai aloittaa. Painija hänkin oli, useita painoluokkia Simoa ylem¬ 
pänä, eikä hänen yrityksensä vallan nolo ollutkaan: hän aikoi lan¬ 
nistaa Simon nopealla niskaotteella. Mutta se ei ollut riittävän nopea 
suomalaiselle mestarille, tämä livahti notkeana kuin kärppä saksa¬ 
laisen käsivarsien alitse ja lennätti tykkimiehen lujalla vyötärö- 
heitolla toisen kerran tähtiä katselemaan. 

Peli oli selvä, suomalaiset hurrasivat, saksalaiset hurrasivat, voi¬ 
tettu tykkimies puristi reilusti voittajan kättä ja meni hiukan sel¬ 
käänsä pidellen omiensa joukkoon. Maaottelu katsottiin päättyneeksi, 
uusintaa ei haluttu. Suomalaisia lähinnä olevassa pöydässä istui 
merisotilaita, ja he selittivät, että tykkimiehet eivät herra paratkoon 
ole useinkaan Saksan armeijan älykkäintä väkeä, he voivat puhua 
mitä tahansa, ei siitä kannata välittää. Toista on tietysti meri väki, 
ja — niin tietysti — jääkärit. Olivatpa he sitten saksalaisia tai suo¬ 
malaisia. Vaikeapa on heitä erottaakaan muusta kuin puheesta, 
täällä Libaussa nimittäin, jossa on kaikilta lomalaisilta olkaimet ja 
ylimalkaan joukko-osastoja ilmaisevat merkit poistettu. 

Hotel Petersburgissa oli muitakin suomalaisia kuin Iikan ja Ma¬ 
san pöydän vieraat, oli upseerejakin, pataljoonan ylintä päällystöä¬ 
kin. He oleilivat muutamien saksalaisten upseerien kanssa varsi¬ 
naisessa ravintolasalissa ja tulivat sieltä metelin yltyessä katsomaan 
mitä ravintolan toisessa osassa tapahtuu. Kelpasikin katsoa, ja vä¬ 
hän ajan kuluttua he tulivat saksalaisten tovereittensa mukana sa¬ 
maan joukkoon, ilmoittivat saksalaisten haluavan tarjota muutaman 
viinipullon suomalaisille, jollei pojilla ole mitään sitä vastaan. Tuo 
ilo suotiin saksalaisille, sillä perin harvinainen tapaushan tällainen 
oli: saksalainen tarjoamassa! Vallankin sen jälkeen, kun Saksa- 
Suomi maaottelu oli päättynyt Saksan häviöön! 

Tämän päivän tilaisuuteen kuului kuitenkin vielä eräs harvinai¬ 
suus: Iikka Harjunpään puhe, varmaan hänen elämänsä ensimmäi¬ 
nen. Kun saksalaiset upseerit ilmoittivat tarjoavansa, niin Iikka, 

päivän isännistä toinen, ilmoitti seuraavaa: »Sen sanon, minä Sak¬ 
san jääkäri, vaikka kotoisin Suomesta, pienestä mökistä mettän 
siimeksessä, että tinojen puuttees ei saksalaisten limunaateja mais¬ 
teta, mutta olkohon nyt, kun meillä on sellainen luonnontyyppi, 
että kullekin annetahan kunniansa ja papille nostetahan lakkia, mutta 
piioista ei lauleta eikä paimenia peljätä. Antakaa vain humun kuu¬ 
lua, silloin tiedetähän että on rikkahat rellestämäs, ja me oomma 
niitä. Rahaa on vaikka raamatun tekis, niin että nenä pystyhyn, 

jottei luulla kerjäläisiksi-!» Sanoi ja istui. — Kukapa ei olisi 

tuntenut Iikka Harjunpäätä eli Hurjapäätä, niin kuin joskus sanot¬ 
tiin, mutta helppoa ei ollut päätellä milloin hän jutteli täysin tosis¬ 
saan, oikiana ittenänsä, milloin huviksensa tyylitteli. Sen tapaistapa 
taisi olla nytkin, ja hyvin se sopi tilaisuuteen. 

Juhla loppui myöhään, ja iloinen juhla se olikin. 

Mutta seuraavana päivänä jo aikaisin aamupäivällä saapui pa¬ 
taljoonaan puhelinsanoma: suomalainen vääpeli on yöllä surmattu 
Kurhausenin lähellä. Ruumis on korjattu saksalaisen jääkäripatal¬ 
joonan suojiin ja olisi sieltä haettava. 

Päivystäjä ilmoitti asian jokaiseen komppaniaan, mutta missään 
ei kaivattu ainoatakaan vääpeliä. Ei muitakaan miehiä. Käytiin 
kuitenkin kaiken varalta ottamassa asiasta lähempää selkoa ja saa¬ 
tiin tietää, että vääpeli oli joutunut yöllä tappeluun joidenkin hu¬ 
malaisten tykkimiesten kanssa ja lyöty kuoliaaksi. 

Mutta se olikin saksalainen vääpeli. 

Tykkimiehet olivat erehtyneet. Joukko-osastojen erikoismerkit 
kun oli poistettu. 

KUUDESTOISTA LUKU 


»Kuin Israelin kansan korpivaellus on tämä kesä ollut. Joskus on 
tie noussut kukkulalle, aurinko on loistanut kirkkaimmalla valol¬ 
laan ja meille ovat auenneet ihanat lupauksen maisemat. Mutta 
jälleen on tiemme ylle noussut synkkä pilvenpatsas, ja olem¬ 
me kulkeneet varjoisissa alhoissa, joihin ei toivon säde ole välähtä¬ 
nyt. Mutta omiin sydämiimme sytytetty tulenpatsas, toivon liekki, 
on silloinkin valaissut tietämme. Joku harva on väsynyt ja sortunut, 
mutta enimmät ovat jaksaneet ja jaksavat yhä. Meille on historian 
Jumala antanut raskaan osan, mutta se on myös niin suuri ja tärkeä 
osa, että maailmanhistoria tuskin voi kertoa sen suurempaa annetun 
ainoankaan kansan nuorison suoritettavaksi: meidän tehtävänämme, 
suomalaisen jääkäripataljoonan tehtävänä on nostaa taistelun viiri 
ja kulkea tietä viittoen ja esteet raivaten oman kansamme vapauden 
päivää kohti, niinkuin oman marssimme sanoissa tämä asia sanotaan, 
sen uhkean marssin, joka nyt on saanut aivan lopullisen muotonsa ja 
joka on parhaillaan matkalla Suomeen saamaan sävelasun kan¬ 
samme suurimmalta säveltäjältä. Tehän kaikki jo tunnette mars¬ 
simme sanat ja myös nuo viimeiset säkeet: »Yli pauhun kenttien 
hurmeisten, päin nousevan Suomen rantaa.» 

Hän osasi puhua, Anders Hannila. Osasi taistella ja osasi puhua 
taistelijoille. Innostaa, milloin usko yritti uupua, mutta myös sa¬ 
noillaan valaa öljyä laineille, jos ne joskus rupesivat jonkin asian 
kohdalla liian korkeina käymään. 

Nyt taas oli hänen sanansa tarpeen, sillä pataljoonan piirissä oli 
sattunut monenlaista, josta oli puhuttava. 

Syksy oli jo ehtinyt pitkälle. Varsinaisia talven merkkejä ei tosin 
vielä näkynyt, mutta oli jo viileää ja sateista. Harjoituskentiltä tul¬ 
tiin märkinä ja likaisina, illat olivat pitkiä ja pimeitä. 

Paljon oli sentään muuttunut entisestä, sillä syyspuolella kesää 

jo alkoivat erikoiskurssit ja aliupseerikoulutus, joka toi monenlaista 
vaihtelua. Ohella oli taisteluharjoituksia, ja erikoisasiain opiskelu ja 
ohjesääntöihin tutustuminen antoi vaihtelevaa puuhaa. Vallankin 
siitä alkaen, kun pataljoonan komentajana melkein vuoden alusta 
lähtien toiminut kapteeni Knaths siirtyi muualle ja hänen tilalleen 
tuli kapteeni Ausfeld, oli pataljoonan toiminta ollut vilkasta. Oli¬ 
han muodostettu erikoinen ratsuosastokin, ja niinpä Köpi Kartano 
ja Masa Jalli karauttelivat uljaasti ratsuillaan — tosin jo liian van¬ 
hoina varsinaisista ratsujoukoista poistetuilla ja silmäänpistävän 
laihoillakin, mutta ratsuillapa kuitenkin — Libaun kaduilla ja lähi¬ 
maastossa. Markku ja Ville olivat konekiväärikursseilla, Iikka oli 
sijoitettu syöksyjoukkoihin, Hannes Korpela oli vääpelikurssilla, 
ja Tuharikin oli saanut tärkeää puuhailua kengitysseppäkurssilla. 
Kokonaan näkyvistä häipynyt oli Simo Ripsa, jo elokuussa hän 
oli lähtenyt erikoiskursseille kahdeksankymmenen valiomiehen 
mukana. Muut tupakunnan miehet saivat jatkuvaa ja monipuolista 
alipäällystökoulutusta. Suuri muutos kaikkien harjoitusten menossa 
oli se, etteivät enää harjoituskentillä kajahdelleet saksalaiset ko¬ 
mentosanat, vaan suomi oli nyt yleinen komentokieli. Pataljoonan 
omat kielisepot olivat saaneet valmiiksi maailmanhistorian ensim¬ 
mäisen suomenkielisen komentosanaston. 

Tänä pitkän ja alinomaisia mielialojen vaihteluita käsittävän kesän 
ja syksyn aikana oli tärkeätä järjestää yhteisiä illanviettoja, joissa 
annettiin ajankohtaisia tietoja ja suoritettiin ohjelmaakin. Olihan 
pataljoonan omassa keskuudessakin monenlaisia taiteellisia kykyjä, 
ja ohjelmanlisää saatiin myös ulkopuolelta. Tällainen piristävä illan¬ 
vietto oli jälleen tänä lokakuun iltana. Oli laulettu yhdessä, yksin ja 
pikku kuoroina. Soittokunta esiintyi, oli vakavia lausuntaesityksiä 
ja muutama pilaesityskin välipalaksi. Yksi pataljoonan kahdeksasta 
Oberzugfiihreristä oli puheessaan luonut lyhyen yleiskatsauksen 
kesän ja syksyn mielenkiintoisimpiin tapahtumiin. Useimmathan 
niistä olivat jo ennestään monille tuttuja, mutta oli joukossa sellai¬ 
siakin miehiä, jotka eivät olleet kaikista selvillä. Olihan moni ollut 
komennuksella, joku lomallakin, jotkut kursseilla kauempana, ku¬ 
ten asesepät Spandaussa ja moottoriajoneuvokurssilaiset Schaule- 
nissa. Moni oli maannut sairaalassakin, olihan malaria kaatanut 
kymmeniä miehiä vuoteeseen syyskesän aikana. 

Selostaja aloitti kesästä ja Suomen tapahtumista. Mielenkiintoisin 
kesän tapahtuma oli Lapuan suuri kokous, jossa ensi kerran siellä 

kotimaassa oli suoraan sanottu julkisessa tilaisuudessa, että taiste¬ 
lua ei lopeteta ennen kuin Suomi on itsenäinen, oli puhuttu jääkä¬ 
reistäkin aivan avoimesti. Siitä alkaen oli Suomessa myös ryhdytty 
perustamaan kaikkialle maahan harjoitusjoukkoja, joissa oli jo tu¬ 
hansittain miehiä, varmaan kymmeniäkin tuhansia, ja nyt oli siellä 
jo useita kymmeniä jääkäreitäkin näitä suojeluskuntia harjoitta¬ 
massa. — Olemme juuri saaneet tiedon, että Saksasta on saatu ostaa 
kokonainen aselasti kiväärejä, konekiväärejä ja tykkejäkin sekä käsi- 
pommeja ja ammuksia, jotka lähiaikoina toimitetaan Suomeen. Ne 
kahdeksankymmentä miestä, jotka täältä lähtivät elokuussa komen¬ 
nukselle ja joiden jo luulimme menevän etujoukkona Suomeen, 
eivät menneetkään sinne, vaan kuten tiedämme he ovat saaneet 
erikoiskoulutusta Bolangenin leirillä, jossa suurin osa on vieläkin, 
mutta osa on jo Suomessa harjoitustehtävissä. Suomen tapahtumis¬ 
tahan olette saaneet lukea tänne saapuneista kotimaan lehdistä, 
joten tiedätte, miten siellä venäläiset vallanpitäjät hajottivat edus¬ 
kunnan ja uudet vaalit on toimeenpantu. Tiedätte myös, että siellä 
on venäläisin asein ryhtynyt harjoittelemaan eräissä kaupungeissa 
jonkinlaisia järjestyskaarteja suojeluskuntien vastapainoksi, ja nämä 
joukot ovat jo olleet mukana ryöstöjä ja mellakoita toimeenpane¬ 
massa Etelä-Suomessa. Venäläiset eivät näytä aikovankaan luopua 
Suomesta, vaikka Pietarissa keväällä varmasti vakuutettiin, että 
maamme saa itsenäisyyden. Nyt on päinvastoin ilmoitettu, että 
sellainen ei voi tulla kysymykseen. Ymmärrätte siis, että meitä tarvi¬ 
taan, ja meitä myös odotetaan kotimaassa. Me, jääkäripataljoona, 
olemme nyt se tuki ja turva, johon Suomen kansan suuri enemmistö 
luottaa. Ja me emme sen luottamusta petä! 

Tahdon vielä selittää erään asian, joka on saanut pataljoonas¬ 
samme niin paljon hämminkiä aikaan ja ollut monen väärinkäsityk¬ 
sen ja epäilyn aiheena. Tarkoitan muutama viikko sitten levinnyttä 
huhua Suomeen lähdöstä. 

Tuo tietohan tuli tänne kuin salama taivaalta: nyt lähdetään. Se 
yllätti meidät kaikki, iloisesti yllätti, mutta samalla hämmästytti, 
niin kuin hyvin muistatte. Eihän ollut näkynyt mitään merkkejä näin 
pikaisesta lähdöstä. Saksalainen päällystö oli yhtä ymmällään kuin 
me suomalaisetkin. Mutta melkeinpä samantien saatiin tietää, että 
oli annettu väärä hälytys. Mitään tällaista päätöstä ei ollut Saksassa 
tehty, eikä myöskään tällaisia määräyksiä annettu. Tieto pataljoonan 
liikkeellelähdöstä hämmästytti toimihenkilöitä Suomessa yhtä pal- 

jon kuin meitä täällä. Eihän vielä olla valmiita. Ei ole toimitettu 
Suomeen aseita eikä mitään lähivalmistuksia siellä tehty. Koko tuo 
häly johtuikin siitä, että muuan suomalainen oli Tukholmassa ollut 
keskusteluissa saksalaisten kanssa ja käsittänyt heidän sanansa vää¬ 
rin. Hän vei Suomeen tiedon, siellä alkoi tulinen kiire, kyselysäh- 
keitä lennätettiin ja asia selvisi. 

Mutta ehkäpä tuo oli hyvä enne. Joka päivä hankimme lisää 
sotilaallista pätevyyttä ja joka päivä Suomessa tapahtuu samaa: 
siellä valmistutaan meitä vastaanottamaan. Vaikuttavathan tapah¬ 
tumat suuren sodan rintamillakin myös meidän asioihimme ja 
Suomen kohtaloon. Onhan äskeinen Riian valloitus ja rintaman 
siirtyminen itään meillekin merkitsevä tapaus. Niin että soittokunta: 
kannattaa soittaa Porilainen, antakaa mennä! 

Se soitettiin. Juhla jatkui myöhäiseen, uuden toivon mielialoissa. 

Päivät lyhenivät, illat pitenivät. Alinomaa tapahtui myös pataljoo¬ 
nassa monenlaista sellaista, joka sai mielialat vaihtelemaan sään 
muutosten tapaan. 

Asunnoissa tuli viikko viikolta väljempää, sillä miehiä siirtyi 
muualle. Paitsi komennuskuntia, jotka lähtivät harjoittelemaan 
erikoistehtäviä, lähti pataljoonasta myös tuon tuostakin miesryhmiä 
Saksaan töihin, lähinnä pataljoonan siitä osasta, joka oli harjoituk¬ 
sissa valmistunut jalkaväen aliupseeritehtäviin. Kun Saksa ja Venäjä 
aloittivat aseleponeuvottelut, tuntui Libaussa taasen kaikki kuin 
jäätyvän asemilleen. Oli vain odotettava, yhä odotettava. Monet 
jääkärit ilmaisivat haluavansa päästä odotusajaksi jonnekin töihin, 
ja siihen myönnyttiin. Olivathan varhaisimmassa vaiheessa Sak¬ 
saan saapuneet odottaneet jo lähes kolme vuotta. Monista alkoi 
taas tuntua siltä, että odotus kestäisi ikuisesti. 

Joskus Saksankin määräävistä johtoportaista, milloin sotilaallisen 
johdon taholta, milloin hallituksen piiristä, saapui sellaisia viestejä, 
jotka panivat epäilemään, että kaikki nämä vuodet, kaikki uhrauk¬ 
set, taistelut ja kärsimykset olivat hukkaan heitettyjä. Suomalainen 
jääkäripataljoona tuntui eräitten korkeitten hallitusherrojen mielestä 
olevan kiusallinen este asioitten järjestelyssä venäläisten vallan¬ 
kumouksellisten kanssa. Nämä olivat huomautelleet siitä, väitettiin, 
neuvotteluissa. Ja taas puhuttiin pataljoonan hajottamisestakin. 
Tiedot peruutettiin, mutta epäily ja epävarmuus jäi. 

Ei ihme, että joku tässä odotuksessa uupuikin. Mutta monta ei 

heitä ollut. Heikoin aines oli karsiutunut jo aikaisemmissa vai¬ 
heissa, neljä oli loikannut rintaman yli vihollisen puolelle, mutta he 
olivat kaikesta päättäen jo tässä mielessä alunperin joukkoon lyöt- 
täytyneetkin. Pari, kolme oli hävinnyt huomaamatta omille teilleen, 
muutamia kymmeniä oli rangaistusleirillä talvitaistelujen aikana 
sattuneitten tapausten vuoksi, muutamia kymmeniä oli sotapalve¬ 
lukseen kykenemättömänä lähetetty siviilitöihin. Eräitä kymmeniä 
oli kaatunut ja kuollut tauteihin. Pataljoona oli jonkin verran alun- 
peräisestään pienentynyt, mutta samalla tiivistynyt. Siihen nyt 
kuuluvat puolentoistatuhatta miestä alkoivat olla jo valiojoukkoa 
niin sotilaalliselta pätevyydeltään kuin henkiseltä kunnoltaankin. 

Oli jälleen lauantai-ilta. Harjoitukset oli lopetettu tavallista aikai¬ 
semmin. Huomenna olisi myöhäinen herätys ja päivä vapaa. Val¬ 
mistuttiin viettämään iltaa niin hyvin kuin osattiin. Ulkona liikku¬ 
minen ei huvittanut, ellei jollakulla ollut jotakin erikoista mentävää, 
tapaamisia, kutsuja, huvitilaisuuksia. Sillä olihan sellaisiakin, aina¬ 
kin elokuvat, joilla oli juhlallinen nimikin »Neu-Libaur Lichtspiel», 
mutta niihin vain harvoin tuhlattiin 40 kopeekkaa. Oli myös sellai¬ 
sia huvittelupaikkoja, joissa ohjelma oli sekalainen, mutta joissa 
tarvittiin paljon rahaa. Rahalla siellä myös sai mitä tahansa, saipa 
rakkauttakin. Sellaista, jota rahalla saa. Ne paikat olivat joka ilta 
täynnä, joskus oli kadulla jonojakin, mutta harvoinpa jonoista tapasi 
suomalaisen. Nuo paikat vahasivat saksalaiset. 

Tutussa tuvassamme olivat illan pimetessä muut kotona paitsi 
Lasse Haapanen, Iikka ja Masa. Haapanen oli Lisbetin luona teke¬ 
mässä kuvaa. Kauniin Lisbetin mies oli lopultakin häipynyt jonne¬ 
kin kauemmaksi, ja Lasse sai rauhassa harjoittaa ammattiaan. Se oli 
sovitettava sellaisiksi ajoiksi, jolloin Lisbet oli vapaa tehtävistään 
Hotel Petersburgissa. Siellä oli Lasse, kuvaintekijä. Iikka ja Masa 
olivat pimeän tullen lähteneet jonnekin, pikipäin käymään vain, he 
ilmoittivat. Kotosalla olijoista ken lueskeli, ken istui jokailtaisessa 
puuhassa metsästellen pienriistaa. Jotkut keräsivät sopivaa porukkaa 
aloittaakseen korttipelin. Muutamat vain lojuilivat minkä mitäkin 
jutellen. 

Hannes Korpela ja Aaro Pakkala juttelivat vakavia. Aaro oli 
saanut kirjeen isältään. Tämä oli tullut valituksi uuteenkin eduskun¬ 
taan ja kertoili hiukan asioita sieltä. Kun Korpela tiedusti mitä hän 
kertoo, antoi Aaro kirjeen hänelle, käski lukea. 

Olihan siinä asiaa. Isä Pakkala, sosiaalidemokraattinen kansan¬ 
edustaja, kertoi suuria muutoksia tapahtuneen heidän ryhmässään 
kesän ja syksyn aikana. Siellä kävi paha ristiveto: osa ryhmää, ja 
ainakin toistaiseksi vielä suurin osa, oli yhä selvällä itsenäisyys- 
linjalla, mutta vähemmistö oli yhä kiinteämmin ryhtynyt ylläpitä¬ 
mään jatkuvaa yhteyttä venäläisiin vasemmistoryhmiin. »He teke¬ 
vät salaisia pikamatkoja Pietariin ja koettavat saada vallankin nuo¬ 
rimpia ryhmän jäseniä omien suunnitelmiensa puolelle, ja senhän 
arvaat millaisia ne ovat. Olivathan ryhmämme kaksi huomattavinta 
johtomiestä K. ja V.H. (arvaat kyllä keitä tarkoitan, vaikka en 
panekaan tähän nimiä näkyviin) jo viisi vuotta sitten yhdenvertai¬ 
suuskin kannattajia, joten he vain jatkavat entisiä puuhiaan, jotka 
eivät suinkaan tiedä maallemme hyvää. Heidän yhä lisääntyvän 
ryhmäkuntansa toimesta on jo tänne Helsinkiin sekä Turkuun ja 
Tampereelle ja Viipuriin, ehkä jo muuallekin, perustettu puna¬ 
kaarteja. Aseita on saatu venäläisiltä, en tiedä ilmaiseksiko vai os¬ 
taen. Kun porvaristo perustaa kaikkialle omia suojeluskaartejaan, 
joiden kerrotaan saavan Saksasta aseita, tulee mieleen, että koska 
hyvänsä voi sattua yhteentörmäyksiä, ja mitä sitten seuraa? Maassa 
on yhä paljon myös venäläistä sotaväkeä, puhutaan sadastatuhan¬ 
nesta miehestä, voipa olla enemmänkin, kukaan ei tarkkaan tiedä, 
kun sitä tulee ja menee yhtämittaa.» 

Siinä oli kirjeen tärkein osa, loppupuolella oli vain perheasioita. 

Hannes Korpela antoi kirjeen takaisin ja sanoi: 

— Eipä ole erityisen iloisia uutisia. Vaikka onhan näistä asioista 
kirjoitettu ja Suomen lehdissäkin. 

— Niin on. Mutta täällä vain ei tapahdu mitään. Taas neuvo¬ 
tellaan rauhasta, ja me, jääkäripataljoona, olemme Saksan vähäisenä 
osamaksuna sen ostaessa mahdollisimman edullisen rauhan. 

— Älä nyt sentään näe kaikkea niin kovin mustana. Et tänään 
vielä maiskuttele sianmakkaraa, jos eilen sait porsaan karsinaasi. 
Odotetaan vielä vähän aikaa. 

— Mahtaneeko kannattaa! Yhtä ainoaa odottamistahan tämä on 
ollut jo vuosikaupalla. Monethan siihen ovat jo kyllästyneet ja 
ovat mikä missäkin, mutta suurin osa täällä marssii yhä vain Rune¬ 
bergin ja Topeliuksen runoja hymisten. Vaikka onhan meillä nyt 
jo omakin marssi. 

— Ja komia onkin! 

— Eipä sovi moittia. Ja onhan siinä tottakin: »MeiP armoa ei, 

kotimaata.» Niinpä totisesti. Meidän piti pelastaa maa, mutta emme 
pysty pelastamaan itseämmekään. Ja mikähän lopulta mahtaa olla 
se uusi satu, joka Suomesta syntyy? Ryssä on meitä potkinut sata 
vuotta ja taitaa potkia edelleenkin, jos kerran tuollaista Suomesta 
kuuluu. Ja olisiko se parempi, jos saisimme Saksan raudoitetun 
saappaan niskallemme? Vai luuletko, että nämä saksmannit meitä 
auttavat ilmaiseksi, jos he lopulta tämän mylläkän voittavat — mitä 
en enää usko. Ryssä on sentään enimmäkseen potkinut meitä huopa- 
saappaalla, mutta saksalaiselta saisimme takalistoomme rautakor- 
koa-. 

— Oikeinko todella ajattelet tuolla tavalla? Sinä? Jääkäri? Ja 
kuitenkin olet koko ajan tapellut kuin mies? 

— Älä luule, että nytkään akaksi rupean! Mutta joskus sisuttaa 
niin pirusti. Ja painaa tuokin, jos siellä kotimaassa asiat menevät 
aivan lopullisesti piloille, ennen kuin täältäkäsin ennätetään tehdä 

mitään. Tai yritetäänkään-. En enää jaksa paljon luottaa 

näihin saksalaisiin. Luotatko sinä? 

— On luotettava. Tällä hetkellä ei ole näkyvissä mitään muuta 
tietä, jota kulkien voisimme saavuttaa itsenäisyytemme. 

— Niin olen ajatellut minäkin, ja oikeastaan ajattelen vieläkin. 
Vaikka kokonaisuutena katsellen kaikki tärinä, lähtö tänne, sotaan, 
usko ja innostus ja se kaikki tuntuu toisinaan melkein ihmeeltä. 
Lähtiessäni en ajatellut sotaa. Tuskinpa muistin sitäkään, että olin 
konventin lehteen kirjoitellut sodanvastaisia runoja. Ajattelin vain 
isänmaata ja sen vapauttamista — tai mahtoiko se olla aivan sitä¬ 
kään? Innostuin vain lähtöön, se oli hurjan jännittävää, vuosisato¬ 
jen aate, suuri seikkailu. Tahdoin olla mukana tekemässä historiaa 
ja elämässä sankaritarua. Se oli innostusta enemmän kuin harkintaa, 
ja innostus ja harkinta eivät mahdu päähän samalla kertaa. 

— Jos olisit ryhtynyt ennen lähtöä perinjuurin harkitsemaan 
kaikkea, olisitkohan lähtenytkään? Vai olisitko ehkä alkanut uskoa, 
että saamme itsenäisyytemme lahjana Venäjältä? 

— En. Olen sen verran lukenut historiaa että tiedän: ei ainoakaan 
suurvalta ole koskaan vapaaehtoisesti luopunut saavuttamastaan 
edusta eikä hallitsemastaan kansasta. Vaikka tuskinpa tuotakaan voi 
vannomaan mennä, voivathan ajat muuttuakin, ja ihmisetkin. 

Joskus vain nakkaa elämän niin harmaaksi-. Ja kun ei 

siitäkään tiedä hitusen hitusta mitä se oikein on-. Elämä 

nimittäin. Sanopas sinä? 

Hannes Korpela, tuvan vanhin, vain hymyilee eikä vastaa tuohon 
kysymykseen. Eikä siihen ollut tilaisuuttakaan, sillä ulko-ovi avau¬ 
tui ja Iikka sekä Masa astelivat peremmälle. Kun he pysähtyivät, 
kysäisi Aaro Iikalta: 

— Sanopa Iikka mitä on elämä? 

— Sano sinä mistä voisi varastaa perunoita? Se paksu juutalais- 
akkakin on nyt kaivanut joka nupulan pellostansa, käväisimme siellä 
Masan kanssa kattomas, mutta säkki jäi tyhjäksi. 

— Mitä sinä perunoilla? Onko sulia jotakin niiden sekaan pan¬ 
tavaa? tiedustaa Hannes. Masa nauraa, napsauttaa sormiaan, ja 
Iikka ilmoittaa, että tehtiin vähän kauppoja iltapäivällä. Masa ha¬ 
vaitsi, että sillä kellarikaupan juutalaisäijällä on lihanpuolta tiskinsä 
alla, kokonainen lampaanruho, ja niinpä teimme Huikkarisesta sota¬ 
poliisin ja säikytimme äijän pyörryksiin. Lupasimme, että hän saa 
pitää loput lihat, kunhan antaa meille toisen takapuoliskan. Huikka- 
rinen haukkui saksaksi ja minä manasin suomeksi ja Masa kutkutteli 
puukolla äijän karvaista niskaa. Se äijä on oikia täinnylkijä, kiskoo 
aina moninkertaiset hinnat tavarastansa, niin että otettihin vähän 
takaisin. 

— Maksoitteko te? kysyy Korpela. 

— Jaa sen lihanko? No ei aivan käteisellä, mutta Huikkarinen 
teki sille velkakirjan. 

Huikkarinen on tullut tuvan perältä huomattuaan Iikan ja Masan 
saapuneen ja kysyy tuliko perunoita. Kuulee ettei tullut, ja sitten 
tiedustaa Hannes: 

— Minkälaisen velkakirjan teit sille juutalaisäijälle? 

Taito voimistelija nauraa ja selittää tehneensä hienon asiakirjan, 
ukko antoi paperia ja Huikkarinen kirjoitti siihen kaksi sanaa: 
»Nicht hängen». Kyllä hän siitä tajusi, ettei häntä hirtetä, vaikka 
molisikin ensin, ettei se ole mikään velkakirja eikä ole nimeäkään 
alla. Kirjoitin alle: Hindenburg ja lähdin kävelemään. 

— Eipä sellaista paperia voi juuri velkakirjaksi sanoa, naurahteli 
Hannes, mutta Huikkarinen sanoi, että saksalaiset harjoittavat 
alinomaa suoranaista ryöstöä, antavat sille vain hienon nimen »Be- 
sorgen», ja heillä olisi kuitenkin rahaa ostaakin. Mutta lihasoppa 
on keitettävä, ennen kuin lammas alkaa tuoksua. Lähden hankki¬ 
maan perunoita, vaihdan muonamestari Habermannilta pikku 
pussillisen uudella sotilas vyöllä, jonka tulin hiljakkoin ostaneeksi 

tupakka-askilla saksalaiselta matruusilta. Ödottakaahan vain, pojat: 
tänä iltana täällä vielä höyryää lammaslihakeitto! 

— Jättäkäähän vähän sellaisillekin, jotka ovat iltalomalla! huik¬ 
kasi Köpi Kartano, mutta silloin jo ovi paukahti kiinni. 

— Vai niin, olet lähdössä? sanoi Lauri Valkama, joka vuoteellaan 
loikoen lueskeli jotakin saksankielistä aikakauslehteä. — Sekö se on, 
se Rosenbaumin punatukkainen? 

— Ei punatukkainen, vaan kastanjanruskea, hieno väri. Mutta ei 
se hän ole. 

— Vai niin. Sitten tuo valittu on varmaan se kenttäpostin tyttö, 
joka sinua katseli niin pää kallellaan, kun tulit ratsastaen ontuvalla 
kaakillasi eilen. Luulen että tervehdit häntä? Satuin olemaan sa¬ 
malla kohtaa toisella puolen katua. 

— Eikös se tyttö kelpaa näin maalaispojalle? Vai mitä? 

— Eipähän ollut hullumpikaan, olen kuullut Kiinassa olevan 
rumempiakin. Mutta ne hevosenne ovat kurjia, kuin kymmenvöisiä 
tynnyreitä neljän tikun nokassa. 

— Odota muutama viikko, kunhan saadaan ne lihotetuksi. Mutta 
tiedätkös, että se likka on everstin tytär ja ylioppilas, vaikka onkin 
nyt sodan aikana kenttäpostissa. 

— Itsekö kertoi? 

— Niin — eli oikeastaan hänen tyttötoverinsa kertoi Erkille, 
Erkki Kontiolle, joka osaa heidän kanssaan jutella. Istuimme yh¬ 
dessä Petersburgissa sunnuntaina. 

— Ja sinnekö menet nytkin? 

— Sinne. Tytöt lupasivat tulla, ja Erkki tulee myös. Hittoako 

täällä istumaan, kun sattuu olemaan vielä sen verran rahaa, että 
yhden illan voi pitää lystiä. Ei tämä tietysti yhtä mukava ole kuin 
se Rosenbaumin tyttö, mutta eihän se pysynyt käsissä, ja sellaisen 
elämän nosti-. 

— Millaisen elämän? 

— Haukkui, huuteli ruokottomia. 

— Minkälaisia? 

— Rumaksi sanoi ja typeräksi ja mitä muuta siinä mahtoi tulla, 

jotakin sellaista, että olen jonkinlainen eskimon ja intiaanin sekoitus, 
halveerasi, ja sitten lähti. Lempsatti, että onkin tullut opituksi sen 
verran saksaa, että tuon ymmärsin-. 

— Ethän ymmärtänyt. Luulit tytön sättineen, vaikka hän vain 
laittoi tulisuojaa itselleen — tai maastosuojaa. Esiinnyit luultavasti 

jonkinlaisena Josefina, niin vanha tekijä kuin näissä asioissa luulet 
olevasikin, ja hänessä on hyvä annos Potifarin eukkoa. 

— Eukkoa! Älähän nyt räppää, tuskin hän on kahdenkymmenen- 

kään. Ja sellaiset silmät, jukraputkut-! 

— Oikeinko hän jo rakasti silmilläänkin ? 

— Rakasti? Sanoinhan että hän haukkui ja juoksi tiehensä. 

— Katsoiko taakseen? 

— Vilkaisihan se, pari kertaa. 

— Ja oli vihoissaan ja hengessään sadatteli sinua oikeaksi aasiksi, 
kun et juossut perään ja pusertanut kainaloosi. 

— Olisitpa kuullut hänen mekastuksensa. En minä sitä kaikkea 
ymmärtänyt, mutta kuitenkin tarpeeksi. 

— Et ymmärtänyt ollenkaan. Luuletko naisihmisen saaneen pu¬ 
helahjan sitä varten, että hän sanoisi mitä ajattelee? Tai tuntee? 
Tai haluaa? No, mitäpä minä neuvomaan, mene kumpaan tahansa, 
Petersburgiin tai Rosenbaumiin, joka tapauksessa tulet sieltä kuk¬ 
karo tyhjänä. 

— Lähdepä mukaan kerran sinäkin, mitä täällä makailet illat lues¬ 
kellen joutavia. Tule mukaan! — Valkama käännähti vatsalleen, 
alkoi selailla lehteään ja sanoi sitten: 

— Tuskinpa lähden. Jos saadaan sitä tuoretta lampaanlihaakin. 
Ja vähän arveluttaa, jos kävisi kuin ystävämme Mankalan: hän 
on taas Hampurissa, on kihloissa, ja kenties palaa sieltä naineena 
miehenä. Varo sinä sellaista, menitpä sitten Petersburgiin tai Rosen¬ 
baumiin, silloin on miehellä hanko kaulassa: etpäs enää hypi aitojen 
yli. Joko olet selvillä kumpaan menet? 

— Rosenbaumiin, ainakin aluksi, jos vain saan Erkin suostu¬ 
maan. Sait mun jutuillasi sille tuulelle. Siellähän voi ottaa yhden 
oluen ja kattella miten Kirstenin silmät vilkahtelevat. Jos merkit 
näyttäisivät epävakaata, niin ennättäisipä vielä painua Petersbur¬ 
giinkin. Terve! 

Hannes oli kuunnellut syrjästä tätä keskustelua. Kun Köpi oli 
häipynyt, hän sanoi Valkamalle: 

— Tuollaisella luonnolla täällä pärjää, ottaa vain päivän päivänä, 
osaa eiliset unohtaa ja välittää viis huomisesta. 

— Se on totta. Joko filosofi tai antaa-mennä-laatu. Jossakin siinä 
välimaastossa elelevän on vaikeampaa. Kuulitko siitä Juholan ta¬ 
pauksesta ? 

Ei ollut Korpela kuullut. Valkama kertoi. Juhola oli yksi niistä, 

jotka Aa-joen taistelun aikoina kieltäytyivät jatkamasta rintamapal¬ 
velusta. Reipas, rohkea pohjalaispoika, Valkaman opiskelutoveri. 
Hän joutui muiden niskottelevien mukana Bahrenfeldin pahamai¬ 
neiselle rangaistusleirille ja oli siellä nyt päättänyt sotaretkensä: saa¬ 
nut jostakin siepatuksi pistoolin ja ampunut kuulan ohimoonsa. 

— Meni hyvä mies, lahjakas tiedemiehen alku ja rohkea sotilas. 

Olimme hyvät ystävät. Sain tänään kuulla hänen tapauksensa, Mar¬ 
tikainen kertoi. Ei huvita lähteä minnekään-. 

— Taitaisi olla parempi lähteä. Mutta aina ei voi. No, mitäs 
Iikka ? 

— Onkos sulia Hannes yhtään tupakkia? Mun sieluni on suuttu¬ 
nut kanttiinin mahorkkaan, se haiseekin kuin apostolin pieru. 

— Jopas onkin haju. Ota tuosta. 

— Kiitos vain, saat kyllä takaisin sitten kun rahatuuli puhaltaa 
taas meillepäin. Iikka on sytyttämässä tupakkaansa, kun tuvan pe¬ 
rältä tulee Tuhari hiljakseen hyräillen, jolloin Iikka laukomaan: 

— Kuulkaahan nyt, Tuhari alkaa kurnuttaa! Se onkin maata pöt- 

köttäny sillä tavoin laverillansa, että minä arvasin sille taas tulevan 
mullin mielenväänteet, vaikka muutoin on sellainen natu mieheksi. 
Laulaakin pitää yrittää, vaikkei oo nuottia ollenkaan, ja ääni kuin 
eilen kuolleella variksella. Sen on vikitelly jokin siivoojapiika tuolta 
laitakaupungilta. Köpi oli immen nähnytkin ja arveli, että sen pii- 
kuus on pahasti protestilistalla. Varmasti poijan nivelet notkahtele- 
vat taas sinnepäin-. Se Tuharin lahjakäärökin oli siltä sa¬ 

malta knääkältä. 

Kaikkihan tuon tiesivät, että Tuhari oli ystävältään saanut eri¬ 
koisen lahjan: yöpaidan. Siitäpä olikin riemua riittänyt. Eihän Tu¬ 
hari ollut mokomaa vaatekappaletta milloinkaan käyttänyt, ja niin 
isokin se oli, että sopi hyvin Köpi Kartanon päälle tämän ollessa 
täysissä vaatteissa. Oli messupaita, mukamas, tuo lahja, jostakin 
kirkosta kähvelletty, selittivät kämppäkaverit, eikä Tuharilla ollut 
luontoa vastustaa kun kivenkovaan vakuutettiin valkoisen vaate¬ 
kappaleen kuuluvan kirkolliseen menoon ja Köpi pantiin messua¬ 
maan. Toimituksen päätyttyä paita leikattiin leveiksi kaistaleiksi ja 
siitä saatiinkin monelle miehelle mainioita jalkariepuja. 

Tuhari oli lakannut hyräilemästä. Kaikesta päättäen hän oli ulos- 
menoaikeissa lähtien muina miehinä hiippomaan ovelle päin. Masa¬ 
kin oli huomannut Tuharin menon ja tuli tiedustamaan oliko tämä 
muistanut Köpi Kartanon neuvon? 


307 



— Minkä neuvon? 

— Köpihän käski sun kertoa sille Eriikalle, että näit ihania unia 
kun nukuit ensimmäisen yön siinä pitkässä paidassa. Oletkos muis¬ 
tanut ostaa saipuaa? 

— Mitä minä saipualla? 

— Pitihän sun ostaa saipuaa, vahtimestari Leicheriltä, sitä hy¬ 

vänhajuista, pestä naamasi sillä ja hieroa käsiisikin ja antaa toinen 
pala Eriikalle. Yhteinen haju on rakkauden alku, senhän huomaa 
koirista-. Älä helvetissä suutu, sun parastashan täs-! 

Tuhari huitaisi Masaa kohti, mutta tämä ehti väistää. Sitten ovi 
paukahti, Tuhari oli mennyt. Hannes Korpela sanoi: 

— Antaisitte pojan olla. Tiedäthän sinäkin, Masa, kuinka vähän 
hän on saanut elämässään nauttia tämän maailman hyvyydestä. 
Jos hän nyt sattuu pääsemään hiukan osalliseksi samanlaisesta kuin 
muutkin, niin älkää pilkatko. Vaikka tuo puolihöpsyn akan isätön 
poika pääsikin melkein vahingossa tänne mukaan, niin hän on kui¬ 
tenkin täyttänyt paikkansa paremmin kuin moni muu, tuskinpa 
minäkään tässä istuisin ilman häntä. 

Masa asteli omalle puolelleen tupaa sanomatta mitään. Korpela 
jatkoi vielä, Valkamalle puhuen: 

— Kun on vuosikausia katsellut miestä, jolle meidän Herramme 

ei ole liiaksi jaellut armolahjojaan, tuollainen naama värkki ja hiu¬ 
kan kuin keskentekoinen muutenkin, ja jos hän sitten sattuu saa¬ 
maan sydänystävän, niin täytyyhän se sallia. Eipähän jentta kuulu 
mikään enkelinkuva olevan, mutta samantapaiset annettavathan 
niillä lienee, olipa ulkonäkö tuo tai tämä-. 

Sitten tuli tupaan vieras: Antti Hannila. Hän tervehti ja tie¬ 
dusti kuulumisia. Mitäpähän täältä, sanoi Hannes. On tässä eväs¬ 
tetty poikia iltalomille-. 

— Täälläpä on hiljaista. Meillä pauhasi gramofoni ja ainakin 
kymmenen miestä alkoi mennä käytävällä cake-walkia, ja päätin 
lähteä rauhallisempiin maisemiin. Tämä Libaun laiskanelämä ei ole 
ajanmittaan pojille hyväksi, monet näkyvät nytkin painuvan kau¬ 
pungille, ehkäpä huonoillekin teille, naikkostenkin luokse. 

— Niin varmaan, miehen luonto pitää omaa peliään, olosuhtei¬ 
den mukaan, tuumaili Korpela. Nyt puuttui keskusteluun Valka¬ 
makin. 

— Mistähän johtunee, että tavallisesti tulee mieleen aina lihan 
heikkouden aiheuttamat horjahtelut, kun huonoista teistä ja syn- 

nistä puhutaan? Kun kuulee jostakusta sanottavan, että tämä elää 
huonosti, niin ensiksi tulee mieleen, että tuo mainittu on horjah¬ 
tanut lihanhekumaan, olipa hän mies tai nainen. Ei kukaan ensiksi 
ajattele, että hän pettäisi kaupoissa tai valehtelisi, pieksäisi vaimoaan 
tai tekisi jotakin muuta samantapaista. Ovathan sellaisetkin syntejä? 
Sanopa mistä tällainen johtuu? 

— Sehän on selvä: jokaiselle tulee ensiksi mieleen lähin ja tutuin 
synnin laatu, sellainen, johon on itsekin horjahtanut. Jokainen on 
enemmän tai vähemmän syyllistynyt haureuden syntiin. 

— Ei toki sentään jokainen? Et sinäkään. Vai oletko? 

— Varmasti olen. Jokainen yli viisitoistavuotias on. Kirja sanoo, 
että joka katsoo vaimoa himoitakseen, hän teki jo synnin. Onhan 
minullakin silmät päässäni ja olen joskus vilkaissut sivulleni, vaikka 
melkein pappi jo olenkin. 

— Ei sinusta ainakaan ole vaaraa näille saksalaisille tytöille, enem¬ 
pää kuin heistäkään sinulle. Toista on täällä monen muun. Mutta 
ymmärtää täytyy heitäkin. Kunhan vain varoisivat, ettei jää heistä 
pitkäaikaista vaivaa. 

— Tautej ako tarkoitat ? 

— En nyt juuri sitäkään, vaan jos takertuu niin pahasti, että hem- 

pukka jää roikkumaan kainaloon elämänajaksi. Silloinhan tuollai¬ 
nenkin sattuma on samantekevää, jollei täältä koskaan palata kotiin, 
mutta jos sattuisi niin käymään, että täältä joskus vielä päästään 
napapiirin tuntumiin, niin olisipa helkkarinmoinen matkamuisto ja 
melkoinen tuliaislahja jollekin torpan emännälle, jos hän saisi mi- 
niäkseen vaikkapa kahvilatytön täältä Libausta, tassuttelemaan tu¬ 
van ja navetan väliä-. 

Antti Hannila naurahti, mutta ei enää jatkanut keskustelua, 
vaan tiedusti oliko Ville Koivumaa täällä vai oliko hänkin lähtenyt 
kaupungille. Kämpässähän Ville oli, pelasi shakkia Markus Ampia- 
lan kanssa. Hannila siirtyi sille puolelle tupaa. 

Hannilalla oli Villelle asiaa. Hän oli laitellut pataljoonalle oman 
virsikirjan, mutta sitten hän muisti joskus kuulleensa, että herän¬ 
neet Pohjanmaalla ja Savossa käyttivät vielä seuroissaan sekä van¬ 
haa virsikirjaa että Siionin virret-nimistä hengellistä laulukirjaa, 
joita hän ei ollut tänne saanut, ja nyt hän tiedusti muistaisiko Ville 
kenties joitakin näitä virsiä ja lauluja. 

Eihän Ville muistanut. Naurahdellen hän kertoi, että useitten vir¬ 
sien alku- ja loppusäkeistöt ovat jääneet mieleen, mutta välillä ole- 

vat värssyt ovat muistista häipyneet. Syykin oli selvä: kun seu¬ 
roissa alettiin jokin virsi, oli veisattava aluksi kotoväen mukana, 
mutta kun päästiin hyvään alkuun, eivät isä enempää kuin äitikään 
sivuilleen vilkaisseet, ja silloin nuoremmilta usein veisuu jäi, kun¬ 
han sitten taas lopussa oltiin äänessä. Ehkäpä joku tutuimmista 
virsistä menisi kokonaankin, voisihan koettaa muistella vaikka 
»Madon virttä». — Mikä se sellainen virsi on? —Tuo »Minä vai¬ 
vainen mato ja matkamies.» — No koetahan. — Ville yritti ja muis¬ 
tikin. Olihan se isän lempivirsi. Muisti pari muutakin miltei koko¬ 
naan. Virret palautuivat mieleen paremmin kun oli nuotti mukana, 
ja niinpä Ville lauloi ne, hiljakseen vain, Hannilan kirjoittaessa 
muistiin ja hyräillessä mukana. Madon virressä auttoi Markuskin, 
useinhan hänkin oli seuroissa istunut ollessaan äitiä kyyditsemässä. 

Juttelun sorinaa kuului siellä täällä tuvassa, jossakin oli menossa 
korttipeli ja puheet sen mukaiset, mutta kun perältä alkoi kuulua 
virrenveisuun hyrinä, vaikenivat muut äänet, kuunneltiin. Eihän 
ollut tapana iltahartauksia näin kotioloissa pitää, mitä tämä nyt oli? 
Useita poikia tuli lähempää kuuntelemaan. Joku kysyi mitä täällä 
veisaillaan? Hannila selitti, että hän keräilee muuten vain, illan- 
kuluksi, lisä virsiä virsikirjaan, ja niitä tässä Villen kanssa muistel¬ 
laan. Olisikohan joillakin muillakin muistissaan sellaisia hengellisiä 
lauluja, joita puuttuu virsiemme joukosta? 

Eipä niitä sattunut olemaan, maallisia kyllä vaikka millä mitalla. 
»Eipähän täällä ole näinä vuosina juuri jouduttu virsiä muistele¬ 
maan, jos niitä olisi rippikouluajoilta mieleen jäänytkin», tuumis¬ 
keltiin, ja joku sanoi, että »umpihankea se taitaa olla taivaan tie 
meikäläiselle, vaikka vähän virttäkin jollottelisi.» Tähän sanoi Han¬ 
nila, että miten sinä, Kustaa Lassila, voit nyt tuollaista puhua? Toi¬ 
senlaisissa ajatuksissahan olit sairaalassa, kun malaria saattoi sinut 
kuoleman partaalle? Tunnustihan Lassila vähän siihen suuntaan 
mielenliikahtelujen silloin menneen. »Johan olin vähällä kaikki syn- 
tinikin sulle luetella, aivan liki piti, niin kipiä olin. Mutta sitten alkoi 
kuume helpottaa ja jätin juttelematta. Oliskin vähän ilkiä nyt elellä, 
jos olisin kaiken hölpöttänyt.» Pojat nauroivat, tunnettiinhan Kus¬ 
taa, hän ei ollut ihan siivosyntisimpiä, mutta Hannila närkästyi ja 
sanoi, että »ei pitäisi tuollaisia päästellä suustaan, kun mies on juuri 
ollut kuoleman kynnyksellä». Johon Kustaa, että »ei mun tautini 
siellä veisaamalla parantunu, tohtori ja tropit siellä tekivät terää». 
Pojat hajautuivat jälleen omille olinsijoilleen ja Hannila sanoi: 

— Ne ovat, nuo pohjoisen jätkäjoukoista lähteneet, monet tuol¬ 
laisia. Tuskin he, tuskinpa tuo Lassilakaan aivan niin ajattelevat, 
mutta pullikoida pitää. On aivan toista, kun on saanut kotiperin- 
tönä vakavan pohjan. 

Jätettiin virsien muisteleminen. Hannila tiedusteli pojilta miten 
he nykyään pääasiassa iltansa ja vapaa-aikansa kuluttavat? Shak¬ 
kiako pelaamalla? Vai lueskelemalla? Ette kuitenkaan kovin ahke¬ 
rasti liiku iltaisin kaupungillakaan? Et sinä, Ville, kuitenkaan? 

Ville sanoi, että eipähän täällä juuri ole toinen toistaan kummem¬ 
pi, käydään kaupungillakin milloin on rahaa, mutta aivan pennittö¬ 
mänähän ei sinne kannata lähteä. Kuunnellaan gramofonia ja pela¬ 
taan shakkia, joskus korttiakin. Jutellaan, joskus tapellaankin. Kovin 
paljon ei asiaa tarvita kun sellaistakin sattuu. Niin kuin viime viikol¬ 
lakin. Pojat nauroivat tälle yhteenotolle, jonka Markku selosti. 

Oli sellainen tylsä ilta, satoi, ja ruoka oli ollut sinä päivänä taval¬ 
listakin kehnompaa, kyllähän muistat itsekin, se litku, jostakin mä¬ 
dänneestä moskasta keitetty, sitähän ei syönyt kukaan. Köpi Kar¬ 
tano ei useinkaan ole nurrutuulella, mutta sinä iltana hänkin tor- 
veentui, sanoi että kukkaro oli tyhjä ja suolet lauloivat pitkänper- 
jantain hallelujaa- 

— Mikä se sellainen on? 

— Sitä minäkin kysyin Köpiltä, mutta ei hän selittänyt, sanoi 
laukkuryssältä kuulleensa. Jonkinlaista huippuluokan viheliäisyyttä 
se tarkoittaa, nälkä jäytää, täi puree, koko mailma on musta kuin 
seittemästi tervattu pajan seinä. Sellaiselta mailma varmaan tuntui 
sinä iltana Kopin mielestä, ja melkeinpä muidenkin, ja kun ei kek¬ 
sinyt muutakaan, niin hän alkoi messuta molottaa siihen tyyliin 
kuin papit täällä venäläisissä kirkoissa, laitteli omia sanojaan ja pääs¬ 
teli välillä saarnanpätkiä, joilla ärsytti tuolla toisella puolen tupaa 
majailevia Karjalan poikia, jotka ovat totisia uskossaan. Kun ei hän 
saanut heitä yllytetyksi uskonsotaan, alkoi hän tiedustaa Kortes- 
järven pojilta, vieläkö heidän kirkkonsa ovissa on vitsaksesta veti¬ 
met, ne vanhat viittakrivat, joiden ainekset he ovat aikoinaan käh¬ 
veltäneet härmäläisten mettistä, sieltä rintamailta rehuja ajellessaan? 
Mutta eivät eväänsä väräyttäneet Kortesjärven pojat, naureskelivat 
vain Kopin jutuille. Köpi siirtyikin sen jälkeen kielirintamalle, alkoi 
parjata rannikkopitäjien ruotsalaisia, sanoi heidän vääryydellä anas¬ 
taneen suomalaisilta metsiä ja valmista peltoakin, kun olivat lahjo¬ 
neet erään paska maanmittarin, antaneet sille kaksi lehmää ja varsan 

lahjuksiksi, jolloin tämä oli toimittanut väärän jyvityksen. He jou¬ 
tuvatkin kaikki helvettiin, vöyriläiset ja muut mustasaarelaiset, 
kun ovat vielä väärillä kirjoilla anastaneet suomalaisten kalavedet¬ 
kin. Ruotsalaiset pojat — heitä on kolme tässä meidän kasarmin- 
osassamme ja ovat oppineet jo aika hyvin suomea — ottivat syyt¬ 
telyn vakavasti, ja kiukkuisin heistä paukautti Köpiä Herran sa¬ 
nalla, niin kuin Martikainen asian selitti, paiskasi nimittäin yhdellä 
sun jakamallasi suomenkielisellä Uudella Testamentilla osuenkin 
Köpiä suoraan naamaan. Pojat olivat tietysti heti kraVeleistä kiinni 
mäikyttäen kielitappelussa toisiaan pahanpäiväisesti. Siinähän sitä 
olikin piristystä taas yhdeksi illaksi, kun Iikka vielä hihkui vieressä, 
että »tapelkaa poijat, kyllä minä ostan nahaat!» 

Nauraahan sille täytyi vielä jäljestäpäinkin tuollaiselle, aikamie¬ 
het tappelevat joutavan vuoksi, aivan kuin pikkupojat! Ja lisäksi 
miehet, jotka milloin tahansa ovat valmiit panemaan henkensä pe¬ 
liin aivan toisenlaisten asiain puolesta. Kummallinen on ihmis¬ 
luonto! Ken kaikki sen ihmeelliset liikahtelut voi ymmärtää. Ja kui¬ 
tenkin: kaikella on luonnolliset syynsä, tällaisillakin äkkiä päätellen 
aivan naurettavilla tupailloilla, jos niiden syntyjä rupeaa syvem¬ 
min tarkastelemaan. 

Niin tuumiskeli Markun jutelman jälkeen Antti Hannila. 

Näitä syitä ja syntyjä ei tällä kertaa ryhdytty sen enempää tar¬ 
kastelemaan, sillä oven taas kerran avautuessa tupsahti tupaan ihana 
tuoksu: tuoreen lampaanlihakeiton taivaallinen lemahdus. Taitovoi- 
mistelija Heikkurinen oli oikea noita: hän oli suostuttanut muona- 
mestari Habermannin antamaan tarvittavan määrän kuluneen päi¬ 
vän jäännös varastosta valmiiksi kuorittuja perunoita Heikkurisen 
keitokseen, jonka hän nyt asetti koko kämppäkunnan nautittavaksi, 
melkein täyden ämpärillisen. Kuin leikaten katkesi keskustelu, 
grammari lakkasi laulamasta, kortit heitettiin kasaan. Puolentoista- 
kymmentä miestä, kaikki tuvassa iltaa viettävät, saivat kunnon an¬ 
noksen, eikä osattomaksi jätetty Hannilaakaan. »Jotka evankeliumia 
ilmoittavat, heidän pitää evankeliumista lampaanlihaa saaman», ju¬ 
listi Masa tuoden jonkun iltalomalla olevan muonapakin Hannilalle. 

Tämäntapainen oli yksi lauantai-ilta Libaun kaupungissa, eräässä 
suomalaisen jääkäripataljoonan miehistötuvassa lokakuussa 1917. 
Eikä hullumpi ilta ollutkaan. Oli ollut monta huonompaakin — oli 
ollut, ja tuli tuonnempanakin olemaan. 

SEITSEMÄSTOISTA LUKU 


Pataljoonan suomalainen päällystö oli kutsunut Hotel Petersbur¬ 
gissa olevaan upseerikasinoon eri komppanioiden ja aselajien edus¬ 
tajia tiedotustilaisuuteen. Jääkärit istuivat riveiksi järjestettyjen 
pöytien ääressä kuunnellen selostuksia kotimaan tilanteesta ja myös 
muista asioista, jotka tavalla tai toisella olivat omiaan kiinnostamaan. 
Selostajana toimiva Oberzugfuhrer lausui alkusanoissaan, että mu¬ 
kana olevat voivat selostuksen lopussa tehdä kysymyksiä ja myös 
esittää omia ajatuksiaan asioista. 

Paljon olikin jälleen tapahtunut. Suomessa oli ollut suurlakko, 
jonka aikana oli sattunut monenlaista. Monin paikoin oli edelleen 
toimeenpantu ryöstöjä, joihin olivat osallistuneet eteläisten kaupun¬ 
kien kurittomat ainekset ja venäläiset sotilaat, jotka nykyään teki¬ 
vät Suomessa melkein mitä tahtoivat: takavarikoivat elintarvikkeita 
kaupoista, meijereistä ja yksityisiltä maanviljelijöiltä, täyttivät ju¬ 
nat vapaamatkustajina ja tukivat punakaarteja aseilla ja avustuk¬ 
silla. Mutta kuuluu Suomesta parempaakin. Tärkein tapahtumahan 
oli maan itsenäiseksi julistautuminen, josta juuri oli saatu tieto. 
Samoin oli tullut tieto siitä, että Suomen hallituksen odotettiin aivan 
lähiaikana valtuuttavan edustajansa jättämään Saksan hallitukselle 
pyynnön, että Saksa tunnustaisi Suomen itsenäiseksi valtakun¬ 
naksi julistautumisen. Kun tämä tapahtuu, silloin myös, niin usko¬ 
taan, on pataljoonan lähtö Suomeen itsestään selvä asia. 

Oberzugfuhrer piti tauon, jonka aikana kajautettiin ponteva elä¬ 
köön. Sitten selostus jatkui: 

Suojeluskuntien harjoitukset ovat käynnissä monin paikoin 
maassa ja erikoisesti Pohjanmaalla, joka on meille tärkeintä, koska 
todennäköisesti maihinnousu tapahtuu siellä. Ensimmäinen ase- 
lasti on onnistuneesti siirretty maihin, ja tuhansia kivääreitä on jo 
harjoitelevien suojeluskuntalaisten käsissä. Monissa pitäjissä on 

jääkäri johtamassa harjoituksia. Selostaja puhui vielä pataljoonan 
omista sisäisistä asioista ja kehotti sitten saapuvilla olevia esittä¬ 
mään kysymyksiä tai ilmituomaan omia ajatuksiaan. 

Olihan niitä, ajatuksia ja kysyttävääkin. Mutta kaikkihan ne oli¬ 
vat pikkuasioita, jos nyt tapaukset olivat kehittymässä siihen, että 
täältä todella päästäisiin lähtemään. Kolmas joulu oli jo useim¬ 
mille jääkäreille tulossa täällä vieraalla maalla. Tulkoon vaikka 
neljäs ja viideskin, kunhan vain varmasti tiedettäisiin, että sitten 
olisi päämäärä saavutettu, se tehtävä, jota varten tänne oli läh¬ 
detty. 

Puhuttiin kuitenkin näistä pikkuasioistakin, omista ja ajankohtai¬ 
sista. Ruokahuolet olivat jokapäiväiset ja lähimmät. Nälkä oli vie¬ 
raana jatkuvasti, eikö olisi mitään mahdollisuutta suurentaa annoksia, 
tai ainakin lisätä päivärahaa? Kun nälkä kalvoi sisuksia ja täit jär¬ 
sivät pintapuolta, niin helvetin kovalta tuntui monesti elämä. Pääl¬ 
lystön ei pidä ihmetellä, jos pojat joskus pitkällä marssilla horjah- 
televat. Itse he jaksavat paremmin, heillähän on yli kahden mar¬ 
kan päiväraha, siitä riittää ruokaankin, mutta tavallinen jääkäri saa 
vain 55 penniä, joka riittää tuskin tupakkaan. 

— Mutta ethän sinä pokakaan! joku huusi Vikke Särmälle, joka 
tovereitten edustajana pontevasti esitti nämä asiat. Vikke ei anta¬ 
nut välihuudahduksen häiritä, totesi vain totta olevan, ettei häneltä 
mene rahaa tupakkaan, mutta nytpä puhutaankin yhteisistä asioista. 
Kelpasihan niiden, joilla oli omia rahoja käytettävänä, mutta har¬ 
vallapa oli. Jos sitten jotkut enimpään nälkäänsä kävivät hankki¬ 
massa muonanlisää maaseudulta tai jollakin tavalla kaupungistakin, 
niin heti syytettiin pahimmasta ja rangaistiin ankarasti. Nytkin on 
meidän komppaniastamme kolme miestä arestissa-. 

Tuohon sanontaan »jollakin tavalla» tarrautui nyt Oberzugfiihrer 
ja sanoi, että kysymyshän oli selvästä anastamisesta, sillä arestissa 
istuvat jääkärit olivat vaihtaneet tupakkaa ja säilykkeitä armeijan 
kengillä, aivan uusilla sitä paitsi, sehän oli tutkimuksessa selvitetty. 
Tosin selvisi sekin, että varsinaisia syyllisiä olivat saksalaiset, jotka 
olivat nuo saappaat besorganneet omista varastoistaan ja sitten 
vaihtaneet suomalaisille saaden heiltä vastineeksi naisten alusvaat¬ 
teita! Erittäin hienoja olivatkin ja kalliita, mutta niiden alkuperä 
jäi tuntemattomaksi. Ei varmaankaan kukaan jääkäri ollut tuonut 
tuollaista varastoa mukanaan Suomesta? Vai mitä Gruppenfuhrer 
Särmä arvelee? 



Äsken korotuksen saanut Särmä rykäisi useaan kertaan, aivan 
kuin kurkkuaan peratakseen selitystä varten, mutta jätti sen kui¬ 
tenkin antamatta. Päätti vain esityksensä ajatelmaan, että »yleisenä 
periaatteena jääkäreillä on sellainen ajatus, että saksalaiset täällä 
Liipaussakin rosvoavat kymmenen kertaa pahemmin kuin suoma¬ 
laiset, ja heitä rangaistaan kymmenen kertaa vähemmän, ja myös 
tahdotaan kauttani esiintuoda ajatus, että päiväraha miehistöllekin 
korotettaisiin, ennen kuin kaikkien maha kuivettuu pilalle». Vikke 
katsoi tämän riittävän, eikä hän ryhtynyt väittelemään päällystön 
kanssa näiden edustajan selittäessä, että päivärahat määräsi Suuri 
päämaja, eikä se ollut anomuksista huolimatta korottanut miehis¬ 
tön päivärahoja, koska jääkäripataljoona oli lopullisesti määrätty 
rintamantakaiseksi joukko-osastoksi, jolla myös muona oli heikom¬ 
paa kuin rintamajoukoilla. Vielä vähemmän Vikke katsoi asiakseen 
selittää, mistä olivat tulleet nuo hienot silkkihepenet, joilla vaihdet¬ 
tiin saksalaisilta saappaita ja saappailla juutalaisilta tupakkaa ja 
muonaa. Köpi Kartanohan oli erään tyttötuttavansa kautta saanut 
tietoonsa salaisen venäläisten varaston, jonka nämä Libausta peräy- 
tyessään olivat jättäneet erääseen makasiiniin. Siitä eivät tienneet 
saksalaiset, ja mistä taas venäläiset olivat tavarat rosvonneet, oli 
yhtä tietymätöntä. Näitä hepeniä oli myyty suoraan ja vaihdettu 
saappaisiinkin, mikä tietysti oli varomatonta, koska niiden kaupitte¬ 
lussa jouduttiin kiinni. Mutta asiahan oli jo takanapäin, kohta po¬ 
jatkin pääsivät istumasta. Olipahan näillä kauppahommilla saatu 
omaan tupakuntaan huomattava muonanlisä, olipa pidetty pikku 
juhlatkin. Mitäpä tuosta enää selittelemään. Sitä paitsi pataljoonan 
ylifyyrerit tiesivät aivan hyvin tavarain alkuperän. 

Myös Nestori Mankalalla oli päällystölle esitettävää. Kun hän 
sai puheenvuoron kuului iloisia huudahteluja tiedusteltaessa, va¬ 
littaako Gruppenfiihrer Mankalakin muonan vähyyttä, vaikka vatsa 
näyttää taas turvonneen? Mankala vakuutti, ettei ole turvonnut, 
kolme kiloa on painosta pudonnut, mutta hänellä on muuta asiaa. 

»Ollessani äsken lomalla Hampurissa-.» — »Naimatouhuissa- 

han olit!» huudettiin. »Lomaa niihinkin touhuihin tarvitaan», selit¬ 
teli Mankala hyväntuulisesti, mutta en siitä nyt kerro, vaan ilmoi¬ 
tan, että sain tavata muutamia Bahrenfeltin jääkäreitä, päällystön 
luvalla, niin kuin tiedätte. Olenhan antanut asiasta virallisenkin ra¬ 
portin, mutta tahdon vielä sanoa, että nyt olisi nopeasti toimittava 
silläkin taholla. Saksalaisten vääpelien rääkättävänä on meidän tove- 




reitamme, ja useimmat erittäin kunnon miehiä ja hyviä sotilaita. 
Enimmät heistä haluavat nyt takaisin pataljoonaan, kun tietävät, 
että on toiveita pääsystä Suomeen. Eivät he taistelua tahdo väistää, 
päinvastoin, sitä varten he ovat lähteneetkin, mutta he eivät tahdo 
taistella saksalaisten puolesta, vaan Suomen. 

Oberzugfuhrer ilmoitti, että tämän asian järjestely on hyvässä 
menossa. Pataljoonan nykyinen päällikkö kapteeni Ausfeld ymmär¬ 
tää näiden poikien viimetalvisen asennoitumisen aivan toisella ta¬ 
valla kuin hänen edeltäjänsä ja on mukana järjestämässä heidän 
siirtämistään pois Bahrenfeldistä; osa jatkaa vielä työleirillä, toiset 
tulevat suoraan pataljoonaan. Vain pieni osa tuomituista jää toistai¬ 
seksi leiriin, sellaiset, jotka ovat syyllistyneet jatkuvaan kiihotuk¬ 
seen tai muulla tavalla osoittautuneet pataljoonaan soveltumatto¬ 
miksi. 

Tuli jälleen joulu. Se vietettiin innostuneen odotuksen tunnel¬ 
missa, saatiin ylimääräistä muonaa, saatiin pakettejakin, vieläpä 
enemmän kuin edellisenä jouluna. Ohjelmakin oli monipuolisem¬ 
paa, jokaisella komppanialla oli mieskvartettejaan, eikä muistakaan 
ohjelmansuorittajista ollut puutetta. Enimmin suosiota saavuttanut 
ohjelmanumero oli näytelmäkappale, Kiven »Kihlaus». Se oli jo 
aikaisemmin esitetty erään komppanian, tilaisuudessa, tällä kertaa 
sen saivat nähdä muutkin. Melkoisen vaivan takana oli esityksen 
aikaansaaminen, sillä näytelmän tekstiä ei ollut saatu valmiina, vaan 
se oli kirjoitettu muistin mukaan. Pataljoonassa oli monta, jotka oli¬ 
vat Kihlausta näytelleet, ken joulujuhlissa, ken nuorisoseurain tai 
muiden yhdistysten iltamissa, ja kun he nyt muististaan kirjoitti¬ 
vat rooliosuutensa saatiin kuin saatiinkin Kiven mainio komedia 
jokseenkin täydellisenä kokoon. Ja esitys — kelpasipa katsella ja 
kuunnella! Harvoin ovat totiset kraatarit ja kiukkuinen Herrojen 
Eeva saaneet osakseen jyrisevämpiä suosionosoituksia kuin jääkä- 
reitten joulujuhlassa Libaussa. 

Mutta joulun jälkeen alkoi jälleen mieliala painua. 

Suomesta saatiin huonoja viestejä: venäläistä sotaväkeä saapui 
lisää maahan, vaikka olisi odottanut niitä ryhdyttävän siirtämään 
pois itsenäiseksi julistautuneesta valtakunnasta. Itse joulupäivänä 
oli venäläinen sotilasjoukko murtautunut taloihin Vaasan seudulla 
anastaen suojeluskuntalaisten aseita. Punakaartilla oli nyt pääkaupun¬ 
gissa jo pääesikunta, johon kuului epävirallisesti myös venäläisiä. 

Miksi ei pataljoonaa siirretä kotimaahan? Täytyykö maan joutua 
jälleen venäläisten hallintaan ja olojen kehittyä täyteen anarkiaan, 
ennen kuin Saksassa ymmärretään mitä kello lyö? 

Pataljoonan päällystö teki voitavansa saadakseen ensin Suuren 
päämajan ja sitten ulkoministeriön käsittämään, ettei Suomen asiat 
siedä enää viivyttelyä. Saatiin vain epämääräisiä vastauksia. Vuoden 
alussa saapui tietoja, että Saksan ja Venäjän välillä on alettu jälleen 
rauhanneuvottelut, ja siksi Suomen asiaa ei voida toistaiseksi ottaa 
esille. Pataljoonan päällystöstä tieto vuoti miehistöllekin, ja mieli¬ 
alat painuivat. 

Seurauksena oli vuoden alussa työlomalle pyrkivien luvun li¬ 
sääntyminen. Pataljoonan miehistön parhainta ainesta oli jälleen 
niiden joukossa, jotka kyllästyivät kuukaudesta toiseen toistuviin 
samankaltaisiin harjoituksiin ja halusivat päästä jonnekin Saksaan, 
maataloustöihin tai tehtaisiin. Mitään uutta ei enää tullut enempää 
aliupseerikoulutuksen kuin erikoisjoukkojenkaan ohjelmaan. Kaikki 
nuo komentosanat, ohjesäännöt, kenttäpuuhat ja tupapalvelut osat¬ 
tiin. Odotus vain jatkui kuukaudesta toiseen, samalla kun jokapäi¬ 
väinen leipä oli paremminkin jokapäiväinen nälkä. Kademielin aja¬ 
teltiin niiden miesten osaa, jotka pääsivät lähtemään kotimaahan 
komennukselle, mutta heitä oli vain muutamia. Jos pääsisi työhön, 
mihin tahansa, siellä saisi ainakin syödä kunnolla, tiedettiin. Yhtä 
hyvinhän sielläkin voisi odottaa pataljoonan lähtöä kotimaahan. 

Useita työryhmiä lähtikin vuoden alussa Libausta länttä kohti, 
eri puolille Saksaa. Kaikkiaan oli pataljoonan poikia tällaisilla työ¬ 
matkoilla tammikuun alkupuolella lähes parisataa miestä. 

Pataljoonaan jääneiden joukossa oli edelleen myös sairaita. Talvi- 
sotaretkien vilustumisista oli seurauksena lukuisia keuhkotauti- 
tapauksia. Myös malaria oli jättänyt jälkitauteja. Nyt olisi voitu sai¬ 
raita ja toipilaita toimittaa kotimaahankin, jos olisi ollut kulkuteitä. 
Ruotsin hallitukselta pyydettiin lupaa, että saataisiin sen maan 
rautateitse viedä Suomeen sairaita jääkäreitä, pois Saksan täpötäy¬ 
sistä sairaaloista, mutta tällaista lupaa ei saatu. Suomen miehet oli¬ 
vat sadat vuodet vuodattaneet vertaan Euroopan sotakentillä Ruot¬ 
sin voittaessa valtaa ja mainetta, mutta nyt ei sillä taholla tahdottu 
antaa tämän vertaista vastalahjaa. 

Pataljoonan miehistötuvissa ei Ruotsi ollut kovinkaan korkeassa 
kurssissa tällaisten tietojen saavuttua. Tiedettiinhän niiden lisäksi, 
että Pohjois-Ruotsissa oli alettu ahdistella etappi jääkäreitä, useita 




oli pidätettykin ja he istuivat Ruotsin vankiloissa. Joku koetti puo¬ 
lustella vanhaa emämaata selostellen puolueettomuusasenteen vaa¬ 
timuksia ja varovaisuussyitä, mutta heitä ei kuunneltu. 

Monenlaiset pilvien varjot vaelsivat Itämeren etelärannikolla ja 
eri puolilla Saksaa kiihkeästi kotiinpaluuta odottelevan puolitoista- 
tuhantisen jääkärijoukon yllä. Eikä vähimmin huolen aihetta anta¬ 
nut kotimaan kohtalo: mitä sieltä alkaisi kuulua? 

Saapui jälleen epämääräisiä tietoja, että Venäjän vallanpitäjät, 
jokin Lenin siellä, joka nyt piteli valtakunnan ohjaksia kukistuneen 
Kerenskin jälkeen, olisi antanut Suomen hallitukselle lupauksen 
täydellisestä itsenäisyydestä. Pian sen jälkeen kuitenkin tuli tietoja, 
että samat vallanpitäjät olivat antaneet Suomessa toimiville omille 
neuvostoilleen määräyksiä hoitaa Suomen asioita edelleen Pieta¬ 
rista annettujen ohjeiden mukaan, maan hallituksesta välittämättä. 
Ja samaan aikaan Suomen sosialistipuolueen virallinen johto il¬ 
moitti, että senaatti tullaan erottamaan, koska se oli ryhtynyt jär¬ 
jestelemään maalle puolustuslaitosta siitä huolimatta, että se on jo 
olemassa: punakaarti. Kaartin päämaja olikin antanut tiukan mää¬ 
räyksen, että kaikki suojeluskunnat on riisuttava aseista. 

Onko tähdissä kirjoitettu, että Suomen itsenäisyys jää muuta¬ 
maksi paperipalaseksi, jotka Euroopassa edelleen raivoava myrsky¬ 
tuuli puhaltaa menemään kaiken maailman tietä? 

Saksahan tietää kaiken mitä Suomessa on tapahtunut ja mikä uhka 
sen nuoren vapauden ovella väijyy, mutta sille ei nähtävästi mer¬ 
kitse yhtään mitään tämän pohjoisen maan kohtalo, siitäkään huo¬ 
limatta, että Suomesta Saksaan tulleet parituhatta nuorta miestä 
ovat pakottaneet Venäjän pitämään ehkä satasentuhatta sotilasta si¬ 
joitettuna Suomeen, poissa taistelusta Saksaa vastaan, kun jääkäri¬ 
liikkeen tiedoksitultua on pelätty kansannousua Suomessa. Ja 
ovathan jääkärit suoranaisella osanotollaankin sotaan helpottaneet 
Saksan sotaponnisteluja Missellä, Riianlahdella ja Aa-joella. Tie¬ 
tenkään se ei paljon merkitse, mutta pientä osamaksua kuitenkin 
Saksan uhrausten korvaukseksi-. 

Kaikista näistä ja monista muistakin asioista puhuttiin tuiskui- 
sena tammikuun iltana miehistötuvassa, jonka tuvan vanhin oli nyt 
Markku Ampiala. 

Tästä koko jääkäriajan jokseenkin kokonaisena pysyneestä tupa- 

kunnasta oli nyt useita miehiä poissa. Taito voimistelija Huikkari- 
nen oli kyllästynyt rauhalliseen oloon ja lähtenyt työlomalle. Lauri 
Valkama oli Suomessa, harjoitteli suojeluskuntia jossakin Pohjan¬ 
maalla samoin kuin Simo Ripsakin, jotka molemmat olivat menneet 
Vaasan saaristoon onnellisesti saapuneen aselastin mukana. Eräitä 
muitakin oli poissa, he olivat jättäneet niin Hotel Petersburgin kuin 
Rosenbauminkin tytöt suremaan päästyään erikoiskomennuksille 
kotimaahan. Poistuneiden sijaan oli tuvan vanhin Ampialan valvot¬ 
tavana olevaan tupakuntaan siirretty eräistä toisista miehistösuo¬ 
jista tilalle uutta väkeä. 

Tavallinen iltapuuhailu oli käynnissä. Karjalan poika, Kaapro, 
helisytteli pitkin iltaa mandoliiniaan, joskus laulahtaenkin. Hänen 
ohjelmansa oli kuitenkin suppea, muutamia karjalaisia kansanlau¬ 
luja, Vienan rannal, Laatokan meren randamil ja pari saksalaista 
sotilaslaulua, saksankieli kannakselaisittain lausuttuna. Kaapron oh¬ 
jelman yksitoikkoisuus sai tupatoverit usein kyllästymään hänen 
soittoonsa, jolloin he panivat vanhan grammarin ui valitelemaan 
jotakin loppuunkulunutta marssilevyä. Niin tapahtui nytkin. Mel¬ 
kein puhkikuluneelta levyltä rämisi Kolmikymmenvuotisen sodan 
marssi, jonka rätiseviin, vonkuviin ja kirskahteleviin rytmeihin up¬ 
posi mandoliinin vieno helinä kuin kiurun liverrys variksen rää- 
kynään. 

Joku suuttunut sielu ilmaisi kyllästymisensä musiikkiin sieppaa¬ 
malla levyn grammarista, sehän rämisi niin ettei kukaan saanut ään¬ 
tään kuuluviin. Ja oli puhuttavaakin. Sillä pari miestä oli saanut 
tänään kirjeen kotimaasta, vaikka yleensä sieltä saapuvat kirjeet oli¬ 
vat viime aikoina olleet jokseenkin harvinaisia. Suomessahan odo¬ 
tettiin poikia kotiin, ei kirjoitettu. Nyt oli kuitenkin tapahtunut 
poikkeus, joka olikin hyvin ymmärrettävä, sillä molemmilla kirjeen 
lähettäjillä oli tärkeää kerrottavaa. 

Useita tuvan asukkaita oli Aaro Pakkalan ympärillä hänen selos¬ 
taessaan isänsä kirjettä. Siinä kerrottiin viime aikojen tapahtumista 
Suomen eduskunnassa. Kirje oli viipynyt matkalla toista viikkoa, 
joten siinä oli vanhentuneitakin tietoja, asioita, jotka oli jo luettu 
Suomesta saapuneista sanomalehdistäkin. Tärkeintä oli kuitenkin 
kansanedustaja Pakkalan selostus hänen oman puolueensa sisäisistä 
asioista. Sosialistien joukossa oli paitsi häntä itseään vielä monta, 
jotka eivät olleet taipuneet enemmistön painostukseen, vaan olivat 
edelleen lujasti maan täydellisen itsenäisyyden kannalla. Oli myös 


3*9 


monia horjuvia, jotka olivat äänestelleet ryhmän kokouksissa enem¬ 
mistön mukana, vaikka oikeastaan ajattelivatkin toisin. Jos nopeasti 
sattuisi jotakin todella ratkaisevaa, jos saataisiin Saksan ja muiden 
suurvaltain tunnustukset itsenäisyydelle, jos venäläinen sotaväki 
saataisiin vähemmäksi ja hallitus saisi tarpeeksi voimaa palauttaak¬ 
seen järjestyksen maahan, vieläpä jos jääkäripataljoonakin palaisi 
hallituksen käytettäväksi, niin voisi olla vielä mahdollista, että voi¬ 
simme aloittaa itsenäisen elämämme ilman suurempia onnettomuuk¬ 
sia. Mutta kaiken pitäisi tapahtua nopeasti. Jokainen päivä pahen¬ 
taa tilannetta. Helsingin ja Pietarin välillä on nyt jo liian paljon 
liikettä, monenlaista, mikä panee aavistamaan pahaa. 

Hannes Korpela oli tänään kuullut, että Saksan ulkoasiainminis¬ 
teriön edustaja oli ottanut hyvin kylmästi vastaan jääkäreitten ta¬ 
holta esitetyn pyynnön pataljoonan lähettämisestä kotimaahan. Oli 
ilmoitettu, että aseleponeuvottelut Brest-Litovskissa ovat pääse¬ 
mässä hyvään alkuun, eikä nyt sovi puhua Suomen asioista. 

— Jumaliste, lähdetään kaikki työlomalle ja naidaan Saksan rik¬ 
kaita sotaleskiä! — ehdotti Gruppenfuhrer Martikainen, joka oli 
siirtynyt myös tämän tuvan vakinaiseksi asukkaaksi. Martikaisen 
ajatukseen yhtyi innokkaasti Kekki, Karjalan poika. Sen ku naiaa 
rikas tyttö ja ruvetää saksmanniloiks! Samaha se mis vanhaks tul- 
loo, Saksas vai Kiinas, loppu on ain samalaine: ku hampaat puto- 
vaat ni syyvvää puuroo. Mie vaa en tääl suremaa ruppee, en huo¬ 
mista päivää enkä tekemätöntä syntii, ain mies pärjää ku on ulko- 
näkköö. Olisiha mie siel kotpitäjäs saant rovasti tyttärenkii, vaa 
alko pelottaa, et en mie ossaa olla iha vakavissai iltahartauves, ja 

nii mie lähi karkuu ja tulin tänne-. Karjalan pojan iloinen 

höpsötys keskeytyy, sillä useat toiset olivat sitä mieltä, että jos 
kaikki tiet kotimaahan katkeavat, niin Saksaan ei jäädä, vaan läh¬ 
detään Amerikkaan. Siellä on tilaa ja siellä on suomalaisia ennes¬ 
täänkin. Ratsumies Köpi Kartano hihkaisee, että minne vain, kun¬ 
han täältä pois. Hänelle olivat jo hiukan liian monipuolisiksi sukeu¬ 
tuneet naissuhteet Libaussa käyneet hankaliksi, joten olisi monessa 
mielessä terveellistä päästä vaihtamaan oleskelupaikkaa. Häntä odot- 
tikin työlomalle pääsy seuraavassa lähdössä. Mutta toista mieltä oli 
Vikke Särmä, joka ehdotti, että vallataan jonakuna yönä laiva Li- 
baun satamassa, koko pataljoona marssii siihen ja seilaa Suomen 
rantaan, ennen kuin saksalaiset edes huomaavat, että täältä on läh¬ 
detty. Tuuma hyväksyttiin, ja Vikke, taitavana puhujana, valittiin 

esittämään suunnitelma pataljoonan komentajalle kapteeni Ausfel- 
dille. Tulkiksi määrättiin Nestori Mankala. 

Mutta Mankala ei ollut nyt leikinlaskutuulella. Hänkin oli saa¬ 
nut kotimaasta kirjeen, joka oli saattanut hänet synkeihin ajatuk¬ 
siin. Hän ei puuttunut ensinkään ehdotukseen tulkiksi rupeamises- 
taan, vaan kertoi kuulomatkan päässä oleville saamansa kirjeen si¬ 
sällöstä. Siinä hänen lankonsa ilmoitti, että Nestori Mankalan ni¬ 
missä ja omistuksessa oleva perintötalo, Mankalan tila, oli menossa 
— tai jo mennyt — toisiin käsiin. Tilan muodollinen ostaja oli saa¬ 
nut kauppakirjalle lainhuudon ja oli siis laillisesti tilan omistaja. 

Tieto oli aivan odottamaton, mitään tällaista mahdollisuutta ei 
ollut juolahtanut Nestori Mankalan mieleen hänen sopiessaan tästä 
muodollisesta kaupasta viimeksi Saksaan lähtiessään ja päätettyään 
liittyä jääkäripataljoonaan. Kauppakirja tosin tehtiin täysin lain¬ 
mukainen ja mainittiin siinä kauppasummakin, sangen alhainen, jo 
maksetuksi. Mutta suullisesti sovittiin kaiken tapahtuvan vain siltä 
varalta, että Saksaan menneitten omaisuutta yritettäisiin takavari¬ 
koida. Jos taas mitään tällaista ei tapahtuisi, olisi maatila ilman 
muuta Nestori Mankalan jälleen ja tuo muodollinen kauppakirja 
hävitettäisiin. Valeostaja oli jo aikaisemmin vuokrannut tilan maat, 
ja vuokrasuhde jatkuisi edelleen samanlaisena siksi kunnes omis¬ 
taja palaisi. Jos hän jäisi matkalle, hävitettäisiin kauppakirja ja 
omaiset perisivät tilan. 

Näin piti kaiken olla selvää ja olikin tähän saakka ollut. Mankala 
oli saanut runsaasti vuokrarahoja, omasta mielestään odottamatto¬ 
man runsaasti. Monta iloista juhlaa oli niiden voimalla vietetty ja 
useita Hampurin-matkoja tehty. Kartanonomistaja Mankalanhan 
kannatti juhlia ja matkustella, kotona oli maata ja metsää, ei tar¬ 
vinnut vuokrarahoja säästellä. 

Ja nyt tuli tieto, ettei kotona ollutkaan mitään! 

Voiko tällainen ryöväys olla mahdollinen? Saako tapahtua sel¬ 
laista, että isänmaan asioille lähteneeltä lain varjolla anastetaan 
omaisuus selvät sopimukset rikkoen? 

Mankalan ympärille kerääntyi yhä useampia kuuntelijoita ja kii¬ 
vaita sanoja lausuttiin. Tuollaista tekoa oli vaikea uskoa todeksi. 
Ja voiko mikään lainhuudatus vahvistaa asiakirjoja, jos ne selite¬ 
tään vain muodollisiksi, valekauppaa koskeviksi? Ei tule mitään! 
Tuo asia korjataan kohdalleen, kun päästään Suomeen ja pannaan 
kuntoon muutkin asiat. 


21 — Leinonen , Päin nousevan Suomen rantaa 

Tämä oli yleinen mielipide. Sen pohdinta oli kiinnostanut koko 
tupakuntaa. Markku Ampiala ja Ville Koivumaa olivat jättäneet 
shakinpeluun, Iikka ja kolme hänen toveriaan panneet kortit syr¬ 
jään, muutamat hyönteistutkijatkin olivat lopettaneet puuhansa, 
vetäisseet paidan päälleen ja tulleet kuuntelemaan. Keskustelun pää¬ 
tökseksi lausahti Iikka: 

— Nyt sitä sitten ollaan samanlaisia, sinä ja minä. 

— Miten niin samanlaisia? 

— Ettei ole kummallakaan isänmaata. 

— Älä höpise! Se on aivan toinen asia. 

— Eikös siinä vain ole vähän eroa, jos toisella on jo perintönä 
kymmenet hehtaarit peltoa ja liki tuhat mettää, kivinävetat, salit ja 
kammarit ja keinumatuolit, mutta toisella vain tenavasta aikain näl¬ 
kää ja kylmää, talvellakin aina varvas luuraamassa kengästä? Mulle 
kyllä sopisi vaikka jäädä tännekin ja naida rikas sotaleski, mutta en 
minä jää, en meinaakkaan. Riippuuhan asia vähän siitäkin, ettei 
sellaisen saksalaisen maatuskin kanssa pärjäisi puheessa, mutta ei 
maistuisi muutoinkaan. Kotia mennään ja tapellaan. 

— Eiköhän sulia Iikka ole kotopuolessa jotakin muutakin, jonka 
puolesta tapella, kuin nälkä ja kylmä? Onhan Likomäki paremman¬ 
puoleinen talo, ja Annu yhtä komea likka kuin nämä Saksan back- 
fischitkin? Vai mitä tuumit? Köpi se heitteli Iikkaa tällaisella. 

Mistä lienee Köpi tietoonsa saanutkin asian, ei Iikka itse ollut 
siitä liikoja puhellut. Mutta eipä hän ruvennut vastaankaan väittä¬ 
mään, tuumi vain, että sellaiset asiat ovat vielä harmaan pilven ta¬ 
kana hänen kohdaltaan, niin ettei rupea itkettämään, vaikkeivät 
kaikki heinät siinäkään talossa kuivina latoon tulisikaan. 

Kun kirjeitten esiintuomat asiat oli pohdittu, alkoi ilta kulua jäl¬ 
leen tavalliseen tapaansa. Mutta vielä ei ollut ennätetty saada mil¬ 
lään puolella edes kunnon väittelyä syntymään, kun tupaan syök¬ 
sähti pataljoonan lähetti ja kiljaisi huomion: tärkeä ilmoitus esikun¬ 
nasta. Hiljaisuus syntyi kuin piiskalla sivaltaen, pojat olivat asen¬ 
nossa kukin oleskelupaikassaan. Tärkeä ilmoitus kuului: 

— Saksan hallitus on eilen tunnustanut Suomen itsenäisyyden. 

Ensin syvä hiljaisuus, sitten keuhkojen pohjasta: eläköön! Hur¬ 
raa! Heil! Hoch! Sanoja sinkosi vuoroin ja sekaisin, mielialat muut¬ 
tuivat yhdellä pyyhkäisyllä. Lennähtipä jo kuitenkin ensimmäinen 
pääsky tänä tammikuisena pakkasiltana! Avain on työnnetty pai- 

kalleen, kohta lukko kirskahtaa ja avautuu ovi, jonka kynnyksen 
takana alkaa tie Suomeen-! 

Kukaan ei enää ajatellut työlomille lähtöä. Unohtuivat Saksan 
rikkaat sotalesketkin, ei surrut Mankalakaan taloaan. 

— Kaapro, hei, annahan sen piimänapposi kilkuttaa »Kallista 
kotimaata»! 

Reippaasti se helähtikin Kaapron soittimesta, ja vielä reippaam¬ 
min kajahti monesta kymmenestä kurkusta: 

»Hurraa nyt komppania kotiamme kohden, 

Suomemme suloisille saloille! 

Oi kallis kotimaa, Suomi sulo pohjola, 
ei löydy maata sen vertaista!» 

Pari kolme päivää riitti saapunut tieto pitämään mielialat iloisen 
odotuksen vireessä. Sitten tuli jälleen takaiskuja. Rauhanneuvotte¬ 
lut olivat saaneet uutta vauhtia ja Suomen asiat oli siirretty entistä 
kauemmaksi taka-alalle. Talvikin kiristyi, tuli muutama tuima pak- 
kaspäivä, ja sitten satoi lunta vuorokausikaupalla yhtämittaa, useana 
päivänä oli miltei kaikki liikenne kaupungissa pysähdyksissä. Teh¬ 
tiin lumitöitä, sitten alettiin taas konekivääriharjoitukset, yrittivätpä 
ratsumiehetkin olla liikkeellä. Jotenkin koetettiin mielialaa piristää: 
komppanioilla oli illanviettoja, pataljoonan laulumiehistä koostu¬ 
nut kuoro harjoitteli suomalaisia ja saksalaisia lauluja, puhuttiin 
myös tulossa olevasta juhlasta — milloin, missä ja mikä aiheena, 
siitä ei oltu lähemmin selvillä. 

Viikon kuluttua siitä kun Saksa tunnusti Suomen itsenäisyyden 
lähti taasen lähes parikymmenhenkinen työkomennuskunta Saksaa 
kohti. Sen matka oli jo peruutettu, mutta asioitten jälleen painuessa 
sammaleen annettiin lähtölupa uudelleen. 

Samana iltana kun tuo työryhmä lähti Saksaan, sattui eräs noita 
tapauksia, jotka nousevat kuin kuplat masentuneitten mielialojen 
sameista pohjavesistä ja joita oli sattunut pataljoonan keskuudessa 
muutamia jo aikaisemminkin. 

Oli kylmä ja hämäränsakea päivä, pilvet näyttivät matelevan vain 
hiukan kattojen yläpuolella, ja merellä ajelehti harmaita sumu vuo¬ 
ria. Miehistötupien makuupaikkojen reunamilla roikkui märkiä 
vaatekappaleita, saappaat ja sukat olivat kuivumassa, lamppujen 
valokin näytti samentuvan iltaan mennen. Moneen päivään ei ollut 

saatu mitään muita tietoja ulkomaailmasta kuin mitä suuresti pie¬ 
nentyneet saksalaiset lehdet kertoivat. Oli totuttu jo kotimaan leh¬ 
tiin, niitä oli tullut säännöllisesti kesästä alkaen, mutta nyt olivat 
nekin juuttuneet jonnekin, oli kohta viikko viimeisten kotimaan 
viestien saapumisesta. Tuntui kuin maailman liikahtelu olisi pysäh¬ 
tynyt suomalaisen jääkärin elämäntien kohdalla ja heidät haudat¬ 
taisiin kohtaloineen kaikkineen noihin ympärille kasvaviin kinoksiin. 

Tuvassa muutamat miehet puhdistelivat kivääreitä huomista tar¬ 
kastusta varten. Joku merkityksetön sana lausuttiin silloin tällöin, 
mitään jatkuvaa keskustelua ei virinnyt. 

Mukana oli myös Aaro Pakkala, joka oli samanaikaisesti toisten 
kanssa aloittanut kiväärinsä puhdistuksen, mutta sitten lopettanut 
puuhailun ja istunut pitkän aikaa omissa mietteissään, pää painuk¬ 
sissa eteensä tuijotellen. Jo useita päiviä oli tuo aikaisemmin niin 
reipas poika ollut tavallista hiljaisempi, tänä iltana hän näytti pai¬ 
nuneen entistä pitemmälle mietiskelyn viidakkoteille. Toveritkin 
olivat sen huomanneet ja yrittivät temmata Pakkalaa irti ajatuksis¬ 
taan. Niinpä nytkin enimmän puuhailun päätyttyä Hannes Kor¬ 
pela siirtyi Aaro Pakkalan luokse tämän istuessa vuoteensa reunal¬ 
la, Iikka Harjunpää vierellään. Korpelan tullessa sanoi Pakkala: 

— Mikä jumaliste sinutkin Hannes Korpela tuolla iällä ja jo elä¬ 
mää kokeneena sai lähtemään tänne? Sotaan, tappamaan ihmisiä? 
Käsitäthän, kuinka saastaista tämä kaikki on! 

— Sota on likainen juttu, sitähän ei voi kieltää. Mutta emmehän 
me ole vastuussa sen aikaansaamisesta. 

— Koko elämä on likainen juttu, jos sitä vähänkin enemmän 
ajattelee. 

— Parasta ettei ajattele. Elää mukana vain, täälläkin. 

— Elää? Täällähän ei kukaan elä! Täällä vain odotetaan. Eletään 
tyhjiössä, alinomainen absoluuttinen tyhjyyden tuntu. Tyhjänkäyn- 
tiä. Ihmisen ainoan elämän tyhjänkäyntiä vuosikaupalla. Parasta 
lähteä. 

— Minne lähteä? 

— Helvettiin! 

— Sinnehän aina keritään. 

Pakkala lopetti, ei vastannut enää Korpelan kysymyksiinkään. 
Iikka istui edelleen vuoteen pääpuolessa työtään lopetellen, mutta 
samalla syrjäsilmällä seuraillen Pakkalaa. 

Korpelan lähdettyä omalle puolelleen Pakkala istui hetkisen 

ääneti ja sitten äkkiä riipaisihe toimintaan: sieppasi kiväärin vieres¬ 
tään, asetti sen piipunsuun leukansa alle ja aikoi samantien isovar¬ 
paallaan painaa liipaisinta. Kaikki oli käynyt hyvin nopeasti, mutta 
yhtä nopeasti puuttui asiaan vieressä istuva Iikka, joka oli huoman¬ 
nut, miten Pakkala vähän aikaisemmin oli ladannut kiväärinsä. 
Silmänräpäystä ennen kuin Pakkalan isovarvas painui liipaisimeen 
iski Iikan nyrkki Pakkalan päähän, jolloin laukaus samassa pamahti, 
mutta kuula lensi kattoon aikaansaaden vain rappauksen varisemisen 
sateena alas. 

Äkkihätkähdystä seurasi huoneessa hälinää ja juoksua, sitten hil¬ 
jaisuus. Pakkala hypähti seisalleen ja näytti ensin aikovan syöksyä 
Iikan kimppuun, mutta mieskehän pusertuessa ympärille hän heit¬ 
täytyi pitkäkseen vuoteelleen painaen kasvot pielukseen. Siinä hän 
makasi yöhön saakka sanaakaan puhumatta. 

Eikä tapauksesta enempää puhuttu muutenkaan. Vääpelille il¬ 
moitti tuvanvanhin, että Pakkalalta oli unohtunut panos piippuun, 
sattui vahingonlaukaus, ei sen kummempaa. Kerrankos sellaista 
tapahtui. 


Seuraa vana iltana saatiin tieto paljon vakavammasta tapahtu¬ 
masta: työlomalle meneviä suomalaisia jääkäreitä ja saksalaisia lo¬ 
malaisia kuljettava sotilasjuna oli Osnabrucken kaupungin luona 
törmännyt toiseen junaan, ja yhteentörmäyksessä kuoli kaksitoista 
suomalaista. 

Sinä iltana eivät soitot soineet miehistötuvissa. Hyvät toverit ja 
urheat soturit olivat odottamatta joutuneet viimeiseen iltahuutoon 
täällä kaukaisella maalla. Jokainen heistä oli lähtenyt hakemaan 
maalleen vapautta, kotiinpaluun piinaavaa pitkittymistä lyhentääk- 
seen he olivat lähteneet työhön, heti hetken tullen saapuakseen ta¬ 
kaisin toverien luokse. Mutta he eivät enää koskaan saapuisikaan. 
Suomalaista jääkäripataljoonaa oli kohdannut vakavin menetys koko 
sen kolmivuotisen vaelluksen varrella. 

Tuo murheellinen tapaus kuitenkin aivan kuin siirsi muutamaksi 
päiväksi omat pienet harmit taustalle. Jäljellejääneillähän oli toivo, 
täytyihän lähtöhetken joskus tulla, mehän elämme — ja lähdemme! 
Nuo kaksitoista eivät palaa, he ovat palveluksensa suorittaneet ja 
matkansa päättäneet. 

Tuli pataljoonan juhlakin. Ja siitä tulikin todellinen juhlahetki, 

sillä oli juuri saatu tietää, että pataljoonan lähtö kotimaahan oli nyt 
varma, lähtöhetkestä vain oli kysymys. 

Juhlassa tapahtui muutakin mieliä kohottavaa: pataljoonan oma 
marssi laulettiin. Pataljoonan oma poika oli sepittänyt sanat ja Suo¬ 
men suurin säveltäjä oli tehnyt sävelen. Suomessa oli marssi jo esi¬ 
tetty, ja nyt kajahtivat sen ylväät säkeet ensi kerran sen joukon 
keskellä, jonka mielenliikahteluista ja sydämenlyönneistä nuo sanat 
kertoivat. 


Satu uusi nyt Suomesta syntyvä on, 
se kasvaa, se ryntää, se voittaa. 

Sen leijonalippua jääkärien 
käsivarret jäntevät kantaa 
yli pauhun kenttien hurmeisten 
päin nousevan Suomen rantaa! 

Laihtuneet, tuimailmeiset soturikasvot värähtelivät. Runon ja 
musiikin henki sulautui saumattomasti soturihenkeen tässä mars¬ 
sissa, jokainen tunsi sen omakseen, oman sielunsa osaksi. Kohtalo 
käänsi tuona vavahduttavana hetkenä kasvonsa jälleen pois varjon 
puolelta valoa kohti. Toivo sai uskon siivet. 

Tammikuu loppui, ilmatkin jo hieman lientyivät. 

Silloin saapui hätkähdyttävä tieto: Suomessa taistellaan! Hallitus 
on paennut pääkaupungista. Kapinalliset vangitsevat eduskunnan 
jäseniä, useita on jo murhattu. Nuoren valtion itsenäisyys, jonka jo 
neljän valtakunnan hallitukset ovat tunnustaneet, on lyöty pirsta¬ 
leiksi. Pietarista virtaa aseita, venäläisiä joukko-osastoja yhtyy puna¬ 
kaartilaisiin, suojeluskunnat taistelevat epätoivoista taistelua siitä 
huolimatta, että Pohjanmaalla on venäläiset joukot riisuttu 
aseista. Kaikkialta kuuluu huuto: milloin jääkärit tulevat? Ne va¬ 
jaat sata jääkäriä, joiden johdolla ja joihin luottaen nyt taistelevat 
talonpoikaisjoukot ovat ryhtyneet puolustamaan maan nuorta va¬ 
pautta ja kukistamaan kapinaa, eivät riitä alkuunkaan alipäällystöksi 
ja päällystöksi. Koko eteläinen Suomi on anarkian vallassa. Missä 
jääkärit viipyvät? 

Jääkärit makasivat laverilla Libaussa ja odottivat — odottivat —. 

Suuri päämaja oli ilmoittanut: jääkäripataljoona lähetetään koti¬ 
maahan. On vain saatava ulkoministeriön suostumus. 

Ulkoministeriö ilmoitti: jääkäripataljoona lähetetään Suomeen, 
on vain odotettava vielä, ettei tuolla lähettämisellä häiritä aselepo- 
neuvotteluja. 

Ja sitten, helmikuun 6. päivänä, pataljoonan esikunta ilmoitti: 
jääkäripataljoona valmistuu lähtöön. Jo seuraa vana päivänä mat¬ 
kustaa ioo jääkäriä Danzigiin ja jatkaa sieltä kahdella laivalla Suo¬ 
meen viemään aseita ja sotatarvikkeita. Pataljoona kokonaisuudes¬ 
saan lähtee heti kun kaikki lomautetut jääkärit ovat saapuneet pa¬ 
taljoonaan ja muut matkavalmistukset on suoritettu. 

Muutaman päivän kuluttua olivat eri puolille työpaikkoihin ja 
leireille hajaantuneet jääkärit jälleen pataljoonassa. Vallitsi tulinen 
kiire, sillä suomalaiset laivat saapuivat ja kaikki oli saatava nopeasti 
valmiiksi. Berliinistä tuli vaunulastillinen siviilipukuja, sillä monen 
kotoa lähtiessä päällä ollut puku oli vuosien varrella hävinnyt tai 
lopullisesti risautunut, ja kotimatka oli saatujen määräysten mukaan 
suoritettava siviilipuvuissa, kuljettaessa Ruotsin aluevesien kautta. 

Pataljoona oli kokoontunut viimeisen kerran Saksan alueella vih¬ 
reisiin asepukuihinsa pukeutuneina paraatiin. Pataljoonan komen¬ 
taja kapteeni Ausfeld ilmoitti sotilaallisen lyhyesti, mutta ääni viime 
sanoissa liikutuksesta värähtäen: 

»Saksan ylimmän sodanjohdon nimessä hajotan täten Kunin¬ 
kaallisen Preussilaisen Jääkäripataljoonan 27. Eroatte nyt saksalai¬ 
sista tovereistanne lähteäksenne syntymämaahanne. Kiitän teitä, 
jääkärit, siitä työstä, mitä kolmen vuoden aikana olette Saksan ar¬ 
meijassa tehneet, ja toivon teidän onnistuvan kotimaassanne osoit- 
taessanne mitä olette täällä oppineet. Eläköön Suomi!» 

Nuo sanat kajahtivat silloin viimeisen kerran Libaun kasarmien 
paraatikentällä yli tuhannesta suusta. Ja niiden sanojen näkyvänä 
symbolina, kuin uuden päivänkoiton merkkinä, kohosi rivien edessä 
ilmaan ensi kerran jääkärilippu. Kohosi myös tuhat kättä, tuhat 
raudanlujaa jääkärikämmentä tuhannelle ohimolle. 

Välittömästi sen jälkeen leijonalippu neljine kotkineen kannettiin 
alttarin eteen Libaun Kolminaisuuskirkossa. Jääkäripukuinen pappi 
lausui vihkiäissanat, ja niiden jälkeen astui kaksikymmentä vihreä- 
pukuista lipun ympärille vannoen omasta ja jokaisen jääkärin puo¬ 
lesta suojelevansa tätä lippua ja sen nimessä uskollisesti palvele¬ 
vansa Suomen laillista hallitusta. 

Kuin teräkseen taottuna liikahtamattomana taistelutahtona, hä- 

dässä olevan Suomen varmimpana suojamuurina, seisoi vihreä pa¬ 
taljoona, kevään ja toivon tuhatmiehinen joukko oman lippunsa 
edessä vanhan temppelin holvien alla kuoron laulaessa: 

Hän tahtoo, hän mahtaa ett’ oikeus voittaa 

ja meitä seuraa taisteluhun- 

Sä, Herra, johdat, siis kunnia Sun! 



suomalaisia jääkäreitä vihreissä asepuvuissaan. Kaduilla ja kahvilois¬ 
sa ja kaupasta kauppaan liikkui iloisia poikia, jotka ostelivat monen¬ 
laista pikkutavaraa, tai suuresti surkeilematta antoivat mennä vii¬ 
meisen kopeekan ja pennin tutussa Rosenbaumissa ja muissa kah¬ 
viloissa, Hotel Petersburgissakin, kenen rahat vielä sinne saakka 
yltivät. Iltaisin kaikui iloinen laulu ja soivat pelit miehistötuvissa. 
Nurjaa naamaa ei näkynyt. 

Jotakin kuitenkin tapahtui, joka poikkesi yleisestä menosta näinä 
lähdön edellisinä päivinä. 

Pataljoonaan oli työleireiltä palautettu muutamia sellaisiakin, 
jotka eivät olisi suuresti surreet, vaikka eivät olisi palaamismää- 
räystä saaneetkaan. Mutta nyt pataljoonaan tultuaan heidätkin tem¬ 
paisi mukaan yhteinen innostus. Vierasta oli ollut olo Saksan sisä¬ 
maassa, rakas oli kotimaa jokaiselle, vaikka olisi sen viimeaikaisista 
tapahtumista ajatellutkin hiukan toisin kuin toverit. Lähestyvä 
lähtöhetki alkoi tuntua juhlalta noille muutamillekin. 

Noihin muutamiin kuului Romppaisen Eetukin, joka oli myös 
saanut paluukäskyn ja saapunut. Eetua ei ollut lähetetty rangaistus- 
leirille, sillä eihän hän ollut tehnyt mitään varsinaista rangaistavaa 
tekoa, olipahan vain soitellut suutaan suutaroidessaan ja muuallakin 
ja sen vuoksi lähetetty saappaiden tekoon erääseen Saksan pikku¬ 
kaupunkiin samaan aikaan kun pataljoona lähti Aa-joen talvitaiste- 
luihin. Siellä hän oli suutaroinut, oppinut jotenkuten ymmärtämään 
saksankieltä ja jonkin verran puhumaankin. Hiukan hänen entiset 
tupatoverinsa hämmästyivät Eetun ilmestyessä varuskuntaan ja 
touhutessa lähtöpuuhissa muiden mukana, mutta kun Eetu ei enää 
leukaillut aikaisempaan tyyliin ja näytti muutenkin sulautuvan 
yhteisiin puuhailuihin kaikkien muiden tavoin, unohtuivat entiset, 
tuumittiin vain, että saappaissa marssitaan Suomenkin sodassa, 
tarvitaan Romppaisen Eetua sielläkin. 

Mutta eräänä iltapäivänä Markku Ampiala, Gruppenfiihrer ja 
tuvanvahti, kiinnitti huomionsa Romppaiseen. Tämä kuljeskeli 
hiukan levottomasti, katsoi usein kelloonsa, puheli sitten tuvan 
etäisimmässä nurkassa Tuharin kanssa, minkä jälkeen molemmat 
lähtivät yhdessä kaupungille. Tänä iltana olikin koko pataljoonalla 
iltaloma, oltiinhan oikeastaan siviilimiehiäkin. 

Markku vilkaisi ympärilleen: keitä oli jäljellä tuvassa? Siellä oli 
Vikke Särmä, joka tutki ohjesääntöä, vuoteellaan lojuivat Iikka ja 
Masa, Ville näytti kirjoitelevan jotakin, Hannes Korpela luki 
Suomesta saapunutta sanomalehteä. Markku valitsi joutilaimman 
parin, Iikan ja Masan, mainitsi muutamalla sanalla epäilyksensä 
Romppaisen ja Tuharin lähdöstä ja kehotti poikia mahdollisimman 
huomaamattomasti seuraamaan heidän matkaansa ja ottamaan sel¬ 
vää minne he menevät ja mitä Romppainen mahtoi puuhailla. 
Aivan tavallinen kahvilassa käynti tuskin oli kyseessä, niin Markku 
arveli. 

Pojillahan oli aikaa, he lähtivät heti. 

Romppainen jaTuhari taivalsivat vähän matkaa keskikaupungilla 
ja poikkesivat sitten laitakaupungille johtavalle poikkikadulle. He 
eivät pitäneet kiirettä, tarkastelivat näyteikkunoitakin matkan var¬ 
rella eivätkä näyttäneet mitenkään olevan huolissaan seuraajista, 
joita laitakaupungin kehnossa katuvalaistuksessa ei olisikaan ollut 
helppo huomata. Saatuaan jo keskikaupungilla matkaajat näköpii¬ 
riinsä oli Iikan ja Masan helppo varjostaa heitä siksi kunnes 
he pysähtyivät pienen kahvilan edustalle. Sen oven yläpuolella roik¬ 
kui metsäsian torahampaista päätä esittävä kuva, melkein kadun 
tasalla olevista ikkunoista loisteli valoa ja sisältä kuului äänten sori¬ 
naa. Hetkisen seisottuaan oven edustalla ja katseltuaan ympärilleen 
menivät Romppainen ja Tuhari sisään. 

Vähän aikaa odotettuaan painuivat Iikka ja Masa heidän peräs¬ 
sään. 

Olipa oikea sota-ajan oluttupa, kellarikorsu, täynnä savua ja 
oluenhöyryä ja keitetyn kaalin tuoksua. Etäisimmässä nurkassa 
kurnutteli haitari jotakin liettualaista tanssinsäveltä. Kellarissa oli 
useita lamppuja, mutta niiden valo loisti himmeän punervana 
tupakansavun takaa. Puhuttiin saksaa ja liettuaa, jossain pöydässä 
venäjääkin. Pojat pyysivät »piiriä» ja heittivät lantin tahmaiselle 
tiskille, vaahtoavat tuopit tuova tyttö lirkutti liettuaa ja saksaa, 

Iikka sanoi »javool», Masa taputti tyttöä pullevalle poskelle, ja sitten 
lähtivät pojat kiertämään kellaria istuinpaikkaa etsien. Olisi sellaisia 
ovensuupuolella ollutkin, mutta he kulkivat kuitenkin varovasti 
ympärilleen tähyillen huoneen perälle saakka. Kierros oli turha: 
Romppaista ja Tuharia ei näkynyt. Pojat istuivat ainoille huoneen 
perällä oleville tyhjille tuoleille, maistelivat oluttaan ja tuumiskeli¬ 
vat minne miehet olivat häipyneet? Baaritiskin takana oli paitsi 
keittiön ovea toinenkin ovi, Iikka sen oli huomannut, mutta mah¬ 
toiko se johtaa johonkin pienempään huoneeseen? Siitä oli otet¬ 
tava selvä, sillä jossakinhan täällä näkyvistä häipyneitten täytyi olla. 
Jospa kurkistettaisiin oven taakse? 

Pojat joivat tuoppinsa tyhjiksi, sitten sanoi Masa, että pitäisikö¬ 
hän kysyä siltä tytöltä, se oli sellainen eläväsilmäinen knääkkä, 
että onko sen oven takana ketään vai onko huone tyhjä? Mutta 
mitäs oli tyhjä saksaksi? Iikka ei muuta muistanut kuin saksalaisen 
vääpelin ärjynnät »ist leere», ja sillä se meinasi jotakin sellaista, 
että piipusta on panos poissa. Masalle ei ollut sattunut jäämään mie¬ 
leen tämäkään, mutta päätettiin yrittää sitä. Pojat menivät äskeisen 
tytön luokse, joka hymyili iloisesti ja jutteli mitähän lie, kunnes 
Iikka osoitti peukalollaan läheistä ovea ja sanoi: ist leere? Nein, sa¬ 
noi tyttö ja pudisti päätään ja alkoi taas jutella, mutta sitten horjui 
tiskin ääreen juopunut matruusi ja paiskaten kopeekoita tiskille 
pyysi olutkolpakon. Tyttö käännähti täyttämään tuoppia, ja heti 
tytön käännettyä selkänsä asteli Iikka tuolle suljetulle ovelle. Mutta 
juuri kun hänen piti tarttua avaimenkahvaan, ovi avautuikin ja 
aukkoon ilmestyi Tuhari, tuli sellaista vauhtia, että törmäsi pahki 
Iikkaan. Ovi painui kiinni jälleen ja huoneesta kuului Romppaisen 
huikkaus, hän käski Tuharia odottamaan, mentäisiin yhdessä. 

— Häh — kah — Iikka! Ja Masa? —Tuhari pysähtyi suu auki ja 
silmät ymmyrkäisinä poikien eteen. Iikka tiedusti ovea osoittaen: 

— Ketä siellä on? 

— Se suutari siellä on, Romppainen, ja kaksi miestä, jotka rupe¬ 
sivat kyselemään kaikenlaista-. 

— Mitä ne kyselivät? 

— Sitä, että koska on sanottu lähdettävän Suomeen ja että onko 

viety aseita laivoihin ja paljonko on miehiä-. 

— Sanoitko sinä? 

— Mitäs minä — kun on kielletty puhumasta mitään-. 

— Sanoiko Romppainen? 

— Ei sekään sanonut, niin vain sanoi, että on juuri tullut Sak¬ 
sasta eikä tiedä mitään. Sitten minä arvasin, että nehän ovat var¬ 
masti vaarallisia, ja lähdin pois. 

Iikka aukaisi oven ja painui sisään, Masa ja Tuhari perässä. Pie¬ 
nen huoneen perällä olevan pöydän luona seisoi kaksi miestä, 
Romppainen oli lähempänä ovea. Toinen mies puhui hänelle jotakin 
kiivaasti viittilöiden, mutta lopetti heti oven avauduttua. Molem¬ 
mat vieraat miehet olivat pienikokoisia ja siviilipuvussa. Iikan 
harpatessa heitä kohti sieppasi toinen taskustaan revolverin, mutta 
ennen kuin hän ennätti ojentaa kätensä, oli Iikan koura pusertunut 
miehen ranteeseen ja taskuase putosi lattialle, josta Masa sen siep¬ 
pasi. Toinen ei yrittänytkään vastarintaa, hän vain puhua kimitti, 
joskus ääni aivan vingahteli, mutta sanat olivat selvää suomea. 
Jääkäripataljoonan miehiä ei hän ollut, eivät pojat ainakaan häntä 
sellaiseksi tunteneet. »Mitä te täältä haette? Kuinka te tulette mei¬ 
dän yksityiseen huoneeseemme? Keitä te olette? Painukaa tiehenne, 
kuuletteko-!» 

— Ketäs nämä heput ovat? tiedusti Iikka Romppaiselta. 

— En minä heitä tunne, tämä suomenpuheinen tuli aamupäi¬ 

vällä kadulla vastaan ja antoi tämän paikan osoitteen, lupasi tarjota 
hyvät oluet, kun sattui suomalaisen tapaamaan. Käski ottaa jonkun 
toisen mukaan, sanoi, ettei ketään päällysmiehen tapaisia, vaan 
jonkun alemmasta päästä. Niinpä otin tämän Tuharin-. 

— Oletkos aukonut päätäsi heille ja päästellyt kiellettyjä? kysyi 
Iikka. Romppainen sanoi, ettei niin hivenen hiventä, sen tietää 
Tuharikin, joka on koko ajan ollut paikalla. Suomea on puhutta, ja 
tuo toinen onkin ryssä, vaikka vähän se tuntuu saksaakin solkotta- 
van. Iikka oli asettunut ummikon taakse ja pusertanut sen molem¬ 
mat ranteet suuriin kouriinsa, niin ettei mies päässyt hievahtamaan, 
mutta puhumaan hän pystyi, saksaksi yritti toverilleen selittää, 
että tämä käskisi miesten heti painua helvettiin ja jättää heidät 
rauhaan, tai pahat seuraisi. Toinen yritti selittää kaiken tuon suo¬ 
meksi, koetti panna joukkoon vähän omaansakin, mutta Masa tint- 
tasi miestä kesken selityksen hieman epätoverillisesti vasten suuta 
ja sanoi, että kannattaako tässä ruveta laajempiin sananselityksiin, 
vai mitä, Iikka? Oltiin samaa mieltä, ja Iikka sanoi, että nyt lähde¬ 
tään, mars mars! Molemmat miehet kieltäytyivät. Tuntui turhalta 
haaskailla enempiä komentosanoja, Iikka yksinkertaisesti tarttui 
omaa vankiaan lujin kourauksin kauluksesta ja takapuolesta, heitti 

hänet selkäänsä ja lähti astelemaan ovea kohti käskien toisten tuoda 
kaverin perässä. Tuhari aukaisi oven, Masa työnsi omaa vankiaan, 
ja Romppainen marssi varmistaen selustan. 

Ovensuupuolella istuvat huomasivat merkillisen kulkueen sen 
ilmestyessä takahuoneesta, äänten sorina hiljeni, kuului vain ihmet- 
leviä huudahduksia ja kysymyksiä, joihin ei kukaan vastannut. 
Oven ulkopuolella huitaisi kylmä helmikuinen pakkasilma vastaan. 
Iikan vanki kiljui ja koetti viittomalla näyttää, että hänen päällys- 
vaatteensa ovat sisällä, eteisessä. Palattiin eteiseen, etsittiin vaat¬ 
teet, ja saatuaan ne päälleen mies solkkasi saksaa ja koetti saada 
ympärille tunkevia sotilaita avukseen, mutta kun Romppainen 
miehiin viitaten kuuluvasti julisti, että »ryssiske spioon», niin soti¬ 
laat hohottivat ja huusivat: »An denGalgen, hängen, hängen!» Kun 
toinen vanki sekä Romppainen ja Tuhari olivat saaneet takkinsa ja 
lakkinsa — Iikka ja Masa eivät niitä olleet päältään ottaneetkaan — 
lähdettiin matkaan, Masan ja Iikan kourat lujasti vankien kauluk¬ 
sessa. Vielä kadulle kuului oluttuvan höyrypilviä hengähtelevästä 
avoimesta ovesta sotilaitten hohotus ja huutelua: hirteen, hirteen! 

Molemmat vangit vietiin kasarmille. Heitä kuulusteltiin ja saa¬ 
tiin sen verran selville, että suomeapuhuva mies oli jossakin jääkä¬ 
rien Saksaan tulon jälki vaiheessa liittynyt heidän seuraansa, mutta 
häipynyt omille teilleen jo ennen pataljoonaan saapumista, eikä 
ollut sen koommin näyttäytynyt. Parikin edelliskeväänä pataljoo¬ 
naan saapunutta oli tuon naaman tuntevinaan. Mies itse kieltäytyi 
mitään puhumasta tai tunnustamasta. Kuka oli toinen, siitä ei saatu 
mitään selvää. Vangit jätettiin lähtökiireissä saksalaisten huostaan 
eikä heistä sen koommin kuultu. 

Samana iltana olivat myös Romppainen ja Tuhari kuulusteltavina, 
mutta mitään kummempaa syntiä ei heidän viakseen löydetty. 
Heitä kuulustellut Zugfiihrer sanoi kuitenkin Romppaiselle, että 
onpahan sen verran heikkoa selityksissäsi, että koskas suutari olet 
ollut, niin suutariksi saat jäädäkin, tai kuormastomieheksi, katso- 
taanpahan sitten kun Suomeen tullaan, mutta tuskinpa jääkärin 
asepukua päällesi saat. Eipähän Romppainen tuosta suruun sortu¬ 
nut, tuumi vain naureskellen, että mitäpä siitä, tuttua puuhaa se 
suutaroiminen on ja melkein terveellisempääkin kuin sotahom¬ 
mat -. Kuulustelun päätyttyä ja tuiman fyyrerin mentyä 

antoi Romppaisen Eetu kämppätovereille laveamman meriselityk¬ 
sen, niinkuin hän sanoi. Väitti heti arvanneensa tuon inisevän vino- 

naaman häntä aamupäivällä kadulla puhutellessa, että mies oli jokin 
sota-aikojen tänne kuljettama paskiainen, sellainen roskatunkioita 
kaiveleva kulkukoira, joka luuli saavansa hänen avullaan fläskin- 
palan soppapakkiinsa. Mutta hän tuumasi, että eipähän tuossa pal¬ 
jon vanhene vaikka antaa sen yrittää, saapahan kuulla minkätapai- 
sia asioita mies koettaa laukkuunsa kahmia, helppohan on sanoa au 
fiitersee, kun ensin kietaisee naamaansa muutaman olutseitelin, 
niin kuin se lupasi. 

— Kuinka se sun juuri haistoi sopivaksi tietojen lähteeksi? Ar- 
vasi suomalaiseksikin? ryhtyi Köpi Kartano kuulustelemaan. 

— Ei siinä mitään arvaamista ollut, sehän tunaili näyteikkunan 
ääressä, kun yksi pataljoonan poika tuli siinä vastaani ja vaihdettiin 
muutama sana. Poika meni menojaan, ja silloinhan se kuvatus hiip¬ 
paili viereen ja rupesi vikisemään. Äänikin sillä oli kuin kuolleena 
syntyneellä vasikalla. 

— Entäpä se haisteli sua, onhan sun nutuissasi selvä suutarin haju, 
ja suutarit ovat vielä pahempia suupaltteja kuin avissoonien vasara- 
miehet, leukaili Köpi ja kysyi sitten, miksi Romppainen Tuharin 
otti mukaansa? 

— Tuhari on ainoa mies tässä kämpässä, joka ei päästele leuois¬ 

taan liikoja. Ja jotakin merkitsee ulkonäkökin: kaksi tällaista siro- 
muotoista nuorukaista sopii seurustelemaan paremmankin väen 
kanssa, kuka viitsisi katsella tuollaisia tikuista tehtyjä hankisääskiä, 
honkkeluksia, laihoja että aurinko läpi paistaa-. 

Kelpasi nauru, mutta annettiin takaisin: »Kaksi kuin samalla les- 
talla tehtyä sianmakkaraa, toisella hiirenpipanat silminä, toisella 
nokka kuin lekkerin tappi! Tuharissa on kuitenkin ruotoa mieheksi 
asti ja voimaa vaikka kahdeksikin, mutta tuollainen suutari-mos- 
sikka, sian silmät, kiinalaisen nenä ja porsaansalvajan sielu! Oikein 
teki zugfyyreri kun ei luvannu sua sotaan päästää, sattuisit vielä 
säikähtämään ja kuolisit, tulisi niin ruma ruumiskin, että varsiluu- 
dalla pitäisi naama pestä! Minkähänlainen kaveri sekin oli, joka 
sattui sun siittämään? Sanopas!» 

Ei suutu Romppaisen Eetu tällaisestakaan heittelystä, vanha 
jätkä, on kaikkeen tottunut. Filosofisesti vain selittelee, että sen 
asian kuka siittäjäksi sattui on äiti painanut villaisella, mutta hänen 
puheistaan olen päätellyt, että kirjoihin merkitty isäni ei ollut en¬ 
sinkään kotona niihin aikoihin, jolloin aloitin soluna vaellukseni. 
Katsokaas, pojat: tässä maailmassa kaikki alkaa solusta, joka on 

järjelle käsittämätön ja silmiltä salattu. Te herrat Suomen miljoona- 
armeijan luutnantit ja kapteenit ja tulevat kentraalit ootte aloitta¬ 
neet sotilasuranne juuri samanlaisena kirpun miljoonasosan suurui¬ 
sena irujaimena kuin me suutaritkin, ja siksipä täi puraisee sel¬ 
käänne juuri samalla tavalla-. Olisi Romppainen vielä jat¬ 

kanut tätä tieteellistä esitystään, ellei grammari nurkassa olisi alka¬ 
nut vongahdella kovimmalla mahdollisella voimallaan jotakin saksa¬ 
laista lemmenlirkutusta johon keskustelu katkesi. Mutta ei pitkäksi 
aikaa. Sisään saapasteli Martikainen, asteli suoraapäätä rämisevän 
vehkeen luokse, sieppasi loppuun kulutetun levyn ja heitti palasiksi 
nurkkaan. Ei kukaan närkästynyt tästäkään, tuumittiin, että aikoja 
olisi saanut jo tuon porsaanvingunnan paloitella, ja Martikainen, 
epämusikaalinen kun oli, sanoi, että aikamiehet viitsivätkin tuol¬ 
laista maailmanlopun ulinaa kuunnella-. »Älä sinä puhu 

maailmanlopusta, nythän maailma vasta alkaa!» kuuluu jostakin. 
»Sitä ennen pitää kuitenkin olla paikat kunnossa, herroja on juuri 
tulossa», sanoo Martikainen. 

Ja niinhän niitä sitten tulikin Gruppen- ja Zugfiihrereitä, ja 
pikkusta ennen jo tuli pastorikin, jolle Köpi heti huikkasi, että tule- 
han pappi kertomaan maailmanlopusta! — Maailmanlopusta? Mitä 
minä siitä kertoisin? — Vaikkapa sen, kuinka ja koska se tapahtuu. 
Hukkuuko mailma vai palaako? Mitä sanoo arkkipiispamme? — 
Hän sanoo, että tukkikaa turpanne ja siivotkaa kaappinne ennen 
viimeistä tupatarkastusta, mitään rojua ei saa jäädä. — Tuon ver¬ 
ran hän välittää meidän sieluistamme! — huokaisee Köpi, mutta 
lopettaa sitten leukailunsa, sillä nyt paukkuvat jo lattialla korkeitten 
herrojen saappaat, kaappeja tarkastellaan ja annetaan määräyksiä. 

Unohdetut ovat tänä iltana monet aikaisemmat purkaukset, hiljai¬ 
set ja monesti äänekkäätkin manaukset, että kasarmi on helvetin 
porstua, ja monet muut samantapaiset. Nuivat naamat ovat kadon¬ 
neet, iloinen sorina käy, maailma muutti muotoaan sinä hetkenä, 
jolloin saatiin varmuus siitä, että lähtö todella lähestyy. Laulut 
kajahtelevat, Karjalan poika soittaa mandoliiniaan. Tuvanvanhin 
saa antaa monta komennusta saadakseen illan hiljentymään ja valot 
sammumaan. Uni viivyttelee, lasketaan tunteja lähtöhetkeen kuin 
koulussa ennen. Vielä puoliöissä pulpahtaa hiljainen juttelu, jos¬ 
kus iloinen viheltelykin kuuluviin siellä ja täällä. 

On kuitenkin tuossa tuvassa iloisten veikkojen keskellä yksi mies, 
joka kantaa synkkää muotoa koko illan ja valvoo yöllä murheelli- 

sissa mietteissä. Hän on Tuhari. Miksi pitikin Romppaisen houku¬ 
tella juuri hänet sinne syrjäkaupungin mörskään, niiden kahden 
lurjuksen pariin? Sanoi, että lähdehän mukaan, saat mahan täydeltä 
makkaraa ja oluttakin sen kun nahka vetää, eikä muuta ole teke¬ 
mistä kuin istut vaiti ja nyökkäät joskus mun puheeni vahvikkeeksi, 

niin sanoi. Mitä pirua sillä oikein oli mielessä, että juuri mua-? 

Eihän se tsuufyyreri mulle sanonut, että formu otetaan pois, 
Romppaisellehan se sanoi, mutta jospa se sittenkin meinasi meitä 

molempia-? Herran jes, jos sen häpiän päälleni paiskaavat, 

vaikka en sanonut ainutta sanaa niille-? Mutta eihän sano¬ 

nut Romppainenkaan, ja kuitenkin panevat siviiliin? 

Vaiva käy niin kovaksi, että Tuhari puoliöissä menee Hannes Kor¬ 
pelan vuoteen luo ja tönii tämän hereille. Korpela murahtelee ja 
kysyy puoliunissaan: mitä nyt? Onko hälytys? Tuhari selittää: 

— Mitä sinä luulet, mahtavatko ottaa mun formuni silliseksi 
pois, niin etten enää sotaan pääsekään, kun olin tuon Romppaisen 
kanssa? Niin kuin Romppaiseltakin ottivat? 

Korpela ärisee, että johan pitää olla miehen täysi hölmö, kun 
joutavia aivoissaan hautoo yösydännä ja herättelee ihmisiä. Etkös 
sä ymmärrä, ettei tuollaisella vanhalla suutarin-kässäleellä ole mi¬ 
tään tekemistä rintamapuuhissa, jalkoihin se siellä sotkeutuisi, 
turha sille olisi formua antaa, nyt enempää kuin ennenkään. Sinä¬ 
hän olet sotamies, aivan sitä parasta sorttia, kuinka suita formu 
otettaisi Painu nyt äkkiä pehkuun vain! 

Painuihan Tuhari, mutta ei vain uni tullut. Käännähteli tunnin, 
toista, ja sitten nousi jälleen. Kuorsauksien kuoro jyrisi nyt joka 
puolella, kaikki varmaan nukkuivat. Tuhari otti taskulampun ja 
lähti hipsimään ovensuunpuolta kohti. Siellä olivat vielä omilla 
nimilapuillaan varustettuina isona röykkiönä tupakunnan jokaisen 
miehen viheriät asepuvut huomista laivaan vientiä odottamassa. 
Tuhari napsautti valon ja sitä varovasti kourallaan suojaillen etsi 
oman pukunsa joukosta. Sen löydettyään hän palasi takaisin ja 
kätki puvun makuupaikkansa polsterin alle. Nyt hän voi luottaa 
siihen, että hänen sotilasuransa jatkuvuus oli turvattu, eikä monta 
minuuttia viipynyt, ennen kuin täyteen ahdetun miehistötuvan 
katon alla yksi väkevä nukkumaääni yhtyi kymmeniin aikaisempiin. 

22 — Leinonen , Päin nousevan Suomen rantaa 






























KAHDEKSASTOISTA LUKU 


— Joskus täytyy pyyhkäistä otsaa: kuin unta on tämä matka 
ollut. Vai mitä sinä ajattelet? 

Hannes Korpela hymähtää Lasse Haapasen, kuvaintekijän, innos¬ 
tukselle. Kuin unta?Taiteilijasta kenties. Tavallisen miehen mielestä 
tämä matka on alusta loppuun ollut kaikkea muuta kuin unta, aina¬ 
kin tällaisen vanhan miehen mielestä. Hannes vastaa: 

— Kuinka sen nyt ottaakin. Untakin on monenlaista. Tämä mei¬ 
dän unemme, joka alkoi tämän saman meren jäällä muutama sata 
kilometriä pohjoisempana täältä, missä nyt olemme, ja on kestänyt 
jotakuinkin tarkalleen kaksi vuotta, on ollut jokseenkin levotonta: 
tappelua, nälkää ja kylmää, ja niin penteleesti täitä. Monillehan 
tämä uni on kestänyt kolmekin vuotta. 

— Minä tarkoitan vain tätä matkaa Libausta tänne pohjoiseen. 

Niin jännittävää ensin, kun miinoja ajelehti laivojen ympärillä aivan 
kuin krokotiileja, eli oikeammin haita, sillä eihän meressä krokotii¬ 
leja ole. Sitten jännääminen, kun luultiin venäläisiä sotalaivoja 
höyryävän näkyviin Itämeren usvista, ja ne olivatkin ruotsalaisia 
laivoja. Ja nyt nämä näkymät täällä Pohjanlahden tuntumissa. 
Näin viime yönä välähdyksen revontulistakin, tosin usvan ja pil¬ 
vien läpi, mutta välähtivät kuitenkin. Ja nyt tämä laakea jääkenttä: 
joka puolella peittyy maailma talven vaaleaan utuseinään-. 

— Osaatpas runoilla! Ja minä kun tässä katsellessani ajattelin 
aivan toisenlaisia asioita, kiroilin hengessäni Ruotsia ja ruotsalaisia! 
Että niiden pitikin taas yrittää paiskella kalikoita meidän kinttui¬ 
himme! Kuuluu vähältä pitäneen, etteivät yrittäneet katkaista mei¬ 
dän matkaamme, vaikka tietävät, että Suomi on kuolemanhädässä. 
Ja polttoaineen saannin saivat estetyksikin. Jollei olisi ollut Castoria 
mukana hiililasteineen, niin marssien olisi saatu mennä täältä Vaa¬ 
saan, ja kiskoa tykkejä perässämme. Ei olisi ollut suksiakaan, niin 

kuin kaksi vuotta sitten. Olisi Ruotsi saanut nyt vähän lyhentää 
vanhoja velkojaan, kun on vuosisadat sen puolesta tapeltu. 

— Uusi suku, eivät ne Josefista mitään tiedä. Ja jokaiselle on 
oma nahka kallis. Pelkäävät sekä itää että länttä, ruotsalaiset. 

— Sitten se vasta pelko alkaa, jos bolshevikit pääsevät hallitse¬ 
maan Suomea. Painuvat Atlantille yli Ruotsin ja Norjan kuin häkää 
vain. 

— Sanottiinhan Ruotsista saamissamme lehdissä, että sieltä on 
lähtenyt paljon vapaaehtoisia Suomeen, kymmenittäin upseereita- 
kin. Ja lisää on menossa. 

— Eikös ne täällä laivalla käyneet ruotsalaiset upseerit kertoneet 
Ruotsin yleisesikunnan ilmoittaneen Suomeen lähtemässä oleville 
upseereille, etteivät he enää palattuaan pääse takaisin armeijaan? 
Sellaista naapuriapua sieltä annetaan! 

Tämä keskustelu käytiin »Arcturuksen» kannella aamupäivällä 
helmikuun kahdentenakymmenentenä 1918. Oltiin vielä kaukana 
Merenkurkusta, tähän saakka oli päästy omin avuin, mutta nyt oli 
vastassa vahva ja laakea jääkenttä, jota ei pystytty läpäisemään il¬ 
man murtajan apua. Mutta »Sampo» olikin jo tulossa, se tiedettiin. 
Se oli jo vienyt Vaasaan kaksi laivaa, joissa oli sata jääkäriä sekä 
aseita ja varuksia, matka oli sujunut hyvin, ja kohta pitäisi Sammon 
olla täällä takaisin. Mutta matka ei varmaan ole helppo, sillä pohjoi¬ 
sessa on ollut tuimia pakkasöitä, jotka ovat pusertaneet muutama- 
päiväisen väylän paksulti umpeen jälleen. 

Arcturus oli kuin täyteen ahdettu sillitynnyri, sillä sen normaa¬ 
liin neljänsadan matkustajan tilaan oli nyt sijoitettu tuhat miestä, 
lisäksi muutamia naisiakin. Pataljoonan sisaret, sairaanhoitajat, 
olivat tietysti myös mukana. Kannella höyrysivät kenttäkeittiöt, 
ja salongit, hytit ja käytävätkin olivat viimeistä sijaa myöten kan¬ 
soitetut. Mutta eipä kuulunut valituksia. »Vaikka savupiipun no¬ 
kassa olisi pitänyt roikkua, kun vain matkaan pääsi», sanottiin. 

Matkustajain ulkonäkökin alkoi muuttua. Libausta lähdettäessä 
oli täytynyt pukeutua siviiliin, muuten ei olisi päästy liikkumaan 
Ruotsin aluevesillä. Mutta nyt haki toinen toisensa jälkeen jääkäri- 
pukunsa ja kääräisi myttyyn siviilikamppeet, jotka monilla olivat 
olleetkin enemmän naurettavia kuin pukevia: enimmäkseen liian 
pieniä isoilla miehillä ja mahdottoman isoja pienikokoisilla. Monta 
mojovaa vitsiä oli veistetty poikien ulkonäöstä jo Libaussa ja 
jatkuvasti matkalla. Lähtiessä oli sanottu, että asepuvut otetaan 

esille vasta Vaasaan saavuttua, mutta kun muutamat ylemmät up¬ 
seeritkin rikkoivat tätä määräystä jo Ruotsin aluevesillä, alkoi ylei¬ 
nen puvun vaihto. Arvattiin, että lukiessa lait kovimmat. 

Tänä aamupäivänä, Sampoa odotettaessa, alkoi Arcturuksen 
kannella ja salongeissa näkyä jo kauttaaltaan viheriää. Vaatemyt- 
tyjä kannettiin jatkuvasti esille ja niitä jaettiin tupakunnittain. 

Markku Ampiala oli puuhaillut jakelutöissä oman tupakuntansa 
osuudelta. Nyt hän asteli täpötäydellä käytävällä, itsekin jo ase¬ 
puvussa, ollen menossa etukannen ruoanjakelupaikalle. Jonoon 
ehdittyään hän näki hieman edellään Tuharin, joka oli vielä siviili- 
puvussa. Markku rupesi muistelemaan, oliko Tuhari ollut saamassa 
jääkäripukuaan? Tuskinpa vain, ei hän muistanut ainakaan. Mutta 
eihän varastoon ollut hänen pukuaan jäänytkään? 

— Tuhari, joko sinä hait pukusi? 

— En hakenut. 

— Mutta en minä huomannut sitä siellä toisten joukossa? 

— Ei sitä siellä ollutkaan. Tuhari hymyili koko hikisellä naamal¬ 
laan. 

— Kuinka ei ollut? 

— No kun ei ollut! En minä sitä sinne tuonutkaan. 

— Mitä? Jäikö se Libauhun? 

— Ehei. Kyllä se tallella on. —Tuhari avasi siviilitakkinsa ylim¬ 
män napin ja vetäisi sivuun sen alla olevaa tummaa riepua, ja 
sieltäpä alkoi näkyä kirkkaan viheriää. Koko matkan oli Tuharilla 
ollut molemmat puvut päällään. Liian lämmintä tietysti oli, ja 
hengitystäkin pusersi, siksi ahdas oli tuo siviilipuku, mutta eipä 
ollut kuitenkaan tarvinnut olla huolissaan siitä, että kenties eivät 
enää jääkäripukua antaisikaan. Ettei kävisi kuin Romppaisen! Nyt 
voi jo jättääkin siviilikamppeet silleen, eipähän vormua kukaan 
tule päältä ottamaan. 

Tämän kaiken Tuhari selitti Markulle, kun he istuivat etu- 
kannen köysiläjällä lusikoimassa laihaa soppaansa. Selityksensä 
päätteeksi hän kuitenkin vielä varmuuden vuoksi kysyi, saako hän 
nyt varmasti pitää jääkäripuvun? 

— Älä nyt hölmöile, kuka sen ottaisi! Sinähän sait korotuksenkin, 
olet nyt korpraali. Kuulithan sen jo ennen lähtöä? 

— Joo joo, mutta minä nyt kuitenkin, varmuuden vuoksi-. 

Alhaalla eräässä suurimmista hyteistä keskusteli viisi miestä. 
Aaro Pakkala oli heidän joukossaan, ja hän selosti toisille mitä hei¬ 
dän pari päivää sitten Ruotsista saamansa lehdet kirjoittivat Suo¬ 
men tapahtumista. Heillä oli myös pari vain viikon vanhaa suoma¬ 
laista lehteä, jotka oli tarkkaan tutkittu. Kun Ruotsin ja Suomen leh¬ 
tien uutisiin ja sotakuvauksiin liitettiin vielä ne tiedot, joita oli 
viimeksi tänä päivänä saatu laivalle langattomalla lennättimellä 
suoraan Vaasasta, niin Suomen tilanteesta oli jokseenkin selvä kuva. 

Nämä viisi jääkäriä olivat sosialisteja, he olivat kuuluneet puoluee¬ 
seen Saksaan lähtiessään, eikä heillä silloin ollut mitään lähtöä 
koskevia epäilyjä. Kysymyshän oli Suomen itsenäisyydestä, maan 
vapauttamisesta tsaari vallan alaisuudesta, ja se oli kaikkien suoma¬ 
laisten yhteinen toive ja tahto. Olihan jo pitkän aikaa ollut selvää, 
että ellei jotakin ratkaisevaa tapahdu, niin Suomi sangen nopeasti 
sulatetaan suureen emämaahan, muodostetaan vain kuvernemen- 
tiksi monien muiden joukossa. Ehkäpä olisi tällä tiellä jouduttukin 
jo ties kuinka pitkälle, ellei sotaa olisi syttynyt. 

Mutta nythän oli tilanne toinen. Tsaaria ei enää ollut, vaan Venä¬ 
jää hallitsivat työväestön edustajat, vallankumoukselliset, jotka 
olivat taistelleet tsaarin yksinvaltaa vastaan yhdessä suomalaisten 
kanssa. Johdossa oli Lenin, tunnettu vallankumouksellinen. Keitä 
olivat nuo toiset, Trotski ja Stalin ja jotkut muut, joiden nimet myös 
esiintyivät lehdistössä, siitä ei oltu selvillä. Outoja olivat nuorille 
miehille myös nuo taistelevien ryhmien nimitykset bolshevikit, 
menshevikit, ja mitä siellä lieneekin, mutta eivätköhän ne kuitenkin 
olleet kaikki sosialisteja, vain vähän eri vivahduksin. He ovat joka 
tapauksessa tunnustaneet Suomen itsenäisyyden, hekin, niin kuin 
Saksa, Ranska ja Ruotsikin. Onko Suomessa nyt riehuva sota 
sellainen, johon valmistumaan me lähdimme Saksaan? Sanokaapas? 
Sano sinä, vara vääpeli Pakkala, jolla on parhaat tiedot asioista? — 
Kysyjä on tiukkakatseinen Into Pirhola, jo hiukan vanhempaan 
jääkäripolveen kuuluva korpraalinimityksen saanut. 

Pakkala pudistaa päätään ja sanoo, että hänenkin tietonsa ovat 
vanhentuneet, viimeinen isältä saapunut kirje oli sodan syttymistä 
edeltävältä ajalta. Sekavalta tilanne tuntuu. Näistä lehdistä päätel¬ 
len asia on kuitenkin niin, että Suomen hallitus ei ole luottanut 
Venäjän johtajien itsenäisyyslupauksiin, koska nämä ovat toimitel¬ 
leet lisää sotaväkeä Suomeen ja Pietarista on lähetetty junalasteit¬ 
tain aseita punakaartille. Ainakin näistä lehtitiedoista päätellen 

punakaartin hallitsemilla alueilla vallitsee täysi anarkia, siviiliväkeä 
murhataan ja elintarvikevarastoja ryöstetään. 

— Ne ovat porvarilehtien tietoja, ei niihin voi luottaa, sanoo 
Pirhola. 

— Niin ovat, myöntää Pakkala, niissähän voi olla paljonkin liioit¬ 
telua, niin kuin aina sodan aikana. 

— Ja eikös niissä ruotsalaisissa lehdissä sanottu, että sen kansan¬ 
valtuuskunnan — jokin senniminenhän se oli? — johdossa ovat 
vanhat tunnetut meikäläiset, niin kuin Kuusinen, Manner, Tokoi ja 
muitakin PTokoihan hyväksyi lähtömme Saksaan, niinhän itse silloin 
sanoit? Nytkö hän vastustaisi Suomen itsenäisyyttä? Mitä sanot 
tähän? Kysyjänä on Eero Mannila, pataljoonan nuoreen polveen 
kuuluva. 

Pakkala on vähän aikaa vaiti. Sinne laivan pohjakerroksiin kuuluu 
kannelta yhtämittainen monenlaisten äänien aikaansaama melu, 
siellä puhutaan, lauletaankin jossakin, pieni viulukvartettikin on 
löytänyt jonkin nurkan harjoituspaikakseen. Konehuoneesta kuu¬ 
luu hiljainen tykähtely, laiva on pidettävä lämpimänä ja osa ko¬ 
neista saa olla käynnissä. Pienessä hytissä alkaa hengitystä ahdistaa, 
avataan hetkiseksi ovi käytävään, ja kun ilma on jonkin verran 
vaihtunut, puhuu Pakkala: 

— En osaa vastata näihin kysymyksiin, koska monet seikat ovat 
vielä hämäriä. Olen kuitenkin tehnyt sotilas valan ja luvannut tais¬ 
tella Suomen laillisen hallituksen puolesta, siksi en ainakaan vielä 
voi lähteä päinvastaiselle tielle. 

— Tiedätkö mikä on nyt Suomen laillinen hallitus? kysyy Pir¬ 
hola. 

— Käsittääkseni se on se, jolle laillisesti valittu eduskunta on 
antanut luottamuksensa ja jonka ulkovallatkin ovat tunnustaneet. 

— Maassahan on tapahtunut vallankumous, eduskunta on hajal¬ 
laan ja sen hyväksymä porvarihallitus toimii vajavaisena Vaasassa, 
niinhän juuri olemme lukeneet lehdistä? Helsingissähän määrää 
uusi hallitus? 

— Niin, Helsingissä. Mutta Helsinki ei ole Suomi. 

— Se on kuitenkin pääkaupunki. Ja minä olen helsinkiläinen. 
En lähde tappelemaan kotikaupunkiani vastaan. Siellä on minulla 
isä ja kaksi veljeä, ei olisi erikoisen mieluista ammuskella heitäkään, 
jos sattuisivat olemaan punakaartissa. Ja mikseivät olisi, he kuuluvat 

puolueeseen, ja puoluehan on julistanut punakaartin valtakunnan 
lailliseksi sotavoimaksi. Niinhän luit tuosta Ruotsin lehdestä? 

Pakkala myönsi, niin lehdessä sanottiin. 

— Kenties isäsikin kuuluu jo punakaartiin? jatkaa Pirhola. 

Siihen ei Pakkala vastaa, miettii vielä. Toiset odottavat. Kaksi 

heistä ei ole sanonut mitään, mutta nyt toinen, nuoreen jääkäripol- 
veen kuuluva Lehvä sanoo: 

— Enimmin mua piruuttaa se, että me kaikki olemme jollakin 
tavalla kuin romukoppaan heitettyjä, me sosialistit. Onhan tietysti 
joskus tullut soitettua suuta, mutta ketään meistä ei sovi moittia 
siitä, ettei olisi tapeltu siinä kuin toisetkin. Jokainen olimme Aa- 
joellakin emmekä ruvenneet junkaamaan niin kuin monet muut. 
Ja sinäkin, Pakkala, joka varmasti olet pannut nahkasi parkkiin joka 
paikassa, missä sellaista on tarvittu, olet kuitenkin vain vaivainen 
varavääpeli, vaikka sadoista muista veroisistasi tehtiin Libaussa 
vänrikkejä ja luutnantteja. Me toiset emme kelvanneet edes ali¬ 
upseereiksi, Pirhonen vain komeasti korpraaliksi. Mitä sinä, Pak¬ 
kala, tästä ajattelet? 

— En ajattele tästä mitään, mutta ajattelen, että likimain sata 
meidän jääkäritovereitämme on nyt jo taistelemassa sitä taistelua, 
jota varten Saksaan lähdimme ja johon pääsyä olemme vuosikausia 
odottaneet. En ainakaan vielä tällä näkemällä petä tovereitani. Olen 
lähtenyt matkaan siinä mielessä, että kerran palaan maani vapautta¬ 
jana, ja samassa mielessä tahdon astua Suomen kamaralle. Minä 
ainakin panen päälleni jääkärin puvun. Päättäkää te toiset itse mitä 
teette. 

Kaikki viisi ovat siviilipuvuissa, viheriät asepuvut ovat vielä 
käärössä. Pakkala ryhtyy vaihtamaan pukua, samoin Lehvä ja toi¬ 
nen nuorista jääkäreistä. Pirhonen ja Mannila sanovat, että tulevat 
siviileinä maihin, tehtäköön heille sitten mitä tahansa. Pirhonen 
ilmoitti käsityksensä olevan, että sotilas vala on vannottu taisteluun 
ryssiä vastaan, ei omia kansalaisia, ja Mannila oli samaa mieltä. 

Iltapäivä on jo alussaan. Aurinkokin on pilkahtanut esiin, mah¬ 
tava jäälakeus kiiltelee koko silmänkantoisessa komeudessaan, ja 
sadat silmät tuijotelevat joka hetki pohjoiseen odottaen Sammon 
sa vujen näkyvän. Mutta toivottoman tasaisena, liikahtamattomana, 
aivan kuin aikoisi ikuisiksi ajoiksi sulkea pääsyn pohjoiseen, levit¬ 
täytyy melkein lumeton lakeus taivaanrannan taakse. 

Niinköhän kävi, etteivät Sammon teräskäpälät enää pystykään 
murentamaan tuota kiiltelevää vetten panssaria? Tännekö jäätiin, 
kotikynnyksen taakse? 

Laivan ruokasalissa istuu kahvipöydässä reheväruhoinen kap¬ 
teeni useitten pataljoonan korkeimpien upseerien ja mukana olevien 
naisten kanssa. Sielläkin on puheenaiheena Sammon viipyminen. 
Aamullahan sen piti olla jo täällä? Onko jotakin tapahtunut? 

Kapteeni hymyilee jutellessaan: »Varmasti on jotakin tapahtu¬ 
nut. Merellä tapahtuu alinomaa jotakin. Nyt on varmaan tapahtunut 
sellaista, että talven mahtava rakennusmestari herra pakkanen teki 
näinä viimeisinä päivinä ja öinä lujempaa työtä kuin ennakolta 
osattiin arvata, jää on arvioitua lujempaa ja matka sujuu hitaammin. 
Mutta viimeisen tiedon mukaan pitäisi Sammon olla näkyvissä 
ennen pimeän tuloa.» 

Kapteeni juttelee edelleen, mitäpä tässä muutakaan. Hän kertoo 
mitä sattui tulomatkalla, Arcturuksen saapuessa Libauhun. Ei saatu 
luotsia, ajettiin vain merikorttien mukaan ja hyvin meni. Libaun 
satamassa saksalaiset halusivat tietää laivan reitin, ja kun kapteeni 
näytti sen kartalta, niin saksalaisten silmät pullistuivat: tulitteko 
todella tuota reittiä? Siitäpä juuri, ja hyvin osattiin. Mutta ettekö 
tiedä, että olette ajaneet tänne halki miinakentän? Ei, sitäpä ei tie¬ 
detty, ja hyvä oli ettei tiedettykään, olisi jääty odottelemaan ja tuh¬ 
lattu kallista aikaa! Kovasti ne saksmannit kohottelivat kulmiaan, 
ja taisi joku mutista sellaistakin kuin »irrsinnig finnisch» eli jotakin 
sinnepäin. No, vähän hullu täytyy joskus ollakin, eipähän tässä 
maailmassa muuten mitään uskallettaisi. Ettehän tekään olisi Sak¬ 
saan lähteneet ihan täyspäisinä, vai mitä? — Kapteeni puhuu vuo¬ 
roin suomea ja ruotsia, heittää sekaan saksaakin ja nauraa hyvän¬ 
tuulisesti. Huutaa sitten perämiehelle, että vilkaisehan taas sillä 
kiikarillasi pohjoiseen, eikö näy savua. Perämies käy katsomassa ja 
tulee ilmoittamaan,, ettei näy vielä mitään. 

Sama jännittävä odotus on kaikkialla laivassa. Monet liikuskele¬ 
vat jäällä, käyvätkö vierailemassa taempana odottavassa Castorissa, 
jossa on hiilet ja muonat; sieltä tulevatkin useat voileipää hauk- 
kaillen. Laivan kannella on vilkasta liikettä, kävelijöitä tungokseen 
asti, onpa saatu raivatuksi pieni krokettikenttäkin ja pelaajia riittää. 
Vihreäpukuisia miehiä kiipeilee mastossakin kiikaroimassa kohti 
pohjoista taivaanrantaa. 

Mutta mastossa olevat eivät ensimmäisenä huomaa Sammon 

tuloa, vaan lähellä taivaanrantaa makailevan auringon punatessa 
lännen ohutta pilvikerrosta kuului etukannelta naisen hihkaisu: 

— Minä näen savua! Se on varmaan Sampo! 

Sadat silmät ja kaikki kiikarit suuntautuivat pohjoiseen, ja niinpä 
asia oli: Sampo tuli. Pienoinen tumma hattara ilmestyi horisontin 
harmaaseen reunaan, ja vähän ajan kuluttua se kohosi jo selvänä 
pilarina, jonka latvaa tuuli ajeli hajalle. Laivalla alettiin hurrata, 
hyteistä ja salongeista juoksi väkeä kannelle. Jäällä kuljeskelevat 
yhtyivät riemuhuutoihin. Kohta sellaisia kajahti Castoristakin. 

Ennen illan pimenemistä kuului jo kumea jumina Pohjanlahden 
aaltoja allaan piilottavan katon murtuessa. Tiima tiimalta, tuuma 
tuumalta lähestyi savua sylkevä jäänpurija jääkäreitten laivoja. 
Tervehdyksiä vaihdettiin, eläköönhuudot kaikuivat. Kauempaa 
katsoen näytti laivojen lähiympäristö olevan kuin suurten, viheriäin 
kukkakimppujen täyttämä, jääkäriparvien liikuskellessa jäällä. 

Sampo painuu ohi Arcturuksen pysähtyen Castorin viereen, sillä 
sieltä on hiililasti siirrettävä Sampoon, Castor ei kestäisi jäitten pu¬ 
serrusta. Aikaa ei hukata: koko yön työskentelee monikymmenmie- 
hinen jääkärien joukko, tunnittain vuoroja vaihtaen, hiililastin siirtä¬ 
misessä. Työssä ovat kaikki miehet äsken majureiksi ylennetyistä 
tavalliseen jääkäriin saakka. 

Seuraa vana iltana Sampo lähti kyntämään laveaa jääpeltoa jälleen 
pohjoista kohti, Arcturus perässään. Molempien laivojen valot oli 
tarkkaan sammutettu. Taas Pohjolan yö sai kuunnella ja kummas¬ 
tella koneitten jyskettä ja murtuvan jään kumeaa murinaa, rytinää 
ja paukahtelua, joka oli viikon päivät rikkonut tavallisesti niin hil¬ 
jaisen kylmänharmaan lakeuden suurta talvista rauhaa. 

Sampo oli tuonut tuoreita uutisia Suomesta, vain muutaman päi¬ 
vän vanhoja Pohjanmaan sanomalehtiä. 

Niitä nyt luettiin Arcturuksen kannella ja hyteissä. Ensi kerran 
saatiin lukea sekä virallisia tiedonantoja että rintamakirjeen vaihta¬ 
jain selostuksia siitä, mitä Suomessa oli tapahtunut sodan puhkea¬ 
misen jälkeen. 

Pitäjän pojat olivat kerääntyneet yhteen pienemmän salongin 
pöydän ympärille. Vikke oli jälleen esilukijana. Kymmenittäin 
myös muitten maakuntien miehiä oli kokoontunut kuuntelemaan. 

Paljon oli ehtinyt tapahtuakin. Koko Pohjanmaa oli puhdistettu 
venäläisistä joukoista, samoin suurin osa Savoa. Rintama oli Vilppu- 

lan virralla kulkien siitä Satakuntaan Porin pohjoispuolelle lännessä 
ja Mäntyharjulle, Lappeenrantaan ja Antreaan idässä, tämä selvisi 
lehdissä olevasta kartasta. Punaiset näyttivät keskittävän voimiaan 
Tampereelle, ja siellä varmaan tulisikin tapahtumaan ratkaiseva 
taistelu. Sinne me ehdimme mukaan! huudahdeltiin. Ja Helsinkiin 
ja Viipuriin. 

Vikke oli lukenut useita taistelukuvauksia Vilppulan rintamalta. 
Ruovedellä oli ollut taistelu venäläistä matruusi joukkoa vastaan. 
Karjalan ja Savon rintamilla oli ollut useita kiivaita kahakoita. 
Kaatuneita oli jo paljon. Vikke alkoi lukea heidän nimiään. Vain 
muutaman nimen luettuaan hän pysähtyi. No, mitä nyt? Miksi et 
lue? 

— Simo Ripsa on kaatunut. 

Hetkisen vallitsi syvä hiljaisuus. Sitten sanoi Hannes Korpela: 

— Meni hyvä mies. 

Siihen ei halunnut kukaan lisätä mitään. Niin oli: mies parhaimpia 
parhainten joukossa. 

Vikke luki edelleen. Jääkäreitä oli kaatunut muitakin, jo alku- 
kahakoissa Kokkolassa ja Torniossa, samoin Karjalan rintamalla. 
Sitten Vikke piti jälleen tauon, sen jälkeen sanoi: 

— Antti Kartano on kaatunut viikko sitten. Se on täällä viime 
tiedoissa. 

Kukapa Pitäjän pojista ei olisi tuntenut Antti Kartanoa, reipasta 
nuorta isäntää. Monet katsahtavat veljeen, Köpiin, jolla on nyt vän¬ 
rikin merkit kauluksessaan. Hiljaiseksi on mennyt Köpi. Ääni hiu¬ 
kan värähtää iloisen miehen, laulajapojan, kun hän sanoo: 

— Jäi Antilta kuitenkin kaksi poikaa, ja jos näistä edessä olevista 
meteleistä joskus selvitään, niin koetetaan autella Kartanonkin 
asioita. 

Luettelot ovat lopussa, seuraa kuvauksia eri rintamilta, sodan 
huumoriakin. Vikke lukee vielä parhaillaan, kun vääpelinasuinen 
Huikkarinen tulee salonkiin ja jo ovella karjaisee: »Huomio, huo¬ 
mio! Tärkeä ilmoitus 27:nnelle jääkäripataljoonalle: kaikki ovat van¬ 
keja! Kipinäsähkösano ma ilmoittaa kolmen panssariristeilijän ot¬ 
taneen haltuunsa pataljoonan ja meidät on julistettu punakaar¬ 
tin vangeiksi!» 

— Mitä helvettiä? Mitä hölmöilet, mies? Punakaartin vangeiksi? 

Monenlaisia huudahteluja kuuluu, monet hypähtävät istuimil- 

taan. Keräännytään sanantuojan ympärille. Mitä puhetta tuo on? 
Jotkut jo vilkaisevat ulapallekin, mutta siellä näkyy vain sama tai¬ 
vaanrantaan ulottuva autius kuin ennenkin. 

— Selitä jo tuo juttusi! Anna kuulua! 

— Täällä on selitys, kuunnelkaa. — Huikkarinen ottaa povitas¬ 
kustaan rähjäisen ja rypistyneen sanomalehden ja näyttää otsikkoa. 
Se on »Työ»-niminen lehti, painettu Viipurissa helmikuun 6 p:nä 
1918, siis kaksi viikkoa sitten. Komein otsikoin julkaistaan siinä 
seuraava tiedonanto: 

»Eilen ilmoitettiin meille Helsingistä, että sinne on saapunut ki- 
pinäsähkösanoma, jonka mukaan maanantaina saapui Mäntyluo¬ 
toon kolmella ruotsalaisella aseilla lastatulla laivalla ne 3000 Suo¬ 
mesta sodan aikana Saksaan mennyttä ylioppilaslurjusta, joista sa¬ 
nomalehdissä on paljon puhuttu. Laivoja avusti satamaan suoma¬ 
lainen jäänsärkijä Sampo. Laivojen saapumisesta oli kuitenkin jo 
ajoissa saatu vihiä ja Räävelistä saapui kolme panssariristeilijää, 
jotka piirittivät jääkärien laivat meren puolelta. Punakaartilaiset pii¬ 
rittivät laivat maan puolelta ja niin joutuivat laivat aseineen ja mie¬ 
hineen punakaartilaisten huostaan.» 

Repäisipä riemun! Monet tahtoivat omin silmin nähdä tuon mai¬ 
nion uutisen, ja se luettiin useaan kertaan. Nyt jääkäreitä on jo van¬ 
kinakin kolmetuhatta, kuinkahan monta pataljoonaa meitä onkaan 
muutaman viikon kuluttua, kun ennätetään hiukan huiskimaan rin¬ 
tamalla! Ja kaikki ollaan ylioppilaitakin! 

Tiedustetaan Huikkariselta, mistä hän sai tuon erinomaisen uuti¬ 
sen. Sen oli muuan Sammon matruuseista saanut Vaasassa vähää 
ennen laivan lähtöä, ja Vaasaan oli sen tuonut joku Karjalan rinta¬ 
malta saapunut. Sammossa hiilensiirtotöissä ollessaan oli Huikkari¬ 
nen saanut lehden matruusilta, mutta unohtanut sen sitten tas¬ 
kuunsa. Nyt vasta oli muistanut ja ruvennut sitä lueskelemaan. 

Siellä se on! Tuolla, katsokaa! 

Se näkyy jo ilman kiikareitakin: pieni kohouma taivaanrannalla, 
kuin sormi ohuen usvan keskellä osoittamassa: täällä ollaan! 

Se sormi on Norrskärin majakka. Siellä on Suomi! 

Sakeanharmaan avaruuden ovat tuulien luudat lakaisseet puh¬ 
taaksi, sen sijalla on nyt kirkkaansininen taivaankansi ja auringon 
säteily, joka välähtelevinä valosuihkuina kimmahtelee jäälattian pin¬ 
nasta. Idästä, sieltä jonne ollaan menossa, tulee esiin tumma juova, 

joka vähitellen vahvistuu aamuauringon loisteessa, kasvaa saariston 
ulommaiseksi rantavyöksi — Suomeksi! Syntymämaaksi! 

Hetkisen on Arcturuksen kannella hiljaista. Historian hengähdys 
vavahduttaa mieliä, tuhannen viheriän asetakin alla paukuttaa sy¬ 
dän että kylkiluissa tuntuu. Sitten sulut murtuvat ja riemu puhkee 
ilmoille. Vuosien toive — ei: vuosisatain toive on täyttynyt! Teräs- 
sydämet kahden laivan uumenissa, ne vasta paukuttavat! Ne jys¬ 
kyttävät uuden päivän koittoa. Suomen kansan monisatavuotiset 
kahleet murretaan niinkuin nyt murtuu kesäisten laineitten vapautta 
kahlitseva jääpanssari. 

Kauas ulapalle kantautuu laulu: »Terve Suomeni maa!» 

— Lähdetäänkö kannelle nielemään kupillinen? On se ainakin 
kuumaa, vaikka ei miltään maistukaan. 

— Enpä viitsi. Eiköhän voileivällä elä perille. 

— Ei tullut otetuksi voileipääkään. 

— Onhan niitä tuolla, yläpetillä. Tuossa, ota. 

He rouskuttelivat voileipänsä, kuuntelivat koneitten jyskytystä 
sekä astunnan jytyä ja äänten huminaa kannelta, Pirhola ja Man¬ 
nila. Pirhola sanoi: 

— Kaikki ovat nyt varmaan jo formussakin, ja jos sinne menisi 
jonoon seisomaan, niin yhtämittaa saisi selittää miksi ei ole viheriät 
hynttyyt niskassa. Parasta istua täällä, on vähemmän kyselijöitä. 

— Mitäs me teemme näille jääkäripuvuille? Eipä taida olla hyvä 
niitä mereenkään heittää? 

— Eikä helvetissä, saataisiin vielä sakot kruunun tavaran huk¬ 
kaamisesta! nauraa Pirhola. Eiköhän ole parasta, että satamaan tul¬ 
tua painellaan komppanianpäällikön puheille formupuku kainalossa 
ja sanotaan, että siellä se on nyt jääkäri käärössä, ja tässä siviilit 
Mannila ja Pirhola ilmoittautuvat hirtettäviksi, ellei vähemmällä 
selvitä. Vai onko sulia toisia meininkejä? 

— En ole tuuminut, mutta mikäpä siinä, tehdään niin kuin sanoit. 
— Mannila sytyttää tupakan, vetää muutaman sauhun ja sanoo, 
melkein kuin itkua äänessä: 

— Roskajuttu! 

— Mikä sitten? 

— Tämä kaikki — tämä matka. Kolmatta vuotta sotkettu savessa 
ja ravassa, paleltu ja tapettu täitä, jopa tapeltukin, ja uskottu, että 
se tapahtuu niinsanotun isänmaan puolesta. Mutta kun sitten lopul- 

takin päästään tänne, niin ei olekaan sellaista isänmaata, jonka puo¬ 
lesta tapella. Piru tietköön mikä lopultakin olisi parempi-! 

— Joko rupeaa kaduttamaan? 

— Mikä? 

— Se että päätit marssia maihin näissä arkiryysyissä ? Siinähän 
ne ovat vielä mytyssä sotahynttyytkin, sen kun vetelet päällesi 
vain. 

Mannila on vähän aikaa vaiti, tupakoi ja mietiskelee. Äkkiä alkaa 
kannelta kuulua entistä äänekkäämpää melua, sitten eläköönhuutoja. 
Pirhola avaa hytin pyöreän ikkunan ja katselee ulos, mutta ei näe 
muuta kuin kimmeltävän jääkentän. Nyt kajahtaa kannella laulu. 
Mannila nousee, menee käytävään, kuuntelee hetkisen ja palaa ta¬ 
kaisin hyttiin, heittää takkinsa ylävuoteelle, samantien housutkin, 
ja alkaa pukeutua jääkäripukuun. Pirhola katselee hänen puuhai- 
luaan mitään puhumatta. Kun Mannila on vetänyt saappaat jal¬ 
kaansa, hän ojentautuu ja katsoo Pirholaa odottaen tämän sanovan 
jotakin. Mutta Pirhola ei puhu, katsoo vain ja tupakoi. 

— No, etkö sano mitään? kysyy Mannila. 

— En. Ymmärryksensä mukaan kukin kinkerillä vastaa. Enhän 
minä ole yrittänyt sun päätäsi kääntää ennenkään puoleen enkä toi¬ 
seen. 

— Et olekaan. Oma tuumani tämä on: jääkäriksi olen Suomesta 
lähtenyt, jääkärinä palaan. Tahdon ainakin ensin varmasti kuulla 
kuinka asiat ovat, ja sitten vasta päätän. On niin monenlaisia pu¬ 
heita, mahdoton tietää mikä on huhua, mikä totta. 

Hytti pimeni, joku oli tullut ovelle ja sieltä kuului: 

— Eihän siinä mitään perää ole, huhupuhetta kuuluu olevan. 

Mannila käännähti ja oli silmäkkäin ovelle pysähtyneen Eetu 

Romppaisen kanssa. 

— Mikä on huhupuhetta? 

— No se Tumpula-Jussin siunattu tila! Vai mistä täällä puhu¬ 

taan? Kun toiset eivät vastanneet, tuskin naurahtivat, lopetti Romp- 
painenkin leukailun ja sanoi, että jo näkyy Suomen ranta, sitä siellä 
nyt kannella hurrataan, kas kun te täällä vain murjussa mökseh- 
ditte? Pirhola sanoi, että etpähän ole sinäkään siellä ylhäällä hur¬ 
raamassa, johon Romppainen naureskellen vastasi, että mitäpä sitä 
sianpaska pitopöydässä-. 

Mannila lähti kannelle, Romppainen tuli hyttiin ja huomasi nyt 
vasta Pirholankin olevan siviilipuvussa, sanoi: 

— Tuollaisissa kamppeissakos sinäkin vielä olet? Kaikki toiset 
ovat jo vaihtaneet formuun. 

— Etpähän sinäkään ole? 

— Minähän en ole sitä herrojen armolahjaa saanut nauttia enää 
vuosikauteen, nämä suutarin hynttyylhän ovat olleet mun virka¬ 
pukuni. Mutta suliahan tuossa näyttää olevan parempaakin päälle- 
pantavaa? 

— Luulen että jätän ne päällepanematta. 

— Vai niin. Oikeinko olet tosissasi sillä verellä? 

— Siltä tuntuu. 

— Mikä sinä olitkaan siviilissä-muistaakseni paakari? Em¬ 

me ainakaan samaan savottaan pääse, eri verstaisiin työntävät. An¬ 
nahan sätkä. 

Antoihan Pirhola. Miehet tupakoivat ja kuuntelivat kannella ka- 
jahtelevaa laulua. 

Tumma kuusien peittämä kalliorinne, ennen idän äärimmäinen 
etuvarustus länttä vastaan, nyt vapaan Suomen rauhanomainen 
ranta-aita: Raippaluodon rannikko. Se kasvaa hetki hetkeltä kor¬ 
keammaksi, alkaa näkyä liikettäkin: pieniä tummia pisteitä, kuin 
kirppuja valkealla hangella. Vähitellen ne kasvavat hiihtäjiksi, ja 
kauempana näkyy hevosiakin. Yhä useampia hiihtäjiä ehtii lähel¬ 
le, ja aivan ensimmäisten kannoilla painelee poikanen potkukelk- 
koineen. Jo alkaa äänikin kantaa hiihtäjiin saakka, huudellaan ruot¬ 
sinkielisiä tervehdyksiä puolin ja toisin. 

Ollaan jo sisäväylällä ja Vaasa alkaa hahmottua näköpiiriin. Lai¬ 
van ympärille kerääntyy yhä enemmän väkeä, näkyy jo naisiakin 
hiihtelemässä. Yläkannella kajahuttaa mieskuoro: »Sua tervehdin, 

-sua immyt kaunis tunteeni hellät kohtaa-.» Naiset 

kuuntelevat, heiluttavat suksisauvojaan, huudahtelevat. 

Riemukkaan hälinän vallitessa lähestytään satamaa ja kaupunkia, 
yhä enemmän väkeä kertyy jäälle. Myös satama-alue liikehtii täynnä 
vastaanottajia. 

Äkkiä tulee hiljaisuus laivalla, ja myös jäällä olevat pysähtyvät 
katsomaan. Arcturuksessa nousevat monenkirjavat juhlaliput, ja 
heti sen jälkeen Sammon mastossa hulmahtaa levälleen leijonalippu. 
Näin lähestytään vähitellen kotimaan kiinteää rantaa, innostuneit- 
ten vastaanottajien heilutellessa pieniä sinivalkoisia lippuja, leijona- 
lippuja, huivejaan, lakkejaan. Sitten kajahtaa: 

»Syvä iskumme on, viha voittamaton, 
meilP armoa ei, kotimaata. 

yks’ suuri on Suomen valta. 

Sen aatetta ei väki voimat saa 
pois Pohjolan taivahan alta.» 

Kun ehditään tähän, kohoaa Arcturuksen etukannella jälleen 
lippu, keskeltä viheriäpukuisten sotureitten ryhmää lehahtaa ilmaan 
neljä mustaa kotkaa, Suomen leijona keskellään. Unien summa, toi¬ 
veiden täyttymys: jääkärilippu liehuu Suomen taivaan alla? 

Vähän ennen laivojen satamaan tuloa nousee Arcturuksen pohja¬ 
kerroksesta kannelle johtavia rappuja siviilipukuinen mies. Ehdit- 
tyään rappujen yläpäähän hän pysähtyy ja katsahtaa ympärilleen, 
mutta kansi on niin täynnä miehiä, jääkäreitä, hänen tovereitaan, 
ettei hän näe mitään muuta kuin ylhäällä tuulessa liehuvia pienois¬ 
lippuja. Sitten kajahtaa laulu: 

Syvä iskumme on- 

Toverit laulavat omaa marssiaan — meidän marssiamme-. 

Yksi meistä sen teki siellä kaukana vieraalla maalla, raskaina päi¬ 
vinä, melkein jo toivottoman odotuksen hetkinä, ja valoi noihin 
sanoihin meidän yhteisen uskomme ja toivomme. 

Oliko se silloin sinunkin toivosi, Into Pirhola? 

Tietysti oli — silloin-. 

Mitäs nyt? 

Miesjoukkoon avautuu kujanne, sieltä tulee ryhmä tuoden jota¬ 
kin etukannelle? Lauletaan marssin viimeistä säkeistöä, ja samassa 
nousee ilmaan jääkärilippu. Meidän lippumme! Se lippu, jolle vain 
kaksi viikkoa sitten valassa luvattiin uskollisuutta--. 

Lupasi kuka lupasi-. Silloin ei tiedetty mitä nyt tiede¬ 
tään -. Eihän vastassa ole enää tsaari valta, ei edes Venäjä, 

paitsi taustalla-. 

Niin — taustalla-! 

Aivan lähellä rappusia seisoo Mannila laulaen innostuneena tois¬ 
ten mukana. »Yli pauhun kenttien hurmeisten-» 

Laulu päättyy. Hetkisen vielä seisoo siinä rappujen yläpäässä 
Into Pirhola, sitten hän pusertaa äkkiä kätensä nyrkkiin ja juok¬ 
see alas. 

Hetken kuluttua hän nousee kannelle. Hän on nyt viheriässä jää- 
käripuvussa niin kuin toisetkin. Rappujen yläpäässä tulee häntä vas¬ 
taan Eetu Romppainen, vaatemytty kainalossaan. Ennen kuin Pir- 
hola ennättää kysyä mitään, selittää Romppainen, että hän äsken 
kannelle kiivettyään sattui kävelemään pahki kihoporukkaan, siinä 
oli useitakin näitä omia äskennapitettuja, majureita ja kapteeneita, 
ja nekös heti tiukkaamaan, että mikäs harmaa varis siinä vielä si¬ 
viilinä toikkaroi, jääkärihän sinä olet, missä puku? Koetin tolkuttaa, 
että siirsivät minut suutareitten sukupuuhun Libaussa, ja jääkärin- 
puku on ollut vain pussissa, vaikka onhan se kyllä matkassa. Sattui 
siinä olemaan sakissa hänkin, joka mulle sen kapakkamatkan jälkeen 
nämä viimeiset oortelit antoi, ja minä sanoin, että tämä majurihan 
asian parhaiten tuntee. En kuullut mitä he siinä juttelivat, mutta 
komennus tuli: heti hiiteen siviiliryysyt ja vormu selkään! Komen¬ 
nusta on toteltava, he, he, ja nyt on vietävä suutari tuonne alas ja 
tuotava äkkiä jääkäri kannelle. Hesputei! Ja Romppaisen Eetua 
vietiin. 

Olipas ilta — jos oli päiväkin ollut ihmeellinen! 

Kaikki Pitäjän jääkäripojat ja useita kymmeniä naapuripitäjäin¬ 
kin vihreäpukuisia oli koossa maihinnousukaupungin ravintolan 
eräässä pienemmistä saleista. He olivat kotikuntalaisten vieraina, 
näitä oli saapunut junalla ja hevosilla seuraamaan tämän historialli¬ 
sen päivän tapahtumia, mutta ennen muuta tapaamaan kotimaahan 
palaavia poikiaan, veljiään tai muuten vain tuttaviaan. 

Monet maaseudulta tulleet olivat olleet jo eilen satamassa vastaan¬ 
ottamassa laivoja, mutta toiset olivat saapuneet vasta tänään. 
Kaikki olivat nähneet suuren paraatin, ikimuistettavan. Tuttuhan 
tämä kaupunki oli jokaiselle ennestään. Melkein kaikki maaseudul¬ 
takin saapuneet olivat sen nähneet arkioloissaan, kauppatalojen reu¬ 
nustaman suuren torin täynnä myyjiä ja ostajia, sen kuohuvan 
menon markkina-aikoina. Jo eilisiltana oli kaupunki juhla valaistuk- 
sineen ollut erilainen kuin ennen, mutta tänään tori oli kuin satu, 
ihmeellinen. Tuhannet kansalaiset seisoivat sankkana kehyksenä 
torin reunamilla, kun suojeluskuntalaiset harmaissa asepuvuissaan 
saapuivat etujoukkona paikalle. Sitten vilahti kadunkulman takaa 
näkyviin vihreää, siellä he tulivat, odotetut, oma lippu tietä näyt¬ 
täen. Vaasan marssin sävelet kajahtivat, ja tuhat miestä astui kuin 
yksi mies, asettuivat rintamaan ja ojensivat rivit. Jääkäreitten ko- 

mentaja ilmoitti pataljoonansa Suomen sotavoimien ylipäällikölle, 
joka pitkänä ja komeana asteli seurueensa etupäässä rivien editse. 
»Minä tervehdin teitä, jääkärit, tervetulleiksi isänmaahan. Aikana, 
jolloin isänmaan kohtalo näytti mitä synkimmältä uskoitte te, nuo¬ 
ret, tulevaisuuteen.-Isänmaa tervehtii teissä parhaita poi¬ 

kiansa, Suomen nuori armeija näkee teissä sen tulevat opettajat ja 

johtajat-» Näin hän, nyt johtaja, ja sitten: Eläköön jääkärit! 

Kuinka riemuiten, sydämen pohjasta se huudettiin! Sitten lyhyt 
rukous ja »Jumala ompi linnamme», jonka aikana kumeat kunnia- 
laukaukset jymisivät jossakin näkymättömissä. Puhui vielä halli¬ 
tuksenkin päämies, hyvin puhuikin, ja sitten jääkärit marssivat. 
Sellainen marssi! Ikinä ei ole sellaista nähty tässä maassa eikä kos¬ 
kaan enää tulla näkemään. Moni äiti, isä ja sisko näki siinä marssi- 
rivistössä nyt vuosien jälkeen poikansa tai veljensä laihtuneet 
mutta teräksenlujat piirteet, suoran sotilasryhdin ja askelen reiman 
lennon, ja mitäpä sille mahtoi, että oli hämärtyvää silmää sipaistava. 

Huomenna jääkärit lähtisivät sotakentälle ja harjoitusleireihin, 
mutta olipa sentään tämä ilta vapaa ja saatiin tavata. Oli puhumista. 
Mutta hetkeksi jätettiin omat puhumiset, sillä Manu Louhelakin 
halusi sanoa sanansa. 

Louhela selvitti tilannetta rintamalla. Taisteluita käytiin, kaatu¬ 
neitten paikat oli täytettävä, ja uusia joukkoja harjoitettava, mutta 
nyt kaikki kävisi uudella vauhdilla. Sodan alusta alkaen olivat kaikki 
ajatukset, kaikki toiveet kohdistuneet jääkäreihin. Luottamus hei¬ 
dän paluuseensa antoi voimaa taisteluun ja uskoa voittoon. Mitäpä 
siellä kentällä, rintamalla, tiedettiin päälliköistä, korkeimmistakaan, 
mitä esikunnista, joissa monissakin kaikui lisäksi vieras kieli! Täy¬ 
tyihän niitä olla, nehän kuuluivat tähän sodan menoon, mutta tais¬ 
telussa, siellä missä lyötiin elämän ja kuoleman arvat ja voitot tai 
tappiot ratkaistiin, siellä yksi viheriän takin vilahdus taistelun etu¬ 
linjoilla merkitsi enemmän kuin kenraalit ja esikunnat. Niin oli ollut 
koko tänä neljän viikon aikana, minkä sota oli jo kestänyt. Jääkä- 
reitten odotus oli yhteinen ja yhtämittainen. — Ilman teitä, teidän 
olemassaolonne ansiosta saatuja aseita ja uskoa ja luottamusta tei¬ 
dän kerran tapahtuvaan tulemiseenne ei tästä suuresta asiasta olisi 
tullut mitään. Meidät, koko Suomen heimo, olisi haudattu ikuiseen 
olemattomuuteen. Me olisimme kadonneet maailman kansojen kar¬ 
talta ja muistommekin olisi nopeasti häipynyt, kun kansa olisi pyy¬ 
hitty elämänkirjoista. Oli kerran samojeedien heimo, olivat mordva- 

laiset, joskus virolaiset, suomalaiset ja liiviläiset, mutta kaikki ovat 
ne sulaneet suureen slaavilaiseen kansamereen — niin olisi luettu 
jo sadan vuoden kuluttua historian kirjoista, ellette te, jääkärit, olisi 
kerran lähteneet ja nyt palanneet-! 

— Tuskinpa olisi tullut lähdetyksi ilman muuatta Manuel Lou- 
helaa, sanoo puheen päätyttyä Hannes Korpela. Tähän kaikki yhtyi¬ 
vät, niinhän asia oli. Louhelan tapaisia suuren uskon miehiä oli 
tarvittu ja tarvittiin, muuten ei asia olisi lähtenyt liikkeelle. »Kaikki 
kansat sellaisia tarvitsevat, ja kaikkina aikoina, sen historia todis¬ 
taa», jatkoi puhetta opettaja Liimatta. Tämäkin myönnettiin, mutta 
sitten sanoi Pahkamäki: 

— Nyt ei enää pidetä puheita, vaan puhutaan asioista! Sitä var¬ 
tenhan olemme tänne tulleet. 

Niin sitten tapahtuikin. Ilta muuttui yöksi, ennen kuin hajaan¬ 
nuttiin. 

Ei ollut ihme, että Manuel Louhela ja Liimatta olivat tänne rin¬ 
tamalta rientäneet ja Pahkamäki kotiaskareistaan. Olihan tämä hei¬ 
dänkin juhlapäivänsä jos kenen. Ymmärsihän senkin, että vanha 
Koivumaa oli lähtenyt, vieläpä ottanut emännänkin mukaan, sa¬ 
moin kuin Ampiala oli tullut emäntineen, olihan heillä pojat täällä. 
Mutta että Julius Viinikkakin oli jättänyt kotoisen huushollinpidon 
ja ilmestyi paraatipäivän aamupuolella kaupunkiin, valjastanut nuo¬ 
ren tammansa, ottanut rekeen mukaansa Oravan Miinan ja tuonut 
hänetkin Salu-poikaa katsomaan. 

Vain vanhoja sieltä kotiseudulta oli tullut. Tietysti olisivat pojat 
halunneet nähdä nuorempaakin väkeä, mutta ymmärsiväthän he, 
että nuoria, tyttöjäkin, tarvittiin nyt toisaalla. He olivat rintamalla: 
toiset sairaanhoitajina, toiset keittäjinä tai muissa palvelutehtä¬ 
vissä. Tapaamiset saivat jäädä tuonnemmaksi. 

Voi sitä asioitten paljoutta, kyselyjen ja vastausten määrää tuona 
juhlailtana! Oli iloista jos murheellistakin kuultavaa. Monta tutta¬ 
vaa ja sukulaista oli jo tuotu vainajana kotiseurakunnan sankari¬ 
hautaan, moni makasi haavoittuneena. Oli mennyt Köpi Kartanon 
ainoa veli, Mikki Ripsan ainoa poika. Siellä olivat rintamalla kaikki, 
pastorista alkaen. Pastorikin! Niin, taisteli tavallisena tykkimie- 
henä. 

Kotoisen lämmintä on tuossa yhdessäolossa, niin vieras kuin ym¬ 
päristö onkin. Äitien yhteinen murhe on poikien laihuus, kun »joka 
luunsolmu nahan alla pöngöttää», sanoo Koivumaan emäntäkin 

Villen kättä silittäen, ja saman sanoo Ampialan emäntä Markusta, 
ei tuntea ollut, niin olivat pojan posket ohenneet. 

Mutta Oravan Miina istuu Salu-poikansa vieressä silmät ihailua 
säteillen. Komeammaksi vain oli poika matkalla tullut, kerrassaan 
uljaan näköinen oli, ja tuollainen pukukin, aivan samanlainen kuin 
talollisten pojillakin. Poskiarpeakaan tuskin enää huomasi. Senkin 
siinä illan kuluessa Miina lopulta sai pojaltaan kysytyksi, kauan 
käettyään, että kuinka pysyvä on tämä nykyinen jopi, kestääkö 
kesää pitemmälle, vai onko sitten katseltava jokin muu touhu? 
Johon poika, että ei ole ollut siitä vielä puhetta, mutta voipa tulla 
vaikka pitempikin urakka, kun tässä saadaan ensin sodat sodituksi. 
Juttelun sotaan satuttua Miina-muorin oli viittä vaille ettei hiukan 
itkeä pihauttanut, sanoi kuulleensa, että kauheasti siellä ampuvat, 
ja kun on monta jo tuotu vainajanakin, että kun et nyt aivan sel¬ 
laiseen kovaan paikkaan sattuisi menemään-. 

Niin siinä ilta kului yhtämittaisessa asioitten selvittelyssä. 

Hotellin isossa salissa oli isommat juhlat. Joskus avattiin ovet ja 
kuunneltiin juhlinnan humua sieltäkin, laulua ja soittoa. 

Pataljoonan ylin päällystö oli koossa omalla tahollaan. Omat poh- 
timisensa oli sielläkin, eivätkä ne aivan pikkuasioita olleetkaan. Val¬ 
koisen armeijan ylipäällikön ja jääkäripataljoonan johdon suunni¬ 
telmat kävivät pahasti ristiin siitä, miten pataljoonan iskuvoimaa 
voitaisiin nopeimmin ja tehokkaimmin käyttää rintamatoimissa. 
Suunnitelmat olivat olleet esillä yhteisissä neuvotteluissa jo iltapäi¬ 
vällä, ja illalla ne jatkuivat, hallituksen edustajan ollessa mukana. 
Kunnes sovittiin: nyt saa riitely riittää. Nämä asiat selvitettäköön 
huomenna, ja varmasti se selviävätkin. On soudettu väkevät vasta¬ 
virrat, selvitty myrskyäviltä ulapoilta ja laskettu kuohuvat kosket, 
nyt ollaan soutamassa tyyneen suvantoon, ei silloin matkan esteeksi 
saa tulla riita siitä, kenen vene soutaa ensimmäisenä. — Näin sanoi 
Manuel Louhela, joka oli myös hetkiseksi tullut neuvotteluun mu¬ 
kaan. 

Oltiin juuri siirtymässä suureen saliin yhteiseen juhlaan, kun 
sisään astui vara vääpeli Aaro Pakkala ja sanoi, että hänellä oli pääl¬ 
lystölle asiaa. Saatuaan luvan puhua hän ilmoitti, ettei voi täyttää 
sitoumustaan ja ryhtyä taistelemaan Suomen hallituksen joukoissa. 
Kysyttäessä syytä hän sanoi näin: periaatesyistä. Vaadittaessa tar- 

kempaa selitystä saatiin sekin: Pakkala ei halunnut taistella omia 
kansalaisiaan vastaan, jota taistelua tämä sota nyt pääosaltaan oli, 
sen käsityksen hän oli täällä saanut. 

Mukana oli myös Pakkalan komppanianpäällikkö, joka puuttui 
puheeseen sanoen: 

— Taisteluahan käyvät hallituksen joukot vapaan Suomen puo¬ 
lesta kapinallisia vastaan, joilla on apunaan entisen sortajamaan so¬ 
tilasosastoja ja jotka ovat sieltä saaneet aseita. Jos he voittavat tämän 
sodan, silloin ovat myös jääkäreitten ponnistelut ja uhraukset olleet 
täysin turhia. Suomen itsenäisyys on ikuisiksi ajoiksi haudattu uni. 
Etkö tätä ymmärrä? 

Pakkala ei ryhdy väittelemään, hän sanoo vain omalta kohdal¬ 
taan siten harkinneensa asian kuin äsken ilmoitti ja aikoi pysyä 
päätöksessään. Tehkää minulle mitä tahdotte. 

— Onko muitakin tulossa samanlaisia ilmoituksia tuomaan? 

— En tiedä muista, en ole puhunut omasta päätöksestäni kenel¬ 
lekään. 

Enempiä ilmoituksia ei tullut. 

Parin päivän kuluttua Pakkalan asia järjestettiin kaikessa hiljai¬ 
suudessa, hän jäi pidätettynä Vaasaan sodan ajaksi ja oli sen jäl¬ 
keen vapaa. 

Tänä yönä lähtevät junat olivat täynnä Suomen eri puolille va¬ 
paussodan rintamille rientäviä jääkäreitä. 

Lähipäivinä lähtivät viimeisetkin, esikuntatehtäviin ja harjoitus¬ 
leireille komennetut. 


Ei enää kuulunut riitasointuja komentosuhteista eikä muista arvo¬ 
valtakysymyksistä. Ymmärrettiin, että moni asia olisi saanut olla 
toisinkin, esiintyi etuilua ja pikkumaisuutta, suuren kokonaistavoit¬ 
teen unohtamista, itsekästä kunniantavoittelua, kansallisten arvojen 
halveksintaakin, kateutta, kostonhimoa ja katkeruutta, mutta ne 
eivät päässeet kasvamaan sellaisiin mittoihin, että olisivat pysty¬ 
neet aikaansaamaan tuhoisia esteitä raskaan taistelun tiellä. 

Sen taistelun voitolliseen loppuun saattamisessa, jonka tuloksena 
oli itsenäinen Suomi, oli jääkäreitten panos suurempi kuin sillä het¬ 
kellä osattiin käsittää ja myöhemmin tahdottiin tunnustaa. 

Miten lienee sitten historia, jonka tehtävänä pitäisi olla totuuden 

357 



kirkastaminen, osaa näissä asioissa asettaa tutkansa totuuden jy¬ 
välle, sen näkevät vasta seuraavat sukupolvet. 

Mutta tapahtuipa miten tahansa, jääkäreitä se ei enää liikuta. He 
asettivat elämänsä arpaan maan kohtalonhetkenä, taistelivat taiste¬ 
lunsa ja antoivat uhrinsa, ja eloonjääneet saivat nähdä valtakunnan 
voimakkaan rakennustyön ja kansakunnan uuden nousun. 

Monet heistä taistelivat kahden vuosikymmenen kuluttua vielä 
toisenkin taistelun ja palasivat senkin jälkeen vapaaseen, joskin en¬ 
tisestään kaventuneeseen isänmaahan. 

Kun viimeinen viheriätakki on saapunut viimeiseen iltahuutoon 
eikä jääkäreitä enää ole, on kuitenkin jäljellä jääkäreitten taru. Se 
kertoo kahdestatuhannesta nuorukaisesta, jotka lähtivät merten 
taakse taistelemaan synnyinmaansa vapauden puolesta. Heitä oli 
monenlaisia eivätkä he kaikki olleet sankareita, mutta heidän te¬ 
konsa, heidän matkansa, lähtönsä, paluunsa ja taistelunsa on kaik¬ 
kien aikojen ja kaikkien kansojen uljaimpia nuorukaistekoja. Se on 
kaunein sankaritarina myös Suomen suvun monivaiheisessa vael¬ 
luksessa. 

JUHANNUS 


Juhannus aattoineen on jo sinänsä ja sellaisenaan sydänsuven 
suuri juhla, mutta tänä vapaan Suomen ensimmäisenä kesänä se oli 
sellainen tavallista enemmän. Tai tavallista vähemmän! Niin kum¬ 
mallinen oli maailmanmeno ollut Suomen kansan kohtalon kohdalla 
viimeisen viiden kuukauden aikana. Kautta maan nousivat liput 
juhannusaattona salkoihin paitsi suuren suvijuhlan, myös saavute¬ 
tun voiton, alkaneen rauhantilan ja kotiinp alaa vien sotureitten juh¬ 
linnan merkeissä. Mutta myös murheen ja kaipauksen tummanras- 
kaat mietteet painoivat keskikesän juhlaa viettävien mieltä sellai¬ 
sissa kodeissa, joissa rauha merkitsi lyödyn osaan alistumista, tai 
joissa palaavaksi odotettu olikin saapunut vainajana tai jäänyt 
virumaan vankilaan tai sairaalaan. 

Tämä kaikki oli kuitenkin siirretty ajatusten taka-alalle Pitäjän 
juhannuksena. Poissaolevia muistettiin, mutta tämän muistamisen 
ei annettu painaa mieliä murheeseen. Nyt juhlittiin muutakin kuin 
sydänsuven suloisuutta, sen valoa ja lämpöä ja kaiken kasvamisen 
ylenpalttisuutta: juhlittiin jääkäreitten paluuta. Oman pitäjän poi¬ 
kien ennen kaikkea, mutta tähän juhannuspäivän kotiipaluujuhlaan 
oli kutsuttu muitakin vihreätakkeja, lähikaupungin varuskuntaan 
äsken rintamatoimista saapuneita tai muuten läheisesti pitäjän poi¬ 
kien kanssa samoja polkuja kulkeneita. Niinpä ovat juhlassa, joka 
on järjestetty Pahkamäen puutarhaan ja suureen lehvillä koristel¬ 
tuun tupaan, mukana myös Taavi Martikainen, Nestori Mankala, 
Lasse Haapanen sekä Manuel Louhela, oman paikkakunnan akti¬ 
vistit sekä jääkäreitten ja kaatuneitten omaiset. 

Aamupäivällä on oltu kirkossa, jossa pastori, tykistökersantti En¬ 
sio Luotola saarnasi. Saarna oli päivän mukainen. Saarnaaja sanoi, 
että Suomen kansaa uhkasi kahdenlainen kuolema: uppoaminen tai 

räjähdyskuolema. Jos kansa olisi vain toimettomana odottanut, olisi 
se nyt jo uponnut suohon, josta ei nousua olisi. Mutta näin ei ta¬ 
pahtunut, kansan elämäntahto nosti sen taisteluun, joka aluksi tun¬ 
tui toivottomalta vastassa olevien voimien suunnattomuuden vuoksi 
ja näytti jo siltä, että tämä kansa pelastui sortumasta näivetyksen 
suohon, mutta kuolee räjähdykseen. Ei tapahtunut sekään. Kaikki¬ 
valtiaan tahto oli, että tämä kansa elää, ja niin olemme nyt täällä 
Häntä kiittämässä. 

Kirkosta siirryttiin Pahkamäen suojiin. Siellä isäntä itse piti ter¬ 
vehdyspuheen. Se ei ollut sanojen runsaudella pilattu, mutta enem¬ 
pää ei hän tahtonut sanoakaan. Hän muistutti mieleen sen hetken, 
jolloin sydäntalven yönä tästä samasta pihasta pojat lähtivät mat¬ 
kalle, jolta paluu oli yhtä sakean pimeän peitossa kuin tuon yön 
taivaanrantakin. Pahkamäki mainitsi omankin lähtönsä yhdessä 
opettajan kanssa. »Mutta nyt me olemme täällä jälleen. Rengas on 
ummessa. Nyt paistaa aurinko. Nyt on juhla ja juhannus. Terve¬ 
tuloa Pahkamäkeen!» Komea näky tuo oli: kolmikyynäräinen, leveä¬ 
harteinen ja ryhdikäs sukutilan isäntä seisoi siinä talonsa kuistilla, 
juhannuskoivujen kehyksessä, sydänsuven väkevässä valaistuksessa, 
edessään kutsu vieraitten keskellä vihreäpukuisten jääkärien rivi. 

Kirkkokahvin jälkeen puhui Manuel Louhela. Hän jatkoi siitä 
mihin pastori kirkossa lopetti. Emme kuolleet näivetykseen emmekä 
räjähdykseen, koska uskoimme itseemme, tulevaisuuteen, huomi¬ 
seen. Jos kansa pelkää huomispäivää ja tahtoo väistää sen tuomia 
vaikeuksia, silloin sillä ei huomista ole. On vain yksi keino karttaa 
huomispäivää: kuolla! Jos kansa tahtoo elää huomenna ja huomisen 
ylitse, on tähän myös vain yksi keino: uskoa, tahtoa ja taistella! Me 
tahdoimme, me taistelimme. 

Markku Ampiala puhui niistä, joiden paikka tässä juhlassa olisi 
ollut toisten viheriätakkien rinnalla, mutta jotka nyt olivat poissa. 
Heitäkin oli monta. Hiljaisina istuivat Ripsan vanhukset penkillään, 
ja heidän silmänsä sumentuivat Markun heitä kätellessä ja sanoessa: 
»Te surette yhtä jääkärijoukon parhainta poikaa ja uljainta soturia, 
ja me kaikki suremme.» Lohdun sanat oli sanottava myös vanhalle 
Kartanon emännälle, joka oli menettänyt molemmat poikansa, sillä 
Viipurin valtauksessa kaatui joukkueensa etupäässä hyökäten Köpi 
Kartano, iloinen laulajapoika. 

Kaatuneitten omaisten joukossa istui myös Miina Orava, Salun 
— Tuharin — äiti. 

Sankarina oli Salu-poika kaatunut. Hän johti kotipitäjän suojelus- 
kuntaryhmää Tampereen Kalevankankaalla, he vakasivat kone¬ 
kiväärin ja hyökkäsivät eteenpäin harjun lakea kohti. Siellä iski 
kuula vasempaan olkaan, mutta haavasta välittämättä Tuhari vei 
joukkoaan eteenpäin ja olivatkin he ensimmäisinä vastassa olevan 
aukean laidassa. Siihen päättyi matka: melkein vieressä räjähti kra¬ 
naatti silpoen ryhmänjohtajan ja kaksi miestä. 

Kovin vaikea oli Miina-äidin ollut tätä uskoa. Vaikka hän kuuli 
mitä oli tapahtunut, monenkin kertomana, hän yhä vain itsekseen 
ajatteli: »Kyllä Salu tulee, ovat luulleet vain, että hän kuoli. Monesti 
ennenkin hänessä oli haavoja ja hän oli kipeänä, mutta aina parani. 
Varmasti hän tulee-.» Istuessaan siinä Kartanon Mummun vie¬ 

ressä hän nytkin tuon tuostakin alkoi tarkkailla vihreäpukuisten 
rivejä Salu-poikaa etsien. Huokasi sitten ja supisi hiljaa: »Tuollai¬ 
nen, aivan samanlainen, oli Salunkin puku kuin noiden sotaherrain 
tuolla, talollisten poikain, ja muiden.» 

Useat omankin pitäjän jääkäripojat tapasivat nyt ensi kerran sen 
jälkeen kun Vaasassa erottiin, tai jo aikaisemmin Saksassa. Kolme- 
han heistä oli jo tapaamattomissa, ja Ville Koivumaa oli vielä sai¬ 
raalassa, mutta pääsisi kohdakkoin kotiin, joskaan ei samanlaisena 
kuin lähti: toinen jalka jäi matkalle, Tampereen Ratinanniemelle. 
Mutta sentään vain toinen! Koivumaa on hyvä talo, isäntä hoitelee 
sen toisjalkaisenakin, vallankin kun on taitava ja toimelias emäntä, 
ja sitähän Siiri varmaan tulee olemaan. Siirin emännyys Koivu- 
maassa on jo sovittu. 

Onpa sovittu eräitä muitakin asioita, tai oikeastaan sovittiin juuri 
tänään: kapteeni Markku Ampiala painoi kesken juhannuskemujen 
kihlasormuksen Saimi Pahkamäen nimettömään. Juhannus, jää- 
kärijuhla, kihlajaiset! Oli kerraksi juhlaa. Mutta jotakin täytyy jäädä 
tuonnemmaksikin, niin jäi Iikka Harjunpäänkin kihlaus, vaikka se 
Likomäen Annun mielestä olisi hyvin sopinut tähän samaan suvi- 

juhlaan. Ja miksikäs ei Iikankin mielestä, mutta-. — No, 

sano vain loppuun asti! kehotti Annu. Sitten Iikka sanoikin, nau¬ 
reskellen kertoi, että hänellä oli jo sormus katsottunakin, mutta ei 
tilissä saadut rahat ihan riittäneet, ja silloin hän tuumi, että jos vielä 
kerran ottaisi kavereilta kortilla ne puuttuvat pennoset, vaikka hän 
olikin jo Libaussa ennen Suomeen lähtöä rahapelistä luopunut. 
Mutta nytpäs sattuikin kummat: aina ennen hän oli kortilla hank¬ 
kinut, eikä niin vähänkään, mutta nyt ei kortti tuonut, vaan vei 



entisetkin. Mitäs teit! Mutta tuleehan niitä litviikejä tuonnempa- 
nakin. 

Tämän kertoi Iikka hyväntuulisesti naureskellen istuessaan An¬ 
nun kanssa Pahkamäen puutarhan joenpuoleisen kulman syreeni¬ 
majassa. Nauraahan tuolle täytyi Annunkin. Vai korttionnessa onkin 
meidän asiamme! Jos uudenkin litviikin saatuasi jatkat samalla on¬ 
nella, niin sittenhän minä ilman muuta jään ikäneidoksi, ellen satu 

löytämään jotakuta, joka ei pelaa kaikkia rahojaan-. Iikka 

tuli jo melkein vakavaksi ja sanoi, että älä nyt, minähän en pelaa 
enää ensinkään, ja eikös sanotakin, että jos miestä onnistaa rak¬ 
kaudessa, niin pelionni loppuu? Oothan kuullut? Oli Annu kuul¬ 
lut ja uskoi Iikkaa, ja sitten sovittiin, että heinäkuun loppupuolella 
Iikka tulee lomalle ja asia järjestetään. 

Kun nuo kaksi sitten juttelunsa jälkeen kävelivät puutarhakäy- 
tävää ja pihamaalle, niin siirtyivätpä monet silmät heitä katsomaan. 
Sorea tyttö oli Annu, ja monta olisi hänellä ottajaa ollut. Mutta 
tuskinpa oli Suomen nuoressa armeijassa myöskään komeampaa 
vänrikkiä kuin hiukan yli kolmikyynäräinen, suoraryhtinen Iikka 
Harjunpää, jonka kunto ja urheus sitä paitsi oli päättyneen sodan 
aikana tullut tunnetuksi hänen toimiessaan ensin joukkuepäällik- 
könä, sitten komppanianpäällikkönä. Hänen kuuluisat komento¬ 
sanansa hyökkäykseen lähdettäessä olivat koko armeijassa tutut: 
»Nyt poijat, ja lentäen, että karva sääristä kätkee!» Erinomainen 
onni oli Iikkaa seurannut: monesta taistelusta hän palasi vaatteet 
riekaleiksi ammuttuna, mutta miehessä ei naarmuakaan koko sodan 
aikana. Jos olivatkin paikkakuntalaiset aikaisemmin hiukan ihme¬ 
tellen pudistelleet päätään tuolle oudolle asialle, että Likomäen ainoa 
tytär katsoi parhaakseen Harjunpään mökin pojan, niin tuskinpa 
tänään kukaan Pahkamäen puutarhassa ja pihamaalla liikkuvista 
enää tuota ihmetteli, enempää kuin sitäkään, että Harjunpään Pet- 
teri-äijä, jota tuskin kukaan oli ennen nähnyt kunnon vaatteissa 
— mistäpä sellaiset suuriperheiselle mökinmiehelle — niin, Petteri 
istui nyt kutsuvieraspenkillä Eveliina-emäntänsä kanssa kunnon 
pyhäpukimissa, Efraim-suutari toisella ja Viinikan Julius toisella 
puolellaan. Isäntien istuimilla, niin aivan, asioista jutellen. Itses¬ 
tään selvähän oli, että Petteri ja Eveliina siinä istuivat, niin kuin 
Efraimkin Sannansa kanssa, sillä kuljeskelivathan molempien pojat 
siellä Pahkamäen vierasjoukossa ihan samanarvoisina kuin nuo toi¬ 
setkin pitäjän jääkäripojat, suurten talojen rintaperillisetkin, mel- 

keinpä pikkuisen parempinakin kuin muutamat, sillä sanottiinhan 
noiden kiiltävien nappien kauluksessa tarkoittavan, että niiden saa¬ 
jat olivat hoitaneet tappelupuuhansa erityisen kunnollisesti. Oli¬ 
han niitä nappeja toisilla enemmänkin, noilla vierailla upseerimie- 
hillä ja Ampialan Markullakin, mutta ne olivatkin kouluja käyneitä 
varmaan kaikki ja suurempaa sukuakin-. 

Monista asioista siinä kutsuvierasten penkillä juteltiin. Mainit¬ 
tiin Hoikkasen Saulikin, joka teki sellaisen tempun, että toisten jou¬ 
kosta livisti ja sitten joutui linnaan. Hyvähän kuitenkin oli, ettei 
siellä mitään matkoistaan jutellut, oli sen verran mies. Pianhan hän 
kotipuolesta häipyikin vankilasta tultuaan, kuuluu olevan Ameri¬ 
kassa, sieltä oli kotiinsa viime vuonna kirjoittanut. Ennätti juuri 
kirje tulla, ennen kuin Amerikka liittyi sotaan, sen jälkeenhän ei 
sieltä ole kirjettä saatu. — Kysyi joku missä Klimppi on, Ampia¬ 
lan konttoristi? Pitäisihän hänen jos kenen olla tässä juhlassa? 
Klimppi oli sairastunut parisen viikkoa sitten, verta oli sylkenyt ja 
kovasti yskinyt, ettei lie keuhkotauti. Niillä pakomatkoilla vilustui 
ja pääsi silloin jo sairaus alkuun, sellainen heikko pahanen kun on. 

Sekakuoro oli saapunut paikalle ja lauleli laulujuan. Sitten ilmes¬ 
tyi torvisoittokuntakin, sen olivat kaupungin varuskunnan upseerit 
järjestäneet, ja se saapui komeasti autolla ajaen. Olipas juhlaa! 
Ensi kerran kuultiin täällä nyt jääkärien oma marssikin laulettavan 
ja soitettavan, ja aivan pani veret hytisemään. Sitten vielä puhe¬ 
kin-no, jopahan nyt: eikös se ole Vikke? Suutarin Vikke! 

Ja että poika osasi puhua! Niin puhtia täynnä ja pontevaa oli puhe 
ettei olisi uskonut. Hän kiitti jääkäreitten puolesta isäntäväkeä tämän 
kauniin juhlan järjestämisestä ja puhui vielä muutakin niin sydä¬ 
meen ottavan liikuttavaista, ettei ainakaan Sanna-muori enää lopulta 
kaikkea kuullutkaan, kun rupesi ihan itkettämään. Efraim sitä vas¬ 
toin kuunteli tarkasti loppuun saakka, sanoipa vielä vieressä istu¬ 
valle Koivumaan isännällekin, että Vikke-poika onkin aina ollut sel¬ 
lainen, jonka ei ole tarvinnut sanoja heinästä haravoida; pappi siitä 
olisi helposti tullut, jos herrainkouluun mukulana olisi päässyt, kin- 
kerikynttiläksihän sitä vanha lukkari sanoikin. Vaikka herrahan se 
on sotaherrakin, puhua niidenkin täytyy osata, komentaa toisia, 
tuollaisten, joilla on nappi kauluksessa, niinkuin Vikelläkin.-. 

Hannes Korpela oli palannut kotipitäjään tänne jo kokonaan jää¬ 
däkseen, joten Pahkamäen juhla hänen kohdaltaan oli jonkinlainen 
jäähyväisjuhla näille viimeisille vuosille ja jääkäritovereille. Hän- 

neshan oli kohta neljänkymmenen, ja vaikka hän jotenkuten kun¬ 
toutujin sairastumisensa jälkeen Saksassa, jäi kuitenkin sydämen 
seutuville jotakin hiljaista vaivaa, joka sotakuukausien kiivaassa 
menossa alkoi painaa ja pakotti nyt jättäytymään ainakin vähäksi 
aikaa lepoon. Helppohan hänen, varakkaan miehen, oli näistä kii- 
vaimmista rientämisistä pysähtyäkin, ja kun tämä tärkein urakka 
nyt tuli jotenkuten suoritetuksikin, niin kuin hän Mankalan ja Haa¬ 
pasen kanssa jutellessaan mainitsi. Pianhan hekin liukuisivat sivii¬ 
liin, Mankala ja Haapanen, omiin taiteilijatehtäviinsä. Niinpä ar¬ 
veli Mankalakin, ettei hänestä enää maalaispatruunaa tule, vaik¬ 
kapa talonsa takaisinkin saisi. 

Saapui siihen juttelutuokioon neljänneksi Martikainenkin, joka 
sanoi jo kotiutuneensa asehommiin, että ainakin toistaiseksi jättäisi 
karttakepin ja katederin ja ryhtyisi komentelemaan vapaan Suomen 
uutta sukupolvea samaan tapaan kuin heitäkin aikanaan komennel¬ 
tiin Locksdetissa: ylös, maahan, juoksuun, maahan ja maha ra¬ 
paan -! Sinnepä taitavat armeijan rulliin jäädä Vikke Särmä 

ja Masa Jallikin, joka tuossa uljaana vääpelinä astuskelee. Toisista 
tämän pitäjän pojista sen sijaan tuskin on pitkäaikaista iloa Suomen 
armeijalle. Ville Koivumaa onkin jo toisjaikaisena palvelukseen kel¬ 
paamaton ja astunee isännän valjaisiin heti sairaalasta päästyään. 
Nuo kaksi taasen, Markus Ampiala ja Iikka Harjunpää, näyttävät 
oleskelevan liian alvaria tyttöseurassa, taitavat takertua hameisiin 
ja painua siviilipuuhiin. »Minä aion tyytyä voan kivvääriin, siihen 
sotapoijan ommaan morsiammeen, ja annan muunlaisten tyttöin 
olla raahassa.» 

Martikaisen näin jutellessa omaan tyyliinsä, silmät rakosellaan, 
hymyilevänä ja hyväntuulisena, olikin ehditty jo juhlan loppuvai¬ 
heeseen. Pahkamäki lausui muutaman jäähyväissanan ja pyysi sen 
jälkeen kuoroa ja soittokuntaa yhdessä esittämään vielä juhlan päät- 
täjäisiksi toistamiseen Jääkärien marssin. »Se kuuluu tähän, se on 
päätös ja piste», sanoi Pahkamäki. 

Heleänä paistaa juhannuspäivän illansuun aurinko. Kauniina vä- 
lähtelevät korkealla pihan yllä hulmuavan sinivalkoisen viirin värit, 
vapaan Suomen sinisten vetten ja vaikeitten hankien värit. Kauas 
tummiin metsiin ja joentakaisiin kyliin, yli viheriäin niittyjen ja 
lainehtivien viljapeltojen vierivät sävelet: 

Yli pauhun kenttien hurmeisten, 
päin nousevan Suomen rantaa! 

